
דר' עוזי לנדאו
שר במשרד ראש הממשלה


בהתאם להוראות סעיף 16(א) לחוק מבקר המדינה (תיקון 33) התשס"א-2001, אני מתכבד להניח על שולחן הכנסת את "הערות ראש הממשלה" לדין וחשבון מספר 54ב' של מבקר המדינה.

בהכנת "ההערות" ביטאנו את התפישה לפיה רואה הממשלה בביקורת המדינה, כלי מרכזי לשיפור המשק הציבורי, השירות לאזרח ואיכות חיינו.

מאז מינוייה, קיימה ועדת השרים לענייני ביקורת המדינה שבראשותי, 12 דיונים בהם התקבלו 53 החלטות. חלק מן הדיונים התייחס לאופן ביצוע החלטות קודמות של ועדת השרים.

בהתייחסה לדוח זה, קיימה ועדת השרים 3 ישיבות נוספות, בהן התקבלו החלטות בנושאים מרכזיים עליהם העירה ביקורת המדינה.

אמות המידה על פיהן פעלה ועדת השרים היו: המשמעות הציבורית הרחבה שיש לממצאים שזיהתה הביקורת והחובה לשמור על אינטרסים חיוניים של המדינה כגון: "הגנה על הפרטיות", בריאות הציבור, בטחונו ובטיחותו.

להלן הנושאים שלגביהם התקבלו החלטות:

מידע על סיכונים בחו"ל, סיוע לישראלים במצוקה ושיגור משלחות חירום לחו"ל.


הדרג המחוזי במשרדי הממשלה.


ניהול פרוייקט שיקום השכונות.


הטיפול באלימות בין בני זוג.


האזנות סתר.


שימור רשומות אלקטרוניות.


פנקס הבוחרים לכנסת השש-עשרה - מהימנות נתונים.


מניעת אירועים שמעורבים בהם חומרים מסוכנים.


סל שירותי הבריאות - שקיפות ופיקוח.


היבטים סביבתיים של הפעילות של המועצה התעשייתית ברמת חובב.

בחלק ג' של הדוח – "לקט מעקבים" אנו מדווחים על תיקון ליקויים וביצוע החלטות שקיבלה ועדת השרים. בסך הכל  73 תוצאות של פעילות, מאז חודש אוקטובר 2003.

עוד יש להזכיר, כי לשם הכנתן של "הערות ראש הממשלה", התבקשו 64 גופים להודיע לנו על הפעולות המתוכננות על ידם לתיקון הליקויים, ועל פעולות שכבר באו על תיקונן. 78 הודעות באות לידי ביטוי בפרק "תגובות המבוקרים". האגף הבכיר לביקורת המדינה והביקורת הפנימית שבמשרד ראש הממשלה מקיים מעקב אחר ביצוע הודעות אלו.

אני מבקש להודות לחברי בוועדת השרים, לנציגים של משרדי הממשלה והגופים המבוקרים, שפועלים עימנו בשיתוף פעולה, ולמזכירות הממשלה.

תודה מיוחדת לעובדי האגף הבכיר לביקורת המדינה והביקורת הפנימית שבמשרד ראש הממשלה, בראשותו של מר עוזי ברלינסקי, המסייעים לוועדת השרים בפעולותיה, מקיימים את פעולות המעקב והבקרה המתבקשות, ובאים עם יוזמות חדשניות לרפורמות, הנותנות כבר פירותיהן.


ב ב ר כ ה,

דר'  עוזי לנדאו

יו"ר ועדת השרים

לענייני ביקורת המדינה
ת ו כ ן   ה ע נ י י נ י ם
חלק א'

החלטות ועדת השרים לעניני ביקורת המדינה

א.
החלטות ועדת השרים לעניני ביקורת המדינה - דו"ח 54ב'

שימור רשומות אלקטרוניות
17

פנקס הבוחרים לכנסת השש-עשרה - מהימנות נתונים
18

האזנות סתר
19

סל שירותי בריאות - שקיפות ופיקוח
20

הטיפול באלימות בין בני זוג
21

ניהול פרוייקט שיקום שכונות
22

מניעת אירועים שמעורבים בהם חומרים מסוכנים
23

מידע על סיכונים בחו"ל, סיוע לישראלים במצוקה

   ושיגור משלחות חירום לחו"ל
25

הדרג המחוזי במשרדי הממשלה
26

היבטים סביבתיים של הפעילות של המועצה התעשייתית ברמת חובב
27

ב. 
החלטות ועדת השרים לעניני ביקורת המדינה, לתקופה

     
ספטמבר 2003 - מארס 2004
סדרי קבלת עובדים בחברות ממשלתיות - העסקת קרובי משפחה
29

פיקוח ואכיפה על בטיחות הטיפול בגז
31

שיפור השירות לציבור
31

תקציב המדינה - תמיכות והקצבות לעמותות
32

תקינה חשבונאית ממשלתית - הגברת התקינות והשקיפות
33

פיקוח ובקרה על מעברים ימיים
34

פיתוח וייצור מערכות מתקדמות עבור מערכת הביטחון - נהלים וביצועם
35

מיגון אישי ומיגון כלי רכב
36

פיקוח ובקרה על מעברים ימיים
37

שילוב אנשים עם מוגבלות בחברה ובעבודה - הקמת ועדה
37

הקמת ועדה לבחינה מחדש של סיוע המדינה למוסדות ציבור
38

תקציב המדינה - תמיכות והקצבות לעמותות
40

צמצום "הפער הדיגיטלי" - תיאום פעולות ויעילות
41

היערכות המערך המשולב לטיפול בארועי חומרים מסוכנים 

וחומרי לחימה כימיים
42

ישומים ביומטריים בשירות המדינה
43

ישומים ביומטריים בשירות המדינה
44

היבטים בהתמודדות עם הברחת אמצעי לחימה לגורמים עויינים
46

פיקוח ובידוק מטעני אוויר
48

ועדה לבחינה מחדש של סיוע המדינה למוסדות ציבור
49

צמצום הפער הדיגיטלי - תיאום פעולות ויעילות
49

הקמת משקף מכולות באיזור נמל חיפה
52

חלק ב'
תגובות המבוקרים לדו"ח 53ב' של מבקר המדינה

פרק ראשון - נושאים מערכתיים

הדרג המחוזי במשרדי הממשלה

מאפיינים ומגמות שינוי
55
המחוז במשרד הרווחה
56

המחוז במשרד הפנים
59

המחוז במשרד הבינוי והשיכון
63

שיתוף פעולה אזורי ותיאום בין-משרדי
66

מניעת אירועים שמעורבים בהם חומרים מסוכנים

ריכוז, הנחיה ותיאום של הפעילות בתחום החומרים המסוכנים
67

הערכת סיכונים וקביעת הדרכים למניעתם
69

הסדרת הפעילות בתחום החומרים המסוכנים
75

סיכוני חומרים מסוכנים וסדרי הטיפול בהם בחוות גפ"מ בקרית אתא
78

פרק שני - משרדי ממשלה ומוסדות המדינה
משרד ראש הממשלה

שימור רשומות אלקטרוניות
82

משרד האוצר
תקציב המדינה

תקציב המדינה לשנת 2002 וביצועו
90

תקצוב מוסדות החינוך של מרכז החינוך העצמאי
92

ניהול התחייבויות במשרדי ממשלה
95

אגף שוק ההון

הפיקוח על השקעות קופות הגמל
99
אגף מס הכנסה ומיסוי מקרקעין

גביית מס הכנסה מחברות בפירוק
101

אגף המכס ומע"מ
שכר עידוד לעובדי ביקורת החשבונות אצל עוסקים
103

המשרד לאיכות הסביבה

היבטים סביבתיים של הפעילות התעשייתית ברמת חובב
104

המשרד לביטחון הפנים

האזנות סתר
108

משרד הבינוי והשיכון

תקצוב  ובקרה תקציבית
114

ניהול פרויקט שיקום שכונות
116
ניהול כוח אדם
118

המינהל לבנייה כפרית

הלוואות לאגודות שיתופיות לבנייה ביהודה ושומרון
120

מימון עבודות בנייה ופיתוח ביהודה ושומרון
122

ממצאי מעקב

עמידר, החברה הלאומית לשיכון בישראל בע"מ 

תפקוד החברה בהיעדר הסכם כולל בינה לבין הממשלה
125

משרד הבריאות
סל שירותי הבריאות
127

יחידות לטיפול מיוחד ביילוד
132

שברי צוואר הירך אצל קשישים
138

מחיר שירותי בריאות בבתי החולים הכלליים
142

רופאי בתי חולים - תקנים, נוכחות, תורנות, כוננות ועבודה פרטית
147

מערכות הנדסיות חיוניות ותשתיות אשפוז בבתי חולים
152

הפיקוח על מפעלי מזון מן החי
159

משרד החוץ
מידע על סיכונים בחו"ל, סיוע לישראלים במצוקה ושיגור משלחות 

חירום לחו"ל
165

משרד החינוך, התרבות והספורט

חינוך קדם יסודי - סדרי מינהל  וניהול  כספי
171

תשלומים של משרד החינוך לחטיבות העליונות
175

היבטים מינהליים בתהליך הטמעת מודל ללימוד מתימטיקה בגני ילדים
179

ממצאי מעקב

ספרי לימוד בבתי ספר
181

משרד החקלאות ופיתוח הכפר

סדרי הטיפול ביער בישראל
183

פיתוח המרחב הכפרי
186

קביעת מכסות מים ליישובי המועצה האזורית מעלה יוסף
189

מכסות הטלה למגדלי עופות ביישובי קו העימות בצפון
194

ממצאי מעקב

הפיקוח על סחר בתוצרת חקלאית מן הצומח
196

משרד המשפטים 

פיקוח על הטיפול בחסויים
199

בית המשפט לתביעות קטנות
212

בתי הדין הרבניים
215

משרד הפנים
המפעמים - מרכזי הדרכה לרשויות המקומיות
218

פנקס הבוחרים לכנסת השש-עשרה מהימנות נתונים
221


משרד הרווחה

התערבות עובדי לשכות השר והמנכ"ל בהשמת ילדים 

במעונות יום  ובפנימיות
223ממצאי מעקב

הטיפול באלימות בין בני זוג
224

משרד התחבורה
פיקוח ובקרה על פרויקט הרכבת הקלה בירושלים
228

השירות המטאורולוגי
233

תכנון ותיאום להקמת גשר צפריה
238

משרד התיירות
פעולות לשיווק תיירות
240

חברת "פיתוח מזרח ירושלים בע"מ"
243

משרד התעשייה המסחר והתעסוקה

הפיקוח על המחירים
247 

פעולות להגנת הצרכן
249

אכיפת חוקי עבודה
251

הכשרה מקצועית
253

ממצאי מעקב

שירות הפיקוח על העבודה - הטיפול בתאונות עבודה
255

מינהל מקרקעי ישראל

העברת זכויות ורישום במקרקעין עירוניים
257

הפיקוח על השימוש בחלקות המגורים בנחלות
262

ממצאי מעקב

המגזר הבדואי בנגב
264

משרד התקשורת
ממצאי מעקב

שידורי טלוויזיה בכבלים ובלווין
266

רשות ניירות ערך

הפיקוח על יועצי השקעות ומנהלי תיקי השקעות
269

רשות העתיקות
272
רשות שדות התעופה

הפעלת מעברי גבול יבשתיים
288

רשות השידור
מכרזים למשרות, קידום ומינוי של עובדים והעסקת יועצים
291

חלק ג'

לקט מעקבים
אחר ביצוע החלטות ממשלה ותיקון הליקויים 

א. נושאים מערכתיים

פיקוח, בקרה ואבטחת מידע

ועדות היגוי למחשוב
299

ערי הפיתוח בדרום הארץ

אופקים - פרופיל של עיר פיתוח
309

פרוגרמה לפיתוח אזורי
310

תשתית התחבורה בדרום הארץ - פיתוח מערכות התחבורה 

באזור הדרום
341

נסיעות לחו"ל בתפקיד

רכישת כרטיסי הטיסה 
343

עמידות מבנים ותשתיות ברעידות אדמה
יישום החלטות הממשלה
344

מגזר המיעוטים - תשתיות פיזיות
המגזר הבדואי בנגב
346

שיפור השירות לציבור

מידע לציבור בשפות נוספות באתרי האינטרנט של הממשלה
358

אתרי האינטרנט של משרדי הממשלה
366

שירות התשלומים באמצעות אתרי התשלומים - הגברת השימוש
375

שירות לציבור באמצעות טפסים ממשלתיים
380

השירות ביחידות
385

שיתוף המגזר הפרטי בפיתוח תשתיות ציבוריות
386
צוותים לתיקון ליקויים   
387
ביקורת ואבטחת מידע

ישומים ביומטריים בשירות המדינה
392

המאבק בתאונות הדרכים
397

אבטחה ומיגון של מוסדות חינוך במרכז הארץ
404
אבטחת פעילות קהילתית בתחומי חברה, 

תרבות וספורט במרכז הארץ
429
סדרי קבלת עובדים בחברות ממשלתיות
העסקת קרובי משפחה
430

ב. משרדי ממשלה ומוסדות המדינה

משרד האוצר

תקינה חשבונאית ממשלתית
432

המשרד לאיכות הסביבה

איכות האוויר
433

מערכת הביטחון

משרד הביטחון

מערך הצפירה
438

היבטים בהתקשרויות משרד הביטחון עם קבלנים ובפיקוח 

על עבודות בינוי
439

ערכות מגן לאוכלוסיה האזרחית
441

מרחב התפר
442 

ניהול הקפאות בתקציב הביטחון
444

התחשבנות כספית בגין שירותי הטסה וחילוץ של חיל האוויר
445

היבטים בפעולות עוזר שר הביטחון להתיישבות, תשתיות ואזורי פיתוח
446

היערכות מערך הכבאות וההצלה למצבי חירום
447

צבא ההגנה לישראל

שירות נשים בצה"ל
449

גיוס תרומות עבור צה"ל והשימוש בהן
450

היבטים בהתמודדות עם הברחת אמצעי לחימה לגורמים עוינים
452

מערך סילוק הפצצות בזרועות היבשה והאויר
456

סדרי המיון והשיבוץ לתפקידים של מיועדים לשירות ביטחון
458

ניהול תקציב מפקדת הזרוע לבניין הכוח ביבשה
460

ניהול קניות בהקפה ביחידות צה"ל
461

נשק פחות קטלני
462

רמות מלאי של תחמושת כבדה עבור כוחות היבשה לשעת חירום
464

היבטים במיגון

היבטים במיגון אישי ובמיגון כלי רכב
466

היבטים במיגון רכב-קרב משוריין כבד
469

התעשייה האווירית לישראל בע"מ
מימון ייצור מטוסי מנהלים
471

הליכים למינוי נציג רכש בתעשייה האווירית
473

התעשייה הצבאית לישראל בע"מ
מכללת תעש לאבטחה וללוחמה בטרור
475

משרד הבינוי והשיכון

עמידר, החברה הלאומית לשיכון בישראל בע"מ
תפקוד החברה בהעדר הסכם כולל בינה לבין הממשלה
476

הפיקוח על אכלוס דירות וניהולן בידי חברת עמיגור ניהול נכסים בע"מ
477

א. החלטות ועדת השרים לעניני ביקורת המדינה - דו"ח 54ב'
שימור רשומות אלקטרוניות

דו"ח מספר 54ב - החלטה מספר בק/54 
מיום ז' בניסן תשס"ד - 29.3.2004 

מחליטים:

א. 
צוות בהרכב: מנהל האגף לביקורת המדינה במשרד ראש הממשלה (מרכז), גנז המדינה ונציג החשב הכללי במשרד האוצר, יגבש הנחיות מחייבות ברמה הטכנולוגית והאירגונית, כדי לאפשר שימורן של רשומות אלקטרוניות הנוצרות על-ידי רשויות המדינה, ולהבטיח גישה אליהן לאורך זמן.

ב. 
ההנחיות יוטמעו בפרוייקטים רוחביים של מחשוב הממשלה, בכל משרדי הממשלה.

ג. 
הצוות יבחן את נושא היקף הרשומות האלקטרוניות, שהצטברו בידי משרדי הממשלה השונים במהלך השנים, ונמצאות בסכנת הכחדה בגלל חוסר טיפול נאות, ויגבש תכנית לפעולה מקיפה להצלת רשומות אלה.

ד. 
הצוות ידווח לוועדת השרים, בתוך שלושה חודשים, על ההתקדמות.

ה. 
הערות מבקר המדינה בדו"ח 54ב' יובאו בחשבון בעת ביצוע ההחלטה.

ו. 
דיווח יימסר לאגף לביקורת המדינה במשרד ראש הממשלה. 

פנקס הבוחרים לכנסת השש-עשרה - מהימנות נתונים

דו"ח מספר 54ב - החלטה מספר בק/55
מיום ז' בניסן תשס"ד - 29.3.2004

מחליטים:

א. 
ועדה בינמשרדית, בראשות מנכ"ל משרד הפנים, ובהשתתפות נציגי משרד הפנים (מינהל אוכלוסין והיועץ המשפטי), משרד התחבורה, משרד האוצר, משרד הבריאות, המוסד לביטוח לאומי והאגף לביקורת המדינה במשרד ראש הממשלה, תכין נוהל ממשקים, בין המערכות הממוחשבות השונות של משרדי הממשלה, הרלוונטיים לנתוני מינהל האוכלוסין. הנוהל יכלול בין היתר הגדרות לגבי סוגי המידע, דרך ההעברה של המידע, מי יקבל מידע ומגבלות שיש להטיל על העברת המידע.

ב. 
הוועדה הבינמשרדית תקבל מהצוות הבינמשרדי לענין ישומים ביומטריים בשירות המדינה, שמונה על-פי החלטה מספר 2858(תמ/66) מיום 2.1.2003, את המלצותיו לגבי יישומים ביומטריים, ותבחן אפשרות לשילובן בממשקים.

ג. 
המלצות הוועדה הבינמשרדית יוגשו לוועדת השרים בתוך שמונה חודשים. מסקנות ביניים יוגשו לוועדת השרים בתוך 4 חודשים.

ד. 
הערות מבקר המדינה בדו"ח מספר 54ב' יובאו בחשבון בעת ביצוע ההחלטה.

ה. 
דיווח יימסר לאגף לביקורת המדינה במשרד ראש הממשלה. 

האזנות סתר

דוח מספר 54ב - החלטה מספר בק/56
מיום ז' בניסן תשס"ד - 29.3.2004

מחליטים:

א. 
הצוות, בראשות עו"ד לבנת משיח, משנה ליועץ המשפטי לממשלה, שמונה לבדיקת נושא האזנות סתר על-ידי היועץ המשפטי לממשלה, ביום 31.12.2003, ידון גם בהערות מבקר המדינה בדו"ח 54ב' בנושא האזנות סתר.

ב. 
האגף לביקורת המדינה במשרד ראש הממשלה, יעביר ליו"ר הצוות מסמך, המרכז את עיקרי הממצאים של הביקורת בנושא האזנות סתר, ואת הנדרש לתיקונם.

ג. 
יו"ר הצוות תעביר ליו"ר ועדת השרים את מסקנות הצוות עד .1.8.2004
סל שירותי בריאות - שקיפות ופיקוח

דו"ח מספר 54ב - החלטה מספר בק/58

מיום ט' בניסן תשס"ד - 31.3.2004    

מחליטים:

א. 
משרד הבריאות יפרסם בתוך שלושה חודשים נוהל, המסדיר את השקיפות ומניעת ניגוד העניינים בעבודת הוועדה הציבורית להרחבת סל שירותי הבריאות.
ב. 
משרד הבריאות, בשיתוף אגף התקציבים במשרד האוצר, ובהתייעצות עם המועצה הישראלית לצרכנות, יכין בתוך ארבעה חודשים, תוכנית פיקוח ובקרה על איכות השירות הרפואי שנותנות קופות החולים (להלן - "הקופות"). בתוכנית ייכללו גם בדיקות לגבי תרופות וטכנולוגיות ששימושן הוגבל על ידי הקופות, על אף הכללתן בסל שירותי הבריאות.
ג. 
לרשום את הודעת משרד הבריאות כדלקמן: מגוון השירותים הכלולים בסל שירותי הבריאות מתפרסמים ברשומות, ומפורטים בחוק ביטוח בריאות ממלכתי על נספחיו ותוספותיו. משרד הבריאות מפרסם באמצעות אתר האינטרנט של המשרד, ובאופן שוטף, את רשימת התרופות והטכנולוגיות השונות, המעודכנות והמוכנסות מדי שנה לסל הבריאות. המשרד שוקד בימים אלו ביצירת פורמט ידידותי יותר למידע זה.

בעקבות החלטת מועצת הבריאות במשרד הבריאות, בעניין העלאת רמת נגישות המידע שיועמד לרשות הציבור, בנוגע לחוק ביטוח בריאות ממלכתי, הונפקה בשנת 2003 חוברת הסברה, שחולקה לכל בית בישראל, המפרטת את זכויות ותנאי שירותי הבריאות.
ד. 
1) 
משרד הבריאות יקבע בתוך שישה חודשים מתכונת דיווח שנתית של קופות החולים על צריכת תרופות, שתועבר למשרד הבריאות.
2) 
משרד הבריאות ידווח בתוך שישה חודשים לאגף לביקורת המדינה במשרד ראש הממשלה, על ההתקדמות בהקמת מסד נתונים לאומי, לצריכת כלל התרופות במשק.
ה. 
צוות בראשות מנכ"ל משרד הבריאות, ובשיתוף מנכ"ל משרד התעשייה, המסחר והתעסוקה והממונה על התקציבים במשרד האוצר, יבחנו בהקדם את הדרכים להוספת בדיקות רפואיות של עובדים, שאינם כלולים בתקנות הקיימות, לסל הבריאות, ואת מקורות המימון לתוספת זו.
ו. 
הערות מבקר המדינה בדו"ח 54ב' יובאו בחשבון בעת ביצוע ההחלטה.
ז. 
דיווח יימסר לאגף לביקורת המדינה במשרד ראש הממשלה. 
הטיפול באלימות בין בני זוג

דו"ח מספר 54ב - החלטה מספר בק/59

מיום ט' בניסן תשס"ד - 31.3.2004 

מחליטים:

א. 
בהתייחס לממצאי מבקר המדינה בדו"ח 54ב', בענין הטיפול באלימות בין בני זוג, ובהתאם להחלטה מספר 1820(תמ42/) מיום 16.5.2002, להטיל על המנהלים הכלליים של משרדי ביטחון הפנים והרווחה, לדווח תוך חודשיים לאגף לביקורת המדינה במשרד ראש הממשלה, על שנעשה לתיקון הליקויים, תוך התייחסות לתיאום בין משטרת ישראל, משרד הרווחה והמחלקות לשירותים חברתיים שברשויות המקומיות, בכל הקשור לטיפול באלימות במשפחה.
ב. 
לרשום את הודעת משרד הרווחה בעניין הקמת מקלטים ודירות קלט לנשים מוכות, כדלקמן:

משרד הרווחה החליט על שינוי ארגוני וחלוקת אחריות חדשה, בין השירות לרווחת הפרט והמשפחה והשירות לטיפול בנשים ונערות. הטיפול הקהילתי והמוסדי באלימות בין בני זוג, אוחד ברמת המשרד (לרבות המקלטים ודירות הקלט), ונמצא באחריות האגף לשירותים אישיים וחברתיים. כל הליקויים האחרים הקשורים בתפעול דירות הקלט והמקלטים, יתוקנו וידווחו לאגף לביקורת המדינה במשרד ראש הממשלה, עד ליום .1.6.2004
ג. 
הוועדה הבינמשרדית בראשות המנהל הכללי במשרד הרווחה, הפועלת בהתאם להחלטת הממשלה מספר 1820(תמ42/) מיום 16.5.2002, תפעל להשלמת הדרוש לבניית מסד נתונים ממוחשב, המשותף למשרדים הנוגעים בדבר, שיעמוד לרשות הגופים המטפלים באלימות בין בני זוג, עד ליום 1.10.2004. מסד הנתונים יוקם בכפוף להנחיות רשם מאגרי מידע שבמשרד המשפטים. לצורך השלמת הטיפול בנושא, הצוות הבינמשרדי יבוא בדברים עם כל משרדי הממשלה הנוגעים בדבר, לרבות צה"ל, שב"כ, שירות בתי הסוהר ומשרד הפנים.
4. הערות מבקר המדינה בדו"ח 54ב' יובאו בחשבון בעת ביצוע ההחלטה.

ניהול פרוייקט שיקום שכונות
דו"ח מספר 54ב -החלטה מספר בק/60
מיום י"ג בניסן תשס"ד - 4.4.2004

מחליטים:

א. 
בהתייחס לממצאי מבקר המדינה בדו"ח 54ב' בעניין ניהול פרוייקט שיקום שכונות (להלן: "הפרוייקט"), להטיל על הצוות הבינמוסדי לנושא שיקום שכונות בראשות נציג שר הבינוי והשיכון ובשיתוף נציגי משרדי הרווחה, הבריאות, החינוך, התרבות והספורט והתעשייה, המסחר והתעסוקה, אגף התקציבים במשרד האוצר והמשרד לאיכות הסביבה - משקיף, לבצע את הפעולות כדלקמן:

1) 
לבחון את פרוייקט שיקום השכונות ולקבל החלטות בעניין המשך הפעלתו תוך הוצאת שכונות מהפרוייקט וצירוף שכונות חדשות;

2) 
באם יוחלט על המשך הפעלת הפרוייקט, יוגדרו מחדש מטרותיו;

3) 
לקבוע סדרי עדיפויות ותוכנית רב-שנתית;

4) 
לבחון את ניצול התקציבים וכוח האדם המוקצים לפרוייקט;

5) 
לבחון את לוחות הזמנים הדרושים לביצועו של הפרוייקט.

ב. 
מסקנות הצוות ולוח הזמנים ליישומן יוגשו לאגף לביקורת המדינה במשרד ראש הממשלה עד ליום 1.9.2004 ודיון עליהן יתקיים בוועדת השרים לענייני ביקורת המדינה.

ג. 
הערות מבקר המדינה בדו"ח מספר 54ב' בנושא יובאו בחשבון בעת ביצוע ההחלטה.

מניעת ארועים שמעורבים בהם חומרים מסוכנים

דוח מספר 54ב - החלטה מספר בק/61 
מיום י"ג בניסן תשס"ד - 4.4.2004 

מחליטים:

א
1) 
המועצה לביטחון לאומי תרכז בתוך חודשיים עבודת מטה בעניין הגנה על מערך התשתיות הלאומיות ואתרים אסטרטגיים, כדלקמן:



א. גיבוש רשימת מתקני תשתית לאומיים ואתרים אסטרטגיים הדורשים מענה מיגון מיוחד וקביעת סדרי עדיפויות על פי קריטריונים שייקבעו.



ב. קביעת אחריות וסמכות הגופים הממלכתיים לטיפול במתקנים אלו, ומיפוי הפערים הקיימים בתחום זה.


2) 
המטה ללוחמה בטרור (לוט"ר) שבמועצה לביטחון לאומי, בשיתוף משטרת ישראל, שירות הביטחון הכללי ומשרדי התשתיות הלאומיות, התחבורה, ביטחון הפנים והפנים, ירכז, בתוך 4 חודשים עבודת מטה שעניינה בחינת הדרכים בהן ניתן לחייב מתקני תשתית אסטרטגיים, שאינם מונחים על פי חוק, במתן מענה לפערים אבטחתיים, למעט בנושאים הקשורים בתשתיות מידע קריטיות ואבטחת סודות המדינה.

ב. 
ועדת ההיגוי לטיפול בחומרים מסוכנים אשר מונתה בהחלטת הממשלה מס' 955(חמ/1) מיום 1.10.1985, תדון בממצאים עליהם הצביע מבקר המדינה בדו"ח מספר 54ב', ותציג את ממצאיה והמלצותיה בתוך 4 חודשים לאגף לביקורת המדינה במשרד ראש הממשלה.

ג. 
ועדת השרים רושמת לפניה את דיווח המנהלת הכללית של המשרד לאיכות הסביבה, לפיו, צוות שמינתה ישלים בתוך 4 חודשים את עבודתו בנושא "ניהול סיכונים" הכוללת מתודולוגיה לביצוע סקרי סיכונים והתהליכים שידרשו סקרי הסיכונים במפעלים בהם מצויים חומרים מסוכנים.

ד. 
המשרד לאיכות הסביבה, בשיתוף המכון לחקר הבנייה בטכניון, ישלים בתוך 6 חודשים שיטה לקביעת עמידות מיכלים ומתקני תעשייה בפני רעידות אדמה. השיטה תיבדק באמצעות פיילוט שיתבצע במספר מפעלים באיזור חיפה. המשרד יתייעץ עם מכון התקנים הישראלי ועם יו"ר ועדת ההיגוי להיערכות לטיפול ברעידות אדמה, הפועל במשרד הבינוי והשיכון.
ה. 
צה"ל, באמצעות פיקוד העורף, ידווח בתוך 4 חודשים לאגף לביקורת המדינה במשרד ראש הממשלה על תלונות שהוגשו למשטרה נגד מחזיקי חומרים מסוכנים שלא השלימו את מיגון המצבורים על פי הנחיותיו.

ו. 
האגף לביקורת המדינה במשרד ראש הממשלה יקיים עבודת מטה עם נציגי משרדי הממשלה לעניין הנושאים שלהלן: חקיקה, רשיונות עסק, מלאים וייצור בחירום, חומרים מסוכנים, הובלה יבשתית של חומרים מסוכנים ופינוי חוות המיכלים מאיזור קרית אתא. 

מידע על סיכונים בחו"ל, סיוע לישראלים במצוקה

ושיגור משלחות חירום

דו"ח מספר 54ב - החלטה מספר בק/62 
מיום י"ג בניסן תשס"ד - 4.4.2004

מחליטים:

א. 
המטה ללוחמה בטרור (לוט"ר) שבמועצה לביטחון לאומי יגבש בתוך 3 חודשים, בשיתוף הגורמים הנוגעים בדבר, נוהל בעניין שיגור משלחות חירום המשותף למשרד החוץ, למערכת הביטחון ומערכות ממשלתיות נוספות. במידת הצורך, יתייחס המטה גם למעורבותם של גופים לא ממשלתיים המעורבים בשיגור משלחות חירום לחו"ל.

ב. 
משרד החוץ יגבש נוהל לפרסום המלצות למטיילים בנושאים שונים, שאינם קשורים לטרור אך קשורים בסכנות אחרות.

ג. 
האחריות הכוללת לתיאום בין כלל המערכות לסיוע לישראלים במצוקה ולשיגור משלחות חירום לחו"ל מוטלת על משרד החוץ.

ד. 
נציגויות ישראל במדינות אסיה, אפריקה ודרום אמריקה יכינו "תיקי שטח" הכוללים מידע על המקומות שהם מופקדים עליהם. משרד החוץ יקיים בקרה על הכנת התיקים ועל עדכונם השוטף בנציגויות.

ה. 
הערות מבקר המדינה בדו"ח מספר 54ב' יובאו בחשבון בעת ביצוע ההחלטה.

ו. 
דיווח יימסר לאגף לביקורת המדינה במשרד ראש הממשלה בתוך 3 חודשים. 

הדרג המחוזי במשרדי הממשלה

דוח מספר 54ב - החלטה מספר בק/63 
מיום י"ג בניסן תשס"ד - 4.4.2004 

מחליטים:

א. 
המנהלים הכלליים של משרדי הממשלה בהם פועלים מחוזות למתן שירותים לציבור, יכינו בתוך 6 חודשים מסמכי עמדה בסוגיית יחסי מטה-מחוז. בין היתר, יתייחסו המסמכים לסוגיות עליהן הצביע מבקר המדינה בדו"ח מספר 54ב' כדלקמן:

1. 
מבנה התקציב, הארגון, הסמכויות של הדרג המחוזי של כל משרד ממשלתי.

2. 
שיתוף הפעולה האזורי בין משרדי הממשלה.

3. 
תורת ניהול.

4. 
הגדרת תפקידים וסמכויות של יחידות המטה, בהתאמה לתפקידי המחוז.

5. 
מדיניות הביזור של סמכויות הביצוע לשלטון המקומי.

6. 
אפשרות לרכישת שירותים והפרטה.

7. 
מערכת היחסים שבין המחוז, הציבור ומטות המשרדים.

ב. 
מסמכי העמדה כאמור לעיל, יועברו לאגף לביקורת המדינה במשרד ראש הממשלה ויובאו לדיון בוועדת השרים לענייני ביקורת המדינה. 

היבטים סביבתיים של הפעילות של המועצה 
התעשייתית ברמת חובב

דו"ח מספר 54ב - החלטה מספר בק/64 
מיום י"ג בניסן תשס"ד - 4.4.2004

מחליטים:

א.
משרד הפנים יפעל לקידום הליכי החקיקה בהצעת החוק שהניח על שולחן הכנסת לשינוי הרכב המועצה המקומית התעשייתית ברמת חובב, תוך בחינת ההרכב הרצוי של המועצה המקומית התעשייתית לשם מילוי תפקידיה ולשם הבטחת יכולתם של משרדי הממשלה הנוגעים בדבר להפעיל את סמכותם.

ב. 
המשרד לאיכות הסביבה והמועצה המקומית התעשייתית רמת חובב, יכינו בתוך 6 חודשים, תוכנית הכוללת חלופות ולוחות זמנים לטיפול בשפכים שבתחום המועצה.

ג. 
המשרד לאיכות הסביבה ידווח, בתוך 6 חודשים, לאגף לביקורת המדינה במשרד ראש הממשלה על פעולות האכיפה המנהליות והפליליות שהוא נוקט נגד מפעלים ומתקנים במועצה התעשייתית ברמת חובב, שאינם עומדים בתקני פליטה שנקבעו ברשיון העסק שלהם.

ד. 
המשרד לאיכות הסביבה ידווח, בתוך 6 חודשים, לאגף לביקורת המדינה במשרד ראש הממשלה לגבי הדרישות העדכניות לניטור רציף מהתעשייה בכלל וממפעלי רמת חובב בפרט.

ה. 
הערות מבקר המדינה בדו"ח מספר 54ב' בנושא יילקחו בחשבון במהלך ביצוע ההחלטה.


ב. החלטות ועדת השרים לענייני ביקורת המדינה לתקופה ספטמבר 2003 - מארס 2004
סדרי קבלת עובדים בחברות ממשלתיות - העסקת קרובי משפחה

דו"ח על הביקורת באיגודים, יולי 2003 - החלטה מספר בק/32 

מיום ו' בתשרי תשס"ד - 2 לאוקטובר 2003

מחליטים:

1. 
לרשום את הודעת מנהל רשות החברות הממשלתיות כדלקמן:
א.
תיקון חוק החברות הממשלתיות: תיקון מספר 14  (תיקון סעיף 32).

1) 
ב-1.6.2003 אישרה הכנסת תיקון לסעיף 32 לחוק החברות הממשלתיות. על-פי התיקון על דירקטוריון חברה ממשלתית, לקבוע את אופן בחירת עובדי החברה ותנאי כשירותם, בכפוף לכללים שקבע שר האוצר, לפי הצעת רשות החברות הממשלתיות, ככל שנקבעו.
2) 
בעקבות דו"ח מבקר המדינה בעניין העסקת קרובי משפחה בחברת אל-על ובחברת החשמל, הנחה שר האוצר את מנהל רשות החברות הממשלתיות לקבוע "כללים מנחים", לחברות הממשלתיות, בעניין העסקת קרובי משפחה בחברות הממשלתיות.
3) 
רשות החברות תביא את החלטת ועדת השרים לידיעת החברות ותנחה את דירקטוריוני החברות לפעול, כך שבתקופת הביניים, עד לקביעת הכללים בענין, יתוקנו הליקויים עליהם הצביע מבקר המדינה.
4) 
מאז פרסום דו"ח מבקר המדינה מיולי 2003, שוקדת רשות החברות הממשלתיות על גיבוש ה"כללים המנחים" כאמור.
ב. 
"כללים מנחים"
1) 
מנהל רשות החברות הממשלתיות יציע לשר האוצר, עד 31.12.2003, "כללים מנחים" בדבר סדרי קבלת עובדים (להלן: "הכללים"), אשר יבטיחו ביטול התופעה של העדפת העסקה של קרובי משפחה בחברות ממשלתיות, בין היתר, איוש משרות בעובדים בעלי הכישורים המתאימים ביותר לתפקידים המוצעים.

מנהל רשות החברות הממשלתיות יעדכן את ההנחיות והנהלים לחברות הממשלתיות בהתאם.
2) 
מנהל רשות החברות הממשלתיות ידרוש מיו"ר הדירקטוריונים של החברות הממשלתיות, לקיים דיון בענין ה"כללים המנחים" כאמור, שיאושרו על-ידי שר האוצר, לקבל החלטות על דרך יישומם ולדווח לו על הביצוע בתוך שלושה חודשים מקבלתם.
3) 
על-פי סעיף 55 לחוק החברות הממשלתיות, כפי שתוקן ב-1.6.2003, תהא רשאית רשות החברות הממשלתית להסמיך גורמים לשם קבלת מידע מאת החברות הממשלתיות, בהתאם לכלליים שיקבע שר האוצר.

בכוונת מנהל הרשות להציע לשר האוצר כללים כאמור, ולאחר אישורם לפעול לשימוש בגורמי חוץ לשם ביצוע פיקוח ובקרה על יישום הנחיות, הוראות ותקנות בחברות הממשלתיות, לרבות אלו שיקבעו ב"כללים המנחים".
2. 
הערות מבקר המדינה בדו"ח מחודש יולי 2003, יובאו בחשבון במהלך הכנת ה"כללים המנחים" ויישומם בחברות הממשלתיות.
3.
ועדת השרים רושמת לפניה את הודעות יושבי-ראש הדירקטוריונים של חברת החשמל לישראל בע"מ וחברת אל-על בע"מ על הפעולות והצעדים שנקטו לשינוי הנהלים הפנימיים בחברות שבראשן הם עומדים, ברוח הערות מבקר המדינה.
4. 
דיווח על הביצוע כמפורט לעיל, יועבר לאגף לביקורת המדינה במשרד ראש הממשלה. 
פיקוח ואכיפה - בטיחות הטיפול בגז

דו"ח מספר 53ב

החלטה מספר בק/34 מיום ו' בתשרי תשס"ד - 2 לאוקטובר 2003

ביצוע החלטה מספר 261(בק/7) מיום 15.5.2003

יו"ר ועדת השרים מסכם:

ועדת השרים מברכת על הארגון מחדש של אגף הפיקוח, והפעולות להגברת האכיפה בנושא בטיחות הגז.
משרד התשתיות הלאומיות יציג עד 1.3.2004 בפני ועדת השרים את תכניות העבודה המפורטות לשנת 2004, וידווח על ההתקדמות בפעולותיו, לרבות בתחומים הבאים:
- 
שיתוף הפעולה עם משטרת ישראל בעריכת מבצעי אכיפה שוטפים ומיוחדים.
- 
שינויי החקיקה הנדרשים ומצב הטיפול בענין (לרבות חקיקת משנה).
- 
מידע לגבי קנסות מינהליים שהוטלו על עבריינים בתחום בטיחות הגז, ופרטים לגבי כתבי אישום שהוגשו בנושא, במיוחד על מפעילים בלתי-מורשים. 
שיפור השירות לציבור
החלטה מספר בק/35 מיום ו' בתשרי תשס"ד - 2 לאוקטובר 2003

מחליטים:

א.
בהמשך להחלטות 153(תמ/2) מיום 15.1.1987, ו-3164(בק/72) מיום 22.1.1998, לרשום את דיווח ראש האגף לביקורת המדינה במשרד ראש הממשלה, על ממצאי ביקורת הפתע שנעשו ב-91 יחידות ממשלתיות בתקופה שבין ינואר עד יוני 2003.


מנכ"לי המשרדים יקפידו על תיקון הליקויים עליהם הצביעה הביקורת אשר הועברה אליהם על-ידי האגף לביקורת המדינה וידווחו באופן שוטף על הפעולות שננקטו לתיקונם.

ב. 
החשב הכללי במשרד האוצר ישלים, ללא דיחוי, את המתבקש מההחלטות הבאות:
א) 
החלטה 836(תמ/21) מיום 13.1.2000 - שיפור השירות לציבור - שילוט.
ב) 
החלטה 837(תמ/22) מיום 13.1.2000 - שיפור השירות לציבור - תנאי מתן שירות לנכים.
ג) 
החלטה מספר 1417(תמ/39) מיום 7.2.2002 - תו נגישות לנכים. 
דיווח יימסר לאגף לביקורת המדינה במשרד ראש הממשלה.
ג. 
המנהלים הכלליים של משרדי הממשלה ידווחו לאגף לביקורת המדינה, בתוך ששה חודשים, על פעולות ביקורת שקיימה הביקורת הפנימית במשרדיהם, לאיתור ליקויים במתן שירות לציבור והחלטות שנתקבלו בעקבותיהם.
ד.
המנהלים הכלליים של משרדי הממשלה ידווחו לאגף לביקורת המדינה, בתוך שלושה חודשים, על מצב נגישות משרדיהם לנכים הנזקקים לשירות, בהתאם לכללים שנקבעו על-ידי נציבות השוויון לאנשים עם מוגבלויות שבמשרד המשפטים ועל תוכניות שנקבעו להשלמת החסר.

תקציב המדינה - תמיכות והקצבות לעמותות

דו"ח מספר 53ב 

החלטה מספר בק/36 מיום כ"ג בחשון תשס"ד - 18 לנובמבר 2003

דיווח מעקב אחר ביצוע החלטות מספר 268(בק/11) מיום 15.5.2003 ובק/26 מיום 31.8.2003 

מחליטים:

א. 
ועדת השרים רושמת לפניה את הודעת סגן החשב הכללי במשרד האוצר, כי נקבעו הקריטריונים וגובשה הצעה, בענין הגבלת הוצאות הנהלה וכלליות בעמותות ובגופים הנתמכים על-ידי המדינה.

המלצות אופרטיביות מפורטות, לרבות בענין הגבלת השכר, יונחו על שולחן ועדת השרים בתוך 60 יום.
ב. 
ועדת השרים תקיים דיון נוסף בהשתתפות החשב הכללי במשרד האוצר, בענין הקמת מאגר נתונים מקיף על כלל התשלומים לעמותות, תמיכות, הקצבות, קניית שירותים ותשלומים אחרים, כך שבידי הגוף המאשר תהיה תמונה כללית על היקף הסיוע הניתן, ואפשרות פרסום נתונים אלה.
ג. 
האגף לביקורת המדינה במשרד ראש הממשלה, ירכז ממשרדי הממשלה והגופים האחרים הנוגעים, דיווחים ונתונים בענין מצב ביצוע החלטות מספר 268(בק/11) מיום 15.5.2003, ובק/26 מיום 31.8.2003.

הדיווח המרוכז והמסכם בנושא ימסר ליו"ר ועדת השרים.
תקינה חשבונאית ממשלתית - הגברת התקינות והשקיפות

דו"ח מספר 53ב

החלטה מספר בק/37 מיום כ"ג בחשון תשס"ד - 18 לנובמבר 2003

מחליטים:

א. 
בהמשך להחלטות מספר 250(בק/1) מיום 15.5.2003, ובק/22 מיום 27.7.200, ועדת השרים מביעה את מורת רוחה מהעיכוב הנמשך בעבודת הצוות הבינמשרדי לבחינת התקינה החשבונאית הממשלתית.
ב. 
הצוות הבינמשרדי, כאמור, יגיש בתוך שבוע ימים ליו"ר ועדת השרים, תכנית עבודה מפורטת לפעולותיו, לרבות יעדים, פגישות התייעצות עם הגופים הרלוונטים הנוגעים לענין, ולוח זמנים להשלמת עבודתו והגשת מסקנות והמלצות, בנושא התקינה החשבונאית הממשלתית.
המלצות הצוות יתייחסו גם לשאלה אם נדרש מוסד נפרד לתקינה חשבונאית ממשלתית - הרכבו, סמכויותיו ומידת עצמאותו וכפיפותו.
מסקנות והמלצות הצוות יושלמו ויוגשו ליו"ר ועדת השרים בתוך 75 יום.

פיקוח ובקרה על מעברים ימיים

דוחות מספר 54א, 47 ו-45

החלטה מספר בק/38 מיום כ"ג בחשון תשס"ד - 18 לנובמבר 2003

מחליטים:

א. 
בהמשך להחלטה מספר ב/5 (סעיף ב') מיום 6.8.2003 של ועדת השרים לעניני ביטחון לאומי, ולאור הערות מבקר המדינה בדינים וחשבונות מספר    54א, 47 ו-45, לרשום את הודעות ראש המטה ללוחמה בטרור, מנהל אגף הספנות והנמלים במשרד התחבורה, מנכ"ל המשרד לביטחון הפנים וצה"ל, על עבודת המטה המתקיימת בנושא הפיקוח והבקרה על המעברים הימיים, ואת ההערכה לפיה עבודת המטה תושלם בתוך 45 יום, לקראת הגשתה לדיון בועדת השרים לעניני ביטחון לאומי.
ב. 
לרשום את הודעת צה"ל, כי הטיפול במעברים הימיים צריך להיעשות על-ידי הגופים האזרחיים והמשטרתיים, כל אחד בתחום אחריותו. צה"ל יתן סיוע מעטפת בתווך הימי תוך הגנה על גבולות המדינה.
ג. 
הוקם צוות מיוחד לבחינת הנושאים שעלו בדו"ח מבקר המדינה, בנושא פיקוח על המעברים.

ד. 
הערות מבקר המדינה בדוחות מספר 54א, 47 ו-45, יובאו בחשבון בעבודת הצוות.
ה. 
דיווח ימסר לאגף לביקורת המדינה במשרד ראש הממשלה.

פיתוח וייצור מערכות מתקדמות עבור מערכת הביטחון - נהלים וביצועם

דו"ח מספר 54א

החלטה מספר בק/39 מיום כ"ג בחשון תשס"ד - 18 לנובמבר 2003

מחליטים:

א. 
מנכ"ל משרד הביטחון יוודא תיקון הליקויים ועדכון נהלי המשרד, במידת הצורך, בהתייחס לליקויים עליהם הצביעה ביקורת המדינה בדוח 54א, כדלקמן:
1. 
סדרי קבלת ההחלטות, מקומו של הדרג המדיני בתהליך קבלת ההחלטה, המנכ"ל, הרמטכ"ל, מפקד החייל הרלוונטי, אג"ת, מפא"ת והגורם שנבחר לפיתוח.
2. 
הגדרת החלופות לפיתוח ולייצור ובחינתן, תוך התייחסות ללוחות זמנים הנדרשים ולעלויות.
3. 
חישוב הוצאות הפיתוח והשפעתן על מחיר המוצר.
4. 
המרכיבים הגנריים הרלבנטיים לפיתוחים נוספים.
5. 
התיאום והפיקוח במהלך הפיתוח במשרד הביטחון, בחייל ואצל המפתח שנבחר.
6. 
הפטור ממכרז.
7. 
החוזה עם המפתח שנבחר והשיטות לקביעת מחירי המוצרים טרם החתימה.
8. 
תיעוד ההליכים.
9. 
מי המאשר בכל שלב.
10. 
הקפאת הליכי פיתוח - מי מוסמך ואיך.
11. 
בקרת ההערכות לגיוס כוח-אדם לפרוייקט על-ידי המפתח שנבחר. 
12. 
בקרת התכנון, הביצוע וקביעת לוחות הזמנים על-ידי המפתח שנבחר.
13. 
בקרת ההתקשרות עם קבלני המשנה על-ידי המפתח שנבחר.
14. 
בקרת הצעות המחיר של המפתח שנבחר והליכי האישור.
15. 
עלויות בלתי-צפויות, זיהוין והכללתן במסמכי ההתקשרות, לרבות סיכונים בגין עבודתם של קבלני משנה עיקריים.
16. 
מערך בקרה משותף למשרד, לחייל הרלוונטי ולמפתח שנבחר, על התקדמות הפרוייקט, בהתאמה לתכנון ולחוזה.
ב. 
הערות מבקר המדינה בדוח 54א יילקחו בחשבון במהלך בדיקת הנוהל.
ג. 
דיווח יימסר לאגף לביקורת המדינה עד 31.3.2004.

מיגון אישי ומיגון כלי רכב

דו"ח מספר 54א

החלטה מספר בק/40 מיום כ"ג בחשון תשס"ד - 18 לנובמבר 2003

מחליטים:

1
א. 
לרשום את הודעת צה"ל, כי הכין תוכנית להשלמת הפערים באמצעי המיגון האישי בהתאם לצרכים המבצעיים.


התכנית נמצאת בשלבי מימוש, וכוללת נהלים מעודכנים לגבי השימוש באפודים וההקפדה על אכיפתם.


נתוני האספקה, נתוני המצאי החדש ופליטת האפודים הישנים, הועברו לאגף לביקורת המדינה ב-3.11.2003.


ב. 
משטרת ישראל תכין עד 30.1.2004 תוכנית להשלמת הפערים לגבי אמצעי המיגון האישי, שתכלול נהלים מעודכנים לגבי השימוש באפודים וההקפדה על אכיפתם.
2. 
צוות בהרכב: נציג צה"ל (מרכז), ביחד עם נציגי משטרת ישראל ומשרד הביטחון, יבחן את האופן בו מיושם נוהל שיתוף הפעולה בתחום המיגון האישי, כדי לקבל מיגון איכותי בעלויות נמוכות. הבחינה תכלול, בין היתר, את הגדרת הצורך המבצעי, האיפיון הטכני, הליכי המחקר והפיתוח של אמצעי המיגון, הליכי הרכש והבחינה של תוצריו, תחזוקה והפקת לקחים.

הביצוע עד 1.6.2004.

3. 
לרשום את הודעת צה"ל, כי השלים הכנת תוכנית רב-שנתית לפיתוח כלי רכב ממוגני ירי, במגמה לשפר את מיגונם, הקטנת עלויות הייצור וצמצום בעלויות האחזקה.

צה"ל יגדיר את רמת מלאי הביטחון בסוגי המיגון העיקריים, וכן בתחמושת הדרושה לבחינתם. התוכנית תעודכן מעת לעת, על-פי תחזית הפרוייקטים והצרכים.
4. 
צוות בהרכב: נציג המועצה לביטחון לאומי - לוט"ר (מרכז), ונציגי משרדי תעשייה, מסחר ותעסוקה, תחבורה, אוצר, ביטחון הפנים, ביטחון וצה"ל, יגדיר נוהל בין-משרדי למיגון כלי רכב אזרחים הפועלים ביש"ע כנגד ירי ואבנים.

הנוהל יכלול הגדרה של פתרונות המיגון, לרבות המענה הטכני וחומרי המיגון, ויתייחס גם להעתקת מיגון של כלי רכב ישנים לחדשים.

הנוהל יחייב בין היתר, גופים ציבוריים, כמו: חברת חשמל, מקורות, בזק, מד"א והסוכנות היהודית. הצוות יגבש תוכנית פיקוח ואכיפה ליישום הנוהל.

הנוהל יושלם עד 1.6.2004.

5. 
הערות מבקר המדינה יילקחו בחשבון במהלך ביצוע ההחלטה.
6. 
דיווח על הביצוע יימסר לאגף לביקורת המדינה במשרד ראש הממשלה.

פיקוח ובקרה על מעברים ימיים
דו"ח מספר 54א
החלטה מספר בק/41 מיום ג' בשבט תשס"ד - 26.1.2004

תיקון החלטה מספר 1104(בק/38) מיום 4.12.2003
מחליטים:

בהמשך לסעיף ג' בהחלטה מספר 1104(בק/38) מיום 4.12.2003, לצרף לצוות שמונה לצורך הכנת תוכנית לבידוק של מטען מסחרי, את נציג המטה למלחמה בטרור שבמשרד ראש הממשלה. 

שילוב אנשים עם מוגבלות בחברה ובעבודה - הקמת ועדה

דו"ח מספר 52ב
החלטה מספר בק/42 מיום ג' בשבט תשס"ד - 26.1.2004

מחליטים:

בהמשך להחלטה מספר 1822(תמ/44) מיום 16.5.2002, להטיל על צוות בינמשרדי, בראשות נציבת שוויון לאנשים עם מוגבלות במשרד המשפטים, ובהשתתפות נציגי משרדי הביטחון, האוצר, החינוך, התרבות והספורט, הבריאות, הרווחה, הבינוי והשיכון, העלייה והקליטה, התחבורה, התעשייה המסחר והתעסוקה, המוסד לביטוח לאומי, הלשכה המרכזית לסטטיסטיקה ורשם העמותות במשרד המשפטים, לגבש הצעת תכנית מפורטת בתחומים הבאים:

א. 
הקמת מאגר נתונים מרכזי בנושא אנשים עם מוגבלות בישראל וקביעת מבנה המאגר, מאפייניו והקריטריונים להפעלתו. הנתונים במאגר המרכזי שיוקם יעמדו לרשות כל הגורמים הממלכתיים הנוגעים לענין.

ב. 
עריכת סקר מקיף לגבי אנשים עם מוגבלות בישראל. התכנית תכלול פירוט לגבי מבנה הסקר ומטרותיו, לרבות שיטת עריכתו ועלותו המשוערת.

לקראת מפקד האוכלוסין והדיור, שייערך בשנת 2006 על-ידי הלשכה המרכזית לסטטיסטיקה, תגובש הצעה לשילוב שאלות מתאימות במפקד כדי לסייע בהקמת מאגר הנתונים כאמור לעיל.

הקמת ועדה לבחינה מחדש של סיוע המדינה 
למוסדות ציבור

דוחות מבקר המדינה בענין תמיכות והקצבות לעמותות

החלטה מספר בק/43 מיום ג' בשבט תשס"ד - 26.1.2004 

מחליטים:

1. 
להקים ועדה שתבחן ותמליץ בעניין סיוע המדינה למוסדות ציבור, ומדיניות הממשלה בענין.

2. 
הרכב הוועדה:


- 
נציגי משרד האוצר - אגף החשב הכללי ונציבות מס ההכנסה


- 
נציג משרד החינוך התרבות והספורט


- 
נציג משרד הרווחה


- 
נציג היועץ המשפטי לממשלה


- 
נציג רשם העמותות במשרד המשפטים


- 
נציג משרד הפנים


- 
נציג מרכז השלטון המקומי


- 
נציג מינהל מקרקעי ישראל


- 
נציג האגף לביקורת המדינה במשרד ראש הממשלה - מרכז.


יו"ר הוועדה יקבע בנפרד על-ידי חברי ועדת השרים (השר עוזי לנדאו - יו"ר והשרים זבולון אורלב ובנימין אלון).

3. 
הוועדה תיקבע את סדרי עבודתה ותגבש המלצות בנושאים הבאים:

א) 
התיאום בין הרשויות הציבוריות השונות הקשורות למתן ההטבות.

ב) 
מדיניות רצויה באשר להיקף ההטבות וסוגן.

ג) 
הקריטריונים למתן ההטבות, לרבות בענין שיעורי התקורה המקסימלית להוצאות הנהלה וכלליות וקביעת תיקרת שכר לעובדים בעמותות ובגופים נתמכים.

ד) 
מנגנוני בקרה לגופים המקבלים הטבות.

ה) 
אופן התאגוד הראוי של גופים המקבלים את ההטבות.

ו) 
אפשרות למעבר לתמיכה על-בסיס רב-שנתי למתן הטבות.

ז) 
מימון תואם (MATCHING) ממקורות פרטיים כתנאי להמשך תמיכה ממשלתית.

ח) 
מנגנוני התקשרות נפרדים, בהתאם לפעילות העמותות (מתן שירותים, מיזמים משותפים).

ט) 
אמות מידה לעניין השקיפות והשוויוניות.

י) 
קביעת מדיניות הממשלה בענין המסגרת המתאימה לטיפול במגזר השלישי שתעסוק בהסדרה וחלוקה של התמיכה הממשלתית, בבקרה ופיקוח על השימושים. הוועדה תבוא בדברים עם נציגי המגזר השלישי אשר יציגו את עמדתם בנושא.

יא)
בחינה מחדש של התהליך להכרה במוסד ציבורי, על-פי סעיף 46 לפקודת מס הכנסה.

יב) 
הסדרת מדיניות אחידה להענקת הטבות למוסדות הציבור, על-ידי הרשויות המקומיות.

יג) 
הוועדה תציע תיקוני חקיקה נדרשים בהתאם לצורך.

4. 
הוועדה תהא רשאית להזמין מומחים.

5. 
מסקנות הוועדה והמלצותיה יוגשו לאגף לביקורת המדינה במשרד ראש הממשלה עד 1.10.2004.


דו"ח ביניים יוגש עד 1.7.2004.

6. 
הערות מבקר המדינה בדוחותיו, על התמיכה בעמותות, הפיקוח והבקרה, יילקחו בחשבון במהלך גיבוש ההמלצות. 

תקציב המדינה - תמיכות והקצבות לעמותות

דו"ח מספר 53ב 
החלטה מספר בק/44 מיום ג' בשבט תשס"ד - 26.1.2004 

דיווח מעקב אחר ביצוע החלטה מספר 268(בק/11) מיום 15.5.2003

יו"ר ועדת השרים מסכם:

בהמשך לדיונים ולהחלטות קודמות של ועדת השרים: החלטות מספר 1102(בק/36) מיום 4.12.2003, ומספר בק/26 מיום 31.8.2003.

א. חברת המתנ"סים - אופן התקשרות

משרד החינוך, התרבות והספורט ומשרד האוצר יגישו לאגף לביקורת המדינה, תוך חודש ימים, דו"ח מפורט בתחומים הבאים:

1) 
היקף ומשמעות ההתקשרויות עם החברה למתנ"סים בשנה שמסתיימת ב-31.8.2004, בחתכים של תיקצוב רכישת שירותי ניהול, רכישת שירותי מטה מהחברה ופעולות אחרות.

2) 
ההתקשרויות שבוצעו תוך מתן פטור ממכרז והתקציבים שהוקצו להתקשרויות אלה.

3) 
הצגת אפשרויות למתן שירותים מירביים הניתנים בישובים השונים, בתקציב נתון, בדרך של מכרז בו יוכלו להשתתף גופים נוספים.

ב. הוצאות הנהלה וכלליות בעמותות ובגופים נתמכים

1) 
ועדת השרים רושמת לפניה את הודעת החשב הכללי לגבי ההוראות בענין שיעורי התקורה המקסימלית להוצאות הנהלה וכלליות כפועל יוצא של מחזור כספי העמותה.

2) 
ועדת השרים בדעה כי יש לקבוע במפורש הגבלות לגבי השכר המשולם לעובדים בעמותות ובגופים נתמכים. תיקרות השכר שיש לקבוע בגופים אלה יהיו לפי סולמות השכר הנהוגים במגזר הציבורי לפי הענין, לרבות תקרת השכר שנקבעה למנכ"ל משרד ממשלתי.

ג. פרסום קריטריונים לתמיכות באינטרנט

1) 
ועדת השרים רושמת לפניה את הודעת סגן החשב הכללי בענין שיפור השירות לציבור ולהרחבת השקיפות בדרך של מתן אפשרות לקבל דיווחים על התשלומים לעמותות, תמיכות והקצבות, לרבות שמות העמותות שהממשלה קונה מהן שירותים באמצעות מכרז או פטור ממכרז, באמצעות האינטרנט.

2) 
משרדי האוצר והמשפטים יציגו לאגף לביקורת המדינה, תוך חודש ימים, את מאפייני האתר באינטרנט, שבו יופיעו התבחינים השונים למתן תמיכות שיעמוד לרשות הציבור. 

צמצום "הפער הדיגיטלי" - תיאום פעולות ויעילות

דוחות מספר 53ב ו-54א
החלטה מספר בק/45 מיום ג' בשבט תשס"ד - 26.1.2004

מחליטים:

א. 
להטיל על ראש האגף לביקורת המדינה במשרד ראש הממשלה, בשיתוף ובהתיעצות עם הגורמים השונים הנוגעים לענין, לגבש בהקדם האפשרי, הצעה להחלטה להקמת צוות בינמשרדי שיגבש תכנית מקיפה בענין היערכות נאותה לצמצום הפער הדיגיטלי בחברה הישראלית.


ההצעה תכלול, בין השאר, את התחומים הבאים:

- 
הגדרה מהו פער דיגיטלי ודרכים למדידתו.

- 
דרכי פעולה לצמצום הפער הדיגיטלי.

- 
איגום משאבים והגברת שיתוף הפעולה והתיאום בין כל הגורמים העוסקים בנושא.

- 
מיפוי הצרכים, הקריטריונים ודרכי פעולה נדרשים לטווח המיידי ולטווח הארוך.

ב. 
ההצעה להחלטה תובא לדיון בישיבתה הבאה של ועדת השרים. 

היערכות המערך המשולב לטיפול בארועי חומרים מסוכנים וחומרי לחימה כימיים
דו"ח מספר 49
החלטה מספר בק/46 מיום ג' בשבט תשס"ד - 26.1.2004

דיווח מעקב אחר ביצוע החלטה מספר 2803(בק/63) מיום 28.11.2002

יו"ר ועדת השרים מסכם:

א. 
ועדת השרים רושמת לפניה את הדיווח המפורט מאת המנהלת הכללית של המשרד לאיכות הסביבה והאגף לביקורת המדינה בענין מצב ביצוע החלטה מספר 2803(בק/63) מיום 28.11.2002.

ב. 
מערכת קשר בין הכוחות בזירה

ועדת השרים רושמת לפניה את הודעת משטרת ישראל, כי החלה בעבודת מטה לגיבוש פתרון מבצעי לנושא הקשר בזירת הארוע - המב"ר (מרכז בידוד ראשון).


משטרת ישראל תסיים את עבודת המטה כאמור עד 30.4.2004, ותמסור דיווח מתאים לאגף לביקורת המדינה.

ג. 
השלמת ציוד לצוותים הפועלים בזירת הפגיעה המיידית


ועדת השרים רושמת את הודעת משטרת ישראל כי בניידות נמצא ציוד מתאים, אולם עדיין קיים פער ברמת ההצטיידות במשטרה בין התקן שנקבע לבין המצאי בפועל. 


נציג נציבות כבאות והצלה מעיר, כי עדיין יש מחסור בציוד לשם השלמת התקן שנקבע, למרות שנמצא ברשותם הציוד המינימלי הנדרש לנושא.

ד. 
תרחיש (מתאר) היחוס


ועדת השרים רושמת לפניה את הודעת נציג צה"ל, כי הרמטכ"ל יאשר את תרחיש היחוס לאירועי טרור בלתי-קונבנציונליים, עד 30.4.2004.

ה. 
ועדת השרים רושמת את הודעת משרד הביטחון ומשטרת ישראל בענין ביצוע החלטות ועדת השרים לביטחון לאומי, המסדירות את אחריות משרדי הממשלה וגופים ממלכתיים לטיפול באירוע טרור בלתי-קונבנציונלי בתקופת רגיעה, והתמודדות עם "טרור על" והיערכות לביצוען.

ישומים ביומטריים בשירות המדינה
החלטה מספר בק/47 מיום ג' בשבט תשס"ד - 26.1.2004 

תיקון החלטה מספר 444(בק/12) מיום 3.7.2003

מחליטים:

לתקן את החלטה מספר 444(בק/12) מיום 3.7.2003 כדלקמן:

א. 
במקום סעיף א.(2)א. שענינו מרכז מידע בנושאים ביומטריים, יבוא:


"מכון התקנים הישראלי (מת"י) יקים במסגרתו, מרכז מידע לטכנולוגיה ליישומים ביומטריים ולתוצאות הבדיקה שלהם. המידע יעמוד לרשות נציגי הממשלה, ללא תמורה".

ב. 
במקום סעיף א.2(ב) שענינו מרכז בחינה למוצרים ביומטריים - יבוא:


"בהתאם לתקנים רלבנטיים שנקבעו בעולם, יקבע הצוות ליישומים ולתוכנות ביומטריים, הפועל בהתאם להחלטה מספר 2858(בק/66) מיום 2.1.2003, אילו מהם יחולו, בשינויים המתבקשים, בישראל. מכון התקנים הישראלי יקיים בדיקות של מוצרים ותוכנות ובהתאם להחלטות הצוות, יפעל לאימוץ תקנים כחוק.


מוצרים ותוכנות שימצאו מתאימים, כאמור לעיל, יעמדו לרשות גורמי הממשלה, מבלי שיהיה צורך לקיים לגביהם בדיקות נוספות".

ישומים ביומטריים בשירות המדינה
החלטה מספר בק/48 מיום ג' בשבט תשס"ד - 26.1.2004

מעקב אחר מצב ביצוע החלטה מספר 444(בק/12) מיום 3.7.2003

יו"ר ועדת השרים מסכם:

א. 
ועדת השרים רושמת לפניה את דו"ח יו"ר הצוות ליישומים ביומטריים בממשלה מיום 6.1.2004, אשר הוגש ליו"ר ועדת השרים.

ב. 
לענין סעיף מידע במאגרים, ובמעברי "מרחב התפר" - שב"כ ומלמ"ב במשרד הביטחון יכינו עד 31.3.2004, הנחיות למינהלת מרחב התפר בענין הגנה על המידע.


ההנחיות יועברו לאגף לביקורת המדינה במשרד ראש הממשלה.

ג. 
יו"ר ועדת השרים מודה לצוות ליישומים ביומטריים בממשלה ולעומד בראשו, על דיווח הביניים שהוצג בפני הוועדה ומודיע, כי ועדת השרים תתכנס לישיבה נוספת לקבלת דיווח נוסף ומעודכן, בהתאם לצורך.

דיווח הצוות ליישומים ביומטריים בממשלה, לוועדת השרים לענייני ביקורת המדינה בהתאם להחלטה בק/12 סעיף ד', מיום 15.6.2003

1.
ביומטריה במעברי "מרחב התפר"


ה"פילוט" במעבר שליד איזור התעשייה ארז, יסתיים במהלך פברואר 2004. ההרכשה תעשה לגבי 4000 - 3000 אנשים. השימוש יהיה בכרטיס חכם על פי תקן החשכ"ל ב"פרוייקט תמוז".


ברבעון השני של שנת 2006 יתחיל פילוט במעבר מגן 12 (איזור התעשייה ארז, בצד הפלסטיני), וברבעון השלישי של 2006 יוחל בפילוט של מעבר אוטומטי ביומטרי מלא, באיו"ש.

2.
אבטחת מידע

לאור הודעת רשמת מאגרי מידע, כי כל המאגרים הביומטריים במעברים, הינם "מידע רגיש",
יש לנהוג בהם בהתאם. רשמת מאגרי מידע תפרסם חוות דעת עד סוף חודש ינואר 2004.


ביטחון שדה בצה"ל יכין בהקדם הנחיות למינהלת מרחב התפר, בעניין ההגנה על המידע.

3.
אמצעים ביומטרים לזיהוי משתמשים במערכות ממוחשבות


צה"ל בוחן אפשרות לפרוייקט מוביל. כמו כן נבחנת אפשרות של ליווי מבוקר של פרויקט קיים, לצורך הפקת לקחים.

4. 
מניעת הונאות - המוסד לביטוח לאומי


ב-4.1.2004 התקיימה פגישה של יו"ר הצוות עם אגף התקציבים באוצר, במטרה לקדם "פילוט" במוסד לביטוח לאומי, לאור הנסיון בשירותי הרווחה ב-9 מדינות בארה"ב, שם נחסכו בין 10% - 13% מההוצאות השנתיות של תשלומי רווחה. אגף התקציבים רואה בחיוב קידום הפרויקט הביומטרי. המוסד לביטוח לאומי כבר בוחן יישומים מתאימים.

5.
הטמעה והסברה

א. 
לצוות הוזמנו נציגי לשכת הפירסום הממשלתית (לפ"מ) במגמה להכין את תכני ההסברה וההטמעה. לפ"מ הכינה כבר אומדן לתקציב פעולות ראשוני.

ב. 
נציג מפא"ת במשרד הביטחוןן הכין מתכונת של יום עיון בנושא היישומים הביומטריים הממשלתיים. התכנית מיועדת לעובדים בשירות הציבורי.

6.
"מעבדה לאומית לביומטריה" ומרכז מידע - מכון התקנים הישראלי 


נציג רפא"ל הודיע ליו"ר הצוות, כי רפא"ל החליטה להתחרות במכרזים על ביצוע פרוייקטים ביומטריים. כדי להימנע ממצבים של "ניגוד עניינים", עליו לפרוש מהצוות.


יו"ר הצוות והחברים מודים לנציג רפא"ל על תרומתו החשובה לצוות.


מנכ"לית מכון התקנים, הביעה נכונות להקים במסגרת המכון, "מעבדה לאומית לביומטריה" ו"מרכז מידע".


בהתאם להודעה זו, ממליץ הצוות בפני ועדת השרים לשנות החלטה מספר תמ/66 מיום 16.12.2002 סעיף 2 (א)(ב), ולמנות נציג מכון התקנים ל"צוות". הצעה להחלטה הוכנה.

7.
זיהוי ביומטרי בכניסות לנמלי הים


רשות הנמלים מתכננת פרוייקט לזיהוי פנים של נהגים, משאיות ומכולות. עד אפריל 2004 מתוכנן מכרז בנושא.


הצוות ממליץ להשתמש במספר מצלמות, סימולטנית לצורך הזיהוי, כדי להבטיח זיהוי איכותי. הצוות מנחה להקפיד שהזיהוי יהיה לפי התקן שאושר על ידו.


מומלץ להשתמש ב"כרטיס חכם" ולא בטכניקת R.F.I.D.


רשות הנמלים מתבקשת להעביר את המפרט הטכני של המכרז לצוות. הצוות ממליץ כי רשות הנמלים תלמד מניסיון של מערכות דומות בארה"ב.

היבטים בהתמודדות עם הברחת אמצעי לחימה 
לגורמים עויינים דו"ח מספר 54א
החלטה מספר בק/49 מיום כ"ג בשבט תשס"ד - 15.2.2004

מחליטים:

לרשום את הדיווח בענין מצב ביצוע החלטה מספר 866(בק/31) מיום 18.9.2003, כדלקמן:

לענין סעיף א' בהחלטה

משרד הפנים הכין תוכנית הסברה להגברת המודעות בקרב מחזיקי הנשק הפרטי לשמירת נשקם. התוכנית תבוצע עם הקצאת התקציב הנדרש לכך.

הנחיות בטיחות נמסרות בעת המטווח לחידוש הרישיון.

משרד הפנים הפיץ חוברת, בתיאום עם משטרת ישראל, בנושא דרישות הבטיחות והאבטחה.

לענין סעיף ב' בהחלטה

מנכ"ל המשרד לביטחון הפנים, בשיתוף עם מנכ"ל משרד הפנים וצה"ל, ידווח לראש האגף לביקורת המדינה, תוך 6 שבועות, בענין פרטי המבצע שגובש על ידם להחזרת תחמושת ואמצעי לחימה אחרים שבידי הציבור, ואופן ביצועו.

לענין סעיף ג' בהחלטה

1. 
משטרת ישראל מודיעה, כי צומצמה כמות התחמושת שניתנת לצרכי הגנה עצמית: במקום 100 כדורים יוקצבו 50 כדורים להגנה עצמית. במטווח - הקצאת התחמושת הינה ללא הגבלה.

2. 
משרד הפנים מודיע, כי נקבעה מכסה של 700 כדורים לציידים פעילים, שקיבלו היתר צייד מהרשות לשמירת הטבע. לא תינתן השלמה למכסה, אלא על פי תצהיר. 

פניות של גופים מונחים המבקשים מכסת תחמושת גדולה יותר תדון על ידי משרד הפנים באופן פרטני.

לענין סעיף ד' בהחלטה

1. 
משרד הביטחון מדווח, כי העביר למשרד הפנים, את הנהלים שהכין להגברת הפיקוח והבקרה, על סחר בחלקי חילוף ואבזרי יריה. הנהלים יועברו לאגף לביקורת המדינה.

2. 
יו"ר ועדת השרים מודיע, כי לצוות העוסק בנושא, יצורף נציג משרד התעשייה, המסחר והתעסוקה, וכי ועדת השרים תשוב ותדון בנושא לקראת 1.6.2004, לשם קבלת דיווח מעודכן על מצב הביצוע.

לענין סעיף ה' בהחלטה

1. 
משרד הפנים הכין הצעה לבקרה על אחסון וסחר של נשק קל. ההצעה הועברה להתייחסותו של ראש אג"מ במשטרת ישראל.

2. 
יו"ר ועדת השרים מבקש, כי עד 1.4.2004, תעביר משטרת ישראל לאגף לביקורת המדינה, את הנהלים שעל פיהם יונפק נשק קל ארוך טווח. הנהלים יכללו היבטי ניהול, תיקצוב ובקרה על נשק זה.

לענין סעיף ו' בהחלטה

כמפורט בדיווח לגבי סעיף ד' לעיל.

לענין סעיף ז' בהחלטה

1. 
נציגת המשרד לאיכות הסביבה מוסרת, כי הכנת דו"ח בנושא חומרים מסוכנים, תסתיים תוך חודש. הדו"ח יועבר לנוגעים בדבר.

2. 
נציג המטה ללוחמה בטרור מוסר, כי בדצמבר 2003 הוחל בעבודת מטה בנושא הפיקוח על ייצור, יבוא, הובלה ושיווק, של חומרים שניתן לעשות בהם שימוש כאמצעי לחימה.

3. 
יו"ר ועדת השרים מודיע, כי ועדת השרים תשוב ותדון בנושא לקראת 1.4.2004. בדיון יימסר דיווח מעודכן, לגבי מצב ביצוע ההחלטה בענין חומרים מסוכנים, המשמשים לייצור אמצעי לחימה. 

לענין סעיף ח' בהחלטה

נציגת צה"ל מוסרת, כי הפורום המודיעיני הוקם בדצמבר 2003. נקבעו כיווני עבודה. לוח זמנים לדיווח - אפריל 2004. צה"ל העביר לאגף לביקורת המדינה מסמך על עבודת הפורום המודיעיני והחלטותיו.

לענין סעיף ט' בהחלטה

ראש האגף לביקורת המדינה במשרד ראש הממשלה מוסר, כי הסב את תשומת לבו של שר התחבורה להערות מבקר המדינה, בנושא כלי שיט קטנים.

לענין סעיף י' בהחלטה

1. 
צה"ל מדווח, כי בישובי "מרחב התפר" ובקו העימות בצפון, הופצו נהלים, נערכו כנסים, רועננו תחומי האחריות ונערכו ביקורות שוטפות.

2. 
משטרת ישראל מדווחת, כי מתוך 448 ישובים שנבדקו, ב-90 ישובים אין מחסן נשק, וב-358 ישובים שבהם ישנם מחסני נשק, נמצא כי קיימים פערי מיגון.

יו"ר ועדת השרים מעיר, כי על הגורמים הנוגעים בדבר, לפעול בהקדם להתקנת מערכות אזעקה ודלת משוריינת, בישובים שבאחריותם מחסני נשק. במקומות בהם לא יותקנו אמצעי האבטחה - ייסגרו מחסני הנשק. 

פיקוח ובידוק מטעני אוויר

דו"ח מספר 54א
החלטה מספר בק/50 מיום כ"ג בשבט תשס"ד - 15.2.2004

מחליטים:

בהמשך להחלטת הממשלה מספר 1104(בק/38) מיום: 4.12.2003

א. 
משטרת ישראל - מרכזת, ביחד עם נציגי משרד התחבורה, אגף המכס ומע"מ, המטה ללוחמה בטרור ושב"כ, יגבשו, עד 1.5.2004, את תפיסת האבטחה ואת המפרט הטכני, לצורך בידוק מטענים המגיעים בדרך האוויר לישראל. דגש יושם על מניעת הברחה של אמצעי לחימה.

ב. 
מנהל המכס ומע"מ - מרכז, ביחד עם מפכ"ל המשטרה, הממונה על התקציבים במשרד האוצר ונציג משרד התחבורה, יגבשו תוכנית ולוח זמנים, ליישום בידוק המטענים המגיעים בדרך האוויר, לרבות תוכנית הכשרה והדרכה, לבודקים של מטענים המגיעים ארצה בדרך האוויר.


הממונה על התקציבים במשרד האוצר, מנהל אגף המכס ומע"מ ומפכ"ל המשטרה, יסכמו את ההערכות התפעוליות והתקציב הדרוש לרכישת האמצעים, כוח האדם והבינוי, לצורך ביצוע התוכנית.

ג. 
דיווח יימסר לאגף לביקורת המדינה במשרד ראש הממשלה. 

ועדה לבחינה מחדש של סיוע המדינה למוסדות ציבור

החלטה מספר בק/51 מיום כ"ג בשבט תשס"ד - 15.2.2004

מחליטים:

בהמשך להחלטת הממשלה מספר 1506(בק/43) מיום 12.2.2004 (סעיף 2), לרשום את הודעת יו"ר ועדת השרים כי, על דעת חברי ועדת השרים, מונה מר יורם ארידור לתפקיד יו"ר הוועדה לבחינה מחדש של סיוע המדינה למוסדות ציבור. 

צמצום הפער הדיגיטלי - תיאום פעולות ויעילות

החלטה מספר בק/52 מיום כ"ג בשבט תשס"ד - 15.2.2004 

מחליטים:

בהמשך להחלטת הממשלה מספר 1506(בק/45) מיום - 12.2.2004

ועדת השרים רושמת לפניה את הודעת הצוות, בראשות ראש האגף לביקורת המדינה במשרד ראש הממשלה, ובהשתתפות נציגי משרד החינוך, התרבות והספורט ומשרד האוצר, כדלקמן:

א. הגדרת הפער הדיגיטלי

"פער שנוצר בין אוכלוסייה בעלת נגישות לטכנולוגיות המתקדמות, לבין אוכלוסייה נטולת גישה כזו, בין אוכלוסייה בעלת כישורים לאוריינות תקשוב, לבין אוכלוסייה שחסרה כישורים אלה, ובין אוכלוסייה שרכשה את האוריינות התקשובית, אך אין לה נגישות לרשת האינטרנט.

הפער הדיגיטלי קיים בדרך כלל בין מרכז לפריפריה, בין אוכלוסיות מבוססות לאוכלוסיות חלשות (מצב סוציו-אקונומי), בין מדינות, בין דורות, בין מגזרים שונים, בין אוכלוסיות בעלות צרכים מיוחדים לבין מי שאינן כאלה.

הפער הדיגיטלי יוצר קשיים ביכולת ההתאמה לתרבות חברת המידע ומביא לחוסר יכולת להפיק תועלת מחידושים טכנולוגיים, לפגיעה ביכולת להרחיב את הידע וההשכלה, לקשיים בהשתלבות בשוק העבודה והשתלבות טובה בקהילה המקומית והבינלאומית". 

ב. דרכי פעולה לצמצום הפער הדיגיטלי

כדי למדוד את הפער הדיגיטלי, יש לערוך סקר, שיקבע את מידת הנגישות של ילדים ובני נוער לאינטרנט.

הסקר צריך לבחון את מספר שעות הנגישות השבועיות של ילדים ונוער, בין הגילים 18-5, לאינטרנט. הסקר צריך לבחון את רמת אוריינות התקשוב (שליטה ביישומים, על-פי מדדים שנקבעו על-ידי משרד החינוך התרבות והספורט), של הילדים באינטרנט.

משרד החינוך, התרבות והספורט יערוך את הסקר.

מימון ההוצאה לעריכת הסקר יבוא מאיגום משאבים והשתתפות המשרדים הנוגעים בדבר.

משרד החינוך, התרבות והספורט, ידווח על תוצאות הסקר לוועדת השרים בתוך ששה חודשים.

תוצאות הסקר יסייעו למשרד החינוך, התרבות והספורט להכין המלצות לוועדת השרים בדבר דרכי הפעולה לצמצום הפער הדיגיטלי במסגרת תוכנית רב-שנתית.

ההמלצות יכללו:

1. חלופות המבוססות על משאבים, ולוחות זמנים ליישום.

2. תשתיות ותחזוקתן.

3. הכשרת מורים והקצאת שעות לימוד והדרכה, בבתי והספר בקהילות.

ג. איגום משאבים והגברת שיתוף הפעולה, בין כל הגורמים העוסקים בנושא:

החל משנת התקציב 2005, יופעלו תוכניות רב-שנתיות, שמטרתן צמצום הפער הדיגיטלי, רק בהתאמה לתוכנית שתגובש לפי סעיף ב' לעיל.

משרד החינוך, התרבות והספורט, יוודא ביצוע החלטה זו.

ד. מיפוי הצרכים ודרכי פעולה נדרשים לטווח מיידי ולטווח ארוך

כל גורם חוץ ממשלתי, שירצה להשתלב בפרוייקט הרב-שנתי לצמצום הפער הדיגיטלי, יחוייב לפעול במסגרת התוכנית הרב-שנתית, ובסדרי העדיפויות שייקבעו על ידי משרד החינוך, התרבות והספורט.

שיעור ההשתתפות בפרוייקט ממקורות חוץ ממשלתיים, לא יפחת מ-50% מעלותו.

הערות מבקר המדינה יילקחו בחשבון בעת ביצוע החלטה זו.

דיווח יימסר לאגף לביקורת המדינה במשרד ראש הממשלה.
הקמת משקף מכולות באיזור נמל חיפה 
דו"ח מספר 54א - החלטה מספר בק/53 
מיום כ"ב באדר תשס"ד - 15.3.2004  

מעקב אחר ביצוע החלטות מספר 1104(בק/38) מיום 4.12.2003 
ומספר 1469(חכ/58) מיום 5.2.2004

יו"ר ועדת השרים מסכם:

יו"ר ועדת השרים מנחה את נציגי מינהל הדיור הממשלתי במשרד האוצר, בשיתוף אגף המכס ומע"מ להכין את הגדרת השטח החיוני והצרכים המפורטים להקמת משקף המכולות באיזור תחנת ההסגר (הקרנטינה), לרבות הנהלים ואופן ההתקשרות ולבוא בדברים עם הנהלת מינהל מקרקעי ישראל לשם הקצאת השטח בדרך נאותה להקמת משקף המכולות באיזור נמל חיפה, מוקדם ככל האפשר. 

המגעים יערכו בתיאום ובשיתוף פעולה עם הצוות הבינמשרדי להאצת הקמת משקף מכולות באיזור נמל חיפה בראשות מנהל אגף המכס ומע"מ אשר הוקם בהתאם להחלטה מספר 1469(חכ/58) מיום 5.2.2004. 
חלק ב'

תגובות המבוקרים
לדו"ח 54ב'





הדרג המחוזי במשרדי הממשלה
מאפיינים ומגמות שינוי

הגופים המבוקרים: משרד האוצר; משרד הבינוי והשיכון; משרד הפנים; משרד הרווחה,

א. 
ריכוז ממצאי הביקורת

1.
החלטת הממשלה מספטמבר 1996, על חלוקה גאוגרפית מחודשת של מחוזות משרדי הממשלה, ככלל, לא בוצעה ולא הביאה לאחידות בתיחום הגאוגרפי של המחוזות. לא נמצא שמנכ"ל משרד הפנים דאז עדכן את הממשלה בדבר יישום ההחלטה, אף על פי שראש אגף תיאום, מעקב ובקרה במשרד ראש הממשלה ביקש ממנו ביולי 1998 לעשות זאת.

2.
בספטמבר 1997 החליטה הממשלה למנות ועדה לבדיקת פריסת המחוזות ויחידות הסמך של משרדי הממשלה. כארבע שנים לאחר שהוועדה הפסיקה לפעול, לא חודשה עבודתה, שעל פי החלטת הממשלה האחריות לה הוטלה על נציבות שירות המדינה ועל משרד האוצר - וככלל, המלצותיה לא נבדקו עם המשרדים הנוגעים בדבר. עבודת מטה שהיה בה כדי להוליך לרפורמות מהותיות לא הושלמה אפוא, וממילא לא יכלה לתרום לשינוי המבנה של הדרג המחוזי.

3.
בהצעת משרד האוצר למדיניות הכלכלית לשנת 2004 לא הובאה בחשבון עבודת הוועדה לבדיקת פריסת המחוזות ויחידות הסמך של משרדי הממשלה. הצעותיו הפרטניות של משרד האוצר, הנוגעות לדרג המחוזי במשרדים השונים, אינן נסמכות על בדיקה יסודית בכל אחד ממשרדים אלה, שראוי היה לעשות לפי אמות מידה אחידות במשרדי הממשלה כולם ובשיתוף עמם.

4.
מהתשובות לשאלון, בעניין מעמדו, מאפייניו ודרכי פעולתו של הדרג המחוזי שנתנו המנכ"לים ומנהלי המחוזות, עולה כי הם סבורים שאין למחוז מידה מספקת של עצמאות והוא חסר את הארגון והסמכויות הדרושים לו כדי לקיים פעילות שוטפת סבירה ללא תלות במטה המשרד. בין היתר, לרבים מהמחוזות אין תקציב שנתי, הנתון לניהולם לפי שיקוליהם, ואין בהם יחידות הנותנות שירות פנים-משרדי והדבר פוגע בפעילותם השוטפת; הגדרת תפקידי המחוז ותחומי אחריותו לוקה בחסר, ובתחומים לא מועטים תפקידיו אינם ברורים, ואין לו סמכות לקבל החלטות; לקוחות המחוז מעדיפים לעקוף את המחוז וליצור קשר ישיר עם מטה המשרד. 

המחוז במשרד הרווחה
הגוף המבוקר: משרד הרווחה

א. 
ריכוז ממצאי הביקורת

1.
המשרד לא גיבש תפיסה מקיפה בדבר מעמדו של המחוז: אין חלוקה ברורה של האחריות והסמכויות בין מטה המשרד (האגפים, השירותים והמפקחים הארציים) ובין המחוז, מנהליו ומפקחיו. לא הותקנו נהלים לעבודה משותפת למטה ולמחוז. 

2.
ועדה שמינה ביולי 1997 מנכ"ל המשרד דאז לבחינת תפקידי הפיקוח במשרד ציינה בדוח שהגישה בדצמבר 1997, שתחומי האחריות והסמכויות של המטה והמחוז מיטשטשים לעתים קרובות, וכתוצאה מכך: בתחומים מסוימים מטפלים הן המטה והן המחוז, ולעומתם יש תחומים ונושאים שאין מטפלים בהם כלל. 

3.
ככלל, ההצעות להגדרת מעמד המחוז ולקביעת חלוקת האחריות בינו לבין מטה המשרד לא הניעו את המשרד לבחון אותן לעומק ולפעול להסדרתם של נושאים אלה.

4.
מן הראוי שהמשרד יבחן כיצד ליישם את החלטת הממשלה בדבר האחדת גבולות המחוזות בכלל משרדי הממשלה, בדרך שתתאים לצרכיו. על המשרד לבחון מהו הגודל המיטבי של המחוז, בין היתר, בהתחשב במוטת השליטה הרצויה למנהל מחוז מבחינת היקף המחלקות לשירותים חברתיים, התקציבים, כוח האדם וכד'. כן ראוי לייחד חשיבה מדוקדקת להיקפו הרצוי של כל מחוז בהתחשב במאפייניו הייחודיים, כגון: מוקדי אבטלה, יישובי מצוקה ומגזרי אוכלוסייה בולטים.
5.
ראוי שהמשרד יבחן את מערך השירותים שהוא נותן בעצמו וישקול אם יש יתרון במתן כל שירות בידיו ולא בידי גופים אחרים (הרשויות המקומיות וגופים ציבוריים אחרים). כן ראוי שיבחן את הכפיפות המינהלית של שירותים אלה למחוז ואת מערך קשרי הגומלין ביניהם.

6.
במהלך השנים בחן המשרד פעמים אחדות את נושא הפיקוח במחוז על שירותי הרווחה. ועדות ומסמכים אסטרטגיים של המשרד הצביעו על בעיות מהותיות הנוגעות למערך הפיקוח על הרשויות המקומיות, לתפקידי המפקח ולקשרי העבודה בין המטה, המחוזות והרשויות המקומיות. בין הבעיות שעליהן הצביעו: היעדר הגדרה ברורה של תפקיד המפקח וסמכויותיו, כפילויות בעבודת המפקחים, היעדר מנגנון ארגוני המתאם את עבודתם של המפקחים השונים באותה מחלקה לשירותים חברתיים, היעדר דפוסי בקרה שיטתיים על המחלקות לשירותים חברתיים. 

7.
מאחר שבכל מחוז פועלים כמה מפקחים בתחומים שונים, מטעם כל שירות, המפקחים על אותן רשויות מקומיות, נדרשים שיתוף פעולה רב ביניהם ואיגום משאביהם - על פי צורכי הרשויות המקומיות. כל אגף במטה עובד לחוד, קובע את מדיניותו ואת כללי עבודתו ואין כמעט שיתוף פעולה בין האגפים. למרות האמור, לא קבע המשרד נהלים מחייבים לתיאום הפיקוח בין המפקחים השונים, והתיאום בפועל חלקי. 

8.
מערך הפיקוח במחוזות אינו מותאם לעבודת המחלקות לשירותים חברתיים ברשויות המקומיות והמבנה שלו טומן בחובו בעיות הנוגעות לשיתוף הפעולה בין המפקחים, לתיאום ביניהם ולאיגום משאביהם כדי לספק את צורכי המחלקות. לדעת משרד מבקר המדינה, על המשרד לבחון את ההצעות שהועלו לשינוי המבנה הארגוני של מערך הפיקוח במחוזות, ולעשות את השינוי הנדרש לצורך הגברת יעילותו של מערך זה. ראוי לציין, שכל שינוי ברמת המחוז, כמו איחוד תפקידי פיקוח, מצריך גם שינוי במטה המשרד.
9.
במבנה הקיים אין במחוזות המשרד גורם שתפקידו לבחון בראייה כוללת של מכלול בעיותיה וצרכיה של המחלקה לשירותים חברתיים, לתאם בין המפקחים הפועלים בכל רשות מקומית ולייעץ באופן שוטף למנהל המחלקה לשירותים חברתיים בתחום הארגוני והניהולי: ניהול צוות העובדים, הכנת תכניות עבודה והכנת תקציב שנתי, איגום וגיוס של משאבים וכד'. 

10.
בהגדרות התפקיד של המפקח לא נקבע המשקל הרצוי של כל תפקיד מתפקידי  המפקח. עקב כך כל מפקח מחליט איזה משקל לתת לכל תחום מתחומי אחריותו. הדבר גורם גם לחוסר מיקוד בעבודת המפקח - אי-בהירות בדבר היקף תפקידיו וסדר העדיפות שלהם. על המשרד לתת את דעתו להגדרה ברורה של תפקידי הפיקוח ולקביעת סדר העדיפות שלהם והמשקל שיש לתת לכל אחד מהם. 

11.
למרות הצורך לצמצם את תפקידי המפקח בכל הנוגע לרשויות המקומיות הגדולות והבינוניות ולקיים בהן בעיקר פיקוח ובקרה, ולהרחיב את תפקידי המפקח ברשויות המקומיות הקטנות וב"יישובי מצוקה" ולהגדיל בהן את משקל הייעוץ וההנחיה - לא קבע המשרד הבחנה בין תפקידי המפקחים ברשויות המקומיות בגדלים שונים. 

12.
רק חלק קטן מהמפקחים מכינים תכנית עבודה שנתית לעצמם. מרבית תכניות העבודה בתחום הפיקוח נקבעות ברמת השירות במחוז. עוד הועלה, שהתכניות השנתיות שהוכנו לא נגזרו מתכניות שקבע המטה ולא נכתבו במתכונת אחידה; לא נקבעו בהן יעדים ספציפיים, סדרי עדיפות, הפעולות שייעשו, לוח זמנים לביצוען ומדדים ברורים לתפוקות העבודה. 

13.
המשרד לא פרסם הוראות בדבר היקף הפיקוח ומהותו. גם בנוהלי היחידות אין הוראות מפורטות בתחום זה. בפועל הפיקוח על תפקוד המחלקות לשירותים חברתיים אינו נעשה בצורה אחידה ושיטתית, ודרך ביצועו נתונה לשיקול הדעת של המפקחים עצמם. 

14.
אין בידי המפקחים כלים שימושיים להגדרת התפוקות הרצויות. במרבית יחידות המשרד לא נקבעו התפוקות - לא של היחידה המפוקחת ולא של המפקח - ולא ברור אילו שיפורים נעשו בגוף המפוקח בעקבות הפיקוח.

ב.  תגובות המבוקרים
משרד הרווחה

בהקשר לסוגיית הפקוח והמחוזות, דו"ח הביקורת מציב על סדר היום את הבעיות המרכזיות שמערכת שירותי הרווחה מתחבטת בהן מזה מספר עשורים ובצידן שורה של עמדות מקצועיות המועלות כדי לטפל בסוגיות.

בישיבת הנהלת המשרד מיום 11/1/04 בראשות המנכ"ל התקיים דיון ראשוני לגבי האופן שבו יש לטפל בנושאים המופיעים בדו"ח.

כבר כעת ברור כי הדיון וקבלת ההחלטה מחייב שיתוף ושמיעת עמדתם של גורמים רבים, מנהלי אגפים שירותים ומחוזות, גורמי מטה במשרד, דרגי הפיקוח, מנהלי לשכות לשירותים חברתיים ואולי אף גורמי אקדמיה וייעוץ חיצוניים.

מנכ"ל המשרד הטיל על צוות פנימי הכולל מנהלי אגפים ומחוזות להכין פרוגרמה ראשונית לדיון ובימים אלה הצוות שוקד על הנושא.

להערכת המנכ"ל, עד לסוף שנת 2004, יגבש המשרד עמדה לגבי הנושאים בהם יתמקד במגמה לשינוי תפיסה ודרך ומתכונת פעולה נבחרת.
המחוז במשרד הפנים

הגוף המבוקר: משרד הפנים

א. 
ריכוז ממצאי הביקורת
1.
בשנים האחרונות התחזקה במשרד ההבנה שיש פער ניכר בין היקף הסמכויות הפורמליות של המחוז בתחום השלטון המקומי וההצהרות שיש לחזקו, לבין מעמדו ומידת מעורבותו בפועל בתחום זה. 

2.
למרות המדיניות המוצהרת של המשרד, מרוכזת במטה הפעילות במרבית הנושאים המרכזיים בתחום השלטון המקומי - תקצוב, סיוע לרשויות מקומיות במצוקה, כוח אדם ושכר, פיקוח ובקרה, הדרכה, אישור עסקאות מקרקעין וקביעת מפת השלטון המקומי. תפקידי המחוז בתחומים אלה טכניים או פורמליים במהותם, ואילו קבלת ההחלטות ועיקר הטיפול בהם נעשים במטה, גם כשמדובר בתפקידי ביצוע מובהקים ובפרויקטים קטנים ודלי תקציב. 

3.
בנושאים מרכזיים בתחום התקציבי שבאחריות שר הפנים, עיקר התפקידים והפעילות מרוכזים במטה המשרד - במינהל לתכנון, תקצוב ופיתוח ברשויות המקומיות  ובלשכת המנכ"ל - ולמחוזות מעורבות משנית בלבד.

4.
בין מנהלת מינהל התקצוב ובין חלק מקציני המחוזות האחראים לתקציבים יש מחלוקת לגבי מידת מעורבותו של המחוז בתהליך אישור התקציב. מינהל התקצוב לא קבע תהליך עבודה שבו הרשויות המקומיות מגישות למחוזות את הצעת התקציב לבדיקה ואישור לפני פנייתן אליו, והוא אינו מקפיד בפועל שהצעות התקציב יוגשו תחילה למחוזות. 

5.
מעורבותו של כל מחוז בתהליך ההבראה לרשויות המקומיות שגירעונותיהן מקשים עליהן לפעול שונה, הן בשלבי הדיון בהצעת הרשות המקומית והן בשלבי אישורה, ומעורבותו בליווי ביצועה של תכנית ההבראה מועטה, ולא קיים קשר סדיר בין המחוז ובין בודקי התכניות במהלך ביצוען של תכניות ההבראה. 

6.
המחוז הוא הגורם במשרד המכיר בצורה הטובה ביותר את הצרכים והבעיות של הרשויות המקומיות, בשל עבודתו הקרובה והאינטנסיבית עמן. לפיכך ראוי שיהיה לו תפקיד מרכזי באיתור רשויות במצוקה תקציבית וניהולית ובסיוע להן, וכן במעורבות בהכנה, באישור ובבדיקה של תכניות הבראה ובליווי ביצוען.  

7.
בתחום אישור עסקאות המקרקעין אין בפועל חלוקת תפקידים ברורה בין המטה ובין המחוז, ויש כפילות חלקית בין עבודת המחוזות ובין עבודת ראש ענף חוזים במחלקה לרשויות ותאגידים; ראש הענף אינה מקפידה שהרשויות המקומיות יגישו את הבקשות למחוזות, בהתאם לנוהל, והמחלקה כמעט לא פעלה בשנים האחרונות להגברת מעורבות המחוזות בתחום זה; חלק מהמחוזות לא פעלו לקיום ההליך הקבוע בנוהל ואין אחידות ברמת הבדיקה של הבקשות במחוזות השונים.  

8.
בקביעת הוראות הנוהל שינוי תחום שיפוט של הרשות המקומית משנת 2001 פעל המשרד במגמה הסותרת את מדיניותו המוצהרת בדבר חיזוק המחוזות, שכן עד מועד סיום הביקורת לא שונה תהליך שינוי תחום השיפוט של הרשויות המקומיות ולא הוגדר תפקידו של המחוז לפי ההצעה מאוקטובר 2002, בדבר תפקיד המשרד, בכל הנוגע לעבודת הוועדות לחקירת גבולות שיפוט. 

9.
שיתוף הפעולה של המחוזות עם המפעמים (מרכזי הדרכה לרשויות המקומיות), מועט ביותר, למעט בנושאים מסוימים, דוגמת רישוי עסקים: אין פורומים משותפים לנציגי המחוז ולמנהלי המפעמים, הם אינם מעדכנים זה את זה בנושאים משותפים, והמחוז אינו מעורב בארגון עבודת המפעם. 

10.
המחוז מעורב במידה מועטה בביקורת ברשויות המקומיות - בהכנת תכנית הביקורת השנתית ובמעקב אחר תיקון הליקויים. כמו כן, נוהלי העבודה של אגף הביקורת ככלל אינם עוסקים במקומו של המחוז בתהליך הביקורת. המחוזות לא שותפו כראוי בעבודת אגף הביקורת - לא לצורך קבלת מידע על הרשויות המקומיות, לא לצורך הגדרת יעדי הביקורת ולא לצורך אכיפת תיקון הליקויים. 

11.
לא נקבעו אמות מידה לבדיקת הפעולות הרצויות של הרשויות המקומיות. כן הועלה, שהתפיסה החדשה של תפקיד המחוז אינה ברורה למנהלי יחידות המטה העוסקות בשלטון המקומי ולממונים, והדבר מקשה את שינוי חלוקת התפקידים בין המטה למחוז. לדעת הממונים יש פער בין תפיסת המחוז ובין מעמדו בפועל.

12.
עד מועד סיום הביקורת, אוגוסט 2003, לא הוכנה תכנית כלל-משרדית לשנת 2003. זאת ועוד, יחידות המטה לא יישמו את רוב הנחיות המנכ"ל בדבר היערכות לשינוי בחלוקת העבודה עם המחוזות: מינהל התקצוב לא בחן את סמכויותיו כדי לקבוע אילו מהן יעביר למחוזות, ולא בדק זאת גם בנושאים שעסק בגיבושם לאחר מתן ההנחיות. אגף הביקורת לא יישם את ההנחיות בעניין שיתוף המחוזות בשלבי הביקורת השונים; גם אגף כוח אדם ושכר ברשויות המקומיות ככלל לא יישם את הנחיות המנכ"ל הנוגעות לו - אף שהאגף מסכים שיש להעביר רבים מהנושאים שבטיפולו למחוזות. 

13.
עד מועד סיום הביקורת לא פותחה מערכת המידע הדרושה לניהול "פרופיל רשות" - מאגר מידע על פעילותה, ומטלת אפיון פרופיל רשות לצורך פיתוח מערכת זו, לא הוטלה בשנת 2003 על יחידת עיבוד נתונים אוטומטי במשרד. עולה מכך, כי ההחלטה בדבר עירובו של המחוז באיסופו וניהולו של המידע הנדרש לקבלת ההחלטות בתחום המוניציפלי לא יושמה. 

14.
בקרוב לרבע מהישיבות בלשכת המנכ"ל עם הרשויות המקומיות לא נכח נציג המחוז, וברבות מהישיבות שבהן נכח נציגו הוא לא היה הממונה, כנדרש בהנחית המנכ"ל ממארס 2002, שנועדה להבטיח שנציגי הרשויות המקומיות יפנו לממונים, ורק במידת הצורך יפנו לאחר מכן למנכ"ל.

15.
הפורומים המשותפים למטה ולמחוז התכנסו באופן מועט בלבד ולא הביאו לתוצרים: פורום שלטון מקומי הוקם בנובמבר 2002, ולמרות החשיבות שייחס לו המנכ"ל לא נקבעו לו לוחות זמנים ונושאי דיון; לא נמצאו אסמכתאות לקיומן של ישיבות מעקב תלת-חודשיות; הצוות לשיפור תהליכי העבודה בתחום השלטון המקומי התכנס פעם אחת בלבד ולא קידם את הנושא שלשמו הוקם. 

16.
אף על פי שהמנכ"ל קבע כמה מסגרות לצורך דיון, דיווח וקבלת החלטות בנושאים הקשורים לרשויות המקומיות, ששותפים להן הממונים ומנהלי יחידות המטה בתחום השלטון המקומי, לא גובשה תשתית לקבלת החלטות סדורה ששותפים לה כל הגורמים הנוגעים בדבר במטה המשרד ובמחוזותיו, ולא הוגבר במידה של ממש שיתופו של המחוז בתהליכי קבלת ההחלטות.

17.
לא נעשו פעולות לשינוי המבנה הארגוני של מערך היחידות המטפלות בשלטון המקומי, למרות החשיבות שראה מנכ"ל המשרד בכך; לא הוגש מסמך עמדה בנושא; ולא הוקמה במטה המשרד יחידה המופקדת על תחום השלטון המקומי כולו שתשמש גוף המטה שיהיה אחראי לנושאים הנוגעים לכלל יחידות המטה העוסקות בתחום זה. 

18.
אף שזה יותר מעשר שנים נדון רעיון הרפורמה בקשרי השלטון המרכזי והשלטון המקומי, בפועל לא הביא המשרד לשינוי של ממש בתחום האמור. הדיונים במעמד המחוז ובתפקידו כרוכים גם ברפורמה זו, והעיכובים המתמשכים בגיבוש תכנית הרפורמה וביישומה מונעים מהמשרד לקבל החלטות לגבי תפקידי המחוז ולעשות שינוי ממשי במערך סמכויותיו. 

19.
כוח האדם במחוזות לא נעשתה לפי תקן כוח אדם המבוסס על סדר העדיפויות של פעילויות המחוז, והמשרד לא קבע את חלוקת העבודה הראויה במחוזות בין תחום התכנון ובין תחום השלטון המקומי. 

20.
הגדרה עדכנית של תפקידי קצין המחוז תלויה בחלוקת העבודה שתיקבע בין יחידות המטה ובין המחוז, ובתפיסה שיגבש המשרד בדבר התחומים וההיקף של מעורבותו בשלטון המקומי. אף שפעולות אלה טרם הושלמו, על הנהלת המשרד ועל המחוזות להסדיר את פעילותו של קצין המחוז באמצעות הנחיות לארגון העבודה, הגדרת התפקידים וקביעת סדר העדיפויות של ביצועם, הכנת תכניות עבודה ופיתוח מדדי הערכה. 

21.
מבדיקת תכניות העבודה לשנת 2003 שהגישו מחוזות מרכז, ירושלים, חיפה ודרום להנהלת המשרד עולה, כי אין בהן מרכיבים חשובים האמורים להימצא בתכנית עבודה שנתית: לא פורטו בהן אומדני העלויות של הפעולות המתוכננות, שלבי ביצוען ולוחות הזמנים לביצוען ופעולות הבקרה על ביצוע הפעולות והשגת היעדים; ברוב התכניות לא צוינו קציני המחוז האחראים לביצוע הפעולות ולהשגת היעדים; מדדי הביצוע, שנוסחו ברוב התכניות כתוצאות מצופות, תוארו באופן מילולי וכללי בלבד, ולא כערך כמותי הניתן למדידה. 

22.
המחוזות ומטה המשרד לא פעלו באופן מספק להשלמת מסגרות הניהול, התקצוב והפיקוח החסרות בשטח ללא מעמד מוניציפלי.

23.
רוב הממונים על המחוזות לא פעלו באופן מספק לפתרון בעיות הניהול של שטחים ללא מעמד מוניציפלי לגיבוש אמצעים אפקטיביים למימוש סמכויותיהם ולהצגה ראויה של הבעיות להנהלת המשרד. הנהלת המשרד לא סייעה למחוזות לפתור את הבעיות בשטחים אלה, לא קבעה דרכים לטיפול בבעיות המאפיינות אותם, ולא העמידה לרשות המחוזות כלים לצורך זה. 

המחוז במשרד הבינוי והשיכון

הגוף המבוקר: משרד הבינוי והשיכון 
א. 
ריכוז ממצאי הביקורת
1.
במהלך השנים לא עשה המשרד בחינה כוללת של מבנהו הארגוני, שבו כלולים גם מחוזות המשרד.  

2.
אין במשרד נוהל או תורת ניהול סדורה הקובעים את מבנה המשרד. יש הבדל בין תיאורי המבנה הארגוני במקומות שונים: הצעת התקציב לשנת 2002, אתר האינטרנט של המשרד, מדריך המידע לעובד ותרשים המבנה הארגוני שבמסמכי נציבות שירות המדינה. אי-קביעת המבנה הארגוני בנוהל מסודר וחוסר האחידות בתיאוריו עלולים להטעות את הרשויות השלטוניות ואת הציבור הנזקק לשירותי המשרד. 

3.
משרד מבקר המדינה בדק אם הוכנה תכנית עבודה לשנת 2003. לא נמצא במסמכי המשרד כי הוא הכין לשנת 2003 תכנית עבודה שנתית כוללת לביצוע משימותיו; עם זאת נמצאו תכניות עבודה ייחודיות בתחומי הפיתוח, התכנון, שיווק הקרקעות ושיקום שכונות. 

4.
תכנית עבודה כוללת ומאוגדת לכלל יחידות המשרד היא כלי לתיאום, תכנון ובקרה. אשר על כן, לדעת משרד מבקר המדינה, היה על המשרד להכין תכנית עבודה כהלכתה.

5.
לדעת משרד מבקר המדינה, זמן מה לאחר אצילת הסמכויות למחוזות העירוניים ולמחוזות הכפריים, היה ראוי לבדוק אם היא השפיעה על היקף העבודה במטה ובמחוז ולקבוע אם הדבר מחייב שינויים בהיקף כוח האדם.

6.
השינויים בהיקף העבודה של המחוז עם העברת הטיפול בזכאי המשרד לסוכנויות הביצוע יש בהם כדי לצמצם או לייתר תפקידים אחדים של המחוז, ולכן היה ראוי שהמשרד יעשה בחינה מעמיקה של השיקולים בתחום התפקודי, המינהלי והכלכלי שלפיהם מופעלות סוכנויות הביצוע ויבדוק אם הפעלתן מחייבת שינויים ארגוניים במחוזות.

7.
הנהלת המשרד לא דנה בהצעות של החברה החיצונית שערכה בחינה ארגונית של המינהל לבנייה כפרית, המבנה הארגוני של המינהל לא שונה, וחמשת המחוזות הכפריים הכפופים לו נשארו על כנם.  

8.
המסמך משנת 2000 "הטיפול ביישובים בבנייה העירונית והכפרית", לא נדון בידי הנהלת המשרד ולא אושר בידי גורם מוסמך. שיטת הטיפול ביישובים הכפריים שנקבעה במסמך לא עוגנה בנוהלי המשרד. מכאן שהמשרד לא הסדיר עד תום את תחומי הסמכות והאחריות של יחידות המטה והמחוזות בכל הנוגע לטיפול ביישובים הכפריים והעירוניים.

9.
אין שיתוף פעולה מקיף ושיטתי בין המחוזות הכפריים לעירוניים אף שיש בהם יחידות מקבילות. 

10.
המחוזות הכפריים מטפלים רק ב-2.4% מהערעורים המוגשים לוועדות הערר על הניקוד שנקבע באגף האכלוס שבמשרד. שיעור קטן זה מחזק את הצורך להפקיד את הטיפול באוכלוסייה הכפרית במחלקות המטפלות בכך במחוזות העירוניים כדי לחסוך בתקציבים ובכוח אדם וליצור התמקצעות בגורם מטפל אחד. 

11.
מן הראוי שהמשרד יבחן את האפשרות להעביר את הפעילות של יחידת משאבי אנוש של המינהל ליחידות המשרד הממלאות תפקידים אלה כדי ליצור גורם מטפל אחד. 

ב. 
תגובות המבוקרים

משרד הבינוי והשיכון

כללי

בדומה למשרדי ממשלה אחרים, משרד הבינוי והשיכון בנוי ממטה מרכזי וממחוזות המחולקים גיאוגרפית ובין המטה למחוז ישנה חלוקת סמכויות ואחריות פונקציונאלית. 

אופי הפעילות המיוחד של המשרד הביא לחלוקת אחריות בין המגזר העירוני לכפרי, כך שישנם חמישה מחוזות עירוניים וחמישה כפריים.

המינהל לבנייה כפרית מטפל באלף ישובים לערך. העבודה בפועל מתבצעת מול המועצות האזוריות השונות וגם מול היישובים שאופיים ההתיישבותי מגוון כגון: קיבוצים, מושבים ויישובים קהילתיים.

אופי הטיפול בישוב הכפרי הוא פרטני יותר, וזאת בגין מתכונת ההתנהלות של חיי היום-יום של האגודה, הגוף שלו הסטאטוס לנהל את הישוב שמאופיין ע"י מעורבות גדולה של הפרט.

מבנה ארגוני – המבנה הארגוני אחיד, מגובש, קיבל את אישור נציבות שירות המדינה ומופיע, בין היתר, באתר האינטרנט של המשרד. לדעת המשרד אין הכרח לעגן מבנה ארגוני בנוהל, שביסודו של דבר אמור להסדיר דרכי פעולה של הארגון.

תכנית עבודה  - תוכנית עבודה חייבת להתבסס על תקציב ידוע. תקציב המשרד הינו חד-שנתי ולכן לא ניתן לגבש תוכנית רב שנתית מחייבת, ובנוסף בשנים האחרונות מתבצעים קיצוצים חוזרים ונשנים בתקציב המשרד.

תכנית העבודה, היא חד שנתית עם מבט רב-שנתי, תכניות העבודה לא אוגדו בחוברת, אוגדן מרכז, אולם מכך אין להסיק שלא הוכנו תוכניות.

המשרד הכין תכנית עבודה לפיתוח, לשיווק, לתכנון, למדידות, לניהול פרוייקטים לשיקום שכונות ועוד.

תקציב המשרד מביא לידי ביטוי סדרי עדיפויות שנקבעו על ידי הדרג המינסטריאלי, תוך אינטגרציה עם הדרג המקצועי במשרד. השר המנכ"ל והנהלת המשרד מגבשים תכנית עבודה על בסיס ההרשאה להתחייב של אותה שנת תקציב.

הביטוי של סדרי העדיפויות בתקציב הפיתוח של המשרד בא לידי ביטוי בהרשאה להתחייב של אותה שנת התקציב. תכנית עבודה נגזרת מהיקפי ההרשאה להתחייב בלבד ולא מתקציבי ההוצאה או מההכנסות. שיטה זו מאפשרת לגשר בין התקציב החד שנתי לפרוייקטים בתחום הפיתוח והתכנון הנמשכים מספר שנים.

הדרך היחידה לבצע בקרה או ביקורת על תכנון מול ביצוע הינו השוואה בין תוכנית העבודה השנתית ובין הפעלת הרשאה להתחייב באותה שנת תקציב.

ניצול תקציבי – חלק מהעבודות מתבצע ע"י הרשויות המקומיות ולכן קצב הביצוע וקצב הגשת חשבונות תלוי בהן. המשרד מנחה, מסייע ועורך בקרה על עבודת הרשויות אך הוא אינו בא במקומן.
שיתוף פעולה אזורי ותיאום בין-משרדי

הגופים המבוקרים: משרד ראש הממשלה; משרד האוצר; משרד הבינוי והשיכון; משרד הפנים; משרד הרווחה

א. 
ריכוז ממצאי הביקורת
1.
במרבית משרדי הממשלה שיש להם דרג מחוזי לא הוקמו, הן בידי המשרדים עצמם והן בידי משרדי המטה המרכזיים (משרד האוצר ומשרד ראש הממשלה), מסגרות אזוריות לשיתוף פעולה על פי הקווים המנחים שנקבעו במסמכים. 

2.
יש הבדל בין המחוזות במשרד הפנים במידה שבה הם תופסים את עצמם אחראים לפיתוח שיתוף פעולה אזורי, ובחלקם ההכרה בתפקיד זה מועטה בלבד; למרות מדיניותו המוצהרת של המשרד, הוא לא פעל במידה מספקת כדי להבהיר למחוזות את הצורך בחיזוק שיתוף הפעולה האזורי, לא קבע דפוסי עבודה בתחום זה ולא העניק למחוזות סמכויות המאפשרות פתרון בעיות אזוריות הנוגעות לרשויות המקומיות; בכל המחוזות לא נקבעו תהליכי עבודה סדירים הנוגעים לפיתוח שיתוף פעולה אזורי, ויעדים בתחום זה לא נקבעו בתכניות העבודה שלהם לשנת 2003. 

3.
אין שיתוף פעולה בין-משרדי ממוסד בדרג המחוזי ולא פותחה תשתית לשם כך. 

4.
לדעת המנכ"לים ומנהלי המחוזות אין מספיק שיתוף פעולה בין-משרדי בדרג המחוזי. לדעת משרד מבקר המדינה, יש מקום להגברה ניכרת של שיתוף הפעולה ולמיסודו.

5.
בשל מיעוט הסמכויות מנהלי המחוזות אינם יכולים לשתף פעולה זה עם זה ישירות אלא באמצעות מנכ"ל משרדם. 

6.
פורום מנהלי המחוזות במחוז צפון יצר קרקע לשיתוף פעולה בין משרדי הממשלה, אולם הדרך ליצירת שיתוף פעולה בין-משרדי מובנה ברמת המחוז עדיין ארוכה. גם משרד הפנים לא קבע מדיניות בנושא פורום מנהלי מחוזות ולא סייע למחוזות להפעיל מסגרת זו, בין היתר באמצעות תיאום בין מטות המשרדים להסדרה פורמלית של כינוס הפורומים והחלטה על הגורם האחראי להפעלתם. כן נמצא, כי בשום תכנית מתכניות העבודה של המחוזות לשנת 2003 לא נקבע יעד של יצירת שיתוף פעולה בין-משרדי באמצעות גיבוש מסגרות משותפות עם מחוזות המשרדים האחרים. 

מניעת אירועים שמעורבים בהם חומרים מסוכנים
ריכוז, הנחיה ותיאום של הפעילות בתחום החומרים המסוכנים

הגופים המבוקרים: המשרד לאיכות הסביבה; משרד ראש הממשלה - המועצה לביטחון לאומי; המשרד לביטחון הפנים - משטרת ישראל; משרד הפנים; משרד התשתיות הלאומיות; צבא ההגנה לישראל - פיקוד העורף

א. 
ריכוז ממצאי הביקורת

1. 
המשרד לאיכות הסביבה לא גיבש תורה סדורה ומקיפה בעניין מניעת אירועי חומ"ס ולא פעל בשיתוף פעולה מלא עם פקע"ר והמשטרה כדי ליצור תמונה כוללת של האיומים על מפעלים מסוכנים והסיכונים העלולים להיגרם מהם לאוכלוסייה ולסביבה, ושל האמצעים הנדרשים למזעורם. 

2. 
במועד סיום הביקורת, אוקטובר 2003, טרם סיים השר לאיכות הסביבה את עבודת המטה בנושא, "התמודדות עם טרור על", טרם יזם שינויי חקיקה ואיגום משאבים וטרם החל לשמש מנחה לאומי. 

3. 
במועד סיום הביקורת, אוקטובר 2003, טרם הסתיימה הכנת המדריך לניהול סיכונים שישמש כלי לקביעת מדיניות, להערכת סיכונים ולקביעת האמצעים להפחתת הסיכון מחומ"ס.

4. 
המשטרה לא שותפה בוועדה לליווי הכנת המדריך לניהול סיכונים. מעיון בפירוט היעדים שנקבעו למדריך ובמסמכים הנוגעים לעבודת הוועדה עולה, כי המדריך יעסוק בתחום התפעול בלבד ולא בתחומי הפח"ע והמלחמה. מן הראוי היה שהמשטרה ופקע"ר יעשו עבודת מטה בתחום סיכוני הפח"ע והמלחמה כדי שהם יובאו בחשבון במדריך. 
 5. 
המועצה לביטחון לאומי תכננה לסיים את העבודה שתעסוק בכל התשתיות והמתקנים האסטרטגיים כמכלול עד פברואר 2002, אולם עד מועד סיום הביקורת היא השלימה רק את קביעת אמות המידה לתעדוף מתקני התשתית, שהיא חלק קטן של העבודה המתוכננת. 

6. 
מן הראוי היה שוועדת ההיגוי הבין-משרדית לחומ"ס, תציג לוועדת השרים לאיכות הסביבה ולחומרים מסוכנים, סוגיות יסוד בתחום מניעת אירועי חומ"ס, ובכלל זה יעדים להפחתת סיכוני חומ"ס ודרכי השגתם, הנושאים הדורשים הסדרה בין-משרדית ויוזמה להכנת תורה סדורה בתחום מניעת אירועי חומ"ס. הועלה, כי נושאים אלה לא עלו על סדר יומה של ועדת ההיגוי. 

ב.  תגובות המבוקרים
המשרד לאיכות הסביבה

4.   המשטרה תוזמן להשתתף בוועדה לליווי הכנת המדריך לניהול סיכונים, שישמש כלי לקביעת מדיניות, להערכת סיכונים ולקביעת האמצעים להפחתת הסיכון מחומ"ס.

הערכת סיכונים וקביעת הדרכים למניעתם

הגופים המבוקרים: המשרד לאיכות הסביבה; המשרד לביטחון הפנים - משטרת ישראל; משרד הבינוי והשיכון – ועדת ההיגוי הבין-משרדית להיערכות לטיפול ברעידות אדמה; צבא ההגנה לישראל – פיקוד העורף 

א. 
ריכוז ממצאי הביקורת
1. 
אף על פי שגופי השלטון ערים לצורך בתהליך הערכת סיכונים, הם עשו, בנפרד זה מזה, תהליכי הערכה, שחסרו בהם חלק מהשלבים הדרושים בתחום סיכוני המלחמה ובתחום סיכוני התקלות התפעוליות. בתחום אסונות הטבע הוכנה הצעה לתהליך הערכת סיכונים והיא טרם אושרה. מאחר שהערכות הסיכונים החלקיות נעשו בנפרד ולא כחלק מתהליך משולב של הערכת סיכונים, לא נבחנו במסגרתן כל דרכי הפעולה האפשריות כדי לבחור את המיטביות שבהן מבחינת עלותן ותרומתן לצמצום כלל הסיכונים. 

2. 
המשרד לאיכות הסביבה לא קבע את סף הסיכון שמפעל החורג ממנו לא יקבל היתר רעלים ורישיון עסק. 

3. 
בסקרי הסיכונים צוינו סכנות שמקורן בפעילות המפעלים, אולם הסכנות נקבעו לפי האופי הכללי של פעילות המפעל וקביעתן לא התבססה על בדיקות טכניות מפורטות של מתקני ייצור ואחסון, המאפשרות להעריך את ההסתברות לתקלות בהם ואת חומרת הנזק שייגרם. לפי ההנחיות על המידע שיש לכלול בתיק המפעל, יש לנמק מדוע נבחרו התרחישים שנכללו בו, אולם בכל תיקי המפעל שנבדקו לא נמצאו ההנמקות לקביעת התרחישים שנבחרו. 

4. 
בסקרי הסיכונים שבתיקי המפעל שנבדקו לא נבחנו חלופות לפעולת המתקן מבחינת תרומתן להקטנת הסיכון ומבחינת עלותן.

5. 
ראוי שהמשרד לאיכות הסביבה יקבע מתודולוגיה שתאפשר להעריך את הסיכון הכולל, המביאה בחשבון את תהליכי השינוע לעומת תהליכי האחסון, לקבלת החלטה מיטבית.
6. 
לדעת משרד מבקר המדינה, פיתוח שיטת החיזוק בפני רעידות אדמה של מיכלי דלק וחומרים רעילים הוא פעולה חשובה, ויש להשלים את הפעולות הדרושות ליישומה בהקדם. 

7. 
עד מועד סיום הביקורת, אוקטובר 2003, טרם אושר תקן לרעידות אדמה עבור מבני תעשייה ובכלל זה מפעלים מסוכנים.

8. 
לא נמצא במסמכים כי פקע"ר פעל לפי הנחיית אגף התכנון בצה"ל, וקבע תרחיש ספציפי למפעלים מסוכנים באזורי הארץ השונים.

9. 
הערכת הסיכונים של פקע"ר מכוונת למניעת פגיעה בתושבים בבתיהם ואינה מביאה בחשבון פגיעה בבני אדם שנמצאים במרכזי קניות, בנייני משרדים, אזורי תעשייה, כבישים ומחלפים. הביקורת העלתה, כי גם בפועל לא דרש פקע"ר מיגון ממפעלים מסוכנים הסמוכים למקומות אלה. 

10. 
חלק מדיווחי המפעלים בדבר המידע בדבר החזקת חומ"ס שברשותם היו מוטעים ומפעלים אחדים לא דיווחו כלל בעניין זה. על פקע"ר לעמוד על חובת הדיווח ולבדוק את נכונות הפרטים שמוסרים לו בעלי המפעלים המסוכנים.

11. 
עד מועד סיום הביקורת, אוקטובר 2003, לא הושלם המיגון של מאות מצבורי חומ"ס שבידי המחזיקים במצבורים. הנחיות פקע"ר בעניינם ניתנו ברובן בשנת 2003, ובחלקן אף לפני שנים רבות. 

12. 
בפרק הזמן שבו לא היו המפעלים שנבדקו - ממוגנים, לא אכף עליהם פקע"ר את הקטנת מלאי החומ"ס, ובכך לא יישם כלי שהיה יכול לזרז אותם להשלים את המיגון. פקע"ר גם לא הגיש כתבי אישום נגד מחזיקי החומ"ס שלא השלימו את מיגון המצבורים לפי הנחיותיו, וממילא לא ביקש מבית המשפט הרשאה לבצע את המיגון במקום המפעלים ועל חשבונם. פקע"ר הסתפק במתן הודעה למפעל המסוכן כי בשעת חירום ינקוט פקע"ר את כל האמצעים העומדים לרשותו לשם הפחתת הסיכון, ובכלל זה פינוי החומ"ס על חשבון המפעל או הוצאת צו לסגירתו. 

13. ברחבי הארץ עשרות מתקנים המופעלים באמצעות אותו חומר מסוכן. הועלה, כי עד מועד סיום הביקורת הסתיים המיגון של מתקן אחד בלבד. 
14. במפעלים הקריטיים העיקריים שנדרשים לפנות חומ"ס בשעת חירום, נכללים מפעלים שהפקודה להקטנת כמויות חומ"ס בשעת חירום קובעת, שפרק הזמן הדרוש להם להפחתת מלאי החומ"ס עולה על 24 שעות ואף מגיע ליממות אחדות. מכאן, שבשעת חירום שלא תקדם לה התראה או שתקדם לה התראה קצרת מועד. ייתכן שלא יהיה אפשר לפנות מהם את החומ"ס או להפוך אותם לתרכובות בלתי מזיקות, והאוכלוסייה הסמוכה למפעל תימצא במצב של סיכון רב.

15. 
תרחיש של אירועי פח"ע לא הובא בחשבון בעשרת סקרי הסיכונים שבתיקי המפעל שנבדקו, אף על פי שבהנחיות תיק המפעל צוין, שיש להכינו ולהביאו בחשבון. גם בטיוטת הנחיות להכנת תיק מפעל שהכינה ועדה בין-משרדית ביוני 2003 נדרש ניתוח תרחיש של פגיעה מכוונת, אולם במועד סיום הביקורת, טרם אושרה טיוטת ההנחיות בידי ועדת השרים לאיכות הסביבה ולחומ"ס. 

16. 
 מפרטים אלה לא תמיד מתאימים לאירוע פח"ע.

17. 
למשטרה אין נוהל לקביעת הצורך במיגון המפעלים המסוכנים מפני פגיעה בדרך האוויר ומפרטים למיגונם. אשר לאיסור הטיסה מעל מפעלים מסוכנים, בבדיקה שעשה אגף הביטחון במשרד התשתיות הלאומיות במארס 2002 התברר, כי לא נאכף איסור הטיסות מעל מפעל מסוכן מסוים הממוקם בקרבת בסיס חיל אוויר ושדה תעופה אזרחי שבו מלמדים טיס. 

18. 
בצו רישוי עסקים (עסקים טעוני רישוי), התשנ"ה-1995 לא נאמר שיש להתייעץ עם השר לביטחון הפנים קודם מתן הרישיון לעסקים שפועלים בתחום חומרים מסוכנים לקיחים, רעילים או רדיואקטיביים והעוסקים, בין היתר ב"ייצורם, עיבודם, אחסונם, מכירתם, איסופם ושינועם".

19. 
במשך השנים לא התקיים שיתוף פעולה בין המשטרה לבין פקע"ר: לא התקיימו דיונים משותפים בנוגע לתפיסת המיגון הכללית ולא בנוגע למיגון של כל מפעל מסוכן. המשטרה גם לא השתתפה בסיורים שעשה פקע"ר במפעלים מסוכנים. עד מועד סיום הביקורת, אוקטובר 2003, שום גוף לא העריך את סיכוני הפח"ע הנשקפים לכל המפעלים המסוכנים, וממילא לא דרש מהם לנקוט אמצעי אבטחה ומיגון מפני פח"ע.

20. יש פערים ניכרים מאוד בין רמת המיגון והאבטחה הגבוהים יחסית במפעלים מסוכנים שהחוק להסדרת הביטחון חל עליהם ובין רמתם במפעלים שחוק זה אינו חל עליהם, למרות הסכנה הגדולה הנשקפת מהם. אף שהמשטרה דנה פעמים רבות בסכנה העלולה להיגרם מפגיעה מכוונת במפעלים מסוכנים, היא לא פעלה בשיתוף משרד הפנים כדי שתוכל להתנות מתן רישיון עסק למפעל מסוכן באבטחתו ובהתקנת אמצעים פיזיים להגנה על החומ"ס. 

21. 
נציגי המשטרה אינם חברים בוועדת ההיגוי של תמ"א 30 לדרום מפרץ חיפה. לדעת משרד מבקר המדינה, מן הראוי שנציגיה ישתתפו בוועדת ההיגוי ויציגו בה את ההיבט של סיכוני הפח"ע.

22. 
ועדת המעקב בראשות המשרד לאיכות הסביבה, פעלה ליישום המלצות סקר הסיכונים המשולב, והביאה להקטנת הסכנות הבטיחותיות בחלק ניכר ממוקדי הסכנה במפרץ חיפה. לדעת משרד מבקר המדינה, על המשרד לאיכות הסביבה לפעול בדרך דומה בנוגע למוקדי סכנה אחרים ברחבי הארץ. 

23. 
לא נעשו הסקרים הגאופיזיים הנדרשים לבדוק עמידות מתקנים בעת רעידת אדמה, וממילא לא הופקו מהם נתונים שאפשר להשתמש בהם בסקר הסיכונים המשולב.

24. 
בנובמבר 2003 עברו חמש שנים מיום השלמת סקר הסיכונים המשולב. הועלה, כי משרדי הממשלה שהשתתפו בהכנתו טרם עשו פעולה של ממש לקראת עדכונו, וגם הנתונים שצוין בסקר כי הם חסרים טרם הושלמו. בסקר לא הובאו בחשבון סיכוני פח"ע, מלחמה ואסונות טבע, ולכן הוחמצה מטרתו, שכן הוא אינו סקר משולב, ולא ניתן לקבוע לפיו אילו פעולות דרושות למניעת כלל הסיכונים. 
ב.  תגובות המבוקרים

משרד הבינוי והשיכון

יו"ר ועדת ההיגוי להיערכות לטיפול ברעידות אדמה

6.7. 
המכון הלאומי לחקר הבנייה (מלח"ב) בטכניון התבקש להגיש דו"ח בנושא השיטה לקביעת דרגת החיזוק הנדרשת של מיכלי חומ"ס, עד לתאריך 1.3.04.


ועדת ההיגוי מתכננת, במהלך שנת 2004, פיילוט במספר מפעלים באזור מפרץ חיפה, לבדיקת  השיטה שפותחה במלח"ב. לפי ממצאים מפיילוט, תמליץ ועדת ההיגוי להיערכות לטיפול ברעידות אדמה על השימוש בשיטה.


בישיבת ועדת השרים להיערכות לטיפול ברעידות אדמה שהתקיימה ב-3.2.04, התקבלה החלטה מספר רעד/3, הוטל בה על ועדת ההיגוי, בין היתר, להכין תכנית ל"מיפוי מיידי של מבנים/מתקנים שבהיפגעם ברעידת אדמה, עלולים להסב סיכון מיידי לחיי אדם".


בישיבה שלא מן המנין של ועדת ההיגוי ב-11.2.04 בהשתתפות יו"ר ועדת השרים, הנחה שר הבינוי והשיכון להאיץ את קצב הפעולות בענין זה. הוטל על המשרד לאיכות הסביבה להגיש בתוך חודש ימים רשימה של 100 המתקנים המסוכנים, לצורך בדיקת עמידותם ברעידות אדמה במהלך שנת 2004.


ועדת ההיגוי הזמינה ממכון התקנים "תקן לעמידות ברעידות אדמה של מבנים ומתקנים הנדסיים". המכון החל במלאכתו בשנת 2002. המדובר בתקן מורכב שיכלול מספר רב של מתקנים מסוגים שונים. לפי הערכת בכירי המכון העבודה תושלם עד 2010. התקן שיורכב מ–13 פרקים, יתפרסם בחלקים. בכוונת ועדת ההיגוי לפעול בשנת 2004 להאצת קצב הכנת התקנים, על ידי סיוע במימונם.
המשרד לאיכות הסביבה

3.  
המשרד יפרסם הנחיות חדשות עד סוף שנת 2004, בעניין ניהול סיכונים. על פי הנחיות אלה  יידרשו המפעלים לבצע ניתוח סיכונים לצורך התמקדות בטיפול בבעיות הקריטיות של הייצור. 

4. 
חלופות לפעולת המתקן הקיים לא נבדקות במסגרת סקר סיכונים, אלא במסגרת היתר הרעלים, בהתאם לסבירות לשינוי פעילות של מפעל קיים. יחד עם זאת, במסגרת היתר הרעלים נקבעים תנאים לאבטחת המתקן, למזעור השלכות של אירוע חומ"ס, העלול להתרחש בתחומו. במפעלים חדשים, החלופות השונות נבחנות במסגרת תסקירי ההשפעה על הסביבה.

5. 
המשרד לאיכות הסביבה משתמש בהנחיה כללית שאחסון לא יעלה על 1/10 מהכמות השנתית הנדרשת למפעל, אלא אם ישנה הצדקה מנומקת להגדלת הכמות. הערכת סיכונים ספציפית, כפי שמעלה הביקורת, אינה ניתנת לביצוע במרבית המקרים.

6.7.
השיטה לקביעת  דרגת חיזוק בפני רעידת אדמה של מתקנים תעשייתיים המכילים חומרים מסוכנים, להלן "שיטת החיזוק", אושרה על ידי יו"ר ועדת ההיגוי, ועל ידי יו"ר ועדת השרים לרעידות אדמה, נקבע לוח הזמנים ליישום "שיטת החיזוק": 

א.  
כתיבת נוסח סופי  של פרוטוקול השיטה - עד אפריל 2004; 

ב.  
פיילוט ליישום השיטה ב-15 מפעלים בעלי פוטנציאל סיכון גבוה (כולל 6 מפעלים במפרץ חיפה, שנתנו הסכמה עקרונית) עד סוף יולי 2004; 

ג. 
חיוב מפעלים בעלי פוטנציאל סיכון גבוה במיוחד על פי רשימה שהמשרד מכין, לבדוק את מתקניהם, על פי שיטת החיזוק ועל פי תנאים שנקבעו ברשיון העסק והיתר הרעלים, עד סוף שנת 2004; 

ד. 
המשך חיוב כל המפעלים המסוכנים לבדוק את מתקניהם על פי "שיטת החיזוק", בהתאם לסדרי עדיפות של פוטנציאל הסיכון - במהלך 2005. 

בישיבת הנהלת המשרד בתאריך 17.2.04, הנחתה מנכ"לית המשרד את ראש אגף תעשיות ורישוי עסקים, לבצע את מטלות המשרד הנובעות מיישום ההחלטה הנ"ל. 

24. 
המשרד מכין הצעת החלטה לממשלה, שתפרט את הנושאים הנובעים מסקר הסיכונים המשולב,  ואשר דורשים טיפול ברמה בינמשרדית. ההצעה תוגש ברבעון האחרון של שנת 2004.

צה"ל - פיקוד העורף

כללי

תפקיד פקע"ר הינו צמצום הנזק לאוכלוסייה בזמן חירום ("תקופת קרבות" כמשמעותה בחוק הג"א, תשי"א-1951), לצורך זה נדרשים מחזיקי חומ"ס לדווח על חומ"ס עפ"י החוק ולהיערך עפ"י הנחיות פקע"ר למיגון, הקטנת מלאים וכו'. זאת, מכוח סמכותו לפי תקנות ההתגוננות האזרחית (חומרים מסוכנים) תשנ"ב-1991.

הערכת סיכונים – ניתוח הסיכונים מתבסס על סוג החומר ותכונותיו, הנזק שנגרם לאריזותיו, האיום המתמיד ועוד. כיוון שפקע"ר עוסק בניתוח הסיכונים עקב האיום המלחמתי אין הדבר תואם בהכרח את האיומים השגרתיים והפח"עיים המטופלים ע"י המשרד לאיכות הסביבה ומשטרת ישראל.

פיקוד העורף אינו גוף רישוי. דרישותיו באות לידי ביטוי בדרך כלל רק כאשר המתקן קיים. פקע"ר החל בתהליך בדיקת מעורבותו בעתיד בתהליך הרישוי, דבר המצריך שינוי חקיקה.

10. 
פיקוד העורף מבצע ביקורות במפעלים הן ברמת המחוזות והן ברמת הפיקוד וזאת על מנת לוודא התאמה לדיווחי המפעלים.

11.12.13. תהליך המיגון הינו תהליך ארוך המותנה בקבלת היתרי בנייה ובמציאת חלופות לפתרון מגיון לאור העובדה שאלו מתקנים קיימים. מיגון חומרים מסוכנים מתבסס על קריטריונים שנקבעו בפיקוד העורף, כאשר אחד הפרמטרים הינו מרחק מאוכלוסייה בהתייחס למגורי קבע כגון: שכונות מגורים, בית כלא, בתי חולים, בסיסים צבאיים וכד'. נושא המיגון נבחן בעבר וקריטריון המיגון לא שונה, למעט שני מקרים ספציפיים אשר לאור מיקומם ולאור סיכון מיוחד הטמון בהם הוחלט לדרוש מיגון נוסף ביחס לדרישה הסטנדרטית.


לעניין המיגון הפיזי, פיקוד העורף דורש מיגון פיזי או חלופות בהתאם לסוג החומר ואפשרויות היישום במחזיק החומ"ס. החלופות הינן מיגון (מאצרות וקירות מגן) או הקטנת המלאים.

הסדרת הפעילות בתחום החומרים המסוכנים

הגופים המבוקרים: המשרד לאיכות הסביבה; משרד ראש הממשלה - הלשכה המרכזית לסטטיסטיקה; משרד האוצר; המשרד לביטחון הפנים - משטרת ישראל; משרד המשפטים; משרד הפנים; צבא הגנה לישראל - פיקוד העורף 

א. 
ריכוז ממצאי הביקורת
1. 
פקע"ר והמשרד לאיכות הסביבה עדיין מפעילים מרכזי מידע נפרדים על חומ"ס.

2. 
הלשכה המרכזית לסטטיסטיקה אינה אוספת מידע בדבר תקריות חומ"ס וממילא אינה מנתחת אותו. איסוף הנתונים נעשה במרכז המידע לחומ"ס של המשרד לאיכות הסביבה ובמשטרה במסגרת תפקידה לתחקר אירועי חומ"ס, אולם אין איסוף מידע מלא ומפורט.

3. 
אין בידי הגופים העוסקים בהערכות סיכונים נתונים בדבר מאפייני האוכלוסייה הסמוכה למפעלים מסוכנים ותנאי הסביבה שלהם. מן הראוי שיוקם בסיס נתונים מפורט ומלא שישרת את גופים אלה. 

4. 
המשרד לאיכות הסביבה לא קבע את ההשכלה, הניסיון והכישורים של המוסמך לעשות סקרי סיכונים. יוצא, שלכאורה כל אדם יכול לעשות את הסקרים. מן הראוי, שהמשרד יבחן את האפשרויות העומדות לפניו, לרבות הכנת מאגר יועצים מומחים להכנת סקרי סיכונים, ויקבע הסדר הולם.

5. 
פקע"ר אחראי לקביעת האמצעים להפחתת סיכוני חומ"ס במלחמה, והמשטרה - להפחתת סיכוני פח"ע, אולם אין חקיקה המחייבת את קבלת חוות דעתם לצורך האישור של שימושי קרקע רגישים בקרבת מפעלים מסוכנים. משרד מבקר המדינה מצא שתי תכניות להקמת שכונות מגורים בקרבת מפעלים מסוכנים שהמשטרה ופקע"ר לא שותפו בתהליך תכנונן, ולכן נמנע מהם להציג את פעולות המיגון והאבטחה שיש לעשות בשל סיכונים אלה. 

6. 
חשוב שהאמצעים להפחתה או למניעה של סיכונים ממפעלים מסוכנים ייקבעו עוד בשלב תכנון המפעל המסוכן, והדרישות יתואמו בין פקע"ר לבין המשרד לאיכות הסביבה. הועלה, כי אין תיאום בדרישות שני הגופים. 

7. 
בסקרי הסיכונים שבידי המשרד לאיכות הסביבה אין די נתונים כדי לקבוע אם קרקע הסמוכה למפעלים מסוכנים נמצאת בסיכון, ונדרש לכך ביצוע סקר סיכונים פרטני. גופי איכות הסביבה הצביעו על הצורך במידע זה אך לא קבעו על מי החובה לספק אותו. בפועל, הביקורת העלתה, כי הכנת סקרי הסיכונים והפעולות לצמצום הסיכון מומנו בידי הגוף שמעוניין בפיתוח. 

8. 
על משרד האוצר, משרד המשפטים והמשרד לאיכות הסביבה למצוא דרך להבטיח פיצוי הולם לנפגעים מאירוע חומ"ס, אגב בחינת האפשרות לחייב מפעלים מסוכנים לבטח את האוכלוסייה והרכוש שבסביבתם.

9. 
במועד סיום הביקורת, אוקטובר 2003, טרם אושרה הצעת החוק בנושא מניעת פגיעה בצנרת חומ"ס עקב חפירה בלתי חוקית, באמצעות הטלת עונשים וקביעת אחריות מוחלטת למניעת נזק לסביבה על בעל הקו.

10. 
המשטרה עמדה על הסיכונים הטמונים בחניית כלי רכב הנושאים חומ"ס שלא בחניון מאובטח, אולם עד מועד סיום הביקורת לא ננקטו האמצעים הדרושים למניעתם. 

11. 
אין בידי מרכז המידע של המשרד לאיכות הסביבה האמצעים למעקב אחר כלי רכב נושאי חומ"ס, וממילא אין לו נתונים עליהם בכל רגע נתון. במועד סיום הביקורת טרם הסתיימו עבודת המטה ואישור התקנות הנוגעות למעקב אחר רכב נושא חומ"ס וחנייתו בחניון מוסדר ומאובטח.

12. 
בחלק מתכניות המתאר הארציות הנוגעות לתשתיות שנועדו לשימוש של קהל רב, כגון דרכים ומחלפים (תמ"א 3), מוסדות חינוך (תמ"א 7), מפעלי תיירות ונופש (תמ"א 12), חופים (תמ"א 13), בתי סוהר (תמ"א 24), לא הותנתה הקמתן של תשתיות אלה בבדיקה אם הן עלולות להימצא באזור שנשקף לו סיכון ממפעלים מסוכנים.

13. 
בתשריטי תמ"א 31 - תכנית מתאר ארצית משולבת לקליטת העלייה, ותמ"א 35 - תכנית מתאר ארצית משולבת לבנייה, פיתוח ושימור, לא סומנו מוקדי הסכנה ולא סומנו אזורים החשופים לסכנה. בהוראות תמ"א 31 אין הוראות הנוגעות לסיכונים הנשקפים ממפעלים מסוכנים ולא נקבעו הנחיות למוסדות התכנון להכין מפות סיכונים שישמשו בסיס להכנת תכניות מתאר מחוזיות ומקומיות.

14. 
לדעת משרד מבקר המדינה, על מינהל התכנון במשרד הפנים, למצוא את הדרך הראויה להסדרת יחסי הגומלין בין שימושי קרקע רגישים לבין מפעלים מסוכנים. 

15. 
לדעת משרד מבקר המדינה, מן הראוי לקבוע הוראות לצמצום הסיכון גם בנוגע למפעלים מסוכנים קיימים שיש בקרבתם אוכלוסייה. 

ב.  תגובות המבוקרים

המשרד לאיכות הסביבה

1.  
מרכז המידע של המשרד הועתק לפיקוד העורף. נקבע כי השלוחה האזרחית תופעל על ידי המשרד ותשמש את מרכז המידע בשגרה, ואילו השלוחה הצבאית תופעל על ידי פיקוד העורף במצב חירום.

4. 
המשרד מתאם את הנושא עם משרד העבודה, אשר מכין את תקנות הבטיחות בעבודה (בטיחות בתהליכים כימיים מסוכנים), הכוללות הוראות בדבר הסמכת מומחים לניתוח ועריכת סקרי סיכונים. המשרד סיכם כי אותם המומחים אשר יוסמכו על ידי משרד העבודה, יוכרו גם על ידי המשרד לאיכות הסביבה, כבעלי מומחיות לביצוע סקרי סיכונים הנדרשים על ידי המשרד. 

סיכוני חומרים מסוכנים וסדרי הטיפול בהם בחוות גפ"מ בקרית אתא

הגופים המבוקרים:  המשרד לאיכות הסביבה; משרד התשתיות  הלאומית; עיריית קרית אתא

א. 
ריכוז ממצאי הביקורת
1. 
במהלך השנה שלאחר אישור תמ"א 32 - תכנית מתאר ארצית לגז פחמימני מעובה, לא פנו המשרד לאיכות הסביבה ומשרד התשתיות למועצה הארצית לתכנון ולבנייה במשרד הפנים, בבקשה לאשר הפעלה זמנית של החווה. לחלופין, המשרד לאיכות הסביבה לא ביטל את היתר הרעלים של החווה ומשרד התשתיות לא סגר אותה. 

2. 
משרד התשתיות לא דיווח למועצה הארצית לתכנון ולבנייה במשרד הפנים, על הכנת תכנית לחווה. גם לאחר שחלפו 12 חודשים והאתר לא נסגר לא דנה המועצה הארצית בנושא. הממונה מטעם משרד הפנים על הפיקוח ועל התכנון והבנייה במחוז חיפה לא אכף את הוראות תמ"א 32 ולא סגר את האתר. 

3. 
באפריל 2002 דיווחה הנהלת החווה למנהל אגף הביטחון במשרד התשתיות על שיפורים באבטחת החווה. מן הדיווח עולה, כי נעשו בעיקר צעדים ארגוניים ולא היה בהם משום מילוי של רוב דרישות המיגון והאבטחה של המשטרה. במועד סיום הביקורת, אוקטובר 2003, טרם הוטמנו מכלי הגפ"מ בחווה. המשטרה לא עשתה בדיקה נוספת של המיגון והאבטחה בחווה ולא נמצא במסמכים שנבדקו כי אישרה שהותקנו סידורי מיגון ואבטחה לשביעות רצונה.

4.  
במועד סיום הביקורת החווה פעלה בניגוד לתוכנית מתאר ארצית, ללא רשיון עסק ובלא שהושלמו אמצעי המיגון שלה ובכלל זה הטמנת מיכלי הגפ"מ והעתקת מתקני המילוי. עיריית קרית אתא, שגם יש לה סמכות לסגור את החווה, לא עשתה זאת.

5. 
תהליך קבלת ההחלטות של רשויות השלטון והאכיפה בנוגע לחוות הגפ"מ בקרית אתא אינו מתואם ואף יש סתירות בין החלטותיהן. רק לקראת סיום הביקורת, בנובמבר 2003, פנה משרד התשתיות, על דעת המשרד לאיכות הסביבה, למועצה הארצית לתכנון ולבנייה כדי שזו תשנה את הוראות תמ"א 32 בדרך שתקדם את הליך הטמנת המכלים בחווה. בשל היעדר התיאום בין זרועות השלטון, לא בוצעה אף לא אחת מן החלופות שנקבעו לצמצום הסיכונים מהחווה והדבר מונע את סלילת הכביש העוקף הדרוש להתפתחות מטרופולין חיפה. 

ב.  תגובות המבוקרים

המשרד לאיכות הסביבה

2-1.
המשרד ומשרד התשתיות הלאומיות בוחנים להטמין את המכלים בחווה הקיימת, במקום העתקתם לקרקעות בצפון, כנדרש בתמ"א 32. בימים אלה מועברת פניה לעורכי התמ"א בבקשה לשנות את תמ"א 32 באופן שיתיר הטמנת מכלים במקום. במקביל, נדרשו חברות הגז לערוך סקר שיבחן את החלופות. בינתיים, במסגרת היתר הרעלים של החווה, הוגבלו חברות הגז בכמויות האחסון, בוטלה נקודת המילוי של אחת מחברות הגז, הוספו מגבלות על  מילוי וריקון מיכליות ועל הסדרי חניית מיכליות.

משרד התשתיות הלאומיות

1.  
החקיקה מקנה למשרד התשתיות סמכות לסגור מתקן גז רק אם שיקולי בטיחות מחייבים זאת. סגירת אחת מחוות הגז המרכזיות של המדינה הינה צעד המחייב קיום עילה כבדת משקל, כגון סכנה ממשית ומיידית לנפש ו/או לרכוש – בגבולות המתקן הקיים, או בסביבתו הקרובה.


לפני הפעלת סמכות סטטוטורית מהותית, כגון: ריקון מכלי האחסון והפסקת פעילות המתקן, יש לשקול את מלוא השיקולים הרלוונטיים להחלטה, החל משיקולי הבטיחות ועד ליכולת הענף להמשיך ולספק באופן סדיר גפ"מ למאות אלפי בתי אב. לאור השיפורים שנערכו בחוות הגז בשנים האחרונות, השינוי במשטר העבודה והממצאים מסקרי הסיכונים, אין לדעת המשרד מקום לסגירה מיידית של חוות הגז.


מפת מתקני הגז התעשייתיים של המדינה מעלה כי, בשנתיים האחרונות הענף עבר שינויים מהותיים. משק הגפ"מ עומד כיום בפני קשיים הולכים וגדלים הן בהפעלת האתרים הקיימים באזורים מרכזיים במדינה,  והן באיתור שטחים זמינים להעתקת חוות הגז. כבר כיום יש מחסור בתשתית לאחסון גפ"מ באזורים מרכזיים בארץ.


המשרד רואה חשיבות רבה בהמשך הפעלתו של האתר בקרית-אתא מתוך אחריותו המיניסטריאלית לתפקוד תקין של משק הגז. מתקן זה הינו האתר המרכזי לאחסון וניפוק גפ"מ בצפון הארץ, המספק כרבע מהצריכה הארצית בגז בישול. חיוניותו של המתקן גברה לאחרונה לאור סגירת אתר הגז הסמוך, בג'למה. הנחת העבודה של תמ"א 32 הייתה בנויה על המשך הפעלתו של האתר בג'למה, בהיקף אחסון של 5000 טון גפ"מ.

הפסקת פעילות מתקן הגז בקריית-אתא ללא מציאת אתר חלופי זמין, תפגע במלאי הגז הקיים במדינה וביכולת לקיים אספקה סדירה של גפ"מ לכלל הצרכנים. מחסור בגז עלול להביא לשיבושים בחיי היומיום ולסבל לציבור, שיוותר ללא גז לבישול ולחימום. הורדה נוספת במלאי הגז עלולה לגרום לפגיעה חמורה גם בצרכנים הגדולים, תוך שיתוק בתי עסק ותעשייה קלה.

3. 
מזה יותר משנה המשרד עוקב אחר תהליך שידרוג סדרי המיגון והאבטחה של חוות הגז בקריית-אתא. הנהלת החווה פעלה לשיפור מערך אמצעי האבטחה (טכנולוגיים ופיזיים), וערכה שינויים בהפעלת כוח אדם. במהלך התקופה הנסקרת בחווה, התקיימו שני תרגילי חירום 
(ב-14.8.02 וב-15.9.03) ונערכו שישה ביקורים של צוותי פיקוח ובקרה, חלקם ביקורי פתע.


משרד התשתיות הלאומיות דווח לאגף על שורה של פעולות שננקטו לשדרוג רמת האבטחה של המתקן.


לדעת המשרד, הנהלת החווה עמדה כמעט בכל הדרישות, של המשטרה ומשרד התשתיות. נושא הטמנת המיכלים נמצא בדיון במועצה הארצית לתכנון ובנייה. התוכנית הוגשה להערות עיריית קרית אתא, לצורך קבלת היתר בנייה, אולם אישור התוכנית מתעכב.

5.  
משרד התשתיות סבור כי הטמנת מכלי האחסון תאפשר הפעלה בטוחה וארוכת טווח של חוות הגז באתר הנוכחי, מהסיבות הבאות:

-
באתר נעשו לאחרונה פעולות לשיפור הבטיחות והביטחון, אשר תרמו להקטנה של רמת הסיכון. כבר כיום הסיכון הנשקף מהאתר נמצא ברמה המקובלת בארץ ובעולם למתקנים קיימים.

-
תהליך הטמנה כרוך בהחלפת מכלי אחסון ישנים ושיפור תנאי הבטיחות. הטמנה תביא להפחתה ניכרת של מרחקי ההפרדה הנדרשים סביב חוות הגז, ותאפשר בניית כביש "עוקף קריות".

-
לוח הזמנים הנדרש, לביצוע ההטמנה קצר בהרבה מהצפוי במקרה של העתקה לאתר אחר. 

-
עלות ההטמנה במקום, זולה בהרבה מעלות ההעתקה. המעבר לאתר חלופי כרוך, בין היתר, בהכשרת קרקע, התחברות לתשתיות חיוניות (צנרת הגז, דרכי הגישה, חשמל, מים, ביוב, טלפון וכד') ומתן פיצויים לפי סעיף 197 לחוק התכנון והבנייה (שיפוי בהיקף של כ-57 מיליון דולר, כאומדן לא סופי).

-
בהעדר משאבים תקציביים, המשרד אינו יכול להתחייב למימון סקרים, תוכניות ופעולות נוספות שתידרשנה לאישור האתר החלופי והכשרתו לבנייה.

עקרון ההטמנה מקובל על משרד התשתיות, המשרד לאיכות הסביבה וכל גופי החירום – למרות סימני שאלה לגבי הפתרון המועדף לטווח הארוך. לאור הקשיים ביישום תמ"א 32 יהיה צורך בהפעלה ממושכת של האתר בקרית-אתא. הטמנת מכלי האחסון תאפשר לצמצם את מרחקי ההפרדה ותגרום להפחתה נוספת של רמת הסיכון.

למרות העיכובים שנוצרו בשל גורמים שאינם תלויים במשרד, המשרד פועל לקידום ההטמנה באתר קרית-אתא. המשרד פנה למנהלי חברות הגז בבקשה להציג לוח זמנים קצר ככל האפשר לביצוע ההטמנה, מחייב ומעודכן. אחת מחברות הגז אמורה להיות החברה הראשונה שתתחיל בפעולות ההטמנה, וזאת בשל קרבתה לכביש "עוקף קריות".

משרד ראש הממשלה 
שימור רשומות אלקטרוניות

הגופים המבוקרים: משרד ראש הממשלה - גנזך המדינה; משרד האוצר; משרד החינוך, התרבות והספורט - שירות הסרטים הישראלי; משרד המדע והטכנולוגיה

א. 
ריכוז ממצאי הביקורת

1. 
על הגנז, בשיתוף מוסדות המדינה, לבחון ולקבוע כיצד לנהל, לשדרג ולשמור רשומות אלקטרוניות כך שלא יאבד חומר ארכיוני החיוני בהווה ולמחקר היסטורי בעתיד.

2. 
על הגנז לפרסם הנחיות למוסדות המדינה בנושאים אלה: תנאי האחסון הפיזיים של החומר; מבנה אחיד של רשומות אלקטרוניות ותוכנה אחידה לניהול מסמכים, כדי שלא רק יוצר הקובץ יידע לאתרו, וכדי שגם בעתיד ניתן יהיה לשלוף את הרשומות האלקטרוניות; כללים לשמירה, לגניזה ולשדרוג של רשומות אלקטרוניות ודואר אלקטרוני. על הגנז להנחות את הנוגעים בדבר שמנהל הרשומות יהיה בעל ידע בתחום המחשוב, נוסף על הידע הארכיונאי שלו. 

3. 
מאז שנת 1992 הגנז לא הרחיב ולא עדכן במדריך הביעור את הפרק הדן ברשומות אלקטרוניות. מלבד הקביעה כי יש לנהוג בביעור רשומות אלקטרוניות על פי הוראות החוק והתקנות, לא קבע הגנז בהנחיות ואף לא בהמלצות את דרכי הפעולה בעניין הדרך, הפורמט וסוגי החומרים שבהם יש להעביר רשומות אלקטרוניות, אם הוגדרו כחומר ארכיוני הראוי לגניזה; הגנז גם לא קבע שיש צורך להשתמש בתוכנות לניהול רשומות ולא הנחה כיצד לפעול בעניין ביעור רשומות אלקטרוניות.

4. 
עד מועד סיום הביקורת, באוגוסט 2003, לא הוקמה בגנזך יחידה שתפקידה טיפול ברשומות אלקטרוניות.

5. 
בתחילת 2001 הוקמה בגנזך ועדה על מנת לקבוע את הדרישות הבסיסיות מהמשרדים בעניין ניהול רשומות אלקטרוניות ושמירתן. הוועדה החליטה להריץ תכנית ניסוי בכמה משרדים. המטרה הייתה לבדוק האם בהתקיים אותן דרישות בסיסיות ניתן יהיה להעביר חומר אלקטרוני לגנזך. עד מועד סיום הביקורת, שנתיים לאחר ההחלטה, לא הפעיל הגנז את תכנית הניסוי; לדברי משרד האוצר, בשל אי תקצובה.

6. 
עד מועד סיום הביקורת, באוגוסט 2003, לא ניתן פתרון להיערכות הנדרשת של משרדי הממשלה בתחום המחשוב והגניזה האלקטרונית.

7. 
בגנזך אין כלל קליטת רשומות אלקטרוניות - קליטה ברמה הרביעית. יוצא אפוא שבמשך עשרות השנים האחרונות, שבהן מנהלת המדינה מערכות מידע ממוחשבות ויוצרת רשומות אשר חלקן נשמרות רק במאגרי המידע הממוחשבים, הן אינן נקלטות בגנזך המדינה.

8. 
באוגוסט 2002 ביקש הגנז מהמנכ"ל, בין היתר, להאריך את העסקתה של חברה פרטית שהייתה יועצת המחשוב של הגנזך בהיעדר יחידת מחשוב בו; להקים בגנזך יחידת מחשוב שיהיה לה ממונה מיוחד; לעשות בחינה יסודית של צורכי המחשוב של הגנזך. בדצמבר 2002 שלח הגנז למנכ"ל "טיוטה להחלטת הממשלה" בעניין תכנית האב להקמת מערך ארכיוני ישראל. במרס 2003 ביקש הגנז ממשרד ראש הממשלה לתקצב את "פרויקטי התקשוב בגנזך המדינה". מנכ"ל לא הגיב אפילו על פנייה אחת.

9. 
תקציב המחשוב של משרד ראש הממשלה גדל מכ-1.8 מיליון ש"ח בשנת 2002 לכ-13 מיליון ש"ח בשנת 2003, ואילו תקציב המחשוב של הגנזך גדל בתקופה האמורה מ-1.1 מיליון ש"ח ל-1.3 מיליון ש"ח בלבד. בהיעדר סיוע של מנכ"ל המשרד לא חלה עד מועד סיום הביקורת התקדמות במימוש תוכנית האב.

10. 
שימור חומר אור-קולי לצמיתות, ראוי שייעשה בדרך של המרת כל סרטי הצילום וקלטות הווידאו למדיה דיגיטלית ושדרוגם בהתאם להתפתחויות הטכנולוגיות, לאור העובדה שסרטי צילום וקלטות וידאו הם מדיה שאורך חייה מוגבל. בהיעדר תקציב לא עשה הגנז פעולות אלה ואף לא הכין קטלוג ממוחשב של כל החומר האור-קולי שברשותו.

11. 
משנת 1996 אין בשירות הסרטים הישראלי ממונה על ניהול אוסף הסרטים ועל תחזוקתם השוטפת, אף שכתוצאה מכך נשקפת לחומר המצולם סכנת הכחדה.

12. 
המלצות הוועדה "להכנת פרוגרמה לשימור הסרט הישראלי", וההצעה "להקים מכון לשימור הסרט הישראלי ... בעל אמצעים טכניים נאותים והנהלה מקצועית", של הגנז דאז, נדונו אך לא יושמו: הפרויקט לא יצא לפועל, והסרטים נותרו מפוזרים בארכיונים השונים ברחבי הארץ.

13. 
בדצמבר 2001 החליטה הממשלה להטיל על המדענית הראשית במשרד המדע, להכין הצעת החלטה מפורטת בתיאום עם משרד האוצר להקמת רשת לאומית לצורכי מחקר, חינוך ותרבות. חרף בקשותיו לא שותף הגנז בפרויקט הרשת הלאומית. לדעת משרד מבקר המדינה, מן הראוי היה לשתף את גנז בוועדה הלאומית מכוח הגדרת תפקידו ובשל מעמד גנזך המדינה בחוק הארכיונים.

14. 
במאי 2002 החליטה הממשלה "לבסס מערכות הזדהות וחתימה אלקטרונית בממשלה באמצעות פרויקט תמ"ר (תשתית מפתוח ציבורי)". עד מועד סיום הביקורת לא שיתף משרד האוצר את הגנז בפרויקט תמ"ר. גם משרד ראש הממשלה, שנציגו שותף בפרויקט תמ"ר, לא שיתף את הגנז בפרויקט.

ב. תגובות המבוקרים

משרד ראש הממשלה
1.
המנכ"ל הורה לצוות היגוי בראשות סמנכ"לית המשרד, להכין תכנית להקמת מערך הגניזה המרכזי בנגב. צוות ההיגוי בוחן הצעה שהגישה חברה תעשיתית להקמת האתר, כחלק ממתחם פארק התעשייה רותם, בפאתי דימונה.


לפארק תעשיות רותם יתרונות רבים למערך גניזת הקבע: בפארק בנויים היום כ-18,000 אלף מ"ר, עובדים בו כ-200 עובדים, הפארק מגודר ושמור 24 שעות ביממה, שוכן קרוב לדימונה וירוחם, ומאפשר העסקת כוח אדם ממרכזי האבטלה בערים אלו. כל התשתיות הפיזיות והלוגיסטיות קיימות וממומנות, כך שהעלויות בהקמה ובתפעול הן רק העלויות המשתנות. אתר גניזה זה אמור לכלול גם את המעבדה המרכזית לשיקום תיעוד ארכיוני, ואת מערך המחשוב לגיבוי ושמירת התיעוד הממוחשב, וגלגולו מדור טכנולוגי למשנהו.


הצוות החליט לבצע בשנת 2004 סקר מפורט במגנזות הפרטיות, לצורך כימות  צרכי גניזת הביניים וגניזת הקבע, וביצוע הניתוחים הכלכליים. כן ימפה הצוות את המצב הקיים, ויבחן את היקף וטיב ההתקשרויות החוזיות בין המשרדים השונים, לבין המגנזות הפרטיות. בשנת 2004  עתיד להתבצע "פיילוט", שיכלול סקר במגנזה אחת, על מנת ליצור את הקריטריונים, שעל בסיסם תיגזר התמונה הכללית.


במקביל, החברה נתבקשה להציג תוכנית פעולה ראשונית, להקמת אתר גניזת הקבע והמתקנים הנלווים לו.


תכנית רב שנתית למחשוב גנזך המדינה וניהול הרשומות האלקטרוניות


בחודש מארס 2003 הוגשה לסמנכ''לית המשרד תכנית עקרונות ל"תוכנית האב למחשוב גנזך המדינה". התכנית מתייחסת לפרויקטים הבאים: בניית תשתיות המחשוב הפיזיות, פיתוח מתודולוגי לטיפול וניהול הרשומות האלקטרוניות, הקמת רשת המחשוב של ארכיוני ישראל וסריקת מסמכים. העלות הכוללת של פרויקטים אלה, נאמדה לשנים 2003-2005 בכ-22,100,000 ש"ח.


בחודש מאי 2003 הועברה התכנית לאגף התקציבים. אגף התקציבים העביר את התכנית לבחינת רכיביה אצל אנשי החשב הכללי לענייני מחשוב. הגנז ויועצת המחשוב של גנזך המדינה נועדו פעמיים עם אנשי החשב הכללי להצגת הבהרות נדרשות. מאז ומעת לעת, חזרו והדגישו אנשי הגנזך את דחיפות הנושא בפני אנשי אגף התקציבים ואנשי החשב הכללי לענייני מחשוב.


קליטת אנשי מחשוב למערך ארכיוני ישראל


נציבות שירות המדינה פירסמה בחודש ספטמבר 2003 שני מכרזים לאיוש תפקידים מרכזיים במערך המחשוב של גנזך המדינה: מנהל תחום טכנולוגיות (המשרה מאוישת כבר), ומכרז בין משרדי למשרת מנהל אגף מערכות מידע (מנמ"ר).


משרות אלה הן שתיים מתוך שלוש משרות, שהוקצו להקמת גרעין מערך המחשוב של גנזך המדינה. לפי שעה, המשרה השלישית הוקפאה על ידי אגף התקציבים. המשרד דן עם אגף התקציבים להפשרת המשרה.


רשת המחשוב של ארכיוני ישראל


גנזך המדינה סיים את בדיקות הקבלה של הסבת המערכת הקיימת למערכת בטכנולוגיית WEB. המערכת פועלת מיום 1.2.2004. 


ועדת ענ"א המשרדית אישרה התקשרות נוספת עם חברה, שפיתחה עבור הגנזך את התוכנה לאפיון ובניית המערכת הראשונה, שתוכל לשרת בשלב הראשון כ-10 ארכיונים ציבוריים במדינה. ההתקשרות כפופה לאישור משרד האוצר.


כן נבחנת הדרך להקמת מערך ההדרכה, ההטמעה וסיוע לתפעול המערכות, בקרב הארכיונים השונים בישראל.

4. 
משרדי הממשלה פועלים לגניזת רשומות אלקטרוניות במערך המחשוב שלהם, בלא תיאום עם גנזך המדינה, ואינם מתאימים את אופן שמירת הרשומות לנדרש.


גנז המדינה פנה לנציבות שרות המדינה, ליצירת הגדרה מעודכנת של תיאור התפקיד המתייחס לשמירת רשומות ממשלתיות. עתה מסתיים ניסוח המודל להגדרת התפקידים במתכונתם החדשה. לאחר אישור הנציבות, יוגדר המודל כתקן חדש, הנדרש למשרדי הממשלה. התקן יחייב את משרדי הממשלה, לקלוט עובדים בעלי השכלה המתאימה לפעולה ממוחשבת.


לימודים אקדמיים לתואר שני בארכיונאות מודרנית ובניהול רשומות


בשנת 2002 הודיעו ראשי בית הספר לספרנות וארכיונאות באוניברסיטה העברית, על החלטתם לסגור את המסלול לארכיונאות לתואר שני. 


גנז המדינה פנה לאוניברסיטת בר אילן, בהצעה לפתיחת תכנית לימודים חדשה ומעודכנת ללימודי ארכיונאות ומידענות, במתכונת המקובלת במיטב האוניברסיטאות בעולם. ראשי האוניברסיטה וראשי בית הספר למדעי המידע, נענו להצעת הגנז. כיום, מתגבשת תוכנית להכשרת ארכיונאים המתאימים לעידן הרשומות האלקטרוניות. 


כן פועל גנז המדינה להכנת תוכנית השתלמויות, במסגרת בית הספר ללימודי המידע באוניברסיטת בר אילן, כדי להכשיר את האחראים על הרשומות במשרדי הממשלה, ברוח המודל שגובש עם נציבות שרות המדינה. כך יחול שינוי הדרגתי בטיב הכשרתם של האחראים על הרשומות במוסדות המדינה.


הארכיונאים ומנהלי הארכיונים ברשויות המקומיות


לשיפור המצב לפיו מנהלי רשומות, ארכיונאים ואף מנהלי ארכיונים שלא הוכשרו כנדרש, משרתים במוסדות המדינה ובשלטון המקומי, נערך, בשיתוף פעולה עם מרכז השלטון המקומי, עדכון ושדרוג של בעלי התפקידים הללו, ברוח המהלך בו נקט הגנזך יחד עם נציבות שירות המדינה.

נציבות שירות המדינה 
4. 
אושרה הקמת יחידת רשומות אלקטרוניות בגנזך המדינה, ואושרו רמות תקן ותיאורי תפקידים.

משרד ראש הממשלה
5. 
קליטת חומר ארכיוני במערכת הממוחשבת וסריקת חומר


בגנזך המדינה נערכים עתה מבדקי קבלה לתוצרי "פיילוט" הסריקה של כ-700,000 מסמכים, מהחשובים שבאוספי הגנזך. ההיקף הכספי של  הניסוי הוא כ-500,000 ש"ח. בפברואר 2004 אישרה ועדת ענ"א של המשרד את הרחבת הפרוייקט, בהיקף של עוד 250,000 ש"ח.


קבצי הסריקה ישולבו במערכת גנזך המדינה, ומאוחר יותר באתר האינטרנט של הגנזך, ויעמדו לרשות הציבור בארץ ובעולם בדרך מקוונת. עם פתיחת האתר החדש, העמדת המסמכים הסרוקים ושאר המידע הממוחשב הקיים, והמתהווה עתה  בגנזך, לעיון הציבור, יכנס הגנזך למועדון הארכיונים המתקדמים בעולם.


במהלך תכנון הניסוי לסריקה ובהרצתו, הוגדר גם התקן לסריקה מואצת ורחבת היקף של תיעוד ארכיוני, וגם התקן לתוצרים הנדרשים כ-IMAGE ומיקרופילם. החומר יעמוד מעתה לרשות כל ארכיון, העתיד לעבור הליך דומה.


ועדת מחשוב לארכיונים

בשנת 2002 הוקמה ועדת המחשוב לארכיונים. ועדה זאת דנה, בין השאר, בנושאים הבאים: קביעת מאפיינים בסיסיים למבנה פורטל האינטנרט של רשת ארכיוני ישראל, הגדרת תקן לזיעור וסריקה, בחינת תקן בינלאומי לרישום חומר ארכיוני והתאמתו לישראל, קריאה אופטית (OCR), ובחינת הגיון מינהלת תזאורוס לאומי. כך יווצר תיאום בין הארכיונים בישראל, לבירור הסוגיות המרכזיות המחייבות תקינה, ומיפוי הצרכים של מערך הארכיונים בישראל.


ניהול רשומות

סוגיית ניהול הרשומות אמורה לקבל תשובה, במסגרת התורה אשר תתבסס על לימוד הנעשה בתחום זה בעולם, והתאמתו לצורכי מדינת ישראל. תורה זו תיבדק באמצעות ה"פיילוטים" המוצעים לעיל.


בממשלה פועלת עתה ועדה לניהול רשומות ממוחשבELECTRONIC CONTENT MANAGEMENT (ECM), לבחירת תשתיות תוכנה לניהול תוכן, בראשות מנמ"ר משרד המשפטים. המשרד פנה לסגן החשב הכללי לענייני מחשוב, וביקש שהוועדה תתיחס גם למחזור החיים המלא של הרשומה, ותכין תוכנית ממשלתית כוללת לניהול רשומות ממוחשב.

נציבות שירות המדינה
5. 
החל תהליך של הכנסת מדיה ממוחשבת במערכות ארכיב ותיקיון בשירות המדינה. התהליך כולל מחשוב תיקים וסריקות ממוחשבות של חומרים שונים. המחשוב החל בבתי המשפט (ניהול תיקים ללא נייר), במשרד האוצר, באגף שוק ההון, ובמשרדים אזוריים של מינהל מקרקעי ישראל. מחוז מרכז בממ"י השלים את ההדמיה וחישוב תיקי לקוחות. 

נציבות שירות המדינה 

6. 
היערכות משרדי הממשלה לניהול רשומות אלקטרוניות והמעבר למחשוב של שירות המדינה בכללו, יביאו לשינויי חקיקה בחוק הארכיונים התשט"ו-1955. שינויים אלה יביאו לעדכון התקשי"ר. נש"מ נערכת לשינויים בתקש"יר ,כגון הוראות פרק 62, הדן בהתכתבויות בדואר אלקטרוני, המתחייבות מהתפתחויות בנושא.
משרד ראש הממשלה

7. 
קשיים באכיפת חוק הארכיונים ותקנותיו


הגנזך פועל להבטיח שחומר ארכיוני ממשרדי הממשלה יופקד בידיו:


בעקבות ממצאי הביקורת שערכה יחידת הפיקוח של הגנזך ברשות השידור, פנה הגנז בפניות חוזרות לרשות השידור, וביקש את התייחסותה לממצאי הביקורת ותיקון הליקויים כנדרש. כאשר התברר כי הפניות החוזרות לרשות השידור אינן נענות ואינן מובילות לקידום הטיפול בחומר ארכיוני, פנה הגנז ב-13.3.2003 ליועץ המשפטי לממשלה, וביקש שישקול נקיטת הליכים פליליים בנושא. מאז נפגש הגנז עם מנהל קול ישראל ומנהל הטלביזיה. בעקבות פגישות אלו מתקיים היום הליך של יציאה למכרז לדיגיטציה, הכוללת את התיעוד האור קולי. 


הגנזך פועל להרחבת מעגל התאגידים הסטוטוריים והחברות הממשלתיות, המוגדרים כמוסדות מדינה שחוק הארכיונים חל עליהם. כן פועל הגנזך שתינתן הדעת לטיפול ראוי בחומר הארכיוני של חברות ממשלתיות בתהליכי הפרטה. עם מכירת חברות ממשלתיות, עובר גם התיעוד שנוצר בהן, לרשות הבעלים הפרטיים שרכשו אותן, כולל תיעוד בעל ערך היסטורי לשמירה לצמיתות, ואשר חשיבותו הערכית, המורשתית והמחקרית רבה.


ב-21.10.2003 פנתה היועצת המשפטית של משרד ראש הממשלה לבנק ישראל, בדבר סוגיית הפקדת חומר ארכיוני בגנזך. על פי חוות דעתו של המשנה ליועץ המשפטי לממשלה (יעוץ) (דאז), מיום 21.8.2003, חוק הארכיונים חל על כל החומר הארכיוני הנמצא ברשות בנק ישראל, והוא מחוייב למעשה להעבירו לגניזה בגנזך המדינה.


פנייה נוספת בסוגיית הפקדת חומר ארכיוני בגנזך נעשתה ב-22.10.2003 למשרד החוץ.

8. 
משרד ראש הממשלה נערך למימוש חוק הארכיונים התשט"ו-1955, והתקנות שהותקנו על פיו: בפגישה שהתקיימה ב-27 באוגוסט 2003, הודיע מנכ"ל המשרד כי המשרד מאמץ, בעיקרו, את המהלך לשדרוג מהותי של מערך ארכיוני ישראל, וכי המשרד מכיר בחשיבותו של הנושא על כל היבטיו. אשר על כן, ביקש המנכ"ל מהמשתתפים בדיון: ראשי המשרד, אנשי אגף התקציבים ואנשי החשב הכללי, להביא בפניו הצעות מפורטות למימוש עיקריה של תכנית האב: הקמת משכן קבע, שינויי החקיקה הנדרשים, הקמת מערך גניזה מרכזי בנגב, מחשוב גנזך המדינה, קליטת אנשי מחשוב למערך ארכיוני ישראל, קליטת חומר ארכיוני במערכת הממוחשבת וסריקת חומר.

הקמת משכן קבע

בפגישה שנתקיימה ב-24 בספטמבר 2003, הודיע מנכ"ל המשרד כי תיבדק אפשרות לפיה החלקים הייצוגיים של גנזך המדינה: מערך חדרי העיון והקריאה, מוזיאון להצגת תעודות היסוד של המדינה והיחידה לחינוך, ימוקמו ב"וילה שוקן", שברחוב פרץ סמולנסקין בירושלים, אשר תותאם ליעודה החדש. המנכ''ל הורה לזמן אליו את הבעלים של המגרש והמבנה, כדי לסכם עימם את דרך רכישת המבנה למען גנזך המדינה. המו"מ עימם טרם הסתיים.

שינויי החקיקה הנדרשים

ביסוד הפעולות השונות למימוש תכנית האב, עומד גם הצורך לעדכן את "חוק הארכיונים" והתקנות וההנחיות הנגזרות ממנו. מערך הייעוץ המשפטי של משרד ראש הממשלה, פועל להכין את כל הנדרש לליווי משפטי וחוקי מתאים לתכנית האב.

המחלקה המשפטית הכינה תקנות חדשות בעניין חומר ארכיוני, במטרה להציע רביזיה בנושא חשיפת החומר והעיון בו, תוך קיצור תקופות חיסיון, על מנת להתאים את הנושא לעיקרון של זכות הצבור לדעת, הגלום בחוק חופש המידע, ומתוך חשיבה שחומר שנוצר על ידי רשויות ציבוריות, שייך לציבור. 

בשנת 1997 פרסמה ועדה של משרד המשפטים את מסקנותיה בנושא שינוי תקנות העדות (העתקים צילומים). עם זאת, במשך שנים לא יושמו המלצות הוועדה במסגרת תיקון חקיקה מתאים. תיקון חוק הארכיונים ותקנותיו בסוגיית ההעתקים הצילומיים, מותנה בתיקון מוקדם בפקודת הראיות ובתקנות העדות. רק בחודש נובמבר 2003, הפיץ משרד המשפטים תזכיר חוק לתיקון פקודת הראיות וליישום המלצות הוועדה. עם התקדמות הליכי החקיקה לתיקון פקודת הראיות, יערך הגנזך לביצוע התיקונים המתאימים בחוק הארכיונים ותקנותיו.

9. 
כאמור לעיל, מנכ"ל המשרד הודיע ב-27 באוגוסט 2003, כי המשרד מאמץ, בעיקרו, את המהלך לשדרוג מהותי של מערך ארכיוני ישראל, וכי המשרד מכיר בחשיבותו של הנושא על כל היבטיו. 


על מנת שהגנזך יוכל למלא את המשימות המוטלות עליו והמפורטות בדו"ח מבקר המדינה, הגנזך ימשיך ולהתקדם במימוש תכנית האב. מימוש התכנית מחייב קבלת אישור מיידי של התקציבים שהוגדרו בתכנית הרב שנתית מחודש מארס 2003, קליטת אנשי מחשוב, והקמה מיידית של קבוצת פרוייקט לאיתור דחוף של תיעוד ממוחשב במשרדי הממשלה, והצלת כל אלה מהם, שההשקעה הכספית הכרוכה בכך, ראויה בשל ערכם לשמירה לצמיתות.


הגנזך יפעל מיידית לדיגיטציה של התיעוד הפילמאי, ולהקמת אתר גניזה מרכזי בנגב.


עם תקצוב רכיב המחשוב שבתכנית האב, יוסדר ניהול הרשומות האלקטרוניות ברמה מקצועית, העומדת בתקנים בינלאומיים.
12-10. פתרון כולל לשימור החומר האור קולי


בהמשך לאישורו העקרוני של מנכ"ל משרד ראש הממשלה, אישרה ועדת המכרזים ביום 15.9.2003, פרסום "קול קורא" בעיתונות, בדבר פרויקט מחשוב אוספי התיעוד האור קולי.


גורם מסחרי אחד כבר הביע עניין במפעל. לאחר הפרסום ומשיתבררו התגובות, יערך המשרד לעריכת מכרז/חוזה התקשרות מתאים. מימוש התכנית יביא להצלת התיעוד הפילמאי רב הערך, ולהעמדתו לרשות הציבור בדרך מתקדמת.

משרד החינוך, התרבות והספורט

10. 
העברת החומרים האור-קוליים למדיה דיגיטאלית, אינה באה להחליף את הפורמט שבו הסרט נעשה במקור, אלא משמשת כאמצעי שימור נוסף.

12. 
שירות הסרטים במשרד החינוך התרבות והספורט, יהפוך לארכיון סרטים לאומי, עד סוף שנת 2005. הארכיון הלאומי יישאר במשרד החינוך התרבות והספורט, וינוהל על ידו.

משרד המדע והטכנולוגיה
13. 
שר המדע והטכנולוגיה, ביקש מיו"ר הוועדה לרשות לאומית לצרכי מחקר, חינוך ותרבות, להזמין את הגנז לכל ישיבות הוועדה. היו"ר ישקול אם יש להוסיף את הגנז כחבר הוועדה, ויעביר המלצתו לשר.


מנכ"לית משרד המדע והטכנולוגיה, נפגשה עם הגנז ביום 28.3.2004, לדון בשיתוף הגנז בפעילות הוועדה.

משרד האוצר

תקציב המדינה לשנת הכספים 2002 וביצועו

הגוף המבוקר: משרד האוצר - אגף החשב הכללי, אגף התקציבים
א. ריכוז ממצאי הביקורת

1.
מבקר המדינה העיר עוד בדוח שנתי 49, שנתונים מרכזיים בתחזיות משרד האוצר (כגון הסכומים החזויים של התמ"ג, חובות הממשלה וההוצאה התקציבית), הגדרותיהם וההנחות העיקריות שהם מבוססים עליהן, אינם מוצגים במפורש בדברי ההסבר להצעות התקציב.

2.  הרכב החוב הממשלתי אינו מובהר בדברי ההסבר להצעת התקציב, ולא נאמר אם הוא מייצג את יתרת החוב הממוצעת או לתחילת השנה או לסופה; ואי אפשר לגזור משיעור החוב ביחס לתמ"ג החזוי את סכום התמ"ג החזוי, משום שסכום החוב לא ננקב בדברי ההסבר. 

3.  
על משרד האוצר להציג במפורש בדברי ההסבר להצעות התקציב את סכומי המשתנים המקרו-כלכליים העיקריים, את הגדרותיהם ודרכי חישובם ואת ההנחות העיקריות שעליהן מבוססים החישובים, כדי להקל את הבקרה הציבורית על סבירותם. בייחוד עליו להציג ולהסביר כל שינוי בהגדרה של אחד הנתונים הללו.

4.  
אגף החשכ"ל הודיע בינואר 2003, שכדי להתאים את הגדרת הגירעון לנהוג באיחוד האירופי ולמקובל בחברות דירוג האשראי, הוחלט לכלול בריבית (לשם חישוב הגירעון) החל בשנת 2001 את מלוא הריבית הנומינלית על כל האג"ח הלא-צמודות שהנפיקה המדינה החל ב-1.1.01. רישום הריבית הנומינלית על האג"ח הלא צמודות שהנפיקה המדינה משנת 2001 הגדיל את הגירעון המדווח בכ-1,834 מיליון ש"ח בשנת 2002. פירעון הקרן של אג"ח צמודות למדד שהנפיקה המדינה מאותו מועד, יתחיל רק בשנת 2007. בעניין זה כתב סגן החשכ"ל כתב למשרד מבקר המדינה בינואר 2003, כי "עקרונית יש ליישם את אותה השיטה גם לגבי האג"ח הצמוד. אני מניח כי סמוך למועד התחלת הפירעונות ייבחן היישום שוב". החלטת החשכ"ל והשפעתה לא הוזכרו בדוח האוצר על ביצוע התקציב לשנים 2001 ו-2002 ובדברי ההסבר להצעות התקציב לשנים 2002-2004.

5.  
במרס 2001 הביע נגיד בנק ישראל במכתב לשר האוצר נכונות להקים צוות משותף לבנק ולמשרד האוצר שיגבש כללים מוסכמים לרישום רווחי בנק ישראל כהכנסה בתקציב המדינה.
6.  
סגן החשכ"ל כתב ביוני 2002, כי השינוי במדיניות החשבונאית של הבנק, שלפיו לא יקזז הבנק רווחי שערוך בלתי ממומשים בשנה פלונית מהפסדי שערוך משנים קודמות, צפוי שישלול מהממשלה במשך מספר שנים (עד שיתרת ההפסד הצבור של הבנק תקוזז במלואה ברווחים ממומשים) את הזכות לקבל מהבנק רווחים ממומשים אמתיים. במכתב לנגיד בעניין זה בדצמבר 2002, ביקש החשכ"ל "להעביר לממשלה את כל הרווח הנקי של בנק ישראל למעט הכנסות שנובעות מעליה או ירידה בערך יתרות המט"ח וניירות הערך שברשות בנק ישראל." 

תקצוב מוסדות החינוך של מרכז החינוך העצמאי 
הגופים המבוקרים: משרד האוצר - אגף החשב הכללי, אגף התקציבים; משרד החינוך, התרבות והספורט
א.  ריכוז ממצאי הביקורת

1.  
במשרד החינוך אין בסיס נתונים מלא ואמין על שעות ההוראה בפועל לתלמיד ועל העלות הכוללת לתלמיד בגין כל אחד מהרכיבים המתוקצבים (ובעיקר שעות הוראה והסעות). לכן לא ניתן לבדוק באופן שיטתי ומלא אם התקצוב של שתי הרשתות (מרכז החינוך העצמאי ומרכז מעיין החינוך התורני) אכן נעשה לפי קריטריונים כמו לכלל ילדי ישראל. 

2.  
בשתי הרשתות יש מספר גדול של מוסדות חינוך ושל כיתות יחסית למספר התלמידים. המשרד לא אכף על שתי הרשתות החלטה משנת תשס"ג, בעניין מספר תלמידים בכיתה. 

3.  
במסגרת הסכמים קואליציוניים ניתנו תוספות לתקנה התקציבית "פעולות מיוחדות" ולתקנה המיועדת למימון הסעות, שניתנו בניגוד להוראת סעיף 3א לחוק, ולפיה החינוך העצמאי יתוקצב כמו כלל ילדי ישראל. המשרד לא העלה את הסוגיה לפני היועץ המשפטי לממשלה. במשך שנים העביר המשרד סכומי השתתפות בהוצאות ההסעה של רשת החינוך העצמאי בהתאם לדרישות תשלום שהגישה לו הרשת, בלא שבדק את נכונותן ובלא שאכף את כל הקריטריונים שנקבעו בחוזרי מנכ"ל בעניין זה.

4.
הכספים הועברו לקרן החינוך בלא שפורסמו מבחני תמיכה, וללא קריטריונים שוויוניים ואחידים כנדרש בסעיף 3א לחוק, שעניינו תמיכה במוסדות ציבור; המשרד גם לא פיקח על השימוש בכספים.

5.  
במשרד אין נתונים על היקף החריגה במוסדות החינוך השונים.
6. 
הכללת תשלומי הגמלאות למורים בתקנת שעות ההוראה של החינוך העצמאי וגילומם בתקציב המיועד לתשלומי שכר, אינם מאפשרים למשרדי החינוך והאוצר לעשות בקרה ראויה. הדבר מונע גילוי נאות ושקיפות של ההוצאה. ניהול תשלומי הגמלאות של המורים במוסדות החינוך העצמאי, נעשה כולו בחשבות החינוך העצמאי ללא סדרי פיקוח ובקרה נאותים. 

7.  
במשך שנים המשרד מעביר לת"תים, באמצעות חשבות החינוך העצמאי, הקצבות בסכום כולל של יותר מ-150 מיליון ש"ח בשנה, שלא בהתאם להוראות סעיף 3א לחוק, הדנות בתמיכות במוסדות ציבור.

8.  
המשרד העביר סכומי השתתפות בהוצאות ההסעה בלא לבדוק את נכונות הנתונים שסיפקה הרשת ובלא לאכוף את הקריטריונים בענין החזר הוצאות נסיעה.

9. 
אף שהממשלה מעבירה כמיליארד ₪ בכל שנה לשתי רשתות החינוך, אין תשתית תקציבית וארגונית ובסיס נתונים מלא ואמין שמאפשרים לבדוק אם תקצוב שתי הרשתות נעשה על פי סעיף 3א לחוק יסודות התקציב ותוך מתן שקיפות להוצאות ולמקורות המימון. בכך נפגעת יכולת משרדי החינוך והאוצר לפקח על פעילותם.

ב.   תגובות המבוקרים

משרד החינוך, התרבות והספורט

1.  
לחינוך העצמאי יש חשב שכפוף לחשב הכללי, ויתר העובדים הם של עמותה פרטית. כתוצאה מכך יש מקרים של ביצוע תשלומים שלא בידיעת ובקרת היחידה המבצעת במשרד.


עד לשנת תשס"ג כולל, תקצוב מערכת החינוך הרשמית כמו גם החינוך העצמאי היה בנוי על קריטריון תקצוב שאינו עבור תלמיד. קריטריון התיקצוב המוביל היה לכיתה, ולכן אין מקום להשוואה של תקצוב לתלמיד. זו גם הסיבה שקריטריונים אלה, שהופעלו בחינוך עצמאי היו זהים לכלל ילדי ישראל.


החל משנת תשס"ד, בסיס התקצוב של שעות ההוראה, נעשה לפי תלמיד. על פי חוזר מנכ"ל, בסיס תקצוב זה הוא בחינוך הרשמי ובחינוך העצמאי ובכל המוסדות המוכרים האחרים.

2.  
ההחלטה שהתקבלה לגבי מינימום תלמידים לכיתה, שאמורה היתה לחול על בתי ספר חדשים, החלה הדרגתית בבתי ספר קיימים, נאכפה באמצעות מנגנון חידוש רשיונות, במטרה לצמצם את מספר בתי הספר הקטנים אך לא ליצור מצב שבו תלמידים ישארו ללא מסגרת חינוכית מתאימה. תהליך זה, נעשה על כלל בתי ספר מוכרים שאינם רשמיים, כולל שתי הרשתות, מרכז החינוך העצמאי ומרכז מעין החינוך התורני.

 3.  
תוספת 2500 שעות, יועדה למימון הגידול הטבעי במספר התלמידים ברשת החינוך העצמאי. מכסת שעות זו נכנסה לבסיס התקציב. תוספת תקציבית שניתנת בסוף השנה (גם בחינוך הרשמי), ניתנת לכיסוי התייקרויות במסגרת היקף השעות המאושר, אין כוונתה להכשיר חריגות בשעות.


המשרד פנה לממונה על התקציבים ולחשב הכללי והעלה את הבעיה של העברת תקציבים ללא מעורבות ופיקוח המשרד, ובה דרישה שכל העברה תקציבית חייבת להתבצע באמצעות היחידה הייעודית במשרד.

4.  
קרן החינוך לתורה, תוקצבה במשך עשרות שנים בתקנה תקציבית נפרדת, והיא שימשה את מרכז החינוך העצמאי. הקרן נועדה במקורה לתת תשובה לעובדה שמוסדות הרשתות אינן מתוקצבות בידי רוב הרשויות המקומיות, שהמשרד מתקצבן חלקית או בכלל לא, כגון: תחזוקה שוטפת, הסעות, השתתפות בשירותי מינהל, ועוד.

5.  
לדעת יחידות הכספים והפיקוח במשרד, אחריות הבקרה השוטפת על ביצוע תקציב שתי הרשתות כולל שעות ההוראה, חלה על חשבי הרשתות, שהינם עובדי החשכ"ל. על החשבים להתריע בפני היחידות האחראיות במשרד על כל חריגה.


במסגרת פירוק הקרן, הועבר סכום של כ-28 מיליון ₪ לתקנות שכללו בין היתר: מימון הסעות לפי קריטריונים, תוספת שעות והעברת מימון תוכנית ההבראה של רשת הגנים של אגודת ישראל.

6.  
הסדר מתן גימלאות למורי החינוך העצמאי, הוא הסדר בין משרד האוצר לרשת החינוך העצמאי. המשרד פנה מספר פעמים לאגף תקציבים באוצר, להעביר את התקציב והטיפול בנושא, למינהל הגימלאות במשרד האוצר.


האישור ליציאתם של המורים ברשת, לפנסיה מוקדמת, וקביעת גובה זכאותם לגמלאות, נקבע עם אגף בכיר לכוח אדם בהוראה במשרד החינוך, בשיתוף נציבות שירות המדינה. בעתיד המשרד יקבע מכסת פרישה לרשת החינוך העצמאי כחלק מהמכסה הכוללת של המשרד.

8.  
המשרד ישלים את מערכת המידע הגיאוגרפי (GIS). לכשתושלם  המערכת יבוצע כל התקצוב והתשלומים של ההסעות בתאום עם בדיקת זכאות של תלמידים, על פי מרחק המוסד ממקום המגורים של התלמיד.

9.  
שיטת התקצוב, של כלל מוסדות החינוך, כולל מוסדות הפטור שהם עמותות של תלמודי תורה נבחנת בימים אלה בבג"ץ. 

משרד האוצר – אגף החשב הכללי

החשב הכללי הודיע שלאחר עיון אין לו הערות כלשהן.
ניהול התחייבויות במשרדי ממשלה

הגוף המבוקר: משרד האוצר - אגף החשב הכללי, אגף התקציבים; משרד התחבורה - מחלקת עבודות ציבוריות

א.  ריכוז ממצאי הביקורת

1.
במאזן המדינה לא הובאו נתונים בדבר תזרים התשלומים הצפוי בשנים הבאות בגין יתרת ההתקשרויות. באגף החשב הכללי במשרד האוצר גם לא היה מידע מרוכז על פריסת התשלומים.

2.  
ביתרת ההתחייבויות נכללו, הן התחייבויות שבגינן כבר התקבלו השירות או הטובין והן כאלה שטרם התקבלו. כמו כן, אין הבחנה בין התחייבויות שטרם שולמו אף כי עבר מועד פירעונן לבין התחייבויות שטרם הגיע זמן פירעונן. 

3.  
ביתרה שנרשמה במאזן לסוף שנת 2002 לא נכללו התחייבויות בהיקף גדול מאד, כגון התחייבויות בסכום כולל של 2.5 מיליארד ש"ח בגין חוזי שכירות של משרדי ממשלה; הרישום של התחייבויות אלו נעשה בשנת 2003, לאחר שתוקצבה הרשאה להתחייב בגין חוזים אלה.

4. 
משרד התחבורה ומע"ץ פרסמו מכרזים לביצוע פרויקטים, אולם חתמו עם קבלנים שזכו במכרזים על חוזים בגין חלק מהעבודות. פיצול כזה אינו עולה בקנה אחד עם הוראות חוק יסודות התקציב, התשמ"ה-1985, לכן סכום ההתחייבויות שנרשמו בגין הפרויקטים היה נמוך מההתחייבות האמיתית, ולא היה מידע אמין ועדכני לצורך ניהול הפרויקטים ובעיקר מעקב ובקרה תקציבית על הביצוע בהשוואה לתכנון. מן הראוי, שמשרד האוצר ינקוט את כל הצעדים הדרושים כדי להבטיח ניהול תקין וקבלת תמונת מצב עדכנית ונכונה של ההתחייבויות הכספיות של הממשלה.

5.  
"מערכת הבוחן", שהיא המערכת הממוחשבת לניהול החשבונות והכספים של משרדי ממשלה, אינה מתאימה לניהול מערכות מידע. לכן משרדי ממשלה הקימו או מקימים מערכות ממוחשבות נפרדות ועצמאיות לניהול פרויקטים והתחייבויות. קיום שתי מערכות מחשוב מקבילות כרוך בהוצאה כספית מיותרת בהקמת המערכת ובתחזוקה השוטפת.

6.  
עובד חשבות יכול לשנות ידנית את תאריך התשלום; שינוי המאפשר להיטיב או להרע עם ספקים וגופים אחרים שמגישים דרישות תשלום. נדרש לקבוע הוראות מפורטות בעניין זה, ובעיקר מי מוסמך לאשר שינוי כזה, באילו מקרים, ואיזו אסמכתה נדרש לצרף לפעולה כזו.

7.  
הפער בין הקצאת המזומנים לבין הסכום הכולל של התשלומים במע"ץ, שנדרש לבצעם הסתכם בכ-90 מיליון ש"ח. לדברי חשב מע"ץ הוא נדרש להחליט, לפי שיקוליו, כיצד יוקצו המזומנים בין הספקים והקבלנים שלהם הוא חב את התשלומים. החשכ"ל לא קבע הנחיות בעניין סדר העדיפות בתשלומים. באגף החשכ"ל ובאגף התקציבים לא היו נתונים מרוכזים על ריבית הפיגורים שמשרדים שילמו לספקים ולגופים אחרים בשל עיכוב בתשלומים שהגיעו להם.

8.  
בחשבויות שנבדקו לא תמיד הייתה הפרדה, כנדרש, בין העובדים המבצעים את השלבים השונים של הקליטה, הבדיקה, האישור והתשלום של דרישות התשלום. 

9.  
רישום מלא של ההתחייבויות חיוני לצורך קיום בקרה על ביצוע התשלומים ולצורך תכנון ההוצאות הצפויות. יש לקבוע כללים ברורים למקרים בהם ניתן לבצע תשלומים לגופים חיצוניים, בגין שירות או נכס שסיפקו למשרד, בלא שנרשמה בגינם התחייבות. 

10. 
העובדה שניתן להגדיל את ההרשאה להתחייב ללא תקרה, משעבדת נתחים נכבדים מתקציבי השנים הבאות ומגדילה את אי-הוודאות בתכנון תקציב רב-שנתי. המידע על תזרים התשלומים הצפוי אינו מוצג במאזן המדינה, ולא בדוח על ההכנסות וההוצאות של הממשלה, שאותו מגיש החשכ"ל בכל שנה לכנסת לפי חוק יסודות התקציב, ולמבקר המדינה בהתאם לחוק מבקר המדינה, התשי"ח-1958. 

11. 
אגף התקציבים לא קבע כללים בדבר תקצוב הרשאה להתחייב של הסכמים רב-שנתיים, שההוצאה בגינם היא במהותה הוצאה שוטפת. בחוזי שכירות - תוקצבה ההרשאה להתחייב ולפיכך גם ההרשאה להוצאה בתקציב הפיתוח, ובהסכמים להתפלת מי ים - תוקצבה ההרשאה להתחייב בתקציב הרגיל, בסעיף סובסידיות. 
12. 
במכתב של חשב משרד התחבורה לחשכ"ל בספטמבר 2002, פורטה התוצאה מתקצוב חסר בהרשאה להתחייב: "1. סך ההתחייבויות הרשומות בספרי המדינה בגין הפרויקטים נמוך מההתחייבות האמיתית, אותה לקחה על עצמה המדינה. הפער בין שני הסכומים הנ"ל, ברמה המצרפית הינו מהותי ביותר. 2. תקצוב בשיטה זו מקשה על ביצוע בקרה תקציבית, השוואה בין  עלות על פי התכנון לבין הביצוע, עריכת תכנון ביצוע ומעקב אחריו וכיו"ב. 3. הואיל והרישומים במערכת הבוחן מהווים את בסיס הנתונים המרכזי של החשב הכללי, במצב הנתון, החשב הכללי נעדר בסיס נתונים אמין לעניין פרויקטים תשתיתיים". אגף התקציבים היה ער לבעיית תקצוב החסר בהרשאה להתחייב בפרויקטים תחבורתיים, אך לא מנע את התופעה. 
13. 
יחידות ממשלתיות חתמו על הסכמים ויצרו התחייבויות בלא שתוקצבה הרשאה להתחייב, כנדרש. על אגף החשכ"ל לפרסם הוראות רענון בעניין זה לכל החשבים במשרדי ממשלה. ראוי לשקול הנחיה לכל החשבים לרכז נתונים בדבר כל ההתחייבויות - הרשומות והלא רשומות - בהשוואה להרשאה להתחייב ולאומדנים מעודכנים של עלות הפרויקטים.

14. 
לא נקבעו בתכ"ם הוראות לגביהם נדרש לבטל התחייבויות לא פעילות, מי מוסמך לאשר מחיקת התחייבות ואיזו אסמכתה נדרש לצרף להחלטה כזו. השארת התחייבויות כאלה במערכת הבוחן גורמת לכך שיתרת ההתחייבויות הרשומה במאזן אינה משקפת את המציאות. 

15. 
על אגף החשב הכללי ואגף התקציבים לקבוע מדיניות ברורה ולהקפיד על תקצוב הולם של הרשאה להתחייב בכל סוגי ההתקשרויות של משרדי ממשלה. על משרד האוצר לנקוט את כל הצעדים הדרושים, כדי להבטיח ניהול ורישום תקינים, וכדי שהממשלה תוכל לקבל תמונת מצב נכונה ועדכנית על התחייבויותיה הכספיות. 

ב.  תגובות המבוקרים

משרד התחבורה - מחלקת עבודות ציבוריות

4.  
החל משנת 2003, חותמת מע"צ על כל סכום ההרשאה לפרוייקטים. אף מכרז אינו יוצא כיום לביצוע, ללא הרשאה מתאימה.


במסגרת פעילותה העתידית של מע"צ כחברה, מתוכננת הקמת מערכת ניהול תימחור של מרכזי רווח, לכל פרוייקט, משלב התכנון, קידום זמינות עד הביצוע. המערכת תיתן מידע זמין על העלויות, תזרים מזומנים, הכנסות, אומדנים ורווחים צפויים. תוקם מערכת ניהול חשבונות חדשה לחלוטין, שתאפשר ניהול משופר ויעיל של כל הפרוייקטים והפעילויות הצפויות. תבוצע גם סריקת כל ההתחייבויות הקיימות במערכת הבוחן.

6.  
בעקבות הביקורת, הגביר חשב מע"צ את הפיקוח והבקרה בנושא תאריכי פירעון של דרישות לתשלום, חשבוניות וביצוע שינויים. חשב מע"צ יוציא חוזר מפורט בעניין הקדמת תאריכי פירעון של דרישות תשלום או חשבוניות, סמכויות לאישור השינויים, רישום/הקלדה תאריך קבלת החשבונית, וכו', כפי שהמליצה הביקורת.

7.  
הפער שהיה קיים בסוף 2002 בין הסכום המצטבר להרשאה להתחייב, לבין העלות הכוללת של הפרוייקטים שהוחל בביצועם, הושלם כמעט לחלוטין. כיום יש למע"צ נתונים על כ-99% של ההתחייבויות בגין חוזים ישנים. חשב מע"צ ואגף הכספים מנהלים מעקב אחר ההתחייבויות ותזרים מזומנים בגין חוזים ישנים.

13.
המכרז להקמת מערכת ממוחשבת של ניהול ובקרה ERP שתאפשר מעקב אחר תכנון וביצוע פרוייקטים רב שנתיים, מוכן לפרסום. המכרז יצא במסגרת מע"צ כחברה ממשלתית. פרסום המכרז יתאפשר, לאחר אפריל 2004, עם הסרת ההקפאה הקיימת על פרסום מכרזים במסגרת חברה.

הפיקוח על השקעות קופות גמל
הגופים המבוקרים: משרד האוצר - אגף שוק ההון, ביטוח וחסכון; בנק ישראל - המפקח על הבנקים

א.  ריכוז ממצאי הביקורת

1. 
"החומות הסיניות" שקבעו משרד האוצר ובנק ישראל אינן אוצרות די כוח להתגבר על ניגודי העניינים והן כרוכות בעלויות פיקוח גבוהות. ראוי שהממשלה תקדם את חקיקת חוק קופות גמל כדי להסדיר את הכללים בעניין ניהול קופות הגמל, הדיווח על פעילותן והפיקוח עליהן, ולפתור את הבעיה המבנית המרכזית של ניגודי העניינים שנוצרו עקב שליטת הבנקים ברוב הקופות והריכוזיות הקיימת בענף קופות הגמל. ראוי לקבוע דרכים יעילות לאכוף על הנהלות הקופות את החובות המוטלות עליהן, ובכלל זה חובת הנאמנות כלפי העמיתים.

2.  
המעורבות הגדולה של הבנק השולט במינוי הנציגים החיצוניים לדירקטוריון ולוועדותיו פוגעת באי-תלותם ומחלישה את יכולתם לפעול אך ורק לטובת העמיתים. מאחר שלאגף שוק ההון אין מידע מפורט על מחזיקי אמצעי השליטה בבנקים ובחברות שבבעלותם, אין הוא יכול לפקח על יישום ההוראות האמורות בידי הקופות. 

3.  
במתכונת דיווח שבה מפורטות רק יתרות ההשקעה לסוף הרבעון, לא ניתן לקיים פיקוח אפקטיבי על עסקאות שנעשו עם צדדים קשורים, עם בעלי עניין ועם קבוצת לווים, וכן על עסקאות מהותיות אחרות. האגף אינו בודק, ולו בדיקה מדגמית, עסקאות של הקופות עם צדדים קשורים, על אף החשש שעסקאות כאלה עלולות להיות נגועות בניגוד עניינים.

4.  
התקנות לא הגבילו את שיעור ההשקעות של קופת גמל בניירות ערך סחירים ובפיקדונות של צדדים קשורים מכלל נכסי הקופה. בדיקת הדוחות הכספיים של חמש קופות לסופי השנים 2001 ו-2002 העלתה, שחלק נכבד מיתרת השקעותיהן נעשה בגופים שהם בעלי עניין וצדדים קשורים.

5.  
היו הבדלים גדולים בין שיעור העמלות ששילמו הקופות לבנק השולט בהן מהיתרה הכוללת של נכסיהן; בסוף 2002 היה השיעור הזה בין 0.2 פרומיל ל-1.6 פרומיל. כנראה שמנהלי קופות אינם נוקטים את הצעדים הדרושים, בכלל זה סקר שוק והליך תחרותי, כדי להשיג את שיעורי העמלות הנמוכים ביותר. האגף אינו דורש מהקופות לדווח לו ולציבור על התפלגות העסקאות שעשו ועל שיעורי העמלות ששולמו בגינן, לפי סוג העסקה, ולא דרש מהקופות לקיים הליך תחרותי לבחירת הגוף שייתן להן שירותי קנייה ומכירה של ניירות ערך. 

6. 
בתיקון לתקנות נקבעה תקרה לשיעור השקעותיה של קופת גמל בהלוואות לקבוצת לווים  או בפיקדונות בידי קבוצת לווים. אגף שוק ההון לא יכול לאכוף הוראה זו, שכן הוא לא דרש מהקופות לדווח לו על חריגות מהתקרה שנקבעה בתקנות, נוכח החשש לניגוד עניינים, ונוכח העובדה שקבוצות לווים גדולות נקלעו לקשיים, והדבר חייב את הקופות להפריש סכומים לא מבוטלים לחובות מסופקים.

7.  
בשנים 2001-2003 טיפל האגף בנושא שערוך הנכסים, אך לא תיקן את התקנות בעניין שיטת השערוך של הנכסים האמורים, אף שהשיטה גורמת לעיוותים בחישוב זכויות העמיתים בנכסי הקופות ולסבסוד צולב בין עמיתים. 

8.  
הפסדים בגין הלוואות שאינן מובטחות כראוי פוגעים בעמיתים. מאחר שהנהלה של קופת גמל בנקאית עלולה להיקלע לניגוד עניינים בין טובת העמיתים לבין טובת הבנק השולט בקופה - שהוא גם נושה וגם בעל החזקות בתאגידים ריאליים - ראוי שאגף שוק ההון יבחן מחדש את ההוראות שקבע בעניין זה. את בדיקת נושא הביטחונות יש לעשות בדומה לבדיקות שעושה המפקח על הבנקים בעניין טיב הביטחונות שהבנקים מקבלים כנגד האשראי שהם נותנים. 
גביית מס הכנסה מחברות בפירוק

הגוף המבוקר: משרד האוצר - אגף מס הכנסה ומיסוי מקרקעין 

א. 
ריכוז ממצאי הביקורת
1.  
האגף לא יזם פירוק של חברות שסירבו לשלם את חוב המס או של חברות שנמצאות בקשיים כלכליים להן נכסים בני מימוש, עוד בטרם יימחקו ממרשם רשם החברות. השוואה של רשימת 198 חברות עם המרשם המנוהל אצל רשם החברות העלתה, כי 56 (28%) מהן כבר נמחקו מהמרשם בלי שהמידע על כך נאסף בידי יחידת המודיעין והועבר לידיעת משרדי השומה, והוחמצה האפשרות לגבות מהן את החוב. תיקיהן של 198 מהחברות האלה מתנהלים במשרדי השומה שנכללו בביקורת: 37 בירושלים 1, 105 בבאר שבע ו-56 בחולון. משרדי השומה לא יזמו פירוק של אף אחת מחברות אלה, ולא בדקו את האפשרות ליזום פירוקן ולמכור נכסיהן.

2.  
יש באגף כפילות באיסוף ובהפצה של מידע על חברות שהוצא להן צו פירוק.

3.  
משרדי השומה לא הקפידו למלא את הנחיית האגף, לפיה נציג האגף צריך להשתתף באסיפות הנושים של חברות שחייבות לאגף סכומים גבוהים. לחלק מעובדי משרדי השומה העוסקים בטיפול בחברות בפירוק אין הידע הדרוש כדי לייצג את האגף באסיפות נושים.

4.  
מרבית הפעמים שבהן עודכן סכום החוב של חברות בפירוק לא הגישו משרדי השומה למפרקי החברות תביעות חוב מתוקנות. האגף המשיך לדרוש מהמפרקים חובות שסכומיהם נמוכים מהחוב המעודכן; ויש שדרש מהמפרקים לשלם חובות שכבר אינם קיימים.

5.  
משרדי השומה לא הקפידו למלא את הנחיית האגף, לפיה אם יש לחברה בפירוק, חוב מס שסכום הקרן שלו גדול מ-50,000 ש"ח, עליהם להעביר את הפרטים לפקיד שומה לחקירות בצירוף המלצה להגיש כתב אישום נגד החברה ומנהליה. ברישומי המחשב של האגף אותרו, 1,514 חברות שלהן חובות של יותר מ-50,000 ש"ח, שלא הגישו דוחות שנתיים במשך שלוש שנים לפחות ושיש להן נכסים (נכסי מקרקעין או שני כלי רכב לפחות). 

ב.  תגובות המבוקר

משרד האוצר - אגף מס הכנסה ומיסוי מקרקעין 

כללי

אגף מס הכנסה יבחן אפשרות להוסיף עובדים ליחידת הפירוקים; יבחנו מחדש הנהלים הנוגעים להתייצבות נציגי משרדי השומה באסיפות נושים; ירועננו הוראות הביצוע; יועשר הידע המקצועי של ראשי ענף הפירוקים במשרדי השומה על ידי קיום ימי עיון והרצאות במשרדים.

2.  
האגף יבחן את אופן הזרמת המידע ממחלקת המודיעין ומיחידת הפירוקים, כדי ליעל את התהליך ולמנוע כפילויות.

3.  
נוכח ריבוי הליכי פירוק, של חברות, בשנים האחרונות, אין באפשרות האגף לשלוח את נציגיו לכל אסיפות הנושים, הן משום מחסור בכוח אדם, והן משום שלא לכל עובדי הגבייה יש הידע המקצועי הנדרש לייצוג הולם של האגף באסיפת נושים.

4.  
בעניין אי הוספת סכומים לתביעות החוב, יתבצע רענון של הוראת הביצוע.

5.  
בעקבות הביקורת, העביר משרד השומה המבוקר, לטיפולו של פקיד שומה חקירות, עוד חמש חברות. 

שכר עידוד לעובדי ביקורת החשבונות אצל עוסקים

הגוף המבוקר: משרד האוצר - אגף המכס ומע"מ

א. 
ריכוז ממצאי הביקורת
1. 
שיטת שכר העידוד מעמידה את עובדי הביקורת במצב של ניגוד עניינים בין האינטרס הקשור בשימוש בסמכותם לבין האינטרס האישי שלהם הקשור בתוצאות הביקורת. השיטה גרמה לעיוות בבחירת העוסקים שיבוקרו ולביצוע בדיקות שטחיות אצלם, מאחר ששכר העידוד תלוי בסכום המס שנקבע בעקבות ביקורות אצל עוסקים. מבקרי החשבונות של האגף העדיפו לבדוק עוסקים שיש סיכוי גדול לחייבם במס בסכום המזכה בשכר עידוד. בשל כך נמנע טיפול בסוגים אחרים של עוסקים ונפגם כוח ההרתעה מהעלמת הכנסות.

2.  
יש לבחון מחדש את המתאם בין חיובים במס לבין שכר העידוד, כדי למנוע מצב של ניגוד עניינים הכרוך בבחירת העוסקים ובבדיקת חשבונותיהם.

3.  
המבקרים ממעטים לבקר במקום העסק, ועולה החשש שהסיבה לכך היא שביקור אינו מזכה בשכר עידוד.

4.  
המבקרים המעיטו לעשות בדיקות אחרות הדורשות ידע וזמן רב יותר, כגון: שיעור הרווח המדווח לעומת השיעור הסביר בענף ולעומת השיעורים שהעוסק דיווח עליהם בשנים קודמות; השוואה בין היקף המלאי המדווח לבין המצאי; גביית עדויות מהעוסק או מעובדיו ובדיקות של חשבוניות העוסק בהשוואה לרישומים שלהן אצל ספקים ולקוחות שלו.

ב.  תגובת המבוקר

משרד האוצר - אגף המכס ומע"מ

3.4. 
לדעת אגף המכס ומע"מ, תפקיד הביקורת הינו יצירת הרתעה. 76% מסך המע"מ המקומי, משולם על ידי 1500 עוסקים, המהווים 4% מכלל העוסקים. לפיכך, השקעת מרבית הזמן המוקצה לביקורות, היא אצל עוסקים בינוניים וגדולים, ולא אצל עוסקים קטנים, לא עקב הקושי בעריכת ביקורות, אלא מבחינת הכדאיות בעריכתן. 


בעקבות הביקורת, החליט אגף המכס ומע"מ, להקצות כ-26% מזמן הביקורות, לטיפול בתיקים קטנים, לעומת 21% בעבר.


בנוסף, מפקחי מס הכנסה עורכים שומות מע"מ ב-8,000 עסקים, עבור אגף המכס ומע"מ.

המשרד לאיכות הסביבה
היבטים סביבתיים של הפעילות התעשייתית ברמת חובב

הגופים המבוקרים: המשרד לאיכות הסביבה; המועצה המקומית התעשייתית רמת חובב; משרד הבריאות; משרד הפנים; משרד התעשייה, המסחר והתעסוקה

א. 
ריכוז ממצאי הביקורת
1.  
לדעת משרד מבקר המדינה, על משרד הפנים לפעול לקידום הדיון בממשלה על הצעות חוק לתיקון הרכב המועצה המקומית התעשייתית, ולהחיש את החקיקה, כדי שיינתן מענה לבעיות שהועלו לעיל בהרכב המועצה המקומית התעשייתית ויובטח שהשלטון המרכזי יוכל למלא כנדרש את תפקידיו על פי חוק ולקיים בקרה ופיקוח על המועצה ועל המפעלים שבתחומה, גם בהתחשב במאפייניה הייחודיים של המועצה ושל מועצות מקומיות תעשייתיות אחרות.
2. 
המועצה לקחה על עצמה את האחריות על פרויקט נכבד ועל ביצועו - תכנון, הקמה ותפעול של המתקן המשותף לכל המפעלים - שהיה פרויקט ניסיוני, חדשני, מורכב, אשר טמן בחובו סיכונים ודרש משאבים רבים. לדעת משרד מבקר המדינה, תפקיד זה הוא יותר ממה שמחייב תפקידה הסטטוטורי של הרשות לפעול לשמירה ואחזקה של מתקנים מסוג זה.  אף אם לא הייתה מניעה לעשותו פגע תפקיד זה ביכולתה של המועצה לעמוד על פיקוח נאות לקיום תנאי הרישיון בידי המפעלים, מתוקף תפקידה כ"רשות רישוי", כאשר נמצא כי מתקן הטיהור הביולוגי המרכזי, לא מילא את ייעודו. 

3. 
למרות שמתקן הטיהור הביולוגי המרכזי, לא מילא את ייעודו כנדרש, ואף שההתליה של רישיונות העסק של המפעלים הייתה אמורה לפוג בפברואר 1998, לא פעל המשרד לאכיפת התנאים שקבע לטיפול פרטני בשפכים על ידי כל מפעל בחצרו ולא דרש מהמועצה לאכוף על המפעלים שבתחומה תנאים אלה.

4. 
גם כשלא הצליחה המועצה להביא את השפכים לרמות הטיהור שנדרשו בתנאי הרישיון ביוני 2000, שוב הסכים המשרד להתלות תנאים ברישיונות העסק של המפעלים שבתהליכי הייצור שלהם נפלטים שפכים.  המשרד לא קבע לוח זמנים לסיום ההרצה של המתקן לטיפול ביולוגי מרכזי, וכך לא נקבע מועד מחייב שעל המפעלים יהיה להיערך לעמוד בו ברמות הטיהור שנדרשו ברישיונות העסק. 

5. 
אף שבמשך השנים הוציא המשרד התראות למועצה ולמפעלים על כך שהשפכים אינם עומדים ברמות הטיהור שנקבעו בתנאים ברישיונות העסק שלהם, הוא לא נקט אמצעים חוקיים על פי החוק למניעת מפגעים וחוק רישוי עסקים לאכיפת תנאים אלה. 

6. 
עד מועד סיום הביקורת, סוף שנת 2003, למרות השקעת משאבים רבים לא הובטח שהמפעלים יעמדו בקריטריונים הנדרשים לטיפול הולם בשפכים, והמשרד, המועצה והמפעלים עדיין לא גיבשו חלופה מתאימה, מוסכמת וישימה לפתרון כולל לבעיית השפכים באזור התעשייה ברמת חובב.

7. 
טרם נקבעו תקנים מדידים ואכיפים לחלק ניכר מהחומרים המזהמים הנפלטים מפתחי ארובות המפעלים בתחום המועצה. 

8. 
על מנת שניתן יהיה למדוד את מידת הסכנה שבקרבה לחומרים אלה, שלגביהם לא קיים תקן רשמי, קבעה להם המועצה "ערך ייחוס סביבתי". אולם כיוון שמדד זה אינו במעמד של תקן חוקי רשמי, אין בידי המועצה והמשרד אמצעים חוקיים אפקטיביים לטפל בחריגות ממנו.

9. 
אין די בתקנים המחייבים הקיימים כדי למנוע את זיהום האוויר הנגרם מחומרים מזהמים הנפלטים בתהליכי הייצור של המפעלים. אין להשלים עם מצב שבו למרות קיומם של ממצאים על זיהום אוויר הנגרם מחומרים מזהמים הנפלטים בתהליכי הייצור של המפעלים, לא נאכפים על גורמים מזהמים סטנדרטים נאותים שימנעו זיהום סביבתי ופגיעה בבריאות הציבור, ככל האפשר. על המשרד לקבוע תקנים מדידים ואכיפים - בין בהסכמה, בין בתנאי הרישיון, בין בחקיקה, או בכל דרך אחרת, שניתן יהיה ליישמם בתוך תקופה קצרה, ולנקוט פעולות אכיפה נגד מי שחורגים מהם.

10. 
המועצה לא הקימה תחנות ניטור מחוץ לתחום השיפוט שלה: אין תחנות ניטור באזור הגובל במועצה שבו גרה פזורה בדואית ובתחום השיפוט של הרשויות המקומיות הסמוכות לה, שתושביהן חשופים לפליטות מהמפעלים שבתחום המועצה. 

11. 
חברה חיצונית עושה עבור המועצה סקר איכות אוויר אחת לחצי שנה, כל פעם ניטור במשך שלושה ימים רצופים. אין בממצאי הסקרים כדי ללמד אם החריגות שנמדדו הן חד-פעמיות או מתמשכות, על מנת שרשויות האכיפה - המועצה והמשרד, יוכלו לנקוט את הצעדים הדרושים נגד המזהמים.

12. 
המשרד והיחידה הסביבתית של המועצה בודקים באופן מדגמי את איכות האוויר בארובות המפעלים. באלה נבדק אם רמות הפליטה אינן חורגות מהמותר בתנאי רישיון העסק במועד נטילת הדגימות, וממילא לא ניתן לקבוע על בסיסן אם החריגה היא חד-פעמית או נמשכת. בשנת 2003 עשה המשרד בדיקות פתע רק בשלושה מפעלים גדולים בתחום המועצה, בדיקה אחת בכל מפעל. 

13. 
על המשרד לשקוד על יישום מהיר של ההסדרים לניטור רציף ומקוון אליו של חומרים שפליטתם לאוויר מסכנת את בריאות הציבור, כך שיוכל לקבל דיווח בזמן אמת ולהיווכח אם יש חריגות חוזרות ונשנות; כך יקטן הצורך בבדיקות הפתע, שעלותן גבוהה והתקציב שלהן מוגבל. 

ב. תגובות המבוקרים
המועצה המקומית התעשייתית רמת חובב 

1. 
להשלמת הרכב החברים במועצה,  מונה בחודש אוקטובר 2003 נציג משרד התעשייה המסחר והתעסוקה, ובחודש מארס 2004, מינה משרד הבריאות נציג מטעמו. 
המשרד לאיכות הסביבה

3. 
בשנת 2000 פורסמו תנאים פרטניים בנושא השפכים לכל המפעלים. בתנאים הוצבה התניה, כי במידה והטיפול הביולוגי המרכזי (טב"מ) לא יפעל כנדרש בתנאים, יידרש כל מפעל לטפל בשפכיו עד לאיכויות הנדרשות. בעקבות תנאים אלה, הקימו כל המפעלים מתקני קדם טיפול בשפכיהם, אשר הביאו את השפכים לערכים שהותאמו לערכי הכניסה לטב"מ.  לאחר תום תקופת הרצת הטב"מ ואי הגעתו לאיכויות הנדרשות, פרסם מחוז דרום של המשרד בדצמבר 2003, טיוטא של תנאים ברשיון עסק בנושא זה לכל המפעלים, ובה נדרש כל מפעל לטפל בשפכיו, עד להגעה ל"פתרון קצה".
4. 
המשרד אישר את לוחות הזמנים להרצת המתקן לטיפול ביולוגי מרכזי, כפי שהוצגו על ידי המועצה: סיום הרצה מתוכנן היה סוף שנת 1999. בעקבות בעיות תפעוליות לא צפויות עמן נאלצה המועצה להתמודד, סיום תהליך ההרצה בפועל היה סוף שנת 2002. 

5. 
בעקבות ההתראות, טיפלה המועצה במפגעי הריח מבריכות השפכים באמצעות המלחת הבריכות עד לריכוז של כ-15%, דבר שהוביל להפחתה משמעותית במפגעי הריח. יש לציין שפעילות זו היא השלב הראשון לטיפול המועצה במפגעים הסביבתיים. 

6. 
בחודש דצמבר 2003 פורסמה טיוטת תנאים לרשיון עסק.


בתאריך 25.12.2003 נפגשו נציגי המשרד עם נציגי המפעלים, לשם קבלת התייחסותם הראשונית לתנאים.  


בסוף חודש ינואר 2004 הציגו כל המפעלים את החלופה הנבחנת על ידם לטיפול בשפכים, ולוח זמנים לביצועה. המשרד הטמיע את החלופה ולוח הזמנים שקבע, בטיוטת התנאים, שהועברה להתייחסות המפעלים ביום 19.2.2004. כל מפעל יהיה אחראי לטפל בשפכים שלו, מיצירתם ועד לטיפול הסופי בהם. 

7. 
משנת 1995, קבע המשרד ברשיון עסק לכל  מפעלי רמת חובב, תקני פליטה מדידים ואכיפים, לכל החומרים המזהמים הנפלטים מפתחי ארובות המפעלים, בתחום המועצה התעשייתית ברמת חובב. בחודש  פברואר 2003 קבע המשרד ברשיון העסק של המועצה, תקנים סביבתיים מדידים ואכיפים, לכל החומרים המזהמים הנפלטים מתחומה. תנאים נוספים מעודכנים לערכים סביבתיים, נקבעו בחודש יולי 2003. המועצה המקומית התעשייתית רמת חובב, הגישה עתירה מינהלית נגד תחולת התנאים.  טרם נקבעה החלטה בעתירה.

8. 
בהכנה, פרסום המלצות הוועדה לעניין ערכי יחוס סביבתיים, אשר קבעה ערכי סף סביבתיים, המבוססים על שיקולים בריאותיים, לכ-100 מזהמים. תקנים אלו ייושמו באמצעות הכלים החוקיים שהמשרד מוסמך להשתמש בהם.
11.12. לדעת המשרד לאיכות הסביבה, לא ניתן למדוד באופן רציף את מרבית המזהמים, הן בסביבה והן בארובה, אלא רק באופן מדגמי. זוהי גם הצורה המקובלת בעולם למדידת זיהום ממפעלים, ולמדידת עמידתם בתקנים הנדרשים. לדעת המשרד, ראוי יהיה להפנות את הדגש והמשאבים של המפעלים, לטיפול בצמצום הזיהום. 

13. 
המשרד פועל ליישום הסדרי ניטור רציף ומקוון. לדעת המשרד, ניטור רציף מודד רק חלק מהמזהמים. למרבית המזהמים לא קיימים מכשירי מדידה רציפים, ואינם מחליפים את בדיקות הפתע בארובות. מבדיקות שערך המשרד במספר מדינות באירופה, התברר כי הסדרי ניטור רציף ומקוון במפעלים, כמעט ואינם קיימים. הסדרים כאלה קיימים רק למספר מוגבל של מזהמים, ובמתקנים בעלי פוטנציאל פליטה גדול בהרבה משל מפעל כימי, כגון משרפה. כך גם בישראל: בתחנות כוח, במשרפה של חומרים מסוכנים ברמת חובב, ובמספר מפעלים גדולים, קיים ניטור רציף ואף מקוון. 

המשרד לביטחון הפנים
האזנות סתר

הגופים המבוקרים: המשרד לביטחון הפנים; משרד המשפטים

א. ריכוז ממצאי הביקורת

1. 
לפי חוק האזנת סתר, התשל"ט-1979, ינתן היתר להאזנת סתר כשהדבר דרוש לגילוי, לחקירה או למניעה של עבירות מסוג פשע. מרוח החוק ומהעקרונות החוקתיים עולה שתכליתה המקורית והעיקרית של האזנת הסתר היא השגת מידע על החשוד ועל העבירה שבעניינם ניתן ההיתר, הכול כפי שהוגדר בבקשה כמטרת ההאזנה. מניתוח נתוני המדגם שערך משרד מבקר המדינה עלה, כי שיעור התיקים שבהם נמצא מידע רלוונטי בהאזנה היה 12.5% ביחידות המחוזיות המבצעות האזנות סתר, לעומת 45.5% ביחידות הארציות המבצעות האזנות סתר. יצוין, כי יותר מ-85% מהאזנות הסתר נעשות בידי היחידות המחוזיות, ורק מיעוטן בידי היחידות הארציות, ולכן להבדל בין היחידות הארציות לבין המחוזיות יש חשיבות רבה. לדעת משרד מבקר המדינה, האזנות סתר שבהן לא הועלה מידע רלוונטי על האדם והעבירה, שבעניינם ניתן ההיתר (או עבירות הקשורות לאותה עבירה), אין לראות בהן האזנות שהשיגו את יעדן.

2. 
שיעור האזנות סתר שלא השיגו את יעדן, כפי שנמצא במדגם, אין בו כשלעצמו כדי להעיד על קיומם או היעדרם של פגמים בתהליך קבלת ההחלטה להגיש כל אחת מהבקשות להאזנת סתר. אולם תוצאות המדגם מדגישות את החשיבות של איסוף נתונים על המידע שהופק בהאזנות סתר, כדי לאפשר למשטרה לעמוד על מידת התועלת של כלי זה ולהפיק לקחים שיבטיחו שייעשה בו שימוש מושכל ומידתי. כן יש באיסוף נתונים אלה וניתוחם כדי לסייע למשטרה להתחקות אחר הסיבות לשיעור הקטן של האזנות שהשיגו את יעדן ביחידות המחוזיות, העושות את רוב ההאזנות, בד בבד עם חקר התהליכים שהביאו לשיעור הגדול יותר ביחידות הארציות; להתחקות אחר הסיבות להבדלים בין היחידות המחוזיות לבין היחידות הארציות ביחס שבין שיעור הפקת מידע רלוונטי לבין שיעור העשרת המאגר המודיעיני; ולבחון אם התוצר המשני לא הפך ביחידות המחוזיות לעיקר. לדעת משרד מבקר המדינה,  מן הראוי ששאלת היקף המידע המודיעיני שראוי להפיק מהאזנות הסתר תלובן בהקדם וייקבעו כללים ברורים בנושא זה. 

3. 
ב-48% מתיקי המדגם נמצאו תמלילים או תקצירים של שיחות או קטעי שיחות, שהיה בתמלולן משום פגיעה בפרטיות במידה העולה על הנדרש: תומללו או תוקצרו "שיחות חולין", שיחות שעסקו בנושאים אישיים או ביחסים אינטימיים, שיחות על המצב הרפואי של הדובר ועוד. 

4.  
בהיתרים שניתנו ב-38 תיקים קבע בית המשפט במפורש בהיתר, כי אין לתמלל אלא את שיחותיו של אדם מסוים, או שיחות בנוגע לעבירה או לנושא חקירה מסוים. ב-21% מתיקים אלה (8 תיקים, מהם אחד ביחידה ארצית והשאר ביחידות המחוזיות) נמצאו תמלילים או תקצירים של שיחות שנעשו בניגוד להגבלה. 

5. 
לדעת משרד מבקר המדינה, הממצאים מלמדים כי לא במעט מקרים מתומללות או מתוקצרות "שיחות חולין" ושיחות אישיות שאינן רלוונטיות לחקירה, דבר שאין הדעת סובלתו. אין מקום להבחין לעניין זה בין תמלול לבין תקצור שיחות, משום שבשניהם מועלה תוכן השיחה על הכתב. יוער גם, כי ההבחנה בין תמליל לבין תקציר אינה מתיישבת עם ההנחיה שנתנה המשנה לפרקליטת המדינה ליחידה הארצית לחשיפת פשיעה חמורה ובין-לאומית ביולי 1999, ולפיה אין מקום להבחנה זו, שכן כל העלאה על הכתב של תוכן השיחות מגבירה את נגישותו. בהנחיה האמורה נקבע עוד, כי שיחות שהן במפורש "שיחות חולין" (שיחות בני משפחה) לא יפורטו. זאת ועוד, אין בתשובת המשטרה הסבר לאותם מקרים שבהם תומללו שיחות בניגוד להגבלה מפורשת שקבע בית המשפט. 

6. 
על פי הוראת אמ"ן 99, עם הגשת ההיתר להאזנה ליחידת האזנת סתר לשם ביצוע ההאזנה, תצרף היחידה המזמינה להיתר טופס ובו מרב הפרטים הידועים לה על החשוד ועל מי שיש להאזין לשיחותיו, כדי שישמשו את יחידת האזנת הסתר בהאזנה. מבדיקת תיקי המדגם עלה, כי היחידות המזמינות, חוץ ממחוז הדרום, אינן מוסרות ליחידות האזנת סתר את הטופס האמור. 

7.  
יחידות הערכה אחדות נוהגות למסור בכתב ליחידות האזנת הסתר מידע על החשוד ועל העבירה שלא על גבי הטופס ולתת להן הנחיות בכתב בדבר השיחות שיש לתמלל, ואולם בכ-78% מתיקי המדגם נמצא כי לא נמסר מידע בכתב ליחידות האזנת סתר, וב-76% מהתיקים נמצא כי לא ניתנו הנחיות בכתב בדבר תמלול השיחות. אי-מסירת מידע למתמלל עלולה לגרום לכך שכל הטורח והמשאבים שהושקעו בהאזנת הסתר ירדו לטמיון. המתמללים עלולים שלא לדעת למה עליהם להקשיב ובמה לשים דגש, ועקב כך יש מחד גיסא חשש לתמלול יתר ופגיעה בפרטיות במידה העולה על הנדרש, ומאידך גיסא חשש לתמלול חסר שיביא להחמצת מידע חשוב.

8. 
על המשטרה להקפיד למסור למתמללים מידע בכתב על מערכת קשרי המשפחה של החשוד, סקירה של המידע המודיעיני שנאסף והנחיות ספציפיות בעניין כל האזנה, ואין להסתפק במסירת חומר גלם למתמלל ולהותיר עניין זה לשיתוף הפעולה הכללי בין היחידות. אשר לטענת המשטרה שלפיה המתמלל אינו יכול להיות בקי בכל הפרטים - הנחיות מפורטות לתמלול עשויות לצמצם בעיה זו. 

9. 
יחידות המשטרה המבקשות היתרים להאזנות הסתר אינן מתעדות את תהליך קבלת ההחלטות בדבר הגשת הבקשה, ובכלל זה את השיקולים שנשקלו בתהליך קבלת ההחלטה ואת נימוקיה. בהיעדר תיעוד קשה לעמוד על הסיבות להחלטה לבקש האזנה, ולדעת אם נשקלו כל ההיבטים שנקבעו בפסיקה ובהוראות המשטרה. 

10. 
לפי פסיקת בית המשפט העליון, כדי שהמשטרה תוכל לשקול את ממדי הפגיעה בפרטיות בהאזנה לקו טלפון שמשתמשים בו אנשים נוספים, עליה לאסוף מידע על מספרם המשוער של אנשים אלה, כגון מספר האנשים המתגוררים או מבקרים במקום שבו נמצא הטלפון, ועל סוג הפעילות המתקיימת בו. ברוב תיקי המדגם לא נמצאו אסמכתאות לאיסוף מידע על המשתמשים הנוספים בקו הטלפון ועל סוג הפעילות המתקיימת במקום.  

11. 
לפי הפסיקה, נציגי המשטרה נדרשים להניח לפני בית המשפט תשתית עובדתית שתבסס חשד נגד האנשים שלשיחותיהם מתבקשת ההאזנה. על כן יש להראות שהחשוד קשור לעבירה ולמקום ההאזנה במידה המצדיקה פגיעה בפרטיותו בדרך של האזנת סתר. תשתית עובדתית זו יכול שתתבסס על חומר חקירה ראשוני או על מידע מודיעיני. בנוגע ל-12% מתיקי המדגם לא נמצאו ביחידות שביקשו את ההיתר להאזנה אסמכתאות לביסוס חשד לקשר של החשוד לעבירה, ובנוגע לתיקים אחדים לא נמצאו אסמכתאות לבדיקת הקשר של החשוד למקום ההאזנה. 

12. 
לפי החוק, משך תוקפו המרבי של היתר להאזנת סתר הוא שלושה חודשים, ואפשר להאריך את תוקפו בכל פעם בשלושה חודשים לכל היותר. בפסיקת בית המשפט העליון נקבע, כי יש לשקול לפני הגשת כל בקשה אם פרק הזמן המבוקש חיוני להשגת המטרה או ניתן להסתפק בפרק זמן קצר יותר. בדיקת תיקי המדגם העלתה, כי ב-84% מהבקשות ביקשה המשטרה היתר להאזנה למלוא פרק הזמן - שלושה חודשים, ללא הנמקה בבקשה. 

13. 
מניתוח הנתונים על התיקים שבהם הוארך ההיתר להאזנת הסתר ארבע פעמים ויותר (12 תיקים) עלה, כי בחמישה משבעת התיקים שבהם הועלה מידע רלוונטי לחקירה בהאזנה בתקופה הראשונה - נמצא מידע רלוונטי גם בתקופת ההאזנה האחרונה. לעומת זאת, בחמשת התיקים שבהם לא הועלה מידע בתקופת ההאזנה הראשונה, לא עלה מידע כזה גם בתקופת ההאזנה האחרונה. המסקנה מנתונים אלה היא, כי אם לא הניבה ההאזנה מידע רלוונטי בתקופה הראשונה, מעטים הסיכויים שתניב מידע כזה אחרי כן. מנגד הפגיעה בפרטיות גדלה ככל שההאזנה מתמשכת. לכן חשוב  שבדיון במשטרה על הצורך בהארכת האזנת הסתר יובאו בחשבון, בין היתר, תוצאות ההאזנה שהסתיימה. 

14. 
הצורך להגביל את הפגיעה בפרטיות ולצמצמה לצורכי פעולות חיוניות מחייב למקד את הבקשה להיתר, ככל האפשר, באדם מסוים ובעבירה שהוא חשוד בביצועה או שאת ביצועה מבקשים למנוע, ולהימנע ככל האפשר מהגשת בקשות להאזנות נרחבות שיש בהן כדי לפגוע בפרטיותם של מי שאינם קשורים לעבירה. ב-79% מהתיקים התבקש היתר להאזנה לקו טלפון. בכל אותן בקשות לא נומק כנדרש, מדוע אי אפשר להגביל את ההאזנה לשיחות של אדם מסוים ולא צוינו הנסיבות המיוחדות המצדיקות פגיעה במשתמשים האחרים בקו הטלפון.

15. 
ב-96% מהבקשות, גם אלה שבהן התבקשה האזנה לאדם וגם שבהן התבקשה האזנה לקו טלפון, הוספה לשמו של האדם שבקשר אליו יש בידי המשטרה מידע (בדרך כלל החשוד) המילה "ואחרים". משמעות התוספת היא היעדר הגבלה של הבקשה המקנה למשטרה, מניה וביה, סמכות ושיקול דעת בצדה, להאזין לשיחותיו של כל אדם ולתמללן. 

16.  
ב-71% מהבקשות ציינה המשטרה את העבירה המיוחסת לחשוד והוסיפה: "ועבירות פליליות אחרות". מהחוק וממטרתו עולה, כי ככלל על המשטרה לתת עדיפות להגיש בקשה להאזנה לאדם מסוים ולשיחות בעניין עבירה מסוימת שהוא חשוד בביצועה, או שאת ביצועה מבקשים למנוע. מן הראוי שרק לאחר ששקלה המשטרה בקפידה את חיוניות הפגיעה בפרטיות, והתברר שאי אפשר להגביל את הבקשה לאדם מסוים ולעבירה מסוימת, היא תגיש בקשה כוללנית ותציג את הנימוקים לכך לפני בית המשפט. 

17. 
טופסי הבקשה ב-32% מתיקי המדגם לא מולאו כיאות: לא נרשם המקום שבו מותקן קו הטלפון (בית, משרד, עסק וכו'); או לא צוין משך ההאזנה המבוקש; או לא צוין כי הטלפון הוא ציבורי ועוד. בהיתרים בתיקים אלה צוין שתנאי ההאזנה יהיו כמפורט בבקשה. דבר זה עלול לפגוע במטרת החקירה, שכן לאחר הגשת כתב האישום עלול בית המשפט לפסול ראיות שהושגו על סמך היתרים אלה אם יימצא שהסטייה במילוי הטופס "פוגעת בעיקר" או שיש בה כדי להטעות. 

18.
17% מתיקי המדגם (35 תיקים) עסקו בהאזנות לטלפונים ציבוריים; בבקשות להיתרים לביצוע האזנות ב-74% מהם (26) לא הודיעה המשטרה כי ההאזנה תלווה במעקב, כדי לוודא שהדובר הוא מי שצוין בהיתר. ראוי כי בכל בקשה להיתר להאזנה לטלפון ציבורי יצוינו האמצעים שיינקטו כדי למזער את הפגיעה בפרטיותם של מי שלא צוינו בהיתר, בין מעקב ובין אמצעים אחרים. 

19. 
בביקורת נבדק המידע שעליו הסתמכה המשטרה בנימוקיה לבקשות שהוגשו לבתי המשפט. בנוגע לכ-16% מתיקי המדגם לא נמצאו בתיקי המשטרה ובמאגרי המידע שלה אסמכתאות לחלק מהנימוקים שנרשמו בבקשה, ובכלל זה אסמכתאות למידע שהיה הבסיס לבקשה. ב-6% מתיקי המדגם פורט בבקשה רק חלק מהמידע שהיה בידי המשטרה. מקורות המידע והנתונים המשמשים יסוד לבקשה להיתר האזנה חייבים להישמר, בדומה לחומר חקירה, בהיותם התשתית העובדתית לבקשה להיתר ונוכח האפשרות שיידרשו לצורכי חקירה.

20. 
נתוני המשטרה על תוצאות האזנת הסתר, שעל בסיסם נעשה הדיווח על פי החוק ליועץ המשפטי לממשלה ולכנסת, כוללים כתבי אישום ותיקי חקירה גלויה שבמסגרתם נעשתה האזנת סתר, ללא קשר לתרומת ההאזנה, ואין בדיווח הבחנה בין האזנות שהניבו מידע רלוונטי על האדם והעבירה שבעניינם ניתן ההיתר ובין האזנות שלא הניבו כל מידע שהוא בקשר אליהם. היעדר ההבחנה עלול להטעות את הגורמים המקבלים את הדיווחים ולגרום להם להבין שלכל אותן האזנות הייתה תרומה לחקירה, ולא היא. מן הראוי שהמשטרה תמסור לכנסת וליועץ המשפטי לממשלה נתונים נוספים, כגון: מספר ההאזנות שהניבו מידע רלוונטי, מודיעיני או חקירתי, על האדם והעבירה, שבעניינם ניתן ההיתר (או עבירות הקשורות לאותה עבירה), וריכוז נתונים על תקופת ההאזנה הכוללת בפועל לכל אדם. בנתונים אלה יש כדי לספק כלים נוספים לפיקוח ובקרה על ההאזנות. הם יאפשרו לעמוד על מידת השגת יעדן ויגבירו את השקיפות של פעילות המשטרה בתחום זה. 

21. 
בדיקת תיקי המדגם העלתה, שב-90% מהם לא נעשו בדיקות לאימות מספרי הטלפון שלהם נתבקשה ההאזנה, או שלא נמצאה אסמכתה לבדיקה זו. לטענת המשטרה, ככלל, נוהגות היחידות המחוזיות והארציות לאמת את מספרי הטלפון לפני הגשת הבקשה, אולם אינן מתעדות פעולה זו. בהיעדר תיעוד לא ניתן לדעת אם נעשה אימות. בביקורת נמצא שהאזנות אחדות הותקנו בטלפונים שגויים; אימות מספר הטלפון היה מונע זאת.

22. 
מבדיקת תיקי המדגם עלה, שב-77% מהתיקים שהיו בהם תמלילים, נעשתה לפחות פעולה לא תקינה אחת הנוגעת לאופן רישום השיחות: לא נרשמה שפת המקור של שיחות שהתנהלו בשפה זרה; לא נרשם אופן זיהוי הדוברים; לא נרשמו שמות הדוברים; ושיחות תומללו אגב פרשנות או הערות של המתמלל, בניגוד לנוהל. משרד מבקר המדינה העיר למשטרה, כי מאחר שייתכן שתמלילים ישמשו ראיה בבית המשפט נדרשת הקפדה יתרה על סדרי רישום השיחות ודיוקו. 

23.
הזנת המידע שהופק מהאזנות הסתר למערכת הממוחשבת אינה נעשית בדרך אחידה; לעתים מוזן מידע מפורט וקונקרטי על כל ידיעה המופקת מהאזנה ולעתים מוזנת למערכת סקירה כוללת, שאין בה מלוא הפרטים שיאפשרו ליחידות אחרות לאתר מידע שהושג בהאזנת הסתר. המשטרה מסרה בתשובתה למשרד מבקר המדינה, כי אכן ראוי לקבוע כללים בדבר אופן הזנת המידע. 

 24.
בדיקה שעשה משרד מבקר המדינה בתיקי האזנות סתר שבוצעו בשנת 2002 העלתה, שאמנם יחידות האזנת הסתר מנהלות פנקס האזנות סתר, אולם הרישום עדיין חלקי. כך, למשל, אין רושמים את המקומות שאליהם מועברים התמלילים לאחר הוצאתם מיחידות האזנת הסתר. 

25.
נוכח ממצאי דוח זה ונוכח טענת משטרת ישראל כי הנורמות הקיימות המסדירות את השימוש בכלי של האזנת סתר חסרות, מן הראוי שהמשטרה והיועץ המשפטי לממשלה יעשו במשותף בחינה יסודית ומעמיקה של העניינים העולים מדוח זה, כמתחייב מרגישותו ומורכבותו של הנושא, ויקבעו הנחיות ברורות ומפורטות ככל האפשר, ואם נחוץ הדבר לדעתם, אף ייזמו שינוי המסגרת החוקית. 

משרד הבינוי והשיכון
תקצוב ובקרה תקציבית

הגופים המבוקרים: משרד הבינוי והשיכון; משרד האוצר - אגף התקציבים; חברת עמידר - החברה הלאומית לשיכון בישראל; חברת עמיגור ניהול נכסים בע"מ
א. 
ריכוז ממצאי הביקורת

1.  
תקציב המשרד אינו מאפשר לזהות את אופן הקצאתו של התקציב על בסיס אזורי, בכלל זה התקציב המופנה לחבלי יהודה, שומרון, עזה, הנגב והגליל. מידע כזה חיוני כדי לתת שקיפות על סדרי העדיפויות ועל האופן שהממשלה מחלקת את המשאבים לפיתוח. 

2.  
משרד השיכון ומשרד האוצר כוללים בדברי ההסבר להצעות התקציב מידע חלקי בלבד על מצבם וביצועם של פרויקטים ותכניות. על כן, צרכני המידע אינם מקבלים את המידע העשוי לאפשר להם להעריך את מידת האפקטיביות של ביצוע הפרויקטים בידי המשרד ואת האופן בו הוא ניצל כספי ציבור להשגת מטרותיו, כולל מידע וגילוי נאות על עלויות הפרויקטים העיקריים הכלולים בו גם במונחים פיזיים ועל מידת ביצועם.

3.  
בתקצוב כמה תקנות תקציב לא קבע המשרד אמות מידה גלויות, מנומקות ושוויוניות. לדוגמה: באשר להפעלתן של 23 עבודות במסגרת תקנה תקציבית מסוימת, בשנת 2003, בהיקף של 34 מיליון ש"ח, לא נמצא תיעוד במטה המשרד, בנוגע לשיקולי המשרד לתקצובן של 21 עבודות ליישובים שונים, ולהעדפת ביצוען על פני עבודות אחרות. 

4.  
משרד השיכון מכר משנת 1999 ועד ליוני 2003 כ-17,300 דירות לדיירי השיכון הציבורי במסגרת שני מבצעים למכר דירות. שווי ההנחות שניתנו בדירות שהן בבעלות המדינה משנת 1999 ועד לסוף יוני 2003 הגיע לכ-1.4 מיליארד ש"ח; זהו סבסוד מהותי מאד ופעולה חברתית-כלכלית בעלת משקל, שלא קיבלה ביטוי כספי-כלכלי וגילוי נאות בדוחות הכספיים של המדינה.

5. 
צרכני המידע אינם מקבלים מידע על רמת הביצוע של המשרד ואת האופן בו הוא ניצל את כספי הציבור להשגת מטרותיו ותכניותיו.

6. 
המשרד לא קבע לתקנות תקציביות רבות דברי הסבר ואמות מידה שיאפשרו לעובדי המשרד העוסקים בהן לבדוק את שיוך ההתחייבויות לתקנות. לכן, הכלי היחיד לבדיקת התאמת החיוב הוא נושא התקנה, כפי שמובא בהוראת התקציב. בבדיקה (שאינה מדגמית) של שבע תקנות שבהן נסרקו כ-4,500 התחייבויות, נמצא, כי 87 התחייבויות לא תאמו את נושא התקנה. 

7. 
רכישת דירות בידי חברת עמידר עבור המשרד היא פעולה חוץ תקציבית, ולכן על המשרד לציין פעולה זו בדברי ההסבר להצעת התקציב, דבר שלא נעשה.

8. 
אגף החשב הכללי וחשבות המשרד אינם מדווחים על מלאי הדיור שבבעלות המשרד.

9. 
במערכת הכספית קיימים 506 חוזים לא פעילים המשריינים משאבים תקציביים.

ב.  תגובות המבוקרים

משרד הבינוי והשיכון

1.   ההחלטות על תקצוב פעולות באיו"ש, מאושרות על ידי הממשלה ועל ידי ועדת הכספים של הכנסת.

8. 
פותחה מערכת לניהול מלאי נכסי הדיור הציבורי, שתכנס לפעולה, בחלקה, במהלך 2004.

9.  
מינהל התכנון וההנדסה, פועל באופן תקופתי לסגירת חוזים לא פעילים.

ניהול פרויקט שיקום שכונות

הגופים המבוקרים: משרד הבינוי והשיכון; משרד הבריאות;  משרד הרווחה; משרד החינוך, התרבות והספורט; 

א. 
ריכוז ממצאי הביקורת
1. 
למשרד השיכון אין תכנית רב-שנתית לביצוע הפרויקט, המגדירה את מטרותיו, את התקציבים הדרושים לביצועו, את סדרי העדיפויות ואת לוחות הזמנים לביצוע התכניות המפורטות, הן לגבי הפעלת הפרויקט כולו והן לגבי כל יישוב או שכונה.

2. 
בשישה יישובים ובשתי שכונות נעשו בשנים 2000-2003 פעולות במסגרת פרויקט שיקום שכונות ומתקציבי שיקום שכונות, אף שהממשלה לא החליטה על כלילתם בפרויקט. 

3.  
שיעור הוצאות ההנהלה וההוצאות הכלליות מהסכום הכולל של הוצאות ההפעלה בשנים 2001 ו-2002 היה גבוה - 17.7% ו-17%, בהתאמה, והוא לא השתנה כמעט במשך השנים. צוות מטעם משרד השיכון שבדק, בין היתר, את נושא העסקת כוח האדם בפרויקט המליץ ביוני 2003 על צמצומים של עד כ-50% בכוח האדם, ואולם המלצות הצוות לא נדונו בהנהלת המשרד. 

4. 
פרויקט שיקום השכונות, שמלכתחילה תוכנן לזמן ארוך, הוא פרויקט רב-שנתי, ולכן הוא מחייב הכנת תכנית רב-שנתית. התכניות השנתיות לביצוע הפרויקט אמורות להיגזר מהתכנית הרב-שנתית על פי לוח זמנים וסדרי עדיפויות שבקביעתם יובאו בחשבון גם האילוצים התקציביים ושינויים המתחייבים מצרכים משתנים. 

5. 
המערכת הממוחשבת באגף לשיקום שכונות חברתי אינה מאפשרת להפיק נתונים שיוכלו לשמש לבחינת ביצוע התקציב בחתך של פרויקטים: לא ניתן לדעת, את סכום המלגות בתחום ההכשרה המקצועית ואת סכום המלגות הכולל.

6.  
בידי המשרד לא היו נתוני ביצוע של המשרדים האחרים המעורבים בשיקום (חינוך, רווחה, בריאות).

7. 
המשרד לא הביא לידיעת הממשלה את פעילות ועדות וצוותים שעסקו בשיקום שכונות והמלצותיהם, ובספטמבר 2003 החליטה הממשלה להקים צוות נוסף לאיתור שכונות שהוצאו מהפרויקט.

8. 
במספר לא מבוטל של שכונות שנכללו בפרויקט השיקום נמשכו פעולות השיקום יותר מעשר שנים, ופעמים אף 25 שנים, ושכונות רבות שמצבן החברתי-כלכלי קשה עדיין ממתינות לכלילתן בפרויקט. מן הראוי לבחון את הפרויקט ולקבל החלטות בעניין המשך הפעלתו. יש צורך להגדיר את מטרות הפרויקט, לקבוע לו סדרי עדיפות ותכנית רב-שנתית ולבחון את ניצול התקציבים וכוח האדם המוקצים לו ואת לוחות הזמנים הדרושים לביצועו.
ב. 
תגובות המבוקרים

משרד הבינוי והשיכון

1.  
לאור העובדה שלמשרד אין תקציב רב שנתי, אין בידיו תוכנית ארצית רב שנתית. לא ניתן לגבש תכנית כזאת ולהתחייב במסגרתה, ללא גיבוי תקציבי.

5.  
שנת 2003 היתה שנת מעבר בהחדרת התבחינים למתן מלגות. המלגות שתאושרנה מתקציב 2004 תעמודנה במבחן התבחינים.

משרד החינוך, התרבות והספורט

6.  צוותים משותפים למשרדי השיכון, הרווחה, הבריאות והחינוך בודקים ומאשרים מדי שנה את תכניות החינוך. במהלך השנה מתקיימים סיורים בישובים, על פי סדר עדיפות הנקבע  בדיוני הוועדה הבינמוסדית, שבה יש נציגות לאגף שח"ר (שירותי חברה ורווחה).

7.  האגף לחינוך מבוגרים במשרד החינוך מפעיל בשיתוף רשויות מקומיות ומתנ"סים, מסגרות השלמת השכלה למבוגרים. האגף מעניק תמיכה בתקצוב של 50% משכר המורה. התקצוב ניתן לכל כיתת לימוד, ועל המוסד או הרשות, לתקצב את יתרת עלות הפרוייקט שלא תוקצבה על ידי האגף. מתן מלגות לימוד למבוגרים המשלימים את השכלתם בא לכסות את שכר הלימוד שכל לומד אמור לשלם עבור השתתפותו בלימודים. 


מילגות לסטודנטים ניתנו מתקציבי "תנופה" שהם תקציבי משרד השיכון, ואין להם נגיעה למשרד החינוך.

8.  
במשרד החינוך יועד עובד אחד לניהול פרויקט השיקום, וב–7 יישובים משרד החינוך משלם גמול נוסף על ניהול פרוייקט השיקום, בשל העובדה שאין בהם מנהל שיקום כוללני.
ניהול כוח אדם

הגופים המבוקרים: משרד הבינוי והשיכון; משרד האוצר - אגף התקציבים, אגף החשב הכללי, נציבות שירות המדינה

א. 
ריכוז ממצאי הביקורת
1. 
בדוח המשרד "רשימת עובדים לפי תקן" ממרס 2003 נקובות 864 משרות, מהן 667 משרות תקניות ו-197 משרות מסגרת, כלומר חריגה של 210 משרות משיא כוח האדם. החריגה התאפשרה משום שמספר המשרות התקניות של המשרד גדול משיא כוח האדם שלו ומצב זה אינו סביר.

2. 
במרס 1997 החליטה ועדת השרים לענייני ביקורת המדינה, כי משרדי הממשלה ידווחו אחת לשישה חודשים לנציבות שירות המדינה ולאגף התקציבים במשרד האוצר על מספר העובדים הקבלניים המועסקים אצלם, ויפרטו את הנסיבות וההוצאות להעסקתם. נתונים אלה ייכללו בדוח השנתי של נש"מ. המשרד לא דיווח לנש"מ ולאגף התקציבים כנדרש, וממילא לא נכללו נתונים אלה בדוח השנתי של נש"מ.

3.  
המשרד אינו מקפיד לנהוג לפי הוראות תקנון שירות המדינה (תקשי"ר) ונוהלי נש"מ בכל הנוגע למתן הערכות על עובדים ולקידום עובדים על ידי קיצור פז"מ, ולא נמצא תיעוד על כך.

4.  
לא נקבעו הגבלות על משך העסקת עובדים קבלניים בביצוע עבודות טכניות או מבצעים מיוחדים. עובדים קבלניים רבים מועסקים במשרד תקופות ארוכות: רבים מהם מועסקים במשרות בעלות אופי של עבודה צמיתה בלי שהן נקבעו בתקן המשרד. לדוגמה, 56 עובדים קבלניים מועסקים בין חמש לעשר שנים ו-23 מועסקים יותר מעשר שנים. 

5. 
המשרד העסיק עובד בתפקיד סגן מנהל במשרה מלאה מדצמבר 1998 אף כי ביולי 1997 הוא פרש לגמלאות. במרס 1999 חתמה נש"מ בדיעבד על חוזה מיוחד להעסקת הגמלאי למשך שנה. בכך פעל המשרד בניגוד להנחיה שאין להעסיק גמלאים במשרה מלאה, ונש"מ נתנה יד לכך. לפי הנחיות נציב שירות המדינה, היה על המשרד ועל נש"מ לפסול על הסף את מועמדות העובד משום שמדובר במשרה מלאה ובמועד המכרז כבר היה העובד גמלאי. 

ב. 
תגובות המבוקרים

משרד הבינוי והשיכון

2.   
במסגרת התוכנית הכלכלית, בוצעה רפורמה במתכונת ההעסקה של עובדי קבלן במשרדי הממשלה, והמשרד הפך למעסיק הישיר של מרבית העובדים. בכך נפתרה בעיית ההעסקה והדיווח של עובדי כוח-אדם.

3.  
המשרד החל להעביר למנהלים, פעם בשנה, טפסים להערכת עובדים על מנת שיתנו חוות דעת על העובד. הוועדה לקיצור פז"מ תנמק את החלטותיה, ובנימוקיה היא תתייחס גם לחוות הדעת של המנהלים, המופיעה בהערכה תקופתית.

4.  
עובדי חברות כוח האדם אלה יועברו למתכונת העסקה של מיקור חוץ חלקי, על ידי חברה קבלנית.

הלוואות לאגודות שיתופיות לבנייה ביהודה ושומרון

הגופים המבוקרים: משרד הבינוי והשיכון; משרד האוצר - אגף החשב הכללי, אגף התקציבים; ההסתדרות הציונית - החטיבה להתיישבות

א. 
ריכוז ממצאי הביקורת
1.  
בכל השנים שנסקרו בביקורת (1997-2002) לא נכלל התקציב למשכנתאות אגודה בתקציב השנתי המקורי של משרד השיכון, אלא הובא לאישור ועדת הכספים של הכנסת כל פעם רק במהלך שנת התקציב. עובדה זו פגעה באופן ניכר בשקיפות התקציב.

2. 
משרד השיכון לא הכין תכניות שנתיות ורב-שנתיות ולא קבע סדרי עדיפות למתן "משכנתאות אגודה ליישובים" אשר בהם ייבנו דירות. לא הוגדרו כל אמות מידה להקצאה, לא נקבעו נהלים לטיפול בבקשות, והאישורים שניתנו להקצאת הלוואות לא היו מנומקים.

3. 
התכנית לסיוע באמצעות משכנתאות אגודה והפרוגרמה של משרד השיכון בנוגע למשכנתאות אלה לא הובאו לידיעת הציבור, כפי שראוי היה לעשות. 
4. 
משרד האוצר נאלץ להגיע עם הלווים להסדרים להארכת תקופת החזר התשלומים או לפריסת חובות, שגלומות בהם הטבות כספיות ניכרות של ריבית מסובסדת ומענקים שלא התבססו על ניתוחים כלכליים ועל חישוב העלות הכספית שלהם לקופת המדינה. כמו כן לא ניתן להם ביטוי בתקציב המדינה ובמאזן זכויותיה והתחייבויותיה של המדינה.

5. 
הליך הסבת משכנתאות מהלווים לרוכשים חדשים לא נעשה על פי ההנחיות לבנקים. פעמים רבות לא החזירו הלווים לבנקים את ההפרשים בין סכומי ההלוואות שקיבלו לסכומי הזכאות האישית של הרוכשים, והשתמשו בהם לבניית דירות נוספות. "גלגול" המשכנתאות איפשר לבנות מספר דירות גדול יותר מזה שאושר לבנייה עם הקצאת התקציב, ובלי שניתן לכך ביטוי נאות בתקציב משרד השיכון ובדוח על ביצועו. האישור שנתן משרד האוצר להליך זה אינו עולה בקנה אחד עם סדרי מינהל תקינים, ועם עקרונות התכנון והתקצוב.
6.  
תכנית סיוע לדיור צריכה להיות גלויה לציבור. מאחר שהתכנית אושרה באמצע שנות השמונים של המאה ה-20, היה על המשרד לחזור ולפרסם אותה מדי פעם מחדש. למעשה לא הופעלה התכנית באופן שוויוני, ורוב היישובים שלהם הוקצו כספים היו באיו"ש. 

7. 
משרד השיכון ומשרד האוצר לא קבעו אמות מידה לקביעת הזכאות להכלל בתכנית זו. ההסדר הייחודי של מתן משכנתאות אגודה, הנמשך שנים רבות וכרוך בסכומים ניכרים, מחייב הפעלת הליכי בקרה ומעקב נאותים. 

ב. 
תגובות המבוקרים

משרד הבינוי והשיכון

2.  
תוכנית "משכנתאות אגודה" אינה תוכנית קבועה בחוק התקציב ולפיכך אין לה נוהל מוגדר בספר הנהלים של המשרד. בעתיד יורחב הנוהל המפורט לאור הערת המבקר.

3.  
אין מדובר בתכנית סיוע רגילה המיועדת לכלל האזרחים, ולפיכך פרסום תכנית כזו לכלל הציבור, לא רק שאינה רלוונטית אלא שהייתה עלולה ליצור בלבול מיותר.

5.  
המשרד יערוך בדיקה מדגמית לצורך בדיקת הנתון לפיו ניתנו משכנתאות כפולות על אותם מגרשים.

מימון עבודות בנייה ופיתוח ביהודה ושומרון

הגופים המבוקרים: משרד הבינוי והשיכון - המינהל לבנייה כפרית; משרד האוצר; משרד הפנים; מינהל אזרחי באזור יהודה ושומרון; ההסתדרות הציונית - החטיבה להתיישבות

א. 
ריכוז ממצאי הביקורת
1.  
בתקופה ינואר 2000 - יוני 2003, כרת מחוז ירושלים של המינהל לבנייה כפרית עם רשויות מקומיות 77 חוזים לבנייה ולפיתוח ב-33 מקומות באיו"ש, שעל פי נתוני המינהל האזרחי, העבודות בהם נעשו שלא כחוק, אם בשל היעדר אישור הממשלה או שר הביטחון, אם מחמת היעדר תכניות מתאר תקפות, ואם מסיבות הקשורות לבעלות בקרקע. היקפם הסתכם ב-29.7 מיליוני ש"ח. החוזים כללו: תשתיות ליחידות דיור, דרכי ביטחון, כבישי גישה ליישוב, שטח ציבורי פתוח, חיבור לחשמל, הקמת מגדל מים והנחת קו מים,והקמת מוסדות ציבור. המועצות האזוריות והמקומיות הן: מטה בנימין, גוש עציון, בקעת הירדן, ובית-אל. 

2.  
משרד השיכון מימן פרויקטים בלי שהוא תיאם אותם עם המינהל האזרחי. בשני מקרים מימן המשרד עבודות של סלילת כביש והקמת מבנה, במקומות שלגביהם הוציא המינהל האזרחי צווי הריסה. שעה שזרוע שלטונית אחת - משרד השיכון - משקיעה ממשאביה בעבודות בינוי ופיתוח בנקודות יישוב באיו"ש שאין להן רישיונות בנייה, כדין, זרוע שלטונית אחרת - המינהל האזרחי - משקיעה ממשאביה כדי לאתר בנייה בלתי חוקית, ולהרסה.

3.
להלן כמה דוגמאות של ביצוע עבודות, ללא רישיונות בנייה כחוק: א. המועצה המקומית בית אל ביצעה עבודות בג'בל ארטיס; ב. המועצה האזורית גוש עציון בצעה עבודות בשכונת גיליס, במקום טרם הסתיים סקר קרקעות; ג. המועצה האזורית מטה בנימין ביצעה עבודות בפסגות (גבעת הע"י), במקום בו המועצה טענה בפני המינהל האזרחי טענת רכישה שלא הוכחה.

4. 
המועצה האזורית בקעת הירדן יזמה סלילת כבישי גישה לחוות האקלום שביישוב ייט"ב ולמקום המכונה "גבעת סלעית", אף על פי ששר הביטחון לא אישר את התכניות המפורטות. משרד השיכון סייע במימון עבודות סלילה אלה בהיקף של 1.45 מיליון ש"ח.

5.  
משרד השיכון לא תיאם עם המינהל האזרחי את הפרויקטים שהוא כלל בתכנית למרכיבי ביטחון. בין פרויקטים אלה, ביצוע דרך גישה לאלוני שילה, מקום שלא הוקם כדין, ובלי שהיה קיים היתר כדין לדרך האמורה.

6. 
המשרד מבצע בעצמו עבודות פיתוח במתחמים באיו"ש בלי שהמשרד קיבל רישיון לכך מן החטיבה להתיישבות, וממילא בלי אישור הממונה על הרכוש הנטוש והממשלתי באיו"ש.

7.  
המשרד משקיע ממשאבי המדינה בבנייה בלתי חוקית, בפרויקטים שאין להם רישיונות בנייה, ולא אושרו לגביהם תכניות מתאר, או במקומות שאין כלל אישור של הדרג המדיני להתיישב בהם. ממצאים אלה יש לראות בחומרה רבה. על משרד הבינוי והשיכון לחדול מתקצוב פרויקטים כאלה ולבדוק, מראש, קיומם של כל האישורים והרישיונות הדרושים.

ב. 
תגובות המבוקרים

משרד הבינוי והשיכון

1.  
במגזר הכפרי מבקשים נציגי המשרד מהרשות המקומית/מועצה אזורית, חומר טכני שכולל פרטי מידע כדלהלן: פרסום מכרז פומבי - בקשה לקבלת הצעות, כפוף להיקף הכספי של הפרוייקט; חוזה חתום עם קבלן, היתר בנייה ותכניות. בהתאם להמצאת מסמכים אלה, מנפיק המשרד צו התחלת עבודה, כאשר עד להגשת חשבון ראשון נדרשת הרשות המקומית להמציא תקציב בלתי רגיל ממשרד הפנים.


הנחת היסוד הינה כי נבחרי ציבור והמערכת המבצעת/המקצועית במועצות אזוריות ומקומיות פועלים על פי החוק, ואין זה לדעת המשרד, מתפקידו או מסמכותו לבדוק זאת. ניהולה התקין של רשות מקומית נמצא תחת פיקוח ואחריות משרד הפנים. אחד המכשירים הינו אישורי תקציב בלתי רגיל, אותם נדרש להציג לפני ביצוע התשלום הראשון, דרישה הקיימת במפורש בנהלי המשרד.


אין זה ראוי שהמשרד יערוך בקרה ברמת התכנית הסטטורית מכיוון שבקרה כזו אינה בסמכות המשרד ויש להימנע מבקרה על בקרה.

משרד האוצר, אגף החשכ"ל

החשב הכללי הודיע שאין לו הערות כלשהן לדו"ח.

האגף לביקורת המדינה והביקורת הפנימית במשרד ראש הממשלה

תובא להלן החלטה שקיבלה הממשלה, בנושא הנדון:

החלטה בק/52 מיום 3.11.97

מסירת עבודות לקבלנים והפיקוח עליהם
במגמה להדק ולייעל את הפיקוח והבקרה של הממשלה על עבודות המבוצעות עבורה ובתקציבה, מנכ"לי משרדי הממשלה יוודאו כי –
ג.
חשבונות של קבלנים יועברו לתשלום לחשבויות רק לאחר שתתקיים בקרת איכות מטעם המזמין.

ד.
החשב הכללי ינחה את חשבי המשרדים כי תשלומים לקבלנים יבוצעו רק לאחר שהתקיימה בקרת האיכות ע"י הגורם המקצועי במשרד.

עמידר, החברה הלאומית לשיכון בישראל בע"מ
תפקוד החברה בהיעדר הסכם כולל בינה לבין הממשלה

הגופים המבוקרים: משרד הבינוי והשיכון; משרד האוצר - אגף החשב הכללי; עמידר - החברה הלאומית לשיכון בישראל בע"מ
א. 
ריכוז ממצאי הביקורת
1.  
תגמול עמידר בדרך שאינה קשורה ישירות לפעילות שבעדה משולם התגמול, אינו ראוי: המעקב העלה, כי עד סוף שנת 2003 לא חל שינוי בשיטה שלפיה תוגמלה עמידר בעד פעולותיה. בסוף שנת 2002 היו בידי עמידר נכסים נזילים שערכם כ-587.7 מיליון ש"ח, לעומת התחייבויות שוטפות בסך כ-173.9 מיליון ש"ח. רק מתחילת שנת 2004, בעקבות חתימת ההסכם הכולל בין עמידר לממשלה, שונתה השיטה וקיבלה ביטוי בהסכם הכולל.

2.  
בדוח 52ב' של מבקר המדינה צוין, שהגורמים הנוגעים בדבר נהגו לקבוע את הייעוד של חלק קטן בלבד מהכספים שהצטברו בתכנית המשותפת לעמידר ולחשכ"ל, שנועדה לתחזוקת דירות, להטבת תנאי הדיור של המתגוררים בהן ולהכנת דירות לאכלוס חוזר (כ-10 מיליון ש"ח בכל שנה). המעקב העלה, שבמשך השנים לא חל שינוי במצב: החשב הכללי ועמידר לא קבעו את ייעודם של מרבית הכספים שהצטברו בתכנית המשותפת.

3.  
בספטמבר 2002, בד בבד עם החתימה על הסכם העקרונות, העבירה עמידר למשרד השיכון 280 מיליון ש"ח; חלק מהסכום בא מהתכנית המשותפת. בסוף אותה שנה הייתה היתרה בתכנית המשותפת כ-21 מיליון ש"ח. משרד השיכון העביר את הכספים למשרד האוצר, והם נרשמו ברזרבה תקציבית שיועדה לשיפוצי דירות ולרכישת דירות לזכאים לדיור ציבורי. אולם הכספים טרם נוצלו.

4. 
לא ברורה ההצדקה הכלכלית לקיום הקרן לכיסוי ביטוחי בהשוואה לביטוח רגיל. עמידר הודיעה למשרד מבקר המדינה בספטמבר 2001, כי היא נערכת לפרסום מכרז לביטוח הרכוש.

5. 
גם בתקציב המדינה לשנת 2003 לא נרשמו ההנחות שניתנו לשוכרים ולרוכשי דירות ועמלות הניהול והמכירה שנשארו בידי עמידר בגין פעולותיה.

ב. 
תגובות המבוקרים

משרד הבינוי והשיכון

1.  
במהלך חודש דצמבר 2003 נחתם חוזה בין "עמידר" לבין המשרד. ההסכם שנחתם יביא מענה למרבית הסוגיות שהועלו בדו"ח.

משרד הבריאות
סל שירותי הבריאות

הגופים המבוקרים: משרד הבריאות; משרד התעשייה, המסחר והתעסוקה 

א. 
ריכוז ממצאי הביקורת

1. 
אף שחלפו שמונה שנים מאז תחילת חוק ביטוח בריאות ממלכתי, עדכון עלותו הריאלית של הסל טרם בא על פתרונו. 

2. 
המשרד לא ערך בדיקה להערכת היקף השימוש בטכנולוגיות הרפואיות החדשות, ודפוסי התנהגותן לאורך זמן, בהשוואה להערכות הראשוניות שנעשו לפני כלילתן בסל.

3. 
תקנות ביטוח בריאות ממלכתי (דיווח של קופות החולים על ניפוק תכשירים), התשנ"ט-1998. התקנות מחייבות את הקופות בדיווח חצי-שנתי למשרד על ניפוק תכשירים. עד ספטמבר 2003, מועד סיכום הביקורת, טרם הוגדרה מתכונת הדיווח. למעשה, כיום, מלבד מתכונת הדיווח שנקבעה לתרופות שהוספו לסל בשנים האחרונות, אין הקופות מדווחות למשרד על כמות התכשירים שנופקו ומספר המטופלים בעבורם נופקו התרופות, כמתחייב מהתקנות, ומסד הנתונים הלאומי לצריכת תרופות טרם הוקם.

4.
הקמתו של מסד נתונים הייתה מספקת מידע על כל משק התרופות בארץ, הן על היקף צריכתן של התרופות ודפוסי השימוש בהן לאורך זמן, והן על מספר המטופלים בהן. ריכוז מידע כזה הוא הבסיס לפיתוח מודלים תמחיריים טובים יותר באשר לעלות הנכונה לתרופה חדשה.

5. 
עד מועד סיכום הביקורת, ספטמבר 2003, לא גיבש המשרד הנחיה האם על הוועדה הציבורית להרחבת הסל, לדון גם בהוספתם לסל של שירותי מניעה אישית, שאינם כלולים בתוספת השנייה לחוק ביטוח בריאות ממלכתי, כגון: חיסון נגד שפעת שהקופות נותנות לאוכלוסייה שיש סיכון מוגבר שילקו במחלה. 

6. 
על המשרד לאמץ ראייה מערכתית ולגבש החלטה, האם על הוועדה הציבורית לדון גם בנושאים הקשורים לתחום הרפואה המונעת שבאחריות המדינה, ובכך ייווצר מנגנון שיבחן את השפעתן של כלל הטכנולוגיות, לרבות בתחום המניעה, על עלות הסל ועל בריאות הציבור. לחלופין, על המשרד לבחון זאת בעצמו או באמצעות כל מנגנון אחר שימצא לנכון.

7.  בכל המקרים שבהם ביקש המשרד הצעות לגריעת טכנולוגיות מהסל, התקבלו בעיקר הצעות לגריעת טכנולוגיות שממילא אינן כלולות בסל. 

8. 
בדיון מיום 25.3.2003 בין המשרד למשרד האוצר סוכם, כי שר הבריאות ימנה צוות שיאתר בסל שירותים בעלי תמורה נמוכה לבריאות הציבור, ויגיש לשר את המלצותיו בעניין. עד מועד סיכום הביקורת, ספטמבר 2003, לא הוקם צוות כאמור. 

9. 
כיוון שבין הנציגים בוועדה הציבורית גם מי שעוסקים בתחום הרפואה והטכנולוגיות הרפואיות, עשוי להיות להם עניין בבקשה שנדונה בוועדה. לכן ראוי היה שחברי הוועדה יהיו מחויבים במתן הצהרה על עניינם בכך. הביקורת העלתה, שחברי הוועדה הציבורית אינם מחויבים במתן הצהרה על עניינם בבקשה שנדונה בוועדה. 

10. 
כדי למנוע מצב של ניגוד עניינים, יש מקום לשקול לחייב את חברי הוועדה הציבורית להודיע מראש על עיסוקיהם. כמו כן, יש לחייבם כי יגלו קיומו של עניין אישי בבקשה מסוימת העומדת על סדר יומה של הוועדה, לרבות יחסים עסקיים עם יצרן, ספק או מפיץ של נושא הבקשה. ראוי גם לשקול את הגדלת מספר הנציגים בוועדה העוסקים בתחומי חברה, רווחה ואתיקה, כדי להגביר את השתתפות הציבור שאינו בא מתחום הרפואה והמייצג שיקולים חברתיים ורווחתיים.

11. 
המשרד אינו מפרסם באופן שוטף את הדיונים וההחלטות של הוועדה הציבורית, אלא רק לאחר סיום עבודתה של הוועדה. רק בסיום ההליך כולו מפרסם מנכ"ל המשרד את הרשימה הסופית של הטכנולוגיות שאושרו, בחוזר המופץ לגורמים שונים במערכת הבריאות ומחוצה לה ובאתר האינטרנט של המשרד.

12. 
עמדת המשרד שלא לפרסם את הפרוטוקולים אלא לאחר סיום עבודתה של הוועדה הציבורית להרחבת הסל, ראויה במקרים שישנה הצדקה עניינית לכך, ולא כהסדר גורף. 

13. 
למרות הוראות חוק ביטוח בריאות ממלכתי, אין המשרד עושה בקרה שיטתית ומקיפה על איכות השירותים שהקופות נותנות, וטרם קבע תקני איכות מחייבים שיאפשרו לו להנחות את הקופות במתן שירותים למבוטחיהן, וגם לבחון, בדיעבד, את התנהגותן בפועל. 

14. 
עדיין אין במשרד מנגנון לפיקוח רפואי על פעולות הקופות, שיאפשר בחינה של איכות השירות שהן נותנות. המשרד גם אינו יודע מה ההנחיות של הקופות לרופאים במתן תרופות וטכנולוגיות אחרות הכלולות בסל, וממילא אינו מפקח על כך. ליקוי זה דורש תיקון מידי.

15. 
מתלונות שהוגשו לנציב הקבילות לפי החוק ולנציבות תלונות הציבור במשרד מבקר המדינה, וכן מתביעות בבתי דין לעבודה ומפרסומים בכלי התקשורת, עולה, כי לעתים הקופות אינן נותנות, או מפסיקות לתת, תרופות הכלולות בסל שהן יקרות יותר מהחלופות הקיימות בסל. בירור התלונות העלה שחלקן נמצאו מוצדקות.

16. 
אין למשרד מידע מרוכז ושוטף בדבר הנהלים וההנחיות שהקופות מוציאות לרופאים שלהן, בעניין הגבלות בשימוש בטכנולוגיות הכלולות בסל; מידע אודות הנהלים של הקופות מגיע למשרד רק במסגרת בירור תלונות. מכאן, שאין באפשרות המשרד לבחון את הנהלים וההנחיות ולהוציא, במידת הצורך, הנחיות מתאימות לקופות.

17. 
רשימת השירותים והתרופות המסופקים מפורטת בתוספת השנייה לחוק ביטוח בריאות ממלכתי, ובצו ביטוח בריאות ממלכתי (תרופות בסל שירותי הבריאות), אך ללא פירוט מלא של ההתוויות והתנאים בהם ניתן השירות, ואמות המידה המזכות בכל שירות. 

18. 
לעתים אין הציבור יודע את מגוון השירותים הכלולים בסל ולא את התנאים לקבלתם, וכי קיימת אי בהירות הן בנוגע לשירותי הבריאות שהמבוטחים זכאים להם, והן בנוגע לתנאים בהם הם אמורים להינתן. ללא ידיעת התנאים המזכים בכל שירות, אין המבוטח יודע אם הוא מקבל את המגיע לו, ואין הוא יכול לעמוד על זכויותיו בעת הצורך. 

19. 
בישיבתה מיום 3.7.2002 הציעה הוועדה הציבורית להרחבת הסל  למשרד, בין היתר, להוציא "חוזר הדן בנושא המידע הניתן לחולה (סיכויים וסיכונים, בסל/לא בסל, שהטיפול חדשני וכו)". עד מועד סיכום הביקורת, ספטמבר 2003, לא הוציא המשרד חוזר בנושא.

20. 
יש צורך בשקיפות גדולה מזו הקיימת כיום, במידע הניתן לצרכן אודות זכויותיו, בייחוד כשמדובר בתחום בו המידע מורכב ורב ביותר. מן הראוי שהמשרד ירחיב את הפרסום לציבור באשר לשירותים הכלולים בסל, וכן את ההתוויות והמגבלות לנתינתם, מעבר למידע המופיע בחוק, ולזה המפורט בצו ביטוח בריאות ממלכתי (תרופות בסל שירותי הבריאות), עבור הטכנולוגיות החדשות שהוספו לסל בשנים האחרונות, וזאת בדרך שתהיה נגישה לכל הציבור. פירוט זה יאפשר למבוטח לבחור, במקרים המתאימים, בין חלופות שונות בסל השירותים, ולממש את זכויותיו המלאות כמבוטח בקופות.

21. 
הסכום המוקצב להוספת טכנולוגיות לסל שבאחריות הקופות מחולק בתהליך מוגדר שנקבע, אולם אין תהליך דומה לחלוקת המקורות שמוקצים לשירותים שנותן המשרד, בין בעצמו ובין באמצעות נותני שירותים. על המשרד לבחון הקמת מנגנון להרחבת סל השירותים שבאחריות המשרד, בדומה לזה הקיים להרחבת הסל שבאחריות הקופות. 

22. 
כיוון ששירותי רפואה בעבודה הם חלק מהסל שנקבע בחוק ביטוח בריאות ממלכתי, ומדובר בתוספת שירותים להגנה על בריאות הציבור, על המשרד, בשיתוף משרד התמ"ת, שבתחום אחריותו נושא הבטיחות בעבודה, להגיע בהקדם האפשרי להסדרת הנושא.

23. 
שירותי הרפואה בעבודה אינם נכללים בתחום טיפולה של הוועדה הציבורית להרחבת הסל. מימון הרחבתם של שירותים אלה אינו בא מהסכומים המיועדים להרחבת הסל, ושהקצאתם נדונה בוועדה הציבורית. כיום אין מקור חלופי למימונם, מה שמונע את הרחבת הבדיקות הרפואיות למעקב אחר עובדים בסיכון.

ב. תגובות המבוקרים

משרד הבריאות
2. 
המשרד בחן בעבר מודלים לתמחור הטכנולוגיות המוספות לסל, אך לא מצא שיטה טובה יותר מזו הקיימת כיום. נושא התמחור נבחן ונשקל, אך במכלול היתרונות והחסרונות של צעד זה, הגיע המשרד להחלטה כי לא ניתן לבנות מודל כמוצע.

6. 
עמדת משרד הבריאות היא, כי נושאים המצויים בתחום אחריותו, ידונו בהנהלת משרד הבריאות, אף כי יתכן שהמשרד יעזר בוועדה הציבורית, ואילו נושאים המצויים בתחום אחריות קופות החולים, ידונו בוועדה הציבורית להרחבת סל השירותים.

7. 
מנכ"ל משרד הבריאות מינה  שתי ועדות לבחינת הסל הקיים: הראשונה מונתה ב-18.1.2004, מורכבת מנציגי משרד הבריאות ונציגי משרד האוצר, ותפקידה גיבוש מתודולוגיה, והשנייה ב-17.12.2004 ומורכבת מאנשי מקצוע מתחומי הרפואה, הפרמקולוגיה והסיעוד, ותפקידה סריקה שיטתית של הסל הקיים.

10. 
הוועדה הציבורית להרחבת הסל, מורכבת מחברים אשר יש להם אינטרסים מוצהרים וידועים מראש, מתוקף שייכותם הארגונית או תפקידיהם. לדוגמא – עובדי קופות חולים. לאורך שנות עבודתה של הוועדה הציבורית, חל גידול במספר חברי הועדה שהם נציגי ציבור.


נהלי הוועדה נדונו והוסדרו בישיבתה מ-28.10.2003.


הנוהג שהיה קיים עד כה בוועדה הציבורית הוא, כי כאשר היה עולה לדיון נושא אשר לחבר מסוים הייתה זיקה כלשהי אליו, היה אותו חבר ועדה מצהיר על כך בפני הוועדה.

כל החלטות הועדה מתקבלות בקונצנזוס, ולפיכך, גם אם לחבר מסוים היה "ניגוד ענינים", השפעת הדבר על החלטות הוועדה היתה קטנה.

הרכב הוועדה נקבע כך שהיבטים שונים ומגוונים ככל האפשר של האינטרס הציבורי, יבואו לידי ביטוי. הרכב הוועדה מייצג דיסיפלינות שונות: כלכלה, רווחה, מקצועות הרפואה והבריאות, אתיקה, ועוד, קיימים איזונים בין חברים המצויים בתחום האקדמי, לבין חברים המכירים את אופן פעילותן של מערכות גדולות, ובפרט מערכת הבריאות.
13. 
בעקבות הביקורת, יפנה המשרד לאגף התקציבים באוצר, לקבלת תוספת תקציב ליחידת הבקרה. פניית המשרד בעבר לא נענתה.

14. 
המשנה למנכ"ל משרד הבריאות וראש מינהל הרפואה, פנה לארבע קופות החולים בבקשה לקבלת העתק מהנחיות הקופות.

20. 
מידע רב בנושא מצוי באתר האינטרנט של משרד הבריאות וכולל בחלקו הגדרות מקצועיות, המוכרות לעוסקים בתחומי הרפואה. המשרד פועל ליצירת פורמט וקישור "ידידותי" יותר למידע זה.


המשרד, בשיתוף עם המועצה לביטוח בריאות ממלכתי (מועצת הבריאות), פרסם חוברת לציבור לגבי החוק, אשר חולקה בראשית שנת 2003,  לכל בית אב בישראל.

23. 
ביום 21.1.2004, מינה שר התעשייה, המסחר והתעסוקה, מועצה לאומית לבריאות העובד, משותפת למשרד הבריאות ולמשרדו, אשר תעסוק, בין השאר, בסוגית הרחבת שירותי הרפואה בעבודה.

יחידות לטיפול מיוחד ביילוד
הגופים המבוקרים: משרד הבריאות ; משרד האוצר; המוסד לביטוח לאומי; שירותי בריאות כללית

א. 
ריכוז ממצאי הביקורת
1. 
תקן מיטות האשפוז ביחידות אינו מעודכן ואינו הולם את צורכי האוכלוסייה ובתי החולים. 
2.  
בקרב גורמים מקצועיים שוררת תמימות דעים שתקן מיטות האשפוז שנקבע לפני שנים רבות אינו מתאים לצורכי בתי החולים. אולם עד יולי 2003 (מועד סיום הביקורת) המשרד לא קבע מערך תקינה חדש שיתאים לצרכים הלאומיים, לשינויים באוכלוסיית המטופלים או לטכנולוגיות החדשות.

3.  
במועד הביקורת לא היה קשר ברור בין פרמטרים - כגון מספר התינוקות שנולדו בשנה בבתי החולים, מספר התינוקות במשקל לידה נמוך מאוד שנולדים בשנה בבית החולים, ומספר ימי האשפוז, אשר לפיהם ניתן לקבוע את תקן מיטות האשפוז, ובין התקן עצמו. 

4. 
על פי הנתונים, שנמסרו למשרד מבקר המדינה, היה מספר המיטות בפועל בבתי חולים מסוימים, גדול במידה רבה ממספר מיטות האשפוז שבתקן שלהם: במרכז הרפואי "כרמל" (להלן - כרמל) ב-50%; במרכז הרפואי המשולב ע"ש חיים שיבא - ב-40%; בבני ציון ב-38%; באסף הרופא - ב-27%. משמעות הדבר היא שהיחידות הפעילו גם מיטות אשפוז שאינן נכללות ב"תעודות הרישום" שלהם. 

5. 
זה זמן רב התקנים הקיימים אינם נותנים מענה הולם לצרכים האמיתיים. המשרד לא התייחס לכך שהיחידות הגדילו בפועל את מספר מיטות האשפוז, וכשליש ממיטות האשפוז ביחידות הן למעשה מיטות טיפול נמרץ. 

6. 
כאשר בתי החולים הגדילו בפועל את מספר מיטות האשפוז ביחידות, ובמיוחד כאשר כשליש מ הן הוגדרו מיועדות לטיפול נמרץ, הם נטלו על עצמם מחויבות רבה הן לטיפול רפואי מוגבר - בכוח אדם ובציוד - ללא גיבוי תקציבי מתאים של המשרד או של הכללית הן למציאת המקורות הכספיים למימונו. 
7. 
בהעדר תקן מיטות מעודכן ליחידות בבתי החולים, מופעלות בהן, מיטות רבות יותר מהמיטות שיועדו לכך בתקן המאושר. לדעת משרד מבקר המדינה, על המשרד לבחון את ההשפעות של החריגה הניכרת מהתקן ואת התפוסה ביחידות. עליו גם לקבוע באופן ברור יותר את עמדתו בשאלה אם יש לקבוע שני תקנים לכל בית חולים, תקן מיטות אשפוז לטיפול נמרץ ביילוד ותקן מיטות אשפוז, כפי שהדבר נעשה בשישה בתי חולים.

8. 
על המשרד לבחון אם השונות הרבה מאוד בין היחידות בשיעור התינוקות שהועברו לאשפוז בהן מהתינוקות שנולדו בבית החולים בשנת 2002, ונתוני התפוסה ביחידות אינם מצביעים על הפניית יילודים רבים ליחידה שבה יש מיטות אשפוז רבות יחסית, או על הפניית מעט יילודים ליחידה כאשר יש בה מחסור במיטות אשפוז. 
9. 
מן הראוי שהמשרד יעשה בחינה תמחירית של אשפוז יילודים כפונקציה של משקל היילוד, מצב בריאותו וגורמים נוספים. אי-טיפול בנושא עלול ליצור עיוותים נוספים ולהביא לפגיעה באיכות השירות.
10. 
המצב הקיים, שבו מענקי האשפוז בגין יולדות ויילודים מכסים רק שיעור מסוים מהוצאות בתי החולים, מחייב פתרון. יתר על כן, על המשרד, על משרד האוצר ועל המוסד לביטוח לאומי לבחון גם את ההתפתחויות שחלו בשנים האחרונות בתחום הטיפול בפגים. בבחינה כזו ניתן יהיה לבדוק אם ההסדרים שנקבעו לפני שנים רבות עודם מתאימים למצב ששרר בפועל בעת הביקורת, ואם ייקבע שאינם הולמים - יהיה על משרדים אלה להחליט כיצד להתאימם בהתחשב בצרכי המערכת, מחד גיסא, ובמשאבים העומדים לרשותה, מאידך גיסא.

11. 
בשנת 2003 נקבעו התקנים לכוח אדם רפואי, לפי מספר המיטות ביחידה, לפי נוסחה שנקבעה כ-20 שנים קודם לכן, בלי להבחין בין תינוקות שזקוקים לטיפול נמרץ ובין תינוקות שאושפזו ביחידות רק לשם התפתחות.

12. 
על המשרד לבחון את הצעדים הדרושים לטיפול יעיל ומהיר בבעיית המחסור המסתמן ברופאים ניאונטולוגיים (מומחי-על ברפואת ילדים לטיפול בפגים). 

13. 
על המשרד לקבוע אם היקף המשימות המוטלות על תורן ביחידה, האחראי בשעות התורנות גם ליחידות נוספות, סביר או גדול מדי.

14. 
על המשרד לבחון את הנתונים על היקף כוח האדם המוסמך ביחידות ולתת את הדעת להשפעתם על אופן הטיפול בתינוקות שמאושפזים ביחידות אשר בהן חלק ניכר מכוח האדם הסיעודי אינו מוסמך. עליו להקפיד גם על לוחות זמנים מחייבים להשגת היעדים שקבע לעצמו בעניין העלאת הרמה המקצועית של כוח האדם הסיעודי ביחידות. 
15. 
ממצאי הבדיקות הפרטניות של כוח האדם ביחידות בשנת 2003, מלמדים שהמשרד עדיין לא השלים את השגת היעדים שקבע לעצמו בעניין העלאת הרמה המקצועית של כוח האדם הסיעודי ביחידות. 
16. 
ביחידה בבית חולים העמק עובדים משמשים שמונה עובדים סיעודיים גם כאחראי משמרת. העובדים מבצעים בהכרח פעולות טיפוליות ביילודים (כמו הזרקה בדחף של תרופות לווריד ושאיבת דם מווריד פריפרי) שעל פי הנחיות המשרד אסור להם לעשות.
17. 
לדעת משרד מבקר המדינה, יש לקבוע את תקן כוח האדם הסיעודי ביחידה לפי פרמטרים שונים, כמו למשל רמות הטיפול הרפואי, בשימת דגש מיוחד על טיפול נמרץ. במצב ששרר בעת הביקורת לא היה ברור מהי נוסחת התקינה של כוח האדם הסיעודי ביחס למיטות האשפוז, שאת מספרן קבע המשרד לבתי החולים עוד לפני הסכם התקינה.

18.
המשרד לא קבע כללים ברורים בעניין הציוד הרפואי הדרוש ליחידה, לרבות ציוד הנמצא בשימושן של יחידות טיפול נמרץ, כמו מכונות הנשמה. 

19. 
נמצאו הבדלים ניכרים בין בתי החולים בהיקף ההצטיידות של היחידות; עובדה זו עלולה ללמד על שונות באיכות הטיפול הניתן בהן. על האחראים לנושא לוודא ש"גילו המתקדם" של חלק מהציוד הרפואי אינו פוגע בטיפול הניתן לתינוקות ביחידות.

20. 
לפחות שלוש שנים ארכה היערכות שירותי בריאות כללית לרכישה של משאבות העירוי בבית חולים סורוקה, ובמועד סיכום הביקורת, דצמבר 2003, היא טרם הושלמה. לדעת משרד מבקר המדינה, פרק זמן זה ארוך באופן בלתי סביר. לא רק שהוא פוגע ביכולת בית החולים להעניק טיפול רפואי הולם לתינוקות ביחידה בסורוקה, אלא היעדר המשאבות פוגע בהתפתחות היילודים לטווח הארוך. 

21. 
באוגוסט ובנובמבר 2002 התריע מנהל מחלקת יילודים ופגים בבית חולים סורוקה, על התיישנות הציוד הרפואי (בעיקר מוניטורים ומכונות הנשמה), שמרביתו יוצר 12 שנים ויותר קודם לכן. הוא הודיע שהציוד עלול להיות מושבת בתוך זמן קצר ודיווח על מחסור בעריסות חימום ובמכשירי הנשמה מתקדמים. עד מועד סיום הביקורת, יולי 2003, הציוד הנחוץ טרם נרכש.

22. 
בשנים האחרונות פנה מנהל מחלקת יילודים בבני ציון פעמים אחדות להנהלת בית החולים בעניין הצורך לרכוש מכונת הנשמה נוספת ליחידה, בין היתר, משום ש"אין בידי כעת מענה לטיפול המציל חיים". עד מועד סיום הביקורת לא נרכשה מכונת הנשמה ליחידה. 

23. 
במהלך שנת 2002 פנה מנהל מחלקת יילודים בבני ציון לוועדת ההצטיידות בבני ציון בעניין הצורך לרכוש אינקובטורים. הוא ציין, בין היתר, כי במחלקה לא ניתן "לספק טיפול הולם" לנוכח העובדה ש"חלק מהאינקובטורים ביחידה הם משנות הששים", ואין להם חלקי חילוף. עד מועד סיום הביקורת לא נרכשו האינקובטורים.

24. 
מנהל היחידה בבני ציון פנה באוקטובר 2002 למנהל בית החולים וציין את המחסור בשלושה מכשירי מוניטור רב-ערוצי. עד מועד סיום הביקורת לא נרכשו המוניטורים.

25. 
עד למועד סיום הביקורת, יולי 2003, לא נרכש עבור היחידה  בבית חולים העמק מכשיר אולטרסאונד. 
26. 
עד דצמבר 2003 טרם התקבל מכשיר האולטרסאונד ביחידה בבית חולים העמק. יוצא אפוא, כי מתעכבת רכישתו של מכשיר רפואי חדש לבית חולים בשל הליכי אישור הרכישה בכללית. 

27. 
לדברי מנהל היחידה לטיפול נמרץ ביילוד בבית חולים רבקה זיו, יש מחסור במכשירי מוניטור, ולכן תינוקות המאושפזים בחדר לטיפול המשכי להמשך גדילה אינם מנוטרים, אף שראוי היה שלכל תינוק המאושפז ביחידה יהיה מוניטור צמוד במיוחד למקרה של דום נשימה. 
28. 
לנוכח הממצאים המלמדים על מחסור בציוד בכמה יחידות ועל פגיעה בטיפול הרפואי הניתן לתינוקות המאושפזים בהן, על המשרד לשקול גיבוש תקני ציוד לכל היחידות כדי לאפשר טיפול רפואי ראוי בתינוקות. כן ראוי שהכללית תפעל לזירוז הליכי רכישת הציוד הנדרש ליחידות.

29. 
על המשרד לקיים דיון מעמיק בשיעורי התמותה הגבוהים יחסית בקרב תינוקות במשקל לידה של 500 עד 999 גרם ובשכיחות הזיהומים הנרכשים ביילודים במלנ"מ. מצב זה טעון שיפור, גם כאשר מערכת הבריאות פועלת בתנאים של מחסור במשאבים. 

30. 
על המשרד לבדוק ולוודא כי העברת יולדות מבתי חולים מסוימים לבתי חולים אחרים, אינה מושפעת משיקולים של העדפת אשפוז של תינוקות שעלות הטיפול בהם צפויה להיות נמוכה יותר. 

31. 
עד מועד סיום הביקורת יולי 2003 לא גובש חומר הסברה כתוב בנושא סיכונים בגין טיפולי פוריות, הכולל גם התייחסות לטיפולי פוריות שאינם הפריה חוץ גופית. 
32. 
ההסדרים הקיימים בין בתי החולים הממשלתיים אסף הרופא ורבקה זיו ובין החברות המסחריות המשווקות תחליפי חלב אם אינם עולים בקנה אחד עם האמור בתקשי"ר ובחוזר המשרד בנושא קשרים עם חברות מסחריות, שכן האכלת התינוקות באמצעות בקבוקים אשר עליהם רשום שם החברה המשווקת את המוצר היא בבחינת פרסומת מסחרית. הפצת תחליפי חלב האם בבית החולים עלולה ליצור רושם שהוא ממליץ על המוצר.
ב. תגובות המבוקרים
שירותי בריאות כללית

4. 
לשירותי בריאות כללית (להלן: הכללית) תוכנית להגדיל את תקן המיטות ביחידה לטיפול מיוחד ביילוד (להלן: פגייה), בבית החולים כרמל, ב-6 מיטות. לאחר אישור המימון לבינוי והצטיידות, ולאחר תיקון רשיון בית החולים.

5. 
בבתי החולים של הכללית כל הפגיות מוגדרות כטיפול מיוחד ביילוד. 


נבחנת המשמעות של הפרדה למיטות "טיפול נמרץ" ומיטות לטיפול מיוחד ביילוד, שהעיקרית בהן היא הגדלת ההקצאה של כוח-אדם סיעודי, והגדלת ההוצאה של בית החולים בגין שכר.

המוסד לביטוח לאומי

10. 
ענף ביטוח אמהות ממומן מדמי ביטוח, ללא השתתפות הממשלה; כל שינוי בהיקף ההוצאה של הענף, ללא שינוי מקביל בשיעור דמי הביטוח, ירע את מצבו הפיננסי של הענף, המצוי עתה בגרעון.


בשנת 2002 נגבו דמי ביטוח לענף אמהות בסכום כולל של 1,573,438,000 ₪. מתוך כל גמלאות הענף, שולמו מענקי אשפוז בסכום כולל של 987,600,000 ₪, כלומר כשני שליש מההכנסות, עוד לפני תשלומי מענק לידה, דמי לידה, שמירת הריון, הסעות יולדות ובדיקת מי שפיר. הגדלת שיעור השתתפות המוסד בעלות אשפוז, איננה אפשרית, לאור מצבו הגרעוני של הענף.


לדעת המוסד, הפתרון אמור להיות בהעברת ביטוח אשפוז יולדות לחוק ביטוח בריאות ממלכתי, באופן שכלל הטיפול בתשלום עבור אשפוז יולדות ויילודים, כולל גביית דמי הביטוח עבורם, יועבר למסגרת דמי ביטוח בריאות ממלכתי.


המוסד ישתתף בצוות בין משרדי, על מנת לבחון אפשרויות פתרון.

משרד הבריאות

14. 
מינהל הסיעוד יקבע כלי בדיקה לבקרה על כוח האדם הסיעודי, עד אפריל 2004.

שירותי בריאות כללית

14. 
הכללית פועלת לאייש את תקני כוח-האדם הסיעודי, בפגיות, על פי הנדרש ועל פי התקן. בבתי חולים  אחדים, במיוחד בפריפריים, קיים תת-איוש, בגלל מחסור באחיות מתאימות.

16. 
הכללית פועלת לשידרוג רמת הכשרתן של האחיות ביחידות פגים: בבית החולים העמק נגרעו 5 אחיות מעשיות בפגייה, ובמקומן נקלטו אחיות מוסמכות.

20. 
בית החולים סורוקה הזמין 20 משאבות עירוי; מחציתן כבר סופקו.

25. 
ביחידת הפגים בבית החולים העמק, נתקבל כבר מכשיר אולטרה סאונד חדש, והוא פועל לשביעות רצון המשתמשים.
משרד הבריאות

29. 
בשנים האחרונות חלה ירידה משמעותית בתמותת התינוקות במשקל נמוך מאוד.


בישראל מורכבות התחלואה של הילודים במשקל נמוך מאוד, גדולה יותר מאשר במדינות שאליהן מתייחסת הביקורת - ארצות הברית וספרד.

32. 
בחוזר מנכ"ל 60/2001 מיום 4.9.2001, נקבע בסעיף 2 כי "חל איסור על פירסום מוצרי חלב-אם, בתוך כותלי בית החולים ובכלל זה איסור חלוקת מתנות, הנושאות את שם תחליפי חלב-אם ליולדות".


בחוזר מנכ"ל 60/2003 מיום 28.7.2003 שוב הוזכרו עקרונות אלה. 


ישום חוזרי המנכ"ל יבדק במסגרת בקרת בתי חולים.

שברי צוואר הירך אצל קשישים

הגופים המבוקרים: משרד הבריאות ; מכבי שירותי בריאות; שירותי בריאות כללית

א. 
ריכוז ממצאי הביקורת
1. 
במועד סיום הביקורת, אוגוסט 2003 - כארבע שנים לאחר כנס ההסכמה - כנס מקצועי רב משתתפים בעניין הטיפול במי שלקו בשבר צוואר הירך ושיקומם -  עדיין לא יושמו המלצות הכנס, אף על פי שבמהלך אותן שנים התריעו בעלי תפקידים שונים במשרד על שאין התקדמות ביישום ההמלצות ועל שלא חלו שינויים מהותיים בדרכי הטיפול בקשישים שלקו בשבר צוואר הירך. 

2. 
בתי החולים רואים בניתוח שבר צוואר הירך טיפול בטראומה לא דחופה ולא טיפול מציל חיים. לכן חולים הנזקקים לניתוח זה בדרך כלל אינם מנותחים מיד עם הגיעם לבית החולים. מנתוני האגף למידע ומחשוב במשרד על 15 בתי חולים כלליים לשנת 2002 עולה כי כ-50% מהמנותחים בשל שבר צוואר הירך המתינו לניתוח שלושה ימים ויותר, וכ-33% המתינו חמישה ימים ויותר. 

3. 
ביצוע של ניתוח שבר צוואר הירך במקום ניתוחים אלקטיביים (מתוכננים מראש), מאריך את משך ההמתנה לניתוחים האלקטיביים, הארוך ממילא, ופוגע בנזקקים להם. לדעת משרד מבקר המדינה, על המשרד ובתי החולים למצוא את הדרך המיטבית למניעת עיכובים בביצוע ניתוחי שבר צוואר הירך בלא לפגוע בחולים האחרים.

4. 
בשל אי-זמינות של חדרי הניתוח וחוסר יעילות בהפעלתם נאלצו בתי החולים שבהם נעשתה ביקורת פרטנית (רמב"ם, איכילוב, מאיר, שיבא וסורוקה) לנתח חולים הסובלים משבר צוואר הירך בשעות התורנות.

5. 
עיכובים בהפעלת חדרי הניתוח, אי-עמידה בתכניות חדרי הניתוח והעברת חולים לניתוחים ללא הכנה מוקדמת גורמים לאבדן זמן ניתוח יקר ולניצול לא מלא של חדרי הניתוח, לעיכוב בביצוע ניתוחים ולהארכת זמן ההמתנה לניתוחים דחופים, בהם ניתוחי שבר צוואר הירך. 
6. 
למרות המלצת כנס ההסכמה ועל אף חוות הדעת של הלשכה המשפטית לא הוציא המשרד הנחיה שלפיה ניתוח שבר צוואר הירך הוא בגדר טיפול דחוף במצב חירום רפואי, ולכן אפשר לעשותו בהסכמת שלושה רופאים למי שאינו בר-חתימה. בהסתמך על העמדה שהתקבלה בכנס ההסכמה ועל עמדותיהם של רופאים מומחים ומחקרים בנושא זה, אי-הגדרת שבר צוואר הירך אצל קשישים כמצב חירום רפואי פוגעת באיכות השירות הרפואי הניתן לקשישים. מן הראוי שהמשרד ישקול מחדש את עמדתו לגבי הגדרת ניתוח של שבר צוואר הירך אצל קשישים כ"טיפול דחוף במצב חירום", כדי שחולים ינותחו בהקדם. 

7. 
עד מועד סיום הביקורת לא קיים המשרד תהליך של בקרת איכות על סוגי המשתלים ולא עקב אחר מספר הניתוחים החוזרים והגורמים להם. 
8. 
ממועד קביעת התעריף הדיפרנציאלי לניתוח שבר תוך-קופסיתי בשנת 1990, לא עקב המשרד אחר היקף הניתוחים שהתשלום עבורם נעשה לפי תעריף זה ואחר השפעת התעריף על משך ההמתנה לביצוע ניתוחים מסוג זה. הוא אף לא דן בהמלצות המועצה הלאומית לכירורגיה מדצמבר 2002 ולא בדק את הדרכים לקיצור משך ההמתנה לניתוח באמצעות התעריף הדיפרנציאלי. 

9. 
כדי שיהיה אפשר למצות את יתרונו של התעריף הדיפרנציאלי ולהמריץ את בתי החולים לקצר את משך ההמתנה לניתוחים, על המשרד לבחון את הסיבות לשימוש המועט בתעריף הדיפרנציאלי.

10. 
על המשרד ומשרד האוצר לדון בהקדם בקביעת תעריף דיפרנציאלי לניתוח ב' שישפיע על בתי החולים וקופות החולים לקצר את משך ההמתנה לניתוח זה, אך ימנע מהם לשחרר את החולים מוקדם מדי מבתי החולים לאחר הניתוח ויעודד אותם למצוא לחולים סידור שיקומי במהירות, כפי שהומלץ בכנס ההסכמה. 
11. 
מן הראוי שכללית תבדוק את השפעת התעריף הדיפרנציאלי שקבעה על קיצור משך ההמתנה לניתוחים, ותשקול האם צריך לשנות את התעריף באופן שיביא לייעול רפואי וכלכלי של בתי החולים, בלי לפגוע ברמת השירות.

12. 
על המשרד לדון בהמלצות כנס ההסכמה בנושא הטיפול הפיזיותרפי ובאפשרויות ליישמן. אכן מערכת הבריאות פועלת במגבלות תקציב, ואולם יש לתת לחולים את הטיפול הנדרש ולשפר את יכולתם לחזור לתפקוד הקודם. יתר על כן, השקעת משאבים בטיפול פיזיותרפי בטווח הקצר יש בה כדי לחסוך משאבים בטווח הרחוק ולהקל את הנטל הכספי שיוטל על הציבור אם לא יינתן הטיפול הנדרש. 

13. 
בכנס ההסכמה הומלץ להגדיר "חבילת טיפול ושיקום" שתכלול את כלל מרכיבי הטיפול בחולה שלקה בשבר צוואר הירך, ובכלל זה דרכי שיקום וטיפולים מקצועיים שהחולה הקשיש זקוק להם. כמו כן הומלץ ליצור מערך קישור בין המחלקות לאורתופדיה ולשיקום בבית החולים לבין המרפאות בקהילה, כדי להבטיח קליטה נאותה של החולה בקהילה. הביקורת העלתה, שהמשרד לא הגדיר "חבילת טיפול ושיקום" לחולים המשתחררים מהמחלקה המנתחת ולא הנחה את בתי החולים ואת קופות החולים להכין לחולים תכניות טיפול ושיקום כוללות ברוח המלצות כנס ההסכמה.

14. 
ועדה לבדיקת פגיעה בשיקום של מבוטחים, בשירותי בריאות כללית במחוז חיפה, שלקו בשבץ המוח ובשברי צוואר הירך, הגישה בנובמבר 2003 להנהלת המשרד "תוכנית מסגרת לבדיקת הטיפול בחולים המיועדים לשיקום". עד דצמבר 2003 טרם גובשה במשרד תכנית אופרטיבית ליישום המלצות הוועדה.

15. 
כבר בשנת 1998 הצביעה הוועדה המקצועית למשמעות רישום הנתונים, על כך שהמידע שבידי המשרד על ניתוח שבר צוואר הירך לוקה בחסר. במגמה לשפר את איכותו ומהימנותו של הרישום ואת זמינות המידע, המליצה הוועדה להקים ועדה קבועה לניתוח המידע והאבחנות ולשיפורם. הביקורת העלתה שלא הוקמה ועדה כזאת.

16. 
עד מועד סיום הביקורת לא הוקם מערך לדיווח ולאיסוף מידע על שבר צוואר הירך, וכי המידע שבידי המשרד עדיין חלקי. כך, למשל, באוגוסט 2003 לא היו במשרד נתונים מלאים על נפגעי שבר צוואר הירך משנת 2002. לדעת משרד מבקר המדינה, היה על המשרד לדון בהמלצות כנס ההסכמה בעניין זה ובאפשרויות יישומן.

17. 
היעדר בקרה שוטפת על קידוד הנתונים בבתי החולים פוגע במהימנות הנתונים וביכולת לקבוע מדיניות בריאות. במצב זה אף לא ניתן ליישם את המלצת כנס ההסכמה בדבר הקמת בסיס מידע ארצי על הטיפול בשברי צוואר הירך. לדעת משרד מבקר המדינה, על המשרד לקיים בקרה שוטפת על קידוד הנתונים בבתי החולים כדי להבטיח את מהימנותם.

ב. תגובות המבוקרים
משרד הבריאות

5. 
לדעת משרד הבריאות, עם הכנסת התעריף הדיפרנציאלי, ישתפר המצב בחדרי הניתוח. עד סוף יוני 2004 ינחה מנכ"ל משרד הבריאות את מנהלי בתי החולים לתת עדיפות לטיפול בנושא התעריף הדיפרנציאלי.

6. 
היועצת המשפטית של משרד הבריאות, הכינה  טיוטת חוזר, בנושא קבלת קבלת הסכמה מדעת של קשישים, לניתוח תיקון שבר בצוואר הירך. הטיוטה בדיונים במשרד הבריאות.

7. 
משרד הבריאות לא עורך מעקב אחר סוגי משתלים, אלא על סמך אירועים חריגים. ב-25.1.2001 פרסם המשרד חוזר מספר 10/2001, בעקבות אירוע חריג של שברים במשתלים.

10. 
בישיבה משותפת למשרד הבריאות ומשרד האוצר ב-11.2.2004, נקבע תעריף דיפרנציאלי לניתוחים.

מחיר שירותי בריאות בבתי החולים הכלליים

הגופים המבוקרים: משרד הבריאות; משרד האוצר – אגף התקציבים; שירותי בריאות כללית 
א. 
ריכוז ממצאי הביקורת
1. 
על משרד הבריאות לבדוק ולעקוב אם ובאיזו מידה משפיעה שיטת מחיר אחיד של יום אשפוז, על התנהלותם של בתי החולים. ראוי שהמשרד ומשרד האוצר ישקלו, בהתאם לממצאים, את הצורך לשפר את שיטת המחיר האחיד הממוצע ליום האשפוז או לשפר כלים משלימים לה, כגון שיטת תקרות הצריכה. 

2. 
מהנתונים שעולים מהסקר על האשפוז ביחידות לטיפול נמרץ (14 ימי אשפוז בממוצע, ואף 30 ימי אשפוז ויותר של חולים רבים), מתברר שאין די מיטות טיפול נמרץ לכל החולים הזקוקים לכך. 
3. 
במועד סיום הביקורת (ספטמבר 2003) המשרד ומשרד האוצר טרם הסכימו על דרכי הפעולה לפתרון נושא מחיר דיפרנציאלי לאשפוז ביחידת טיפול נמרץ, וממילא טרם נקבע כל שינוי במחיר אשפוז במחלקה לטיפול נמרץ, שעשוי להיות מרכיב בפתרון.

4. 
על המשרד ומשרד האוצר להגיע למחיר בסיסי מוסכם של יום אשפוז ולבחון את מנגנון עדכון מחירון.
5. 
המשרד החל לקבוע שיטת תגמול שונה - תגמול לפי מקרה - מתחילת שנות התשעים. אם החליט המשרד להציע מחיר שונה מממוצע העלויות הכרוכות בביצוע הפעולה, עליו ליידע את ועדת המחירים הבין-משרדית, את בתי החולים ואת הקופות, כדי שיוכלו להביע את עמדתם בעניין לפני אישור המחיר.
6. 
מן הראוי שהמשרד יבנה מנגנון לעדכון תעריפי הפעולות הדיפרנציאליות אחת לכמה זמן; בתהליך זה יש להביא בחשבון את מרכיבי העלות השונים ולשקללם.
7. 
מחירון המשרד לשירותים אמבולטוריים כלל תעריפים אשר נקבעו לפני שנים רבות, ומאז עלו אלה לרוב רק בשיעורי העדכון של מחיר יום האשפוז. קיים פער ניכר בין מחיריהם במחירון המשרד, בין עלויותיהם האמיתיות לבתי החולים הממשלתיים ובין מחיריהם בשוק או עלות ביצועם באמצעות הקופות. 
8. 
מחיר של שירות הגבוה באופן ניכר מעלותו מעודד כניסה של יזמים חדשים לאותו תחום; אלה מציעים אותם השירותים לקופות במחירים זולים ממחירי המשרד. הקופות עצמן פתחו מרכזים רפואיים לאספקת אותם שירותים, משום שלטענתן, עלות אספקתם בידיהן נמוכה ממחירי המשרד. מצב זה יוצר כפל תשתיות ובזבוז משאבים לאומיים, שכן היצע גדול של מרכזים רפואיים עשוי לעודד שימוש יתר בשירותים רפואיים, עלול לגרום לאי-ניצול מלוא הפוטנציאל של התשתיות הקיימות וליצור עודף כושר ייצור.
9. 
חולים במצב מסובך, חולים הסובלים מתחלואה כפולה וחולים המטופלים בדיאליזה זמן ממושך,שמחיר הטיפול בהם יקר ממחיר טיפול הדיאליזה הממוצע, מופנים לבתי החולים, וכך יוצא שבתי החולים מטפלים לעתים בחולים שעלות הטיפול בהם גבוהה מתעריפי המשרד. לדעת משרד מבקר המדינה, תשובת המשרד מחזקת את הצורך  לבחון מחדש את התעריפים האמבולטוריים ולבדוק אם אלה מתגמלים את בתי החולים בהתאם לעלויותיהם. 
10. 
במקביל למרפאות חוץ שנותנות שירותים אמבולטוריים באמצעות רופאי בתי החולים, הוקמו מרפאות מומחים, מכוני בדיקות, מכוני דימות, מכוני דיאליזה ומעבדות. במקרים רבים כוח האדם המאייש את המרפאות שמחוץ לבתי החולים הוא אותו כוח אדם המועסק בבתי החולים. אולם כאשר תהליך היווצרות התשתיות אינו מתואם ונעשה, בין היתר, משיקולי עלות וללא בדיקת צורכי הבריאות הלאומיים, נוצר לעתים כפל תשתיות שהוביל לאי-ניצול מלוא הפוטנציאל של התשתיות הקיימות או יצר עודף כושר ייצור. אף שאין מניעה כי פעולות שאפשר לעשותן בקהילה ייעשו גם במסגרת בית החולים ולהיפך, מן הראוי שהמשרד יבחן את היקף התשתיות הקיימות והנדרשות לשם השגת יעילות בהקצאת המשאבים.
11. במאי 2001 מינה מנכ"ל המשרד דאז ועדה לקביעת עקרונות לתמחור שירותים הניתנים על ידי בתי החולים. עד מועד סיום הביקורת, ספטמבר 2003, המשרד הכין רק טיוטה למכרז לקבלת שירותי תמחור. התוצאה היא אי-עדכון המחירים והעדר תמחור נאות של פעולות רפואיות, היוצרים מציאות ארגונית-כלכלית שלאחר מכן יקשה מאד לשנותה. לנוכח האמור לעיל, מן הראוי שהמשרד יבנה מנגנון לעדכון המחירים אחת לכמה זמן.

12. 
רוב המערכות הבסיסיות הנחוצות לתפעול יעיל של בתי החולים - ניהול חולים, ניהול משאבי אנוש, ניהול לוגיסטי, מערכת פיננסית ומערכת לתפעול "רצפת הייצור" (מעבדות, מכונים, חדרי לידה, חדרי ניתוח),  אשר קיומן ופעולתן התקינה חיוניים להטמעת מערכת תמחיר, עדיין אינן פועלות  בהם כראוי.
13. 
מאז ההחלטה (שלא מומשה) שקיבל המשרד בשנת 1996 להקים מערכת תמחיר, הוא לא קיים דיון מעמיק בצורך לבנות מערכת כזו כדי לסייע בקביעת מחירי שירותים רפואיים. לדעת משרד מבקר המדינה, אם יחליט המשרד שיש צורך להקים מערכת תמחיר בבתי החולים, כל עוד ימלא המשרד תפקיד פיקוח על מחיר שירותי הבריאות (גם אם לא על כולם), רצוי שהיוזמה להטמעתה של מערכת תמחיר תבוא ממנו, והמערכת שתותקן תשרת את כל בתי החולים הממשלתיים.
14. 
בבדיקת עלויות השירותים בבתי החולים תלוי המשרד בעיקר במידע שהם מוסרים לו. בגלל היעדר מערכת תמחיר גדלה תלות זו ומעוררת בעיות בנושאי מהימנות המידע, תלות בשיתוף הפעולה מצד בתי החולים, שכר עבודה ותקורה.

15. 
תקרות הצריכה של שירותי בריאות וההסכמים הגלובליים,  להתחשבנות בעד רכישת שירותים בבית החולים, אי-הסכמה בין הצדדים או אי-אישור הסכמים, גרמו להסטה של רכישת השירותים בידי הקופות מבית חולים אחד למשנהו ובכך גרמו למבוטחים הנזקקים לבתי החולים באזור מגוריהם אי-נוחות. פעולה כזו אף מקטינה את הכנסות בית החולים שממנו מוסטת הפעילות. התופעה בולטת בכללית, שהיא הקופה הגדולה ביותר. 

16. 
תקרות הצריכה יוצרות תמריץ חיובי לצריכה שבה ההוצאה המשתנה קטנה, כלומר לרפואה מיושנת ועתירת כוח אדם, ותמריץ שלילי לרפואה מתקדמת עתירת טכנולוגיות וחומרים יקרים.
17. 
כאשר הקופות נדרשות לרכוש בעצמן ציוד או חומרים רפואיים ולהביאם לבתי החולים, הן אינן נהנות מההנחה שהיו מקבלות, אילו שילמו לבתי החולים את עלות השירות עם החומר או הציוד לאחר החריגה מתקרת הצריכה שלהן. גם הבקרה של הקופות על בתי החולים נפגמת, כיוון שלטענתן לעתים בתי החולים אינם משתמשים בטיפול הרפואי בכל כמות התרופה שמביא החולה, ובעודפים יכולים בתי החולים להשתמש לצרכים אחרים.

18. 
תקרות הצריכה וההסכמים הגלובליים נועדו אמנם למנוע גידול בהוצאות האשפוז ולהקטין את התמריץ של בתי החולים לעשות פעולות רפואיות מיותרות, אולם תוצאת הלוואי שלהם היא העברה של פעילות רפואית מבית חולים אחד למשנהו וגרימת אי-נוחות לחולים. כמו כן יוצרות תקרות הצריכה תמריץ שלילי לרפואה עתירת טכנולוגיות ועתירת חומרים יקרים בבתי החולים, דבר שגורם לאי-נוחות לחולים הנדרשים להביא עמם לבית החולים את החומר. לדעת משרד מבקר המדינה, אחת לכמה זמן ראוי לבדוק את האפקטיביות של תקרות הצריכה וההסכמים הגלובליים בהתחשב גם בתוצאות הלוואי שלהן, ולשנותם בהתאם לצורך.

19. 
במקרים אחדים המשרד הגיע לאחר בדיקה למסקנה שתעריף מסוים אינו ריאלי והחל בבדיקה או בתמחור מחדש, אולם לאחר מכן הוא לא פרסם תעריף אחר, למשל  הפריה חוץ-גופית(I.V.F) , השתלת מוח עצם, ורדיו-כירורגיה.

20. 
היות שמחירים קובעים סדרי עדיפויות ומשפיעים על הצריכה ולכן על בריאות הציבור, מן הראוי שמחירי שירותים רפואיים יהיו ריאליים. מחירים שאינם ריאליים גורמים עיוות בצריכת השירותים ובהקצאתם. את הבעיה של פגיעה בהכנסות בתי חולים יש לפתור בנפרד בהתבסס על מחירים ריאליים. הכנסת השינויים, שלדעת המשרד יכולים לזעזע את המערכת, יכולה להיעשות בהדרגה במשך חודשים או שנים.

21.
 נמצא שלמרות התנגדות אגף התקציבים לחלק מהתעריפים שהציע המשרד, לא הביעו חברי ועדת המחירים את התנגדותם לתעריפים ולא דנו בהם בשנת 2003, כפי שדורש נוהל ועדת המחירים. אולם בגלל ההתנגדות של אגף התקציבים לא פרסם המשרד את כל התעריפים שהציע, ועדכוני מחירים רבים הוקפאו, אף על פי שמבחינה פורמלית, בהיעדר התנגדות של אחד מחברי הוועדה, התעריפים היו אמורים להיכנס לתוקף אוטומטית. מדובר בעשרות תעריפים, חלקם בגין שירותים רפואיים חדשים, וחלקם - תעריפים מעודכנים של שירותים קיימים. מכל האמור עולה שאי-ליבון המחלוקות ואי-שיתוף פעולה בין המשרדים גרם לשיתוק ועדת המחירים ולאי-פרסום תעריפי שירותים רפואיים שונים. דבר זה עלול לגרום לפגיעה בהספקת שירותים רפואיים ולפגיעה בחולים. לדעת משרד מבקר המדינה, אם משרד האוצר סבור כי קיימת בעיה בנוהל ועדת המחירים, עליו לקיים דיון בנושא עם המשרד, ולהגיע לדפוס פעולה שיאפשר שיתוף פעולה.
22. 
המשרד אינו מודע לקיומם של הסכמים שחתמו הקופות עם בתי החולים של הכללית. עובדה זו עלולה להקשות עליו לבחון אם התנאים שנקבעו בחוק ההסדרים מקוימים בהסכמים ולהבטיח למבוטחים בקופות מתן שירותים רפואיים ברמה נאותה ובאיכות וזמינות טובות, כמתחייב מהוראות חוק ביטוח בריאות.
23. 
מעורבות המשרד בשלב כריתת ההסכמים הגלובליים עם בתי החולים הממשלתיים ואישורו המוקדם להם, עלולים להקשות עליו לבדוק אם מתקיימים בהסכמים התנאים שנקבעו בחוק ההסדרים. 
24. 
לנוכח העובדה ששוק מערכת הבריאות אינו שוק משוכלל, יש חשיבות לפיקוח הממשלתי, אולם כל עוד הגורם המפקח - המשרד - הוא גם הבעלים של בתי החולים הממשלתיים, שאלת יכולתו למלא את תפקידיו כמפקח נותרת בעינה. 
25. 
מתוך הכרה בכך שתאגוד בתי החולים הממשלתיים יימשך זמן רב, המליצה הוועדה לבחינת הרפואה הציבורית ומעמד הרופא בה בסוף שנת 2002 על הקמת רשות מקצועית ובלתי תלויה, שאחד התפקידים שלה יהיה לדאוג לתמחור ריאלי של תעריפי בתי החולים ומרפאות החוץ ולקבוע את אופי ההתקשרות בין הגורמים הפעילים במערכת הבריאות ואת דפוסיה. רשות זו תמלא גם תפקידי פיקוח. לדעת משרד מבקר המדינה מן הראוי לשקול המלצה זו בכובד ראש.

ב. תגובות המבוקרים
משרד הבריאות

6. 
משרד הבריאות, עוקב באופן שוטף אחר עדכון העלויות והמחירים של התעריפים הדיפרנציאליים, ומעדכנם מעת לעת. ב-8.12.2003 וב-4.1.2004 פנה האגף לתכנון, תקצוב ותמחור במשרד הבריאות, לוועדת המחירים הבינמשרדית, לעדכון תעריפים.

8. 
משרד הבריאות מיפה את כל היחידות המקצועיות הקיימות בבתי החולים, והן עוגנו בתעודות הרישום של בתי החולים. לאור החלטת הממשלה מספר 125 מיום 25.3.2003 "צמצום הוצאות במערכת הבריאות, סעיף (3)  - סגירת יחידות מקצועיות בבתי חולים"  נבחן נושא כפל התשתיות מחדש.

11. 
בחודש ינואר 2004 העביר האגף לתכנון תקצוב ותמחור לועדת המכרזים של המשרד, נוסח המכרז לתמחור השירותים המסופקים בבתי חולים. המכרז יסתיים עד יוני 2004.

13. 
נושא הקמת מערכת תמחיר, יובא לדיון בראשות המשנה למנכ"ל וראש מינהל רפואה, עד מאי 2004.

15. 
בהוראת שר הבריאות הכין המשרד בחודש פברואר 2004, טיוטת תקנות להסדרי בחירה בין נותני שירותים, שישפרו את חופש הבחירה של המבוטחים, בין בתי החולים ונותני השירותים.

24. 
שר הבריאות מינה ביום 27.5.2003, ועדה לבחינת התפעול, הניהול התקצוב והבעלות על בתי החולים הממשלתיים. במסגרת הוועדה יבחן נושא זה.

רופאי בתי חולים -

תקנים, נוכחות, תורנות, כוננות ועבודה פרטית

הגופים המבוקרים: משרד הבריאות; משרד האוצר - אגף התקציבים, אגף החשב הכללי, נציבות שירות המדינה; שירותי בריאות כללית 
א. 
ריכוז ממצאי הביקורת
1. 
ההתפתחות של התמחויות וההתמקצעות בתחום הרפואה הביאו גם לפתיחת מחלקות חדשות. בהסכמים הקיבוציים אין מענה מבחינת התקנים למחלקות חדשות שנפתחו. 

2. 
מעמדות משרד הבריאות, משרד האוצר, הנציבות, הכללית וההסתדרות הרפואית בישראל, שהובאו לפני משרד מבקר המדינה עולה, כי יש הסכמה כי תקני הרופאים שנקבעו בזמנו על פי מספר המיטות במחלקות האשפוז והביקורים במרפאות החוץ, אינם מתאימים עוד לצורכי מערכת הבריאות, כיוון שמאז חלו שינויים רבים בהיקף הפעילות לכל מיטה, בתמהיל המאושפזים, בטכנולוגיות המשמשות לביצוע הטיפול ובהרכב הצוות המטפל, ונוצרו התמחויות ותת-התמחויות חדשות. למרות זאת לא עשה משרד הבריאות בדיקה עדכנית של מערך תקני הרופאים בבתי החולים. מנהל שיבא מסר לנציגי משרד מבקר המדינה בנובמבר 2003, כי לדעתו, ההסכמים הקיבוציים הקיימים מגבילים את מנהלי בתי החולים בניוד הרופאים ובשיבוצם על פי הצרכים. 

3.  
צוות משותף למשרד הבריאות ולמשרד האוצר, קיים דיונים במהלך שנת 2003, כדי לגבש עמדה בנוגע לדוח הוועדה הציבורית לבחינת הרפואה הציבורית ומעמד הרופא בה, אולם עד פברואר 2004 לא הגיש מסמך מסכם, שיהיה מקובל על דעת שני המשרדים.

4. 
נוכח החלטת הממשלה מספטמבר 2001 - "להטיל על שר הבריאות בתאום עם אגף החשב הכללי לבצע, החל משנת 2002, בדיקה רציפה בכל בתי החולים הממשלתיים, לגבי אותם עובדים שאינם מחויבים להחתים שעון נוכחות" - העומדת בעינה, יש לקדם את המשא ומתן בעניין דיווחי הנוכחות של הרופאים.

5. 
באוגוסט 2001 פנה הממונה על מערכת הבריאות בנציבות אל אגף חקירות משמעת בנציבות והמליץ לו לעשות חקירה מתוכננת ומקיפה בעקבות "מידע ממקורות שונים, כולל של חלק מהרופאים עצמם, כי לא מעט רופאים נוטים להעדר מהעבודה בימי שישי ללא קבלת היתר לכך וללא השלמת שעות העבודה החסרות ביתר ימי השבוע". מנהל האגף לחקירות משמעת דאז לא השיב על הפנייה האמורה. עד מועד סיום הביקורת, אוגוסט 2003, לא נעשתה חקירה בנושא האמור. 

6. 
נוכח המעבר של העובדים במשק, ובכללם האחיות, עובדי המעבדה ועובדי המינהל והמשק בבתי חולים, לשבוע עבודה בן חמישה ימים, ונוכח הפעילות המצומצמת בבתי החולים בימי שישי, הנובעת בין היתר מהיעדרותם של בעלי מקצועות העזר הרפואיים, יש להסדיר את המעבר של הרופאים לשבוע עבודה בן חמישה ימים.

7. 
בבחינת עבודתם של הרופאים מחוץ לבית החולים, לצורך מתן אישור לעבודה נוספת יש להתחשב, לא רק בהיקף שעות עבודתם ובמספר מסגרות העבודה שהם עובדים בהן, אלא גם באחריות הנובעת מסוג הפעילות שהם מבצעים מחוץ לבית החולים וממידת זמינותם לחולים שהם מופקדים עליהם בכל מקומות העבודה. 

8. 
נציבות והמשרד לא הנחו את מנהלי בתי החולים כיצד לבחון את הבקשות המוגשות להם, להיתר לעבודה פרטית ולאישור פרקטיקה פרטית, כדי לשמור על האינטרס של בית החולים ושל הציבור, ולמנוע מהרופאים להיקלע לניגוד עניינים. 

9. 
עד ינואר 2004 לא היה בידי המשרד והנציבות מידע על מספר הרופאים שנוכו 5% משכרם בשל עיסוק בפרקטיקה פרטית מקרב 24 רופאים שנחקרו, ונקבע כי עליהם להשיב כספים, ומקרב רופאים אחרים בבתי החולים הממשלתיים שהצהירו על עיסוקיהם בעבר. המשרד והנציבות גם לא קבעו דרכים לפיקוח ובקרה שוטפים על עיסוק של רופאים בפרקטיקה פרטית ובעבודה פרטית כדי למנוע מרופאים לעסוק בכך ללא אישורים מתאימים.

10. לא כל בתי החולים הזינו למערכת המרכזית הממוחשבת לכוח אדם, שבנציבות שירות המדינה, את מלוא הנתונים על עבודה פרטית של רופאיהם.

11. נציבות שירות המדינה אינה מאמתת את הנתונים המוזנים למערכת הממוחשבת. 

12. 
שירותי בריאות כללית לא קבעה הנחיות מיוחדות בעניין עיסוק של רופאים בפרקטיקה פרטית או בעבודה פרטית אף שרבים מרופאיה עוסקים בהן. 

13.
שלא כמו הרופאים המועסקים בבתי החולים הממשלתיים, הרופאים המועסקים בבתי החולים של הכללית אינם נדרשים לקבל אישור לעבוד במקום עבודה נוסף, וכי לכללית אין נתונים על מקומות עבודה נוספים של רופאים אלה או על עיסוקם בפרקטיקה פרטית; וממילא לא נבדק אם יש ניגוד עניינים בין עבודתם במסגרות אחרות לבין עבודתם בבתי החולים של הכללית. 

14. 
במקצת המחלקות חלק ניכר מהתורנויות נעשות בידי תורני חוץ; הדבר בולט בעיקר במחלקות שמספר המתמחים בהן קטן. ריבוי תורני החוץ מעיד לכאורה על מחסור ברופאים מתמחים ומדגיש את הצורך שהמשרד, הנציבות והכללית יבחנו מחדש את התקנים של רופאי בתי החולים. 

15. 
בהסכם הקיבוצי בין ההסתדרות הרפואית בישראל לבין המעסיקים מיולי 2000, נקבע שאין להעסיק אחרי השעה 10:00 בבוקר רופא שעשה תורנות לילה. אולם הביקורת העלתה, כי המשך ההעסקה של רופאים תורנים ביום שלאחר התורנות הוא תופעה שכיחה ביותר, וכי חלק מהרופאים אף משתתפים בניתוחים לאחר סיום התורנות.

16. 
מאחר שהיום החופשי שלאחר התורנות נחשב יום עבודה בתשלום, וכדי למנוע פגיעה אפשרית בטיפול בחולים (לאחר עבודה רצופה של 24 שעות), על המשרד לשקול קביעת הסדרים בעניין הטיפול בחולים ביום זה גם מחוץ לבית החולים. 

17. 
בהסכם הקיבוצי בין המעסיקים לבין הרופאים מיולי 2000 הוטל על הנהלתו של כל בית חולים להקים בתוך חודשיים מערכת שתפקידה לאכוף את הכללים בעניין שחרור רופא מהעבודה לאחר תורנות, בין השאר על ידי איסוף והצלבה של נתונים מדיווחי הנוכחות ומלוחות התורנויות. הבדיקה בשיבא ובבילינסון העלתה, שהם אינם עושים איסוף והצלבה של נתונים כמתחייב מההסכם. בהיעדר נתונים על שעות הנוכחות של הרופאים בבתי החולים או דיווח מהימן אחר (תלונות למשל) קשה לאמוד את היקף ההעסקה של רופאים לאחר תורנות.

18. 
למרות חשיבות הנושא הנהלות בתי החולים אינן אוספות נתונים על מידת אכיפתן של ההוראות שנקבעו בהסכם הקיבוצי מיולי 2000 ועל השפעתן על תפקוד בתי החולים. לדעת משרד מבקר המדינה, על בתי החולים ועל המשרד לפעול לאיסוף נתונים על נוכחות הרופאים בבתי החולים לאחר ביצוע תורנות, לעשות בקרה על מילוי הכללים שנקבעו בהסכמים ולבחון את ההשפעות שיש לכללים אלה על יעילות תפקודו של בית החולים. 

19. 
לדעת משרד מבקר המדינה, ריכוז הנתונים על התורנויות והכוננויות במערכת ממוחשבת אחת עשוי למנוע כפילויות ברישומים. משרד מבקר המדינה העיר להנהלת שירותי בריאות כללית, כי ראוי שתשקול למחשב את נושא התורנויות והכוננויות בבתי החולים שלה, כפי שהדבר נעשה בשיבא, וכי עליה לעשות בקרה על נוכחות התורנים במחלקות. 

20. 
בבתי החולים אין מנגנונים לבקרה על היענות של כוננים לקריאות מבית החולים: אין מעקב אחר "זמן התגובה" של הכוננים מרגע שנדרשו להגיע לבית החולים או לתת ייעוץ. כמו כן אין רישום של שעת בואם של כוננים לבית החולים שיוכל לשמש מדד לבדיקת העומס על התורנים והכוננים במחלקות ואין דיווח מסודר של הכוננים על מהלך הכוננות - הפעולות שעשו והייעוצים הטלפוניים שנתנו. נמצא, כי רישום הפעילות הרפואית נעשה רק בתיקים האישיים של החולים, וגם הוא לא תמיד מאפשר לדעת אם הייתה התייעצות טלפונית עם הכונן או אם הכונן בא לבית החולים. 

21. 
לדעת משרד מבקר המדינה, מן הראוי שהמשרד יגדיר את תפקידו של כונן-העל ביתר פירוט ובאופן שייתן ביטוי נאות גם לעניין זמינותו בעת קריאה מבית החולים. 

ב. תגובות המבוקרים
משרד הבריאות

4. 
חלה חובה על מנהלי בתי החולים, להקפיד כי הרופאים יעבדו בהתאם להסכמים ובדיווח נוכחות. עד מאי 2004 יפיץ המשרד חוזר מנכ"ל בנדון.

נציבות שירות המדינה

4. 
לדעת נציבות שירות המדינה, להעברת האחריות לנציבות, נדרשת החלטת ממשלה המבטלת את ההחלטה הקודמת. לאחר החלטת ממשלה מתאימה, תוביל הנציבות את הנושא.

משרד הבריאות

8.
צוות משותף לנש"מ, משרד הבריאות וההסתדרות הרפואית בישראל, בוחן את נושא העבודה הפרטית של רופאים בכירים. משרד הבריאות יבקש להרחיב את סמכות הוועדה הציבורית לבחינת הרפואה הציבורית ומעמד הרופא בה, לדיון גם בנושא פיקוח ובקרה על עיסוקיהם של הרופאים מחוץ לבית החולים.

נציבות שירות המדינה 

8. 
משרד הבריאות ונציבות שירות המדינה ימנו ועדה, לגיבוש דרכים ושיטות לפיקוח ובקרה על עיסוקיהם של הרופאים, מחוץ לבתי החולים, בכפוף לאפשרויות המשפטיות. לוח הזמנים לגיבוש ההנחיות – עד סוף שנת 2004.


בנוסף, הנציבות תיזום עבודת מטה, לקביעת אמות מידה לבחינת בקשות הרופאים ולהנחיות מנהלי בתי החולים בנושא, לא יאוחר ממאי 2004.

11.
בנציבות הוחל בתיאום הנתונים במערכת הממוחשבת, והוגברו הבקרה והאכיפה בנושא.

שירותי בריאות כללית 

12. 
שירותי בריאות כללית אוסרת פרקטיקה פרטית בתוך כותלי בית החולים ובשעות העבודה הרגילות.

משרד הבריאות

15. 
ראש האגף לרפואה כללית במשרד הבריאות, פנה ביום 11.1.2004, לכל מנהלי בתי החולים, ודרש לדווח לו על ביצוע ההסכם לשחרור המתמחים עד השעה 10:00 בבוקר. 21 בתי חולים דיווחו על שחרור המתמחים בזמן.

שירותי בריאות כללית 

15. 
בבתי החולים של הכללית משתחררים הרופאים, בדרך כלל,  מעבודתם אחרי סיום התורנות. רק במקרים בהם מנהל המחלקה סבור כי שחרור הרופא עלול לסכן חיי חולים, ממשיך הרופא בעבודתו גם אחרי התורנות. בתאריך 4.9.2000 פרסם ראש אגף הרפואה בחטיבת בתי חולים של ההנהלה הראשית של הכללית, תזכורת לבתי החולים, בדבר חובת שחרור התורן עם סיום תורנותו.

19. 
הכללית תבדוק את ריכוז הנתונים לגבי התורנויות והכוננויות, במערכת ממוחשבת.
משרד הבריאות

20. 
בהמשך לחוזר המשרד "חובות הרופא הכונן", ולאור המלצות הביקורת, יפרסם המשרד חוזר על דרכי הדיווח, עד יוני 2004.

21. 
משרד הבריאות יפרסם חוזר בנושא כוננות-על, עד יוני 2004.

מערכות הנדסיות חיוניות 

ותשתיות אשפוז בבתי חולים

הגופים המבוקרים: משרד הבריאות; משרד האוצר; משרד התשתיות הלאומיות; שירותי  בריאות כללית 
א. 
ריכוז ממצאי הביקורת
1.  
סיורים בבתי החולים ומידע שהם מסרו העלה שמצבן של תשתיות האשפוז והמערכות ההנדסיות החיוניות בבתי חולים רבים הוא גרוע, של אחדות מהן חמור, ומקצתן אף במצב של קריסה. מערכות רבות אינן עומדות בסטנדרטים הנדרשים. תחזוקה לקויה גורמת להן בלאי מואץ. לעתים מצב התשתיות והמערכות ההנדסיות בחשמל, אוורור ומיזוג אוויר, מים וביוב, ומצב הבטיחות, התנאים הפיזיים והארכיון בנושא הנדסה, אינם מאפשר לתת טיפול נאות לחולים, ואף עלולים להוות סיכון בטיחותי.

2. 
בחמישה בתי חולים (נהריה, ברזילי, קפלן, מאיר וכרמל), לא ננקטו אמצעי ההגנה הדרושים בעיקר מפני אש או מהצפות מים וביוב.

3. 
הועלה שבניגוד להוראות המשרד בנושא חמצן, במחצית מבתי החולים שנבדקו אין מרכזיות גיבוי לחמצן בכל בניין או שבמרכזיות הגיבוי אין בקר (במאיר, בקפלן, בכרמל ובפוריה); מערכות הגזים בשני בתי חולים (רמב"ם ופוריה) אינן תקניות או שאין מספיק עמדות חמצן  (בברזילי), ובבית חולים אחד (קפלן) חלק מצנרת הגזים עשויה פלסטיק ולא מתכת כנדרש. עוד הועלה, כי במכון דיאליזה באחד מבתי החולים (ברזילי) ניתק חלק משקע החמצן שעל הקיר ופגע בחולה במהלך טיפול בדיאליזה. מדובר במכון ששוררים בו תנאים פיזיים קשים במיוחד, ומרבית המערכות ההנדסיות בו אינן בסטנדרטים הנדרשים.

4. 
במרבית בתי החולים שנבדקו (ברזילי, פוריה, כרמל, מאיר העמק וקפלן), מיתקנים שאינם מתאימים להוראות החלות על מתקני חשמל באתרים רפואיים, ובהם חדרי ניתוח, חדרי מיון כללי ומיון ילדים ומכוני דיאליזה. 

5. 
בית חולים העמק יזם ביולי 2001 בדיקה של מתקני חשמל. את הבדיקה עשה יועץ חיצוני והוא מצא כ-100 ליקויים בקשר להארקה, להפרדות מסוימות, לשילוט ולהתאמה לתקנות החשמל. במועד סכום הביקורת, ספטמבר 2003, טרם תוקנו מרבית הליקויים. חלק מהליקויים היו במחלקות שבבניין חדש (פנימיות, מיון טראומה ומיון ילדים).

6. 
מרבית מערכות ההתרעות על תקלות בפעילות המערכות ההנדסיות בבתי החולים, אינן ממוחשבות אלא מכניות. הן מתריעות באמצעות צפירה או תאורה מיוחדת או שתיהן, ובעת תקלה התורן אינו מקבל על כך מידע מיד. הדבר עלול לסכן את החולים, לפגוע במערכות ובסביבה ולגרום נזקים כספיים ניכרים. ברוב בתי החולים צריך לחדש את מערכות ההתרעה או להוסיף מערכות חדשות.

7. 
כמעט בכל בתי החולים יש תקלות במערכות תקשורת או שיש הגבלות בהפעלתן, בעיקר עקב התיישנותן: בשני בתי חולים (ברזילי והעמק) אי אפשר להתקין טלפונים נוספים באזורים מסוימים בשל חוסר תשתית; בבית חולים אחר (פוריה) יש תקלות במערכת הטלפון ובמערכות האלחוטיות; כמעט בכל בתי החולים שנבדקו (רמב"ם, נהריה, ברזילי, פוריה, קפלן, העמק ומאיר) יש תקלות במערכות קריאה חולה-אחות, שמקשות על חולים להזעיק אחות, ובעת הרעה במצבם הרפואי הם עלולים להיפגע עקב אי הגעת האחות.

8. 
תכנון ותקצוב פעולות התחזוקה בבתי החולים לא נעשו על סמך מדדים כלשהם. ברוב בתי החולים, הן הממשלתיים והן של הקופה, רמת התחזוקה השוטפת נמוכה ביותר ונעשית בעיקר "תחזוקת שבר", כלומר עבודות תחזוקה שנעשות לאחר שמערכת מתקלקלת או קורסת. מצב זה גורם להזנחת מבנים ומתקנים ולקריסת מערכות טרם זמנן עקב בלאי מואץ, ובסופו של דבר מאלץ את המשרד, את הקופה ואת בתי החולים להשקיע סכומים גבוהים בשיקומם ובהבאתם למצב תקין.

9. 
על הנהלת המשרד לגבש עמדה ברורה בעניין יישום מסקנות המחקר משנת 2001, לחיזוי עלויות תחזוקה בבתי חולים, כדי לגבש קריטריונים ומדדים לניהול תחזוקה של בנייני בתי חולים, ולהפיצה בכתובים לבתי החולים. בין היתר, מן הראוי שתיקבע רמת התחזוקה המינימלית שעל בתי החולים לקיים, בהתחשב במשאבים המוגבלים ובשיקולים של עלות – תועלת.

10. 
גם אם התשתיות מתוחזקות כראוי, לעתים יש צורך להחליפן או לחדשן משום שהן מיושנות או אינן עומדות בתקנים. היעדר תחזוקה נאותה מאיץ את ההתבלות והכשלים. לפיכך, לרמת התחזוקה יש השפעה ניכרת על סכומי ההשקעות הנדרשות לחידוש התשתיות והמערכות.

11. 
נוכח המשך ההידרדרות של מצב התשתיות והמערכות ההנדסיות והשפעותיו על הטיפול בחולים, על בטיחותם ובטיחות העובדים, יש לדון בדרכי התכנון והתקצוב של פעולות התחזוקה, ולקבל החלטות בנושאים אלה על סמך מדדים מקצועיים. על המשרד ומשרד האוצר בשיתוף עם הנהלות בתי החולים לבחון את שיטת התקצוב והיקפו, ולקבוע כללים ברורים לתחזוקת התשתיות והמערכות.

12. 
במערכות הנדסיות יש לעשות בדיקות וטיפולים תקופתיים. הביקורת העלתה, שמערכות רבות לא נבדקו או לא טופלו בהתאם לנדרש. לדוגמה: בבית חולים אחד (ברזילי) נבדקו מכלי חמצן נוזלי לאחר 22 חודשים, במקום לאחר 12 חודשים; בשלושה בתי חולים (ברזילי, כרמל ופוריה) נעשה טיפול במערכות אוסמוזה הפוכה לאחר 12, 14 ו-17 חודשים, במקום לאחר 6 חודשים; בשלושה בתי חולים של הקופה (קפלן, כרמל והעמק) נעשה טיפול תקופתי בלוחות חשמל, כולל בדיקת טרמוגרפיה, המראה את מידת החום בלוח החשמל, לאחר 11-16 חודשים, במקום לאחר 6 חודשים כנדרש בהוראות הקופה.

13. 
בסקר שעשה הטכניון ברמב"ם ובפוריה בשנים 2000-2002 נמצא, שהם אינם עושים בדיקות תקופתיות בכמה תחומים: בינוי – בתחום גימור פנים; חשמל – בתחום אבזרי קצה; מים – בדיקת אבזרי קצה ואיתור כשלים אופיניים, כמו נזילות מים וסתימות ביוב; תקושת – בדיקת רכיבי מערכות הקריאה חולה-אחות, כריזה וטלפונים. משמעות הדבר היא, שאין עושים פעולות תחזוקה מונעת בתחומים האמורים אלא רק תחזוקת שבר, שבדרך כלל יקרה יותר.

14. 
משנת 1999 ועד מועד סיום הביקורת, אוגוסט 2003, לא עשה האגף להבטחת איכות במשרד ביקורות בתחום המערכות התומכות חיים.

15. לדעת משרד מבקר המדינה, יש צורך בביקורות שוטפות על כלל התחומים הקשורים לתחזוקת מערכות הנדסיות.

16. 
בארבעה מבתי החולים שנבדקו אירעו אירועים מיוחדים שלא דווחו למינהל רפואה.  סקירת הדיווחים שהגיעו למחלקה העלתה שלא כל דיווח על אירוע מיוחד מגיע למשרד בתוך 24-48 שעות. אי דיווח על אירועים מיוחדים כמפורט בתקנות בריאות העם, הוא הפרה של התקנות. על המשרד לרענן את ההוראות בעניין זה, ולקיים בקרה על מילויין. הביקורת בעניין אירועים מיוחדים שהיו בכמה בתי החולים מעלה שחלק מהם קרו משום שהעובדים לא ידעו היטב את ההוראות.

17. 
מינהל רפואה נוהג להעביר לידיעת היועץ למינהל התכנון אירועים מיוחדים בעלי רקע הנדסי, אולם הביקורת העלתה, שלא כל האירועים המיוחדים הובאו לידיעת היועץ, ולכן הליכי הפקת הלקחים לא היו מלאים.

18. 
על המשרד לדרוש שיומצא לו מידע מלא על כל האירועים המיוחדים והתקלות שהרקע שלהם הנדסי, ועליו לשפר את מתכונת הפקת הלקחים שלו עדי שיהיה אפשר למסור את המידע באופן שוטף לכלל מוסדות הבריאות, בצירוף הנחיות להפקת לקחים, כדי שהם יוכלו להפיק את התועלת המרבית מהמידע ולמנוע או לצמצם ככל האפשר תקלות דומות.

19. 
אין כללים לאיוש יחידה לניהול סיכונים. לפיכך המליץ משרד מבקר המדינה לבתי החולים לשקול לכלול ביחידה נציג ממחלקת ההנדסה, לצורך טיפול באירועים על רקע הנדסי.

20. 
המשרד אינו מחייב את בתי החולים לעשות תכניות אב לבינוי. לדעת משרד מבקר המדינה, יש להכין תכניות מסוג זה לכלל בתי החולים, והן עשויות להקל את פיתוח התשתיות וחידוש המערכות ההנדסיות.

21. 
מינהל התכנון  מקיים מפעם לפעם ימי עיון בנושא תחזוקה. הועלה שלא כל בתי החולים שולחים נציגים לימי עיון אלה. לדעת משרד מבקר המדינה, בשל חשיבותן של המערכות ההנדסיות, על הנהלת המשרד והנהלת הקופה לקבוע שכל בתי החולים ישלחו נציגים לימי העיון.

22. 
לפי נוהל הקופה בנושא הדרכות ותרגילים לביצוע ניתוקי חמצן, על מהנדס בית החולים לקיים כמה פעמים בשנה תרגילי ניתוק חירום. אולם בארבעת בתי החולים של הקופה שנבדקו נמצא שאין המהנדסים מקיימים את התרגילים.

23. 
אף על פי שבתי החולים מדווחים על הדרכות שנעשו ועל נהלים שקבעו בנושא תקלות במערכות החשמל, אף אחד משמונת בתי החולים שנבדקו לא דיווח כי תרגל תרחיש של תקלות במערכות החשמל. על המשרד לשקול אם לחייב את בתי החולים לתרגל תרחישים כאלה. אילו נעשו לעובדים רבים ככל האפשר תרגולים של מצבים הנגרמים עקב הפסקת חשמל, ייתכן שהיו נמנעים לפחות חלק מהליקויים שהועלו.

24. 
לדעת משרד מבקר המדינה, תרחישי תקלות במערכות חשמל, יש לתרגל לפי תכנית מפורטת לשלביה, שהוכנה מראש, ואין להסתפק בהפעלות תקופתיות של הגנרטורים של בית החולים.

25. 
על הנהלות בתי החולים להקפיד כי יילמדו ויופנמו ההוראות הקיימות, וכי יבוצעו תרגולי תרחישים בתחומים רבים ככל האפשר. על הנהלת המשרד והנהלת הקופה לבדוק ולאשר שכל הפעולות האמורות נעשות כראוי.

26.
נוכח השינויים הטכנולוגיים והצרכים העדכניים של בתי החולים, על המשרד והקופה לבחון אם לתפקיד מנהל תחזוקה בבית חולים שממונה על הצוותים המקצועיים – בהם מהנדסים – יש למנות אך ורק מהנדס.

27.
היות שבבתי החולים יש מערכות תומכות חיים סבוכות ומורכבות, מן הראוי שהמשרד ישקול אם לחייב כל בית חולים להעסיק מהנדס חשמל שיהיה אחראי לכל מערכות החשמל שלו.

28. 
משרד מבקר המדינה הציע למשרד לבחון אם לחייב הסמכה גם בתחומים נוספים, בעיקר בתחום הפעלת מערכות תומכות חיים.

29. 
בשני בתי חולים של שירותי בריאות כללית (העמק וכרמל), אין עובד שאחראי לקדם צריכה יעילה של אנרגיה כנדרש בתקנות.

30. רק בית חולים אחד של שירותי בריאות כללית (מאיר) הגיש בשנים 2001 ו-2002 למנהל האגף לשימור אנרגיה במשרד התשתיות הלאומיות דוח על צריכת אנרגיה, כנדרש בתקנות.

31. 
מן הראוי שגם בתי החולים הממשלתיים יפעלו בהתאם לחוק מקורות אנרגיה והתקנות שמכוחו.

32. 
ממצאי הביקורת מעידים גם שיש צורך להגביר את הביקורות השוטפות של המשרד, ולבחון את מערך כוח האדם המקצועי.

ב. תגובות המבוקרים
משרד הבריאות

1. 
סקר שנערך על ידי הטכניון בינואר 2003, ב-15 בתי חולים ציבוריים, מצא שמצב התחזוקה בבתי החולים הוא גבולי: מדד התפקוד הממוצע נמצא כלהלן: גזים רפואיים - 100%; גילוי וכיבוי אש - 83.8%; חשמל - 76.0%; שלד הבנין - 75.2%; מעליות - 73.1%; מים ותברואה - 65.8%; מיזוג אויר - 64.8%; מעטפת חוץ - 64.6%; גימור פנים - 64.0%; תקשורת ומתח נמוך מאוד - 39.6%; ממוצע – 70.0%.


המשרד ערך מיפוי של החוסרים בתשתיות. עד יוני 2004 המשרד יעדכן שוב את הצרכים, לקביעת הערכה תקציבית דרושה.

שירותי  בריאות כללית 
1. 
לבית החולים העמק אושר תיכנון לוח חשמל ראשי חדש, לביצוע בשלבים, כדי לאפשר גיבוי חשמלי למכשירי ניטור והתרעה.


בבית חולים קפלן יותקן בשנת 2004 גנרטור נוסף, לגיבוי לשעת חירום. הוחלפו והותאמו לתקן 15 לוחות חשמל, מתוך 17, בפונקציות רפואיות מיוחדות.


שופרה תחזוקת מערכות האוורור ומיזוג האוויר בבתי החולים העמק וקפלן. בבית החולים העמק פורסם מכרז לשיפור מערכות האוורור ומיזוג אוויר.


להבטחת אספקת מים ראויים לשתייה בבית החולים העמק, עורך משרד הבריאות בדיקות דו שבועיות לטיב המים.

2. 
ליקויי הבטיחות בבתי החולים קפלן, מאיר וכרמל, יבדקו. לאור תוצאות הבדיקה יינקטו הצעדים הדרושים להגנה מפני אש, והצפות מים וביוב. 

3. 
במסגרת תוכנית פיתוח תשתיות, הנמצאת בשלבי תיכנון, יותקנו בבית החולים מאיר מרכזיות בנייניות לגיבוי חמצן.


בבית החולים מאיר, קיימים קווי גיבוי חמצן במחלקות פנימיות א' וד'.


החלפת צנרת אוויר מפלסטיק לנחושת, ב-10 מחלקות בבית החולים קפלן, תבוצע בשלבים, במסגרת השיפוץ של אותן המחלקות.

5. 
הליקויים שגילה היועץ, ושתיקונם התאפשר במסגרת תקציבו של בית החולים, תוקנו. הליקויים שלתיקונם נדרש שינוי מערכות, יתוקנו באופן הדרגתי במסגרת שיפוץ כללי בעתיד.

6. 
בבית החולים כרמל הותקנה מערכת בקרת מבנה חדשה. מותקנות התראות במערכות מיזוג אוויר, גזים רפואיים, גנרטורים, מערכות מים וביוב, מקררים ומקפיאים, דוד קיטור, ועוד.


בבית החולים העמק הותקנו מערכות התראה ממוחשבות ברשת התקשורת לבקרה, ובמערכות בקרה לגזים רפואיים, חשמל ומיזוג אוויר. נמשך חיבור מערכות נוספות לרשת ההתראות הממוחשבת.

משרד הבריאות

11. 
המשרד יקבע עקרונות למדיניות תכנון ותקצוב פעולות תחזוקת תשתיות, בשיתוף משרד האוצר והנהלות בתי החולים. עד ספטמבר 2004 יפיץ  המשרד חוזר מנכ"ל, הקובע את מדיניות המשרד לתכנון ותקצוב פעולות תחזוקה.

שירותי  בריאות כללית 
12. 
הנהלות בתי החולים כרמל, קפלן והעמק, יקפידו על ביצוע הבדיקות התקופתיות כנדרש, כולל בדיקות טרמוגרפיה.


בבית החולים העמק, הוחלף הציוד בחדר חשמל: במקום שנאים יבשים הותקנו שנאים רטובים.

משרד הבריאות

16. 
המינהל לתכנון, פיתוח ובינוי מוסדות רפואה, יפרסם עד  חודש מאי 2004, חוזר רענון בדבר חובת הדיווח על אירועים חריגים בתחום ההנדסי.


בעקבות הביקורת, יוקם פורום להפקת לקחים מאירועים חריגים בתחום ההנדסי.

שירותי  בריאות כללית 
16. 
בתי החולים מאיר והעמק, דיווחו על אירועים מיוחדים רק להנהלה הראשית של שירותי  בריאות כללית, ללא העתקים למשרד הבריאות. בתי החולים הונחו לנהוג בעניין זה על פי תקנות בריאות העם, התש"מ–1980, ולדווח גם למשרד הבריאות.

19. 
בהתאם להמלצת הביקורת, יכלל בבית החולים מאיר, נציג של מחלקת אחזקה בפורום ניהול סיכונים.

משרד הבריאות

21. 
המשרד החליט לחייב נוכחות נציגי בתי חולים, בימי עיון בתחום הבטיחות והאחזקה, שמקיים המינהל לתכנון, פיתוח ובינוי מוסדות רפואה.

שירותי  בריאות כללית 
22. 
בשירותי בריאות כללית נעשה הניתוק לצורך בדיקת מערכות גיבוי, בהשגחה ובקרה. לדעת שירותי  בריאות כללית, ביום תקלות הינו מסוכן ואינו מבוצע. התרחישים לחירום הינם לצורך תירגול הצוות.

29. 
ראש צוות חשמל בבית החולים כרמל, נשלח ללימודי הסמכה לתפקיד "ממונה אנרגיה". 


בבית החולים העמק מונה כבר "אחראי אנרגיה".

30. 
בתי החולים של שירותי בריאות כללית, הונחו להקפיד על הגשת דוחות למשרד הבריאות על צריכת אנרגיה שנתית, כנדרש: בית החולים מאיר כבר הגיש למשרד סקר אנרגיה. בתי החולים כרמל והעמק הזמינו את ביצוע הסקר.

משרד התשתיות הלאומיות

31. 
המשרד פנה לכל בתי החולים החייבים בביצוע סקרי שימור אנרגיה, בדרישה לדיווח על צריכת האנרגיה, לפחות פעמיים בשנה. 

בתחום צריכת האנרגיה, קיים פוטנציאל לחיסכון בשיעור של כ-15% מצריכת האנרגיה של כלל בתי החולים בארץ. חיסכון בסדר גודל כזה יכול להשפיע על פעילותם. משרד התשתיות הלאומיות יסייע למשרד הבריאות באיתור פוטנציאל שימור אנרגיה במערכת הבריאות, באמצעות סקר מרוכז או צוותים פנימיים של בתי החולים, בהכנת מפרטים של סקרי אנרגיה, מתן גיבוי מקצועי במהלך עריכתם, ובבדיקת תוצאותיהם.
הפיקוח על מפעלי מזון מן החי

הגופים המבוקרים: משרד הבריאות; משרד האוצר; משרד החקלאות ופיתוח הכפר; משרד התעשייה, המסחר והתעסוקה; מכון התקנים הישראלי

א. 
ריכוז ממצאי הביקורת
1. 
פעולות הפיקוח על טיב המזון לא אוחדו, והן מפוצלות בין רשויות ממשלתיות אלה: משרד הבריאות, משרד החקלאות; המשרד לאיכות הסביבה; ומשרד התמ"ת, המופקד, באמצעות מכון התקנים, על קביעת תקנים למוצרי מזון ועל הכרזתם תקנים רשמיים. הרשויות המקומיות עוסקות, בין יתר תפקידיהן, בפיקוח וטרינרי ותברואי על בתי אוכל. בתחומים מסוימים מפקחים כמה גופים על אותם סוגים של מוצרים. לדוגמא, בפיקוח על מפעלי בשר ובתי מטבחיים עוסק וטרינר של משרד החקלאות, אם המוצרים מיועדים ליצוא, ווטרינר של משרד הבריאות - אם הם מיועדים לשוק המקומי; כמו כן מפקח על מוצרי בשר לשוק המקומי וטרינר של הרשות המקומית שבה נמצא מפעל הבשר. 

2. 
גם במשרד הבריאות עצמו הפיקוח על טיב מוצרי המזון מפוצל, שכן עוסקים בו גם שירות המזון והיחידות שלו במחוזות וגם המחלקה לבריאות הסביבה. 

3. 
בנובמבר 1999 הוציא שירות המזון טפסים מספר שנועדו לשמש נוהל לביקורת במפעלי מזון לקראת קבלת רישיון יצרן וחידושו. כל אחד מהטפסים נוגע לסוג מזון מסוים (לדוגמה, בשר ודגים, מחלבות) וכולל רשימה של נושאים שיש לבדוק במפעל שמייצר אותו סוג מזון (לדוגמה, חומרי גלם, תהליך ייצור, ציוד ואחסון). הביקורת העלתה, שחלק מהמפקחים במחוז תל אביב אינם משתמשים בטפסים האמורים אלא בטופס שאינו כולל רשימת נושאים שיש לבדוק, כנדרש בנוהל שהוציא שירות המזון, והדבר מקשה את אכיפת החוק. 

4. 
בבדיקה שעשה משרד מבקר המדינה בעשרה מ-41 תיקים של מפעלי בשר ודגים הפועלים במחוז תל אביב, לא נמצאו מסמכים המעידים שהמחוז וידא שלחומרי הגלם שהתקבלו במפעלים צורפו תעודות וטרינריות המוכיחות שהם ראויים למאכל אדם.

5. 
אין אחידות בדרכי הפעולה של המחוזות, ולכל מחוז יש נוהגי עבודה משלו בכל הקשור לביקורת במפעלי מזון, לתנאים להנפקת רישיון יצרן, לדגימת מוצרים לבדיקות מעבדה, לבדיקת איכות המים במפעלים, לטיפול בעבירות מינהליות ועוד. משרד מבקר המדינה העיר למשרד הבריאות, כי עליו לנקוט פעולה שתביא לאחידות בנהלים למתן רישיונות.

6. 
במחוז חיפה גבו מכל המפעלים אגרה מוגדלת בשל אי-תשלום האגרה במועד, אף שרובם הגישו בקשה לחידוש רישיון היצרן בתוך 60 יום ממועד פקיעתו, ולכן הם היו חייבים באגרה הבסיסית בלבד. יצוין, כי לכ-30 מפעלים במחוז חיפה הוכנו רישיונות לשנת 2003, אולם עד אוגוסט אותה שנה הם לא שילמו את האגרה ופעלו בלא רישיון בר תוקף, והמחוז לא עשה די לגביית האגרה.

7. 
על פי דוח של שירות המזון מספטמבר 2003, 89 (כ-20%) מ-441 מפעלי מזון מן החי פעלו בלא רישיון יצרן לשנת 2003. לגבי 61 מהמפעלים אין הדוח מפרט כלל אילו צעדים נקטו המחוזות נגדם, ורק לשבעה הוכן תיק משפטי. שאר המפעלים (21) היו מפעלים חדשים או מפעלים שנמצא הסבר לאי-חידוש רישיונם. 

8. 
מ-34 מ-37 מפעלים בענף החלב ומוצריו שפעלו במחוז המרכז באותה שנה ביקרו מפקחי המחוז פחות מארבע פעמים בשנה, ומהם ב-15 אף פחות מפעמיים בשנה. לא היו בידי המחוז נתונים על מספר הביקורות שנעשו באותה שנה במפעלים בענף הבשר והדגים. במחוז תל אביב ביקרו המפקחים פחות פעמים מהנדרש בנוהל ב-14 מ-38 מפעלים בענף החלב ומוצריו שפעלו במחוז באותה שנה ובעשרה מ-41 מפעלים בענף הבשר והדגים. 

9. 
המשרד לא קבע תקן מחייב בעניין מספר המפעלים שיהיו בפיקוחו של כל מפקח. מספר המפקחים המועסקים בכל אחד מהמחוזות נקבע לפני שנים רבות, ומאז חלו תמורות במספר מפעלים הפועלים בכל מחוז. אולם מספר המפקחים בכל מחוז לא הותאם למספר המפעלים בו, גודלם, מורכבות התהליך הטכנולוגי בהם, היקף השיווק של מוצריהם ועוד.

10. 
במחוז תל אביב אין מחתימים את המפעלים על הממצאים המפורטים בדוח הביקורת, ואין משאירים ברשותם העתק של רשימת הממצאים. ברוב התיקים שנבדקו נמצא, שלמפעל נשלח דוח הביקורת רק אם הוחלט לנקוט נגדו צעדים משפטיים.

11. 
נבדקו דוחות ביקורת שנמצאו בתיקיהם שפעלו ללא רישיון במחוז תל אביב. נמצא, שדוחות הביקורת של 14 מ-59 מפעלים לייצור מזון מן החי אינם מפורטים דיים, וקשה ללמוד מהם באיזו מידה תוקנו הליקויים שהתגלו במפעלים בביקורות קודמות. עקב כך קשה למשרד לעשות מעקב ראוי אחר תיקון הליקויים, וחסרים לו נתונים ומסמכים הדרושים לנקיטת צעדים משפטיים נגד מפעל שנמצאו בו ליקויים.
12. 
לדעת משרד מבקר המדינה, ראוי שהמשרד ישקול אם אין מקום לבטל את הנחייתו מפברואר 2001, בדבר הפסקת הבדיקות הרפואיות לעובדי מזון. 

13. 
יש שוני רב בין תכניות הדגימה של המחוזות שנבדקו, אף שפעמים רבות מחוזות אלה בודקים מפעלים מאותם ענפים, הדומים מהבחינה הטכנולוגית. עוד נמצא שהואיל ואין תיאום בין המחוזות בכל הקשור לתכנית הדגימה, יש שכמה מחוזות בודקים מוצרים זהים של מפעל אחד שיש לו בארץ כמה מקומות שיווק.

14.
עד מועד סיום הביקורת לא דרש מחוז תל אביב מהמפעלים שבתחום פיקוחו לבדוק את איכות המים המשמשים אותם בייצור המזון.

15. 
בעקבות הביקורת הקודמת שעשה משרד מבקר המדינה על הפיקוח על טיב המזון, הנחה שירות המזון את המחוזות לנהל כרטסת ובה נתונים על המפעלים, תקציר של הביקורות שנעשו בכל מפעל ושל תוצאותיהן, השיפורים שעל המפעל לעשות ולוח הזמנים שנקבע לביצועם. עד מועד סיום הביקורת לא מילאו המחוזות שנבדקו את ההנחיה.

16.
המידע על המפעלים נחוץ למשרד כדי לזהות ליקויים חוזרים במפעלים, לעשות מעקב סדיר אחר פעולות הפיקוח ותיקון הליקויים שהתגלו, וכדי לאתר מוצרים שהתגלתה בהם כמות חריגה של חיידקים ולהעביר מידע על כך למחלקה האפידמיולוגית כדי לזהות מקורות לזיהומים ומחלות. כדי למלא כראוי משימות אלה ומשימות אחרות נדרש מאגר נתונים ממוחשב; מאגר כזה לא הוקם. 

17. 
בכל אחד מהמחוזות שנבדקו מרוכזות התוצאות של בדיקות המעבדה בדרך אחרת. 

18. 
המשרד לא הוציא הנחיות הקובעות באילו נסיבות יש להגיש את ממצאי הפיקוח לפרקליטות לשם בחינת האפשרות להגיש כתב אישום נגד מפעל, באילו נסיבות יש להטיל עליו קנס מינהלי על פי חוק העבירות המינהליות, התשמ"ו-1985, ובאילו נסיבות יש לתת לו ארכה לתיקון הליקויים שנמצאו בו. עקב כך אין אחידות באופן הטיפול של המחוזות במפעלים שעברו על החוקים הנוגעים לפיקוח על המזון. 

19. 
בשנת 2002 עשה מחוז המרכז רק 47 (39%) מ-121 בדיקות חוזרות שהוא היה אמור לעשות באותה שנה. עקב כך אין המחוז יודע אם הליקויים שהועלו בבדיקת המעבדה הראשונה תוקנו בתוך פרק זמן סביר; ולפיכך לא השיגה הבדיקה שעשה את מטרתה. בשל אי-ביצוע הבדיקות החוזרות גם לא סיים המחוז את הטיפול בתיקים המשפטיים שנפתחו למפעלים בעקבות קבלת התוצאות של הבדיקות הראשוניות. יצוין, שבמחוז תל אביב אין נוהגים לעשות בדיקות מעבדה חוזרות, ובמחוז חיפה הדבר נתון לשיקול דעתה של מהנדסת המחוז.

20. 
בשנת 1995 החל שירות המזון לנהל מרשם של הקנסות שהוטלו על פי החוק. בדיקת הקנסות שהטיל מחוז המרכז בשנים 2000-2003 העלתה, שרישומם בשירות המזון לא היה מלא. לפי הרישום במחוז המרכז הוא הטיל בשנים 2000-2002 190 קנסות מינהליים, ואילו במרשם המרוכז של שירות המזון רשומים 108 קנסות בלבד שהטיל המחוז באותן שנים.

21. 
לפני הטלת קנס מינהלי על עבירה לא בדקו במחוז תל אביב ובמחוז המרכז אם העבירה היא עבירה חוזרת שיש להטיל עליה כפל קנס. בבדיקת הרישום במחוז המרכז נמצא, שכמה מפעלים עברו, לכאורה, עבירה חוזרת אך לא חויבו בכפל קנס. 

22. 
משרד מבקר המדינה בדק את ההליך של הטלת קנסות מינהליים בשנים 2000-2002 בשלושת המחוזות שנבדקו. נמצא, שבהיעדר נוהל להטלת קנסות מינהליים, כל אחד מהמחוזות האלה נוהג בעניין זה בדרך אחרת. 

23. 
הביקורת במחוז המרכז העלתה עשרות תיקים שנסגרו בלא שהועברו ליועץ המשפטי של המשרד או לפרקליטות המחוז. 

24. 
בדיקת הרישומים על גביית קנסות שהטיל מחוז המרכז בשנים 2000-2002, העלתה כי באותן שנים הוטלו כ-192 קנסות מינהליים, וכי 40 מהם לא שולמו עד יולי 2003. 
25. 
בשלושה מחוזות שנבדקו לא נהגו להוסיף הפרשי הצמדה ותוספת פיגור על קנס שלא שולם במועד שנקבע. 
26. 
מחוז המרכז לא פנה אל בית המשפט באמצעות הפרקליטות בבקשה שיצווה על שלילת רישיון היצרן מ-25 מפעלים שלא שילמו את הקנס המינהלי שהוטל עליהם בשנים 2000-2002. בהיעדר צו של בית משפט חידש המחוז את רישיונותיהם לשנת 2003. 

27. 
אי-עדכון הקנס מחליש את כוח הרתעה שלו. עדכון הקנס על פי שיעור העלייה במדד היה מגדיל את סכומו לכ-3,700 ש"ח לסוף שנת 2003. לדעת משרד מבקר המדינה, מן הראוי שמשרד הבריאות ייזום מהלך שיוביל לעדכון סכום הקנס.

28.
אין המשרד מפרסם באתר האינטרנט שלו את רשימת המפעלים שיש להם רישיון יצרן. על פי תנאי הרישיון, אסור למפעל לסמן על מוצריו שבידיו רישיון יצרן. לדעת משרד מבקר המדינה, על המשרד לשקול את האפשרות לכלול באתר האינטרנט שלו מידע על המפעלים שיש להם רישיון יצרן בר תוקף. 

ב. תגובות המבוקרים
משרד הבריאות

1. 
מנכ"ל משרד הבריאות פנה ביום 29.2.2004 למנכ"ל משרד החקלאות, בהצעה להקמת מועצה עליונה למזון. מטרות המועצה: לתאם את הגישה התורתית, המדיניות, ופעולות היישום, האכיפה, הפיקוח והבקרה, של משרדי הבריאות והחקלאות, בכל הנושאים הקשורים לשרשרת המזון אשר מצויים בתחום אחריות שני המשרדים. יעדי המועצה: 1. להציע למשרדי הבריאות והחקלאות חקיקה ושינויי חקיקה בנושאי המזון המצויים בסמכות משרד הבריאות ו/או החקלאות; 2. להגדיר ולמסד את רצף חלוקת הסמכות והאחריות של המשרדים, ובתוך כך: להבטיח רצף פעילות הכולל קביעת סטנדרטים, פיקוח, אכיפה, ודיווח לכל אורך שרשרת המזון; להבטיח שבנקודות הממשק שבין המשרדים מתקיימים פיקוח ובקרה יעילים; לייעל ולטייב את העבודה ולמנוע כפילות; להסמיך הדדית לצרכי פיקוח ואכיפה, לפי הצורך; 3. לייעץ למשרדים בתכנון משימות שנתיות המיועדות לקיום מזון בטוח (בדיקות מעבדה, פיקוח וכיו"ב); 4. לעודד סטנדרטיזציה והרמוניזציה של הפיקוח ובדיקות המעבדה; 5. להבטיח אחידות ברמת הדרישות והפיקוח לייבוא, ייצור מקומי, שווק מקומי וייצוא; 6. לדווח למשרדים הרלבנטיים על ממצאים חריגים בשרשרת המזון; 7. לעודד מחקר וחילופי מידע בין שני המשרדים; 8. לפתח ולעודד שימוש בשיטות משופרות להערכת סיכונים; 9. להקים קבוצת ניהול משברים לטיפול במצבים חריגים בשרשרת המזון; 10. לקיים תרגילים בניהול משברים ואירועים חריגים ולהכין תיקי מגירה לנושאים בסיכון; 11. לתכנן מדיניות מזון המתאימה לקיום הזנה הולמת, בריאה ובטוחה של האוכלוסיה לטווח קצר וארוך; 12. לשתף פעולה עם משרדי ממשלה נוספים וגופים אחרים, לפי הצורך. יו"ר המועצה יהיה איש אקדמיה, ד"ר לכל הפחות, בתחומים הקשורים למזון: רפואה, חקלאות, תזונה, הנדסת מזון, וטרינריה, בעל ניסיון ומוניטין, בתחומי המזון, והתזונה ובריאות הציבור. חברי הוועדה יהיו: משנה למנכ"ל משרד החקלאות, מנהל השירותים הווטרינריים, מנהל השירות להגנת הצומח, מנהל אגף הדיג, משנה למנכ"ל משרד הבריאות, ראש שירותי בריאות הציבור, מנהל שירותי המזון והתזונה, מפקח ארצי לבריאות הציבור, נציג משרד התעשייה המסחר והתעסוקה, נציג המשרד לאיכות הסביבה, נציג איגוד הצרכנים, ונציג הוטרינריים הרשותיים.


כן הכין המשרד הצעת החלטה לממשלה, שתסדיר את נושא הפיקוח על מפעלי מזון, במסגרת מועצה עליונה למזון.

5. 
מנכ"ל משרד הבריאות מינה ביום 1.12.2003 ועדה לבחינת שירותי הפיקוח והבקרה על המזון והתזונה.

7. 
נגד כל אותם העסקים, שאינם בעלי רישוי, וזמן הימצאותם בשטח היא מעל 90 יום, מיום העברת מכתב ההתראה הראשון, נפתחו הליכים משפטיים.


בענף ההסעדה ובענף המחלבות, קיים מצב של פתיחה וסגירת מפעלים, בתדירות שמקשה על נקיטת צעדים חוקיים.

9. 
מנכ"ל משרד הבריאות פנה ביום 27.1.2004, לאגף התקציבים באוצר ולנציבות שירות המדינה, בבקשה להגדלת מספר המפקחים. עם קבלת האישור, יקבע המשרד את התקן הנדרש.

16. 
נושא הקמת מאגר נתונים ממוחשב, ובו מידע על המפעלים בענף המזון, ייבחן במסגרת עבודת הוועדה לבחינת שירותי הפיקוח והבקרה על המזון והתזונה.

משרד החוץ

מידע על סיכונים בחו"ל, סיוע לישראלים במצוקה

ושיגור משלחות חירום לחו"ל

הגופים המבוקרים: משרד החוץ; משרד ראש הממשלה - המועצה לביטחון לאומי - המטה ללוחמה בטרור, שירות הביטחון הכללי; משרד הביטחון, צבא ההגנה לישראל; משרד הבריאות; משרד התיירות; 

א. ריכוז ממצאי הביקורת
1. 
פרסום המלצות הנסיעה תלוי בעיקר ביזמת הנציגויות המוסרות את המידע, ומקצתן מתפרסמות ביזמת המחלקה לישראלים בחו"ל. אין במשרד נהלים כתובים בדבר פרסום המידע והמלצות הנסיעה, הקובעים את תוכן ההודעות לציבור, אופן ניסוחן ודרכי פרסומן. לא נקבע עם מי יש להתייעץ ואישורו של מי נדרש לפני פרסום ההודעות, ואין הנחיות עבודה מחייבות לנציגויות בחו"ל בעניין זה. מאחר שהמשרד סבור כי עליו לתת שירות זה לציבור, מן הראוי שפעילותו תוסדר בנהלים. כן יוער, כי מרגע שנתן המשרד את ההוראה לנציגויות למסור לו את הדיווחים, היה עליו לעקוב אחר ביצועה. 

2. 
המחלקה לישראלים בחו"ל, החלה לפרסם את המלצות הנסיעה ואת אזהרות המסע באתר האינטרנט בסוף 1999. מבדיקת הפרק "חשוב לדעת" באתר האינטרנט של המשרד עולה, כי בסוף שנת 1999 פורסמו 3 הודעות והמלצות, בשנת 2000 - 36, בשנת 2001 - 47, בשנת 2002 - 31, ובשנת 2003 (עד ספטמבר) - 18. באמצע אפריל 2003 היו באתר 28 הודעות והמלצות שהוגדרו אקטואליות, מהן 17 אזהרות מסע של המטה ללוט"ר (שחלקן נוגעות לכמה מדינות) ו-11 המלצות והודעות של משרד החוץ בשל מתיחות פוליטית, אלימות במדינה וסכנות בריאותיות. כיוון שהמשרד לא עקב אחר קבלת דיווחי הנציגויות, לא ניתן לדעת אם האתר שיקף את מרב המידע שעמד לרשות המשרד בנושא זה.

3. 
היו ליקויים בפרסום של המלצות נסיעה של המשרד שנגרמו, בין השאר, מהיעדר נהלים ברורים. לדוגמה, בסוף אוגוסט 1999 הכינה המחלקה בהמלצת האגף המדיני הנוגע בדבר, הצעה לפרסם בתקשורת עדכון של אזהרה לישראלים המתעתדים לבקר באזור מסוים במדינה בחו"ל בשל המצב ששרר בה אותה עת (בין היתר נחטפו שני אזרחים ישראלים לשם קבלת כופר). ההודעה לא פורסמה.

4. 
משרד הבריאות מפיץ תדריך של המחלקה לאפידמיולוגיה למרפאות ליוצאים לחו"ל שבלשכות הבריאות שלו ולקופות החולים ברחבי הארץ, כדי שהנוסעים לחו"ל יוכלו לקבל מהן מידע והמלצות בנושא מחלות וסכנות בריאותיות באזורים שונים בעולם, ולקבל את החיסונים והתרופות הנדרשים קודם יציאתם לחו"ל. הביקורת העלתה, שאין קשר ממוסד בין המשרד למשרד הבריאות לצורך מסירת מידע זה לציבור. 
5. 
ההתייחסות היחידה בחקיקה בתחום המלצות נסיעה ואזהרות מסע מובאת בתקנות שירותי תיירות (חובת גילוי נאות), התשס"ג-2003, הקובעות כי "סוכנות נסיעות תיתן למי שרוכש חבילת תיור שהיא מוכרת... או למבקש חבילת תיור כאמור, מידע בכתב בכל הנוגע לשירותים הניתנים במסגרת חבילת התיור", ובכלל זה "מידע שנותנות הרשויות בישראל לסוכנויות נסיעות על מדינות יעד מסוכנות או על דרישות לחיסונים". ואולם מתשובת משרד התיירות למשרד מבקר המדינה מנובמבר 2003 עולה, כי בשל ביטול חובת הרישוי של סוכנויות הנסיעות בשנת 2002, אין בידיו רשימה של כל סוכנויות הנסיעות הפועלות בארץ, כדי להעביר אליהן את אזהרות המסע של המטה ללוט"ר. עוד עולה מתשובתו, שאזהרות המסע אכן אינן מגיעות לכל סוכנויות הנסיעות. כן ציין משרד התיירות, כי הוא עדיין לא עשה פעולות ביקורת יזומות כדי לבדוק אם סוכנויות הנסיעות אכן נותנות את המידע הנדרש ללקוחות, והוא בודק רק סוכנויות שהתקבלו עליהן תלונות. בנוגע לטיפול בהמלצות הנסיעה שמשרד החוץ מפרסם בשל סכנות אחרות השיב משרד התיירות כי אפשר להסדיר את הדבר באמצעות נוהל משותף לשני המשרדים. משרד החוץ מסר בתשובתו למשרד מבקר המדינה, כי המחלקה תקיים פגישה עם משרד התיירות כדי לקבוע כיצד לעדכנו בנושא המלצות הנסיעה. משרד התיירות הדגיש בתשובתו למשרד מבקר המדינה, כי על פי התקנות סוכנויות הנסיעות חייבות למסור את המידע האמור רק ללקוח שרכש חבילת תיור, ולא למי שהזמין או רכש מהן שירותי תיירות בדרך אחרת. כן הודיע משרד התיירות, כי החל לשקול בשיתוף משרד ראש הממשלה את האפשרות לתקן את התקנות כדי שלפחות בנושא אזהרות מסע לא יחול הסייג של חבילות תיור.

6. 
עוד בשנת 1997 פנה המטה ללוט"ר למשרד החוץ בבקשה שיקבל עליו לשמש מוקד מידע שיעדכן את הציבור בכל הקשור לביטחונו לקראת יציאה לחו"ל. בעקבות הפנייה נותחה הסוגיה בנייר מטה פנימי במשרד החוץ באפריל 1997. בדיון פנימי בנייר המטה שהתקיים במשרד החוץ במאי 1997 סוכם, שהמשרד צריך לקבל עליו את האחריות לנושא, אך רק לאחר שהממשלה תקבל החלטה שתבהיר את אחריותו בתחום זה ותנחה את יתר הגופים העוסקים בו לשתף פעולה עם המשרד כדי לאפשר ביצוע יעיל של ההחלטה; ייקבעו נהלים ברורים לעבודת היחידה שתהיה אחראית לנושא במשרד; יוקצו למשרד המשאבים וכוח האדם שיאפשרו הקמת יחידה בעלת יכולת לנתח את המידע המתקבל לצורך הכנת ההמלצות. הביקורת העלתה, שהמשרד והמטה ללוט"ר לא יזמו הבאת הצעת החלטה לדיון בממשלה, וממילא לא התקבלה בממשלה החלטה הקובעת מי יישא באחריות הכוללת לפרסום המלצות נסיעה בכלל ואזהרות מסע בשל איומי טרור בפרט.

7. 
אזהרות המסע בשל איומי טרור שמכין המטה ללוט"ר מופצות לאחר ניתוח מקצועי של נתונים המתקבלים ממערכת הביטחון. הביקורת העלתה, כי פעילות המטה ללוט"ר בתחום זה - דרכי ההחלטה מה לפרסם, באיזו דרך ומתי ושקילת השפעתן של האזהרות על הקשרים המדיניים והכלכליים של ישראל עם מדינות אחרות - אינה מוסדרת בנהלים, הקובעים, בין השאר, את חלוקת הסמכות והאחריות בתחום זה בין המטה ללוט"ר למשרד החוץ.

8. 
בעקבות התגברות הטרור העולמי והמחשת חומרתו בפיגועי ספטמבר 2001 בארה"ב ובפיגוע הטרור נגד יעדים ישראליים במומבסה בנובמבר 2002, החל המטה ללוט"ר לקבוע תחומי אחריות ודפוסי עבודה ושיתוף פעולה עם גופים אחרים בתחום זה. לפי בקשת המטה ללוט"ר, באין לו אתר אינטרנט משלו, המשרד מפרסם את אזהרות המסע של המטה באתר האינטרנט שלו. לדברי משרד החוץ, על פי הסדר שנקבע בעל פה, המטה ללוט"ר מוסר לו את אזהרת המסע שקבע, כדי שישקלו יחדיו את נוסחה גם על פי שיקולים מדיניים. כן ציין המשרד כי אזהרות המסע חייבות בתיאום מלא עם משרד החוץ. הביקורת העלתה, כי היו עיכובים בפרסום אזהרות המסע, מקצתם בשל חילוקי דעות בין המטה לבין המשרד על ניסוח האזהרה או על עצם פרסומה.

9.  
בסוף נובמבר 2002 החל המטה ללוט"ר למסור את אזהרות המסע ישירות למשרד התיירות כדי שיופצו בין סוכני הנסיעות, על בסיס תקנות שירותי תיירות (גילוי נאות), התשס"ג-2003. נמצא, כי היו מקרים שהמטה ללוט"ר מסר את האזהרות למשרד התיירות בלי להתייעץ עם משרד החוץ בקשר לנוסחן. כמו כן נמצא, כי משרד התיירות מוסר את האזהרות לסוכני הנסיעות רק ימים אחדים לאחר קבלתן, כך שבאותם ימים נמנע מהנוסעים לחו"ל מידע חשוב על איומי טרור.

10. 
בתכנית העבודה של המטה ללוט"ר לשנת 2003 כלולה הקמת אתר אינטרנט משלו לפרסום אזהרות מסע. לפי אומדן שהכינה לשכת הפרסום הממשלתית עבור המטה ללוט"ר ביולי 2003, עלות הקמת האתר תהיה כ-102,400 ש"ח (לא כולל רישום האתר ופרסומו, שעלותם נאמדת בכ-406,000 ש"ח); העלות השנתית של הניהול השוטף של האתר ותחזוקתו נאמדה בכ-55,000 ש"ח. בתשובתו למשרד מבקר המדינה מסר המטה ללוט"ר שאם תישאר האחריות לפרסום אזהרות מסע בידי המטה, חיוני ביותר שיהיה לו אתר אינטרנט לפרסומן, כמקובל ב"מדינות המתוקנות"; לדברי המטה, "תכנית מפורטת ושלמה לאתר כזה פותחה על ידי המטה ללוט"ר וממתינה להשתלב באתר אינטרנט עצמאי". לדעת משרד מבקר המדינה, ספק אם יש צורך במערכת נוספת של פרסום המלצות נסיעה ואזהרות מסע, שהקמתה והפעלתה כרוכה בהשקעה ניכרת של כספי המדינה ותיצור כפילות. יש מקום שאזהרות המסע בשל איומי טרור והמלצות נסיעה הנוגעות לסכנות אחרות יפורסמו באתר אחד, שכן יש לכך יתרונות ארגוניים והדבר יקל על הנוסעים לחו"ל. 

11. 
המחלקה לישראלים בחו"ל משמשת מטה לפעולות המשרד בכל הנוגע לטיפול בישראלים שנקלעו למצוקה אישית בחו"ל, בעיקר כשמדובר בפיקוח נפש, והיא מתאמת בין יחידות המשרד בעניין זה, מפעילה את הנציגות בחו"ל, קובעת אילו פעולות ייעשו ומקיימת את הקשר עם קרובי משפחה של נפגעים. הביקורת העלתה, כי יש במחלקה "תיקי שטח" רק על כמה מדינות באסיה, בדרום אמריקה ובאפריקה, שהן מרכזיות מבחינת הטיפול במטייל הישראלי, אך המחלקה אינה עושה בקרה על הכנתם ועדכונם השוטף של תיקי השטח בנציגויות. משרד החוץ הודיע בתשובתו למשרד מבקר המדינה, כי יוכן נוהל ולפיו יעודכנו תיקי השטח של המחלקה בכל שנה.

12. 
שיגור משלחת כרוך בפעילות משותפת של צה"ל ושל משרדי הממשלה הנוגעים בדבר. חלק מהגופים שהשתתפו באירועים שנבדקו  ובחנו את הטיפול בהם, הצביעו על היעדר נוהל משותף או מנגנון קבוע לתיאום בין הגופים המעורבים, וציינו, שלא תמיד היה ברור מי הגוף הנושא באחריות הכוללת לתיאום בין המערכות, הן בארץ והן בחו"ל. 

13. 
ב-4.10.2001 התקבלה ההודעה הראשונה במרכז המצב על התרסקות מטוס נוסעים בים השחור במהלך טיסה מתל אביב לנובוסיבירסק שברוסיה. באסון נספו 78 בני אדם, רובם אזרחי ישראל או קרובי משפחתם. במסיבת עיתונאים באותו יום אמר ראש הממשלה, כי סיכם עם נשיא רוסיה על שיתוף פעולה מלא בין ישראל לרוסיה בחקירת נסיבות האסון. שר התחבורה ציין, כי סוכם גם שצוות מטוס של צה"ל ישתתף בחיפושים בים השחור.  הביקורת העלתה, כי לחלק מהגופים שהשתתפו במבצע לא היה ברור מי הגורם המוביל ולא תמיד היה תיאום בין הגופים שהשתתפו במבצע - משרד החוץ, צה"ל, המחלקה לזיהוי פלילי במשטרה, הסוכנות היהודית והמשרד לקליטת העלייה. בשל היעדר נוהל משותף בדבר סדרי העבודה בשטח, אי-קביעת הגורם המוביל והיעדר תיאום מוקדם בין כל הגופים נוצרו בלבול ואי-בהירות, וכתוצאה מכך היו קשיים בכל הקשור בטיפול במשפחות הנספים באסון. מהמסמכים במשרד החוץ עלה, שהסוכנות היהודית ארגנה את המשלחת מטעמה שאליה נלוו קרובי המשפחה של הנספים ומספר רב של נציגי אמצעי התקשורת, ללא תיאום מראש עם המשרד. הדבר הביא למחאה מצד רוסיה, משום שלדבריה לא הייתה מעוניינת להפוך את האירוע ל"הצגה" תקשורתית. כן נוצרו מצבים של אי-נעימות בין הנציגים השונים של ישראל לבין נציגי רוסיה ומשפחות הנפגעים. לדעת משרד מבקר המדינה, היה מקום לתאם מראש באמצעות משרד החוץ את פעילותם של כל הגופים במסגרת המבצע. אין זה סביר שכל גוף יחליט בעצמו שהוא המוביל ויפעל ללא תיאום מראש עם הגופים האחרים. כמו כן, היה מקום לקיים לאחר המבצע הליך של הפקת לקחים משותפת לכל הגופים שהשתתפו בו, בכללם גם גופים שאחריותם אינה מוגדרת בפקודות הקבע של צה"ל ובנוהלי משרד החוץ.

14. 
לעתים יש צורך בשיגור צוות חלוץ לארץ היעד מוקדם ככל האפשר כדי לבחון את היקף האסון, את התנאים במקום, ואת התאמת המשלחת ומשימותיה לאזור המיועד, לקבוע את היקפו וסוג של כוח האדם הנדרש, לעשות הכנות לקליטת המשלחת וליצור קשר עם השלטונות המקומיים. הביקורת העלתה, כי יש אי-בהירות בדבר האחריות לשיגור צוות חלוץ ולקביעת משימתו והרכבו. לפי פקודת הקבע של המטכ"ל, חטיבת המבצעים בצה"ל אחראית לקבוע אם יש צורך בכוח חלוץ, אך לא נקבע למי תהיה האחריות לשיגורו. בפקודת הקבע של פיקוד העורף נקבע, כי הוא אחראי להיערכות לשיגור הכוח ולקביעת הרכבו. בנוהלי מרכז המצב במשרד החוץ נקבע כי המחלקה המרחבית הנוגעת בדבר, ולחלופין מרכז המצב, יקבעו את אופי המשלחת של המשרד והיקפה. ראש חטיבת מבצעים בצה"ל ציין לפני משרד מבקר המדינה, כי משרד החוץ שלח את משלחת החלוץ שלו למומבסה ללא תיאום עם צה"ל, ורק ברגע האחרון צורף אליה נציג פיקוד העורף. 

ב. תגובות המבוקרים

משרד החוץ

1. 
המחלקה לישראלים בחו"ל גיבשה בחודש פברואר 2004 נוהל לפרסום המלצות נסיעה. הנוהל צורף כנספח לתקנון הקונסולרי.
4. 
המחלקה לישראלים בחו"ל, בשיתוף סמנכ"ל הסברה ויחסים בינלאומיים במשרד הבריאות, פרסמו בפברואר 2004 נוהל משותף לפרסום מידע, הכולל המלצות משרד הבריאות ליוצאים לחו"ל. הנוהל צורף כנספח לתקנון הקונסולרי.
5. 
המחלקה לישראלים בחו"ל, פנתה למשרד התיירות, להסדרת נוהל משותף, שיקבע את דרך הבאת המידע המתפרסם על ידי משרד החוץ, לידיעת משרד התיירות. הנוהל לא יכלול המלצות למטיילים מטעם המטה ללוחמה בטרור - התרעות הקשורות לענייני ביטחון, שתפורסמנה בנפרד, אחרי השלמת עבודת מטה משותפת עם המטה ללוחמה בטרור.


הנוהל המשותף לשני המשרדים וללוט"ר יגובש עד יוני 2004.

11. 
המחלקה לישראלים בחו"ל גיבשה נוהל להכנת "תיקי שטח". הנוהל צורף כנספח לתקנון הקונסולרי המעודכן.
משרד התיירות

5.9. 
משרד התיירות פועל לתיקוני חקיקה אשר ירחיבו ויבהירו את חובת הגילוי הנאות והעיצומים בגין הפרתם. באתר האינטרנט של משרד התיירות קיימת הפנייה לאתר האינטרנט של משרד החוץ, אשר בו מפורטות אזהרות המסע ליוצאים לחו"ל. על פי החוק הנוכחי, אין למשרד את רשימת סוכנויות הנסיעות הפעילות בארץ. המשרד  פועל לעדכן את סוכני הנסיעות באזהרות המסע של משרד החוץ.

משרד החינוך, התרבות והספורט

חינוך קדם יסודי - סדרי מינהל וניהול כספי

הגוף המבוקר: משרד החינוך, התרבות והספורט

א. 
ריכוז ממצאי הביקורת
1. 
השינויים במבנה הארגוני שעשתה הנהלת האגף לחינוך קדם יסודי אושרו בידי הנהלת המשרד אולם לא אושרו בידי נש"מ, ואף לא הובאו לידיעתה. יוצא אפוא שהאגף פועל זה חמש שנים במבנה ארגוני שלא אושר בידי נש"מ. על פי הוראות תקנון שירות המדינה (תקשי"ר), אם חלו במשך השנים שינויים בצורכי האגף הדורשים לעשות בו שינויים ארגוניים, לרבות במצבת כוח האדם ובהגדרות התפקידים, היה על המשרד להביא את הדבר לידיעת נש"מ ולאישורה. 

2. 
העסקת עובדים בתפקידי מדריכים באגף נועדה גם לעבות את מערך כוח האדם בתפקידי המטה. לדעת משרד מבקר המדינה, העסקת עובד לפי שעות הדרכה, במשך שנים רבות בעבודות מטה באגף, אינה מתיישבת עם הגדרת תפקיד המדריך - עובד זמני שנועד לעסוק במשימות הדרכה. העסקה כזאת, שאינה משקפת את העיסוק בפועל של אותם עובדים, נוגדת כללי מינהל תקין.

3. 
המשרד אינו דורש מהרשויות המקומיות לדווח לו על השימוש שהן עושות בכספים שהוא מעביר להן למימון הגנים, ואף אינו מפקח על כך בדרך אחרת. לדעת משרד מבקר המדינה, ראוי שהמשרד יפקח על הכספים הרבים שהוא מעביר לרשויות המקומיות בכל שנה בעבור גנים, ויוודא שכל אחת מהן העבירה את מלוא הסכומים לייעודם וללא עיכובים.

4. 
משרד מבקר המדינה חישב את הסכומים הממוצעים שהקצו 20 רשויות מקומיות לרכישת חומרי מלאכה וניקיון לכיתת גן בשנת הלימודים התשס"ב. נמצא, שיש הבדלים גדולים בין הרשויות. ההבדלים בין הסכומים המוקצים לילדי הגן ביישובים יוצרים פערים בשירותי החינוך. 

5. 
המשרד לא דרש מרשויות מקומיות שעיכבו העברת כספים להעביר לגנים ללא דיחוי את הכספים שהוא שילם להן בגינם. לדעת משרד מבקר המדינה, מאחר שהמשרד מעביר לרשויות מקומיות סכומים ייעודיים עבור גני ילדים ראוי שהן יקפידו להעביר אליהם את הכספים במועד.

6. 
הפיקוח הכספי של הרשויות על הגננות נעשה על ידי דרישה להמציא לרשות חשבוניות על תשלום. הרשות המקומית רק מסכמת את החשבוניות כדי לוודא שסכומן זהה לסכום שהקצתה לגן. סיכום החשבוניות בלבד אין בו פיקוח ובקרה מספיקים של הרשות המקומית על ניהול כספי הגן. 

7. 
על הרשויות המקומיות והגננות להקפיד לפעול בהתאם להנחיות המשרד ולמסור להורים מידע מלא ומדויק בעד אילו שירותים הם חייבים לשלם ואילו שירותים הם אינם חייבים לרכוש. זאת ועוד, חומרי מלאכה וניקיון הם חלק מהשירותים הבסיסיים שגן אמור לספק לילדים, ללא תשלום של ההורים. 

8. 
ברוב הרשויות המקומיות שנבדקו נמצא, כי הורים מתנדבים בכל גן גובים ומנהלים את הכספים שההורים משלמים בעד שירותי העשרה, ויש שכספים אלה מופקדים בחשבון בנק נפרד שמנהלים ההורים המתנדבים ולא בחשבון הבנק של הגן. שבו מופקדים הכספים שהרשות המקומית מקצה לגננת. העובדה שהמשרד והרשויות המקומיות מאפשרים מצב שהורים מתנדבים הם שעוסקים בניהול כספי ההורים בגן, אינה מתיישבת עם הוראות המשרד ועם כללי מינהל תקין, מה עוד שקשה לבקר את הפעולות הכספיות של הורה ולדרוש ממנו לשאת באחריות לניהול הכספי. 

9. 
המשרד לא עמד על כך, שדרישות התשלום מן ההורים יאושרו כנדרש לפני מסירתן להורים, ולא דרש דיווחים כספיים. 

10. 
ברוב הרשויות המקומיות שנבדקו נגבו מן ההורים בשנת התשס"ב סכומים גבוהים מ-300 ש"ח בעבור השירותים הנוספים. עוד נמצא, שהורים שילמו גם בעד שירותים שהמשרד אסר לגבות בעבורם כסף. 

11. 
המקומיות אינן יודעות מהו הסכום שנגבה מכל הורה, ואינן עושות בקרה על השימוש שהגננות והורים מתנדבים עושים בכספים אלה, לרבות בעודפי הכספים, ואינן בודקות אם העודפים מוחזרים להם. 

12. 
תכנית לימודים נוספת (תל"ן), אמורה להתקיים לאחר שעות הלימודים הבסיסיות וההורים מממנים אותה. הביקורת העלתה, כי תל"ן מתקיימת בגנים במהלך שעות הלימודים הבסיסיות, והמשרד יודע על כך. לדעת משרד מבקר המדינה, כאשר תל"ן מוצגת להורים כחלק בלתי נפרד מיום הלימודים נפגעת זכותם שלא לשלם בעדה. 

13. 
הוראות המשרד בעניין תל"ן אינן מיושמות בגנים: הסכומים הנגבים מההורים חורגים מהתעריפים, רשויות מקומיות אינן מארגנות בדרך כלל את התל"ן והאחריות לכך נופלת על כתפי הורים וגננות שנאלצים לשכור בעצמם את מספקי השירותים ולהתמקח עמם על המחיר; תל"ן פועלת במהלך יום הלימודים והורים שאינם מעוניינים בה נאלצים לשלם בעדה. 

14. 
הנתונים על כלל התשלומים השנתיים של המשרד לרשויות המקומיות בעבור גנים אינם מרוכזים באופן המאפשר לדעת באיזה סכום הסתכמה ההוצאה על הגנים; בחלק מן הסעיפים הכספיים במערכת הממוחשבת אין הפרדה בין הוצאות לגנים ובין הוצאות לבתי ספר. לפיכך אי אפשר לבודד את ההוצאות שהיו למשרד על הגנים ברשות מקומית מסוימת מאלו שהיו לו על בתי הספר באותה רשות. לדעת משרד מבקר המדינה, ראוי שהמשרד יפעל לשיפור המערכת הכספית הממוחשבת כדי שהיא תאפשר הפרדה כספית מלאה בין גנים לבתי ספר. הדבר עשוי לסייע בידו בכל הקשור לבקרה ופיקוח על הקצאת המשאבים ולתכנון התקציב. 

ב. תגובות המבוקר

משרד החינוך, התרבות והספורט

1. 
המשרד החל בהערכות לשינוי מבני וארגוני של האגף לחינוך קדם יסודי, כולל נוהל העסקת עובדים בכל הרמות: פיקוח, הדרכה  ומינהל.

צוות בכיר שבחן את מבנה האגף ומשאביו יגיש יוגש בחודש מאי 2004 למנהלת הכללית, דו"ח המציג התארגנות חדשה של מבנה האגף לחינוך קדם יסודי.


התוכנית תובא לאישור נציבות שירות המדינה.

2. 
במבנה הארגוני החדש, יוקטן למינימום מספר ימי ההדרכה באגף, לשם ביצוע משימות פדגוגיות ברמה הארצית. 


השינוי המבני/ארגוני יסייע במיסוד המשרות, וייצור מבנה יעיל לקידום גני הילדים.

8. 
בשנת הלימודים התשס"ג, נערכו פעולות הסברה אצל המפקחים על גני הילדים, ברשויות המקומיות ובציבור הגננות. הובהר, כי הגננת היא האחראית לכל הפעולות הכספיות של הגן, והאחריות לפיקוח שוטף והסדיר על גביית הכספים ועל ניהולם, מוטלת על הרשות המקומית.

9. 
משנת הלימודים התשס"ג, המשרד דורש כי דרישת התשלום תאושר על ידי הפיקוח של המחוז, וגם על ידי הרשות המקומית.

10. 
הסכום המירבי שהותר לגבייה בגני ילדים הינו 298 ₪, כולל טיול בן יום שלם, ועוד 324 ₪ עבור 3 שעות שבועיות של תכנית לימודים נוספת. הגבייה בפועל תהיה בהתאם למספר השעות הניתנות.


המשרד לא אישר כל חריגה; חריגות בודדות שנמצאו, בוטלו לאלתר, כולל תוכנית לימודית נוספת, שהופעלה בראשון לציון, ברחובות ובשוהם. כאשר התברר למשרד שהגבייה חרגה מהסכום שהותר, הופסקה הפעילות לאלתר, וחודשה רק לאחר שבוצעו השינויים המבוקשים.


כל תלונה על חריגה, מטופלת במחוז, ובמידת הצורך, הנושא מועבר למטה המשרד. מספר התלונות הצטמצם, והן מטופלות ללא כל פשרות.

13. 
הפעלת תכנית לימודים נוספת, נעשית על ידי הרשות המקומית או על ידי חברה עירונית.


גן ילדים אינו ישות משפטית; חל איסור מוחלט על הגננת או על ההורים, להעסיק בעלי מקצוע, בכל מסגרת שהיא.


כנגד מי שיחרוג מהנהלים ינקטו צעדים משפטיים.

14. 
מערכת התשלומים ומערכת התקצוב המוניציפאלי, מותאמות לשיטת התקצוב ולתקנות התקציביות. המערכות מתוכננות גם למתן מענה ברמה פרטנית וברמה מערכתית.


במקרים בהם התקנות התקציביות אינן מערכתיות, והתקצוב נעשה לפי סוגי מוסדות, ניתן להפיק דוחות בחתך של כל מוסד ומוסד.


בנושאים מערכתיים, כגון שיפוצים, המערכות נותנות מענה הן לשיטת החישוב (מספר תלמידים ביישוב), והן להתניות ברמה מערכתית (התקציב לא יפחת מ-17,000 ₪ לרשות, וכד'). מאחר ובתקצוב מערכתי מעין זה, אין ביטוי לסוגי המוסדות, כך גם במערכות הממוחשבות אין ביטוי בחתך של שלבי החינוך השונים.


לאחרונה פותחה מערכת אינטרנטית, המאפשרת לרשויות להפיק דוחות ממערכת התשלומים, ברמת הפירוט שצוינה לעיל.

המערכת תותאם גם לשינוי בשיטת התקצוב הנוכחית, ותאפשר הפרדה כספית בחתך מוסד גם בנושאים המערכתיים.
תשלומים של משרד החינוך לחטיבות העליונות

הגוף המבוקר: משרד החינוך, התרבות והספורט

א. 
ריכוז ממצאי הביקורת
1. 
בעבור בתי ספר שבהם מספר התלמידים בכיתה גדול מהמספר התקני שקבע המשרד, מקבלות הרשויות המקומיות תקציב גבוה מזה שהן מקבלות בעבור בתי ספר שבהם מספר התלמידים בכיתות תקני או פחות מזה. מכאן ששיטת החישוב של שכר הלימוד שמוקצה לכל בית ספר עלולה לעודד את הבעלויות ואת הרשויות המקומיות להגדיל את מספר התלמידים בכיתה, דבר שעלול לפגוע בהישגי התלמידים. 

2. 
על פי ההנחיות כיצד לדווח למשרד על נתוניהם של התלמידים, מטיל המשרד את האחריות לדיווחים המוגשים לו על מנהלי בתי הספר, שבידם הנתונים על המורים, ואף מנחה אותם כיצד לדווח. בפועל, מעבירים בתי הספר למשרד החינוך את טופסי הדיווח ועליהם חתימתם באמצעות הרשויות המקומיות. הרשויות שהתקשרו עם חברה המתמחה בייעוץ כלכלי למוסדות חינוך, מעבירות אליה את הטפסים כדי שתבחן את האפשרות לעשות בהם שינויים שיביאו להעלאת הפרופיל ולהגדלת התקציב מהמשרד. לאחר יישום המלצות החברה בדבר השינויים שיש לעשות בנתונים שבטפסים, שולחות הרשויות טפסים "מתוקנים" למשרד. לפני משלוח טפסים אלה למשרד אין הרשויות מחזירות אותם למנהלי בתי הספר כדי שיבדקו את נכונות הנתונים המובאים בהם ויאשרו אותם בחתימתם ובחותמת בית הספר, כנדרש על פי הנהלים. 

3. 
בבדיקת הטפסים שהעבירו חלק מהרשויות מקומיות למשרד החינוך מצא משרד מבקר המדינה טפסים הנושאים את חותמת בית הספר וחתימה של אדם שאינו מנהל בית הספר, וכן טפסים הנושאים רק את חותמת בית הספר בלי כל חתימה. לדעת משרד מבקר המדינה, על הרשויות המקומיות להימנע מלהגיש למשרד מסמכים שניתן לראותם כמאושרים בידי מנהלי בתי הספר, קודם שהראו אותם למנהלים כדי שיוכלו לוודא שהנתונים בהם נכונים ולחתום עליהם; ועל משרד החינוך לבדוק אם הטפסים שהוגשו לו חתומים בידי מנהל בית הספר, כנדרש בנהליו.

4. 
על המשרד לבדוק אם רשויות מקומיות ובעלויות קיבלו בעבור שכר לימוד לבתי ספר, תקציבים גדולים מאלה שהמשרד היה אמור להעביר להן על פי הנתונים האמיתיים של בתי הספר.

5. 
נמצא, כי אחד מבתי הספר דיווח למשרד רק על 18 מכ-40 עובדי ההוראה המועסקים בו. לפי הדיווח עבדו עובדי ההוראה שנכללו בו בשש משרות בלבד. ראוי שמשרד החינוך יתייחס במלוא החומרה לדיווחו של בית ספר על שש משרות בלבד, ויבדוק ביתר יסודית את בית הספר ואת אמינות דיווחיו.

6. 
שבעה בתי ספר בארבע רשויות מקומיות דיווחו על 22 עובדות הוראה כאילו יש להן ילדים בני פחות מ-14 אף שהיו להן ילדים מבוגרים יותר או לא היו להן ילדים כלל. בבדיקה נמצא, כי לכל עובדות ההוראה האמורות היה ותק גדול יחסית לוותק הממוצע של עובדי ההוראה בבית הספר שלימדו בו, והגדלת היקף משרתן בדיווח תרמה להעלאת הפרופיל של בית הספר. המשרד לא אימת באמצעים העומדים לרשותו, ידניים או ממוחשבים, את הנתונים שמסרו לו בתי הספר על ילדי העובדות האמורות אלא הסתמך רק על דיווחי בתי הספר. 

7. 
משרד מבקר המדינה הצליב את הנתונים על היקף המשרה של עובדי ההוראה המובאים בשני סוגי דוחות - דוח לקביעת הפרופיל, ודוח לקביעת רמת השירות - עם הנתונים על היקף המשרה שבדוחות השכר שלהם. התברר, כי מרבית בתי הספר שנבדקו דיווחו פעמיים על שעות ההוראה של מורים שהיה להם תפקיד נוסף בבית הספר. 

8.
על פי פרופיל בית הספר, הוותק של שלושת עובדי ההוראה שנבדקו, היה גדול מהוותק הממוצע של עובדי ההוראה בבתי הספר שלימדו בהם, ועל כן כלילתם שלא כדין בשני הדוחות - דוח לקביעת הפרופיל, ודוח לקביעת רמת השירות - תרמה להעלאת הפרופיל של בית הספר, וכתוצאה מכך להעברת תשלומי יתר.

9. 
היו בתי ספר ששינו את דיווחיהם סמוך לסוף שנת הלימודים, ושינויים אלה אף השפיעו במידה ניכרת על הפרופיל שלהם. עדכון נתוני המורים סמוך לסוף שנת לימודים והחלתם למפרע מתחילת אותה שנה מעלים תמיהה, שכן אין זה סביר שהיקף משרתו של מורה ישונה במידה ניכרת לקראת סוף השנה, ואם השינוי נעשה עוד בתחילת השנה, לא ברור מדוע לא דווח עליו כבר אז. המשרד לא דרש מבתי הספר שדיווחו לו על שינויים בהיקפי המשרה של מורים להמציא לו אישורים כלשהם המעידים על השינויים. לדעת משרד מבקר המדינה, על משרד החינוך לבקש מבתי הספר אסמכתאות, כגון פרוטוקולים, כל אימת שהם מדווחים לו על שינויים בנתוני המורים שעשויים להשפיע במידה ניכרת על הפרופיל. 

10. 
בתי הספר ממציאים למשרד את הנתונים על רמת השירות על גבי טפסים המיועדים למטרה זו. את החישוב של רמת השירות של מרבית בתי הספר עושה באופן ידני עובד של המשרד הממונה על כך. מהבדיקה עולה, כי עובד זה מחשב את שיעור רמת השירות לפי הדיווח ולפי הנוסחאות שקבע המשרד, אולם על פי רוב שיעור רמת השירות שהוא מאשר קטן מהשיעור שבית הספר אמור לקבל לפי הדיווח והנוסחאות, והעובד מחליט עליו על פי שיקול דעתו בלבד וללא כל נימוק. עקב כך לא הייתה אחידות בקביעת רמת השירות של בתי הספר. ב-33 מ-150 טופסי דיווח שבדק משרד מבקר המדינה היה שיעור רמת השירות שנקבע לבית הספר קטן ביותר מאחוז מהשיעור שהוא היה זכאי לו. לדעת משרד מבקר המדינה, על המשרד לקבוע את רמת השירות בשיטה אחידה, על פי הקריטריונים שקבע, ולא על פי שיקול דעת של העובד האמור. כמו כן רצוי שחישובי רמת השירות ייעשו במחשב ולא באופן ידני. הדבר ימנע טעויות אנוש וגם יאפשר להפיק לבתי הספר את פירוט החישובים שנעשו לשם קביעת רמת השירות שלהם, כדי שיוכלו לבדוק אותם.

11.
בתי הספר, חוץ מבתי הספר של החינוך ההתיישבותי, אינם מקבלים מהמשרד את פירוט החישוב של רמת השירות, ועקב כך הם אינם יכולים להשיג על רמת השירות שנקבעה להם.


ב. תגובות המבוקר

משרד החינוך, התרבות והספורט

2. 
נערכה ביקורת על פערי פרופיל בשנת תשס"ב, בעקבותיה קוזזו ממוסדות חינוך כספים רבים.


בשנת תשס"ד יזם המשרד סדנאות וימי עיון לכל מוסדות החינוך, בנושא דיווח ומילוי נכון של טפסי הדיווח. בכך יתייתר הצורך בחברות יעוץ.

4. 
המשרד מפעיל ביקורות באמצעות רואי חשבון, על שכר הלימוד בחטיבות העליונות, בתחומים הבאים: פערי דיווח; שעות-אם; רישוי מוסדות חינוך; מוסדות המגישים בקשה לתקצוב בגין תגבור לימודי יהדות; מוסדות קטנים; רשויות מקומיות; רשתות; מוסדות בעלי שעור גבוה של חריגי גיל; מוסדות שאין התאמה בין בחינות למגמה מדווחת; חינוך פנימייתי; מוסדות ספציפיים לפי אינדיקציות.


כהכנה לביקורת, החשבות עורכת הצלבות ובקרות ממוכנות, באופן שוטף, לחשיפת חריגים. כן מפעילה החשבות פיקוח על ההתנהלות הכספית של מוסדות החינוך ובעלויות החינוך, ומקזזת כספים לפי הממצאים. בחשבות מופעלת מערכת מעקב ממוחשבת אחר כל המוסדות והבעלויות שהתגלו בהצלבות ובבקרות השונות. בשנת 2003 קוזזו כ-40 מליון ₪ ממוסדות ומבעלויות חינוך. 


בעלויות ומנהלים שדיווחו באופן לקוי, עוברים גם הליכי שימוע. 

9-5. המשרד מצליב נתונים לחשיפת פערי דיווח. נבדקים דיווחי שנת תשס"ג, לאיתור פערים מעל 15%. 

6. 
בשנת 2004, תעשה הצלבה של קובץ מורות אמהות, מול מירשם התושבים.

9. 
בתי ספר שפרופיל המורים שלהם עולה או יורד, מעל פער מסוים, נבדקים גם ידנית, ולעיתים גם על ידי רואי חשבון.

10. 
במשרד פועלת עתה ועדה, הבוחנת את נושא רמת השירות.

היבטים מינהליים בתהליך הטמעת מודל

ללימוד מתמטיקה בגני ילדים

הגוף המבוקר:  משרד החינוך, התרבות והספורט

א. 
ריכוז ממצאי הביקורת
1. 
שנת הלימודים שבה נעשה הניסוי להטמעת המודל בגני ילדים ב-60 גנים, הסתיימה בלא שהתקיים במשרד דיון מסכם לגבי תוצאות הניסוי והמסקנות העולות ממנו. נמצא, כי למרות זאת החלו המפקחת הארצית, המפקחות על הגנים והמדריכות למתמטיקה ומחשבים בגנים בפעילות נמרצת להפצת הערכה והחדרתה בקרב רשויות מקומיות נוספות, והמפקחת הארצית אף המליצה להכניס את המודל בכל גני הילדים. 

2. 
על פי נתונים שהתקבלו מספק הערכות, בשנת 2003 רכשו אותן גם כ-140 בתי ספר. הדבר נעשה אף הוא בלי שדנו במשרד והחליטו על הרחבת השימוש בערכה גם בבתי ספר, הגילים לשימוש בה, מידת תרומתה לתלמידים, שילוב המודל בתכנית הלימודים במתמטיקה, וההשתלמויות שיש לתת למורים. 

3. 
אף שלא התקבלה בהליך סדור החלטה מקצועית-פדגוגית לרכוש את הערכה פעל המשרד, בעידודה של המפקחת הארצית, כאילו נפלה החלטה לרוכשה ואף העביר תקציבים לרשויות מקומיות למטרה זו. המשרד, שיזם את החדרת הערכות לגנים ואף עודד את הרשויות המקומיות באמצעות המפקחות על הגנים והמדריכות למתמטיקה לרכוש אותן, לא הסדיר את תנאי הרכישה לכלל הרשויות המקומיות, ואלה רכשו את הערכה במחיר שהספק דרש מהן. גם אם כל רשות מקומית רכשה את הערכות מן הספק בעצמה ולא באמצעות המשרד, היה על המשרד, שהוביל את המהלך, לשאת ולתת עם הספק על הפחתת מחיר הערכות, אגב ניצול היתרון לגודל, ולהודיע על כך לרשויות המקומיות.

4. 
ועדת הנסיעות החליטה שלא לאשר את נסיעתה של המפקחת הארצית לבוסטון לבחון את המודל, במימונו של מפתח המודל. נמצא, כי המפקחת הארצית נסעה לבוסטון בניגוד להחלטת ועדת הנסיעות ושהתה שם מ-8.6.1999 עד 15.6.1999. הוצאות הנסיעה והלינה היו במימונו של מפתח המודל. 

5. 
על המשרד להקפיד, שלכל בקשה של עובד לאשר לו נסיעה לחו"ל שתמומן בידי גורם חיצוני, תצורף חוות דעת של היועץ המשפטי של המשרד. 

6. 
בעת ביצוע הניסוי בגני הילדים הייתה המפקחת הארצית תלמידת מחקר באחת האוניברסיטאות בארץ; ואת הניסוי בהטמעת המודל עשתה גם כחלק מעבודת הדוקטור שלה. המשרד לא קבע לה גבולות ברורים בעניין זה אף שהיא הסתייעה במשאבי המשרד בביצוע המחקר והייתה הדמות המרכזית בהטמעת המודל בגני הילדים. מהמסמכים עולה שלממונים עליה לא היה מידע שלם על פעולותיה, ולא היו להם כלים לפקח על עבודתה.

7. 
לדעת משרד מבקר המדינה, היה במעורבותה של המפקחת הארצית בקבלת החלטות בעניין הערכות, משום טעם לפגם ופגיעה בסדרי מינהל תקין.

8. 
לדעת משרד מבקר המדינה, על משרד החינוך להקפיד שעזרי למידה ייכנסו לשימוש במוסדות חינוך רק לאחר שצוות מקצועי בלתי תלוי יבחן את ערכם הפדגוגי וכן את עלותם בהשוואה לחומרי למידה חלופיים, שווי ערך. 

ב. תגובות המבוקר

משרד החינוך, התרבות והספורט

1. 
עם השלמת הניסוי והגשת הדו"ח של המפקחת, התקיים דיון אצל מנהלת אגף החינוך היסודי.  המפקחת הארצית קיבלה הנחייה מפורשת שלא להמליץ על הערכה ולא להחדירה לגנים, עד להשלמת כל התהליכים המחייבים לשימוש במוצר.

3. 
הרשויות המקומיות קיבלו אישור לרכישת ציוד מדעי/טכנולוגי לגני ילדים, בהתאם לתוכניות הלימוד. לא נקבעו מראש פריטי ההצטיידות, בהשערה שהרכישה אמורה להתבצע לפריטים מתחומי המדע והטכנולוגיה בלבד.


התקציב היה ל-52 גנים בלבד, בעלות כוללת של 45,000 ש"ח.

4. 
המשרד מברר עתה את נושא נסיעת המפקחת הארצית לבוסטון, וישקול נקיטת צעדים כנגדה.

5. 
ועדת הנסיעות של המשרד פועלת על פי עקרונות שגובשו על ידי המשרד. על פי עקרונות אלה: א. הגוף המזמין משתתף לפחות במימון חלקי של הנסיעה; ב. העובד מרצה בכנס.


הוועדה דחתה על הסף את הבקשה לנסיעה עוד בשלב הראשון, לפני שהיה צורך לבחון את ההיבט המשפטי. 


הוועדה תקפיד שלכל בקשה של עובד לאשר לו נסיעה לחו"ל, שתמומן בידי גורם חיצוני, תצורף חוות דעת של היועץ המשפטי של המשרד.

7. 
המשרד יבחן אם יש לנקוט בצעדים משמעתיים כנגד המפקחת הארצית. 

8. 
המזכירות הפדגוגית התבקשה לבדוק את יתרונות השימוש הדידקטי בערכה בגני הילדים. 
ספרי לימוד בבתי ספר

הגופים המבוקרים: משרד החינוך, התרבות והספורט; משרד התעשייה, המסחר והתעסוקה

א. 
ריכוז ממצאי הביקורת
1. 
בחטיבת הביניים גדל שיעור הספרים הלא מאושרים בשנת הלימודים התשס"ד, מ-27% ל-35%, ובחטיבה העליונה הוא נשאר כמעט ללא שינוי: 66% בשנת הלימודים התשנ"ח לעומת 65% בשנת הלימודים התשס"ד. עוד נמצא, כי ככל שהכיתה גבוהה יותר, כך גדל שיעור ספרי הלימוד הלא מאושרים הנלמדים בה.

2. 
בדוחות של יחידת הביקורת של המשרד לא נאמר דבר בנושא השימוש בספרי הלימוד המאושרים, ובתכנית העבודה שלה לא נכלל ביצוע ביקורת מדגמית של ספרי הלימוד. משמעות הדבר היא כי לא נעשתה ביקורת כלל.

3. 
נבדקו 82 רשימות ספרים שהוציאו בתי ספר לקראת שנת הלימודים התשס"ד ונמצא, כי רק בשלוש רשימות (כ-3.5%) צוינו מחירי ספרי הלימוד כנדרש.

4. 
תהליך קבלת ההחלטות בנושא הפיקוח על המחירים של ספרי הלימוד נמשך זמן רב, ובינתיים ההורים נאלצים לשלם בעד ספרי הלימוד מחירים גבוהים שנקבעו על סמך דרישת ההוצאה לאור, ללא כל בדיקה כלכלית. מן הראוי שמשרד החינוך ומשרד  התעשייה, המסחר והתעסוקה, יאיצו את גיבוש תהליך הפיקוח על המחירים לקראת שנת הלימודים התשס"ה
(2004-2005). כמו כן, על משרד החינוך להקפיד לפרסם בחוזר המנכ"ל לקראת שנת הלימודים את המחיר המרבי של כל ספר ולדאוג שבתי הספר יביאו זאת לידיעת ההורים. 

5. 
הביקורת הקודמת העלתה, שמחירן של חוברות עבודה רבות שווה כמעט למחיר הספר שהן נלוות אליו, לכן הניסיון להקטין את הוצאות ההורים על ידי שימוש בחוברת עבודה במקום בספר לימוד חד-פעמי לא עלה יפה. בעיקר צוינו מחיריהם הגבוהים של הספרים והחוברות באנגלית שאושרו בידי המשרד. המעקב העלה, כי לא חל שינוי ממשי במחיריהן של חוברות העבודה, כמפורט להלן:

6. 
מחיר חוברות העבודה המצורפות לספרי האנגלית, הן אלה המיועדות לבית הספר היסודי והן אלה המיועדות לחטיבת הביניים ולחטיבה העליונה, הוא בין 60% ל-80% ממחיר הספר, הרבה יותר מהשיעור המרבי שקבעה ועדת הקבע של המזכירות הפדגוגית במשרד, לאישור ספרי לימוד.

 7. 
המשרד לא השיג את היעד שהציב לעצמו לאותה שנה - הצטרפות של 600 בתי ספר חדשים לתכנית להשאלת ספרי לימוד.

8. 
על משרד החינוך לעודד את בתי הספר שעדיין לא הצטרפו לתכנית להשאלת ספרי לימוד וזכאים לקבל תמיכה לכך, להצטרף לתכנית.

ב. תגובות המבוקרים

משרד החינוך, התרבות והספורט

2. 
אגף א' לביקורת במשרד החינוך, החל בתחילת שנת 2004, לבדוק באופן מדגמי את נושא השימוש בספרי לימוד מאושרים.

4. 
משרד התעשייה, המסחר והתעסוקה, נערך לפקח על מחיר ספרי הלימוד, החל משנת הלימודים תשס"ה.

5. 
נושא "חוברת עבודה" נמצא בבדיקה במשרד. הוועדה "להקטנת משקל ספרי לימוד" שבמשרד, המליצה בחודש פברואר 2004 על צמצום מספר חוברות העבודה.

7. 
כ-580 בתי ספר רכשו עד עתה את ספרי הלימוד לתכנית להשאלת ספרי לימוד. עוד 70 בתי ספר שבהם לומדים תלמידים מיוצאי אתיופיה, רכשו ספרי לימוד.

8. 
המשרד ממשיך להטמיע את התוכנית להשאלת ספרי לימוד, בשאר בתי הספר.

משרד החקלאות ופיתוח הכפר
סדרי הטיפול ביער בישראל

הגופים המבוקרים: משרד החקלאות ופיתוח הכפר; המשרד לאיכות הסביבה; משרד הפנים; מינהל מקרקעי ישראל

א. 
ריכוז ממצאי הביקורת

1. 
בשנת 1961 נחתמה אמנה בין קרן קימת לישראל (להלן - קק"ל) לבין מדינת ישראל שהפקידה, בין היתר, את ביצוע מדיניות הייעור בישראל בידי מינהל פיתוח קרקע (להלן - מפ"ק) שבקק"ל. האמנה קבעה, שתוקם מועצה ששישה מבין 13 חבריה יהיו נציגי הממשלה. תפקידיה של המועצה על פי האמנה הם: קביעת מדיניות מפ"ק בהתאם לתכנית הפיתוח החקלאית של שר החקלאות, אישור תקציב מפ"ק, פיקוח על פעולות מפ"ק ואופן ביצועו את האמנה. בניגוד למותווה באמנה, המועצה לא קיימת, ומדיניות הייעור אינה נקבעת, מאושרת ומפוקחת בידי גוף כזה. מנהל מפ"ק מתמנה ללא התייעצות בשר כנדרש באמנה. 

2. 
נושא הייעור מוסדר בפקודת היערות, 1926, אולם פקודה מנדטורית זאת לא מגדירה את מטרות היער, ואינה עוסקת בסדרי קביעתה וניהולה של מדיניות הייעור בתחום נטיעות יערות ופיתוח היער, בשונה מהנעשה בתחום שמורות הטבע והגנים הלאומיים. לדעת משרד מבקר המדינה, מן הראוי שהממשלה תיזום הצעת חוק שיסדיר את הטיפול בייעור בישראל, ואת אחריותם של הגופים הנוגעים לתחום זה, וכן את הקמתה של מועצה ציבורית אשר תקבע את מדיניות הייעור. הקמת מועצה ציבורית עשויה להבטיח שגישות שונות בנושאי ייעור, כגון אופי היער וסוגי הנטיעות בו, יקבלו ייצוג מתאים וילובנו בגוף הקובע את מדיניות הייעור. כך גם תובטח שקיפותו של תהליך קבלת ההחלטות בנושא הייעור. 

3. 
על פי האמנה, על מפ"ק להכין תכנית לפיתוח מקרקעי ישראל וייעורם בתיאום עם שר החקלאות. משרד החקלאות לא דרש ממפ"ק להגיש לו הצעה לתכנית ייעור רב שנתית מפורטת המציעה סדרי עדיפויות ולוחות זמנים לביצוע. 

4. 
בשנת 1995 אישרה הממשלה תכנית מתאר ארצית ליער ולייעור (להלן - תמ"א 22). בתכנית זו נקבע כי יוכנו תכניות מפורטות אשר יקבעו את ייעודי הקרקע השונים והפעילות היערנית המתוכננת. משרד הפנים לא דרש מקק"ל, עד אוגוסט 2001, להגיש תכניות ייעור מפורטות בהתאם לדרישות תמ"א 22, למעט תכניות שעניינן בינוי, סלילות וכיו"ב. 
5. 
בעקבות פסיקת בית המשפט העליון, באוגוסט 2001, החלה קק"ל בהכנת תכניות ייעור מפורטות: באוקטובר 2003 היה הליך הכנתן של התכניות המפורטות בעיצומו, אולם עדיין רחוק מסיומו. ועדת מעקב האמורה לאפשר לקק"ל להמשיך בעבודות הייעור בתקופת המעבר, עד השלמת התכניות המפורטות, טרם החלה בבדיקת תכניות הנטיעה השנתיות של קק"ל.

6. 
מאז 1982 לא הפעילו שרי החקלאות את סמכותם ולא שקלו להכריז על שטחי יער נוספים בתמ"א 22 כשטחי ייעור מוכרזים. כתוצאה מכך לא חלה פקודת היערות על 67% משטחי היער הקיים והמוצע בתמ"א 22.

7. 
מאז 1969 ועד 2001, לא פעל משרד החקלאות לפי הנחיות היועץ המשפטי לממשלה ולא מינה פקיד יערות ממשלתי. פקיד יערות ממשלתי מונה במאי 2001, אולם עד מועד סיום הביקורת, ביולי 2003, לא גובשו נהלים ודפוסי עבודה מחייבים בין פקיד היערות הממשלתי ולפקיד יערות קק"ל, שמונו שניהם בידי שר החקלאות, ואין לפקיד היערות הממשלתי כלים מתאימים לביצוע תפקידו.

8.  
בהסדר נקבע, כי פקחי קק"ל יוסמכו בידי שר החקלאות לפי כתבי הסמכה שיתחמו את סמכויותיהם, זאת לאחר שהשר שוכנע שאין מניעה לכך מטעמים של ביטחון הציבור, ולאחר בדיקת המרשם הפלילי שלהם. משרד  החקלאות לא השלים במשך שלוש שנים את הליך הסמכתם של פקחי קק"ל. רק בסוף אפריל 2003 פנה משרד החקלאות לקק"ל, כדי שתבקש מהמשטרה את פרטי המרשם הפלילי של פקחי קק"ל. הפרטים התקבלו במשרד החקלאות במאי 2003. שלוש שנים לאחר פרסום ההסדר ושנתים לאחר מינוי פקיד היערות הממשלתי, עדיין לא חתם שר החקלאות על כתבי ההסמכה של פקחי קק"ל.

9.  
על אף הוראותיה המפורשות של תמ"א 22 לא שינה ממ"י את ההסדר שבינו לבין קק"ל, ואל התנה את אישור הקצאת הקרקעות לייעור באישור תכניות המתאר המפורטות בידי ועדות התכנון והבנייה.

ב. תגובות המבוקרים

משרד החקלאות ופיתוח הכפר

1.
משרד החקלאות יפעל להקמת מועצה ציבורית לקביעת מדיניות הייעור.

2.
משרד החקלאות יפעל ברוח המלצת המבקר ויזום הצעת חוק חדשה להסדרת הטיפול בנושא היער. במסגרת הצעת החוק, יושם דגש על מדיניות הטיפול ביער, לרבות סדרי עדיפויות ולוחות זמנים, מדיניות נטיעות לרבות סוגי עצים וצפיפות נטיעה, פיקוח ואכיפה, המרעה ביער וטיפול בשרפות.

6.
שר החקלאות בוחן אפשרות הכרזה על "שטחי יער" נוספים בהתאם להמלצת המבקר.

8.
עם סיום יום העיון לפקחי קק"ל, ובהמשך ליום עיון קודם, ולאחר בדיקת פרטי המרשם הפלילי אשר הועברו למשרד לפני מספר חודשים, יוכל המשרד להכין כתב הסמכה לפקחי הקק"ל לחתימת השר.

9
האגף החקלאי יוסיף סעיף להוראת אגף מספר 26 לפיו, הקצאת קרקע לייעור תותנה בהכנת תכנית מפורטת שתאושר בוועדות התכנון, כחוק.

פיתוח המרחב הכפרי

הגופים המבוקרים: משרד החקלאות ופיתוח הכפר; משרד הפנים; משרד התיירות

א. 
ריכוז ממצאי הביקורת
1. משנת 1998 ואילך החל המשרד לפרסם מסמכי מדיניות לפיתוח המרחב הכפרי בראייה כוללת (האחרון - תכנית "כפר 2000", בנובמבר 2000), והביא את עיקריהן לאישור הממשלה בשלהי שנת 2002. אף שהמשרד קבע כבר בשנת 2000 כי פיתוח המרחב הכפרי יעמוד במרכז פעילותו ויהיה בראש סולם העדיפויות שלו, הוא לא נערך מבחינה ארגונית להתאים את מטה המשרד ובייחוד את רשות התכנון, יחידת המטה אשר עוסקת בנדון, למטרה זו. המשרד גם לא שינה את מבנה תקציבו ואת סדרי עדיפויותיו לטובת פיתוח הכפר. בתכנית "כפר 2000" קבע המשרד כי עליו להשקיע כ-10% מתקציבו לקידום פיתוח הכפר, ובפועל ייחד בשנים 2002-2003 שניים - שלושה פרומיל מתקציבו לנושא הנדון. משרד מבקר המדינה העיר למשרד, כי עד ספטמבר 2002 הוא לא פעל נמרצות לגייס מקורות מחוץ לתקציבו, וגם לאחר מועד זה עדיין הוא ממעט לפעול.

2. המשרד עדיין לא קידם חקיקה שהוא הציע, אשר נועדה להסדיר את הפעילות הכלכלית-חברתית-ארגונית במרחב הכפרי, אגב התאמתה למציאות העכשווית ולתמורות המבניות שחלו בו. לפי תכניותיו, המשרד סבר שיש לעודד ולהסדיר פעילויות יצרניות לא חקלאיות, אולם בפועל הוא מיעט לעודד ולהסדיר פעילויות אלה - במישרין או באמצעות הכשרה עסקית - וגם לא טיפל ביישובים השרויים במצוקה.
3. בשלהי שנת 2000 החליט המשרד על תכנית חלוץ (פיילוט) בשלושה יישובים לבחינת יישום תכנית "כפר 2000". תכנית חלוץ מיועדת, בין היתר, לבחון היתכנות ולהפיק לקחים מהליכי היישום. אולם לא כך פעל המשרד: הוא לא עשה את הנדרש למיצוי הניסיון, לא הפיק לקחים ממקרי החלוץ ולא קבע מדדים להצלחה או לכישלון הניסוי. 
4. 
בספטמבר 2002 החליטה הממשלה, על פי בקשת המשרד, על הקמת ועדת מנכ"לים בראשות מנכ"ל משרד החקלאות לגיבוש תכנית רב-שנתית לפיתוח המרחב הכפרי, אולם עד אוקטובר 2003 הוועדה התכנסה פעם אחת בלבד. באפריל 2003 החליטה הממשלה, על פי בקשת המשרד, על הקמת ועדת שרים בראשות שר החקלאות לאותו עניין, אך מקץ חצי שנה להקמתה ועדה זו טרם התכנסה.
5. 
משנת 1989 ואילך עודדו משרדי ממשלה וגופים הנוגעים בדבר הרחבה של מושבים וקיבוצים לקליטת תושבים שאינם חקלאים. ההרחבות הביאו תועלת במישור הדמוגרפי ובמישור הכלכלי, מחד גיסא, אך יצרו בעיות חברתיות, ארגוניות ומוניציפליות מאידך גיסא: חלק מהכפרים השיתופיים מנוהלים למעשה בידי אגודה שיתופית ובידי ועד מוניציפלי, ושני אלה מייצגים אינטרסים וקהלים שונים. התוצאה היא סלעי מחלוקת ביניהם ופגיעה בהתנהלות התקינה של יישובים. אף שחלפו כ-14 שנים מראשית ההרחבות, לא פעל משרד הפנים, שהיה מודע להעדר תשתית משפטית הולמת, לשינוי החקיקה המוניציפלית כך שתותאם למציאות החדשה במרחב הכפרי ותמנע מחלוקות ואת נזקיהן.
6. 
המשרד לא יזם את חידוש פעילותה של מנהלת הפעילות שאינה חקלאית שהוקמה בעקבות המלצות דוח ועדת קדמון ובוטלה שנים ספורות לאחר מכן, וממילא אינה יכולה לתרום להסדרה ואף לעידוד של יוזמות לא חקלאיות, כפי שהוא המליץ. 

7.  
למרות קביעתו של המשרד כי יש לעודד עיסוקים לא חקלאיים ולייחד לכך תקציבים ראויים, החונכות העסקית מתמקדת בענפים חקלאיים כבעבר וכמעט ולא סייעה ליוזמות בלתי חקלאיות. היקף הסיוע בחונכות למפעלים, לבתי אריזה ולשירותי חקלאות היה רק 4% מכלל החונכויות. המשרד לא ניהל מעקב אחר שיעור הצלחת החונכות ולא בחן אם יש צורך להותירה במתכונת הקיימת או לשנותה. לא הועברו כספים מתמיכה בענפים חקלאיים למסלול זה, אף שבשנים האחרונות גדל מספר החקלאים במצוקה אשר פנו למשרד לסייע בידיהם, בין השאר, באמצעות מסלול החונכות העסקית.

8. 
המשרד לא פעל לשינוי תכנית מתאר ארצית מספר 12 לתיירות להטמעת עניין כפרי התיירות והתיירות החקלאית בה, עניין אשר המשרד עצמו הגדיר כחסם להחלטה על השקעות במרחב הכפרי. עוד התברר כי המשרד לא הקפיד לעמוד בהתחייבויותיו להשתתף במימון התכנון והפיתוח של כ-20 כפרי תיירות בגבול הצפון. עד מאי 2003 גדל חובו של המשרד לחברה הממשלתית לתיירות לכ-932,000 ש"ח. בבדיקת מעקב באוקטובר 2003 התברר כי המשרד שילם חלק מחובו לחברה בד בבד עם קבלת חשבונות נוספים לתשלום. חובו של המשרד הקשה על החברה לעמוד בתשלום לקבלנים ולהמשיך בפיתוח ביישובים שתכנונם הסתיים ופורסמו מכרזים למימושו. בכך תרם המשרד לשיהוי בפיתוחם התיירותי של אותם כפרים.

ב. תגובות המבוקרים
משרד החקלאות ופיתוח הכפר

1.  
"תוכנית כפר 2000" לא נדונה בממשלה וממילא לא אושרה על ידה. 
2. 
משרד החקלאות הגיע למסקנה כי לא יוכל לישם את התוכנית לפיתוח המרחב הכפרי (כפר 2000) וזאת בשל היקפה ועלויותיה הכספיות. תחת זאת אימץ המשרד גישה רגולטיבית.
3.  
משרד החקלאות הגיש במהלך החודשים האחרונים, מספר תוכניות פיתוח אזוריות: תוכנית לפיתוח המרחב הכפרי בגולן אושרה בסוף שנת 2003 בוועדת השרים לפיתוח המרחב הכפרי. תוכנית נוספת העוסקת בפיתוח התיירות הכפרית-חקלאית בנגב, נמצאת בשלבי גיבוש סופיים ותובא לדיון בוועדת השרים במהלך שנת 2004.
4. 
הגישה המנחה את משרד החקלאות בתוכניות פיתוח אלה היא שימוש במשאבים של הסקטור הפרטי, תוך הסתייעות בגופים ציבוריים לצורכי פיתוח התשתיות בישובים הכפריים. 
5.  
משרד החקלאות  מבצע מעקב פרטני אחר כל אחת משלוש "תוכניות החלוץ" לבדיקת ישום "תוכנית כפר 2000". עם גיבוש המסקנות ניתן יהיה להשליך מניסיון זה, למקרים דומים נוספים במרחב הכפרי.
קביעת מכסות מים ליישובי המועצה האזורית מעלה יוסף

הגופים המבוקרים: משרד החקלאות ופיתוח הכפר; נציבות המים

א. 
ריכוז ממצאי הביקורת
1. 
לרוב היישובים החקלאיים בישראל נקבעו מכסות מים בידי נציב המים. מכסות המים הן הבסיס לחישוב הקצאות המים מדי שנה (בהתאם לקיצוצים המתחייבים ממצוקת המים) ולחישוב המחיר שמשלמים החקלאים עבור המים שהם צורכים. ליישובי המועצה האזורית (להלן - מ"א) מעלה יוסף לא נקבעו מכסות מים מאז הקמתם, אלא הוקצו להם מים מדי שנה בהתאם לצרכים. 

2. 
בשנת 2002 החליט משרד החקלאות ופיתוח הכפר להמליץ לנציב המים לקבוע לראשונה מכסות מים במועצה האזורית מעלה יוסף. המשרד המליץ על קביעת מכסות מים של כ-14.8 מיליון מ"ק (להלן - מלמ"ק) לשנה בסך הכל לשימוש חקלאי ליישובי המועצה. בדיקת משרד מבקר המדינה העלתה, שחישוב המכסות היה שגוי ומנוגד לקריטריונים התקפים: בחישוב המכסות נלקחו בחשבון שטחי מרעה שאינם מושקים, ותוצאת החישוב לא הוכפלה במקדם של 70%, כפי שמורה החלטה של המשרד משנת 1971. בחישוב המכסות לא נשמר אפוא עקרון השוויון שהמשרד מחויב בו. אילו היו קובעים את המכסות על פי הכללים, המכסה ליישובי מ"א מעלה יוסף הייתה מסתכמת בכ-8.1 מלמ"ק.

3. 
נציב המים אישר את המלצת משרד החקלאות וקבע את המכסה כמומלץ על אף התנגדותה של מנהלת האגף לניהול הצריכה בנציבות המים, ובלי שנימק את החלטתו. לדעת משרד מבקר המדינה, בהפעילו את סמכותו על הנציב לבחון את המלצות המשרד לגופן, בין היתר על יסוד שיקולים הידרולוגיים, פיתוח מקורות מים נוספים, והחלת אמות מידה להקצאת המים בין קבוצות משתמשים באופן שיוויוני. במקרה זה נציב המים לא פעל כאמור, ולא נימק את החלטתו להגדיל את כמויות המים ליישובי מ"א מעלה יוסף על אף התנגדות של מנהלת האגף לניהול הצריכה בנציבות המים.  החלטת המשרד לזכות רק את יישובי מ"א מעלה יוסף במכסה מלאה אינה מקיימת אפוא את עקרון השוויון, שהוא מחויב בו. 

4. 
על פי תחשיבים שעשו המחוז והרשות לתכנון באוקטובר 2001, לו היו מנכים את שטח המרעה בכל אחד מהיישובים הכלולים במ"א מעלה יוסף, אזי המכסה הכוללת ליישובים אלה הייתה כ-11.9 מלמ"ק, מזה כ-11.5 מלמ"ק לשימוש חקלאי. אם מכפילים 11.5 מלמ"ק במקדם של 70%, אזי מכסת המים לשימוש חקלאי ליישובי מ"א מעלה יוסף הייתה צריכה להיות כ-8.1 מלמ"ק. כאמור, בפועל נקבעה מכסה של 14.8 מלמ"ק הגבוהה                בכ-80% מהמכסה שצריך היה לקבוע.

5.  
נציב המים הודיע בתשובתו למבקר המדינה באוקטובר 2003, כי "לאחרונה הבחנו בחוסר אחידות בהמלצות משרד החקלאות לתוספות מים בהתיישבות המתוכננת. על מנת למנוע מצב שלא נוכל לעמוד בו, עצרנו את תהליך אישור הבקשות לתוספות מים ואנו עומדים בפני דיון עם משרד החקלאות על מנת להסדיר את הנושא".

6. 
בקביעת המכסה השגויה ליישובי מ"א מעלה יוסף גלומה הטבה כספית בכוח בסך של כ-1.76 מיליון ש"ח לשנה. קביעת המכסה גם הביאה לכך שההקצאה שנקבעה להם בשנת 2002, בהתאם לכללי הקיצוץ בכל הארץ, הייתה 8.8 מלמ"ק במקום 5.4 מלמ"ק. 

7. 
ח"כ שלום שמחון, שכיהן כשר החקלאות בעת קבלת ההחלטה התגורר באחד ממושבי המועצה האזורית מעלה יוסף במעמד של בן ממשיך בנחלת אמו, וקרובי משפחה נוספים שלו הם בעלי נחלות במושב. בנסיבות אלה היה על השר, ולו מפאת מראית עין, להדיר עצמו מכל מעורבות בקבלת ההחלטה.

8.   
נוסף על ההטבה הכספית הגלומה בהגדלת המכסה בכל מה שקשור לעלות המים, הגדלת מכסות המים לישובים תקל עליהם לקבל בעתיד מענקי השקעות ממשרד החקלאות, היות שכדי לקבל מענק לפיתוח גידולים חדשים, על המגדל להוכיח כי יש לו מכסת מים מתאימה.

9.   
רוב המים ליישובי מ"א מעלה יוסף מגיעים ממפעל עין זיו. על פי הסברי מנהל מחוז גליל גולן של המשרד, תוספת המים למ"א מעלה יוסף מקורה בהמרת מכסות מים שפירים המוקצים ליישובי המועצה האזורית מטה אשר, למי קולחין ממפעל ההשבה של מועצה זו. מבירורים שערך משרד מבקר המדינה בנציבות המים עולה, כי המפעל להשבת מי קולחין במ"א מטה אשר נמצא כעת בבנייה. תחילת אספקת הקולחין צפויה בסוף 2003. נציבות המים טרם המירה אפילו מ"ק אחד של מכסת מים שפירים למי קולחין במ"א מטה אשר. ההתייחסות להמרה העתידית כבר ביוני 2001 בצורה שניתן היה להבינה כאילו כבר בוצעה, ועקב כך התפנו כביכול מים אשר אותם ניתן להעביר ליישובי מ"א מעלה יוסף כבר ב-2001, לא הייתה איפוא במקומה.

10.
קביעת מכסות מים ליישובי המועצה האזורית מעלה יוסף בשנת 2002 נעשתה שלא על פי הכללים לחישוב מכסות, והמכסה שנקבעה הייתה גבוהה ב-80% מזו שצריכה הייתה להיקבע. בכך נפגע עקרון השוויון בקביעת המכסות. מן הראוי שמשרד החקלאות יתקן את המכסה שנקבעה.

ב. תגובות המבוקרים
משרד החקלאות ופיתוח הכפר

2.4.
משרד החקלאות בדעה כי הבחירה בחלופה א' היתה האלטרנטיבה הראויה וכי השיקול שהנחה את מקבלי ההחלטות היה להיצמד למודל הבסיסי של קביעת מכסת מים כפי שנקבעה בעבר, תוך התאמה למספר הנחלות המאוישות בפועל כיום. חשוב להדגיש כי מספר הנחלות המאוישות כיום, אושר כתקן מספר נחלות בכל ישוב. כלומר בפועל לא ניתנה הטבה נוספת כל שהיא לישובים.

המהלך של קביעת מכסות המים החל עוד בשנת 2000 בהסתמך על מכתבו של מנכ"ל משרד החקלאות דאז מר ד. קריצמן.

קיימת אי בהירות מסוימת לגבי נתוני קרקעות המשבצת בישובי מעלה יוסף. בעיקרון קיימים מספר מאגרי נתונים המשמשים לצרכים שונים:
· דו"ח גולדין – במסגרתו מתבצע איסוף נתונים לצרכים סטטיסטיים הנמסרים על ידי  נציג של כל ישוב וישוב והנעשה אחת לשנה.
· נתוני חוזי החכירה של מינהל מקרקעי ישראל, החוזים מעודכנים אחת לשלוש שנים.
· נתונים הנאספים על ידי משרד החקלאות לצורך קבלת החלטות בנושאים אד- הוק כמו למשל בקשות לעובדים זרים.

משרד החקלאות השתמש בנתוני ממ"י לצורך קבלת ההחלטות בנושא מכסות המים. המבקר לעומת זאת החליט להסתמך בבדיקתו על דו"ח גולדין וזאת על אף שהובהר לו כי שיטת האיסוף הינה בעייתית ולא מדויקת. יצוין כי משרד החקלאות הפסיק בשל כך את השימוש במאגר זה ובונה מערכת חליפית בסיוע הלשכה המרכזית לסטטיסטיקה. בשל כך הגיע המבקר למסקנות שאינן מקובלות על משרד החקלאות.
חשוב לציין כי שטחי מרעה אינם חלק ממשבצות הקרקע של הישוב והרשאות המרעה נחתמות מול הרועים אחת לשנה.

נציבות המים

4.5. ב-17.12.03 התקיים דיון בלשכת נציב המים בהשתתפות נציגי משרד החקלאות. הדיון התקיים בעקבות פניית המשנה למנכ"ל משרד החקלאות ומנהל הרשות לתכנון, בנושא: "השלמת מכסות מים ליישובי "חוק הגליל" בשל אכלוס נחלות מתוכננות".


היות ובקשה זו הצטרפה לבקשות נוספות של משרד החקלאות שבחלקן אף אושרו. (יישובי מעלה יוסף, חבל אשכול ועוד), התעורר החשש שיווצר מצב שלא ניתן לעמוד בו מבחינת קיום החלטת הממשלה מיום 22.12.99, הקובעת כי כמות המים שתעמוד לרשות החקלאות מכל איכויות המים, תהיה 1,160 מלמ"ק, מתוכה 530 מלמ"ק מים שפירים ו-630 מלמ"ק קולחים ומליחים. לכן התעורר הצורך לקבל החלטות ברמת המדיניות: האם מוסיפים כמות מים לחקלאות מעבר להחלטה הנ"ל, ואם כן, באיזו דרך.


בנושא "השלמת מכסות מים ליישובי "חוק הגליל" בשל אכלוס נחלות מתוכננות", סוכם כי ההקצאות יושלמו במהלך השנתיים הקרובות בחלוקה שווה ועל-פי קריטריונים אחידים המופיעים במכתבו של מר יוסי ישי, המאומתים על ידי משרד החקלאות (כמו: תקן מים לנחלה, כמקובל באזור, 18.1 אלמ"ק והקצאת תוספת מים בכפוף למצאי קרקע לכל ישוב), ובתנאי שכמות המים שעומדת בשנים הבאות לרשות החקלאות במערכת התלת אגנית, לא תגדל בגין תוספת זו. הנושא נמצא בטיפול בין המשרדים.

6.  
כאשר מחשבים לכל ישוב, באופן פרטני, את ההטבה הכספית בעקבות אישור תוספת המים הקבועה לחקלאות בשנת 2002, מגיעים לסך הכל הטבה לכל הישובים, בפועל, של כ-168 אלף ₪, ולא 1.76 מליון ₪ לשנה. יש לציין כי, על-פי נתוני 2002 ישנם 8 ישובים, מתוך 15 יישובי מ"א מעלה יוסף, שלא קיבלו כל הטבה כספית בשנת 2002.

8.  
הקלה בקבלת השקעות ממשרד החקלאות תאפשר המשך פיתוח החקלאות והתעסוקה ביישובי קו העימות, על פי החלטות הממשלה לחיזוק וביסוס ישובים אלו.


כיום, כאשר ישנה תחרות גדולה יותר ונפתחו שווקים חדשים, החקלאים אינם יכולים להתפרנס ממכסות היסטוריות, והם זקוקים ליותר קרקע ומים כדי לייצר תוצרת שתפרנס אותם.

9.  
מפעל גליל מערבי הינו חלק מהמערכת הארצית. התפעול מתבצע במכלול ההיבטים של המערכת הארצית כולה, ולא על פי המרות מקומיות.


כאשר נציב המים קובע את הקצאת המים לחקלאות והקיצוץ הדרוש, בתחילת השנה, הוא מביא בחשבון את מצב מקורות המים (מצאי קיים באותו רגע), יכולת ההספקה של מקורות ושל הספקים ומצב מקורות המים הרצוי בסוף השנה. לכן, תוספת הקצאת המים ליישובי מ"א מעלה יוסף נקבעה בתחילת שנה, ונלקחה בחשבון לצורך הקיצוץ, ואין לה דבר עם מפעל גליל מערבי.

10. 
עמדת נציב המים היא, שבעתיד הקצאות המים יבוטלו, ולרשות כל חקלאי תעמוד כל כמות המים הדרושה לו, באיכות הנדרשת, ובתנאי שישלם עבורם מחיר עלות ריאלי.


הסדרת נושא הספקת המים תיעשה באמצעות ספקים אזוריים. כל ספק אזורי יקבל זיכיון מהמדינה להספקת מים לכל הצרכנים, בכל האיכויות ולכל המטרות, בכמויות הנדרשות. המדינה תקיים הליך של רגולציה על הספקים.

נציבות המים תשמור על מקורות המים לדורות הבאים ותפתח אותם לטובת הצרכנים.

בתקופת הביניים תבוצע הקצאת המים לחקלאות על פי הצריכה בפועל (צריכת מים ממוצעת בשלוש השנים הקובעות), ל"חקלאים מוכרים" (שיוכיחו פעילות חקלאית ושימוש במים בחקלאות ב-5 שנים וזיקה לקרקע חקלאית). לצורך כל יבוצע תהליך של "הרמת מסך", שיכלול רישום מפורט של הצרכנים החקלאיים לפי סוג המשק וצריכת המים הממוצעת בשנים 96-98. התהליך צריך להיעשות על ידי משרד החקלאות, ולכלול קריטריונים הנהוגים על ידו ומוסכמים על הנציבות, ומחייב ביצועם של שינויי חקיקה בהתאם.

מכסות הטלה למגדלי עופות ביישובי קו העימות בצפון

הגופים המבוקרים: משרד החקלאות ופיתוח הכפר; מינהל מקרקעי ישראל; המועצה לענף הלול

א. 
ריכוז ממצאי הביקורת
1.
מגדלים שהוקצו להם מכסות הטלה לא עמדו בתנאים שקבע להם משרד החקלאות ופיתוח הכפר: חלקם לא עברו להתגורר בנחלתם במועד שנקבע, והם המשיכו לייצר את מכסתם אצל יצרנים אחרים בעלי נחלות ולולים, גם לאחר שניתנו להם ארכות להסדרת המגורים בנחלתם. המלצות לשלול מהמגדלים שלא עברו להתגורר בנחלתם, את מכסות הביצים ואת הסובסידיה הגלומה בהן לא יושמו.

2.
במאי 2000 החליטה הממשלה להוסיף לכל יישובי קו העימות המרוחקים עד תשעה ק"מ מהגבול עם לבנון, 105 מכסות הטלה של 500,000 ביצים למכסה. משרד החקלאות ופיתוח הכפר החליט לחלק 120 מכסות של 438,000 ביצים למכסה רק ליישובי קו העימות המרוחקים ארבעה ק"מ וחצי מן הגבול. החלטות המשרד סטו מהחלטת הממשלה באופן שחייב להביאן לאישורה, אך הדבר לא נעשה. 

3. 
החלטת המשרד לפצל חלק מהנחלות והאישור שנתן מינהל מקרקעי ישראל לפיצול, אינם עומדים בתנאי השוויון שנקבע בהחלטת מועצת מקרקעי ישראל מספר 279 משנת 1984, אשר לפיה "גבולות הנחלה ייקבעו על פי העיקרון של שוויון הנחלות במשבצת היישוב", שכן כתוצאה מהפיצול נוצרו במושבים נחלות בגדלים שונים. על כן גם אם שכנע המשרד את ממ"י שההחלטה מחויבת המציאות, היה עליו להביאה לאישור מועצת מקרקעי ישראל.

ב. תגובות המבוקרים
משרד החקלאות ופיתוח הכפר

1.  
משרד החקלאות בדעה שהחלטת ועדת המכסות, באשר להקצאת 120 מכסות הטלה במקום 105 מכסות הטלה, כפי שנקבע על ידי הממשלה, הינה על פי החלטת הממשלה ונבעה משיקולים מקצועיים ומן השאיפה להקצות אמצעי ייצור למספר מירבי של מבקשים, שרובם המכריע הם בנים ממשיכים ודור המשך. מסגרת המכסה הכוללת של 52.5 מליון ביצים, כפי שנקבעה בהחלטת הממשלה, נשמרה בקפדנות.

2.  
החלטת הוועדה להגדיל את מספר המכסות להקצאה, תוך שמירה על סך כמות הביצים להקצאה, בהתאם להחלטת הממשלה, קיבלה  את הסכמת האוצר. הועדה לא שינתה את הקריטריונים להקצאה אלא עסקה בקביעתם. החלטת הממשלה לא הגדירה קריטריונים להקצאה או לחלוקת מכסות. 

הפיקוח על סחר בתוצרת חקלאית מן הצומח

הגופים המבוקרים: משרד החקלאות ופיתוח הכפר; משרד האוצר;  המשרד לאיכות הסביבה; משרד הבריאות 

א. 
ריכוז ממצאי הביקורת
1. 
בכ-14% מהדגימות (בממוצע) שנבדקו בשנת 2002 ובכ-16% מהדגימות (בממוצע) שנבדקו ב-2003 (ינואר-ספטמבר) נמצאו שאריות חומרי הדברה שחרגו מהתקן, בייחוד בפלפל (בכ-26% ובכ-17% מהדגימות, בהתאמה), בענבים (בכ-22% מהדגימות), בחסה (בכ-22% ובכ-18% מהדגימות, בהתאמה), בצמחי תבלין (בכ-18% מהדגימות בשנת 2002). לדעת משרד מבקר המדינה, שיעור הממצאים החריגים בדגימות שנבדקו עדיין גבוה. משרד החקלאות הודיע בתשובתו מדצמבר 2003 למשרד מבקר המדינה, כי בספטמבר 2003 נקבעו נהלים לשיתוף פעולה בינו ובין משרד הבריאות ובהם מפורטות הפעולות שיש לנקוט כשמוצאים שאריות חריגות של חומרי הדברה בתוצרת חקלאית טרייה. הנהלים נקבעו לפי סמכות משרד הבריאות מכוח פקודת בריאות הציבור (מזון) [נוסח חדש], התשמ"ג-1983, הקובעת: "רופא ממשלתי, שמצא כי מזון המוצג למכירה עלול להזיק לבריאות אדם או שאינו ראוי למאכל אדם, מחמת רקב, הזדהמות או כל סיבה אחרת, רשאי לפסול מזון כזה ולצוות על השמדתו, או למנוע באופן אחר את השימוש בו למאכל". בנהלים נקבע, בין היתר, כי כאשר מוצאים שארית חריגה של חומר הדברה העלולה לסכן את בריאות האדם, יעביר משרד החקלאות למשרד הבריאות בקשה להוציא צו השמדה. כאשר מוצאים שארית חריגה גדולה מן המותר ויש חשש שהיא מסכנת את הבריאות, יוצא צו תפיסה או הקפאה והתוצרת תידגם שנית ואם גם הפעם תימצא חריגה יש לפעול לפי המלצת הדרג המקצועי, שתתבסס על הערכת הסיכון לבריאות הציבור.

2. 
משרד החקלאות בחן אם מותר לפרסם את שמות החקלאים שבתוצרתם נמצאו שאריות חריגות, והתייעץ עם משרד המשפטים (במאי 2003) בעניין שינויי החקיקה הנדרשים לשם כך בפקודת בריאות הציבור (מזון) [נוסח חדש], התשמ"ג-1983. כמו כן החל המשרד לפעול לקידום חקיקה שתאפשר להטיל קנסות מינהליים על אותם חקלאים.

3. 
בדוח נאמר כי ראוי לשקול לרכז תחת קורת גג אחת את הטיפול בכל חומרי ההדברה, על כל היבטיו, כדי להבטיח אמות מידה אחידות לרישוי חומרי ההדברה בכל התחומים. המעקב העלה, כי משרד החקלאות, משרד הבריאות והמשרד לאיכות הסביבה לא קיימו דיונים משותפים בנושא זה. משרדי הבריאות והחקלאות הודיעו למשרד מבקר המדינה בתשובותיהם מאוקטובר ומדצמבר 2003, בהתאמה, כי הם אינם מקבלים את המלצת מבקר המדינה לרכז תחת קורת גג אחת את הטיפול בכל חומרי ההדברה, ואילו המשרד לאיכות הסביבה מסכים לה ואף ציין בתשובתו מספטמבר 2003 כי יפנה בבקשה למשרדים האמורים לבחון את קשרי הגומלין ביניהם ואת הצורך לרכז את הטיפול תחת קורת גג אחת. לדעת משרד מבקר המדינה, עמדתם של משרדי החקלאות והבריאות שנקבעה בלי שהמשרדים הנוגעים בדבר קיימו במשותף דיון בנושא על כל היבטיו והשלכותיו, אינה במקומה. 

4. 
בדוח צוין, שמשנת 1996 החלו משרד החקלאות, מועצת הירקות ומועצת הפירות לנקוט תהליך שנועד להחיל על הירקות והפירות המשווקים בארץ את התקנים הנהוגים במדינות האיחוד האירופי ואשר חלים על התוצרת המיוצאת מישראל. אולם עד סוף שנת 2001 לא יצאה התכנית אל הפועל. 

5. 
המעקב העלה, שתקני איכות לירקות ופירות עדיין אינם חלים בארץ. משרד החקלאות הודיע בתשובתו מדצמבר 2003 למשרד מבקר המדינה, כי באוגוסט 2002 קיימה ועדת הכלכלה של הכנסת דיון בעניין הסדרת הייצור והשיווק של פירות וירקות על פי תקני איכות (במסגרת הכללים של מועצת הירקות ומועצת הפירות); וכי בשל לחץ של נציגי רשתות השיווק והסתייגות של אגף התקציבים במשרד האוצר מנוסח הצעה שהגיש משרד החקלאות להסדיר את הייצור והשיווק של פירות וירקות, סירבה ועדת הכלכלה לאשר את הכללים. משרד החקלאות הוסיף בתשובתו, כי ללא אישור הכללים אי אפשר לאכוף את תקני האיכות, והודיע כי יגבש, יחד עם אגף התקציבים באוצר, הצעה שתכליתה עיגון תקני האיכות בחקיקה ראשית. כן הודיע, כי יקבע תקן לתוצרת נחותה, כפי שדורש אגף התקציבים, שיאפשר לשווקה בקמעונאות לאחר שתסומן בסימן מיוחד. 

6. 
בדוח צויין שתוצרת אורגנית המיוצאת מישראל למדינות האיחוד האירופי עומדת בתנאי התקן של האיחוד האירופי לתוצרת אורגנית. אולם משרד החקלאות אינו מפקח על שיווק תוצרת אורגנית בארץ, כיוון שהנושא לא הוסדר בחקיקה. לפיכך, אין לצרכנים בארץ הגנה כפי שיש לצרכנים באירופה הצורכים תוצרת אורגנית מישראל. המעקב העלה, כי ועדת השרים לחקיקה אישרה באוקטובר 2002 וביוני 2003 את הצעת החוק לפיקוח על תוצרת אורגנית. אולם ביולי 2003 הגיש שר הבריאות ערר על החלטת ועדת השרים, ובו טען כי בשל המצב החוקי הקיים, ונוכח סמכויות משרדו בכל הנוגע למזון, הצעת החוק יוצרת כפילויות וסתירות, וביקש להעלות עניין זה לדיון בממשלה. עד ינואר 2004 לא נדון הערר בממשלה. מזכיר הממשלה הודיע בתשובתו מינואר 2004 למשרד מבקר המדינה, כי הוא ביקש משרי הבריאות והחקלאות "שצוותים מקצועיים ממשרדיהם יפעלו במשותף לצמצום המחלוקות בטרם יובא הערר לדיון בממשלה שכן מדובר בנושא מקצועי מובהק". 

ב. תגובות המבוקרים
משרד החקלאות ופיתוח הכפר

6.  
בשל הקשיים שהתעוררו בהכנת חקיקה ראשית, משרד החקלאות ממשיך לבחון הסדרת תקני האיכות באמצעות כללים במסגרת חוקי מועצות היצור והשיווק. עם הקמת המועצה הצמחית החדשה, קטן החשש ל"ניגוד ענינים". הוחלט בתיאום עם אגף התקציבים, כי היועצים המשפטיים של שני המשרדים יבחנו במשותף את הנושאים השנויים במחלוקת.

משרד המשפטים
פיקוח על הטיפול בחסויים

הגופים המבוקרים: משרד המשפטים; הנהלת בתי המשפט; משרד האוצר; משרד הבריאות; משרד הרווחה; המוסד לביטוח לאומי

א. 
ריכוז ממצאי הביקורת

1. 
מתיקי הבקשות למינוי אפוטרופוס  שנבדקו עלה, כי ב-13 תיקים הורה בית המשפט ללשכת הרווחה על עריכת תסקיר. נמצא, כי למרות צווי בית המשפט, לא המציאו פקידי הסעד בלשכות הרווחה את התסקירים.

2. 
בתקנות נקבע, כי בקשה למינוי אפוטרופוס "תוגש לבית המשפט בשלושה עותקים... והיא תומצא - (1) לקטין, לפסול הדין או לחסוי, זולת אם בית המשפט הורה שאין להמציאה להם. ליועץ המשפטי לממשלה (2) ליועץ המשפטי לממשלה (3) למי שבית המשפט הורה על כך". מבדיקה של 64 תיקי בקשות למינוי אפוטרופסים לחסויים שנפתחו בשנים 2000-2002 בבית המשפט ברמת גן, עולה כי מזכירות בית המשפט שלחה עותקים מהבקשות לאגף האפוטרופוס הכללי במשרד המשפטים (האפו"כ) וליועץ המשפטי במשרד הרווחה (יועמ"ש הרווחה). אולם, בשום תיק מתיקי הבקשות לא היה רישום המעיד כי העותקים מהבקשות הומצאו למי שמבקשים למנות להם אפוטרופסים; זאת, על אף שבכל התיקים שנבדקו לא הורה בית המשפט שאין להמציא להם עותקים מהבקשות. עוד נמצא, כי גם מזכירויות של בתי משפט אחרים אינן מיישמות את התקנות בנדון.

3. 
סעיף 36 לחוק הכשרות המשפטית והאפוטרופסות, התשכ"ב-1962 קובע, כי "לפני מינוי האפוטרופוס ישמע בית המשפט את דעת החסוי אם הוא מסוגל להבין בדבר וניתן לברר דעתו". מתיקי הבקשות שנבדקו התברר, כי לגבי עשרים אנשים שביקשו למנות להם אפוטרופוס נמצא בתיקיהם תיעוד רפואי המעיד עליהם כמסוגלים להביע את עמדתם בבית המשפט בדבר מינוי אפוטרופוס עבורם. יצוין, כי בתיקים אלה, לשכות יועמ"ש הרווחה שנבדקו המליצו לבתי המשפט שבתחומן, לקבל החלטה בדבר המינוי בלי לזמן את החסויים ואת המבקשים לדיון. 

4. 
עובדי היועץ המשפטי במשרד הרווחה צרפו לתיקים שבטיפולם, על פי הנחיית סגן היועץ המשפטי במשרד הרווחה, "כתב הסכמה" בו התבקש החסוי, המסוגל להביע את עמדתו, לחתום על הסכמתו למנות את המבקש כאפוטרופוס עליו. הביקורת העלתה, כי החסוי לא התבקש להביע את עמדתו לגבי נושאים אחרים הקשורים במינוי אפוטרופוס, כגון: קביעת מקום מגוריו של החסוי, החלטה על השמתו במוסד, החלטה על טיפול רפואי כלשהו.

5. 
בקשה להתמנות אפוטרופוס על גופו של חסוי נחוצה בעיקר לצורך מתן הסכמה לפעולות רפואיות מסוימות, ולצורך הוצאתו של החסוי מביתו והשמתו במעון (בית אבות, מעון סיעודי או אחר). ל-20 מהבקשות שנבדקו צורפו תעודות, מאת רופאים שהועסקו בבתי חולים ממשלתיים או מאת רופאים שהועסקו בבתי חולים לא ממשלתיים. בתעודות לא צוינו, בניגוד להוראות נוהל פנייה דחופה המועד לביצוע של הטיפול הנדרש, מידת הסיכון הכרוכה בו (לבד מתעודה אחת), ולא נכללו המלצות בדבר תקופת המינוי הנדרשת (לצמיתות או זמנית). גם בדוחות הסוציאליים של בתי חולים, בהם אושפזו המטופלים, לא צוין - בניגוד להוראות נוהל פנייה דחופה - אם המינוי המבוקש יהיה זמני או קבוע ואם המינוי יינתן לפעולה ספציפית בלבד (כגון: ניתוח, בדיקות פולשניות). בכך לא הובא לפני בית המשפט מלוא המידע הדרוש.

6. 
בכל שנה מתקבלים בבית החולים וולפסון כ-60,000 מטופלים ובבית החולים ברזילי כ-40,000 מטופלים. בשנת 2002 טיפלה היחידה לשירות סוציאלי בוולפסון בהוצאת 98 צווים למינוי אפוטרופוס והיחידה לשירות סוציאלי בברזילי בהוצאת 96 צווים. למחלקה לעבודה סוציאלית במשרד הבריאות אין מערכת ממוחשבת ואין לה נתונים סטטיסטיים זמינים על הפעילות של כל אחת מן היחידות האמורות, וגם לרובן אין מערכות ממוחשבות. המחלקה אינה דורשת מהן דוח שנתי מסכם על פעילותן, ואינה עושה סיכום שנתי של כל הפעולות שבתחום עבודתן. מן הראוי שיהיו בידי משרד הבריאות נתונים מלאים על פעילות היחידות לשירות סוציאלי בכלל בתי החולים, לצורך בקרה ופיקוח, כפי שיש בתחומים רפואיים אחרים.

7.
רוב רובם של הצווים למינוי אפוטרופסים לענייני גוף בלבד אינם נרשמים במאגרי הנתונים של האפוטרופוס הכללי. יש שמזכירויות בתי המשפט לענייני משפחה אינן מעבירות העתקים של הצווים ללשכות המחוזיות של האפו"כ או שהן מעבירות אותם, אך הלשכות מתייקות את הצווים בלי לרשום אותם. כיוון שמידע מלא לא נמצא במרוכז במאגר כלשהו: לא בבתי המשפט לענייני משפחה, לא במשרד הרווחה ולא במשרד האפו"כ הראשי או בלשכותיו, אין לבית חולים אפשרות לברר בביטחון מלא אם יש אפוטרופוס על ענייני גוף של מי שמגיע לטיפול רפואי.

8. 
שמו ותוכנו של נוהל פנייה דחופה מעידים, כי תכליתו היא שהיחידות לשירות סוציאלי בבתי חולים יעסקו בבקשה למינוי אפוטרופוס על גופו של החסוי בלבד. הועלה, שהיחידה לשירות סוציאלי בוולפסון נוהגת לבקש מבתי המשפט, באמצעות בא כוח יועמ"ש הרווחה, למנות, לזמן בלתי מוגבל, אפוטרופסים לענייני גוף ורכוש, של חולים שעומדים לעבור למוסדות סיעודיים, לאחר סיום הטיפול הרפואי בהם. 

9.  
יש שחסויים חסרי בית נותרים באשפוז בבית חולים גם לאחר שהסתיים הטיפול הרפואי בהם, מאחר שאין מי שמוכן להתמנות לאפוטרופוס עליהם. באפוטרופוס הכללי במשרד המשפטים ובמשרד הרווחה לא היה מידע על היקף הבעיה, ולא נמצא תיעוד לכך שהם גיבשו תכנית לפתרונה.  נוכח חשיבות הטיפול בחסויים שהם חסרי אמצעים, מן הראוי שמשרד הרווחה ומשרד הבריאות יפעלו במשותף וביתר שאת, לאפיון הבעיות הנוגעות לטיפול בחסויים חסרי אמצעים ולפתרונן.

10. 
בבדיקת מערכת הנתונים בהנהלת בתי המשפט, בסוף יולי 2003, התברר, כי 829 תיקי בקשות למינוי אפוטרופוס, שנפתחו בבתי המשפט השונים החל משנת 1997 עד לסוף שנת 2001, היו עדיין פתוחים בסוף יולי 2003. אף על פי שחלפה יותר משנה מאז עשיית הפעולה האחרונה בתיק, לא בוררה הסיבה לכך. כתוצאה, אין בלשכת יועמ"ש הרווחה מידע על מצבו של החסוי ועל נחיצות המינוי.

11. 
מבדיקת תיקי הבקשות למינוי אפוטרופוס, הן בבית המשפט ברמת גן והן בלשכת יועמ"ש הרווחה במחוז תל אביב, הועלה, כי במועד הבדיקה 22 תיקי בקשות נותרו פתוחים בבית המשפט, זה שנים מספר, עקב אי יישום החלטותיהם של בתי המשפט בדבר הגשת חומר משלים. עוד הועלה, כי שני תיקים נוספים אף נסגרו בבית המשפט מחוסר מעש. 

12. 
לשכת יועמ"ש הרווחה בתל אביב לא הגישה את תגובתה לבית המשפט בדבר בקשות למינוי אפוטרופוס לשבעה מהחסויים שתיקיהם נבדקו. כתוצאה מכך לא היה ניתן להביא את עניין הבקשה ונחיצות המינוי לדיון לפני בית המשפט. 

13.
בסעיף 69 לחוק הכשרות המשפטית והאפוטרופסות נקבע, כי: "היועץ המשפטי לממשלה או בא כוחו רשאים, אם הם סבורים שטובתו של... חסוי או טובת הכלל מחייבת זאת, לפתוח בכל הליך משפטי, כולל ערעור, לפי חוק זה וכן להתייצב ולטעון בכל הליך כזה". מבדיקת התיקים עלה, כי לשכות יועמ"ש הרווחה לא שקלו, במקרים רבים, להשתמש בסמכותן לפתוח בהליכים הנדרשים לטובתם של חסויים ולא פעלו להגשת בקשות למינוי אפוטרופוס. יש מקום שלשכות יועמ"ש הרווחה יבדקו, בכל מקרה בו הן מעורבות בבקשה למינוי אפוטרופוס בענייני גוף, האם ענייני הרכוש מטופלים. הביקורת העלתה, כי בתיקים שנבדקו בלשכות יועמ"ש הרווחה לא נמצא תיעוד בדבר בדיקה כאמור.

14. 
בתקנות נקבע, כי העתק של כל בקשה או מסמך אחר, המוגשים לפי החוק לבית המשפט, יועבר לבא כוחו של היועץ המשפטי לממשלה במשרד האפוטרופוס הכללי שבתחום סמכותו של בית המשפט שאליו הוגשה הבקשה. האפו"כ לא קבע מהם המאפיינים הנדרשים להתאמת המועמד לתפקיד אפוטרופוס. עקב כך, הטיפול במסמכי הבקשה, המתקבלים מבית המשפט, שונה ממחוז למחוז. נוכח החשיבות הנודעת הן לטיפולו של משרד הרווחה והן לתרומתו של האפו"כ למינוי אפוטרופוס מתאים לחסוי, מן הראוי שהגורמים הנוגעים בדבר יפעלו להסדיר ולתאם בהקדם את הליכי מעורבותם בהליך מינוי האפוטרופוס. עוד ניתן לשקול בתיקון התקנות, כי בא כוח יועמ"ש הרווחה יעביר את עמדתו לבית המשפט, והעתק ממנה יישלח לאפו"כ. 

15. 
מבין 51 תיקי פיקוח שנבדקו במחוז תל אביב ו-31 תיקי פיקוח שנבדקו במחוז חיפה, בכמחציתם לא היה דוח סוציאלי או תסקיר הדרוש לצורך הפיקוח על הטיפול של האפוטרופוס בחסוי. 

16. 
האפו"כ מנהל את הפיקוח על האפוטרופסים, בין היתר, באמצעות תוכנת מחשב לניהול מערכת הפיקוח, שבה מתועד תיק הפיקוח. עם קבלת העתק הבקשה למינוי אפוטרופוס, על המפקח לרשום את פרטיה במערכת הפיקוח וכן עליו לנהל מעקב אחר החלטות בית המשפט בעניינן - אם אושרה או נדחתה. הועלה, כי מבין 34,024 בקשות שהיו רשומות במערכת הפיקוח, 1,497 בקשות התקבלו באפו"כ לפני יותר מ-3 שנים, ולא צוין במערכת הפיקוח אם הן אושרו בידי בית המשפט. מן הראוי שהאפו"כ יתאם עם מערכת בתי המשפט את דרכי העברת המידע ביניהם, על החלטות בתי המשפט בעניין הבקשות למינוי אפוטרופסים, באופן ממוחשב.

17.
מבדיקת נתוני מערכת הפיקוח על 75 חסויים שהאפוטרופסים שמונו להם נפטרו, הועלה, כי משך הזמן ממועד פטירת האפוטרופסים ועד למועד הביקורת, שבהן כאמור היו החסויים ללא אפוטרופוס, היה כ-10 שנים בממוצע. משך הזמן הרב שבו לא מונה לחסויים אפוטרופוס נובע, בחלקו - מאיחור של האפו"כ באיתור המידע על מות האפוטרופוס, ובעיקר - ממשך הטיפול הארוך של משרד הרווחה במינוי אפוטרופוס חדש. 

18. 
משרד מבקר המדינה בדק במחוז תל אביב אם קיים תיעוד בדבר הטיפול במינוי אפוטרופוס ל-21 חסויים, שנבחרו באקראי, שעל פי נתוני מערכת הפיקוח, נפטרו כל האפוטרופסים שמונו להם ולא מונה אחר תחתם. הועלה, כי במועד  הביקורת בספטמבר 2003 לא נמצאו כלל מסמכי פיקוח בתיקיהם של מבין 21 החסויים. על האפו"כ ומשרד הרווחה לפעול במשותף לקיצור משך הזמן עד למינוי אפוטרופוס חדש, במקום אפוטרופוס שנפטר. מן הראוי שמשרד הרווחה ישקול להיערך לכך, שעם מות אפוטרופוס, יתמנה באישור בית המשפט לתקופת ביניים קצובה מראש אפוטרופוס "חירום", שימשיך לטפל באופן זמני בענייני החסוי עד למינוי אפוטרופוס מתאים להמשך הטיפול בו.

19.  המפקחים במחוז תל אביב באפו"כ אינם נוהגים לשלוח באורח קבע דף הנחיות לכל אפוטרופוס, כדרוש על פי נוהלי האפו"כ, והמפקחים במחוז ירושלים שולחים את דף ההנחיות רק על פי פנייה של אפוטרופוס. במחוזות חיפה ובאר שבע שולחים המפקחים דף הנחיות שאינו מעודכן.  על האפו"כ לוודא שהאפוטרופוס מקבל את כל המידע הנחוץ לו לצורך מילוי תפקידו.  נוכח זאת שלא לכל משקי הבית קיימת גישה לאינטרנט, מן הראוי שהאפו"כ יקפיד לשלוח את דף ההנחיות לכל אפוטרופוס, כפי שנקבע בנהליו. 

20. תנאי בסיסי לעריכת פיקוח על אופן טיפולם של לשכות הרווחה ושל האפוטרופסים בחסויים, הוא העברת מידע אמין ומדויק ממזכירויות בתי המשפט לאפו"כ. בתקנות נקבע, כי עם מתן הצו למינוי אפוטרופוס ימציא המזכיר הראשי של בית המשפט העתק ממנו לאפוטרופוס הכללי ויצרף אליו העתק מהבקשה שעל פיה ניתן, על כל נספחיה. בביקורת נבדקו הנתונים של הנהלת בתי המשפט בעניין מספר צווי מינוי של אפוטרופסים קבועים לחסויים בגירים (כלליים, או מוגבלים לרכוש או לגוף). מניתוח הנתונים הועלה, כי משנת 1997 ואילך כמעט כל התיקים שקשורים לאפוטרופסות - תיקי בקשות למינוי אפוטרופוס לחסויים בגירים ותיקים בענייני קטינים, סווגו באופן אחיד כ"תביעה לפי חוק הכשרות המשפטית והאפוטרופסות, התשכ"ב-1962", ללא הבחנה. גם לא נמצא סמל בקובץ הנהלת בתי המשפט שמצביע על אופי האפוטרופסות: על רכוש, על גוף, או כללי. ברישום הממוחשב של הנהלת בתי המשפט אין אפשרות לזהות בוודאות את צווי המינוי לאפוטרופוס קבוע או זמני, שהוצאו לחסויים בגירים, ואין לדעת את מספרם המדויק ואת זהותם של כלל החסויים הבגירים שלהם מונו אפוטרופסים במינוי קבוע. 

21. 
משרד מבקר המדינה עשה ניתוח ממוחשב של "קובץ החסויים" של האפו"כ (לסוף פברואר 200) על 2,896 רשומות (תיקי בקשה) פעילות שבהם לא צוין רישום של אפוטרופוס. הועלה, כי כ-1,200 מהרשומות לא הופיעו במאגר הנהלת בתי המשפט עם סיווג שמשמש לאפוטרופסות. עוד הועלתה אי התאמה ברישום המידע, בין המערכת הממוחשבת של האפו"כ לבין המערכת של הנהלת בתי המשפט, בכ-1,600 תיקים. מינוי אפוטרופוס ל-762 חסויים, שנרשם במערכת הממוחשבת של הנהלת בתי המשפט, לא נרשם במערכת הממוחשבת של האפו"כ. מבין 269 תיקי בקשות למינוי אפוטרופוס שנרשמו במועד הבדיקה אצל האפו"כ כבקשות שלטענתו לא התקבל בהן צו מינוי, בדק משרד מבקר המדינה את תיקיהם של 27 חסויים (שנבחרו באקראי) בבית המשפט ברמת גן; הועלה, כי ב-10 תיקי בקשות מונו אפוטרופסים לחסויים, אולם המינויים לא נרשמו אצל האפו"כ.  אי-רישום הצווים למינוי אפוטרופוס באפו"כ נובע לעתים מכך שבית המשפט קיבל את הבקשה, ומזכירות בית המשפט לא שלחה עותק צו מינוי האפוטרופוס לאפו"כ, או שצו המינוי נשלח והתקבל, אולם לא נקלט במערכת הממוחשבת של האפו"כ.  לדעת משרד מבקר המדינה, המערכת הממוחשבת של הנהלת בתי המשפט צריכה לתת סמל מיוחד לכל אחד מהסוגים של צווי המינוי, לערוך רישום ממוחשב אוטומטי של צווי מינוי ולהעביר אותו לאפו"כ; האפו"כ צריך לקלוט את הרישום שיקבל מהנהלת בתי המשפט ובעזרתו לבדוק אם הוא קיבל את כל צווי המינוי שהוצאו בבתי המשפט. לאפו"כ אין מידע מדויק ומעודכן על החסויים שמונו להם אפוטרופסים, ולא מתקיים התנאי הבסיסי לעריכת פיקוח אפקטיבי על ידי האפו"כ והגורמים המטפלים האחרים (וביניהם רשויות הרווחה), על טיפול האפוטרופסים בחסויים. 

22.
בדיקה שעשה משרד מבקר המדינה באוגוסט 2003 העלתה, כי במועד הבדיקה היו רשומים בלשכות הרווחה בארץ 4,557 חסויים בלבד, מבין כ-28,000 חסויים, שעל פי נתוני האפו"כ משנת 2003 מונה להם אפוטרופוס על רכוש ישנם חסויים רבים נוספים שמונה להם אפוטרופוס על גוף בלבד, שלא היו רשומים באפו"כ. מאז הביקורת הקודמת לא פעלו הגורמים המקצועיים במשרד הרווחה להורות על מערכת דיווח שיטתית של לשכות יועמ"ש הרווחה כדי ליידע את לשכות הרווחה על החסויים המתגוררים בתחומן, ואשר להם התמנו אפוטרופסים לפי בקשת קרוב משפחה. על לשכת הרווחה לעקוב אחר מצבו של חסוי שמונה לו אפוטרופוס; זאת, כדי לוודא שהאפוטרופוס אכן פנה ללשכת הרווחה במקום מגוריו של החסוי לצורך מימוש זכאותו של החסוי לקבל שירותים סוציאליים מסוימים, בייחוד כשהחסוי אינו מוכר ללשכה. יתירה מזו, על הלשכה לקיים את חובתה החוקית של הגשת סעד לאלה מהחסויים שהם נזקקים לפי חוק שירותי הסעד. 

23.
ביולי 2001 הציעו האפוטרופוס הכללי במשרד המשפטים ומנהל האגף לשירותים חברתיים ואישיים במשרד העבודה והרווחה (דאז) למנהלים הכלליים של שני המשרדים, להקים במשרד העבודה והרווחה דאז יחידה לפיקוח על האפוטרופסים בענייני הגוף. במועד סיום הביקורת לא יושמה התכנית, יוצא אפוא, כי אין, למעשה, פיקוח על הטיפול בחסויים בתחום האפוטרופסות בענייני גוף.

24.
בסעיף 51 לחוק נקבע, כי האפוטרופוס חייב להגיש לאפו"כ, בתוך שלושים ימים מיום מינויו, פרטה של נכסי החסוי, כולל חובותיו, זולת אם פטר אותו האפו"כ מחובה זו או קבע מועד אחר להגשת הפרטה. הפרטה משמשת עבור האפו"כ מקור מידע עיקרי ובסיסי על נכסי החסוי, והיא נשמרת בתיק הפיקוח על האפוטרופוס. מבדיקת נתוני מערכת הפיקוח לתקופה 1995-2002 הועלה, שבתקופה זו עלה  מספרם של התיקים שלא נתקבלה בהם פרטה - אף שלגביהם לא ניתן פטור מהגשת פרטה, מ-852 בשנת 1995 ל-1,367 בשנת 2002. 

25. 
בכ-40% מהתיקים לא נתקבלה פרטה מדי שנה, אף שלא ניתן לאפוטרופוס פטור מהגשתה. המוסד לביטוח לאומי ממנה לזכאים לגמלה, שאינם מסוגלים לגבותה מחמת מוגבלותם, אדם או תאגיד שיקבל עבורם את גמלתם (להלן - מקבל גמלה). הועלה, כי המוסד לביטוח לאומי לא קבע הליכים להעברת מידע, על מינוי מקבלי גמלה, למשרד הרווחה, כדי שיהא ניתן לבחון את מצבו של הזכאי ושמא הוא נזקק למינוי של אפוטרופוס. עוד הועלה, כי המוסד לביטוח לאומי לא קיים פיקוח נאות על פעולותיהם של מקבלי הגמלה; המוסד לביטוח לאומי התיר למקבלי הגמלה לנכות כספים מסכום הגמלה, בלי שניתנה למוסד סמכות לכך בחוק הביטוח הלאומי. במהלך תקופה זו, שיעור התיקים שבהם נתקבלו פרטות עלה מכשליש ממספר התיקים בשנת 1995 לכמחצית מהתיקים בשנת 2002. המשמעות היא שעל אף השיפור במצב, במועד סיום הביקורת לא התקבלו באפו"כ פרטות לגבי מחצית מהתיקים שנפתחו בתקופה האמורה. 

26.
מבדיקת נתוני מערכת הפיקוח עולה, כי בתקופה 1995-2002 גדל מספר התיקים שבהם נשלחו תזכורות לאפוטרופסים לקבל פרטה מ-138 בשנת 1995 ל-578 בשנת 2002, אולם שיעורם הגיע בסוף 2002 שנת רק לפחות ממחצית התיקים (כ-43%) בהם לא הוגשה פרטה כנדרש. למרות התזכורות שנשלחו, לא נתקבלה בתיקים אלה פרטה. עוד עולה, כי שיעור התיקים שבהם הוצא לאפוטרופוס זימון לבית משפט עקב אי קבלת פרטה, ולאחר שנשלחו אליו תזכורות להגשת הפרטה, הוא בין 1% ל-2% בלבד.  עולה כי על אף שבמקרים רבים לא התקבלה הפרטה למרות התזכורות שנשלחו לאפוטרופסים, לא נקט האפו"כ את כל הצעדים העומדים לרשותו, כדי לקבל מידי האפוטרופסים את הנדרש מהם על פי החוק. לדעת משרד מבקר המדינה, מיקוד פעולות הדרכה מתאימות כאמור בקרב אפוטרופסים חסרי ידע, תוך פישוט הדוחות הנדרשים מהם, עשוי להקל עליהם את הדיווח הכספי, ואת ניהול נכסי החסוי ומיצוי זכויותיו. בד בבד מן הראוי, כי האפו"כ יפעל ביתר שאת לקבל את הפרטות והדוחות הנדרשים, ויקפיד על יישום התכנית שנקבעה לכך. 

27.
האפו"כ אינו עושה בדיקות מדגמיות לאימות המידע הכלול בפרטות המתקבלות באפו"כ, והוא מסתפק בהצהרת האפוטרופוס על נכונות הפרטה בלבד. בכלל זאת, אין האפו"כ בודק האם יש לחסוי נכסים שהאפוטרופוס לא דיווח עליהם. 

28. 
בסעיף 53 לחוק נקבע, כי האפוטרופוס חייב בכל ענייני האפוטרופסות לנהל חשבונות ולהגיש לאפו"כ דין וחשבון כפי שיורה, אך לפחות אחת לשנה (להלן - דוח שנתי). בתקנות נקבע, כי האפוטרופוס יפרט בדוח השנתי, בין היתר, פרטים והסברים על הפעולות שביצע, כולל ביקוריו אצל החסוי וקיום קשר עם קרוביו, טיפולו בנכסי החסוי ובשמירה על זכויותיו וכן בדבר ביטוחו של החסוי בביטוח רפואי וסוציאלי. מאחר שרבים מהדוחות השנתיים מתקבלים באפו"כ באיחור, אפשר שיתקבלו דוחות נוספים בעיקר עבור השנים 2000-2002. על פי נתוני מערכת הפיקוח מפברואר 2003, על שנת 1999 התקבל המספר הגבוה ביותר של דוחות שנתיים (10,400 דוחות), שהוא כמחצית ממספר הדוחות שהיה צריך להתקבל על אותה השנה           (20,035 תיקים). הועלה, כי כתוצאה מאי קבלת הדוחות השנתיים נמנע מהאפו"כ, לאורך זמן, לקבל מידע על מצבם של חסויים, ועל המידה שבה שומר האפוטרופוס על קשר עם החסוי. כך, למשל, בדיקה של מדגם אקראי של 100 מבין 28,683 חסויים שתיקי הפיקוח שלהם לא נסגרו  העלתה, כי מבין 100 החסויים שעלו במדגם נפטרו 14 חסויים, אולם רק בנוגע לשבעה מבין 14 החסויים שנפטרו היה במערכת הפיקוח מידע על פטירתם. 

29. 
הועלה כי ברבים מהתיקים ניתן לאפוטרופוס פטור מהגשת הדוח השנתי. וזאת, על אף שהוראות החוק אינן מקנות סמכות לאפו"כ לתת לאפוטרופוס פטור מהגשת דוחות. הפטור ניתן לאפוטרופסים שהצהירו שלחסוי אין רכוש ממשי, והכנסותיו הן בעיקר קצבאות מהמוסד לביטוח לאומי. לעיתים ניתן הפטור מבלי שצוינה במערכת הפיקוח הסיבה למתן הפטור. יש מקרים רבים שבהם ניתן לאפוטרופוס פטור מהגשת דוחות שנתיים, אף שלחסוי קיימים חסכונות. דוחות רבים נתקבלו באיחור והתיחסו לשנים קודמות. בשל אי קבלת דוחות שנתיים במועד, מתעכבות בקשות של אפוטרופסים לבתי המשפט, דבר העלול לגרום נזק כספי לחסוי ואף לפגוע ברווחתו. 

30. 
שיעור התיקים שבהם לא הוגש דוח שנתי בידי האפוטרופוס והוא זומן לבית המשפט לאחר שנשלחו לו שתי תזכורות, הוא זניח (0.3% בשנת 2001 ו-0.2% בשנת 2002).

31. 
חלק מהאפוטרופסים אינם מגישים דוחות שנתיים כמה שנים ברציפות, בלי שהאפו"כ ישלח להם תזכורות, וינקוט צעדים אחרים העומדים לרשותו לאכיפת הדיווח כנדרש בחוק. 

32. 
על פי נתוני מערכת הפיקוח, בשנים 1995-2002 גדל מספרם של הדוחות שלא נבדקו מ-2,149 ל-4,429 בהתאמה. הועלה, כי למרבית הדוחות שלא נבדקו, לא ציינו המפקחים במערכת הפיקוח את הסיבה לכך שהם לא נבדקו, כדרוש. עוד עולה, כי 9,119 דוחות שנבדקו (כ-16% ממספר הדוחות שהתקבלו באותה תקופה) נמצאו במהלך השנים לא תקינים, אך הטיפול בהם טרם הסתיים ולא התקבל במקומם דוח מתוקן לאותה התקופה.

33. 
אומדן של צורכי החסוי עשוי לסייע למפקח לבחון את סבירות ההוצאות שעליהן דיווח האפוטרופוס. בנוהלי האפו"כ נקבע, כי בביקורת הדוח השנתי, על המפקח להביא בחשבון את צרכיו של החסוי, תוך אבחנה בין חסוי מאושפז במוסד לבין חסוי המתגורר בקהילה. בכל  המחוזות, למעט מחוז חיפה, אין המפקחים נוהגים להכין אומדן של צורכי החסוי, למעט במקרים שבהם השקעת הכספים טעונה אישור של בית המשפט. לפיכך, אין בידי המפקחים באפו"כ אמות מידה, שבאמצעותן ניתן לקבוע ערכים מדידים ל"סל" הוצאות נאות לרווחתו של כל חסוי, בהתאם לאמצעים הכספיים העומדים לרשותו.

34. 
במערכת הפיקוח לא נכללים הנתונים של נכסי החסוי, ומשום כך אין היא מאפשרת לסייע למפקחים לעקוב אחר מצב נכסי החסוי לאורך זמן. המעקב אחר נכסי החסוי נעשה באמצעות רישום ידני בתיק המסמכים של האפוטרופוס, בתדירות וברמת פירוט השונים ממחוז למחוז. מידע כולל על הרכוש שבבעלות החסויים עשוי לשפר את הפיקוח על שינויים ברכוש, וכן לקבוע סדר עדיפות הולם בפיקוח. משום כך, מן הראוי שהאפו"כ ישקול לקבוע מהו המידע על רכוש החסויים שיש לכלול במערכת הפיקוח, והאם ניתן ליישם זאת תחילה על חסויים חדשים. 

35. 
האפו"כ מנהל את הפיקוח על האפוטרופסים, בין היתר, באמצעות מערכת הפיקוח הממוחשבת. מהביקורת עולה, שלא מוצו אפשרויות השימוש במערכת הפיקוח, כדי לייעל את עבודת הפיקוח והבקרה. למשל: מידע על סוג המינוי: במקרים רבים לא נרשם במערכת הפיקוח אם המינוי שניתן לאפוטרופוס היה על רכוש או על גוף, דבר הנחוץ כדי לקבוע את דרישות הפיקוח על האפוטרופוס; מספרי תעודות זהות וכתובות: במקרים רבים מספרי תעודות הזהות של חסויים ואפוטרופסים רבים היו שגויים, ולא נרשמו הכתובות של מרבית החסויים ושל מקצת האפוטרופסים; דברי הסבר להפעלת המערכת: האפו"כ לא הפיק דברי הסבר ולא קבע נהלים והנחיות לשימוש במערכת הפיקוח. גם לא הופקו דברי הסבר לדוחות הבקרה של מערכת הפיקוח. 

36. 
בסעיף 63 לחוק נקבע, בין היתר, כי בפקיעת האפוטרופסות חייב האפוטרופוס למסור למי שקבע בית המשפט את נכסי החסוי הנמצאים בידו או בפיקוחו, ואת המסמכים הנוגעים לנכסים אלה. האפו"כ לא קבע דרכי פיקוח על יישום הנחיותיו בדבר טיפול האפוטרופוס בעיזבון חסוי שלא נמצאו לו יורשים, ולא התאים את מערכת הפיקוח לניהול מעקב כאמור. למשל, במערכת הפיקוח לא נאסף מידע אם הותיר אחריו החסוי עיזבון ומה עלה בגורלו. האפו"כ גם לא קבע את משך הזמן מפטירת חסוי שלא אותר לו יורש, שבסופו על האפוטרופוס לדווח על כך לאפו"כ.

37. 
בתקנות האפוטרופוס הכללי (שכר), התשל"ח-1978 (להלן - תקנות השכר) נקבע, בין היתר, כי שכרו של האפו"כ בעד עבודת ביקורת המוטלת עליו על פי חוק או שהוטלה עליו על ידי בית המשפט ואשר אינה נוגעת ברכוש שהוא מנהל יהיה, בין היתר, כדלקמן: כשנשוא הביקורת הוא דין וחשבון כספי - 0.5% מסכום התקבולים על פי הדין וחשבון, אך לא פחות מ-150 ש"ח. כאמור, האפוטרופוס משלם לאפו"כ שכר זה מכספי החסוי. כתוצאה מהשיטה הקיימת נוצרו מצבים אבסורדיים בהם שולמו עבור עבודה חשבונאית של ביקורת דו"ח, בה הושקעו שעות בודדות, סכומים של אלפי ועשרות אלפי שקלים רק משום שנמכר בשנה מסוימת נכס של עיזבון או נכס של חסוי ששווים גבוה. האפו"כ הכין אמנם נוסח חדש לתקנות השכר, שבהן נקבע שכר קבוע עבור כל עבודת ביקורת, למעט בעבודות ביקורת שבהן ניתנת תוספת למאמץ מיוחד שהיה כרוך בהן. אך עד למועד סיום הביקורת לא פורסמו התקנות החדשות. משרד מבקר המדינה מעיר, כי על האפו"כ להיות ער לכך שגביית השכר כאמור נמשכת שנים רבות, ומן הראוי לפעול לתיקון הנושא בהקדם.

38. 
בפברואר 2002 הופסק הפיקוח השוטף של האפו"כ על תיקי החסויים שבטיפול הקרן לטיפול בחסויים (להלן - הקרן) במחוזות תל אביב וירושלים, שבהם נמצאים מרבית התיקים של חסויים המטופלים בידי הקרן. זאת, לאחר שהופסקה עבודתו של המפקח שעסק בפיקוח על הקרן. כתוצאה מכך, לא נבדקו במחוזות אלה הפרטות והדוחות השנתיים שהגישה הקרן לשנים 2001 ו-2002. לדעת משרד מבקר המדינה, נוכח התפקיד החשוב שממלאת הקרן כאפוטרופוס על חסויים רבים, אין להסתפק במציאת פתרון זמני לפיקוח על פעולותיה, אלא מן הראוי לשאוף למציאת הסדר של קבע לכך. 

39. 
בהסכם שכר הטרחה שערך האפו"כ עם הקרן הוא לא דרש מהקרן לחדש את התחייבותה לקבל לטיפולה כל חסוי ללא קשר למצבו הכלכלי, כפי שדרש וקיבל מתאגידים אחרים שעמם נחתמו הסכמי שכר טרחה. 

40.
האפו"כ ערך הסדרים עם תאגידים שבהם נקבע, בין היתר, שכר טרחה מדורג, שרשאי התאגיד לגבות, בהתאם להכנסתו של החסוי, וכן סל שירותים שעל התאגיד לספק לחסויים. ההסדרים אושרו בנפרד בידי בית המשפט שקבע, כי כל צד יהיה רשאי להגיש לבית המשפט, בכל עת, בקשה לשינוי ההסדר, יחד עם תגובת הצד השני. הועלה, כי האפו"כ לא היה ער למידת ההשפעה של שכר הטרחה שמשלמים חסויים חסרי אמצעים, על רמת חייהם, ושהסכום הנותר בידיהם לאחר התשלום לא תמיד מספיק לקיום ברמת חיים סבירה. הועלה, כי עד למועד סיום הביקורת הנושא טרם הוסדר כדרוש. 

41. 
האפו"כ בודק בדוחות השנתיים של התאגידים אם נגבו כספים מעבר לשכר הטרחה עבור שירותים שנכללו בסל השירותים שהתאגיד התחייב לספקו. הועלה, כי אין נעשית באפו"כ בדיקה האם החסויים מקבלים מהתאגידים את מלוא השירותים שלהם הם זקוקים מתוך הסל שהתאגידים התחייבו לספק. משרד מבקר המדינה מעיר, כי נוכח נחיצות השירותים שנקבעו בסל לחסויים, מן הראוי כי המשרדים הנוגעים בדבר, ובעיקר משרד המשפטים, משרד הרווחה ומשרד האוצר, יפעלו בדחיפות לקיום מנגנון פיקוח הולם על טיפולם של אפוטרופסים בחסויים. עד להקמת המנגנון מן הראוי שהאפו"כ, בתיאום עם משרד הרווחה, יפקחו, ולו באופן מדגמי, אם החסויים מקבלים מהתאגידים את מלוא השירותים שהתאגידים התחייבו לספק לחסויים. 

42. 
בסעיף 67א לחוק נקבע, כי שר העבודה והרווחה ימנה ועדה לענייני אפוטרופסות לנפגעי השואה, שתקבל ותבחן פניות, בין היתר, בנוגע לטיפול בחסוי ותהא רשאית ליתן את המלצותיה לאפוטרופוס בעניינים הנוגעים לטיפול בחסוי, וכן לפנות ליועץ המשפטי לממשלה או לנציגו ולאפוטרופוס הכללי, ולהמליץ להם לנקוט פעולות על פי סמכותם, לרבות פנייה לבית משפט לפי אותו חוק. הועלה, כי עד למועד סיום הביקורת לא הוסדר נוהל עבודה משותף בין האפו"כ לבין הוועדה לענייני אפוטרופסות. 

43. 
ב-13.12.1999 פנתה הממונה הארצית על הפיקוח על אפוטרופסים ומנהלי עיזבון, במכתב לסמנכ"ל מינהל ותכנון במוסד לביטוח לאומי, בבקשה לקבל מידע, בין היתר, על קצבאות שהמוסד נותן לחסויים. במכתבה הסבירה הממונה הארצית, כי המידע עשוי לסייע לאפו"כ לאמת את נכונות הדיווח של האפוטרופסים, ולבדוק אם מלוא הכספים משמשים את החסויים. הועלה, כי המוסד לביטוח לאומי לא העביר את המידע המבוקש לאפו"כ. בתשובתו מיום 15.12.2003 ציין המוסד לביטוח לאומי, בין היתר, כי אם תתקבל בקשה נוספת לקבל מידע על הקצבאות שהמוסד נותן לחסויים, היא תועבר לאישור הוועדה למסירת מידע. לדעת משרד מבקר המדינה, מן הראוי שהאפו"כ ישלח לאלתר בקשה נוספת לקבל מידע כאמור מהמוסד לביטוח לאומי, כדי שזו  תדון בו בהקדם.

44. 
המוסד לביטוח לאומי ממנה לזכאים לגמלה, שאינם מסוגלים לגבותה מחמת מוגבלותם, אדם או תאגיד שיקבל עבורם את גמלתם (להלן - מקבל גמלה). הועלה, כי המוסד לביטוח לאומי לא קבע הליכים להעברת מידע על מינוי מקבלי גמלה, למשרד הרווחה, כדי שיהא ניתן לבחון את מצבו של הזכאי, ושמא הוא נזקק למינוי של אפוטרופוס. עוד הועלה, כי המוסד לביטוח לאומי לא קיים פיקוח נאות על פעולותיהם של מקבלי הגמלה; המוסד לביטוח לאומי התיר למקבלי הגמלה לנכות כספים מסכום הגמלה, בלי שניתנה למוסד סמכות לכך בחוק הביטוח הלאומי.

ב. תגובות המבוקרים
הנהלת בתי המשפט
4-2.  הוחלט לרשום את החסוי כמשיב מספר 1 בבקשה, וכך באופן אוטומטי נשלחים לו העתקי הבקשות המוגשות בעניינו, והזמנות לכל דיון בתיק, במידה ויירצה להשמיע דברו בפני בית המשפט.

משרד הבריאות

5. 
עד סוף אפריל 2004, השירות הארצי לעבודה סוציאלית והלשכה המשפטית, ירעננו נוהל מספר 31/99, בנושא הגשת חוות דעת רפואית וסוציאלית.

6.  
מחשוב היחידה לשירות סוציאלי, יכלל במסגרת התוכנית הרב-שנתית של האגף למידע ומחשוב.

הנהלת בתי המשפט
7. 
המערכת הממוחשבת של בתי המשפט, מעבירה את כל הבקשות לידיעת האפוטרופוס הכללי, ולתגובתו. בנוסף, ישלחו כל שבוע רשימות מרוכזות של צווים שניתנו בבית המשפט. 

11-10. תיקים פתוחים למינוי אפוטרופסים, אין בהם משום הימשכות דיונים של בית המשפט ו"עינוי דין". ברוב המכריע של התיקים, מדובר בתיקים בהם הצדדים לא השלימו את המבוקש מהם על ידי בית המשפט, לצורך מתן הצו, ובחלקם הגדול התייתר הצורך למתן הצו, אך המבקשים לא יידעו את בית המשפט. 


עם הכנסת מערכת ניהול התיקים  לבתי המשפט לענייני משפחה, לא מתאפשרת כיום  התופעה של תיקים פתוחים זמן רב בשל חוסר מעש, כיוון שהמזכירות הפכה להיות יוזמת יותר, ותיקים אלא ייסגרו בשל חוסר מעש.

21. 
מערכת בתי המשפט אחראית לנכונות נתוני המחשב שלה. מבחינת מערכת בתי המשפט הדיון במתן צו למינוי אפוטרופוס הינו דומה, ללא קשר אם המינוי קבוע או זמני, או אם החוסה הוא בגיר או קטין. לדעת הנהלת בתי המשפט, אין צורך להבחין בין ה"סוגים השונים".

משרד המשפטים

23. המשרד בודק המשרד עם נציגי משרד הרווחה, חלופות אחדות, ובהן אפשרות הוצאה של חלק מהפיקוח למיקור חוץ.

32.  
האפוטרופוס מינה  ועדה לבחינת הפיגור בבדיקת דוחות שנתיים, שהורכבה מנציגי המחוזות השונים באגף. המלצות הוועדה, עיקרן "הפרטת השירותים". הדו"חות הכספיים יערכו על ידי יועצי מס ויבוקרו על ידי המפקחים, אושרו על ידי האפוטרופוס.  אגף יפרסם מכרזים פומביים בעניין זה. 

35. 
המשרד בודק אפשרות לשיתוף מידע בין הנהלת בתי המשפט ומשרד הרווחה, על מנת לשפר את יכולות הפיקוח על האפוטרופסים.

המוסד לביטוח לאומי

44. 
המוסד פנה בעבר למשרד הרווחה בעניין העברת מידע על מינוי "מקבלי גמלה". המוסד יפנה שוב למשרד הרווחה, עד לסוף חודש מארס 2004.


המוסד יערוך ניסוי של בקרה מינהלית באמצעות פנייה בכתב ל"מקבלי גמלה" פרטיים. לאור תוצאות הניסוי יוחלט על המשך, לרבות דרישה לתוספת כוח אדם, עד סוף שנת 2004.


המוסד יקים בקרה מקצועית, בשיתוף משרד הרווחה והאפוטרופוס הכללי.


המוסד ניצב בפני נסיבות שבהן מספר גדול של זכאים לגמלאות אינם יכולים לדאוג לעצמם, אין בן משפחה שניתן למנותו כ"מקבל גמלה", ולא מונה להם אפוטרופוס. הפתרון האפשרי הינו מינוי אחד הגופים, כגון ה"קרן לטיפול בחסויים", כמקבל גמלה. הואיל והגופים האמורים התנו את הטיפול בענייני הזכאים לגמלאות בתשלום כלשהו, הוסכם על תמורה דיפרנציאלית, בהתחשב במצבו הכספי של מקבל הגמלה. האוצר הביע לאחרונה נכונות לתקצב את ההוצאה.


המוסד הכין הצעת חוק, המאפשרת תשלום לגופים אשר מונו כמקבלי גמלה, למימון פעולותיהם. 

בית המשפט לתביעות קטנות

הגופים המבוקרים:  משרד המשפטים - הנהלת בתי המשפט 

א.  ריכוז ממצאי הביקורת
1. 
בהתאם לתקנות סדרי הדין, הליך תביעה יפתח בהגשת כתב תביעה למזכירות. המזכירות תצרף לעותק כתב התביעה הזמנה לדין ותציין בה כי על הנתבע להגיש כתב הגנה בתוך 15 יום ממועד קבלת ההזמנה ולהתייצב למשפט במועד שנקוב בהזמנה. נמצא, כי מספטמבר 2001 מזכירות בית המשפט בפתח תקווה אינה קובעת את מועדי הדיון בתיקים אלא לאחר הגשת כתב הגנה. מן הראוי שהנהלת בתי המשפט תבחן את השיטה האמורה, ובכלל זה את הסיבות לדחיית הטיפול בתיקים שלא הוגשו בגינם כתבי הגנה; אם אכן נעשה מעקב שוטף בידי המזכירויות; ואם הן נוקטות את הצעדים הדרושים בתוך זמן סביר. זאת כדי לבחון את יעילותה של השיטה לעומת השיהוי שהיא גורמת בטיפול בתביעות, מסיבות שאינן קשורות במגישיהן. 

2. 
ב-12 (24%) מ-50 התיקים שנדגמו בתל אביב נמצא, שמועדי הדיון נדחו בארבעה חודשים בממוצע בשל אי-מסירת ההזמנות לדין. באחד התיקים, למשל, נמצא שהמזכירות לא העבירה לשופט את המסמכים המעידים שלא נמסרו לנתבע כתב התביעה וההזמנה לדין. משום כך לא בא הנתבע לדיון והשופט פסק נגדו על פי כתב התביעה בלבד, וננקטו נגדו הליכי הוצאה לפועל. לאחר שהנתבע טען כי שהה בחו"ל וההזמנה לא הגיעה לידיו כנדרש, התיר לו בית המשפט להגיש בקשה לביטול פסק הדין. לפי חישובי משרד מבקר המדינה, בגלל אי-מסירת הזמנות לדין עלולים להידחות מועדי הדיון ב-1,289-3,768 (13%-38%) מ-9,871 התיקים שנפתחו בתל אביב. לדעת משרד מבקר המדינה, האחריות לוודא שההזמנה לדין נמסרה לנתבע מוטלת על המזכירות והיא צריכה לעשות מעקב בנושא זה בעצמה.

3. 
בית המשפט לתביעות קטנות נועד בין היתר לאפשר לבעלי הדין למצות את זכויותיהם בהליך זול המאפשר לבעל דין לבוא למשפט עם "בעלי ריבו" גם אם אין באפשרותו לשלם בעד ייצוג משפטי שהוא יקר בדרך כלל. הבדיקה במועצה הישראלית לצרכנות העלתה, כי היא קיבלה מידע ותלונות מצרכנים שתבעו גופים מסחריים בבית משפט לתביעות קטנות והיה עליהם להתמודד כדבר שבשגרה עם עורכי דין של הנתבעים, ובכך הופר האיזון ההכרחי בין התובע והנתבע. מהמידע ומהתלונות עולה, כי עורכי דין לא הגישו לפני הדיון בקשה בכתב לייצוג משפטי וגם בתחילתו לא תמיד הציגו את עצמם כעורכי דין. לדעת משרד מבקר המדינה, מן הראוי ששר המשפטים ישקול אם יש מקום לקבוע בתקנות סדרי הדין כי על הנתבע שרוצה ייצוג משפטי לבקש היתר בכתב הגנתו, כדי לאפשר להודיע על כך מראש לתובע.

4. 
למזכירות יש תפקיד חיוני ביישום העקרונות שעליהם מתבסס בית המשפט. כדי לאפשר ניהול יעיל של ההליכים, עליה לפעול שזמן שיפוטי לא יושקע בעניינים מינהליים אלא ינוצל למטלות המצריכות שיקול דעת שיפוטי, לעקוב אחר התקדמות הטיפול בתיקים במטרה לייעל את הטיפול בהם ולמנוע עיכובים וסחבת העלולים לפגוע במתן סעד למתדיינים. המזכירות אמורה לפעול מתוך תודעת שירות מיוחדת בהתחשב בכך שבדרך כלל הצדדים אינם מיוצגים בו. כדי לאפשר ניהול יעיל של ההליכים, על המזכירות להיות יוזמת, פעילה, מקצועית ובעלת סמכויות לפעול בשיקול דעת; עליה להקפיד לעשות בדיקות על כל תביעה המוגשת לה: בדיקה טכנית, כגון בדיקת נתוני טופס התביעה לפרטיו כדי שהמידע שיוזן למערכת הממוחשבת יהיה מלא ומדויק; ובדיקה מהותית, כגון בחינה אם לבית המשפט יש סמכות עניינית לדון בתביעה. כל זאת כדי שיגיעו לשופט אך ורק תיקים בשלים לדיון, דבר שיחסוך זמן שיפוטי יקר ויאפשר לסיים את ההליך המשפטי בדרך כלל בישיבה אחת, וגם יחסוך מזמנם של בעלי הדין. לשם כך מן הראוי להעניק למזכירות כלים וסמכויות מתאימים.

5. 
על פי סעיף 82א לחוק בתי המשפט [נוסח משולב], התשמ"ד-1984, יצווה שר המשפטים, בהתייעצות עם נשיא בית המשפט העליון, להקים בבתי המשפט מחלקות לניתוב תיקים (להלן - מנ"ת) ויקבע את הכישורים הנדרשים מעובדיהן, הוראות בסדרי דין שעובדי מנ"ת מוסמכים לתת, והכללים שלפיהם תפעל מנ"ת. על פי סעיף 3(א) לתקנות בתי המשפט (מחלקה לניתוב תיקים), התשס"ב-2002, יכין מנהל בתי המשפט, באישור שר המשפטים, "תכנית מנ"ת ארצית" שבה ייקבעו בין היתר הוראות בדבר ניתוב תובענות למסלול הטיפול המתאים להן, במטרה לייעל את הטיפול בהן בבית המשפט, ובדבר הכוונת בעלי דין שאינם מיוצגים, כדי להבטיח גישה שוויונית לבית המשפט, ולשם ייעול הליכים וחיסכון במשאבים. לדעת משרד מבקר המדינה, כדי לשפר את היכולת של המזכירויות לשרת את הדרג השיפוטי ואת בעלי הדין, מן הראוי לשקול להעניק להן סמכויות וכלים מתאימים כפי שניתנו למנ"ת או להפוך את המזכירויות לחלק ממנ"ת.

6. 
כדי לאפשר לכל אדם נגישות להליך משפטי מהיר, יעיל וזול, ולמנוע עומס בבתי המשפט לתביעות קטנות בשל תובעים המגישים כל אחד כמה תביעות, נקבע בסעיף 60 (ב) לחוק כי "בית משפט רשאי לא לדון בתביעה או בתביעה - שכנגד ולהעבירן לבית משפט שלום ... אם ראה שהתביעה הוגשה בידי תובע שכבר הגיש באותה שנה, באותו בית משפט יותר מחמש תביעות"; בטופס כתב תביעה שנקבע בתוספת לתקנות סדרי הדין, נדרש התובע להצהיר אם הגיש בשנה האחרונה לאותו בית משפט יותר מחמש תביעות. מקובץ הנתונים עולה, כי מתחילת ינואר 2000 עד סוף דצמבר 2002 הגישו 344 תובעים יותר מחמש תביעות כל אחד. לדוגמה: עשרה הגישו 8-18 תביעות בשנה, חמישה מהם הגישו 7-30 תביעות גם בשנה שאחריה. לדעת משרד מבקר המדינה, אם תובע הגיש לאותו בית משפט יותר מחמש תביעות בשנה, על המזכירות להודיע על כך לשופט כדי שיחליט כיצד לנהוג בתביעה השישית. 

ב.  תגובות המבוקרים

הנהלת בתי המשפט

1. 
קביעת מועד דיון נמצא בבחינה מתמדת, כאשר קביעת תיקי בית המשפט לתביעות קטנות בבית משפט מסוים, משקללת בחובה מספר פרמטרים: כמות התביעות הקטנות הנפתחות בבית המשפט ביחידת זמן, מספר השופטים בבית המשפט, מלאי התיקים האחרים (אזרחיים ופלילים), ופרמטרים אחרים המאפיינים את בית המשפט.

לאחרונה החלה הנהלת בתי המשפט בתהליך הדרגתי של הטמעת שיטת המנ"ת בבתי המשפט לתביעות קטנות. יישום שיטת מנ"ת טומן בחובו מתן דגש רב על פיקוח ובקרה אחר התנהלות התיקים השונים לרבות לוחות זמנים סבירים, דרך קביעת התיקים האופטימלית ועמידה בתפוקות.

2.  
הנהלת בתי המשפט פועלת  לתיקון המצב בבית המשפט לתביעות קטנות בתל-אביב. ביתר בתי המשפט בארץ,  המזכירות מוודאת קבלת אישור מסירה, טרם העברת התיק לשופט.

3.  
הנהלת בתי המשפט תפתח במהלך לשינוי התקנות באופן שבקשה לייצוג על ידי עו"ד תימסר בכתב לבית המשפט ביחד עם כתב התביעה או ההגנה.

4. 
הנהלת בתי המשפט מכניסה לשימוש מערכת מיחשוב חדישה (מזכירויות - נט) במזכירויות בתי המשפט לתביעות קטנות, המאפשרת בצורה טובה לבצע מעקב מדוקדק וממוחשב אחר התנהלותם של כל תיקי התביעות הקטנות, לרבות סטטוס הטיפול בכל תובענה וקצב הטיפול בה. התוכנה מאפשרת להפיק דוחות פיקוח ובקרה רבים, שמאפשרים לגורמים השונים לשלוט בצורה טובה על התנהלות התיקים בבתי המשפט לתביעות קטנות.

5.  
הנהלת בתי המשפט מכינה  נספח לתוכנית המנ"ת הארצית, הכולל הוראות בנושא יישום שיטת המנ"ת בתיקי בית המשפט לתביעות קטנות, לרבות מנגנון פיקוח ובקרה, ניהול יומן, סמכויות יחידת המנ"ת בטיפול בבקשות, קיום הליכים אלטרנטיביים ומתן מענה לבאי בית המשפט לתביעות קטנות.

6.  
במערכת המיחשוב הוכנסה אזהרה מחשובית המתריעה  כי  "נפתחו לפחות 5 תיקי תביעות קטנות בשנה האחרונה לתובע זה". מדובר באזהרה בלבד ולא בחסימה מחשובית. המזכירות מקבלת את התביעה ומסבה את תשומת ליבו של השופט, שיכול בעת הדיון לערוך בירור בסוגיה. 

בתי הדין הרבניים

הגופים המבוקרים: משרד המשפטים - מינהל בתי הדין הרבניים; משרד הרווחה

א. 
ריכוז ממצאי הביקורת

1. 
המספר הרב של קודי החלטה מקשה על מזכיר של הרכב של בית דין (ספרא דדיינא -  ספ"ד), את השימוש בהם ומביא לשגיאות בהזנת ההחלטות. על אף זאת לא הכינה הנהלת בתי הדין חוברת הדרכה או מפתח המסבירים למשתמש מה מסמל כל קוד. בנובמבר 2002 הגיש מבקר הפנים של הנהלת בתי הדין דוח בעניין קודי החלטה, ולפיו רק 44% מההחלטות שבדק הוזנו בקוד הנכון, 19% הוזנו בקודים שלא תאמו את ההחלטה, ו-37% לא הוזנו כלל. בינואר 2003 התקיים בהנהלת בתי הדין דיון על ממצאי הדוח של מבקר הפנים, ובסיכומו הורה מנהל בתי הדין להקים ועדה לבחינת רשימת הקודים. בתשובתו מדצמבר 2003 למשרד מבקר המדינה מסר מנהל בתי הדין, שהוועדה טרם סיימה את עבודתה.

2. 
בהצהרה על מחויבות לשיפור השירות לפונים לבתי הדין הרבניים, לא נקבע מה יהיה משך ההמתנה עד מועד הדיון הראשון של יתר 25% מהפונים. נמצא, שבכ-16% מהתיקים שנדונו בשנת 2001 ובכ-12% מהתיקים שנדונו בשנת 2002 התקיים הדיון הראשון לאחר יותר משלושה חודשים ממועד פתיחת התיק. 

3. 
בכמה בתי דין משך ההמתנה לדיון ראשון חרג מהמדד שנקבע. בבית הדין בנתניה, למשל, התקיים הדיון הראשון בכ-76% מהתיקים שנפתחו בשנת 2001 ובכ-46% מהתיקים בשנת 2002 שלושה חודשים ויותר לאחר שנפתחו. לדעת משרד מבקר המדינה, ראוי שכל אחד מבתי הדין יעמוד במדדים שנקבעו בהצהרה, ולא רק מערכת בתי הדין בכללותה.

4. 
מנתוני הנהלת בתי הדין אי אפשר לדעת כמה זמן המתינו בעלי הדין שתביעותיהם לא נדונו בתוך שלושה חודשים. לדעת משרד מבקר המדינה, היה ראוי שהנהלת בתי הדין תקבע משך המתנה מרבי.

5. 
על הנהלת בתי הדין לבחון דרכים לקיצור פרק הזמן של תהליך הגירושין בבתי הדין, במיוחד גירושין בהסכמה, שבדרך כלל אינם מצריכים דיונים ממושכים. לקיצור האמור נודעת חשיבות רבה, שכן מתחייב מעצם הליך הגירושים כי יתנהל מהר ככל האפשר, הואיל ותלויים בכך גם רווחתם ומצבם הנפשי של כל הנוגעים בדבר, בייחוד ילדי בני הזוג, ויכולתם של הצדדים להינשא שוב.

6. 
בפגרה בשנת 2003 לא הייתה בבתי הדין תורנות של דיינים, למעט בבית הדין בתל-אביב. מאחר שבתי הדין מטפלים גם בעניינים דחופים, היעדר דיין תורן בבית הדין עלול לגרום נזק, לעתים חסר תקנה, לנזקקים לשירות בית הדין.

7. 
נמצא, שיחידות הסיוע בבתי הדין לא הוקמו, אף על פי שמאז החלטת הממשלה שתוקמנה יחידות סיוע, בדומה לבתי הדין למשפחה, ליד בתי הדין הרבניים, עברו חמש שנים.

8. 
מעמדן של לשכות יעוץ והכוון, אינו מעוגן בחקיקה או בצווים, והמשאבים העומדים לרשותן קטנים במידה ניכרת מאלה שעומדים לרשות יחידות הסיוע בבתי המשפט למשפחה. כך, למשל, תקן כוח האדם של כלל בתי הדין כולל רק עשרה עובדים סוציאליים בשבע משרות ואינו כולל פסיכולוגים ופסיכיאטרים כביחידות הסיוע בבתי המשפט לענייני משפחה.

9. 
במהלך הביקורת (יולי 2003) אישר מנהל בתי הדין "הצעה לנוהלי עבודה בלשכות הייעוץ וההכוון". בנוהלי העבודה לא נקבעו נהלים בתחומים מסוימים של עבודת העובדים הסוציאליים בלשכות, כמו מספר הפגישות שהם אמורים לקיים ביום. בנוהלי העבודה גם לא נקבע שעל העובדים הסוציאליים לדווח להנהלת בתי הדין על פעילותם המקצועית, ובמערכת הממוחשבת, שמוזנים לה נתונים על כל הפעילות של בתי הדין, אין אפשרות להזין דיווח כזה.

10.
לדעת משרד מבקר המדינה, "מסורבת גט" כמוגדר בבתי הדין היא מצמצמת, מאחר שבחוק קיום פס"ד נאמר, ש"אין נפקה מינה אם ננקטה בפסק הדין לשון של כפיה, חובה, מצווה, הצעה או לשון אחרת". מכאן, שגם נשים שבעניינן ניתנה רק המלצה, הצעה וכיו"ב, הן מסורבות גט.

11. 
מזכירויות בתי הדין אינן מקיימות מעקב כדי לוודא שפסקי הדין למתן גט מקוימים, ואין מנגנון המאפשר לבתי הדין ליזום מתן צווים לקיום פסקי הדין, זאת למרות האמור בסעיף 4 (א) לחוק קיום פס"ד, כי "עם תום שלושים ימים מיום מתן פסק הדין, ידון בית הדין הרבני במתן צו הגבלה ...", ולפי סעיף 4(ג), רשאי בית הדין "בכל עת, לאחר מתן פסק הדין ליתן צו הגבלה ... בין ביוזמתו ובין לבקשת בעל דין ...". בשל המצב המיוחד והרגיש של בעלי הדין, יש שמסורבות גט חוששות ליזום בעצמן דיון למתן צווי הגבלה או להחמרתם, ולפיכך ניתנה הסמכות לבית הדין ליזום מתן צווים.

12. 
הנהלת בתי הדין מיישמת את המלצת בית הדין, לתשלומים להתרת נישואין של עגונות ושל מסורבות גט, בלי שקבעה נהלים ומבחנים לתשלומים הללו. תשלום של מאות אלפי שקלים בשנה על פי המלצת בית דין וללא מבחנים ברורים, אינו עולה בקנה אחד עם כללי מינהל תקין. על הנהלת בתי הדין לדון בסוג זה של תשלומים, לוודא שהם מבוססים על תשתית משפטית ראויה ולקבוע נהלים ברורים בעניין יישום המלצות בתי הדין.

13. 
בבתי הדין מכהנים 23 הרכבים של שלושה דיינים. חוק הדיינים אינו מחייב שבראש הרכב יעמוד אב"ד, אולם גם אם יעמוד אב"ד בראש כל הרכב, נחוצים לכל היותר 23 אב"דים ואילו בפועל מספרם 47, כלומר פי שניים.

14. 
אין בבתי הדין הרבניים תקן למספר אבות בית דין. דבר זה אינו תקין, מה עוד שריבוי האב"דים מטיל נטל כספי מיותר על הקופה הציבורית, כפי שמתברר מהנתונים בדבר מספר האב"דים המכהנים בבתי הדין.

15. 
על אף ההתחייבויות שנתנו דיינים ערב התמנותם, 33 (36%) מבין 92 הדיינים בבתי הדין האזוריים אינם גרים דרך קבע באזור מושב בית הדין. כך, לדוגמה, כמה דיינים המכהנים בבית הדין בחיפה, בנתניה ובבאר שבע גרים דרך קבע בירושלים; כל הדיינים בבית הדין באשדוד גרים בירושלים.

16. 
שני הרכבים בנתניה סירבו לדון בתיקים מסוימים, וכל הרכב טען שמחובתו של ההרכב האחר לדון בהם. גם פניותיהם של מנהל בתי הדין ושל נשיא בית הדין הרבני הגדול לראשי ההרכבים לא הועילו.

17. 
בפברואר 2003 כתב נשיא בית הדין הרבני הגדול דאז לראשי ההרכבים בנתניה, כי "מפעם לפעם מתגלעות מחלוקות בעניין חלוקת התיקים בין הרכבי בית הדין. הדברים מגיעים, לעיתים לכלל עינויי דין קשים ויש בהם חשש לחילול השם". העימותים בין שני ההרכבים בנתניה פוגעים בשירות למתדיינים, ועל נשיא בית הדין הרבני הגדול למצוא דרך לשים להם קץ.

18. 
במסמכי הנהלת בתי הדין נמצאו תלונות רבות על הטיפול של עובדי בית הדין בנתניה בציבור הפונים והמתדיינים ועל תפקודם הלקוי.

משרד הפנים
המפעמים - מרכזי הדרכה לרשויות המקומיות

הגוף המבוקר: משרד הפנים 

א. 
ריכוז ממצאי הביקורת

1. 
כדי לקדם את הפעילות המקצועית והניהולית בשלטון המקומי מקיים המשרד בשיתוף הרשויות המקומיות 11 מרכזי הדרכה ופיתוח הפרוסים בכל אזורי הארץ (להלן - מפעמים). כבר בשנת 1996 בחן המשרד באמצעות צוות יועצים חלופות לארגון ולהפעלה של מערכת ההדרכה והפיתוח הארגוני ברשויות המקומיות. בחוות דעת משפטית שצורפה לדוח שהגיש צוות היועצים למשרד נאמר, כי המבנה הארגוני הקיים, ועל פיו המפעם הוא יחידה ברשות המקומית אך אינו כפוף למערכת ההיררכית בה, עלול ליצור בעיות בתפקודו השוטף של המפעם. בחוות הדעת הומלץ למסד את הקשר בין המפעם ובין המשרד על ידי הוצאת חוזרי מנכ"ל למפעמים, יצירת קשרי עבודה ושיתוף פעולה בין כל המפעמים באמצעות המשרד ומתן הנחיות מקצועיות למפעמים השוכנים ברשויות המקומיות. אשר למפעמים שנמצאים במכללות, הדוח קבע, בין היתר, כי מודל זה אינו רצוי ואינו מומלץ היות שמעורבות המשרד והבקרה שלו על מפעם שנמצא במכללה קטנות, ועלות ההפעלה של מפעם כזה יקרה יחסית. המלצות הדוח לא יושמו במלואן: לא הוצאו חוזרי מנכ"ל למפעמים, ולא נמצא שהמשרד בחן את המשך הפעלת המפעמים שבמכללות. עוד הועלה, כי אף שבהנחיות שהוציא האגף למפעמים בנובמבר 1998 נקבע, שעליהם לחתום עם "המוסד המארח" על הסכם המגדיר את מהות הקשרים ביניהם, לא נחתמו הסכמים כאלה. 

2. 
לדעת משרד מבקר המדינה, מיקומם של מפעמים ברשויות מקומיות או במכללות אזוריות בלי חתימה על הסכמים מפורטים המסדירים את הקשרים בינם לבין המוסד שהם שוכנים בו, לא זו בלבד שאינו תקין, אלא שהוא יוצר אי-בהירויות בשאלות הנוגעות ליחסי כפיפות והשתלבות ארגונית ולמעמד עובדי המפעמים. כל עוד לא שונה המבנה הארגוני של המפעמים, מן הראוי שהמשרד יפעל להבהרתה והסדרתה של מערכת הקשרים שבינם ובין הרשויות המקומיות או המכללות שהם שוכנים בהן, ובכלל זה חובותיהם של גופים אלה כלפי המפעמים וסדרי העבודה עמם. הסדרת הקשרים בין המפעמים לבין הרשויות המקומיות יכולה להיעשות למשל בנוהל או בהנחיות לרשויות המקומיות, והסדרת הקשרים בין המפעמים למכללות - באמצעות הסכמים.

 3. 
העסקת עובדים בשירות המדינה אמורה להיעשות על פי חוק שירות המדינה (מינויים), התשי"ט-1959, והתקנות שהותקנו על פיו, ועל פי הוראות תקנון שירות המדינה (התקשי"ר). לפי הנדרש בחוק יסודות התקציב, התשמ"ה-1985. בתקציב המשרד מצוין בין היתר שיא כוח האדם, שהוא המספר המרבי של משרות שניתן להעסיק בהן עובדים קבועים, זמניים וארעיים. זאת ועוד, קיומן של תקנות תקציביות ייעודיות לשיא כוח אדם ולעבודה בלתי צמיתה, מחייב העסקת עובדים רק מתקנות תקציביות אלה. העסקת עובדי המטה באמצעות מכללת תל חי ומתקציב שנועד להדרכה ולא מהתקנות התקציביות הייעודיות לשיא כוח אדם ולעבודה בלתי צמיתה, היא העסקה מלאכותית, יש בה עקיפה של שיא כוח האדם, והיא אינה מתיישבת עם הכללים הקובעים את אופן קבלתם והעסקתם של עובדים בשירות המדינה. 

4. 
בעניין העסקת יועצים נקבע בתקשי"ר, שמותר להעסיק יועץ בנושא מוגדר ובמשך פרק זמן קצוב; ואולם אין מקום להעסיק יועץ כשמדובר בעבודה שהיא חלק בלתי נפרד מעבודת המשרד. נוסף על העסקת עובדים באמצעות מכללת תל חי, האגף גם רוכש באמצעותה זה 13 שנה את שירותיו של רואה חשבון (להלן - היועץ) בכל הקשור לניהול התקציבי, החשבונאי והכספי של מערכת המפעמים. הועלה, כי ההתקשרות עם היועץ לא עוגנה בהסכם בכתב בינו לבין המשרד או המכללה, ובמשך כל 13 שנות העסקתו לא פורסם מכרז על תפקידו. אף כי מועד תחילת העסקתו של היועץ קדם למועד הכניסה לתוקף של חוק חובת המכרזים, התשנ"ג-1993, העסקת היועץ במשך זמן כה רב בלי לבחון מחדש את ההתקשרות עמו היא בלתי סבירה. אי-פרסום מכרז על תפקידו פוגע בעקרון השוויון, שכן הוא מונע מאנשי מקצוע אחרים להתמודד על התפקיד, וגם אינו מאפשר להעמיד לתחרות את מחירי השירותים הנדרשים מממלא התפקיד. 

5. 
בשנים 2001 ו-2002 הוצאו על העסקתם של שני עובדים ויועץ 1.1 מיליון ש"ח ו-1.2 מיליון ש"ח, בהתאמה. הוצאות אלה, שלמעשה נועדו לניהול ההדרכה ולא לעצם פעולות ההדרכה, מומנו מהתקנה התקציבית שנועדה להדרכה לרשויות המקומיות ומתקציב הרזרבה המיועד לפעולות הדרכה ארציות במקום מתקציב המשרד להעסקת עובדיו. מכאן שלא היה גילוי נאות של מהות ההוצאות ומטרתן. העסקת שני עובדי המטה והיועץ ומימון הוצאות העסקתם בדרך שתוארה לעיל אינה תקינה, ופוגעת באפשרות לקיים בקרה נאותה על פעילות האגף ובחובת השקיפות. אם המשרד סבור שלמפעמים דרושה יחידת מטה מקצועית בהיקף הנוכחי, עליו להגדיר את המשרות הדרושות למטה, לקבל לכך את התקציב הנדרש, לפנות אל נציבות שירות המדינה לאישור תקן המשרות ולאייש את המשרות, כפי שמתחייב על פי דין. 

ב. תגובת המבוקרים

משרד הפנים

1.2.
המשרד בוחן  את המבנה הארגוני של המפעמים, במגמה לחזק את הקשר בין מטה המשרד למפעמים, ולהסדיר את יחסי הגומלין עם הרשויות המארחות את המפעמים. הנושא יוסדר עד יוני 2004.

3.5. 
המשרד פועל לשינוי דרך העסקתם של עובדי מטה המפעמים. הנושא יוסדר עד יוני 2004. שירותיו של רואה החשבון הופסקו בחודש דצמבר 2003.
פנקס הבוחרים לכנסת השש-עשרה - מהימנות נתונים

הגופים המבוקרים: משרד הפנים; המשרד לביטחון הפנים - משטרת ישראל;  המוסד לביטוח לאומי

א. 
ריכוז ממצאי הביקורת
1. 
משרד מבקר המדינה בדק והשווה מידע על בעלי זכות בחירה הרשומים בפנקס הבוחרים לכנסת השש-עשרה שעל פי הרישומים במרשם האוכלוסין היו במועד הבחירות (28.1.2003) בני 110 ויותר (להלן - קשישים מופלגים). להלן בטבלה פירוט מספר הקשישים המופלגים, לפי קבוצות גיל, שלפי נתוני ביקורת הגבולות של משטרת ישראל לא עזבו את הארץ עד 27.1.2003, דהיינו יום אחד לפני מועד הבחירות, ומספרם של אלה שעזבו את הארץ עד אותו תאריך, ואין רישום כי חזרו עד יום הבחירות:

	סה"כ

	110-119
	1,118
	773
	1,891

	120-179
	815
	123
	938

	סה"כ
	1,933
	896
	2,829



הנתונים האמורים מעלים ספקות בדבר אמינות הרישום של הקשישים המופלגים בפנקס הבוחרים. בעניין זה חיוני לאמץ את עמדת משרד הפנים, כפי שהיא באה לידי ביטוי בתשובתו למשרד מבקר המדינה מנובמבר 2003, ולפיה יש צורך להקים צוות עבודה משותף של משרד הפנים והמוסד לביטוח לאומי שיגבש המלצות לקביעת נוהלי עבודה לשני הגופים ולייזום שינויים בחקיקה שיאפשרו את טיוב המרשם.

2. 
נבדקו רשימות הבוחרים ב-94 קלפיות שנכללו בהן 404 קשישים מופלגים שעל פי הרישומים שהו בארץ במועד הבחירות לכנסת השש-עשרה. בדיקת נתוני ההצבעה בפועל של 404 הקשישים האמורים העלתה, כי שבעה מהם, בני 134, הצביעו לכאורה בבחירות. בדיקת השלמה במאגר המידע המלא של המוסד לביטוח לאומי העלתה, שבמועד הבחירות לא היו רשומים שבעת המצביעים האמורים בין הזכאים לקצבת זקנה או שאירים. ממצאים אלה וגילם המופלג של הקשישים מעלים חשש סביר, כי הם אינם בחיים ולא הם שהצביעו בבחירות. לדעת משרד מבקר המדינה, גם אם בביקורת לא התגלה מספר גדול יותר של קשישים מופלגים שעל פי הרישומים הצביעו בבחירות, על משרד הפנים לוודא את מהימנות הנתונים במרשם האוכלוסין ובפנקס הבוחרים כדי שלא לפתוח פתח לזיופי בחירות. 

3. 
לפי הרישום בפנקס הבוחרים לכנסת השש-עשרה, 68 מהקשישים המופלגים בעלי זכות בחירה היו במועד הבחירות בני 135 ומעלה. אף כי לא נמצא  ברישומים כי מי מהם הצביע בבחירות, מעוררים נתונים אלה שאלות המחייבות בדיקה.

4. 
בהצלבה של נתונים בפנקס הבוחרים עם נתוני ביקורת הגבולות של משטרת ישראל, נשלפו 100 קלפיות שהיה בהן המספר הגדול ביותר של בוחרים שעל פי נתוני ביקורת הגבולות יצאו את הארץ במועד כלשהו ולא שבו אליה עד 27.1.2003 (יום אחד לפני הבחירות). הועלה, ש-18,460 מ-71,975 בעלי זכות בחירה שהיו רשומים באותן קלפיות שהו לכאורה בחו"ל. הצלבת רישומי ביקורת הגבולות עם רשימות הבוחרים ב-100 הקלפיות האמורות העלתה, ש-154 בעלי זכות בחירה שנרשם כי הצביעו בבחירות, שהו לכאורה בחו"ל במועד הבחירות.

5. 
בדיקה נוספת ברישומים מפורטים יותר של ביקורת הגבולות (מעודכנים ל-28.8.2003) בדבר 154 בוחרים שנרשם כי הצביעו בבחירות, העלתה כי 52 מהבוחרים האלה, שלכאורה יצאו את הארץ לפני הבחירות לכנסת ולא שבו אליה, היו רשומים בביקורת הגבולות כמי שיצאו את הארץ פעם נוספת, ויש שאף יותר מפעם אחת לאחר הבחירות, ואין כל רישום על כניסתם לארץ. נתונים אלה מעלים ספק בדבר מהימנות הרישומים של ביקורת הגבולות.

6. 
אשר ל-102 הבוחרים האחרים - אם אמנם שהו בחו"ל במועד הבחירות, נעשה לכאורה שימוש שלא כדין בזכות ההצבעה שלהם; ואולם ייתכן שגם רישומי ביקורת הגבולות הנוגעים לבוחרים אלה אינם שלמים ואינם מהימנים. 

ב. תגובות המבוקרים

המוסד לביטוח לאומי

1.  
המוסד  ישתתף, בצוות עבודה בינמשרדי לגיבוש המלצות לבחינת הסדרים להעברת מידע שוטף ואמין, בינו לבין מינהל האוכלוסין וביקורת הגבולות.

משרד הרווחה 
התערבות עובדי לשכות השר והמנכ"ל
בהשמת ילדים במעונות יום ובפנימיות

הגוף המבוקר: משרד הרווחה

א. 
ריכוז ממצאי הביקורת

1. 
השר ומנכ"ל המשרד רשאים למנות לעצמם, על פי שיקול דעתם, עוזרים ויועצים (להלן - עובדי לשכה). על משרות עובדי לשכה, המכונות לעתים "משרות אמון", חלות הגבלות שתכליתן היא הפרדה בין הדרג הפוליטי לבין הדרג המקצועי במשרד. על פי תקנון שירות המדינה (התקשי"ר) הם אינם רשאים להיות מעורבים בתחומי הביצוע של המשרד, ואינם רשאים להעביר מטעם השר הוראות לעובדים אלא באמצעות הנהלת המשרד. הועלה, שעובדים בלשכות השר והמנכ"ל, התערבו בתהליכי קבלת החלטות של הדרג המקצועי, בעניין השמת ילדים מסוימים במעונות יום ובפנימיות. התערבות כזאת אינה תקינה, ועשויה להתפרש כהוראה לדרג המקצועי לסטות מהכללים, ולהעדיף את מי שבשמם נקבו עובדי הלשכות, לעומת זכאים אחרים.
הטיפול באלימות בין בני זוג 

הגופים המבוקרים: משרד הרווחה; משרד האוצר; המשרד לביטחון הפנים - משטרת ישראל

א. ריכוז ממצאי הביקורת
1. 
בעקבות הביקורת הקודמת קיבלה ועדת השרים לתיאום ומינהל ביום 26.3.2002, בין השאר, החלטה (שהפכה להחלטת ממשלה), כי מנכ"ל המשרד אחראי לבדוק כל מקרה רצח של אישה בידי בן זוגה, בשיתוף עם גופים נוספים המטפלים בנושא. המטרה הייתה כי יופקו לקחים לגבי טיפולה של לשכת הרווחה במשפחה טרם הרצח. עד מועד המעקב קיים מנכ"ל המשרד דאז, דיון אחד בלבד, ביוני 2002, בנוגע לשני מקרי רצח של נשים  בידי בן זוגן.

2. 
בתשובתו לביקורת הקודמת, השיב המשרד למשרד מבקר המדינה, כי בשיתוף בין האגפים במשרד תיקבע תפיסה משרדית ויגובשו נהלים בהתאם בתוך שישה חודשים. ביוני 2003, כעבור שנה מפרסום הביקורת הקודמת, העביר מנכ"ל המשרד אל יו"ר הוועדה לענייני ביקורת המדינה של הכנסת ואל מבקר המדינה דוח ובו תיאור תמונת מצב על תיקון הליקויים שהועלו בביקורת הקודמת. בדוח זה צוין, שבנוגע לנשים שנמצאות בסיכון מידי ייקבעו בתקנון מהעובדים הסוציאליים העקרונות האלה: (א) יידעו את האישה על האפשרויות העומדות לפניה (ב) ינסו לשכנע את האישה להגיש תלונה במשטרה (ג) לשכות הרווחה יונחו לקיים דיון במקרה בשיתוף עם מנהל לשכת הרווחה (ד) במקרים קיצוניים תיידע לשכת הרווחה את המשטרה על המקרה. הועלה, שעד מועד סיום המעקב, יולי 2003, לאחר שעברה יותר משנה וחצי מתשובת המשרד לביקורת הקודמת, טרם פורסם תקנון לעבודה סוציאלית מעודכן ובו הנחיות מלאות על הליך שיטתי ומקיף בדבר הטיפול של לשכות הרווחה באלימות במשפחה. 

3. 
לשם אבחון מידת הסכנה שנמצא בה קורבן אלימות, פיתח המשרד שאלון להערכת מסוכנות, כדי שישמש כלי עזר תומך החלטות לפקידי הסעד לצורך הכנת תסקיר, על פי החוק למניעת אלימות במשפחה, התשנ"א-1991, וכן יעזור לעובד הסוציאלי בלשכת הרווחה לאבחן את מידת הסכנה שנמצא בו הקורבן. התברר, שהשאלון להערכת מסוכנות אינו יכול לזהות גברים בעלי התנהגות אלימה, והומלץ שלא להשתמש בו לשם כך. במעקב, מסרה מנהלת השירות לפרט ולמשפחה למשרד מבקר המדינה, שהשאלון להערכת מסוכנות שונה ושופץ והמודל המתוקן תוקף בידי מכון מחקר. אולם, נמצא שעד מועד סיום המעקב, טרם נעשה מחקר הערכה למודל המתוקן, דבר שהוא (על פי עמדת מכון המחקר) תנאי להוכחת יעילותו של המודל ויכולתו לנבא הלכה למעשה את רמות הסכנה.

4.  
בתע"ס נקבע, שלפריסת המרכזים לטיפול ומניעת אלימות במשפחה, ייעשה תכנון ארצי אשר יבטיח פתרון הולם לכל הארץ. במעקב הועלה, שמאז הביקורת הקודמת התווספו 21 מרכזים פעילים על 31 שפעלו בעבר, אך 70 רשויות מקומיות טרם שויכו למרכז מסוים. 48 מבין 70 הרשויות המקומיות שלא שויכו למרכז מסוים, הן ממחוז חיפה והצפון, ומהן 37 רשויות מקומיות ממגזר המיעוטים. 

5. 
טרם פורסם תע"ס ובו הנחיות מפורטות להפעלת עובדים סוציאלים בתחנות המשטרה.  מתיעוד במשרד עלה, שגם לאחר כמה שנים שהתכנית מופעלת אין בסיס משותף ואחיד בהפעלתה בין תחנות המשטרה למרכזים. למשל, הסיכום מספטמבר 2002 לפיו עובד סוציאלי יישב בתחנת המשטרה פעמיים בשבוע, מתקיים בפועל רק במקומות אחדים; המעורבים בתכנית אינם משתמשים בטפסים אחידים. 

6. 
אין בידי השירות לטיפול בנשים נתונים מרוכזים של נשים שנדחו בידי המקלטים בשל אי התאמה, ועל הסיבות לדחייה. במעקב עלה, שהשירות לטיפול בנשים החל באיסוף נתונים, אך עד מועד סיום המעקב לא היו בידיו נתונים מלאים בנושא. 

7. 
ועדת שרים למאבק באלימות החליטה ב-27.8.2002 להטיל על משטרת ישראל להגיש הצעה מפורטת לעריכת תכנית ניסיונית להפעלת לחצני מצוקה לנשים בסיכון ביישוב מסוים או באזור מצומצם. בתשובתה מאוקטובר 2003 מסרה המשטרה למשרד מבקר המדינה, שבאוגוסט 2003 התקיים דיון מסכם בו הוחלט על הפעלה ניסיונית של התכנית להפעלת לחצני מצוקה בנתניה. לאחר קביעת נהלים ומינוי צוות ניהול מצומצם יועבר הסיכום לאישור ועדת שרים לקידום פרויקטים למאבק באלימות. החלטת ועדת השרים טרם יצאה אל הפועל. 

8. 
משרד מבקר המדינה העלה  ספק באשר ליעילות הפעלתן של דירות הקלט כמערכת נפרדת מהמקלטים, והציע לשקול הפעלתם של המקלטים ודירות הקלט כמקשה אחת ובאחריות של שירות אחד במשרד, ולא בידי שני שירותים נפרדים. ממצאי המעקב מחזקים את המלצת משרד מבקר המדינה. מהלך כזה יאפשר ניצול יעיל ומושכל של דירות הקלט. 

9.  
קיימת מחלוקת בין משרד האוצר ומשרד הרווחה בנוגע למקורות המימון הנדרשים לשם השלמת ביצועו של חוק מענק הסתגלות, וכל משרד סובר שהמשרד האחר אמור לממן זאת. 

10. 
מקור שממנו היה אפשר לקבל נתונים על בעיית האלימות בין בני זוג הוא מאגר "נתוני יסוד" שמנהל המשרד, ובו מרוכזים נתונים על הפונים ללשכות הרווחה. בעת הביקורת הקודמת לא נמצאו - במשרד הראשי או במחוזות המשרד - רשימות מרוכזות ונתונים על מספר המטופלים בלשכות הרווחה בשל אלימות בין בני זוג. הועלה, ששיטת איסוף הנתונים למאגר נתוני יסוד אינה מאפשרת לקבל נתונים מלאים כאלה. במעקב עלה, שסוגיה זו טרם באה על פתרונה. 

11. 
בידי שני השירותים - השירות לרווחת הפרט והמשפחה והשירות לטיפול בנשים ובנערות - לא נמצאו נהלים לפיקוח על לשכות הרווחה והמרכזים ועל המסגרות החוץ-ביתיות ובהן המקלטים, שיגדירו, בין השאר, את תדירות הפיקוח ואת הנושאים שיש להתמקד בהם. במעקב עלה, ששני השירותים טרם פרסמו נהלים. 
12. 
ועדה בין-משרדית בראשות מנכ"ל משרד הרווחה דאז קבעה, בין השאר, שבכל מערכת המטפלת בנושא אלימות במשפחה צריך להיות מאגר מידע ממוחשב, לשם ריכוז נתונים והעברת מידע בין משרדי הממשלה. בנושא איסוף מידע והצלבתו הוועדה גם המליצה שהמשרד יקים ועדה לליבון סוגיית הסודיות המקצועית והעברת מידע בין שירותים ורשויות בנושא אלימות במשפחה. ועדה כאמור לא פעלה. משרד הבריאות, משרד החינוך התרבות והספורט, משרד לביטחון הפנים, צה"ל ומשרד הפנים אינם אוספים בשיטתיות מידע על מצבי אלימות במשפחה. גם עניין הצלבת המידע בין משרדי הממשלה לא קודם, וטרם גובשו הסדרים מוסכמים להעברת מידע בין משרדי הממשלה המטפלים בהיבטים שונים של בעיית האלימות בין בני זוג.

13. 
קצינת יעוץ וחקיקה ממדור נפגעי עבירות שבמשטרה, ציינה במכתב מיוני 2003 אל המפקחת הארצית לאלימות במשפחה שבמשרד, כי "אנו נתקלים בפניות של אנשי שטח הטוענים כי המרכזים מסרבים ליתן את הדיווחים על פי חוק סדר הדין הפלילי (נוסח משולב) התשמ"ב-1982", וזאת שנה לאחר תיקון החוק. הדבר מצביע שדרישת החוק להעברת המידע מהמשרד למשטרה לא הוטמעה.

14.
הנוהל לקבלת מידע במשרד מצה"ל, מהמשטרה, משב"ס ומהשב"כ, על היות אדם אלים נמנה עם כוחות הביטחון, לא הוסדר עד מועד סיום המעקב.

ב. תגובות המבוקרים

משרד הרווחה

1. 
מנכ"ל המשרד מינה את מרכז הוועדה הבינמשרדית בנושא "אלימות נגד נשים במשפחה" ויו"ר פורום רכזי ועדות המשנה, כאחראי לבדיקת כל מקרי  הרצח והפקת הלקחים. הבדיקה נעשית באמצעות פורום רכזי הוועדות ומנהלי הלשכות לשירותים חברתיים, בתחומן בוצע הרצח. פורום הרכזים מתכנס פעם בחודש לדיונים שוטפים. בכל מקרה שבוצע רצח אישה בידי בן זוגה, מבוצעת הבדיקה בהתכנסות הקרובה לרצח.

4. 
בגלל אילוצים תקציבים לא ניתן להגדיל את מספר המרכזים.

8. 
לאחר גמר השינוי האירגוני במשרד, יבחן הנושא מחדש.

10.11.  מאגרי המידע, התיאום הבינמשרדי והחקיקה, נידונים ב-3 תת ועדות של הוועדה הבינמשרדית. פורום הרכזים יכין מסמך עמדה בנושאים אלה, לקראת התכנסות הפורום הבינמשרדי, בראשות מנכ"ל משרד הרווחה, בספטמבר 2004.

משרד התחבורה
פיקוח ובקרה על פרויקט הרכבת הקלה בירושלים

הגופים המבוקרים: משרד התחבורה; משרד האוצר; עיריית ירושלים
א. 
ריכוז ממצאי הביקורת

1. 
בניגוד למתבקש מהחלטת הממשלה הראשונה, מאוגוסט 1997, על מדיניות ארצית להתמודדות עם בעיית הגודש בכבישים, החליטו באוקטובר 1997 נציג המשרד (סמנכ"ל יבשה) ונציגי העירייה, שהנחו את צוות תכנית אב לתחבורה (הצוות), לקדם את תכנון הקו הראשון של הרכבת הקלה בירושלים, בלי להמתין לבדיקת הכדאיות הכלכלית של תכנית אב לתחבורה ציבורית בירושלים. תכנית זו כוללת חלופת אוטובוסים לעומת חלופת רכבת קלה. 

2. 
בדיקת הכדאיות לא כללה את בדיקת כל הפרמטרים של הרכבת הקלה, לרבות עלויות, אלא הייתה רק בדיקה מקדמית לבדיקת פוטנציאל לרכבת קלה, וכך גם הוגדרה בידי הבודק, ואילו ההחלטה על קידום התכנון של הקו הראשון היא שלב מתקדם, והיא מלמדת שכבר נבחרה חלופת הרכבת הקלה, והוחלט ליישמה בקו ספציפי שלא עמד לבדיקת כדאיות פרטנית. על כן, לפי כללי מינהל תקין, לא היה מקום לקדם את תכנון הקו הראשון ללא בדיקה מקפת של הכדאיות הכלכלית של כל החלופות, בלא שהוכנה תכנית אב ונבדקה כדאיותה הכלכלית, וללא תהליך מסודר של קבלת החלטות. 

3. 
במרס 1998 גיבש הצוות תכנית להקמת נתיבים בלעדיים לאוטובוסים בירושלים (נת"צים), שרובם בתוואי הפרויקט; לא נעשה תכנון מפורט של הנת"צים. 

4. 
עוד בטרם התקבלה החלטת הממשלה ביוני 1998, על חיזוקה של ירושלים, הסתייג אגף התקציבים מבדיקת כדאיות הפרויקט בידי יועץ א'; להסתייגות זו לא ניתן ביטוי בדברי ההסבר של המשרד ומשרד האוצר.

5. 
בטיוטות הבדיקה הכלכלית שהוגשו במהלך 1999 לצוות ולאגף תקציבים, לא מולאה דרישת אגף תקציבים לכלול בבדיקה הכלכלית את חישוב הביקוש לנסיעות לפי שעות היום השונות. 

6. 
המשרד והעירייה החליטו על קידום התכנון של הקו הראשון באוקטובר 1997, כשמונה חודשים לפני שהתקבלה בממשלה החלטה על הכנת תכנית רב-שנתית המבוססת על רכבת קלה; שלושה חודשים לפני שנעשתה בחינה יסודית של כל החלופות במסגרת תכנית האב לתחבורה ציבורית שהצביעה על כדאיות כלכלית לרכבת קלה, וכשלוש שנים לפני שהושלמה בדיקת הכדאיות של הפרויקט.

7. 
המהלכים שאותם נקט החשכ"ל כדי להתחיל בפרויקט, בטרם עמד לרשותו הדוח הסופי של הבדיקה הכלכלית ובטרם דנו בו דיון מקצועי, אינם עולים בקנה אחד עם תהליך קבלת החלטות תקין, שלפיו פרסום מכרז לקבלת הצעות מיזמים פוטנציאליים ייעשה רק לאחר קבלת תוצאות סופיות של הבדיקה הכלכלית, שהיא חלק חשוב של בדיקת חלופות למערכת הסעה המונית. יתר על כן, ההיערכות להתחיל בפרויקט לפני קבלת תוצאות הבדיקה הסופית של הכדאיות הכלכלית אינה עולה בקנה אחד גם עם החלטת הממשלה מאוגוסט 1999, שלפיה, עד סוף אוקטובר 1999 יש להשלים את בדיקת החלופות. 
8. 
בנוהל בדיקת פרויקטים תחבורתיים (נוהל פר"ת) נקבע, שיש לכלול בדוח תשעה פרקים של שלבי הבדיקה: תיאור הפרויקט; יעדי הפרויקט; תיאור תהליך הבדיקה ונתוני רקע; אומדן עומס התנועה ומשכי הנסיעה; נתונים הנדסיים ועלויות; ניתוח הפרויקט; תועלת ברוטו; סיכום תוצאות הבדיקה; השוואת חלופות. על פי הסכם בין הצוות ובין יועץ ב', היועץ היה אמור להכין את שלושת הפרקים האחרונים, ואילו הצוות היה אמור להשלים את ששת הפרקים הראשונים. נמצא שהדוח של יועץ ב' כלל, בהתאם להסכם, את שלושת הפרקים האחרונים (7-9), ואילו הצוות, שהדוח שלו על ששת השלבים הראשונים היה אמור להיות חלק מהתשתית של הדוח של יועץ ב', לא צירף פרקים אלה לדוח הבדיקה הכלכלית שהועברה למשרד ולמשרד האוצר.

9. 
לדעת משרד מבקר המדינה, היה על המשרד ועל משרד האוצר לדאוג לכך שכל פרקי הדוח יושלמו לפי נוהל פר"ת, יתועדו כנדרש ויועברו אליהם. אי-מסירת הדוח אינה עולה בקנה אחד עם מינהל תקין ועלולה לפגוע בתהליכי הבקרה ולימוד הלקחים החיוניים מאוד בפרויקטים תחבורתיים. חשיבות הדוח רבה במיוחד לנוכח העובדה, שצוינה על ידי המשרד, שמדובר בפרויקט ראשון מסוגו בארץ.

10. 
נתוני הבדיקה הכלכלית בדוח יועץ ב' לא ניתנים לבקרה משום שמרבית הנתונים שהיו בסיס לחישובים אינם מוצגים בדוח. הצוות העביר אמנם למשרד מבקר המדינה מספר נתונים של מודל הצבת תנועה שבו נעשה, לטענת הצוות, שימוש לצורך הבדיקה הכלכלית, אך לא ניתן להם הסבר, ולא ניתן לקשר בינם ובין נתונים ששמשו בסיס לחישובי הכדאיות שהוצגו בדוח של יועץ ב'.

11. 
בפרקים החסרים בבדיקה הכלכלית (1-6), היו צריכים להיות, בין השאר, נתונים על מודל תחזיות הביקוש לתחבורה ציבורית, על רשת התחבורה הבסיסית, על נפחי התנועה ועל משכי הנסיעה בתחבורה הציבורית וברכב הפרטי, שהיו בסיס לחישובי התועלת של החלופות. בהיעדר פרקים אלו לא יכול היה משרד מבקר המדינה לבחון את הנתונים ואת התחשיבים ולבדוק אם התקיים תהליך תקין של בדיקת הכדאיות. 

12. 
משרד מבקר המדינה לא מצא שהתקיימו דיונים במינהל היבשה שבמשרד באשר לשינוי חלופת האפס ועדכונה לקראת עריכת בדיקת הכדאיות הכלכלית של יועץ ב' (אוגוסט 2000). אשר על כן, בהיעדר הפרקים החסרים שבבדיקה הכלכלית, לא ניתן לדעת אם כביש זה נכלל ברשת של חלופת האפס שאליה הושוו חלופת הפרויקט וחלופת האוטובוס. לנתון זה יש לייחס חשיבות מרובה, שכן לפי מסמכי המשרד, לכביש זה יש השפעה מהותית על הקטנת הביקוש לנסיעות ברכבת קלה. 

13. 
לדעת משרד מבקר המדינה, כאשר באים להשוות חלופות להשקעה, נכון לעשות זאת על בסיס שווה, כולל שלב התכנון שלהן. אילו שיעור זקיפת ההוצאות הבלתי צפויות של חלופת הפרויקט היה זהה לזה של חלופת האוטובוס, אומדן עלות ההשקעה בפרויקט היה גדל בכ-171 מיליון ש"ח (במחירי תשומות דצמבר 2002 לא כולל מע"מ).

14. 
על אגף התקציבים לפתח כלי מדידה לבדיקתן ולכימותן של ההשפעות העקיפות והנלוות בפרויקטים של תשתיות תחבורה. הדבר חשוב במיוחד בגלל הסכומים הגדולים המושקעים בהם. 

15. 
המשרד מממן את רוב הוצאות הפרויקט ואמור לפקח על כל שלביו. המשרד לא דרש לקבל לידיו מסמכים חשובים כגון דוחות תכנון של הפרויקט בשלבים השונים של התכנון ודוחות הבדיקות הכלכליות שנעשו. חלקים מהמסמכים הללו לא הוכנו כלל, ומה שהוכן לא נמצא במשרד. 

16. 
טיוטת מסמך שיפרט את תפקידו של הצוות בפרוייקט, ואת המתכונת לשיתוף הפעולה בין המשרד ובין העירייה, בקשר לניהולו של הצוות, הוכנה, אך עד מועד סיום הביקורת, אוקטובר 2003, לא נחתמו מסמכי התקשרות בין המשרד, בין העירייה ובין העמותה לתכנון, פיתוח ושימור אורבני-ירושלים" (העמותה). ממילא לא הוסדרו תפקידי הצוות, כללים לאישור חשבונות, כללי דיווח, תנאי העסקת העובדים בצוות והבטחת זכויות המדינה ברכוש ובמידע של הצוות. 

17. 
מינהל היבשה, האחראי מטעם המשרד לפרויקט, לא ניהל מעקב אחר השקעותיו בפועל בהשוואה לאומדן. 

18. 
ההוצאה הצפויה של המגזר הציבורי תהיה גדולה פי שניים וחצי מהסכום שנכלל באומדן המקורי. עלות התכנון, שהוא אחד המרכיבים בהוצאות של המגזר הציבורי, גדלה פי שבעה ויותר. הביקורת העלתה, כי לא נמצאו מסמכים המוכיחים שהתקיים דיון בדרג בכיר, כולל דיון עם מנכ"ל המשרד ועם מנכ"ל משרד האוצר, כדי לבחון את הסטיות הגדולות מן האומדן ואת השפעתן על הוצאות המגזר הציבורי בפרויקט.

19. 
הביקורת העלתה שבחשבונות הפרויקט נכללו גם סכומים אלה: (א) שולמו ליועץ כלכלי של הפרויקט גם כ-63,000 ש"ח בגין ייעוץ בעניין מקורות המימון של קו הרכבת ירושלים - תל אביב. (ב) בשנים 1999 ו-2000 שולמו ליועץ המשפטי של הצוות כ-137,000 ש"ח בעבור ייעוץ משפטי בנושא פתיחת התחבורה הציבורית לתחרות. לדעת משרד מבקר המדינה, לא היה מקום לכלול הוצאות אלה בפרויקט משום שעלויותיהן אינן שייכות לעלויות הפרויקט.

20. 
העירייה העבירה למשרד את חשבון הוצאות השכר של חברי הצוות ללא פירוט מקבלי השכר וגובה שכרם, והמשרד העביר אליה את חלקו במימון. בשנת 2002 הסתכמו הוצאות השכר של חברי הצוות בכ-600,000 ש"ח לחודש בממוצע; המשרד שילם 90% מהן. על המשרד, המממן את משכורות חברי הצוות ותשלומים נלווים, לקבוע כללים להתחשבנות ותנאים לאישור התשלומים ולפקח על מילויים.  

21. 
כיוון שהמשרד מממן את רוב עלויות הפרויקט החלות על המגזר הציבורי, היה עליו לפעול לחתימת הסכם עם העירייה והעמותה, שיסדיר את זכויותיה הקנייניות של המדינה במידע וברכוש הקבוע של הצוות. דבר זה נחוץ במיוחד לנוכח שינוי תקנון העמותה, שאחריו לא השתתפו נציגי המשרד בקבלת החלטות ניהוליות הנוגעות לצוות, לרבות הוצאותיו. 

22. 
לדעת משרד מבקר המדינה, על המשרד להגיע בהקדם לחתימת הסכם רשמי ומלא עם העירייה, על מנת להבטיח את זכויות המדינה, וסדרי פיקוח ובקרה נאותים של המשרד, גם על חלקה של העירייה בפרויקט.

23. 
לדעת משרד מבקר המדינה, על משרד התחבורה להסדיר לאלתר את מערכת היחסים שלו עם הצוות (הפועל במסגרת העמותה) ועם עיריית ירושלים, במסגרת הסכם שיגדיר את מעמדו כלפיהם. כן עליו להבטיח פיקוח ראוי על הוצאות המגזר הציבורי (המדינה והעירייה), בגין הפרויקט, ולפעול להשלמת כל הנדרש כגון קווים עורקיים וחניונים, שהם חלק בלתי נפרד מהמערכת, כדי להפעיל את הרכבת הקלה בשנת 2006 הפעלה מיטבית. 

ב. תגובות המבוקרים

משרד התחבורה
2. 
המשרד יבחן את כדאיות הפרוייקטים בשלב מוקדם, עוד לפני קידום התכנון המפורט וקבלת ההחלטה הסופית בעניין אופן קידום הפרוייקט.

3. 
התכנון המלא של הנת"צים הושלם, וחלקם נמצאים כבר בביצוע.

5. 
המשרד מפתח כיום מודל ארצי, עם תחזית תנועה לפי שעות היום השונות.

10.
הבדיקה שבוצעה עבור הרכבת הקלה בירושלים הייתה הראשונה מסוגה. המשרד מבצע עתה בדיקות כדאיות כלכלית לפי הגדרות של נוהל פר"ת, לפרוייקטים המתאימים לכך, ועם תיעוד מלא. 
15. 
משרד התחבורה נערך לאיסוף, תיעוד ושימור בארכיב המשרד, של המסמכים הנוגעים לפרוייקטים.

16. 
מסמכי ההתקשרות בין העירייה לבין העמותה, צפויים להחתם במהלך שנת 2004, לאחר שאושרו על ידי הגורמים המוסמכים לכך בשני הגופים.

17. 
משרד התחבורה מנהל עתה מעקב אחר השקעותיו בהתאם לאומדן הסופי המוסכם. 

18. 
שינויים מהותיים באומדנים, מובאים עתה לדיון בדרג הבכיר של המשרד, כולל בפני מנכ"ל המשרד.

20. 
בהסכם שעומד להיחתם ביו העירייה למשרד התחבורה, יינתן מענה לסוגיית כללי ההתחשבנות, והתנאים לאישור התשלומים ופיקוח עליהם.

21.
בהסכם שעומד להיחתם ביו העירייה למשרד התחבורה, יינתן מענה להבטחת הזכויות  הקנייניות של המדינה, במידע וברכוש הקבוע של הצוות.

השירות המטאורולוגי
הגוף המבוקר:  משרד התחבורה – השירות המטאורולוגי

א. 
ריכוז ממצאי הביקורת
1. 
ענף המטאורולוגיה פועל ללא מסגרת חוקית שתגדיר ותסדיר את השירותים הממלכתיים שעל השירות לספק ואת השירותים המטאורולוגיים שרשאים לספק, גורמים אחרים ובאילו תנאים. באפריל 1999 החל השירות בגיבוש הצעה לחוק המטאורולוגיה, התש"ס-2000. מן הראוי שהמשרד יפעל לקידום הליכי החקיקה של חוק המטאורולוגיה בהקדם האפשרי, כדי להסדיר את תפקידיו, סמכויותיו ומעמדו של השירות.

2. 
החלטת מנכ"ל משרד התחבורה דאז, שמנעה את השתתפות השירות במכרז למתן שירותים מטאורולוגיים לתעופה, הותירה רק מתמודד מתאים אחד במכרז. זאת, כיוון שלפי מסמכי המשרד, טרם התקיימו התנאים ליצירת תחרות בענף, אף שקיום התחרות היה אחד העקרונות שהיועץ, שהועסק בידי הצוות לבחינת מבנה השירות ופעילותו, הונחה לפעול על פיהם. 

3. 
אין בשירות תכנית לפיקוח שוטף על העבודה של חברה פרטית למטאורולוגיה, בנתב"ג ובשדות התעופה הפנים-ארציים. 

4. 
בשנים 2001-2003 לא תקצב המשרד מדי שנה סכום של 255,000 פרנקים שוויצרים (כ-823,000 ש"ח במחירי יולי 2003) דמי חבר בארגון המטאורולוגי העולמי. הוצאה זו חיונית לשירות בתוקף תפקידו הממלכתי; בהיעדר תקנה תקציבית השירות מפגר בתשלום דמי החברות לארגון, והארגון עלול להפסיק הספקת הנתונים המטאורולוגיים לשירות. 

5. 
אף על פי שמאז 1989 חלו שינויים רבים בציוד ובמחשוב המופעל בשירות ובמספר העובדים בו, לא עשו המשרד והשירות בדיקת עלויות לעדכון המחיר לשעת עבודה. 

6. 
התמחיר של הספקת נתונים מהתחנות המטאורולוגיות ועיבודם, שהכין צוות פנימי של השירות, התבסס על ההנחה שהיקף המכירות של השירות מהספקת הנתונים לגורמים חיצוניים אמור לממן כ-50% מעלות הבלאי והתחזוקה של הציוד בתחנות ומעלות בקרת הנתונים; ו-20% מעלות הפעלת הרדיוסונדה. הועלה שבפועל השירות לא בדק אם ההכנסות המתקבלות מגורמים חיצוניים בסעיפים אלו אכן מכסות את חלק ההוצאות שהיו אמורות לכסות.

7. 
על השירות לגבש מדיניות מחירים הנגזרת מהעלויות שלו ומהמציאות הכלכלית שבה הוא פועל ולהחיל אותה באופן שוויוני ביחס לכל הגורמים החיצוניים. 

8. 
בחוזה עם חברת החשמל ועם חברת בתי זיקוק לנפט בע"מ לתקופה 1.1.2001-31.12.2002, נקבע המחיר שהשירות יקבל בשנה הראשונה ובשנה השנייה, והחברות החליטו לממש אופציה שבחוזה ולהאריך אותו לשנה נוספת באותו מחיר. השירות לא פעל לכלול בחוזה זה מנגנון הצמדה כלשהו, כמקובל בחוזים ארוכי טווח יחסית הניתנים להארכה. 

9. 
לא היו מסמכים או תחשיבים שעל פיהם נקבע הסכום המופחת למתן שירותי חיזוי של טמפרטורות ביעדי אל-על בעולם, שישודרו ברדיו, ושיבססו את הורדת התשלום לשנה - לרבע מהתשלום המקורי. גם לא כמות שווי התמורה לשירות בגין הפרסום באמצעי התקשורת. השירות לא הכין במשך שנים תמחיר מעודכן של ההוצאות שכרוכות בהפקת הנתונים שאותם הוא מספק לחברת אל-על.

10.
ההסדר עבור שליפת נתונים מהמערכת המבצעית של השירות, לפי זמן השימוש, שהיה אמור להיות זמני, לא הוחלף בהסדר גבייה על פי שימוש בפועל, והשירות גבה מאז ועד לסיום הביקורת, יולי 2003, מחברת אל-על סכום קבוע לחודש. את הסכום קבעה חברת אל-על, ולא נמצא בשירות התחשיב שעל פיו הוא נקבע. מיוני 2001 הפחית השירות את התשלום לחברת התעופה ב-40%. תחשיבים שלפיהם נקבע הסכום החדש לא נמצאו בשירות.

11. 
בינואר 1998 פרסם השירות נוהל להספקת נתונים אקלימיים ובו נקבע בין השאר, כי עובדי השירות יפתחו לכל בקשה טופס "ניהול שאילתת נתונים". בטופס זה נדרשים העובדים, בין היתר, למלא את תשומות השירות להפקת הנתונים ואת הסיבה למתן פטור או הנחה מהתשלום.  נמצא שלא מולאו כל הסעיפים שנדרשו בטפסים שצורפו לנוהל, ולא תועדו בדרך אחרת הפעולות שנעשו כדי לענות על השאילתות השונות. לפיכך אין אפשרות לקבוע אם המחיר שנגבה, לאחר ההנחה, משקף את העבודה שהושקעה במתן הנתונים ומה גובה ההנחות שניתנו לפונים והסיבה לנתינתן.

12. 
בתחילת 2000 מינה מנהל השירות ועדה מעובדיו לקביעת מדיניות בעניין רשת התחנות בשנות ה-2000. ביולי 2000 הגישה הוועדה האמורה דוח למנהל השירות. הוועדה קבעה בין השאר כי יש להכין תכנית פרטנית ליישום המדיניות בנוגע לרשת תחנות לשנות ה-2000, ולבדוק לאחר 4-5 שנים את הצורך בעדכון התכנית. נמצא שלא הוכנה תכנית פרטנית כמומלץ, לא יושמו ההמלצות האחרות של הוועדה בנוגע להסרה או להוספה של תחנות, ולא נעשתה הבדיקה המתמטית/סטטיסטית עליה המליצה הוועדה. 

13. 
אין תיעוד המרכז את נתוני הציוד המצוי בכ-40 התחנות הקונבנציונליות המופעלות בידי השירות ובתחנות הגשם. גם ברשימות הציוד של התחנות הממוחשבות אין ציון של מספר סידורי לחלק ניכר מהמכשירים. בהיעדר נתונים על המכשירים בתחנות, לא ניתן לפקח על שלמות הציוד ועל ניהול המלאי בהן, ולכן לא ניתן לעקוב אחר ציוד שהוצא מתחנה שנסגרה או שהוצא לתיקון, ואין לדעת מה נעשה בציוד לאחר מכן.

14. 
על אף שחלפו כשש שנים מיום הגשת המלצות צוות ההיגוי הבין-משרדי שמונה בשנת 1996, לבחינת מבנה השירות ופעילותו, ממשיך השירות בפעולות של תחזוקה שוטפת של התחנות באמצעות עובדיו. השירות לא בדק כיצד ישפיע ביצוע התחזוקה באמצעות קבלן חיצוני על מספר העובדים שהשירות מעסיק ועל תקציבו, ולא נערך לקביעת התנאים להתקשרות עם קבלן לביצוע תחזוקה של התחנות. 

15. 
השירות אינו מכין תכנית שנתית לבדיקה ותחזוקה של כל התחנות, ואינו מבצע בדיקות תקופתיות סדירות בהן. משכך, לא ניתן לקבוע אם פעולות התחזוקה שנעשו בתחנות תאמו את הוראות היצרן ואת הדרישות המבצעיות של השירות, כגון בדיקת מדי גשם לפני תחילת עונת הגשמים וכיול מדי קרינה לפני החודשים יולי ואוגוסט.

16. 
בשירות משתמשים בטופס תיקון תקלה, שבו נרשמים סוג המכשיר ומועד התיקון. בטופס לא נכתב תאריך הזמנת התיקון. בהיעדר נתונים אלו, לא ניתן לקבוע כמה זמן עבר מיום קבלת המידע על התקלה עד מועד התיקון.
17. 
בישיבת הנהלה של השירות ביוני 2001 סוכם שיש לערוך רישום סטטיסטי של תקלות בתחנות, כולל תאריך הודעה על תקלה ותאריך תיקון התקלה. הועלה, כי עד מועד סיום הביקורת ביולי 2003 לא הוחל בעריכת רישום סטטיסטי. 

18. 
לא הוקם מאגר המידע על רשת התחנות, סביבתן והשינויים בהן. כל עוד לא הוקם המאגר הממוחשב של רשת התחנות, על השירות לנקוט דרכים שיקטינו ככל האפשר את אי-הדיוקים ופערי המידע הקיימים במערך האיסוף והעיבוד של הנתונים.

19. 
בינואר 2003 היה פיגור של כשנתיים בקיום בקרה סופית של השירות על הנתונים המתקבלים למאגר המידע מרשת התחנות, ובבקרה הראשונית של הנתונים קיים פיגור של כשלושה חודשים. עוד התברר, כי בקרת הנתונים נעשית בשעת הצורך תוך כדי מענה לשאילתות המגיעות מגופים שונים או תוך כדי ביצוע עבודות מחקר. הפיגור בבקרה השוטפת על הנתונים, גורם להתארכות משך הזמן מרגע קבלת השאילתה המופנית לשירות עד מתן המענה לה ולעיכובים בביצוע מחקרים.

20. 
על אף שחלפו ארבע שנים מאז הזמנתה, טרם חוברה, עד נובמבר 2003, המערכת של בקרת נתוני אקלים, למאגרי הנתונים של השירות.

21.
השירות התקשר עם חברה א' לקבלת שירותי תוכנה. ההתקשרות נעשתה אמנם עם חברה א', אולם זו נדרשה בידי השירות להעסיק כמתכנת מערכות ההפעלה את בעליה של חברה ב', שעמו היו לשירות התקשרויות רבות נוספות. באופן זה עקף והשתחרר השירות מחובת עריכת מכרז, או לחלופין מסיווג ההתקשרות עם חברה ב' בידי ועדת המכרזים כפטורה ממכרז, אם קיימות נסיבות המצדיקות זאת.

22.
השירות לא היה פעיל בקידום בקשות לקבלת מענקי מחקר מקרנות לאומיות ובין-לאומיות, ולמחקרים משותפים עם האיחוד האירופאי.

ב. תגובות המבוקרים
משרד התחבורה 

1. 
חקיקת חוק המטאורולוגיה תקודם, לאחר שיגיש הצוות לבחינת מבנה השירות ופעילותו, את המלצותיו לשר, עד תום מחצית שנת 2004.

2. 
הצוות לבחינת מבנה השירות ופעילותו, מתייחס בעבודתו גם לשאלת השתתפות השירות המטאורולוגי במכרזים.

3. 
השירות המטאורולוגי הכין תוכנית לביקורת על פעילות החברה הפרטית, לרבעון האחרון של שנת 2003, ומינואר 2004 מופעלת תוכנית שנתית לביקורת לשנת 2004.

4. 
בשנת העבודה 2004 הוקצה תקציב של 500,000 ש"ח, לדמי חבר בארגון המטאורולוגי העולמי. המשרד ימשיך לתקצב את השתתפות השירות המטאורולוגי בחברות בארגונים בינלאומיים.

5.6.
האגף לתכנון כלכלי במשרד התחבורה, מכין תמחיר חדש לעבודת השירות המטאורולוגי.

8. 
השירות המטאורולוגי יכלול מעתה מנגנון הצמדה, בחוזים ארוכי טווח, הניתנים להארכה.

9.10. הצוות לבחינת מבנה השירות ופעילותו, בוחן גם את הסוגיות העסקיות והמסחריות של השירות.

11. 
השירות המטאורולוגי שינה את הנוהל, וקבע כי לכל שאילתא שבה נדרש לערוך חישוב, יצורף דף תחשיב.

12. 
המדיניות בעניין רשת התחנות המטאורולוגיות בשנות ה-2000,  נבחנת על ידי הצוות לבחינת מבנה השירות ופעילותו.

13. 
השירות המטאורולוגי קטלג את כל הציוד המטאורולוגי ועדכן את רמת המלאי, במערכת "תמר" של משרד התחבורה. עד מחצית שנת 2004 תפעל מערכת "תמר" באופן מבצעי, ותשמש את השירות לניהול מצאי הציוד המטאורולוגי.

14. 
תחזוקה שוטפת של התחנות המטאורולוגיות באמצעות עובדי השירות, נבחנת על ידי הצוות לבחינת מבנה השירות ופעילותו.

15. 
השירות המטאורולוגי ערך תוכנית עבודה שנתית לביקורות בתחנות; התוכנית מעודכנת מדי חודש באופן פרטני.

16.17.  מילוי טופס תיקון תקלה, ורישום סטטיסטי של תקלות בתחנות, נבחנים על ידי הצוות לבחינת מבנה השירות ופעילותו. יבדקו כוח אדם ותפעול תקין של השירות.

19. 
הצוות לבחינת מבנה השירות ופעילותו, בוחן  את נושא הפיגור בקיום בקרה ראשונית ובקרה סופית, של הנתונים המתקבלים למאגר המידע, מרשת התחנות המטאורולוגיות.

20. 
בחודש ינואר 2004 הוחל בהפעלתה של תוכנת בקרת נתונים על חלק מנתוני שנת 2003, במקביל לשילוב המערכת במחשב המרכזי של השירות המטאורולוגי. עד סוף חודש אפריל 2004, יושלם פיתוח סביבת התוכנה, ויוחלט על אופן בקרת נתוני שנת 2002.

21. 
הצוות לבחינת מבנה השירות ופעילותו, בודק נושאים הקשורים למערך המחקר, פיתוח מודלים,  קידום מערכי מחקר, וניטור רב שנתי של שינויים אקלימיים.


תכנון ותיאום להקמת גשר צפריה

הגופים המבוקרים: משרד התחבורה; משרד הפנים; רשות שדות התעופה; חברת רכבת ישראל

א. 
ריכוז ממצאי הביקורת
1. 
בסעיף 94 לחוק התכנון והבנייה נקבע, כי הודעה על הפקדת תכנית שיש בה כדי להשפיע על הטיסה האזרחית או הצבאית תימסר גם למי שהוסמך לכך בידי שר התחבורה או שר הביטחון.  ועדות התכנון במשרד הפנים ומינהל התעופה האזרחית במשרד התחבורה (מת"א), לא קבעו ביניהם נוהל להעברת תכניות בנייה לראש תחום הגבלות בנייה לצורך בדיקת השפעתן על בטיחות הטיסה, כדי לאפשר אכיפת סעיף 94 לחוק התכנון והבנייה. לפי הסדר, שאינו מעוגן בכתובים, מקבלת ראש תחום הגבלות בנייה מוועדות התכנון את סדר יומן ולאחר עיון בו היא מחליטה איזו תכנית עליה לבדוק. לדעת משרד מבקר המדינה, ספק אם אפשר לראות בהעברת סדר יומה של ועדת התכנון למת"א, מימוש חובת מסירת ההודעה הקבועה בחוק כדי למנוע תקלות. ראוי, כי בהתאם לסעיף 94 תועבר הודעה מוועדת התכנון לראש תחום הגבלות בנייה, שתציין במפורש את התכנית העלולה להשפיע על הטיסה האזרחית או הצבאית.

2. 
הרכבת לא תיאמה עם ראש תחום הגבלות בנייה את תכנית מח/135 - התוויית מסילות ברזל למסוף הנוסעים המתוכנן בנתב"ג - קטע מחלף שפירים-צפריה, כפי שהתחייב מתכניות המתאר הארציות החלות על האזור, וראש התחום אף לא השתתפה בדיונים שהתקיימו במוסדות התכנון לצורך אישור התכנית. בנסיבות אלה לא ניתנה למת"א האפשרות להעיר את הערותיה מבעוד מועד לעניין הגבלות בנייה בתכנית מח/135. רק באוגוסט 2002, לאחר שהרכבת כבר התחילה להקים את הגשר, היא העבירה את התכנית לבדיקת ראש תחום הגבלות בנייה.

3. 
מת"א שינה פעמים מספר את עמדותיו להקמת הגשר כפי שתוכנן (ללא שינוי בגובהו). השינויים נבעו, בין היתר, מהעובדה שהוא בדק את התכנית כל פעם לפי קריטריונים אחרים, כלהלן: הבדיקה מאוגוסט 2002 הייתה על פי תמ"א 2/4, כפי שנבדקת כל תכנית לבניית מבנה בקרבת שדה תעופה; הבדיקה מדצמבר 2002 התבססה על תקנות הטיס בלבד. בגלל הגשר מוטלות הגבלות על הנחיתות ועל ההמראות. 

4. 
החלטת המשרד להורות על המשך העבודות לבניית הגשר הייתה בניגוד לתמ"א, ותוצאותיה עלולות לפגוע בבטיחות הטיסה.

 5. 
כל הבדיקות שעשתה מת"א הראו שלא יהיה אפשר להאריך את המסלול ב-800 מ' ולהשאיר את הגשר על כנו. כיוון שעלות העבודות שנעשו עד סוף 2002 נאמדה בכ-4 מיליון ש"ח, מן הראוי שכל החלטה שתתקבל בעניין הגשר תביא בחשבון את ההיבט הכלכלי בבניית גשר שלהשלמתו דרושים עוד כ-4 מיליון ש"ח. הביקורת העלתה, שההיבט הכלכלי לא נבדק כלל בידי הבודקים והממליצים.

ב. תגובות המבוקרים
משרד התחבורה
1.
 נערכה התקשרות עם מינהל התכנון במשרד הפנים, למציאת הסדר להעברת תכניות למינהל התעופה האזרחית, כבר בשלב קליטתן בועדות התכנון, או באמצעות אתר משרד הפנים באינטרנט.


עד סוף שנת 2004,יפרסם מינהל התעופה האזרחית, נוהל משלים לסעיף 94 לחוק התכנון והבנייה.

2. 
הרכבת תתאם מעתה את תוכניותיה בעת התכנון המוקדם, עם ראש תחום הגבלות בנייה במינהל התעופה האזרחית, ותקבל אישור לתכנון המפורט, כמתחייב מתכנית המתאר הארצית.

4. 
משרד התחבורה מקפיד מעתה, כי בפעילות תכנונית ובבנייה של המשרד, עם ממשקים לענייני תעופה, יוקפד על בטיחות הטיסה.

5. 
משרד התחבורה בוחן מעתה את ההיבטים הרלוונטיים לכל פרוייקט, לרבות ההיבט הכלכלי.
משרד התיירות
 פעולות לשיווק תיירות
הגוף המבוקר: משרד התיירות
א. ריכוז ממצאי הביקורת

1. 
לתמיכה בגוף שאינו מוסד ציבור, נקבע בפרק 11 לתכ"ם נוהל לתמיכה ב"גופים אחרים", אשר כוללים גם רשות מקומית. הנוהל קובע, כי על מנכ"ל המשרד, באישור היועץ המשפטי של המשרד, לקבוע מבחנים שוויוניים לחלוקת כספי התמיכות "לגופים אחרים" ועל המשרד לפרסם את המבחנים באתר האינטרנט של המשרד, וכי יש לפרסם בשני עיתונים ובאתר האינטרנט של המשרד הודעה מפורטת בדבר אפשרות לקבל תמיכה. בנוהל נקבעו גם הפרטים שייכללו בטופס הבקשה לתמיכה, המועד האחרון להגשתה והתחייבויות הגוף הנתמך. כאמור בנוהל, יידונו בקשות לתמיכות בוועדת תמיכות. מבדיקת ביצוע תקציב המשרד עולה, כי במסגרת עידוד תיירות פנים, נתן המשרד תמיכה כספית בשנת 2002 ל-13 רשויות מקומיות בסכום של כ-3 מיליון ש"ח. בתקציב המשרד לא נכלל פרט תקציבי המיועד לתמיכה "בגופים אחרים" (שכאמור כוללים רשויות מקומיות), והסכום שולם להן מתקנות תקציב שלא נועדו לכך אלא לתמיכות באירועים ובמוסדות ציבור לעידוד תיירות פנים, כגון לעמותות העוסקות בכך; לא פורסמה הודעה בעיתון יומי כל שהוא, או באתר אינטרנט של המשרד, בדבר אפשרות להגיש בקשה לתמיכה כנדרש בנוהל, וגם לא פורסמו מבחנים לתמיכה "בגופים אחרים" באתר האינטרנט של המשרד. עם זאת, בקשות מטעם רשויות מקומיות מסוימות שהגיעו למשרד הובאו לוועדת תמיכות, והיא דנה ואישרה את סכומי התמיכה לפי אותם המבחנים שאושרו והתפרסמו בילקוט הפרסומים בנוגע למוסדות ציבור.

2. 
המשרד ביקש להעניק תמיכה מועדפת לרשויות מקומיות מסוימות. בסוף מאי 2002 הוציא האגף לעידוד תיירות פנים "נוהל סיוע במסגרת שיתוף פעולה עם רשויות" לשנת 2002 ובו נקבע, בין היתר, כי לרשויות אשר יוגדרו כמועדפות לעניין מדיניות השיווק של המשרד, יינתן סיוע כפי שהמשרד מוצא לנכון ובהתאם למדיניות שיקבע, ובלבד שתהיה שקיפות ויצוינו נימוקים. ביולי 2002 ערך מנכ"ל המשרד רשימה ובה תשע רשויות מקומיות מועדפות (מלבד ירושלים, שלה הועבר תקציב מיוחד לפי החלטת ממשלה), ובכל אחת מהן צוין הנימוק להעדפתה, וכן סכום התמיכה שהמשרד מייעד לה. לתשע הרשויות המועדפות אושרה תמיכה בסכום כולל של 2.4 מיליון ש"ח, ומתוכם שולם להן כ-1.9 מיליון ש"ח. התמיכה לרשויות מועדפות ניתנה לשנת 2002, ועד יוני 2003 לא חודשה. לדעת משרד מבקר המדינה, התמיכה ברשויות שהוגדרו "מועדפות" הייתה צריכה להיעשות על פי נוהל התכ"ם בדבר תמיכות "בגופים אחרים". את מדיניות ההעדפה היה צריך להביא לידי ביטוי במסגרת תוכנם של המבחנים, שיציינו כי לצורך עידוד תיירות הפנים יובא בחשבון גם מצבן המיוחד של הרשויות המקומיות, כמו: מצבן הכלכלי, אירועי טרור בתחומן, היותן באזורי פריפריה. כן היה על המשרד לפרסם כי כל רשות מקומית הרואה עצמה זכאית להעדפה על פי המבחנים, צריכה להגיש בקשה מתאימה. בקביעה של המשרד בדבר זהותן של הרשויות הנראות בעיניו מועדפות והחלטה מראש של סכום התמיכה שיינתן להן, יש משום חריגה מנוהל תקין בתחום מתן תמיכות. אם יחליט המשרד להמשיך ולהקצות תקציב לתמיכה ברשויות מועדפות, מן הראוי שיקבע מבחנים שוויוניים וייתן הזדמנות לכל רשות מקומית הרואה עצמה זכאית לתמיכה להגיש בקשה, והכל בהתאם ל"נוהל תמיכות בגופים אחרים" שבפרק 11 לתכ"ם. 

3.  בוועדת המכרזים אושרה התקשרות עם שלוש חברות פרסום לארבעה חודשים, החל מנובמבר 2001, ואולם עם אחת החברות (להלן - חברה ב') נחתם הסכם לחמישה וחצי חודשים, בתשלום של 951,000 פר"צ בקירוב, שהם כ-131,000 $ (בשערי המרה של 31.10.01 - יום אישור ההתקשרות בוועדת המכרזים). יוצא, אפוא, כי הסכום שהמשרד התקשר עם החברה בהסכם היה גדול בכ-38,000 $ מהסכום שהובא לפני ועדת המכרזים והמנכ"ל. זאת ועוד, מפרוטוקול ועדת המכרזים של המשרד מ-26.5.02 עולה, כי ההסכם הוא עד 30.4.02, אולם הוסכם כי תוקפו יוארך אוטומטית עד 30.5.02, אלא אם יודיע המשרד לחברה 30 יום מראש על רצונו לסיים את ההתקשרות ב-30.4.02. בפועל לא ניתנה הודעה כאמור, ולפיכך נמשכה ההתקשרות עד סוף מאי 2002. יוצא, שההתקשרות נמשכה שישה וחצי חודשים ולא ארבעה חודשים, דהיינו חודשיים מעבר לתקופה שאישרה ועדת המכרזים, ועלותה הגיעה לכ-154,000 $. יתירה מכך, אף שוועדת המכרזים סיווגה את חברה ב' כספק יחיד, אילו הוצג סכום ההתקשרות לפניה היה עליה לפנות לקבלת אישור ועדת הפטור לפי תקנה 12(א), בהיות הסכם ההתקשרות (131,000 $) גדול מ-400,000 ש"ח. 

4. 
לפי הוראות פרק 3 בתכ"ם, על כל משרד ממשלתי לנהל יומן הזמנות ובו רישום מרוכז של כל ההתקשרויות שאושרו ובוצעו, כגון: התקשרויות בהליך מקוצר, מכרז פומבי, מכרז סגור, התקשרות מומחה; וכן התקשרויות פטורות ממכרז. הביקורת העלתה, כי המשרד אינו מנהל יומן הזמנות, דבר המקשה עליו לנהל בקרה על הזמנותיו והתשלומים בגינם.

5. 
המשרד לא ניהל חשבון ספק במערכת הנהלת החשבונות בגין התשלומים בארץ שבוצעו לחברת הפרסום. חשבון חו"ז נוהל רק בלשכת התיירות בפריז, וזאת בגין התשלומים שהלשכה שילמה. היעדר חשבון ספק בארץ הקשה את המעקב ובקרת הסכום הכולל של התשלומים ששולמו לחברת הפרסום. עוד העלתה הביקורת תשלומים לחברת הפרסום שנעשו באמצעות לשכת פריז, על בסיס חשבונות שהגישה חברת הפרסום, ורישום התשלומים נעשה בחשבונות חו"ז של ספקים אחרים. היעדר חשבון ספק גרם לכך כי הנציגות בצרפת שילמה לחברת הפרסום שכר טרחה כפול לחודש מאי 2002. תשלום היתר היה בסך 11,540 אירו. בתשובתו למשרד מבקר המדינה מ-14.10.03 אישר המשרד את ממצאי הביקורת והסביר, כי כאשר חברת הפרסום גילתה את הטעות היא קיזזה את התשלום הכפול בכך שלא תבעה תשלום בגין אוגוסט 2002.

ב.  תגובות המבוקר
משרד התיירות

1.2.
הנחיות הפרסום, כאמור בפרק 11 בתכ"ם כספי, יושמו בבקשות לתמיכה ופורסמו באתר האינטרנט של המשרד. התבחינים החדשים ייקבעו בהתאם להמלצת הביקורת. התבחינים הקודמים נקבעו כאילוץ, משום סיכוני הטרור.

3.4.
ההתקשרות הנידונה אושרה תחילה לאזור פריז בלבד, בהמלצת נציג המשרד, אולם לאור ההצלחה הוחלט להרחיבה לכלל אירופה. מפאת קוצר הזמן והעדר תשומת לב לא הובאה ההרחבה לאישור ועדת הפטור. ההתקשרות עם חברת השיווק הוארכה ב-45 יום, עקב הביקוש לחבילות תיור. ביקוש זה לא היה צפוי אולם לא ניתן היה להפסיק את ההתקשרות במהלך שיווק חבילות התיור. חלק מהחריגה בתשלום נבע מהפרשי שער אשר לא ניתנים לחיזוי, מאחר וחוזה ההתקשרות נקוב במט"ח.


המשרד קיבל את המלצות המבקר, ושיפר את המעקב והבקרה על חוזי ההתקשרות של המשרד וועדת המכרזים.

חברת "פיתוח מזרח ירושלים בע"מ"

הגופים המבוקרים:  חברת "פיתוח מזרח ירושלים בע"מ"; משרד האוצר - רשות החברות הממשלתיות; משרד התיירות; החברה הממשלתית לתיירות; עיריית ירושלים

א. 
ריכוז ממצאי הביקורת
1. 
חברת "פיתוח מזרח ירושלים בע"מ" (להלן - החברה) היא חברה ממשלתית שהמדינה מחזיקה כשני שלישים ועיריית ירושלים מחזיקה בשליש מהן. השר הממונה על החברה הוא שר התיירות. לפי תזכיר ההתאגדות של החברה היא רשאית לבצע כל עבודת פיתוח בתחומי ירושלים, אולם הרקע להקמת החברה והעובדה שמניות המדינה בחברה מוחזקות בידי משרד התיירות והשר האחראי לענייניה הוא שר התיירות מלמדים שהיא הוקמה כחברה ממשלתית כדי לפעול בתחום התיירות בירושלים, ובזה גם רואה החברה את ייעודה העיקרי. משרד מבקר המדינה בחן את התפלגות הוצאות החברה על פרויקטים ופעולות תיירותיות שהיא ביצעה בשנים 2000-2002, לפי שלוש קבוצות: ההוצאה על ביצוע פרויקטים תיירותיים; ההוצאה על ביצוע פרויקטים רגילים להקמת תשתית שאין להם קשר עם תיירות; וההוצאה על פעולות תיירותיות (תפעול אתרי תיירות והפקת יריד חוצות היוצר). בטבלה שלהלן מוצגת ההתפלגות האמורה במיליוני ש"ח (במחירים נומינליים), ובאחוזים: 

	
	2000
	2001
	2002

	
	הסכום
	באחוזים
	הסכום
	באחוזים
	הסכום
	באחוזים

	פעולות תיירותיות
	5.0
	11
	4.1
	6
	3.1
	6

	פרויקטים תיירותיים
	23.7
	50
	22.4
	35
	18.5
	33

	פרויקטים רגילים
	18.6
	39
	37.6
	59
	34.3
	61

	סה"כ
	47.3
	100
	64.1
	100
	55.9
	100



 עולה כי רוב פעולות החברה בשנים 2001 ו-2002 לא היו בעלות אופי תיירותי. זאת ועוד, רובם המכריע של הפרויקטים שהיא ניהלה משנת 2001 ואילך היו בעלי אופי תשתיתי מובהק, כגון סלילת כבישים ומדרכות, ריבוד כבישים, הקמת גני שעשועים, פרויקטים שכל רשות מקומית מבצעת באופן שגרתי, ואין להם קשר לתיירות.

2. 
מניתוח דוחות רווח והפסד של החברה עולה, שיש לה רווחים מפעילויות אחרות שאינן פיתוח תשתית מנכסיה בימין משה ובחוצות היוצר, אך רווחים אלה אין בהם כדי לכסות את הפסדיה מניהול פרויקטים. עולה, כי רווחי החברה מפעילויות אחרות מהווים למעשה סבסוד צולב של פעילותה העיקרית - ניהול פרויקטים. בשנת 2000 סייעו לה רווחים אלה להגיע לאיזון (בקירוב), אך בשנים 2001 ו-2002 עברה החברה להפסד נקי שהולך וגדל גם לאחר קיזוז הרווחים מפעילויות אחרות. 

3. 
החברה אינה מחלקת דיבידנדים ואת הרווחים מפעולותיה היא מייעדת להשקעה בתחום התיירות. לולא הפסידה החברה מניהול פרויקטים, היה אפשר להשקיע בשנים 2000-2002 יותר מ-2 מיליון ש"ח נוספים בפיתוח פרויקטים תיירותיים. בשל הפסדי החברה אין הממשלה מקבלת תשואה נאותה להון העצמי בחברה שבבעלותה. חלק מהפסדי החברה מפרויקטים מהווה סבסוד ממשלתי של עבודות פיתוח עירוניות שהגיע בשנים 2000-2002, לפי אומדן משרד מבקר המדינה, לכמיליון ש"ח, סבסוד שאין לו מסגרת תקציבית. נוסף על כך, חלקה של המדינה כבעלת מניות בשחיקת ההון העצמי של החברה בשנים האמורות הוא כ-800,000 ש"ח. 

4. 
בשנת 1993 המליצה ועדה ציבורית, שמינה שר התיירות, לבחון את מערך החברות הממשלתיות בתחום התיירות. בעקבות המלצת הוועדה, החליטה הממשלה (החלטה 1834 מאוגוסט 1993) "לפעול להפסקת פעילותן או לפירוקן מרצון של חברות פיתוח התשתית התיירותית המפורטות …. [בכללן] החברה לפיתוח מזרח ירושלים בע"מ." מאז ההחלטה עברו עשר שנים ועדיין היא לא יושמה. נוכח העובדה שעיקר פעילות החברה הוא ניהול פרויקטים בתחום התשתית העירונית שגרמו לגירעונות וכן הזמן הרב שעבר מאז החלטת הממשלה, ראוי שדירקטוריון החברה בשיתוף עם רשות החברות הממשלתיות יכינו תכנית שמטרתה לוודא שהחברה לא תמשיך לצבור הפסדים, או לחלופין שתשוב הממשלה ותבחן את הצורך בהמשך החזקת מניות החברה בידי המדינה. 

5. 
החברה אינה מנצלת חלק ניכר מהתקציב שהיא מתכננת. בשנת 2002 היא ניצלה כ-40% מהתקציב שתוכנן, בשנת 2001 כ-72% ובשנת 2000 כ-56%. מנתונים אלה עולה, שתכנון התקציב לקוי, והתקציב המאושר אינו יכול לשמש כלי לניהול ולמעקב. לדברי החברה, היא רושמת בתקציב השנתי את כל הפרויקטים שהגופים המממנים מעוניינים שהיא תנהל ואף ערוכה לנהלם, אך בסופו של דבר הגופים אינם מאשרים את כל הפרויקטים. עוד עולה, שהחברה ערוכה מבחינה ארגונית וכוח אדם לבצע פרויקטים רבים במידה ניכרת מאלה שהיא מבצעת בפועל, ודבר זה גורם לאי ניצול מיטבי של משאבים ולהפסדים. לדעת משרד מבקר המדינה, נוכח הפסדי החברה מניהול עבודות בשנים 2000-2002 ובשל התנודות בהיקף העבודות שהיא מנהלת בכל שנה, על החברה לבדוק את הגורמים להפסדיה ולגבש דרכים לטפל בהם, כגון הגדלת הגמישות בהעסקת עובדים.

6. 
בעיריית ירושלים יש שני אגפים המאשרים לחברה חשבונות, כל אחד בתחום עיסוקו. משאושר החשבון, אמורה הגזברות לשלם את הסכום הנקוב בו לחברה בתנאים של "שוטף פלוס שלושים ימים", דהיינו בממוצע 45 ימים לאחר אישור החשבון. הביקורת העלתה, שבפועל פרק הזמן העובר עד תשלום החשבון מגיע לחודשים אחדים ואף כשנה. במועד סיום הביקורת, אוגוסט 2003, נמצא שהעירייה טרם אישרה לחברה חשבונות בסך כ-1.8 מיליון ש"ח בגין חשבונות שהוגשו לה ארבעה - שישה חודשים קודם לכן, וחשבונות בסך כ-4.6 מיליון ש"ח בגין חשבונות שהוגשו לה חצי שנה ויותר לפני כן. נוסף על כך הייתה העירייה חייבת לחברה לפחות 3 מיליון ש"ח בגין חשבונות שהוגשו לעירייה לפני אפריל 2003 ואושרו לתשלום. לדעת משרד מבקר המדינה, היה על העירייה למצוא דרך לאשר חשבונות שחלק מהם מעוכבים כמעט שנה, ומחסור בעובד אין בו כדי להצדיק עיכוב כה ממושך. גם טענת העירייה בתשובתה למשרד מבקר המדינה שהעיכוב נובע מחילוקי דעות עם משרד התיירות בקשר לגודלה של התכנית הרב שנתית אינה עילה לאי אישור תקציבים לפרויקטים שאינם קשורים לנושא שבמחלוקת, ורובם ככולם פרויקטים רב-שנתיים שכבר בשנת 2002 נתנה העירייה הסכמה למימונם. 
ב. תגובות המבוקרים

חברת פיתוח מזרח ירושלים

1. 
בהתאם להנחיית שר התיירות, החברה נותנת דגש על פרויקטים בתחום התיירות, דבר שבא לידי ביטוי בהצעת התקציב לשנת 2004, שהוגשה לדירקטוריון החברה ביום 2.12.2003 .


בנוסף, החברה החליטה לתת דגש על ההיבטים התיירותיים בפרויקטים שהיא מתכננת ומבצעת בתחומי התשתיות. לצורך העניין, החליטה החברה לבחון הכנתה של תוכנית מתאר תיירותית רחבה לעיר ירושלים, תוכנית שתהווה בסיס לבחינת הפרוייקטים, ולאופן ביצועם.

2.
 עוד קודם קבלת הדו"ח, במהלך שנת הכספים הקודמת, תוקן התקציב ובוצעו קיצוצים משמעותיים בהוצאות התקורה של החברה. לאור קיצוצים אלה, תקציב שנת 2003 נגמר באיזון תקציבי.

דירקטוריון החברה הנחה בישיבתו מיום 29.12.2003  את הנהלת החברה, לבחון את המשך הקיצוצים גם בתקציב שנת 2004. הבעיה במאזן התשלומים של החברה נובעת מבעיה תזרימית עקב אי תשלום במועד על ידי מזמין העבודה (בדרך כלל עיריית ירושלים). החברה פנתה לעיריית ירושלים בדרישה לעמוד בתשלומים שהיא חייבת לחברה. כמו כן, פנתה החברה לעירייה בדרישה לקיים ישיבה לעניין מוסר התשלומים הירוד של העירייה.

5.
הסיבה לאי ניצול התקציב הייתה רישומית ולא מהותית – החברה הציגה בספר התקציב במסגרת התקציב המתוכנן את כלל התקציב המיועד לפרויקטים השונים, אפילו יועד לביצוע שלא בשנת התקציב המדוברת. בהתאם להנחיית הדירקטוריון בישיבתו מיום 29.12.03, הציגה החברה במסגרת התקציב המתוכנן את יעד התקציב האמיתי לאותה שנה. בעקבות האמור, בשנת 2004 הגיע החברה לביצוע מלוא התקציב (ואף מעט למעלה מכך).


החברה פנתה, לעירייה בדרישה לשפר את מוסר התשלומים שלה. הדברים האמורים נבדקו גם על ידי מבקרת העירייה, שהעירה על כך להנהלת העירייה.
רשות החברות הממשלתיות

4. 
הכנת תכנית שמטרתה לוודא שהחברה לא תמשיך לצבור הפסדים היא מתפקידו של דירקטוריון החברה. נציג רשות החברות בדירקטוריון הונחה על ידי מנהל הרשות לתת תשומת לב מיוחדת לנושא זה.


רשות החברות בדיעה  שאין זה מתפקידה של המדינה להיות בעלת מניות בחברה שעוסקת בניהול פרוייקטים בתחום התשתית העירונית. יחד עם זאת, הרשות ציינה, כי רשות החברות נמצאת תחת אילוצי תקציב וכח אדם המחייבים אותה לקבוע סדרי עדיפויות בטיפול בהפרטות ובפירוק של חברות ממשלתיות.הטיפול בחברה לפיתוח מזרח ירושלים, אמור לעלות לסדר היום בשנת התקציב 2005.

משרד התעשייה, המסחר והתעסוקה

הפיקוח על המחירים

הגוף המבוקר: משרד התעשייה, המסחר והתעסוקה

א. 
ריכוז ממצאי הביקורת

1.  
רצוי שמשרד התמ"ת ישקול את האפשרות ליזום תיקון לחוק פיקוח על מחירי מצרכים ושירותים התשנ"ו-1996 שיאפשר לא רק להעלות מחירים אלא גם להפחית מחירי מוצרים שחל עליהם פיקוח לפי פרק ו' בחוק. על המשרד לבדוק מחדש את כל המוצרים והשירותים שמחיריהם בפיקוח ולבחון אם עדיין מתקיימים בהם התנאים הקבועים בחוק להחלת פיקוח על מחירים.

2. 
המשרד אינו מפרסם בעיתונים היתרים להעלות מחירים של מוצרים שבפיקוח. אי-הפרסום בעיקר לגבי מחירים של מוצרי צריכה ושל חלק מהתשומות לתעשייה, מונע מציבור הצרכנים והיצרנים מידע חיוני הדרוש לו בעת רכישת המוצרים.

3.  
השרים לשעבר רן כהן ודליה איציק החליטו בזמן כהונתם במשרד, להעלות את מחירי הלחמים הפרוסים בשיעורים גבוהים מהמתבקש, כדי להימנע מלהעלות את מחירי הלחם הלבן והלחם האחיד שאינם פרוסים. ההחלטות אינן מתיישבות עם הוראות החוק, שאינן מאפשרות להתיר העלאת מחיר בשיעור גדול מהשיעור המבוקש, ועם אמות המידה לעדכון מחירים שקבעה ועדת המחירים, המבוססות על שיקולים כלכליים. דבר זה הביא לסבסוד צולב בין מחירי הלחמים שבפיקוח ובכך יצרו עיוות כלכלי. 

4.  
פעמיים החליטה השרה דליה איציק שמחירי המקרוני והספגטי לא יועלו, ואילו מחירי האטריות והפתיתים יועלו בשיעור גבוה מהנדרש. הדבר אינו עולה בקנה אחד עם הוראות החוק ואמות המידה לבחינת הצורך בעדכון מחירים, וגם יוצר סבסוד צולב בין מחירי הפתיתים והאטריות ובין מחירי המקרוני והספגטי.

5. 
מחירי המוצרים שבפיקוח מתעדכנים בשני אופנים: עדכון שוטף - בהתאם לשינוי בסל התשומות של המוצר; ועדכון בסיסי - בהתאם לבדיקת רווחיות שנעשית לחברות שמחיריהן בפיקוח, על פי הדוחות הכספיים שלהן. המשרד לא קבע את התדירות של בדיקות הרווחיות. הביקורת העלתה כי גם חברות שנדרשו לדווח על רווחיותן נמנעו מלהגיש את דוחותיהן הכספיים או חומר נוסף הנדרש לבדיקת רווחיותן, והמשרד לא פעל למניעת התופעה.

6.  
יש מקום לבדוק אם עדיין יש צורך בפיקוח על מחיר מחברות בכריכה חומה ושפופרות פלסטיק וחמרן.

ב.  תגובות המבוקרים

משרד התעשייה, המסחר והתעסוקה

1. 
המשרד בודק רשימת המוצרים והמצרכים שמחיריהם בפיקוח, לדיון בוועדת המחירים. 

2.  
במוצרי צריכה יש ענין לציבור הרחב והמשרד מקפיד לפרסם מודעה על כל שינוי מחירים. בתשומות לתעשייה אין עניין לציבור הרחב בשינוי המחירים. המשרד ייזום שינוי לחוק שלא יחייב פרסום באמצעי התקשורת לגבי תשומות לתעשייה.

3.  המשרד פועל לצמצום הפער במחירי הלחם האחיד והלבן, לעומת הלחם הפרוס. בעדכון המחיר מפברואר 2004 הוחל בצמצום הפער.

4.  
לגבי הפסטה, המשרד יתקן את הפער לכשידרש עדכון המחיר. המשרד בודק את שחרור הפסטה מפקוח מחירים.

5. 
אם חברה שהתבקשה לערוך בדיקת רווחיות למאזניה, מצביעה על הפסד במאזן, המשרד מוותר על בדיקת רואה החשבון.

6.  
המשרד סבור שיש לבטל את הפיקוח על מחברות ושפופרות פלסטיק וחמרן. הענין יובא לדיון קרוב של ועדת המחירים.

פעולות להגנת הצרכן
הגופים המבוקרים:  משרד התעשייה, המסחר והתעסוקה; משרד המשפטים

א. 
ריכוז ממצאי הביקורת
1. 
מרבית פעולות האכיפה שעשה המשרד בשנים 2000-2002 היו על אי-הצגת מחיר על טובין והטעיית הצרכן, ומיעוטן בגין כל יתר העבירות בתחום הגנת הצרכן: פרסומות לקטינים, יחידות נופש, מכר מרחוק, איסור ניצול מצוקת צרכן, חובת גילוי לצרכן ועוד.  כמו כן המשרד לא השתמש באמצעים שעמדו לרשותו לפרסומים והסברה בתחום זה.
2.  
לממונה על הגנת הצרכן יש סמכויות שהוקנו לו בחוק המתווכים במקרקעין, התשנ"ו-1996. הביקורת העלתה, כי הממונה אינו אוכף את החוק: לפי סעיף 17 לחוק המתווכים, לממונה מוקנות סמכויות זהות לאלה שמקנה לו חוק הגנת הצרכן. הממונה הוא האחראי לטיפול בתלונות הציבור על הפרת הוראות חוק המתווכים שעניינן הטעיית הציבור, התחזות ועיסוק ללא רישיון.   ממועד החלת חוק המתווכים לא עשה המשרד דבר לאכיפתו. מאחר שעבירות על חוק המתווכים עלולות לגרום לצרכנים נזקים כספיים גדולים, היה על המשרד ועל משרד המשפטים לפעול ביתר נחרצות לאכיפת חוק המתווכים.

3. 
בכל שנה בית המשפט מטפל במאות תביעות בענייני צרכנות שבהן נציג המשרד הוא התובע. אולם באתר האינטרנט של המשרד מובאים 15 פסקי דין בלבד. לתפוצת החלטות בית הדין, לחוזים אחידים חשיבות רבה שכן הן עשויות להשפיע על כלל הענף שחוזה בעניינו נדון בבית הדין. אולם באתר האינטרנט אין מידע בתחום זה. 

4. 
בשנת 2000 החליט המשרד להקים מרכז מידע צרכני, שיספק לצרכנים מידע בנושאים הקשורים לזכויותיהם; בשנת 2001 תוקצבו 65,000 ש"ח להקמת המרכז, ובשנת 2002 תוקצבו 120,000 ש"ח, אולם מרכז המידע טרם הוקם.

5. 
לפי סעיף 21(4) לחוק הגנת הצרכן, התשמ"א-1981, אם ראה הממונה התנהגות פסולה של עוסק, הוא רשאי "להעמיד עוסק על חובתו להפסיק נהגים שיש בהם לכאורה הפרת החוק". הממונה מסר בתשובתו כי בשנים 2002-2003 הוא השתמש בסמכות זו 45 פעמים. השימוש המועט שעושה הממונה בסמכות האכיפה המינהלית אינו מרתיע את מפירי החוק הפוגעים בזכויות הציבור. 

6. 
לממונה יש סמכויות שהוקנו לו בחוק החוזים האחידים, התשמ"ג-1982 אך הוא אינו אוכף את החוק. ענין החוזים האחידים, הנוגע כמעט לכל אדם, אינו מטופל כראוי. משרדי הממשלה כמעט אינם מטפלים בנושא זה, הממונה אף הוא ממעט לעסוק בו ומשרד המשפטים משתמש מעט מאוד בסמכויותיו. על הממונה ועל משרד המשפטים לפעול להגברת הטיפול בנושא. 

7. 
ביוני 2001 החליטה הממשלה על הקמת רשות לאכיפת סחר הוגן. כן יזמה הצעה לתיקון החוק על פיה תוקם "רשות לסחר הוגן" שתהיה יחידת סמך של המשרד, שפורסמה במסגרת הצעת חוק ההסדרים לשנת 2002. אולם היא לא אושרה מאחר שהמשרד שינה את עמדתו בנושא. המשרד אינו מייחס את החשיבות הראויה לנושא הגנת הצרכן, ואינו פועל כראוי למיצוי סמכויותיו. 

2. תגובות המבוקרים

משרד התעשייה, המסחר והתעסוקה

1. 
להלן רשימת פרסומים שהופקו על ידי הממונה על הגנת הצרכן ופרסומים שהופקו בשיתוף יחידות אחרות במשרד וגופים אחרים:


סימון טובין, הגנת הצרכן במסחר האלקטרוני (עסקאות מכר מרחוק), פרסומת המכוונת לקטינים, עסקאות ברוכלות - בשיתוף עם הג'וינט לצורך הפצה במועדוני הקשישים ותרגום העלון לשפה הרוסית, פרסומים לחיילים עם מועדון יותר של האגודה למען החייל, הצגת מחירים, חוברת כלים להגנת הצרכן, צעצועים מסוכנים, הגשת תלונה.

6.  
פסקי הדין של בית הדין לחוזים אחידים מפורסמים באתר משרד המשפטים. בעקבות הערות המבקר יופיעו פסקי דין אלה גם באתר משרד התמ"ת.

אכיפת חוקי עבודה

הגופים המבוקרים: משרד התעשייה, המסחר והתעסוקה; משרד האוצר - נציבות שירות המדינה

א. 
ריכוז ממצאי הביקורת
1. 
האכיפה של חוקי העבודה, אופיינה בחוסר תיאום בין שלושה גופים ובכפילות משאבים ואמצעים, ולמרות המלצות של גורמים שונים לפעול להאחדתם או ליצור מנגנון תיאום ביניהם, דבר לא נעשה. הגופים הם: האגף לאכיפת חוקי עבודה, אגף הפיקוח על חוקי עבודה והיחידה לכוח אדם בשעת חירום.

2. 
יעדי האכיפה ותכניות העבודה השנתיות נקבעו בידי האגף לאכיפת חוקי עבודה, ללא שיתוף הלשכה המשפטית בשיקולים משפטיים ובשיקולים ניהוליים מערכתיים, ללא התבססות על ניתוח מידע על נתוני המשק בכל הנוגע להפרות החוק, וללא מיקוד האכיפה במגזרים ואזורים גיאוגרפיים בהם קיימת סבירות גבוהה להפרת החוק.

3. 
האגף לאכיפת חוקי עבודה מתנהל בחוסר פיקוח ובקרה מספקים בשימוש במשאבי האגף; חוסר יעילות וחוסר מועילות מספקים בניהול המקצועי של ביצוע הפיקוח והאכיפה, שהתבטאו בצווארי בקבוק מובנים בתהליך; והיעדר בקרה של מנהלת האגף על פעילות עובדיה.

4.  
שיעור העובדים הזרים הלא-חוקיים וכלל העובדים הזרים במשק הגיע ל-60%, אולם שיעור האיתור על הפרת חוק עובדים זרים היה כ-39% בלבד.

5.  
בכל הנוגע למעסיקי עובדים ישראלים, לא בחנה מנהלת האגף הקצאת משאבים אופטימלית בין משימות האגף: מצד אחד גידול באי ציות לחוק שכר מינימום ומצד שני ירידה בעבירות על חוק שוויון הזדמנויות.

6. 
רמת המועילות של מערך האכיפה הייתה נמוכה: קיים פער הטעון שיפור בין ביצועי מערך האכיפה לבין מצב הפרת החוק במשק.

7.  
מכשירי רט"ן (רדיו טלפון ניידים) המשמשים גם כמכשירי קשר, הוקצו ללא תבחינים כלשהם, ללא עבודת מטה, ללא הגבלת היקפי השימוש, וללא בקרה ראויה. מבין אלה שהוקצו להם מכשירים נכלל בעלה של מנהלת האגף. כמו כן לא בוצעה במשרד זקיפת הכנסה לעובדים בגין השימוש במכשירי רט"ן כמתחייב.

8.  
על משרד התמ"ת לפעול להבניית מערך האכיפה של חוקי העבודה בדרך שתבטיח מיצוי האכיפה וניצול מיטבי של המשאבים הקיימים, לשמירת חוקי העבודה על המעסיקים, ובכלל זה ניהול הולם של מערכת שליטה ובקרה על תהליכי העבודה. 

ב.  תגובות המבוקרים

משרד התעשייה, המסחר והתעסוקה

1. 
הנהלת המשרד החליטה לאחד את היחידות העוסקות באכיפת חוקי העבודה. מנכ"ל המשרד מינה סמנכ"ל בכיר שיוביל את תהליך האיחוד. הערות הביקורת תילקחנה בחשבון במהלך האיחוד.

2.  
האגף לאכיפת חוקי עבודה יעמיק את שיתוף הפעולה עם הרשות לתכנון כוח אדם והלשכה המשפטית. האגף יקפיד כי הממונים המחוזיים ישתמשו בשליפת הדו"חות לבניית תוכניות העבודה. לאור הערות המבקר ישים האגף דגש על ענפי משק ואזורים גיאוגרפים בבניית תוכניות העבודה.

4.  
האגף בתהליך גיוס של כוח אדם לטיפול בעובדים זרים. גוייסו בתחילה מפקחי השטח. האגף נדרש להעמיד 32 צוותי עבודה שיפעלו עם משטרת ישראל ומשרד הפנים. בהמשך גוייסו חוקרים, אך טרם הושלם גיוסם. החל מ-1.5.03 משמש יו"ר המינהלת לעובדים זרים גם כממונה על יחידת הסמך לעובדים זרים, שהוקמה מכוח החלטת הממשלה מספר 2327 מיום 30.7.02.

5.  
כל מפקחי האגף מוסמכים לבדוק את כל חוקי העבודה. הם מנוידים על פי צרכי האגף ומתגברים כל תחום בהתאם לצורך.

7.  
כל מפקח היוצא לשטח זקוק בנפרד למכשיר מירס, שיאפשר לו תקשורת מיידית וקלה עם כל הגורמים הרלוונטיים, לצורך ייעול עבודתו והשמירה על בטחונו. הוקמה ועדה אשר החלה לבחון ביתר יסודיות את הנושא, וב-17.2.04 הוחלט אף על החלפת מספר מכשירי קשר במכשירים סלולארים, וכן על צמצום השימוש במכשירים באופן משמעותי.

הכשרה מקצועית

הגוף המבוקר: משרד התעשייה, המסחר והתעסוקה - האגף להכשרה ולפיתוח כוח אדם

א. 
ריכוז ממצאי הביקורת
1.  
אין ניתנת עדיפות ממשית למוסדות ההכשרה הטובים ביותר, והדבר משפיע על איכות ההדרכה שמקבלים החניכים.

2.  
בשנים 2001-2003 לא התבססו תכניות ההכשרה השנתיות של האגף להכשרה ולפיתוח כוח אדם, המיועדות למבוגרים בלתי מועסקים, על בחינה שיטתית של טיב הקורסים שכבר התקיימו ותועלתם בכל הנוגע להשמת בוגריהם בעבודה. עדיין קשרי גומלין אלה וסקרי הרשות לתכנון כוח אדם אינם חלק מובנה בתהליך קבלת ההחלטות ותכנון פעולות ההכשרה באגף.

3.
המפקחים המקצועיים לא עמדו במכסת הביקורים השנתית המזערית במוסדות ההכשרה, שהייתה מוטלת עליהם לפי נוהלי האגף. לא נעשה במחלקת הפיקוח של האגף תכנון תקופתי שיטתי של ביקורי המפקחים במוסדות ההכשרה, וכל מפקח קבע לעצמו את שגרת הביקורים היזומים. לא היו בידי הנהלת האגף כלים ראויים שאפשרו לדעת אם נעשים ביקורים בכלל המוסדות בתדירות הראויה ויעילה. אירע שקורסים התקיימו בלא שום ביקור של המפקח המקצועי. לפי חישובי משרד מבקר המדינה, בשנת 2002 היה על כל מפקח מקצועי לקיים, בממוצע, לפחות 546 ביקורי פיקוח במוסדות הכשרה. אולם על פי נתונים שנמצאו במסמכי האגף היה ההספק הממוצע לכל היותר 208 ביקורים בשנה.

4. 
לא הובהר כיצד נבדקות ומוערכות תכניות הלימוד שמציעים המוסדות, בהיעדר מפקחים מקצועיים באגף לחלק בלתי מבוטל מן המקצועות הייחודיים הנלמדים בקורסים להסבה מקצועית של אקדמאים בלתי מועסקים.

5.  
בשנים 1999-2003 התקבלו ארבע החלטות ממשלה על סגירתם של לפחות שניים מהמרכזים או העברתם להפעלה בידי גופים חוץ-ממשלתיים, אולם ההחלטות לא בוצעו. 
6.  ראוי לשקול שינוי בדפוסי פעולתו של האגף: חיזוק מעמדו כגוף מטה, המופקד על קביעת סדרי עדיפויות ועל הכנת תכניות עבודה רב-שנתיות ושנתיות, והאמור לקיים בקרה מתמדת על יישום התכניות, על מידת השגתם של יעדיהן, ובעיקר על טיב שירותי ההדרכה שהאגף מספק, וראוי לשקול את האפשרות לרכוש שירותי פיקוח טכני-מקצועי חיצוניים. 

ב.  תגובות המבוקר 

משרד התעשייה, המסחר והתעסוקה

1.  
במכרז שפורסם במאי 2003 לביצוע מסגרות הכוון תעסוקתיות למקבלי הבטחת הכנסה מיושמת המלצת המבקר וניתנת עדיפות ממשית לגופים בעלי יכולות ההכשרה הטובות ביותר. בחוזים שיחתמו בשנת 2004 עם ספקי הכשרה מקצועית, יקבע מספר מקסימום של לומדים בכיתה, על פי קביעת המערכת הפדגוגית באגף.

2.  
בתכנון לשנת 2004, בדיקת טיבם של הקורסים להכשרה מקצועית שכבר התקיימו, ותועלתם, בכל הנוגע להשמת בוגריהם בעבודה. הבדיקה נעשית על פי מדדים שנקבעו ברשות לתכנון כוח אדם ובשיתוף עובדי הרשות. החל משנת 2004 מונעת המערכת הממוחשבת המופעלת באגף, כבר משלב תכנון הקורסים, את פתיחתו של קורס הכשרה שאינו מופיע בתכנון השנתי.

3.  
החל משנת 2004 הוחל במיחשוב המעקב אחר עבודת המפקחים. עד סוף שנת 2004 תופעל המערכת לניצול מירבי של פעילות הפיקוח.

5.  
מרכז קרית המלאכה בחולון ייסגר עם סיום פעילות ההכשרה שעדיין מתקיימת בו. מועד צפוי: סוף מארס 2004.  במהלך חודש מארס יוחלט על המשך ביצוע החלטות הממשלה בנדון.

6.  
בשנת העבודה 2004, האגף ירכוש שירותי פיקוח מקצועי על קורסים בהם אין בידיו לפקח על פעולות ההכשרה.

שירות הפיקוח על העבודה - הטיפול בתאונות עבודה

הגופים המבוקרים:  משרד התעשייה, המסחר והתעסוקה; המוסד לביטוח לאומי

א. 
ריכוז ממצאי הביקורת
1.  
אין מנגנון לשיתוף פעולה שוטף בין האגף לפיקוח על העבודה והמוסד ואין התאמה בין המערכות הממוחשבות שלהם.

2.  
שיעור התאונות שנחקרו הצטמצם: בתקופה ינואר 2002 - ספטמבר 2003 הגיע שיעורן לכ-2% בלבד מכלל התאונות שדווחו לאגף. מספרם  של דוחות החקירה פחת אף הוא, ובשנת 2002 הסתכם ב-310 דוחות בלבד (כ-70% ממספרם בשנת 1999).

3.  
בדיקת הנוהל המעודכן לחקירת תאונות העלתה, כי הנוהל עדיין אינו מכיל אמות מידה ברורות לביצוע  החקירות. 

4.  
לא יושמו ההמלצות העיקריות שבדוח הצוות הבין משרדי ליעול הטיפול החקירתי והמשטרתי בתאונות עבודה הנוגעות לאגף, ובהן: להקים יחידת חוקרים מיוחדת לחקירת תאונות עבודה, ולקבוע נוהלי חקירה שישפרו את שיתוף הפעולה בין האגף לשירות הפיקוח על העבודה, פרקליטות המדינה, ומשטרת ישראל.

5.  
ראוי להנחות את המפקחים לנקוט אמצעי אכיפה ממשיים (לרבות הגשת המלצות לנקיטת הליכים פליליים), גם כשהם מגלים הפרות חוק נמשכות או ליקויי בטיחות חוזרים ונשנים במהלך ביקורי הפיקוח השוטפים, ולא רק בעקבות חקירה לאחר תאונה. מיעוט ההליכים הפליליים בכלל, ובאזורי ירושלים והדרום בפרט  פוגע בכוח ההרתעה של האגף.

6. 
בדוח שנתי 52ב של מבקר המדינה הודגש, כי פעילותו של אגף הפיקוח להשגת היעד של צמצום מספר תאונות העבודה היתה דלה: הוא לא נקט די פעולות מנע בעקבות ביקורי הפיקוח במקומות העבודה ולא הקפיד על מילוי ההוראות שנועדו להסרת כשלי בטיחות בהם; הוא חקר תאונות מועטות בלבד ולא פעל די למיצוי הדין עם מפירי חוק שגרמו להתרחשותן. המעקב העלה, כי עדיין אין באגף איסוף שיטתי של מידע על אתרי בנייה.

ב.  תגובות המבוקרים

משרד התעשייה, המסחר והתעסוקה

1.  
על מנת ליצור תשתית מתאימה להצלבה ממוחשבת של נתונים על תאונות עבודה עם הביטוח הלאומי, המשרד מזין בשלב זה את מספר הזיהוי של המעסיקים בביטוח לאומי למערכת המיחשוב של האגף. 


מתבצע ניסוי, בשיתוף עם מחלקת המחקר של הביטוח הלאומי לקבלת נתונים על מעסיקים שצברו שיעור תאונות גבוה במיוחד, במטרה להגביר את הפיקוח במקרים של מצב בטיחותי ירוד המחייב התערבות.

2.  
היתה ירידה זמנית במספר החקירות, בגלל קשיים שנגרמו בשל הכנת מערכת המיחשוב. בשנת 2004 יחול גידול במספר החקירות.

3.  
הוצאת המכרז לכתיבת מערכת נוהלים חדשה, התעכבה בגלל אילוצים שנבעו מאיחוד המשרדים.  המכרז יתפרסם בקרוב.

4.  
האגף ביחד עם פרקליטות המדינה והמשטרה, יפיקו לקחים מהניסוי שנעשה באזור תל-אביב והמרכז, לשיתוף פעולה בין שלושת הגופים בחקירת תאונות קשות.

5.  
המפקחים הונחו  לנקוט באמצעי ענישה, לא רק בעקבות חקירות אלא גם עקב ביקורי פיקוח.

6. 
המשרד יגיש תיקון לפקודת בטיחות בעבודה, לפיו יוחמרו העונשים בגין עבירות בטיחות.

המוסד לביטוח לאומי

1.  
אגף הפיקוח על העבודה במשרד התמ"ת, לא יזם עדיין מנגנון מסודר של העברה שוטפת של הנתונים. מנהל המחקר והתכנון במוסד, מעביר חומר לאגף הפיקוח בכל עת שהוא נדרש לעשות זאת.

מינהל מקרקעי ישראל
העברת זכויות ורישום במקרקעין עירוניים

הגופים המבוקרים: מינהל מקרקעי ישראל; משרד האוצר - אגף התקציבים; משרד המשפטים

א.  ריכוז ממצאי הביקורת

1. 
תיקי נכסים רבים אשר משמשים למגורים, אינם מאותרים במינהל בזמן סביר. היות שהמינהל אינו מטפל בחוכר אם לא נמצא התיק, נאלצים חוכרים הבאים בשעריו לשוב ריקם לא אחת ולהגיע שנית במועד אחר בתקווה שהתיק יימצא. לפי ממצאי הבדיקה המדגמית ניתן לאמוד את מספר התיקים הבלתי מאותרים במחוזות האמורים בכ-3,800. נוסף על כך, מסמכים שהתקבלו במינהל, לא נמצאו בתיקים. במקרים כאלה נאלצים החוכרים או באי כוחם להגישם מחדש, ומשך הטיפול בבקשות מתארך. 

2. 
משך טיפולו של המינהל בהליכי העברת זכויות בנכסים בלתי סביר. התברר, כי הן במחוז המרכז הן במחוז חיפה עלולות פניות ובקשות של חוכרים להעלות אבק בארכיב או על שולחנו של פקיד מינהל במשך שבועות ואף חודשים. חומרת התופעה בולטת במחוז המרכז; שם, על פי המדגם, מרבית הבקשות ממתינות לתחילת הטיפול יותר מחודש, וכשליש מהן ממתינות לכך יותר משלושה חודשים. משך זמן טיפולו של המינהל בהעברת הזכויות, לאחר קבלת כל המסמכים מהחוכרים, הוא כחודשיים נוספים בממוצע. עוד עולה, כי משכי הטיפול מאופינים בחוסר אחידות וברמת פיזור גבוהה, דבר המקשה על הנזקקים לשירותי המינהל לקבוע מועדים לעשיית עסקאות להעברת זכויות במקרקעין.

3. 
מחוזות המינהל אינם פועלים באופן אחיד בכל הנוגע לרישום עיקולים בנכסים. אף על פי שכבר בשנת 1997 החליט המינהל להכין נוהל לרישום עיקולים, נוהל כזה לא הוכן. 

4. 
לפי תיקון מינואר 2000 לחוק מינהל מקרקעי ישראל, התש"ך-1960, המינהל אמור לנהל מאגר מידע פתוח לעיון הציבור בנוגע לנכסים שבניהולו; תקנות בנדון היו אמורות להיות מותקנות עד אפריל 2000. רק באפריל 2003 העביר המינהל אל השר הממונה נוסח מוצע של התקנות, והנוסח הועבר אל ועדת הכלכלה של הכנסת במאי 2003. עד דצמבר 2003 טרם הועמד המאגר לעיון הציבור. 

5. 
אין בידי המינהל מידע בדוק באשר לאיכות הנתונים במאגריו. הערכותיו שניתנו מפעם לפעם הן לצרכים פנימיים הן לגופים חיצוניים, אף סתרו זו את זו. ממצאי המדגם של משרד מבקר המדינה מלמדים על אי-התאמות בין נתוני התיקים ובין נתוני המערכת הממוחשבת בכ-30% מן התיקים במחוזות חיפה והמרכז. מספר התיקים אשר זהות בעלי הזכויות בנכס לא הייתה ברורה בהם נאמד בכ-20,000. 

6. 
לדעת משרד מבקר המדינה, כיוון שהמחוקק הטיל על המינהל לנהל מאגר מידע, עליו לפעול לשיפור איכות נתוניו ולהפיק לקחים מניסיון העבר כדי להגדיל את מספר הנכסים שהציבור יוכל לקבל עליהם מידע. אשר על כן, ראוי כי בד בבד עם פתיחת המאגר לציבור עם נתונים על חלק מן הנכסים, יגבש המינהל תכנית מפורטת בעניין שאר הנכסים. על התכנית לכלול יעדים ברורים, סדרי הקצאת משאבים, לוחות זמנים, מדדי ביצוע וסדרי עדיפויות לטיפול. לנוכח האומדנים השונים, ראוי גם כי המינהל יעשה הערכה מעודכנת של מספר הנכסים אשר אמינות נתוני המערכת שלהם מוטלת בספק. יש להעיר עוד כי ממצאי המדגם שנבדק התבססו על מסמכים המצויים בתיקים. משמעות הדבר היא, שעל פי רוב הייתה בידי פקידי המינהל שטיפלו בתיקים האפשרות לעדכן את הנתונים במערכת ולהתאימם לנתוני התיקים, לפחות בתיקים שטיפלו בהם במהלך העבודה השוטפת. 

7. 
פרויקט לטיוב נתונים שביצע המינהל, אשר העלויות של העסקת כוח האדם בו היו כ-14 מיליון ש"ח, נמשך כ-13 שנים ויעדיו לא הושגו. המינהל גילה אזלת יד בתכנון הפרויקט מצד אחד ובבקרה על ביצועו, מן הצד האחר. מממצאי המדגם עולה כי ב-50% מהתיקים שנבדקו במדגם ועודכנו נתוניהם, היו נתונים חסרים או שגויים. 

8. 
הנהלת המינהל ומועצת מקרקעי ישראל גילו מעורבות מצומצמת בטיפול בחוכרים ובשירות הניתן להם. הן לא קיימו דיונים כוללים בנדון ולא נתנו את תשומת הלב הנאותה לבחינת משכי זמן הטיפול בעניינים השונים; המינהל גם לא גיבש אמנת איכות שירות ללקוחותיו ולא קבע מדדי ביצוע לפעולותיו, כמתחייב מתקנון שירות המדינה. 

9. 
המאגר שהמינהל אמור לנהל לפי התקנות (שטרם אושרו עד דצמבר 2003), לא יכלול את כל הנכסים שהוא מחכיר אשר טרם נרשמו בטאבו, אלא יוגבל למספר נכסים מצומצם יותר הנאמד בכ-150,000, אשר המינהל סבור כי ניתן להציג את נתוניהם ברמת אמינות סבירה. אשר ליתר, ממכתב ששלח המינהל ביולי 2001 אל משרד המשפטים ואל משרד התשתיות הלאומיות (אשר במסגרתו פעל המינהל באותה עת), עולה כי המינהל סבר שהמידע שביכולתו להציג על כ-250,000 נכסים הוא ברמת דיוק נמוכה; בעניין כ-100,000 תיקים נוספים המנוהלים על ידי החברות המשכנות הגדולות יפנה המינהל את מבקש המידע לחברה הנוגעת בדבר. יצוין כי לאחר הצגת הנתונים האמורים, בישיבה שהתקיימה באוקטובר 2001, והשתתפו בה נציגים מהמינהל, ממשרד המשפטים, ממשרד האוצר וממשרד התשתיות הלאומיות, סוכם, בין היתר, כי לאור הנתונים האמורים, "המינהל יציג תכנית רב-שנתית (5 שנים) ובה שלבי עבודה מדורגים לעניין טיוב תיקים וניהול פתיחת מאגר בהתאם למצוות החוק". לא נמצא, כי המינהל הציג תכנית רב-שנתית כאמור. זאת ועוד, בשנים 2000-2003 לא התבצע שינוי של ממש בבסיס המאגר של המינהל, ולמעשה את המידע המוגבל אשר הציע המינהל לפתוח לעיון הציבור על פי התקנות, היה ניתן להעמיד לעיונו כבר בשנת 2000, כפי שהורה החוק. עוד העלה משרד מבקר המדינה, כי הנתונים אשר מסר המינהל במכתבו בעניין אי-אמינות של נתונים, הנוגעים לכ-250,000 תיקי נכסים במאגר המידע שלו, אינם עולים בקנה אחד עם נתונים, שמסר המינהל לנציבות שירות המדינה בדצמבר 2000 בעניין בקשתו לאשר את המשך ביצועו של הפרויקט לטיוב הנתונים. מבקשתו עולה, כי נותרו במינהל רק כ-35,000 תיקים שטרם עודכנו נתוניהם במסגרת פרויקט זה, ולאחר עדכונם ניתן יהיה להתבסס על נתוני המערכת הממוחשבת. 

10.
שירות זמין פירושו, בין היתר, מתן אפשרות לציבור לקבלו במועד נוח. התברר כי על פי רוב, מתקיימת במחוזות המינהל קבלת קהל שלושה ימים בשבוע בשעות הבוקר והצהריים. זמני קבלה אלה מונעים מחלק מציבור החוכרים לקבל את השירות במועד הרצוי לו וגורמים לו לדחות את קבלתו למועד שבו הוא יכול להיעדר מהעבודה, גם אם השירות דרוש לו קודם לכן.


בתשובתו למשרד מבקר המדינה בדצמבר 2003 הודיע המינהל כי בדעתו לקבל קהל עוד יום בשבוע, תחילה במחוז המרכז (מסוף דצמבר 2003 עד מחצית 2004) ובהמשך ביתר המחוזות, במסגרת שירות חדש של הזמנת תור מראש. הדבר יותנה, בין השאר, בציון נושא הפגישה מראש ובלימוד מוקדם של התיק הנוגע לנכס. 

11. 
התברר, כי בשני מחוזות לא מוזנת למערכת הממוחשבת עובדת קבלתם של מסמכים בדלפקי המחוז. לפיכך כל עוד לא החל הטיפול בתיק, אין המינהל יכול להשיב במהירות לחוכר המבקש לוודא שהמסמך אכן התקבל. בתשובתו למשרד מבקר המדינה בדצמבר 2003 הודיע המינהל, כי החל לסרוק את כל תיקיו במדיה מגנטית (להלן - הדמייה); התהליך אמור להסתיים במחוזות תל אביב והמרכז בשנת 2004, ובשאר המחוזות - ביוני 2006. לדברי המינהל, ההדמייה תאפשר, בין היתר, לעיין מיידית במסמכי התיקים ללא צורך באיתור התיק הפיזי, וכך תיפתר בעיית אי-איתור התיקים ואבדן המסמכים. 

12.
לדעת משרד מבקר המדינה, גם תיקים שנסרקו יש לשמור כראוי, מאחר שהמינהל עשוי להיזקק למסמכי המקור המצויים בהם. 

13. 
לדעת משרד מבקר המדינה, ראוי שצעדים לקיצור משכי הטיפול יינקטו בכל מחוזות המינהל, היות שממצאי המדגם מצביעים על טיפול ממושך מדי גם במחוז חיפה.
14. 
פרק הזמן הבלתי סביר של פרויקט, איכות הטיוב של תיקי המדגם אי-השגת יעדיו, ההערכות השגויות לגבי מועד סיומו והנתונים הסותרים לגבי העבודה שנעשתה והעבודה שנותרה, כל אלה מצביעים על אזלת-יד בתכנון הפרויקט, באופן ניהולו ובתהליכי הבקרה על ביצועו ועל התקדמותו במהלך כל אותה תקופה מראשיתו ועד מועד סיום הביקורת, ספטמבר 2003. יתר על כן, מממצאי המדגם עולה, כי בחלק ניכר מן התיקים שנבדקו בו ועודכנו נתוניהם, היו נתונים שגויים או חסרים. 


בתשובתו בדצמבר 2003 ציין המינהל כי הוא מודע לכך שבסיס הנתונים שלו לוקה בחסר, והוא פועל לשיפורו. אשר לפרויקט טיוב נתונים, מסר המינהל כי בסמוך למועד תשובתו קיים בחינה מחודשת שלו, ובעקבותיה יש בידיו לראשונה נתונים בדוקים על היקפו, על העבודה שצריכה עוד להיעשות ועל התקציב הדרוש לכך. נוסף על כך, המינהל הודיע כי הכין תכנית עבודה שבה נקבע שבמסגרת הפרויקט ייעשו פעולות מוגדרות, בכללן העמקת הגבייה וטיוב נתוני התיקים, אשר אותן יסיים בתוך שלוש שנים. נקבע גם כי פעם ברבעון יפיק המינהל דוח מעקב, שיועבר גם לאגף התקציבים שבמשרד האוצר. 

ב. תגובות המבוקרים

מינהל מקרקעי ישראל 

10.  
שרות "לקוח מוזמן" יושם ומופעל כפיילוט החל מדצמבר 2003 ועד מחצית 2004 במחוז המרכז.


לאחר תקופת ניסיון של כששה חודשים, יבחנו תוצאותיו ותתקבל החלטה לגבי הפעלתו בשאר מחוזות המינהל.

11.  
פרויקט ההדמיה מתנהל באופן מיטבי ועל פי לוחות הזמנים שנקבעו ביעדי המינהל:

במחוז תל-אביב: הסתיים.

במחוז המרכז: התהליך נמצא בעיצומו. נסרקו כ-90,000 תיקים.

במחוז הצפון: התחילו כמתוכנן ביום 1.1.2004, ועד עתה נסרקו כ-10,000 תיקים.

ביחס לשאר המחוזות, המינהל קבע ביעדיו אבני דרך ולוח זמנים מפורט ומחייב (גמר התהליך כולו בשנת  2006).

12.  
כל התיקים שנסרקים מועברים לארכיב מרכזי.


באחרונה נחתם הסכם בין המינהל לבין החברה המפעילה את הארכיב, לפיו מתחייבת החברה לשמור על התיקים ולספק שירותי ארכיב, בכלל זה החזרת התיקים לטיפול, במקרה הצורך, תוך 24 שעות. בימים אלה מבצע המינהל בדיקה לגבי איכות שירותי ארכיב זה על מנת לשפרו ולשדרגו.

13.  
מחלקת שרות לקוחות במחוז מרכז סיימה בשנה החולפת טיפול בכ-9,000 לקוחות, מתוכם כ-1,900 לקוחות, אשר פנו לקבלת אשורי זכויות במקרקעין וכן כ-1,300 לקוחות, אשר ביקשו להעביר זכויות.
14.
פרויקט הרישום הינו נושא מורכב, ומחייב עבודה שתיארך 60 חודשי עבודה. בתקופה זו יצליח המינהל לצמצם פיגורים של שנים רבות, ולרשום כ-400,000 דירות, שטרם נרשמו בלשכת רשם המקרקעין. יודגש כי הפרויקט הינו מורכב, ומשלב גורמים נוספים בתהליך, כגון: המרכז למיפוי ישראל, משרד הבינוי והשיכון, משרד המשפטים, חברות מנהלות ועוד.

הפיקוח על השימוש בחלקות המגורים בנחלות
הגוף המבוקר: מינהל מקרקעי ישראל

א. 
ריכוז ממצאי הביקורת
1. 
בהחלטה מספר 1 של מועצת מקרקעי ישראל נקבע, כי קרקע חקלאית תוחכר במסגרת של נחלות. בהתאם לתפיסה המציבה את העיסוק בחקלאות כבסיס הפרנסה, נקבעו בין השאר דמי חכירה, חובות המתיישב וזכויותיו בנחלה ועקרונות עיבודה. אלו באו לידי ביטוי בהחלטות מועצה נוספות משנות השישים של המאה העשרים; בחוק ההתיישבות החקלאית (סייגים לשימוש בקרקע חקלאית ובמים), התשכ"ז-1967; בכללי מינהל מקרקעי ישראל (להלן - המינהל). בין השאר נקבע, כי המתיישב חייב לגור בנחלתו ולעבדה ברציפות. כן נאסר על המתיישב להשכיר את הנחלה לאחר. עקב התמורות במגזר החקלאי נוצרה מציאות אשר אינה עולה בקנה אחד עם המדיניות הקרקעית האמורה. אמנם בדיעבד הכשירה המועצה בהחלטותיה חלק מהשינויים, אולם העקרונות המחייבים את בעלי הנחלות לגור בהן ולעבדן ברציפות, ואשר אוסרים את השכרתן, עודם תקפים.
2.
חלק מבעלי הזכויות בנחלה אינם מתגוררים בה, וחלקם משכירים את בתי המגורים בנחלות לאחרים. המינהל אינו מקפיד על חובת המגורים ועל איסור השכרה בנחלות. דמי השכירות שמקבל המתיישב בעסקאות השכרה גבוהים באלפי אחוזים מדמי החכירה הסמליים שהוא משלם למינהל. אם לדעת המינהל, המציאות החדשה אינה מאפשרת מעשית לאכוף את החלטות מועצת מקרקעי ישראל, עליו להביא זאת בהקדם לדיון ולהכרעה במועצה. 

3.
בידי המינהל אין נתונים מדויקים על בעלי הזכויות בנחלות. ניהול המידע הממוחשב בעניין הנחלות בכל הנוגע לזכויות ולעסקאות הוא לקוי ואינו מאפשר הסתמכות על הנתונים. גם המידע שבידי המינהל על אודות הנחלות אינו שלם ואינו אמין, וגם הנתונים שישנם בידיו אינם נגישים דיים באמצעות מערכת המחשוב. על המינהל לפעול לתיקון המצב.

4. 
המפר את חובת המגורים ואת האיסור על השכרה בנחלות יוצא נשכר, שכן בתמורה לדמי חכירה של כ-12 דולר לחודש עבור כל הנחלה מקבל המתיישב נדל"ן מניב, שאותו הוא משכיר בדמי שכירות במחיר השוק. את ההכנסה מההשכרה, שאין לה כל זיקה לחקלאות, ניתן לאמוד במאות או אלפי דולרים לחודש. למינהל אין חלק בהכנסה זו.
5. 
לדעת משרד מבקר המדינה, הצורך לקבוע סדרי עדיפויות באכיפה, אין פירושו שהמינהל יכול להתנער לחלוטין מפיקוח על קיום הוראות ברורות שקבעה מועצת מקרקעי ישראל. במדינה מתוקנת אין מקום לפערים כה גדולים בין הדין הקיים למציאות הנוהגת, בחינת "איש הישר בעיניו יעשה". אם לדעת המינהל המציאות החדשה אינה מאפשרת מעשית לאכוף את החלטות המועצה, שומה עליו להביא זאת בהקדם לדיון ולהכרעה במועצה.
6. 
בהיעדר פיקוח ואכיפה מטעם מינהל מקרקעי ישראל מתהווה מציאות הסותרת את המדיניות שקבעה על ידי מועצת מקרקעי ישראל. נחלות ננטשות ובתי מגורים מושכרים לאחרים במחירי השוק, ואילו בעלי הזכויות בהם משלמים דמי חכירה סמליים בלבד. אין לקבל את השלמת המינהל עם המציאות הזאת, בלי להביא את הדבר למועצת מקרקעי ישראל.
המגזר הבדואי בנגב 

הגוף המבוקר: מינהל מקרקעי ישראל

א. 
ריכוז ממצאי הביקורת
1. 
מנתונים שהתקבלו הן מהמשרדים הממשלתיים והן באגף התקציבים שבמשרד האוצר עולה, כי על פי התכנית הרב שנתית לטיפול במגזר הבדואי בנגב, אמורים היו משרדי הממשלה להקצות בתקנות נפרדות בשנת 2004  כ-161 מיליון ש"ח לפעילות במגזר הבדואי בדרום,אולם עד סוף ינואר 2004 תוקצבו רק כ-37% מסכום זה: רק 5 משרדים ממשלתיים הקצו את התקציבים על פי התכנית; חלק מהמשרדים טרם הקצו את התקציבים לשנת 2004, ואחד מהם דחה ת התקצוב בכמה שנים. 

2. 
הגדרת התפקידים והסמכויות של המינהלה לקידום הבדואים בנגב, שהוקמה בשנת 1986 במסגרת מינהל מקרקעי ישראל, בעיקר לצורך פשרות בנוגע לתביעות בעלות, לא הייתה ברורה, והיא שונתה מדי פעם בפעם מכוח החלטות ממשלה. גם החלטת הממשלה מספטמבר 2003 על תכנית רב שנתית מתוקצבת לטיפול במגזר הבדואי בנגב, אינה עוסקת בנושא סמכויותיה וכפיפותה של המינהלת. 

3. 
בשנת 2002 אישרה ועדת העסקאות במינהלת 523 עסקאות לשיווק מגרשים למגורים בשבעת היישובים הבדואים הקיימים. הנתון מציג עלייה של 14% לעומת השנה הקודמת. מתוך מגרשים אלו שווקו בשנה זו 156 מגרשים לתושבי הפזורה הבדואית ועוד 20 מגרשים הוקצו למשרתי כוחות הביטחון. כמו כן, מועצת מקרקעי ישראל קבעה בהחלטתה מיוני 2002, כי בתנאים מסוימים יינתן פיצוי מוגדל לפשרות בתביעות בעלות על קרקע בתחום תכנית מתאר (הכוללת 1,300 מגרשים מפותחים ו-7,000 מתוכננים לפיתוח), כך שזו תשוחרר לשיווק. 

4. 
ביקורת המעקב העלתה, כי ביוני 2002 קיבלה מועצת מקרקעי ישראל החלטה (932) בדבר "מחירי קרקע פנויים ומגרשי בנייה לבדואים בנגב". על פי ההחלטה, השאיפה היא להביא לסיום ההסדר גם בדרך של בירור תביעות והגשת תביעות נוגדות מטעם המדינה לתביעות הבדואים. הדבר נקבע גם בהחלטת הממשלה מספטמבר 2003. בפועל, הליך הגשתן של תביעות נגדיות טרם החל (למעט 5 תביעות). לדברי המינהלת, זאת עקב מגבלות כוח אדם והצורך בתגבור בפרקליטות. המלצות לקריטריונים להגשת התביעות וסדרי עדיפות גובשו בידי המינהל, המינהלת ופרקליטות המדינה והועברו בנובמבר 2003 לאישור שר התעשייה המסחר והתעסוקה. החלטה 932 קבעה עקרונות חדשים לפיצוי בפשרה. בשנת 2001 בוצעו פשרות בהיקף של כ-4,200 דונם ובעלות של כ-11 מיליון ש"ח; בשנת 2002 היו פשרות בהיקף של כ-1,400 דונם ובעלות של כ-3 מיליון ש"ח, ובשנת 2003 כ-1,500 דונם בעלות של כ-10 מיליון ש"ח. המינהלת צופה כי ככל שיתקדם הליך בירור התביעות מחד, וקידום תכנון והקמת היישובים החדשים מאידך, יגבר היקף הפשרות.

5. 
מביקורת המעקב עולה, כי מאז הביקורת הקודמת שפורסמה בדוח 52ב של מבקר המדינה בשנת 2002, התקבלו החלטות כדי לקדם את הטיפול במגזר הבדואי בנגב. המבחן הכולל אמור להיות ביכולת להוציא לפועל את ההחלטות שהתקבלו, ובפרקי הזמן שנתחמו. 
משרד התקשורת
שידורי טלוויזיה בכבלים ובלוויין

הגופים המבוקרים: משרד התקשורת; מועצה לשידורי כבלים ולשידורי לוויין

א. 
ריכוז ממצאי הביקורת

1. 
באוגוסט 2003 הגיש משרד התקשורת את הצעת חוק רשות לאומית לתקשורת, לוועדת השרים לענייני חקיקה. עד מועד סיום המעקב באוקטובר 2003 טרם הובאה הצעת החוק לאישור הכנסת.

2. 
במאי 1997 החליטה הממשלה לאשר הקמת ערוצים ייעודיים ששידוריהם ימומנו באמצעות פרסומות. עד ספטמבר 2003 החלו בשידור שני ערוצים בלבד, שמפעיליהם זכו במכרזים בשנת 2001 ובשנת 2002.

3. 
אף על פי ששידורי פרסומת אסורה היו כ-32% מכלל ההפרות שקבעה המועצה לשידורי כבלים ולשידורי לוויין (המועצה), בשנת 2002, והפרה זו נמצאה לגבי כל בעלי הרישיונות, היא לא הטילה על בעלי הרישיונות עיצומים כספיים בשל הפרות מסוג זה. לדעת משרד מבקר המדינה, להטלת עיצום כספי היבט הרתעתי, על כן יש לעשות בו שימוש מושכל כדי למנוע הפרות שכיחות. יש לקחת בחשבון, בין היתר, כי העובדה שההפרות פזורות בין הערוצים ובין תכניות של מפיקים שונים אין בה כדי לגרוע מאחריותו של בעל רישיון בכל הנוגע להכללת פרסומות בשידוריו העצמיים, כקבוע בסעיף 4 לכללי התקשורת.

4. 
בהתאם לסמכותה מכוח הוראות חוק התקשורת קבעה המועצה כללים המתירים, בתנאים שונים, שידורי פרסומת בערוצים מחו"ל שמשדרים בעלי הרישיונות. ממסמכי המועצה עולה, כי היא קבעה שבעלי הרישיון הפרו שוב ושוב את הכללים בעניין שידור פרסומות ישראליות בערוץ זר א' וערוץ זר ב'. עד נובמבר 2003 לא שילמו בעלי רישיונות ב' וג' את העיצומים הכספיים, והמועצה לא פעלה לגבייתם. 

5.
לדעת משרד מבקר המדינה, מן הראוי שהודעות יו"ר המועצה על הטלת עיצומים, יהיו ברורות וחד-משמעיות.

6.  
לדעת משרד מבקר המדינה, כל עוד לא הורה בית המשפט אחרת, על המועצה לפעול לגביית העיצומים הכספיים שהטילה על בעלי הרישיונות בתוספת ריבית והפרשי הצמדה כחוק, כפי שנקבע בחוק התקשורת.

7. 
עבודת בקרי הצפייה נעשית באמצעות צפייה בשידורים של בעל הרישיון המשדר באזור מגוריו של הבקר. יש שידורים מקומיים שכל בעל רשיון משדר באזור שבו הוא פועל. אין בקרת צפייה על שידורים מקומיים של בעל רישיון ב', המשדר מחוץ לאזור המרכז. 

8. 
המשרד רכש ביוני 2002 מהרשות השנייה לטלוויזיה ולרדיו תוכנה לטיפול בפניות הציבור תמורת כ-44,000 ש"ח. התוכנה הייתה אמורה לסייע בהכוונת הפיקוח, כגון במעקב אחר תלונות חוזרות ואחר הטיפול בהן. א נעשה בתוכנה שימוש, ואין למועצה אמצעים טכנולוגיים אחרים להכוונה וייעול של עבודת הפיקוח. משרד מבקר המדינה סבור, כי היה על המועצה לבחון לפני רכישת התוכנה את כדאיות רכישת התוכנה ובכלל זה את ההוצאות שיידרשו להתאמתה לצרכיה.

9. 
הגידול במספר הערוצים ובהיקף פעילותה של המועצה לא לווה בגידול מתאים של אמצעי הפיקוח.

10. 
בדצמבר 2002 החליטה המועצה לתקן את כללי התקשורת וקבעה ש"בעל רישיון לשידורי כבלים ישדר משדרי חדשות מקומיות באזורים כפי שיקבעו על ידי המועצה מעת לעת, מידי יום", ומשך מהדורת חדשות מקומיות יומית לא יפחת מ-25 דקות ליום בממוצע לשבוע. עד מועד סיום ביקורת המעקב לא פורסם התיקון ברשומות. 

11. באוקטובר 2002 קבעה המועצה כי בהפסקת שידורי מהדורות החדשות המקומיות הפר בעל רישיון א' את תנאי הרישיון, והטילה עליו עיצום כספי בסך 90,300 ש"ח. נמצא, כי עד נובמבר 2003 לא שילם בעל הרישיון את העיצום הכספי והמועצה לא פעלה לגבייתו. 

ב. תגובות המבוקרים

משרד התקשורת; המועצה לשידורי כבלים ולשידורי לוויין

2. 
להלן פירוט פעילות המועצה לשידורי כבלים ולשידורי לווין, בנוגע לערוצים הייעודיים הנוספים:


ערוץ ייעודי בשפה הערבית - המכרז לרישיון מיוחד לערוץ ייעודי בשפה הערבית פורסם בינואר 2003. המועד האחרון להגשת ההצעות נקבע ל-3.3.2004. 


ערוץ חדשות ייעודי - המועצה ממתינה לסיום בוררות בין בעלי המניות של הזכין, בטרם תקבע עמדתה בנוגע לרשיונו של ערוץ החדשות.

7. 
חלק ניכר מהשידורים של בעלי רשיון א', ב' וג' הינם אחידים. 


משרד התקשורת הגדיל את התקציב לבקרי הצפייה, והמועצה הגדילה את הביצוע התקציבי לבקרי הצפייה, מכ-8,000 ₪ בשנת 1998, לכ-80 אלף ₪, בכל אחת מהשנים 2002 ו-2003. 

9. 
עלה מספר התקנים שהועמדו לרשות המועצה לשידורי כבלים ולשידורי לווין, ולרשות מינהלת הסדרת השידורים לציבור, המשמשת כזרוע המבצעת של המועצה במשימת הפיקוח. מספר העובדים במועצה ובמינהלת גדל מ-5 בשנת 1998, ל-14 בשנת 2004.

10.
החלטת המועצה מיום 26.12.2002, מחייבת את בעלי הרשיונות מיום שהובאה לידיעתם בכתב, בהתאם לסעיף 6 לחוק התקשורת. 
רשות ניירות ערך
הפיקוח על יועצי השקעות ומנהלי תיקי השקעות

הגופים המבוקרים: רשות ניירות ערך; בנק ישראל - המפקח על הבנקים
א. 
ריכוז ממצאי הביקורת

1.  
אין תיאום בין הרשות לניירות ערך ובין המפקח על הבנקים בקביעת נושאים לביקורת בחברות בנות של בנקים העוסקות בניהול תיקים או בניהול קרנות נאמנות, ובעניין קביעת מדגמים לביקורת. הרשות והמפקח אינם מעבירים ביניהם מידע בדבר ממצאי ביקורות, על יועצי השקעות המועסקים בבנקים ועל חברות שבשליטת בנקים העוסקות בניהול תיקים; ועל חברות לניהול תיקים שבשליטת בנקים. 

2.  
על הרשות והמפקח לשקוד על כינון הסדרים – גם באמצעות תיקוני חקיקה - שיקבעו את חלוקת הסמכויות והאחריות בין הרשות לבין המפקח ואת הסדרי שיתוף הפעולה, התיאום והעברת המידע ביניהם, כדי להגביר את האפקטיביות של הפיקוח על יועצי השקעות המועסקים בבנקים ועל חברות בנות של בנקים העוסקות בניהול תיקים או בניהול קרנות. 

3.  
מן הראוי שתיעשה גם ביקורת רחבה ומעמיקה על ידי המחלקה לפיקוח על קרנות נאמנות בענין מילוי הוראת סעיפים 75, 74 לחוק הקרנות הקובעות כי "נאמן ומנהל קרן ימלאו תפקידיהם לטובת בעלי היחידות בלבד" וכן שעליהם לפעול "בזהירות, באמונה ובשקידה".

4.  
יכולתה של הרשות לעשות ביקורת אפקטיבית על יועצי השקעות המועסקים בבנקים ועל חברות בנות של בנקים העוסקות בניהול תיקים או בניהול קרנות - בכל הנוגע לאיסור לנצל לרעה כספי לקוחות במצב של ניגוד עניינים - היא מוגבלת. לא נקבעה סנקציה על הפרת הוראות 74 ו-75 בחוק הקרנות והרשות לא נתנה דעתה על כך.

5.  
המלצת ועדת בייסקי להוציא מידי הבנקים את השליטה בקופות גמל, את השליטה בקרנות נאמנות העוסקות במניות ואת העיסוק בייעוץ השקעות ובניהול תיקים לא יושמה. בחוק הסדרת העיסוק ובהוראות הניהול הבנקאי התקין שקבע המפקח על הבנקים ננקטה תחת זאת הגישה שיש להטיל הגבלות מהסוג שנהוג לכנות "חומות סיניות". 

6. 
לא הותקנו תקנות לפי סעיפים 14(ב) (גילוי נאות), 15(ב) (ניגוד עניינים), 26(ד) (דיווח ללקוחות) 
ו-30(ב) (הגדרת התנהגות שאינה הולמת). אשר לתקנה לפי סעיף 26(ד), מן הראוי, לדעת משרד מבקר המדינה, שהיא תחייב מנהל תיקים לדווח ללקוחו, לפחות בתום כל שנה, בין היתר על השיעורים והסכומים של העמלות (בגין ביצוע עסקאות) ששילם מנהל התיקים על חשבון לקוחו, של התשואה ברוטו (לאחר ניכוי העמלות), של דמי הניהול שגבה מנהל התיקים ושל התשואה נטו (לאחר ניכוי דמי הניהול) שנשא תיק הלקוח, והכול לפי נוסחות חישוב אחידות ומחייבות. 

7.
הביקורת של המפקח מתמקדת ב"בדיקות מעטפת", ולא בבדיקת האפשרויות שעסקאות מסוימות כרוכות בניגוד עניינים.
8.  
הבנקים שולטים במידה רבה בענפים של ייעוץ השקעות, ניהול תיקים, ניהול קרנות (וכן ניהול קופות גמל) וחיתום, נוסף על עיסוקם העיקרי בגיוס פיקדונות ובמתן אשראי ועל מעורבותם בענפי משק אחרים. הריכוזיות הרבה בשוק ההון טומנת בחובה ניגוד עניינים מובנה. במצב זה דרוש ביתר שאת לקיים מערכת פיקוח אפקטיבית על ענפי ההשקעות.

ב. תגובות המבוקרים

רשות ניירות ערך
1. 
קיים שיתוף פעולה עם המפקח על הבנקים, במגבלות החוקים הרלוונטיים: נערכים מפגשי תיאום קבועים בין יו"ר הרשות למפקח. במפגשים אלו באים לידי מיצוי כל האפשרויות במסגרת המגבלות החוקיות כיום, ביניהם גם החלפת מידע והתייעצויות על ממצאי הביקורת שעורכים שני הגופים, הנוגעים לענף הקרנות.

ממצאי ביקורות שנערכו על ידי המפקח על הבנקים, הועברו לידיעת הרשות.


מאחר והמגבלות המוטלות על בנק ישראל הינן חמורות מדי, וחובת הסודיות החלה על בנק ישראל מונעת בעדו להעביר מידע לרשות, הוחלט עם הבנק, כי הרשות תפעל לתיקון חוק הסדרת העיסוק בייעוץ השקעות ובניהול תיקי השקעות, התשנ"ה-1995, (להלן - החוק). על פי התיקון, הרשות תסמיך את המפקח על הבנקים, לפקח ולדרוש מסמכים וידיעות, לגבי פעילות בעלי רשיון בתאגידים בנקאיים, כאשר לענין מסירת מידע לרשות בנושאים אלה, לא תחול על המפקח על הבנקים, חובת הסודיות הקבועה בחוק בנק ישראל. 


המפקח אף הצטרף להליך המשפטי המתנהל מול איגוד הבנקים בישראל. 


עם תיקון חוק הייעוץ ייקבעו נהלי עבודה משותפים בין המחלקות הרלבנטיות. 

3.   אחת הבדיקות הנעשות באמצעות מערכת ההתרעה היא בדיקת חריגות של מנהלי הקרנות, מהמגבלות הכמותיות על שיעור ההחזקה בניירות ערך, שנקבעו בתקנות.


מטרת בדיקת הפרוטוקולים של ישיבות הדירקטוריון וועדת ההשקעות של מנהל הקרן, במהלך ביקורת אצל מנהל הקרן, היא לבדוק, על בסיס הנתונים שהתקבלו, באיזו מידה מיושמות החלטות הדירקטוריון וועדת ההשקעות בניהול השוטף של הקרנות.


מדיניות הפיקוח של המחלקה מתבססת על עיקרון הגילוי הנאות, ולא על בדיקות ערכיות של החלטות מנהלי הקרנות. למעט במקרים של חריגה בלתי סבירה בעליל מחובת הנאמנות שבהם נתקלים, ולגביהם בודקים את סבירות החלטת מנהל הקרן, בדרך כלל מורים למנהל הקרן לתת גילוי לפרטי האירוע.

4.  
בחוק נקבעו מספר אמצעים לטיפול בהפרת הוראות:  סנקציה פלילית, ומערכת של קנס אזרחי.


מעשים של הפרת חובת אמון אינם מתאימים להיכלל במערכת הקנס האזרחי. הפרת הוראות החוק, המגיעה כדי הפרת חובת האמון, תגרור הטלת קנס. אשר להכללתם בסנקציה הפלילית – מעשים של הפרת אמון יהיו בדרך כלל מעילה או שליחת יד באופן כלשהו בנכסי הקרן; או  פעולה עבור הקרן מתוך שיקולים זרים, ניגודי עניינים, תוך העדפת קרן אחת על פני אחרת וכדומה.


בעבר הגישה הרשות בקשה לפירוק שתי קרנות בניהול מנהל קרן (שתי הקרנות היחידות שהיו בניהולו באותה עת), דבר שהביא להפסקת פעילותו של מנהל הקרן בניהול קרנות.

5.  
ב-26 במרס 2003 פורסם חוזר לתאגידים הבנקאיים ולחברות בעלות רשיון, המורה בין היתר, לעדכן מראש את הלקוחות במחיר העמלה לביצוע פעולה באופציה. כן הוזכרו בחוזר הוראות סעיפים 13 ו-17 לחוק, לגבי חובתם לגלות ללקוח את שיעור חלקו של מנהל התיקים בעמלה שחבר הבורסה גובה מהלקוח, לא רק לגבי עמלות מפעילות באופציות, אלא גם לגבי עמלות מכל סוג של פעילות.

רשות העתיקות
הגופים המבוקרים: רשות העתיקות; משרד החינוך, התרבות והספורט; משרד המשפטים; משרד התעשייה המסחר והתעסוקה - הרשות להגבלים עסקיים; משרד התחבורה - מחלקת עבודות ציבוריות; מינהל מקרקעי ישראל

א. 
ריכוז ממצאי הביקורת

1. 
במקרים רבים מנהל הרשות רק מעדכן את מועצת הרשות בדיעבד, והיא משפיעה רק במעט על ההחלטות גם בנושאים המצויים בסמכותה. מועצת הרשות לא קיימה מאז שנת 2000 דיונים השאלות העקרוניות האלה: צמצום שטחם של אתרי עתיקות, סיווגם, מדיניות הפיקוח של הרשות, הפירוש שנותנת הרשות לסמכויותיה בנושא חפירות בדיקה, טיפול באוצרות המדינה שבמחסני הרשות. לדעת משרד מבקר המדינה, על מועצת הרשות להגדיל את מעורבותה בעיצוב מדיניות הרשות.

2. 
על מועצת הרשות לדון בתקציב ולאשרו בתחילת השנה, כך שיוכל לשמש כלי לתכנון ולבקרה על הוצאות, ולהיות מעורבת יותר במעקב אחר ביצוע התקציב במשך השנה.  לפי החוק, עליה לעקוב ברציפות אחר ביצוע התקציבים של הרשות; בשנים האחרונות הדברים לא התנהלו כך. אישור מאוחר של הדוחות הכספיים של הרשות מרוקן מתוכן את תפקיד הפיקוח של מועצת הרשות על פעולות הרשות. על מנת שמועצת הרשות תהיה מעורבת יותר במעקב אחר ביצוע התקציב, עליה לשקול להורות להנהלת הרשות להפיק דוחות רבעוניים עדכניים.

3. 
על שרת החינוך ועל הרשות לקיים דיון בסוגיות שהועלו בוועדת שושני ולא הוסדרו, אף שהן בליבת תפקודה של הרשות. עליהן לקבל החלטות בעניינים אלה ולקבוע דרכים ליישומן ובמידת הצורך להביאן להחלטת הממשלה.

4. 
הרשות מחייבת גופים ממשלתיים הנזקקים לשירותיה, על-פי מחירון קבוע שנקבע לפני שנים רבות, ומעודכן תקופתית על-פי עליית מדד המחירים לצרכן. בידי הרשות לא מצויים התחשיבים המקוריים שהיו הבסיס למחירון. הרשות לא בדקה אם תעריפיה אכן מייצגים את עלויותיה האמיתיות בשנים האחרונות. לדעת משרד מבקר המדינה, על הרשות לבדוק את המחירון ולעדכנו בהקדם בהתבסס על בדיקה תמחירית.

5. 
בקבלת תשלום כפול בגין העסקת עובדים משירות התעסוקה בלי לפרט את סעיפי ההוצאה שהיזם חויב בהם, פעלה הרשות ללא שקיפות מלאה ובניגוד לכללי מינהל תקין.

6. 
בפרויקטים שמבצעת הרשות עבור גופים ממשלתיים היא מחייבת אותם במלוא עלות העבודות, כולל העסקת הפועלים. בביקורת נמצא שלעתים שילמה המדינה לרשות את שכר הפועלים פעמיים: פעם על ידי משרד העבודה ופעם שנייה באמצעות הגופים הממשלתיים שעבורם בוצעו הפרויקטים. 

7. 
העסקת עובדים משירות התעסוקה בחפירות עבור יזמים יצרה לרשות עודף תקציבי שאין לו זיקה לעלות בפועל של החפירות. כן לא הושג היעד של הגדלת מספר המועסקים, מאחר שאלמלא העסקת עובדי השירות ממילא היו היזמים מעסיקים על חשבונם אחרים. על הרשות להפסיק להעסיק עובדים משירות התעסוקה בפרויקטים הממומנים על ידי יזמים ולהעסיקם בעבודות יזומות בלבד. על שירות התעסוקה והרשות לאתר את הפרויקטים שבהם היה כפל תשלום ולבחון את הדרכים העומדות לפניהן להתמודדות עם תשלומי היתר.

8. 
עד מרס 2003 נצברו 702 אתרי עתיקות שלדעת הרשות היה צורך לפרסם ברשומות את ההכרזה עליהם, אולם הפרסום לא נעשה בגלל המחלוקת בין הרשות ובין משרד המשפטים. לדעת משרד מבקר המדינה, העיכוב בפרסום ההכרזה על אתרי עתיקות עלול לגרום נזק לאתרים שייפגעו כתוצאה מעבודות פיתוח, וכתוצאה מכך ייגרמו פגיעה באינטרס הציבורי של שמירה על עתיקות ונזק ליזמים שיתכננו פיתוח באתרי עתיקות. טענתה של הרשות בעניין היעדר נתונים ממוחשבים אינה רלוונטית עוד לרוב שטחי הארץ, ומן הראוי להסדיר את העניין לאלתר. 

9. 
בעבר, נהגו להכריז על אתרים במשבצת קרקע של קילומטר מרובע, גם כאשר האתר היה ממוקם בשטח קטן בהרבה. התוצאה היא שחלקות קרקע רבות מוכרזות כאתר עתיקות, אף-על-פי שידוע לרשות שיש סבירות להימצאות עתיקות רק בחלק משטח האתר. ההכרזה על אתר עתיקות פוגעת בפרט ובקניינו, לכן היא צריכה להיעשות במידה שאינה עולה על הנדרש, להיות ספציפית ולתחם את השטח המוכרז ככל שניתן. הכרזות העבר הכוללות משבצות קרקע גדולות פוגעות לעתים יתר על המידה בבעלי הקרקע. 

10. 
הרשות לא שולחת הודעות לבעלי הקרקעות המוכרזות. לטענתה, כיוון שאין בידיה נתונים על בעלי הקרקע או על המחזיקים בה. אי-הסדרת משלוח ההודעות עלולה לגרום נזק רב למחזיקי המקרקעין שהוכרזו. לדעת משרד מבקר המדינה, על הרשות, על משרד החינוך ועל משרד המשפטים לפעול לאלתר לשם מילוי הוראות החוק בעניין מתן ההודעות לבעלי הקרקעות המוכרזות.

11. 
ההכרזות השונות פורסמו ב-75 ילקוטי פרסומים, וכדי לדעת מה מעמדו של אתר מסוים יש לבדוק את כולם, דבר המקשה מאד על המעונינים לברר מעמד של אתר. על הרשות לפעול כדי למצוא פתרון שיאפשר ריכוז ועדכון של כל פרסומי ההכרזות, באופן שיתאים למגבלות החוק. 

12. 
הרשות אינה פועלת מיוזמתה לביטול אתרים בהתאם לנוהל שקבעה. בניגוד לנוהל, בנוסח הקבוע של ההודעות ששלחה הרשות ליזמים היא ציינה כי הכרזת השטח כאתר עתיקות תישאר בעינה. נוסח זה הופיע גם כאשר נחפר כל השטח ולא נמצאו בו עתיקות וגם כאשר נעשה חישוף של כל השטח. רק כאשר בעלי הקרקע פנו לרשות וביקשו את ביטול ההכרזה, הסכימה הרשות פעמים אחדות לבטלה. לדעת משרד מבקר המדינה, בשל הפגיעה בזכויות הקניין של בעל קרקע מוכרזת כאתר עתיקות, על הרשות לשוב ולבדוק בכל אתר מוכרז שנעשית בו בדיקה או שנוסף לה מידע חדש עליו, אם מכלול הראיות המצויות בידיה משכנעות כי קיימת אפשרות סבירה שהשטח מכיל עתיקות. אם ההסתברות להימצאות עתיקות קלושה, עליה ליזום את ביטול ההכרזה.

13. 
בישראל מצויים יותר מ-17,000 אתרי עתיקות מוכרזים שעליהם חלות הוראות חוק העתיקות. מבחינת החשיבות ניתן לדרגם מהחשוב ביותר עד השולי. בפרסומי הרשות וגם בילקוט הפרסומים אין הבחנה בין סוגי אתרים שונים. 

14. 
במרס 2002 קיימה הרשות דיון פנימי בנושא תכניות מתאר ארציות; הועלו בו הבעיות בתכניות המתאר הנובעות מהיעדר מדיניות של סיווג אתרים. בדיון הוחלט ליצור רשימה של אתרים שסיווגם אינו שנוי במחלוקת שתובא לדיון ולאחר מכן תאושר במועצה לארכיאולוגיה. עד מרס 2003 הדבר לא נעשה. בתשובתה למשרד מבקר המדינה במאי 2003 הודיעה הרשות כי הכינה רשימה של אתרים מרכזיים שאין מחלוקת לגביהם, והיא תידון במועצה לארכיאולוגיה ביוני 2003. משרד מבקר המדינה העלה, שעד סוף אוקטובר 2003 לא התקיים הדיון. לדעת משרד מבקר המדינה, על הרשות לפעול לאלתר לקידום סיווג האתרים כדי לשמור על אתרי העתיקות הראויים לשימור מחד גיסא, ולהקל על גורמי התכנון המעונינים לקדם תכניות פיתוח באתרים שחשיבותם פחותה, מאידך גיסא.

15. 
חלק ממושב כרם מהר"ל שוכן באתר עתיקות שמוכרז מאז המנדט הבריטי, ואחת הגבעות בו היא "תל". בראשית שנות ה-90 יזם ועד המושב תכנית להרחבתו בגבולות היישוב הקיים כולל בנייה על התל. שלושה ארכיאולוגים שנדרשו לנושא מטעם הרשות היו מאוחדים בדעה שהאתר חשוב ביותר, ויש לשמרו ולמנוע פגיעה בשרידיו. בסוף יולי 1995 הסכימה הרשות שלא להתנגד לאישור תכנית בניין הערים (להלן - תב"ע) להרחבת המושב בתנאי שישונה תקנון התב"ע, ותהיה בו התייחסות מיוחדת לטיפול בעתיקות. נמצא שבתקנון לא הייתה התייחסות מיוחדת לבנייה באתר שבו נמצא התל, אך למרות זאת לא הגישה הרשות התנגדות לאישור התב"ע. ממ"י שיווקה את המגרשים לחוכרים, ובחוזי הפיתוח הסטנדרטיים שעליהם חתמו חוכרי המגרשים עם ממ"י נכלל סעיף הקובע כי העתיקות שיימצאו בקרקע אינן נכללות בהקצאה לפי החוזים. 

16. 
לדעת משרד מבקר המדינה, סימון נכון בתכנית המתאר למועצה המקומית ג'יסר אל-זרקא, היה מאפשר תכנון נאות, מונע יחסים עכורים עם התושבים, ובעיקר היה מאפשר להשאיר את אמת המים שהובילו מים לקיסריה, בשלמותה בתוך גן ארכיאולוגי מסודר.

17. 
לדעת משרד מבקר המדינה, מן הראוי לשקול לשווק קרקעות רק לאחר שנעשו הסקרים והבדיקות והתברר אם יש בהן עתיקות, ואם כן, מה חשיבותן, ורק לאחר שידועות המגבלות התכנוניות הנובעות מכך ומשמעותן הכלכלית.

18. 
בספטמבר 2001 קיבלה הממשלה החלטה מספר 631, המנחה את "משרדי הממשלה המבצעים פרויקטים של תשתית, לרבות גופים ציבוריים המבצעים פרויקטים כאמור בהשתתפות תקציב המדינה, לפרסם מכרזים לביצוע חפירות הצלה ארכיאולוגיות". החלטת הממשלה על פרסום מכרזים לחפירות הצלה ארכיאולוגיות חלה על גופים כמו משרד הבינוי והשיכון (משב"ש), מע"ץ, חברת "מקורות" ומשרד הביטחון. משרד מבקר המדינה העלה, כי במקרים רבים החלטה זו לא יושמה.

19. 
עד נובמבר 2002 שילמה מע"ץ לרשות 954,300 ש"ח עבור חפירות הצלה בפרויקט מוצא. מע"ץ לא שיקפה נכון את העלות האמיתית של החפירה בספריה בכך שזקפה חלק מההוצאות של פרויקט מוצא לפרויקט אחר. בהתקשרות זאת פעלה מע"ץ שלא בהתאם לחוק חובת המכרזים, התשנ"ב-1992, ולתקנות חובת המכרזים, התשנ"ג-1993, ובניגוד להחלטת הממשלה, להנחיית החשב הכללי ולהוראת סמנכ"ל הפיתוח שלה המחייבת מכרז בעבודות של חפירות ארכיאולוגיות. 

20. 
במרס 1996 ערכה הרשות בעיר אלעד סקר בהזמנת משב"ש וגילתה 95 אתרים שבהם יש צורך בחפירות הצלה. בהתבססה על הסקר הודיעה הרשות ביוני 1998 למשב"ש כי היא מעריכה את עלות חפירות הבדיקה וההצלה ואת עלות הפיקוח של עד 260 ימים בכ-5,500,000 ש"ח עם אפשרות לחריגה של עד 20% מהאומדן. אם תחרוג הרשות מהאומדן, תהיה למשב"ש הזכות לבדוק את הוצאות הרשות על החריגה בלבד. הרשות לא צירפה כל פירוט לאומדן המחיר שמסרה למשב"ש. משרד מבקר המדינה העלה, כי הרשות גם לא עשתה תחשיב פנימי המפרט כיצד הגיעה לאומדן ומה מרכיביו, ולכן לא ברור כיצד היה אמור משב"ש לבדוק את החריגה. 

21. 
בספטמבר 1998 פרסם משרד הבינוי והשיכון (משב"ש) מכרז לחפירות ההצלה באלעד, ובמקביל פנה לרשות כדי לקבל את דרישותיה לגביהן. על אף פניות רבות של משב"ש העבירה הרשות את דרישותיה רק בנובמבר. לדעת משרד מבקר המדינה, דרישות אלו היו צריכות להיות בידיה של הרשות כבר ביוני כאשר העבירה את הצעת המחיר שלה למשרד הבינוי והשיכון, כיון שעל-פיהן הייתה אמורה לתמחר את העבודה. 

22.
בדצמבר 1998 הוגשו למכרז לחפירות ההצלה באלעד, חמש הצעות מחיר. הצעת המחיר של הרשות היתה של כ-2,135,000 ש"ח. משב"ש בחרה בהצעת חברה א', שהיתה כ-610,000 ש"ח. הרשות עיכבה את הנפקת רישיון החפירה לחברה א' בטענה שהצעתה נמוכה מדי, והיא לא תוכל לעמוד בהתחייבויות למשרד הבינוי והשיכון, ולעשות את חפירות ההצלה כראוי. לדעת משרד מבקר המדינה, היה על הרשות להביא דרישה זו לידיעת משב"ש בשלב מוקדם הרבה יותר, כדי שמשב"ש יוכל לדרוש את קבלת הערבויות הנדרשות במסגרת המכרז; בכך היה נחסך זמן רב. 

23.  לדעת משרד מבקר המדינה, באלעד היה על הרשות להבהיר למשרד הבינוי והשיכון, את הצורך בחישופים (ולא בפיקוח צמוד, שגם הוא מקובל) ולקבוע את עלותם לפני פרסום המכרז, כדי שמשב"ש יוכל להתחשב גם בדרישה זו בתכנון הבנייה ולוח הזמנים שלה. 

24. מממצאי הביקורת מתקבל הרושם שבחפירות באלעד פעלה הרשות כדי להקשות על הגורמים המתחרים בה בחפירות הצלה בדרך של עיכוב הוצאת רישיון חפירה. דוגמה זו ממחישה את החשיבות שיש לפירוט בהיר ושקוף של כל מרכיבי האומדנים של הרשות מראש.

25. 
חברת "מקורות" הסכימה לשלם לרשות מחצית מהוצאות החפירות באתר החדרה יבנה, ושילמה בסך הכול 90,000 ש"ח. בפועל הסתכמו הוצאות הרשות ב-84,000 ש"ח, כיוון ש-80,000 ש"ח שולמו בידי משרד העבודה כהחזר עבור העסקת עובדים משירות התעסוקה. יוצא אפוא שחברת "מקורות" שילמה לרשות סכום הגבוה מן העלות בפועל לרשות, כך שלאחר התשלום מחברת "מקורות" נותר בידי הרשות עודף של 6,000 ש"ח.

26. 
לדעת רשות העתיקות, "ביצוע חפירות לצורכי בדיקה וקביעת היקפי חפירות הצלה הינו בסמכותה הסטטוטורית של רשות העתיקות בלבד מתוקף הסמכויות המוקנות למנהל רשות העתיקות על-פי חוק העתיקות ובעיקר בהתאם להוראות סעיף 29 לחוק העתיקות, התשל"ח - 1978". לדעת משרד מבקר המדינה, הדברים אינם עולים מהחוק כפשוטו, וראוי כי סמכות בלעדית תוענק במפורש בחקיקה ראשית. המחוקק התנה אמנם ביצוע פעולות המנויות בסעיף 29 לחוק העתיקות באישור המנהל ובהתאם לתנאיו, אך מכאן לא משתמע כי רק לרשות הסמכות לעשות בפועל את חפירות הבדיקה. זאת ועוד, בפרק ג' לחוק העתיקות, העוסק בחפירות, הוסמך מנהל הרשות לתת רישיונות חפירה, לאחר התייעצות עם המועצה לארכיאולוגיה, ללא הבחנה בין סוגי חפירות שונים ולהתנותם בתנאים. אם לדעת הרשות, כדי לשמור על העתיקות חובה שחפירות הבדיקה ייעשו על ידיה בלבד, עליה ליזום שינוי חקיקה שיקנה סמכות זו במפורש רק לה. 

27. 
משרד מבקר המדינה העלה, כי הרשות עצמה פעלה בחוסר עקביות בנושא חפירות בדיקה. לעתים העבירה הרשות את ביצוען של חפירות הבדיקה לגופים פרטיים אחרים, עובדה שאינה מתיישבת עם טענתה כי היא היחידה המוסמכת לעשות חפירות בדיקה. לדעת משרד מבקר המדינה, העובדה שהרשות העבירה את ביצוען של חפירות בדיקה לאחרים מלמדת כי לא קיימת מניעה מעשית שגם בתחום זה תמלא הרשות תפקיד של נותנת רישיונות וגורם מפקח, בתנאים שתמצא לנכון. מן הראוי כי בחינת נושא זה תיעשה במקביל לבחינת סוגיית נטרול הרשות מהימצאות במצב של ניגוד עניינים מוסדי (על כך ראו להלן), המתבטא בהקשר זה בהיותה גורם שמתמודד על ביצוען של חפירות ההצלה שמידת הצורך בהן נקבעת בחפירות הבדיקה. 

28. 
לדעת משרד מבקר המדינה, דוח הרשות על תוצאות חפירות הבדיקה, כפי שהוצג למשתתפי המכרז בקרית שמונה, לא מלמד במדויק על היקף חפירות ההצלה הדרושות. חפירת הבדיקה לא הגיעה עד הקרקע הבתולה שעד אליה יש לעשות את חפירת ההצלה, ובדוח חפירת הבדיקה צוין שייתכן שמתחת לשכבה התחתונה שנחפרה בחפירות הבדיקה יש ממצאים מתקופות קדומות יותר. דבר זה הגדיל את הסיכון של הקבלנים המשתתפים במכרז והיה עלול להעלות את מחיר הצעותיהם. לדעת משרד מבקר המדינה, במקרה זה הרשות הייתה גם בעלת עניין כמתחרה במכרז; לכן היה עליה לבצע את חפירת הבדיקה באופן שיספק את המידע המרבי למפרסמי המכרז. 

29. 
כאשר הרשות עושה את חפירות הבדיקה, עליה לספק למזמין העבודה את מלוא המידע המצוי ברשותה הדרוש להערכת היקף חפירות ההצלה, על מנת שהתחרות תהיה הוגנת ומקדם הסיכון קטן ככל האפשר; פעולות אלה, גם סביר שיביאו לקבלת הצעות מחיר נמוכות יותר.

30. 
לדעת משרד מבקר המדינה, על משרד החינוך האחראי לפעילותה של הרשות, לקבוע כללים לבצע חפירות הצלה ארכיאולוגיות, אשר יבטיחו התמודדות הולמת עם בעיית התחרות. על רשות ההגבלים העסקיים לבדוק אם אין הפגיעה בתמריצים להתחרות שעליה הצביעה, עושה את ההסדר הסדר כובל.

31. 
בח'רבת אבריכא בכביש חוצה ישראל, בפרויקט עבור משרד הביטחון, ובכביש מספר 7 – ח'רבת אל מחזין, חפירה עבור מע"צ, העבירה הרשות למכון אוניברסיטאי לארכיאולוגיה, את הביצוע של חפירות, לרבות חפירות בדיקה, ללא מכרז, בניגוד לחוק חובת מכרזים ובניגוד לטענתה שעל פי חוק העתיקות, היא היחידה המוסמכת לעשות חפירות בדיקה. לדעת משרד מבקר המדינה, התשלומים למכון ודרישות התשלום של הרשות מהגופים הממשלתיים על פי אומדני הרשות ולא על פי עלות ביצוע העבודות בפועל, אינם תקינים.

32. 
לדעת משרד מבקר המדינה, מבלי להטיל דופי אישי בממלאי התפקידים ברשות, ניגוד העניינים המובנה בפעילות הרשות מעמיד אותה במבחן שיש למנעו מלכתחילה. לנוכח הזיקה בין פעולות הרשות ובין פעולות גופים ממשלתיים אחרים ראוי שהממשלה תבחן את הדרכים לנטרולו של ניגוד עניינים זה. כל שינוי שיוחלט עליו, צריך להביא בחשבון גם את הצורך לשמור על רמה מקצועית גבוהה של הרשות, כדי שתוכל למלא את תפקידי הפיקוח שלה והשמירה על עתיקות הארץ כיאות.

33. 
בתשובתה של הרשות למבקר המדינה בעניין ממצאי דוח שנתי 45 (בשנת 1994), היא הודיעה כי המועצה לארכיאולוגיה החליטה לקבוע אפיון של דוח מדעי, ועניין זה נכלל בתכנית העבודה של הרשות לשנת 1995, אולם עד מרס 2003 לא נקבע אפיון כזה. במאי 2003 הודיעה הרשות למשרד מבקר המדינה כי בשנת העבודה 2003 היא תקבע אפיון לפרסום חפירות הנעשות בידי עובדי הרשות. 

34. 
לרשות לא היו נתונים מדויקים על מספר המאמרים שהמתינו לפרסום שעוכבו אצל החופרים לצורך השלמות ותיקונים לאחר שלב עיבוד הממצאים. הרשות לא הפרישה כספים לעתודה בגין הוצאותיה לפרסום, ולא הייתה לה כל הערכה על העלויות של פרסום דוח חפירה.   על הרשות להגדיר מתכונת ל"פרסום מדעי מתאים". במקרים הראויים יש להגביל את הטיפול בממצאי החפירות בזמן ובתקציב. כמו כן, על הרשות לקבוע באילו מקרים יש תרומה מדעית מיוחדת המחייבת לטפל בממצאים באופן נרחב ולהקצות תקציב פרסום גדול יותר.

35.
לדעת משרד מבקר המדינה, על הרשות לעגן בחוזה בינה ובין מקבלי העבודה את החובה לפרסם את הממצאים ולשלם להם לפי קצב ההתקדמות בעבודה או לקבל ערבויות כספיות להבטחת פרסום הממצאים ולקבוע סנקציות אם לא יעמדו בכך.

36.
לדעת משרד מבקר המדינה, על הרשות לפעול כדי שייבדקו וימוינו הממצאים שבמחסנים, במטרה להקטין באופן משמעותי את מספר הפריטים המאוחסנים בהם ואת עלות החסנתם, ולפעול נמרצות לצמצום הפיגור בפרסום הדוחות על ממצאי החפירות שנעשו בעבר.

37.
חלק מהליכי הערר התמשכו, בין היתר, משום שוועדת הערר ליד המועצה לארכיאולוגיה, השהתה את משלוח הערר למנהל הרשות לשם קבלת תשובתו, והמנהל השתהה בהגשת תשובתו, לפי סעיף 7 לתקנות העתיקות (סדרי דין בועדת ערר), התשמ"א-1981. אי-מתן תגובה נוגד את חובתו של המנהל כאמור בתקנות, אינו מתיישב עם סדרי מינהל תקינים, עלול לגרום לקיפוח זכויותיה של הרשות אם יתקיים דיון בהיעדר תגובה ועלול לגרום נזק לעוררים. לדעת משרד מבקר המדינה, במקרה של פיגור גדול במתן התשובה ראוי שוועדת הערר תיידע את הצדדים ותקבע מועד קרוב לדיון שבו יוחלט בערר. 

38. 
לדעת משרד מבקר המדינה, ועדת הערר לא מילאה כיאות את התפקיד המוטל עליה. ברוב המקרים לא הסתיים הטיפול בעררים אף שחלף זמן רב מאז הוגשו. בשים לב למהות העניין ולעררים המעטים שהוגשו לוועדה, אין כל הצדקה לעיכוב הגדול, במקצת המקרים יותר משנה, במתן האישור למגיש הערר על קבלתו ובהעברת הערר למנהל הרשות לתגובתו. אין הצדקה גם לזמן הרב שחולף ממועד הגשת הערר עד הדיון הראשון בו. הדבר נוגד את תכלית החוק, את חובת הוועדה לפעול במהירות ראויה ואת סדרי המינהל התקינים ופוגע בעוררים, משום שהעבודות שהם מבקשים לעשות בקרקע מתעכבות (או שהם נאלצים לשלם את הסכום, בלא לפגוע בזכותם, עד להחלטה בערר). אין מקום להניח כי עורר אינו עומד על דיון בעררו, כל עוד לא נתבקשה עמדתו המפורשת וניתן לה ביטוי בכתב.

39. 
בשנת 1994 קיבלה הממשלה החלטה על הקמת ועדה בין-משרדית לבחינת חוק העתיקות - ועדת שושני. ועדת שושני המליצה למנות כמה ועדות ערר, להרחיב את סמכויות ועדת הערר, ולקבוע לוחות זמנים לפעולתה של ועדת הערר. באוגוסט 1999 החליטה הממשלה כי "הרכב ועדת הערר יתוקן ויורחבו סמכויותיה. עד מועד סיום הביקורת, מרס 2003, לא נעשה דבר בקשר להמלצות ועדת שושני ולא בוצעה החלטת הממשלה הנ"ל. 
40. 
מן הראוי שמועצת הרשות תהיה מעורבת יותר בקביעת מדיניות הרשות, כגון בנושאים של צמצום אתרי העתיקות המוכרזים, סיווג אתרי עתיקות, מדיניות הפיקוח של הרשות והטיפול באוצרות המדינה שבמחסני הרשות.

ב. תגובות המבוקרים

רשות העתיקות

כללי
הרשות פועלת להגנת עתיקות הארץ ואתריה, תוך מציאת האיזון הראוי בין צורכי הפיתוח של הארץ ושמירת עתיקותיה.

לצד חובותיה הסטטוטוריים של הרשות להגנת העתיקות, היא פועלת לקידום המחקר הארכיאולוגי בארץ, בשיתוף עם מוסדות מחקר בארץ ובעולם, יוזמת ומקדמת פעילויות חינוכיות לאהבת הארץ ועתיקותיה.

חלק מהמסקנות וההערות שעלו בדו"ח, מתייחסות לסוגיות עקרוניות שמלוות את הרשות מזה שנים רבות, סוגיות מורכבות אלה יש בהן כדי להשליך על אופן תפקודה של הרשות ולהביא לשינויים מרחיקי לכת לנושא מדע הארכיאולוגיה בארץ.

רשות העתיקות תפעל יחד עם הגורמים המוסמכים למציאת פתרונות הולמים ויעילים שיש בהם כדי לתת מענה לסוגיות העקרוניות העומדות לפתחה של הרשות.

3. 
הוועדה לבחינת חוק העתיקות עסקה בנושאים מרכזיים בעבודת הרשות. הרשות פעלה באופן רצוף ליישם החלטות הוועדה, אשר ניתן היה ליישמן ללא שינוי חוק העתיקות. למשל: הרשות עודדה את המכונים לארכיאולוגיה להשתתף בביצוע חפירות הצלה, הרשות יוזמת העלאת נושאים מקצועיים לדיון במועצה לארכיאולוגיה, פועלת להכריז על אתרי עתיקות, פרסום חפירות, ועוד.

4. 
מעת הקמת הרשות נקבע כי המדינה אינה יכולה לשאת במלוא עלויות מילוי משימותיה הסטטוטוריות של הרשות, ועל הרשות לפעול להשלמת תקציבה מפעולות נוספות. הרשות גם נדרשת לממן מתקציבה פעולות לשמירת עתיקות, שאין להן מקור מימון חיצוני, שאם לא כן יש חשש שתיהרסנה, לדוגמה - חפירת הצלה בפקיעין. 


הרשות תעדכן את מערכת התמחיר שלה, עם הפעלת מערכת כוללת לניהול כספי, בשנת 2004.   

5. 
הרשות רואה בהעסקת פועלים במעמד "אבטחת הכנסה", השגה של שתי מטרות לאומיות: א. מתן תעסוקה למובטלים, הגם שיעילות פועלי אבטחת הכנסה פחותה במידה ניכרת מזו של פועלים מקצועיים, ויש צורך בהעסקת הרבה יותר פועלי "אבטחת הכנסה" לפרויקט נתון; ב. אפשרות לבצע פרויקטים לאומיים, אשר בשל המחסור בתקציב, לא היו נעשים. פועלי "אבטחת הכנסה" הועסקו בחפירות ארכיאולוגיות, ובעבודות אחזקה, ניקיון ושימור של אתרים ארכיאולוגיים, שלא מומנו על ידי גורם חיצוני. 


בפרויקטים ביפו, עובדה, שוני, רמלה, אמת המים הגבוהה לקיסריה, חאן ג'לג'וליה, נחל תנינים ועוד, הרשות לא חיבה את היזם בעלות הפועלים.


לדעת הרשות, אי הכללת עלות שכר פועלים בהצעות המחיר שמגישה במכרזים, היה יוצר לה יתרון בלתי הוגן על המתחרים.


הרשות דיווחה למשרד העבודה והרווחה, באופן פרטני ושוטף, על עבודת העובדים, והמשרד אישר מידי שנה את אופן פעולת הרשות. 

8. 
הכרזה על אתרי עתיקות הינה חובה סטטוטורית על פי דין, ומהווה אמצעי לשמירת עתיקות. באופן זה נמנעת פגיעה בעתיקות, בשל העובדה שאסורות פעולות בנייה ופיתוח בשטחים מוכרזים, בשל הצורך בקבלת אישור הרשות לביצוע פעולות במקרקעין.
הרשות חידשה את פרסום ההכרזות, כולל נתוני גוש/חלקה, באתרים בהם יש כיסוי מלא של נתוני הגושים/חלקות. בחודש יולי 2003 הוכרזו 525 אתרים, ובימים אלה מוכרזים עוד 248 אתרים. 

9. 
כדי להקטין את שטח ההכרזה יש לקבוע את גבולות האתר בצורת פוליגון. מערכות המידע של הרשות - שימוש במכשירי GPS וכלי GIS, ופיתוח מערכת גיאוגרפית מרכזית (ממא"ג) מאפשרות הגדרת גבולות מדויקים של שטח אתרי העתיקות. כל עוד ההכרזה נקבעת על ידי נקודות ציון, ומערכת מירשם המקרקעין מאפשרת קליטת נתונים מרובעים, ההכרזות כוללות שטח מרובע.


מערכת הממא"ג מאפשרת הפקה של רשימות גושים בכל צורה שתתבקש על ידי משרד המשפטים. הנושא הוצע לסגן מנהלת האגף לרישום מקרקעין.

10. 
המידע על הבעלויות על השטחים שהוכרזו כאתרי עתיקות, אינו מצוי בידי הרשות. מידע על בעלויות מתקבל בחיבור מידע המצוי בלשכת רישום המקרקעין (טאבו), עם נתוני מירשם התושבים.


הרשות פועלת עם משרד המשפטים למציאת דרכים להעברת מידע באמצעים אלקטרוניים, שיאפשרו לרשות לשלוח את ההודעות על ההכרזות לבעלי המקרקעין. נבדקת אפשרות לקבלת מידע ומשלוח הודעות, לגבי אתרים שהוכרזו לאחרונה. 


ב-22.2.2004 התקיימה פגישה עם מנכ"ל משרד המשפטים, לקידום יצירת הקשר בין מערכות המידע של הטאבו ושל הרשות.

11. 
עד יולי 2004, הרשות תפעל לפרסם באתר האינטרנט שלה, הפתוח לציבור, את נתוני הכרזות האתרים, על פי נתוני גוש/חלקה, ותשלח הודעות לבעלי המקרקעין, בדבר הכרזת מקרקעין כשטח עתיקות, אשר יתפרסמו בילקוטי הפרסומים במהלך שנת 2004. 

12. 
לדעת הרשות, חובתה לוודא בצורה שמסירה כל חשש סביר, כי ביטול הערת אזהרה, יעשה רק במקומות בהם אין עתיקות. ההחלטה מתקבלת לאחר בדיקה מקצועית מדוקדקת, ומכאן לביטול ההכרזה. 


רשות העתיקות קבעה נוהל חדש לביטול הכרזות - "מדיניות רשות העתיקות למחיקת הערה בדבר אתר עתיקות". הנוהל מהווה חלק בלתי נפרד מעבודת רשות העתיקות.

14. 
לדעת הרשות, אין תמימות דעים בקרב גורמים ארכיאולוגיים, תכנוניים וציבוריים, לגבי ההכרח והיכולת לסווג אתרים על פי פרמטרים איכותיים.


רשות העתיקות פונה למוסדות התכנון, ומציגה בפניהם את עמדתה בכל הקשור לאתרי עתיקות, תלים ואתרים ארכיאולוגיים ייחודיים, הראויים לשימור, ואין לקדם ולאשר בהם עבודות בנייה ופיתוח. הפנייה מתיחסת לתכניות מתאר מקומיות, מחוזיות וארציות, המוגשות למוסדות התכנון, או היזומות מטעמן. לדוגמא: התייחסות הרשות לתכנית מיתאר מקומית מספר 6, לירושלים,  2000.

מינהל מקרקעי ישראל

15. 
נוהל עתיקות של מינהל מקרקעי ישראל, מהדורה 01 מתאריך 10.6.2003, הופץ לחברות המנהלות, המתכננות והמפתחות בתאריך 10.7.2003. מטרות הנוהל: א. תכנון מיטבי בהתחשב באילוצי עתיקות; ב. מניעת פגיעה בעתיקות במיזמי פיתוח של ממ"י; ג. צמצום עלויות כספיות בגין טיפול בעתיקות; ד. צמצום עיכובים בתכנון ובפיתוח בגין טיפול בעתיקות.


בנוהל מוגדרות הפעולות הנדרשות לשם קבלת תכנון תכנית בניין עיר (תב"ע), על נספחיה והוראותיה, המתייחסת בצורה נאותה לנתוני אתר הארכיאולוגי.


בנוהל מתוארים סוגי אתרים ומדיניות רשות העתיקות בקשר אליהם. בין היתר, מוגדר המונח "תל", ומצוין כי מדיניות רשות העתיקות היא לרוב לא לאפשר פיתוח בתחומי תלים. במקרים יוצאי דופן, תאפשר רשות העתיקות לפתח בשולי התל.


בעקרונות הנוהל מצוין, כי "ככלל יש להתייחס לנושא העתיקות החל משלביו הראשונים של הפרוייקט". כן נאמר, כי "בכל שלב, יש לבחון את נושא העתיקות בפרויקט, על משמעויותיו הכספיות והתכנוניות". 


בהמשך, בפרק הכנת תב"ע, צוינו הדברים הבאים: א. להכנת תב"ע יש לקבוע בצורה מדויקת יותר את מיקום האתר הארכיאולוגי, גודלו ועוצמת השרידים הארכיאולוגיים, במטרה למקם את מירב השרידים הארכיאולוגיים בתחום השטח הציבורי הפתוח, ולפרוס את הייעודים בצורה מושכלת בהתאם לאילוצים הקיימים; ב. יש להגיע לסיכום עם רשות העתיקות, על סעיף העתיקות בתקנון התב"ע, ולקבל מרשות העתיקות את התייחסותה, עמדתה ו/או תנאיה, לתב"ע; ג. אחריות הטיפול בשלב זה מוטלת בעיקר על אדריכל המחוז, החברה המנהלת, מנהל הפרוייקט, אדריכל התב"ע, יועץ הארכיאולוגיה ואדריכל הנוף. חשיבות הטיפול בשלב זה הנה רבה, משום שהתנאים שייקבעו בנושא העתיקות בתב"ע עשויים להכתיב במידה רבה את התכנון הנופי, תכנון התשתיות, תכנון הבינוי וזכויות ומגבלות הבינוי במגרשים.

רשות העתיקות

16.
הרשות הפיקה לקחים מתקלות בשל אי קביעת מדיניות ונהלי עבודה ברורים, לעבודה מול ועדות התכנון. מנהל הרשות פרסם הנחיות בנושא, במטרה להבטיח: א. ידיעת הגורם המוסמך ברשות, בזמן אמיתי, על הכוונה להפקיד את תוכניות הבנייה; ב. בחינת התוכניות על ידו וגיבוש החלטות הרשות ביחס לתוכניות; ג. הבאת ההחלטות לידיעת המתכננים ויוזמי התוכניות בטרם יתקדמו הליכי התכנון ואישורם בוועדה; ד. משהתקבלה החלטה בוועדה לאשר את הפקדת התוכנית, יוודא האחראי ברשות, כי תנאי הרשות נכללו בהוראות התוכנית. אם אלו לא נכללו, תוגש התנגדות הרשות לתוכנית.

17. 
הרשות תשווק מעתה קרקעות, רק לאחר שנעשו סקרים ובדיקות, לבירור המצאות עתיקות בטרם התחלת עבודות הפיתוח. הסקרים והבדיקות יתבצעו על פי תכנון כולל, שיאפשר לערוך סקר יסודי, יביא לחיסכון בעלויות, מניעת עיכובים ויידוע רוכשי המקרקעין.

מינהל מקרקעי ישראל

17. 
בנוהל העתיקות של מינהל מקרקעי ישראל, מהדורה 01 מתאריך 10.6.2003, מצוטטת החלטת הממשלה הרלוונטית לעניין העתיקות, ומוגדרות הפעולות הדרושות להכנת חוברת שיווק ליזמים.


הנחיות הנוהל נותנות למינהל את האפשרות לשקול, לגופו ובשלבים, לבצע את הבדיקות הנחוצות לפני שיווק הקרקע, בהתאם לאילוצי תקציב וזמן. 


בנוהל הוכרה כרצויה אפשרות ביצוע חפירות בדיקה לפני השיווק, במקביל לביצוע תעלות בדיקה עבור תכנון התשתית, או לאחר קבלת תוצאותיהן, אך נקבע כי החפירה תהיה טעונה המלצת חברת הבקרה של המינהל, ואישור אגף שיווק וכלכלה במינהל.


בנוהל נקבע כי "במידה וימצאו שרידים ארכיאולוגיים, תגיש החברה המנהלת דוח, בצירוף חוות דעת יועץ הארכיאולוגיה, אשר יציג משמעויות לביצוע הבדיקה. הבדיקה תהיה טעונה המלצת חברת הבקרה, ואישור אגף שיווק וכלכלה.


עוד נקבע, כי במידה ורשות העתיקות תדרוש ו/או תאפשר לבצע חפירות הצלה לצורך שחרור השטח, תתבקש החלטה, אם המינהל יבצע את חפירות ההצלה, או אם יוטל ביצוע חפירת ההצלה על הזוכה במכרז. סוגיה זו תובא להכרעה בוועדת הפרוייקטים. לשם כך תגיש החברה המנהלת דוח, המציג משמעויות לשתי החלופות. הדוח ילווה בחוות דעת יועץ הארכיאולוגיה.


קיום הנחיות הנוהל יוצר את האיזון הנכון בין החלטת הממשלה, דעת הביקורת, ואילוצי המינהל.

משרד התחבורה - מחלקת עבודות ציבוריות

19. 
מע"צ מקפידה עתה על קיום מכרזים לביצוע חפירות הצלה בכל המקרים בהם נדרש הדבר.


מנכ"ל מע"צ ומנכ"ל רשות העתיקות יסדירו את מערכת יחסי העבודה בין מע"צ לרשות העתיקות בכל התחומים.


מע"צ תגבש טיוטת אמנה עם רשות העתיקות, המבוססת על  צרכי/דרישות מע"צ, בכל הקשור לעבודה עם רשות העתיקות, בתוואי הדרך המוכרזת שבאחריות מע"צ, ובשטחים/תחומים המוגדרים כאתרי עתיקות, הקיימים בתוואי הנ"ל: אתרי עבודה, צמתים, מחלפים, וכד'). באמנה יוגדרו יחסי העבודה עם רשות העתיקות, כולל הפיקוח, הבקרה על עבודות הרשות, ההתחשבנויות, חילופי מידע וקבלת מידע מראש מרשות העתיקות על אתרי עתיקות מוכרזים, בכפוף לתכניות החומש של מע"צ, שיימסרו לרשות העתיקות. על הרשות יהיה לסמן את השטחים המוגדרים  כ"אתרי עתיקות", המוכרזים ובתהליכי הכרזה, בהתיחס לתכניות העבודה שיימסרו לה בתחום הדרך, כולל על מפות מחוזות מע"צ. 


ב–1.7.2003, פרסם הסמנכ"ל לפיתוח במע"צ, הנחיה לכל מהנדסי המחוזות, לערוך רישום יום יומי של יומני העבודה, בהם מצוינים כל הפרטים הנוגעים לעבודות חפירות ארכיאולוגיות - חפירות בדיקה והצלה. ביומנים יירשמו כל הפרטים על הכלים, שעות העבודה, מספר העובדים, וכו'. החשבונות המוגשים בגין העבודות הנ"ל, יהיו על בסיס יומני העבודה. 


בכל העבודות הארכיאולוגיות, יוצמד מפקח צמוד ממע"צ, שיפקח על עבודות החפירה וההצלה.


כיום מתנהלים רישומי כוח אדם ביומני העבודה, בכל המחוזות ואתרי העבודה, בהם מתבצעות עבודות ארכיאולוגיות - עבודות חפירה והצלה.


היועצים לארכיאולוגיה מטעם מע"צ, עורכים את הבדיקות המקצועיות הנדרשות, במסגרת ביקורי הפיקוח שלהם. בנוסף יעסקו בבדיקת אומדנים, הגדרת היקפי חפירה בפועל אל מול השטח שנקבע, איפיון השטח, בדיקה מקצועית של חשבונות, ושחרור השטח בגמר החפירות.

רשות העתיקות

20. 
האומדן בסך 5.5 מליון ש"ח ולוח הזמנים לביצוע הפרויקט נקבעו בהסתמך על סקר ראשוני שנערך באלעד, בהשערה שהעבודה תעשה במקביל על כל השטח. בפועל, משרד הבינוי והשיכון (משב"ש) הכתיב את קצב העבודה על פי סדר העדיפויות של היזם. סקר ארכיאולוגי אינו חושף את כל העתיקות בשטח, ולא את אלה הנמצאות מתחת לפני הקרקע. במהלך עבודות הפיקוח וחתכי הבדיקה נתגלו עתיקות, אשר לא הופיעו בסקר הארכיאולוגי. הגילוי גרם להתמשכות לוח הזמנים ולהוצאות נוספות. 

22.
בעת מתן רישיון חפירה, שוקל מנהל הרשות, בין היתר, אם האמצעים שעומדים לרשות מבקש הרישיון לביצוע הפרויקט, מספקים, כדי למנוע מצב שחפירה לא תתבצע כראוי בשל מגבלת תקציב. סעיף 9ב' לחוק העתיקות, התשל"ח – 1978, קובע כי "בבואו להכריע בבקשה לרשיון חפירה, יוועץ המנהל במועצה ויתן את דעתו, בראש שיקוליו, ליכולת המדעית והכספית של המבקש". במקרה זה מנהל הרשות פעל על פי חובתו ומכוח סמכותו לפי חוק.


החברה הזוכה במכרז, ביצעה חפירות במתחם אחד בלבד, הרשות ביצעה חפירות בהיקף נרחב מאוד ביתר שלושת המתחמים, בהתאם לסדרי העדיפויות שנקבעו על ידי משהב"ש ובלוח זמנים שנקבע על ידם.


כתוצאה מהבדיקות המקיפות של הרשות, נתגלו אתרים ארכיאולוגיים רבים, שחייבו חפירות ארכיאולוגיות בהיקף נרחב. פעולות רשות העתיקות הצילו אתרים ארכיאולוגיים רבים, ומידע וממצאים בעלי חשיבות לחקר חבל התיישבות זה והעיר אלעד. בחלק מהאתרים שנתגלו, הרשות אסרה ביצוע פעולות פיתוח בשל חשיבות הממצאים הארכיאולוגיים, שחייבו עבודות שימור והעתקה. בשיתוף המועצה המקומית אלעד, הפך האתר לגן ארכיאולוגי.


תוצאות החפירות שבוצעו על ידי החברה מזה שנים טרם פורסמו, ומכאן שהחשש של המנהל בעניין זה, היה מוצדק.

25. 
הרשות הבהירה מלכתחילה למנהל הפרויקט מטעם חברת מקורות, כי השטח אינו מוכרז, והבהירה את ההליכים הנדרשים לביצוע חפירת בדיקה/הצלה, משנתגלו עתיקות. 


הרשות הפעילה בפרויקט פיקוח ארכיאולוגי צמוד, על חשבונה. עם תום החפירות הארכיאולוגיות, המשיכה הרשות בפיקוח ארכיאולוגי על חשבונה. במהלך הפיקוח נתגלו עוד תגליות, שנחפרו על ידי מפקחי המחוז, ללא דרישת תשלום נוספת, וללא הפרעה ועיכוב של העבודות. לקראת סיום העבודות אף הוסכם, על ידי שני הצדדים, לבצע פרויקט משותף של גידור באר קדומה הקיימת במקום, והצבת שלט הסבר.


כל ההחלטות התקבלו על דעת חברת מקורות ובהסכמתה, ובשיתוף פעולה, שהביא לאיזון בין צורכי הפיתוח ושמירת העתיקות. 

26. 
לדעת הרשות, סעיף 29 לחוק העתיקות, מסמיך את מנהל הרשות לקבוע את תנאי המנהל במתן רישיון לחפירה באתר ארכיאולוגי מוכרז. לצורך קביעת התנאים, נדרש לקבוע את היקף החפירות, ולשם כך נדרש לעיתים לבצע חפירות בדיקה או חיתוכי בדיקה. חפירות וחיתוכי בדיקה אלה נעשות באחריות הרשות, כיון שעל פי תוצאות חפירות הבדיקה, נקבע הצורך בביצוע חפירה, ומוגדרים שטחי החפירה והיקפה. תימוכין לדעת הרשות ניתן למצוא בהחלטת הממשלה מספר 1480 מ-25 ביוני 2000, "מימון פיקוח ארכיאולוגי, חפירות בדיקה וחפירות הצלה", מתקנות האגרות, ובעקיפין גם מפסיקת בג"צ בעניין חפירות ההצלה המבוצעות על ידי הרשות: בית המשפט העליון סרב לתת צו על תנאי במסגרת עתירה, בה נטען כי תקנות האגרה, מנציחות את מדיניות הרשות, שחפירות בדיקה נעשות רק על ידי הרשות. 

28. 
הרשות פעלה למזער את ההוצאות למע"צ, ולהקטין את הפגיעה בעתיקות, החל משלבי התכנון הראשונים.


הרשות ביצעה חתכי בדיקה וחפירות ארכיאולוגיות מדגמיות, בהיקף 3 ריבועים, בצד הדרומי של הכביש בקרית שמונה. תוך כדי ביצוע חפירת הבדיקה ובהמלצת הרשות, שינתה מע"צ את תוכניות הרחבת הכביש, בקו הדיקור ובצמצום רוחב הכביש, כך שרוב השטח שנחפר בחפירה המדגמית הוצא מתוואי הכביש, ולכן לא היה טעם וצורך בהמשך החפירה עד לקרקע הבתולה.


הדרישה לחפור עד סלע האם או לקרקע בתולה הופיע במכרז. כל המידע שהיה בידי הרשות הועבר למע"צ והיה גלוי.
30. 
הרשות מעודדת השתתפות של מוסדות נוספים בביצוע חפירות הצלה. לאור הרצון לשנות מהותית את היחסים בין המכונים לרשות, הציע מנהל הרשות מסמך מדיניות, שהוצג בפני המועצה לארכיאולוגיה ומועצת הרשות. בקשר לשיתוף הפעולה עם מכוני המחקר החליט המנהל כצעד בונה אמון, להעביר חפירות למכונים באופני התקשרות שונים עם המכונים לארכיאולוגיה: חוזה שיתוף פעולה, חוזה לשכירת שירותים ארכיאולוגים, וחוזה להעברת עבודה מרשות העתיקות למכון. 


הרשות מציעה עתה לכל המוסדות האקדמיים המוסמכים, לבצע חפירות ארכיאולוגיות במדינה. 

31. 
בח'רבת אבריכא בוצעה חפירה לפי סעיף 31 לחוק. ביצוע החפירה היה פתוח לכל. 


חברת דרך ארץ ערכה מכרז לחפירות, והרשות נבחרה לבצע את העבודה. אוניברסיטת תל אביב הסכימה לבצע את החפירה במחיר שהוצע לה על ידי הרשות. באותו מועד טרם גובש נוהל העבודה עם המכונים לארכיאולוגיה, ולכן ההתקשרות לא עוגנה בהסכם.


תוואי כביש 7 תוכנן לעבור בתחום אתר עתיקות מוכרז. הרשות ערכה בדיקות מקדימות, במהלכן נחשפו שרידי ארכיטקטורה, כבשני סיד ואנומליות החשודות כקברים. לאור תוצאות הבדיקות המליצה הרשות  למע"צ לבחון שינוי התוואי או התכנון, באורח שימנע פגיעה בעתיקות. מע"צ החליטה להגביה את הכביש. 


השינוי אפשר מסירת החפירה לביצוע לידי אוניברסיטת תל אביב.

32. 
לדעת הרשות, תהליכי העבודה ברשות, הרמה המקצועית של עובדיה, וכללי האתיקה המחייבים אותם, מבטיחים קבלת החלטות מקצועיות ראויות. מועצת הרשות הנחתה את הנהלת הרשות להביא בפניה הצעות לניטרול  החשש לניגוד עניינים, לכאורה, בתיפקודה, מבלי לפגוע ברמה המקצועית וביכולתה למלא את תפקידיה הסטטוטוריים. 


הנהלת הרשות הכינה הצעה לפתרון הנושא. ההצעה תובא לאישור מועצת הרשות בישיבתה הקרובה, ותוצג בפני שרת החינוך. 

33.
הרשות נוקטת באמצעים שונים לצמצום חובות עובדיה: מניעת יצירת חובות חדשים בהקצאת זמן לארכיאולוגים לכתיבת הפרסום, מתן גמול פרסום לעובדים, מסירת חובות עבר של עובדים שפרשו לעובדיה ולארכיאולוגים אחרים, וצמצום חובות של ארכיאולוגים חיצוניים, על ידי מפגשים אישיים עם בעלי החוב, למציאת פתרונות לפרסום, ומניעת מתן רישיונות חפירה חדשים לבעלי חובות פרסום. 


מנהל הרשות מינה בחודש יולי 2003 ארבע ועדות, לבדיקת תהליך הפרסום ברשות העתיקות, כדלקמן: 1. ועדה להגדרת "פרסום מדעי מתאים" בראשות הסמנכ"ל לארכיאולוגיה, לקביעת המידע המינימאלי שהפרסום צריך לכלול. הוועדה נמצאת בשלבים הסופיים של עבודתה. המלצותיה תובאנה לדיון במועצה לענייני ארכיאולוגיה ברשות; 2. ועדה לבדיקת תהליך הכתיבה, עד הכנת החומר לפרסום; 3. ועדה לבחינת תהליך העבודה בתחום פרסומים; 4. ועדה להכנת תוכנית חירום לפרסום בשנת 2004, בראשות הסמנכ"ל לארכיאולוגיה. 


וועדות 2 ו-3, סיימו את עבודתן בחודש נובמבר 2003. הוועדות איתרו את הגורמים העיקריים לעיכוב בפרסום, חסמים ו"צווארי בקבוק", והמליצו על שיפור תהליכי העבודה, ברמת השטח ובמתכונת העבודה של בתחום הפרסומים של הרשות.


מיושמות טכנולוגיות חדשות - ציור ממצאים באמצעות מחשב, צילום דיגיטאלי, ושילוב תקליטורים.


ועדה 4 קבעה כי בשנת 2004 יפורסמו 4-5 מונוגרפיות, 4 חוברות של עתיקות, ו-3 מפות סקר. מנהלי היחידות הונחו להקצות זמן בתוכנית העבודה, לעובדים אשר פרסומיהם נקבעו בדרגת עדיפות גבוהה. 


הפרסום "חדשות ארכיאולוגיות" ישולב באתר האינטרנט של הרשות (חוברת 116 אמורה להתפרסם באינטרנט בחודש מאי 2004.


גורם מרכזי לעיכוב בפרסום, בעיקר של חפירות שבוצעו על ידי ארכיאולוגים צעירים, נעוץ בחוסר ניסיונם. כדי לסייע להם, מונו ארכיאולוגים בכירים במנחים, אשר ילוו אותם באופן צמוד בכל שלבי החפירה וכתיבת הפרסום. מהלך זה החל בשנת 2002, מתברר כמוצלח, ונושא פירות מידיים. 


בשנת 2003 גדל מספר הפרסומים לעומת השנים הקודמות: פורסמו 4 מונוגרפיות, שתי חוברות של עתיקות, 4 סקרי ים, וחוברת אחת של חדשות ארכיאולוגיות. 

36.
הממצאים הארכיאולוגיים נכללים בהגדרה של "נכסי צאן ברזל" של האומה, ואחד התפקידים החשובים של הרשות, הוא לשמור עליהם. הממצאים הארכיאולוגיים עוברים מיון ארוך ומורכב, מהחפירה ועד להגעת העתיקות למחסנים: מיון ראשוני בחפירה, על ידי הארכיאולוג החופר, מיון לפני עיבוד הממצאים, ומיון, לפני העברת הממצאים למחסנים. לדעת חלק מהארכיאולוגים, יש לשמור את כל הממצאים הנמצאים בחפירות, כיון שבעתיד ניתן יהיה להפיק מידע מהממצאים, שלא ניתן להפיקו בכלים העכשוויים.


הרשות  שכרה בשנת 2003  מחסנים בבית שמש, ששופצו והותאמו במיוחד לאפסון הממצאים, ולקליטת ממצאים מחפירות, שטרם הועברו לאוצרות המדינה.


קטנו גם העלויות לשכירת המחסנים. 

40. 
מועצת הרשות פועלת בהרכב חסר, דבר המקשה על תפקודה השוטף ועל תפקוד ועדותיה. יו"ר המועצה פועל למינוי חברים נוספים למועצה, בתיאום עם משרד החינוך. המועצה עוסקת בנושאים מהותיים של פעילות הרשות, כגון: שמירת עתיקות, הכרזה על אתרי עתיקות, טיפול באוצרות המדינה ואישור תקציב הרשות, ומנהלת מעקב שוטף אחר פעילותה. 


יו"ר המועצה ביקש מיושבי ראש הוועדות הקבועות, להגדיל את מספר פגישות הוועדות. 

רשות שדות התעופה
הפעלת מעברי גבול יבשתיים

הגוף המבוקר:  רשות שדות התעופה

א. 
ריכוז ממצאי הביקורת

1. 
בתקנות רשות שדות התעופה (אגרות במסופי המעבר היבשתיים), התשנ"ה-1994, נקבע גם כי אדם היוצא ממסוף המעבר היבשתי בטאבה אל אזור טאבה בלבד, אשר אינו נוסע משם לאזור אחר במצרים, יהיה פטור מתשלום אגרה . למעשה הפטור ניתן לאורחי מלון "הילטון טאבה" בלבד. הרשות איננה מנהלת רישום של מקבלי פטור, ובעת כניסתו חזרה לישראל אין הרשות דורשת מנוסע שקיבל פטור, כל הוכחה לאימות ההצהרה. יש אפוא אפשרות של ניצול לרעה של הפטור מתשלום אגרת מעבר באזור טאבה ושל הפסד הכנסות לרשות. לדעת משרד מבקר המדינה, על הרשות לשקול לפנות למשרד החוץ כדי להסדיר את סדרי הבקרה במסוף טאבה ברמה הבין-מדינתית, באופן שבית המלון שלגביו חל הפטור יספק אישורים לאורחיו לצורך קבלת הפטור מאגרה. 

2. 
במטה המסופים לא הוכנה תכנית עבודה רב-שנתית לתפעול המסופים. בלעדיה אין המטה יכול לבדוק את פעילותו של כל מסוף ולקבוע אם עמד ביעדים שהציב לעצמו, ואם פעל לשם כך ביעילות. 

3. 
לא נקבעו נהלים מיוחדים לפיקוח ובקרה על המסופים, ולא הוכנה תכנית ביקורת. מטה המסופים ביקר במסופים לשם פיקוח בצורה אקראית, ולא נכתבו דוחות בעקבות ביקורים אלו. 

4. 
הרשות לא קבעה מדדים איכותיים וכמותיים ויעדים לשיפור השירות לציבור ולא קבעה כללים להנעת עובדים לצורך זה; לא גובשה אמנת שירות, ולא נעשו סקרי שביעות רצון בקרב נוסעים ובקרב נהגי המשאיות.

5. 
בשנים 2001 ו-2002 היו באולם הכניסה של הנוסעים הפלסטינים במסוף אלנבי 13 תקלות שהשביתו את מכונת השיקוף. שבע פעמים ארך זמן ההגעה של הטכנאי יותר מ-24 שעות: יומיים עד חמישה ימים. בשש מעשר השבתות המכונה שבאולם היציאה של הנוסעים הפלסטינים הגיע הטכנאי אחרי 24 שעות, ובמקרה אחד הגיע טכנאי אחרי שלושה ימים.

6. 
מאז שנת 2000 ועד מועד סיום הביקורת, נובמבר 2003, חסרו עובדי קבלן לשירותי שמירה ואבטחה (קבלן) בחלק מימי החודש ברוב המסופים בכ-27 מ-39 חודשים, כלומר בכ-70% מהתקופה. כתוצאה מכך, לפי מסמכי הרשות, נפגעה בשנת 2001 פעילות המסופים. 

7. 
ההנחיות שנתן הסמנכ"ל להקלות בשיעור הקנסות שנקבעו בחוזה עקב אי-מילוי תקני שעות עבודה, לא הובאה לידיעת הממונה על חטיבת כלכלה ותקציבים ברשות, שהוא על פי החוזים בא כוח הרשות בעניינים כספיים. בפועל היו סכומי הקנסות אף נמוכים מהסכומים שהתחייבו מהנחיות הסמנכ"ל. מכאן שהרשות לא הייתה עקבית בגובה ההנחות שנתנה לקבלן, ואף לא ניתנו הנמקות לשיעורי ההנחות השונים שנתנה. מן הראוי שבכל מקרה בו ניתנת הקלה החורגת מתנאי החוזה תינתן ותתועד הנמקה לכך. 

8. 
במסוף אלנבי הועברו מספר עובדים לעבוד בקביעות במחלקה אחרת במטלות מקצועיות מתחילת 2002; הרשות שילמה להם לפי התעריף לשעת עבודה לפי התפקיד שמילאו לפני העברתם (ראשי צוותים), ולא לפי התפקיד שביצעו למעשה. אין בדפי המעקב הידניים על נוכחות עובדים רישום המעיד על כך שעובדים אלה המשיכו למלא תפקיד של ראשי צוותים.

9. 
מתחילת 2002 הרשות שילמה לקבלן, בעבור שישה עובדים במסוף קרני, מחיר גבוה יותר מהתעריף לתפקיד שבו הועסקו עובדים אלו. הרשות שילמה לקבלן בגין עובדים אלו לפחות כ-2,800 ש"ח לחודש יותר ממה שהייתה אמורה לשלם לו.

10.
הרשות שילמה לקבלן בעבור מזכירת מנהל מסוף ובגין שתי עובדות שהועסקו במטה המסופים לפי תעריף מנהל תורן כולל כל ההטבות. סכומי התוספות בגין שלוש עובדות אלו מסתכמות 
בכ-100,000 ש"ח לשנה. 

11. 
בבדיקה שעשה משרד מבקר המדינה במסוף קרני ובמסוף אלנבי נמצא, כי בתקופה ספטמבר 2001 - אוקטובר 2002 הפסיקו 13 עובדים במקצועות הביטחון לעבוד לפני שהשלימו את תקופת העסקתם המזערית; הרשות לא קנסה את הקבלן.  ההחלטה שלא לקנוס את הקבלן לא מצאה ביטוי בכתב. הרשות לא נהגה בעניין זה בעקביות, ובארבעה מקרים אחרים באותה תקופה קנסה את הקבלן בגלל הפסקת עבודה של עובדי ביטחון באותם מסופים לפני השלמת התקופה המזערית. 

12. 
על פי הוראות הסמנכ"ל, העסיק הקבלן בתקופה אפריל - אוגוסט 2001 את עובד ג' כעוזר לסמנכ"ל לעניינים מיוחדים שתפקידו לסייע בגיוס עובדים למעברי הגבול. תפקיד זה לא הוגדר בחוזים עם הקבלן, ולא הוגדרו הכישורים הנדרשים לו. הרשות העבירה הזמנה לקבלן בגין העסקתו של עובד ג' רק באוגוסט 2001. בהזמנות לקבלן להעסקת עובד ג' לא צוינו הכישורים והניסיון הדרושים למילוי התפקיד. גם לא נמצאו מסמכים ברשות בנוגע לקביעת שכרו. במטה המסופים לא נמצא תיעוד באשר לתפקידים שהוטלו עליו.

13. 
עובד ד' עבד מטעם הקבלן משנת 1998 בתפקיד מנהל רחבה במסוף. בחוזה עם הקבלן נקבע כי תהיה עדיפות לקבלת עובדים הגרים באזור הדרום. לעובדים הגרים מרחק רב מהמסוף הקבלן אמור לספק הסעה ודיור על חשבונו. אשר לעובד ד', הסמנכ"ל אישר תשלום לקבלן בעבור שעה וחצי נסיעה של העובד לכל כיוון "בשל מיקום מגוריו הרחוק והזמן הרב אותו הוא מקדיש לנסיעות מדי יום". אישור הסמנכ"ל לתשלום זה מנוגד לחוזים אשר לפיהם התשלום לקבלן יהיה על פי שעות עבודה בפועל, והסעת העובדים או שיכונם קרוב למסוף הם באחריות הקבלן.

ב. תגובות המבוקר
רשות שדות התעופה
1. 
הרשות פנתה פעמים מספר למשרד החוץ, להשגת הסכמת מצרים להנהגת סדרי בקרה נאותים, בנושא הפטור מאגרה לעוברים לאזור טאבה. הרשות תפנה למשרד החוץ פעם נוספת, כהמלצת הביקורת.

2. 
תכנית האב למסופי המעבר, הוצגה בפני מועצת המנהלים של רשות שדות התעופה, במארס 2004. מתוכנית זו תיגזר עד סוף שנת 2004, תוכנית עבודה רב-שנתית.

3. 
בהתאם לתכנית האב למסופי המעבר, יוכנו עד סוף שנת 2004, נהלים מפורטים לפיקוח ובקרה על מעברי הגבול.

4. 
אמנת שירות תגובש בשנת 2004. בעקבותיה יערכו סקרי רמת שירות ושביעות רצון.

10. 
העסקת המזכירות במסגרת חברת השמירה הופסקה. בתיאום עם משרד האוצר, נקלטו המזכירות כעובדות הרשות.

11. 
בחוזה החדש, למתן שירותי שמירה ואבטחה, בתוקף מנובמבר 2003, לא מוגדרת תקופת העסקה מזערית.
רשות השידור
מכרזים למשרות, קידום ומינוי של עובדים והעסקת יועצים

הגוף המבוקר: רשות השידור
א. ריכוז ממצאי הביקורת
1. 
הרשות נהגה לפרסם מכרזים פומביים שהיו למעשה מכרזים פנימיים-פומביים, גם על משרות שכבר פורסם עליהן מכרז פנימי וועדת מכרזים לא מצאה מועמד מתאים למשרה, כדי לאפשר פעם נוספת לעובדי הרשות להגיש את מועמדותם, נוסף על מועמדים חיצוניים. פרסום מכרז פנימי-פומבי בדרך זו נוגד את נוהל משרות פנויות של הרשות. 

2. 
במאי 2002 פורסם מכרז פנימי-פומבי למנהל הטלוויזיה הישראלית וצוין בו, כי המועמדים יידרשו לעמוד במבחני התאמה חיצוניים. לאחר שוועדת מכרזים לא הגיעה להסכמה על המועמד הזוכה, פורסם מכרז פנימי למשרה זו בפברואר 2003 ובו לא הייתה הדרישה לעמידה במבחנים האמורים. פרסום המכרזים למנהל הטלוויזיה הישראלית ולמנהל הרדיו ללא הדרישה לעמידה במבחני התאמה נעשה בניגוד להחלטת הוועד המנהל מאוקטובר 2001 וממאי 2002. למשרת מנהל הטלוויזיה בערבית פורסם מכרז רק באוקטובר 2003  ולמשרת מנהל ערוץ 33 לא פורסם מכרז עד מועד סיום הביקורת בדצמבר 2003, בניגוד להחלטת הוועד המנהל מאוגוסט 2002. על הרשות לפעול על פי הנוהל, המשקף נכונה, לעניין זה, את חלוקת התפקידים בין הנהלת הרשות לוועד המנהל. 

3. 
הוועד המנהל דן כמה פעמים במהלך שנת 2002 בתנאי הסף הנדרשים מעובדי הרשות שניגשים למכרזים למשרות ניהול, אולם הוא לא הגיע להחלטה. מספטמבר ועד אמצע דצמבר 2002, בעיצומו של משא ומתן, בדבר השינויים בתנאי הסף המצוינים בהערה למכרזים, בין מנכ"ל הרשות לאיגוד המקצועי המייצג את עובדי הרשות בדירוג העיתונאים ובדירוג ההפקה, פרסמה הרשות מכרזים, חלקם מכרזים חוזרים, שהליך הבחירה בהם לא הסתיים וחלקם מכרזים חדשים. המכרזים היו למנהלי מחלקות, למנהלי חטיבות, למנהל הטלוויזיה הישראלית ולמנהל הרדיו, ובמרביתם נקבעו בהערה - שנועדה לעובדי הרשות שאינם בעלי השכלה אקדמית - תנאי סף חדשים, שונים מכפי שנקבע בהסכם מ-1996 לעדכון הסכם העבודה (להלן - תנאי הסף החדשים). בוטל התנאי בדבר מועד תחילת העבודה ברשות, ולא נקבע במקומו מספר קבוע של שנות עבודה ברשות. נדרשו תעודת בגרות במקום השכלה תיכונית מושלמת וותק בדירוג העיתונאים ברשות של עשר שנים במקום שמונה שנים. יוצא אפוא, שבמקום שלושה תנאי סף למועמדים ללא השכלה אקדמית נותרו שניים. לאחר פרסום המכרזים הוציא מנהל כוח אדם הודעות תיקון לכמה מהם. במכרזים אחדים הושבו חלקית התנאים שנקבעו בהסכם מ-1996, במקצתם הייתה חזרה מלאה לאותם תנאים, ולא תוקנו שני מכרזים, שבהם צוינו תנאי הסף החדשים. לאחר פרסום הודעות התיקון פרסמה הרשות מכרזים נוספים בהם נקבעו שוב תנאי הסף החדשים. יצוין, כי השינויים בתנאי הסף במכרזים שפורסמו במחצית השנייה של שנת 2002 לא אושרו בידי הוועד המנהל. לאחר פרסום המכרזים הוציא מנהל כוח אדם הודעות תיקון לכמה מהם. במכרזים אחדים הושבו חלקית התנאים שנקבעו בהסכם מ-1996, במקצתם הייתה חזרה מלאה לאותם תנאים, ולא תוקנו שני מכרזים, שבהם צוינו תנאי הסף החדשים. לאחר פרסום הודעות התיקון פרסמה הרשות מכרזים נוספים בהם נקבעו שוב תנאי הסף החדשים. יצוין, כי השינויים בתנאי הסף במכרזים שפורסמו במחצית השנייה של שנת 2002 לא אושרו בידי הוועד המנהל. 

4. 
באוקטובר 2003, לאחר שהוועד המנהל אישר את ההסכם, פרסמה הרשות 38 מכרזים פנימיים, בהם מכרזים חוזרים, למשרות של מנהלי חטיבות ומנהלי מחלקות ברדיו ובטלוויזיה, בדירוגים מקצועיים שונים. במכרזים למשרות בדירוג העיתונאים צוינו בהערה תנאי הסף שנקבעו בהסכם מ-2003. במכרזים לא נדרשה עמידה במבחני התאמה, בניגוד להחלטת הוועד המנהל מאוקטובר 2001, חוץ מבמכרז למנהל הטלוויזיה בשפה הערבית. הביקורת העלתה, כי במכרז למשרת מנהל הטלוויזיה בשפה הערבית צוינו בהערה תנאי הסף שנקבעו בהסכם מ-1996, ולא נדרשה בהערה השכלה אקדמית, בניגוד להסבר שנתן יו"ר הוועד המנהל למשרד מבקר המדינה. במצב דברים זה, עובד הרשות שעבד בה יותר מ-20 שנה, שיש לו שמונה שנות ותק מקצועי בלבד ואין לו תעודת בגרות, יכול להיבחר לתפקיד הבכיר של מנהל מדיום, ויכול שיהיה בעל ניסיון מקצועי קטן (שמונה שנים) מזה של מנהל חטיבה או מנהל מחלקה (עשר שנים), וכל יתרונו יהיה בשנות הוותק ברשות. לדעת משרד מבקר המדינה, האפשרות של קבלת עובדים ללא השכלה אקדמית לדירוג העיתונאים ברשות, פותחת פתח לבחירת עובדים כאלה במכרז למשרות ניהול. על הרשות לתת את הדעת לכך כשהנושא יעלה לדיון עם סיום ההסכם מ-2003 ולקראת החתימה על הסכם חדש עם אגודת העיתונאים, ולהביא בחשבון את הכללים הנהוגים בשירות המדינה. זאת ועוד, ההערה במכרזים פנימיים-פומביים, ובה תנאי סף שונים המקלים עם עובדי הרשות לעומת אלה הנדרשים ממועמדים חיצוניים, בשל השמטת הדרישה בדבר שנות הוותק בעבודה ברשות והשארת הדרישה להשכלה תיכונית בלבד, אינה מתיישבת עם עקרון התחרות השוויונית בין מתמודדים באותו מכרז. 

5. 
במשרות של 17 עובדים בדירוג העיתונאים ובדירוג ההפקה נעשה השינוי במתח הדרגות בדילוג על רמה אחת מהרמות שנקבעו בהסכמים, ובמשרות בדירוג ההפקה של 4 עובדים - בדילוג על שתי רמות. תאור התפקיד של מרבית העובדים האלה לא שונה. עוד העלתה הבדיקה, שכ-430 (כ-25%) מהעובדים קודמו בדרגה בשנת 2002, וכ-240 עובדים (15%) קודמו בדרגה מינואר ועד ספטמבר 2003. קידומם של כ-90 עובדים בשתי השנים נעשה כעבור פחות משנתיים מקבלת הדרגה הקודמת, כ-40 מהם מדורגים בדירוג העיתונאים. 35 מהעובדים שקודמו בקצב מואץ קודמו כעבור 14-18 חודשים מקבלת הדרגה הקודמת, 24 כעבור שנה מקבלת הדרגה הקודמת ו-8 - כעבור פחות משנה. השאר קודמו כעבור 19 עד 23 חודשים מקבלת הדרגה הקודמת. 23 עובדים קודמו בדרגה הן בשנת 2002 והן בשנת 2003, 14 מהם קודמו בשתי דרגות בתוך שנתיים עד שנתיים ושלושה חודשים, 12 מהם צלמי טלוויזיה, שהועברו בשנת 2002 ממעמד ארעי למעמד קבוע. הצלמים קודמו בפרק הזמן האמור מדרגה 39 לדרגה 41, שהיא דרגה אחת מעל דרגת השיא של משרתם, והיא אפוא דרגה אישית. קידום בדרגות כעבור פחות משנתיים מקבלת הדרגה הקודמת הוא קידום מואץ אף יותר מזה המתחייב לפי ההסכם בדבר מסלולי הקידום של העיתונאים שנחתם 
ב-1996 והענקת דרגה אישית 41 בדירוג העיתונאים שמורה לעובדים מצטיינים, על פי תקנות דרגות אישיות. בתשובתה למשרד מבקר המדינה מנובמבר 2003 הסבירה הרשות, כי הצלמים קודמו בהליך יוצא דופן, שכן עד שנת 1994 הם היו עובדי חברות פרטיות, אולם לאחר שבית הדין הארצי לעבודה פסק כי מתקיימים יחסי עובד ומעביד בינם לבין הרשות, התעורר הצורך להתאים את דרגותיהם לוותק המצטבר שלהם ולהתאים את מתח הדרגות של משרתם לזה של עובדים קבועים ברשות העוסקים במקצועות מקבילים. תשובת הרשות מעוררת תהיות נוכח העובדה שבשנים 1994-1995 היא קלטה צלמים נוספים שעליהם חלה אותה פסיקת בית הדין הארצי לעבודה, אך בשנים 2002-2003 הם לא קודמו קידום מואץ כמו זה של 12 הצלמים האמורים לעיל, אף על פי שהיו בדרגה 38 או 39 בדירוג העיתונאים. מה גם, שהקידום נעשה כשמונה שנים ויותר לאחר הפסיקה האמורה ולאחר קליטת העובדים ברשות. 

6. 
במרס 2002 מונה מנהל הערוץ למנכ"ל זמני של הרשות וביוני מונה למנכ"ל קבוע. נמצא, כי בעת ששימש המנכ"ל כמנהל הערוץ, הוא מינה במינוי בפועל, באישור המנכ"ל הקודם, את עובדת ג' ועובד ד' לתפקידי ניהול ברמה של מנהלי מחלקות. לעובדת ג' נקבעו תנאים נלווים של מנהל חטיבה. על יסוד החלטת הוועד המנהל באוקטובר 2001 כי תקופת ההקמה של הערוץ הסתיימה וכי הוא יקיים דיון עד דצמבר אותה שנה, שיעסוק, בין היתר, בייעודו של הערוץ, תקן המשרות, מצבת העובדים ואופן העסקתם, אישר המנכ"ל הקודם של הרשות את המינויים בפועל אך התנה אותם באישור המבנה הארגוני של הערוץ. המנכ"ל הנוכחי מינה את שני העובדים באוקטובר 2002 במינוי קבע לתפקידים שמילאו במינוי בפועל, אף על פי שהוועד המנהל לא אישר את התקנים והמבנה הארגוני של הערוץ.

7.  
קידום מואץ, של עשרות רבות של עובדים בדרגה או בשתי דרגות כעבור פחות משנתיים ולעתים אף פחות משנה, ממועד קבלת הדרגה הקודמת, כפי שנעשה  ברשות השידור, אינו על פי המתחייב מההסכמים עם נציגויות העובדים בדבר מסלולי הקידום. זאת ועוד, חלק מהעובדים שמונו במינוי בפועל הועלו בדרגה, דבר שאינו עולה בקנה אחד, לכאורה, עם נוהל הרשות בדבר "מינוי בפועל", הקובע, כי מינוי כזה אינו מקנה זכות לעובד להעלאה בדרגה. מינויי קבע למשרות הטעונות מכרז ברשות יש לעשות באמצעות מכרז. 

8. 
בחודשים ספטמבר-נובמבר 2002 התקשרה הרשות עם חמישה יועצים בחוזים קבלניים לקבלת שירותי ייעוץ: יועץ לענייני פרסום וקידום מכירות; יועצת תקשורת ותדמית; יועץ לטכנולוגיית המידע; יועצת כלכלית בתחום השכר, הסכמי עבודה ופרישה, התייעלות וניצול כוח אדם; ויועץ לקידום פרויקט שערי צדק. סכומי ההתקשרות שנקבעו בחוזים עם היועצים היו בין 240,000 ש"ח ל-374,000 ש"ח (כולל מע"מ) לשנה. מבקר המדינה בדק את סדרי ההתקשרות עם יועצים אלה  וקבע כי הרשות התקשרה  עם היועצים בניגוד לחוק חובת המכרזים ולא הפסיקה את ההתקשרויות עם כל היועצים, כפי שהחליט הוועד המנהל באוגוסט 2003. הרשות המשיכה להעסיק את היועץ לטכנולוגיית מידע ואת היועצת לענייני שכר והסכמי עבודה על ידי הארכת תוקף החוזים אתם. הארכת תוקפו של החוזה עם היועצת לענייני שכר נעשתה בדיעבד, כשלושה חודשים לאחר שפג תוקפו. החוק קובע את תפקידי המוסדות המנהלים: תפקידי המליאה הם, בין היתר, לדון בדוחות של הוועד המנהל ושל המנכ"ל על פעילותה השוטפת של הרשות ולקבוע מסקנות, ותפקידו של הוועד המנהל, בין היתר, לפקח על ביצוע התקציב המאושר של הרשות. לדעת משרד מבקר המדינה, מצב שבו הגוף המפקח והגוף המפוקח משתמשים בשירותיו של אותו עוזר (היועץ לקידום פרויקט שערי צדק), עלול לטשטש את הגבולות ואף ליצור חשש לניגוד עניינים בתפקודו של העוזר. על הרשות להקפיד על הפרדה מובהקת בין פעילות המוסדות המנהלים לפעילות הנהלת הרשות, ובכלל זה הפרדת השירותים הניתנים להם. בתשובתו למשרד מבקר המדינה בדצמבר 2003 הודיע יו"ר הוועד המנהל, כי בעקבות הביקורת ונוכח העברת פרויקט שערי צדק לטיפולו של משרד האוצר הופסקה העסקתו של העוזר לעניינים מיוחדים של המנכ"ל בסיוע ליו"ר בעניין זה. 

ב. תגובות המבוקר
רשות השידור
1. 
דרך פעולה זו, נהוגה ברשות השידור מזה שנים רבות. היא התגבשה לכדי נוהג מול האיגודים המקצועיים.

2. 
הרשות תקפיד מעתה לכלול את דבר קיומם של המבחנים, בעת פרסום מכרז, לכל תפקיד בכיר.

3.
 ב-1.10.2003 דן הועד המנהל בשינוי תנאי הסף למכרזים, ואישר תנאי סף חדשים, על פי ההסכם מחודש מארס 2003.

4. 
בהסכם מחודש מארס 2003, ובהחלטת הוועד המנהל מ-1.10.2003 צוין, כי תוקף ההסכם יהיה לסבב המכרזים הנוכחי, ועד לסוף שנת 2004 בלבד. עם סיום סבב מכרזים זה, יערך משא ומתן עם הארגונים היציגים של העובדים, לקביעת תנאי סף חדשים למכרזים.

6. 
הרשות תקיים מכרז לתפקיד מנהלת מדור.

 7. 
קידומם המואץ של צלמים, אשר עבדו בעבר ברשות השידור, הינו בעקבות פסיקת בית הדין הארצי לעבודה. הרשות תפעל לאיוש כל משרות הניהול בדרך של מכרז.

8. 
מתוקף תפקידה, נושאת היועצת המשפטית לענייני הסכמי שכר, חלק מרכזי בהליכים אלו. הפסקת ההתקשרות עמה במועד זה, עלולה לעכב ולפגום במהלך כולו. בנסיבות אלו הוארך ההסכם עמה, עד ליום 15.04.2004, בהנחה כי עד למועד זה, יסתיים המשא ומתן.



חלק ג'
"לקט מעקבים"

אחר ביצוע

החלטות ממשלה ותיקון ליקויים





פיקוח, בקרה ואבטחת מידע

 ועדות היגוי למחשוב
דו"ח  47
החלטת ממשלה בק/9 - 20.3.1997

א. 
המנהל הכללי בכל משרד ממשלתי יקים ועדת היגוי לכל פעולות המחשוב, להלן "הוועדה". תפקידי הוועדה יהיו: הנחיית פעילות המחשוב והתקשורת, גיבוש סידרי תכנון, בקרה ופיקוח על פיתוח ורכש מערכות מידע במשרד, גיבוש לוחות זמנים, גיבוש תקציבים, תפישות מחשוביות לעבודת המשרד, סדרי קדימויות ואבטחת מידע.

ב. 
בראש "הוועדה" יעמוד המנהל הכללי של המשרד או הסמנכ"ל למינהל וחבריה יהיו: מנהל מערכות המידע במשרד, קצין הביטחון, היועץ המשפטי, חשב המשרד, המבקר הפנימי, קצין התקציבים, הממונה על אבטחת המידע במשרד ומנהל היחידה לאבטחת "מידע רגיש" במשרד ראש הממשלה.


הממונה על ה"רשומות" במשרד, ונציג החשב הכללי במשרד האוצר יוזמנו לישיבות "הוועדה" על-פי הצורך.

ג.
יחידות המחשוב המשרדיות יפעלו בהתאם לחוקים, התקנות והנהלים החלים על תחום זה.

ד. 
"הוועדה" תשמש כוועדת היגוי לאבטחת "המידע-הרגיש", שאינו ביטחוני, במשרד.

ה. 
תכנית העבודה של "הוועדה" תכלול, בין היתר:

1) 
קביעת מדיניות אבטחת המידע

2) 
סיווג  ומיפוי "המידע-הרגיש"

3) 
אישור תוכנית אבטחת המידע של המשרד ותיקצובה

4) 
מעקב אחר יישום תוכנית האבטחה.

ו. 
החשב הכללי במשרד האוצר יעגן עקרונות החלטה זו בתכ"ם ובנוהל מפת"ח.

ז. 
האגף לביקורת המדינה יקיים מעקב ובקרה במשרדי הממשלה השונים בנושאים אלה.

ביצוע ההחלטה

משרד ראש הממשלה - אגף בכיר - ביקורת המדינה וביקורת פנימית
בהתאם לסעיף ז' להחלטה לעיל, הכין האגף הבכיר לביקורת המדינה וביקורת פנימית, דיווח מקיף לתקופה אוגוסט 2003 - פברואר 2004.

עיקרי הממצאים

דו"ח מעקב זה שהכין האגף, בא לסכם את הפעולות שהתקיימו בועדות ההיגוי למחשוב, שהוקמו בהתאם להחלטה דלעיל. הדוח מתייחס לתקופה אוגוסט 2003 - פברואר 2004.

 
מניתוח הממצאים מתברר:

1. 
הוקמו ופועלות ועדות היגוי בכל המשרדים והגופים הציבוריים. 

2. 
בגופים הבאים הוקמו ועדות, אך אינן פעילות כמתבקש: משרד הביטחון, משרד הפנים, משרד התעשייה, המסחר ותעסוקה, מינהל מקרקעי ישראל, שירות התעסוקה, המוסד לביטוח לאומי.

3. 
הנושאים שנדונו בוועדות ההיגוי הינם: 

א.
אישור תוכניות העבודה ומעקב אחר ביצוע תכניות שאושרו
ב.
קביעת מדיניות אבטחת מידע
ג.
תוכניות התאוששות מאסון ופתרונות גיבוי

ד.
חוקי מחשב ורישום מאגרי מידע
ה.
האינטרנט והדואר האלקטרוני
ו.
רכש ציוד ותוכנות
ז.
פיתוח מערכות חדשות, מחשוב תהליכים ואיחוד יחידות מחשב
ח.
התקשרויות עם חברות פרטיות בנושאים: תחזוקה וכוח אדם
ט.
הרשאות גישה ושימוש 
י.
"ממשל זמין" וביצוע החלטות הממשלה לגבין.
4. 
לא נדונו, במידה מספקת, הנושאים הבאים:

1. פיתוח מודעות למושג "מידע רגיש שאינו ביטחוני" 
2. דיון ב"נהלי מסגרת" החדשים, אשר הופצו למשרדי הממשלה על ידי האגף לביקורת המדינה וביקורת פנימית, שבמשרד ראש הממשלה
3. יישומים ביומטריים בשירות המדינה

4. ביקורת על אירועים חריגים
5. הגנה מפני וירוסים ותוכנות פוגעניות
6. הכשרת נאמני אבטחת מידע.
הרכב הוועדות והנושאים שנדונו

להלן פירוט הרכב הוועדות והנושאים שנדונו בהן. הנתונים מעדכנים את דיווח האגף, שראה אור ב"הערות ראש הממשלה" מספר 54א, מ-30 בספטמבר 2003.

 

משרד ראש הממשלה
 
יו"ר ועדת ההיגוי: סמנכ"לית בכירה למינהל ומשאבי אנוש.

 
חברים: יועצת משפטית (או נציג מטעמה), חשבת המשרד, ראש אגף ביטחון, ראש אגף תקשוב, תקציבנית, מבקרת הפנים, ממונה על אבטחת מידע באגף הביטחון, ומנהלת היחידה לביקורת ואבטחת מידע רגיש.

 
בין הנושאים שנדונו: סקירה ודיווח על פעילות שוטפת, קביעת מדיניות אבטחת המידע במשרד, הדרכת העובדים, ופתרונות גיבוי.

משרד האוצר (ראשי)

במסגרת פרוייקט מרכב"ה הוקמה ועדת היגוי עליונה, אותה מרכז סגן בכיר לחשב כללי. בהתאם הוקמו ועדות לפי תחומים מקצועיים, ובשל כך התבטל צורך בקיומה של ועדת היגוי למחשוב משרדי. 

על פי החלטת ממשלה מספר בק/13 מיום 15.06.2003, יש לדווח על כל פעילות של ממשל זמין ומרכב"ה כל חצי שנה לקבינט החברתי כלכלי, ובהתאם הועבר דיווח בחודש נובמבר 2003. בנושא מדיניות אבטחת מידע, מוקם במשרד פורום אבטחת מידע, בעקבות דוח ביקורת בנושא.

משרד האוצר - נציבות מס הכנסה ומיסוי מקרקעין

יו"ר ועדת ההיגוי: המשנה לנציבת מס הכנסה.

חברים: סגן נציבת מס הכנסה למינהל ומשאבי אנוש, סגן נציבת מס הכנסה לגבייה ומודיעין, סגן נציבת מס הכנסה למיסוי מקרקעין, מנהל שירות עיבודים ממוכנים, מנהלת אגף שומה, ומנהלת תחום אבטחת מידע בנציבות מס הכנסה ומיסוי מקרקעין.

נושאים שנדונו: מדיניות של פתיחת יישומים שונים לשימוש הציבור באמצעות האינטרנט, כגון תשלום באמצעות כרטיסי אשראי, פרסום פרטי אישור ניכוי במקור, מיכון דו"חות כספיים, בניית סימולטור לחישוב מס; מדיניות אבטחת מידע, מידור שאילתות, דיון בנושא "מידע רגיש", סיווג ומיפוי מאגרי מידע, ורישום ברשם המאגרים.
המשרד לאיכות הסביבה

יו"ר ועדת ההיגוי: סמנכ"ל בכיר למינהל ומשאבי אנוש.

חברים: מנהלת מערכות מידע, ממונה על אבטחת מידע, קצין ביטחון, נציגת היועצת המשפטית, חשבת המשרד, ומבקרת הפנים.

נושאים שנדונו: תוכנית התאוששות מאסון, תהליכי רכש ציוד, המשך ביצוע סקר סיכונים, מערך הגיבוי המשרדי, מכרז מיקור חוץ, רישום מלאי המחשוב, וקביעת קריטריונים לקבלת ציוד מחשב.
המשרד לביטחון הפנים

יו"ר ועדת ההיגוי: סמנכ"ל בכיר למינהל ומשאבי אנוש.

חברים: יועץ משפטי, ראש ענף ביטחון, ראש מחלקת תקינה, ראש יחידת מחשב, ונציגת חשבות.

נושאים שנדונו: שינוי חקיקה לקבלת קבילות שוטרים וסוהרים במדיה דיגיטלית, עדכון אתר האינטרנט, העלאת אתר יום העצמאות הקרוב, עיצוב פרוייקט שער 2004, קישור המשרד למשטרת ישראל, ומחשוב יחידת קבילות.

משרד הבינוי והשיכון

יו"ר ועדת ההיגוי: מנכ"ל המשרד.

חברים: סמנכ"ל בכיר לתיאום ותכנון, מנהלת נכסים ודיור, יועצת משפטית, סגן היועצת המשפטית, תקציבאית, סגן מנהל אגף אכלוס, סמנכ"ל בכיר לאכלוס, מנהל אגף למידע וניתוח כלכלי, מנהל אגף לביקורת פנים, מנהלת אגף פרוגרמות, מנהל אגף מחשוב, מנהלת אגף בכיר מערכות מידע, ויועץ מחשוב. 
נושאים שנדונו: סקירת פעילות בנושא מיקור חוץ: הכנת מסמכים, מפרט המכרז, טיוטת חוזה, שיקולי העברת בעלות על הציוד והתוכנה, מיקום המחשב המרכזי, ושמירה על רצף השירות במעבר לספק החדש. 

משרד הבריאות

יו"ר ועדת ההיגוי: סמנכ"ל בכיר למינהל ומשאבי אנוש.
חברים: סמנכ"ל לתכנון, תקצוב ותמחור, סמנכ"ל להסברה ויחסים בינלאומיים, חשב המשרד, מבקר פנים, מנהל אגף לשירותי מידע ומחשוב, מנהל אגף אבטחת מידע ונציגת הלשכה המשפטית.

נושאים שנדונו: אירועי אבטחת מידע, קורס נאמני אבטחת מידע, יישום אבטחת מידע במשרד,  תקן אבטחת מידע  7799, הרשאות המשתמשים והגבלות גישה לנתונים, שימוש באינטרנט, אבטחת מידע בפרויקט "נמר", וגישה מרחוק ליישומים. 
משרד החוץ

יו"ר ועדת ההיגוי: סמנכ"ל בכיר למינהל ומשאבי אנוש.

חברים: ראש חטיבת תקשוב, ראש חטיבת תיאום ומינהל, ראש לשכת מנכ"ל, סגן ראש חטיבת ביטחון, מנהל מחלקת מחשוב, מנהל מחלקת עובדים, נציג הלשכה המשפטית, המבקר הפנימי, ונציג מחלקת מידע ואינטרנט.

נושאים שנדונו: רשת עולמית "שמורה" ו"נועם" בנציגויות - הכנת תוכנית עבודה, לימוד מרחוק, שימוש ברשת בלתי מסווגת ובדואר אלקטרוני - שימוש נאות בדואר אלקטרוני, אפשרות לחסימת אתרים, והתנעת פרוייקט מרכבה - הקמת ועדת היגוי וצוותי עבודה.
משרד החינוך התרבות והספורט

יו"ר ועדת ההיגוי: מנכ"לית המשרד.

חברים: מנהלת מינהל תקשוב ומערכות מידע, סמנכ"ל ומנהל מינהל כלכלה ותקציבים, יועצת בכירה למנכ"לית, מנהל האגף לביטחון, ממונה על אבטחת מידע, מנהלת טכנולוגיות, סגן מנהל אגף א' לביקורת, ומרכז בכיר על פיקוח תקציבי.

נושאים שנדונו: אבטחת מידע - פיזית ולוגית, יצירת איזון בין שלושת המרכיבים: רמת הסיכון, עלות נדרשת כדי לספק רמת אבטחה סבירה, ורמת השירות הנדרשת שעלולה להיפגע כתוצאה מהכנסת אמצעים לאבטחת מידע; תוכנית התאוששות מאסון, מידע רגיש: הגדרה, סקירה, מיפוי וסיווג המידע הרגיש במשרד, העקרונות להגנה על מידע רגיש; עקרונות פעולה לקביעת מדיניות אבטחת מידע: תהליך ניהול הסיכונים, שלבים מרכזיים בתוכנית אבטחת מידע, הנושאים המרכזיים לטיפול במסגרת התוכנית לאבטחת מידע; סקירת הפעילות המתבצעת במשרד בתחום אבטחת המידע, תוכנית פעולה שנתית, וביצוע סקרי סיכונים בשנת התקציב 2004. 

משרד המשפטים

יו"ר ועדת ההיגוי: המשנה ליועץ המשפטי לממשלה.

חברים: סמנכ"ל המשרד, מנהל אגף ארגון ותקצוב, נציג ועדת ענ"א מרכזית, מנהלת אגף לרישום והסדר מקרקעין, הסניגורית הציבורית הארצית, רשם הפטנטים, סגן רשם הפטנטים, היועץ המשפטי של משרד המשפטים, חשב המשרד, האפוטרופוס הכללי, נציג פרקליטות המדינה, מנהל אגף למערכות מידע, דובר המשרד, ועוזר למנכ"ל.

נושאים שנדונו: סינון גלישה באינטרנט, סיכום פעילות בשנת 2002 ותוכנית עבודה לשנת 2003, היערכות לשעת חירום, טכנולוגיות המחשוב במשרד המשפטים היום ובעתיד, פרוייקט מרכב"ה, הצגה ראשונית של תוכנית עבודה לשנת 2004, סקירת הפרוייקטים בביצוע, הצגת תשתית ENTERPRISE CONTENT MANAGEMENT, התכנון האסטרטגי במשרד בנושא המחשוב, אתר האינטרנט של המשרד, פרוייקט הדרכה מקיף, יישום מערכת לרישום ומעקב אחר דרישות רכש, פרסום נהלים לשימוש באינטרנט, אבטחת מידע בגישה מרחוק, שליחת פקסים באמצעות מחשב, והקמת אתר בשפה הערבית לבתי הדין השרעיים.
הנהלת בתי המשפט

יו"ר ועדת ההיגוי: מנהל בתי המשפט.

חברים: נשיא בית המשפט המחוזי בתל אביב, נציגי בית המשפט המחוזי בירושלים, שופט ראשי בית הדין לעבודה בתל אביב, סגן נשיא בית המשפט רמלה, סמנכ"ל או"ש מחשוב ומידע, סמנכ"ל בכיר למינהל, יועץ משפטי, מנהל אגף תקציבים, מנהל המנ"ת, מזכיר ראשי בית משפט שלום בתל אביב, ומזכיר ראשי בתי משפט מחוז המרכז.

נושאים שנדונו: מימוש תוכנית מחשוב 2000, עיצוב עבודת בתי משפט ללא נייר, טיפול בתוכנית עבודה ולוחות זמנים, קביעת סדרי עדיפויות במחשוב מערכות, ניתוח ובקרה על פתרונות מחשוב מוצעים, לימוד פתרונות מחשוב של בתי משפט במדינות אחרות, משמעות העבודה עם תיק אלקטרוני, פתיחת תיקים והגשת מסמכים ותביעות בתקשורת, תהליכי עבודה במערכת, בקרה בשלבי אפיון המערכות, אבטחת מידע, שינויים ארגוניים הנובעים מהמחשוב, מתן שירות לציבור: בתקשורת דרך האינטרנט, עמדות מידע, מרכז מידע; הפצת מועדי דיונים והחלטות באינטרנט ובפקס, זרימת מידע במערכת WORK FLOW, תשלום באמצעות האינטרנט, סריקת תיקים בהוצאה לפועל, דוחות סטטיסטיים, ומערכת "אוליב".

המשרד לקליטת העלייה

יו"ר ועדת ההיגוי: מנכ"לית המשרד.

חברים: מנהל אגף מערכות מידע, קצין ביטחון, היועץ המשפטי, חשב המשרד, מבקר פנימי, ממונה אבטחת מידע, ומנהל אגף תקציבים.

נושאים שנדונו: השתלבות המשרד בפרוייקט מרכב"ה, הקמת ועדת היגוי לפרוייקט מרכב"ה, בחינת תעודת עולה, סקירה והתנעת פרוייקט כרטיס חכם, אומדן תקציב לפרוייקט "מידע ישיר לעולה", דרישות תקציב לשנת 2003 ו-2004, היערכות האגף ליישום פרוייקט מרכב"ה, אפיון מערכת ניהול מסמכים, רעיונות לעידוד העלייה, המלצות לשילוב המחשוב בעידוד העלייה לישראל, סקירת פרוייקטים מתוכננים: תרגום אתר האינטרנט לשפה הצרפתית, ממשל זמין וכרטיס תשלומים לעולים, מערכת דיווח מידע להנהלה, נהלי מסגרת לאבטחת מידע, יישום נושאים חדשים באתר האינטרנט, מדיניות אבטחת מידע, תיק עולה באינטרנט, ממשל זמין - היבטי אבטחה, וביצוע החלטות ממשלה בשנת 2003.

משרד הרווחה

יו"ר ועדת ההיגוי: סמנכ"ל בכיר למינהל ומשאבי אנוש.
חברים: מנהל אגף בכיר למערכות מידע וענ"א, מנהל אגף ביטחון, נציג הלשכה המשפטית, חשב המשרד, מנהל אגף לביקורת פנים, מנהל תחום תקציבים, וראש גף ניתוח מערכות ואבטחת מידע ואיכות.

נושאים שנדונו: בעקבות פיצול משרד העבודה והרווחה ושינויים בכוח אדם שחלו במשרד, הוועדה לא התכנסה בשנת 2003. כתב מינוי חדש נמצא בהכנה. תוכניות העבודה למחשוב מאושרות על ידי הנהלת המשרד בראשות המנכ"ל מדי שנה, לקראת שנת תקציב הבאה. 
משרד התחבורה

יו"ר ועדת ההיגוי: סמנכ"ל בכיר לתכנון וכלכלה.

חברים: עוזר לסמנכ"ל בכיר יבשה - מזכיר הוועדה, היועצת המשפטית, חשב המשרד, מנהלת אגף בכיר מערכות מידע, ראש אגף אבטחת מידע, מנהלת השירות המטאורולוגי, קצין ביטחון, והמבקר הפנימי - משקיף.
נושאים שנדונו: פרוייקט מיקור חוץ של מערכות תשתית ומידע, המעבר לבניין החדש והשלכותיו על המחשוב, עבודה באינטרנט באמצעות "תהילה", רכישות כולל החלפת המחשב המרכזי של המשרד, הכנת תכנית להשתלמות עובדי המשרד באבטחת מידע, שדרוג הציוד על מנת לעבור למערכת הפעלה חדשה, יישום מדיניות אבטחת מידע, ממצאי ביקורת פנימית בנושא אבטחת מידע ותיקונם, היבט "המשכיות עסקית", שיפור רמת האבטחה, אפיון לפעולות גיבוי המחשב המרכזי במשרד התחבורה באופן עצמאי על ידי המשרד, ותכנית עבודה לשנת 2004.

מחלקת עבודות ציבוריות

יו"ר ועדת ההיגוי: מ"מ מנהל אגף כלכלה.

חברים: סמנכ"ל למינהל, סמנכ"ל פיתוח, חשב, היועץ המשפטי, מנהל אגף מחשוב, ומבקר פנים.

נושאים שנדונו: יישום מדיניות אבטחת המידע כפי שנקבעה בהתאם לנהלים ובהתאם לסיכומי/החלטות ועדת ההיגוי למחשוב מיום ה-1.12.2003. 

פעולות מחלקת עבודות ציבוריות בנושא יישום מדיניות אבטחת מידע, כוללות שני היבטים עיקריים: ההיבט הטכנולוגי - בהתאם לתוצאות סקר הסיכונים שבוצע, וההיבט הניהולי - קביעת מדיניות אבטחה, נהלי ביצוע, פעולות הדרכה והטמעה, סינון ואבחון משתמשים. בוצעו פעולות הבאות: עדכון מיפוי תשתיות התקשוב, הקשחת סביבות המחשוב והתקשורת השונות כמפורט בנהלי הביצוע, יישום והטמעת רכיבי אבטחת מידע בפיתוח מערכות חדשות, אבטחת מחשבים נישאים ומחשבי כף יד, בחינה ורכישה מוצרי מדף לאבטחת מידע בהתאם לצורך, תוכנית התאוששות מאסון, ואבטחה פיסית. 

משרד התקשורת

יו"ר ועדת ההיגוי: סמנכ"לית בכירה למינהל ומשאבי אנוש.

חברים: מנהלת מחלקת ייעוץ משפטי, מבקר הפנים, חשב המשרד, מנהלת אגף תקציב ורכש, מנהל אגף תקשוב, קצין ביטחון, ממונה על אבטחת מידע, מנהל מערכות מידע, ממונה רישוי כללי, וממונה מחשוב ספקטרומים.

נושאים שנדונו: סקירה של מערכת המחשוב הקיימת במשרד, מערכת לניהול משרד ממוחשב, עדכון והצגת התוכנית המשרדית לאבטחת מידע, מחשוב תהליכי עבודה באגף הנדסה ורישוי, שדרוג מערכת מחשוב הספקטרום, החלפת שרתי המחשב ומערכות הפעלה, ורענון נהלי אבטחת מידע לעובדים.

משרד התשתיות הלאומיות

יו"ר ועדת ההיגוי: מנכ"ל המשרד.

חברים: סמנכ"ל בכיר למינהל, היועץ המשפטי, חשב המשרד, מבקר הפנים, מנהל מערכות מידע, קצין ביטחון, ומנהל יחידת המחשוב.

נושאים שנדונו: שדרוג תוכנת נוכחות במשאבי אנוש, הכנות למכרז פומבי לתמיכה במערכות המחשוב של המשרד, החלפת ציוד מחשוב (מסכים, מתגים, שרתים וכד'), רכישת מקרן לחדר הישיבות, שדרוג מערכת הפעלה, ואישור תוכניות עבודה ורכש.

משרד התשתיות הלאומיות - נציבות המים

יו"ר ועדת ההיגוי: סגן נציב המים.

חברים: סגן נציב המים, חשב משק המים, היועצת המשפטית, חברת ועדת המכרזים ענ"א, אחראי אבטחת מערכות מידע, חבר בוועדת מכרזים ענ"א, ממונה ביטחון, תקציבנית, ומנהלת תחום ביקורת פנים.

נושאים שנדונו: רקע, מטרות ויעדי אגף מערכות מידע, מעקב ביצוע החלטות/הדגשים צוות היגוי, נוהל/מיפרט להכנה והטמעה של תוצרי מחשב, התאמת תוכנית עבודה לתקציב, מערכות מידע לאגף תפעול, יישומי מידע גיאוגרפי, טלמטריה, פרוייקט "מרכבה", תוכנית עבודה ותקציב לשנת 2003, ומדיניות הוצאת מידע. 

רשות הדואר

יו"ר ועדת ההיגוי: מנכ"ל הרשות.

חברים: סמנכ"ל תפעול, סמנכ"ל שיווק, סמנכ"ל תקשוב, סמנכ"ל כספים בפועל, מבקר הרשות, מנהל השירות הבנקאי, המהנדס הראשי, מנהל שה"ם, סגן סמנכ"ל תפעול, נציגת אגף כספים, סגן סמנכ"ל תקשוב, קצין ביטחון, מנהל מערכות מידע, וממונה אבטחת מידע.

נושאים שנדונו: אישור תוכנית העבודה, איחוד מערכי המחשוב והתקשורת, היערכות לשעת חירום, מערכת מענה קולי, סדרי בקרה על פרוייקטים ממוחשבים, מדדים לקביעת סדרי עדיפויות בפיתוח מערכות, איחוד יחידות המחשוב, מערכות ממוכנות בבתי המיון, גיבוי שירותי האשנב, מדיניות אבטחת המידע, תוכניות גיבוי, ורשת התקשורת.

רשות הנמלים

יו"ר ועדת ההיגוי: מנכ"ל הרשות

חברים: הנהלת הרשות משמשת כוועדת מחשוב עליונה.

נושאים שנדונו: מימוש מערכת TOS (מערכת לניהול מסופי מכולות) בכל נמלי ישראל, מימוש מערכת ERP לנושאים פיננסיים, ולוגיסטיים, המשך מעבר הארגון מסביבת מחשוב מבוססת מחשב מרכזי לסביבות מחשוב פתוחות, המשך פיתוח תהליכי סחר קהילתיים ממוחשבים וביטול ניירת, המשך פיתוח מערכת מידע למנהלים ומימוש מדדי ניהול, פיתוח תשתית מחשוב, אחסון ארגוני ופתרון DRP (תוכנית התאוששות מאסון).

רשות שדות התעופה

יו"ר ועדת ההיגוי: מנכ"ל הרשות

חברים: מ"מ היועץ המשפטי, מבקר הרשות, מנהל חטיבת הביטחון, ראש אגף כלכלה ותקציבים, מהנדס ראשי לתעשייה וניהול, ראש אגף מידע ומחשוב, ומנהל שירות תפעול.

נושאים שנדונו: קביעת סדרי העבודה של ועדת המחשוב, סקירת הנושאים שבטיפול, תדירות ההתכנסות, אישור תוכנית העבודה השלדית, ההסמכה לתקן ישראלי של אבטחת מידע (ת"י 7799), תוכנית אב לאבטחת מידע, והכנת מסמך מדיניות בתחום אבטחת מידע. 

רשות השידור

יו"ר ועדת ההיגוי: מנכ"ל הרשות.

חברים: כל מנהלי המדיה, הסמנכ"לים, חשב הרשות, יועץ המנכ"ל למחשוב, מנהלי המינהל במדיה ומנהל מחלקת המחשוב ברשות השידור.

נושאים שנדונו: דיגיטציה של ארכיון רשות השידור, הכנסת ידיעות המפורסמות למהדורות החדשות ישירות לאינטרנט, בשפות אנגלית, ערבית ועברית - רדיו וטלוויזיה; תשתית פיזית לאתר האינטרנט, בחינת הדרישות לשידור המהדורות באינטרנט, התקנת הציוד הנדרש לעדכון המהדורות של הרדיו בשפה הערבית, מכרז לשירותי אינטרנט, מערכת רכש והתחייבויות, ואישור תקציב המחשוב. 

ערי הפיתוח בדרום הארץ

הגופים המבוקרים: משרד האוצר; המשרד לאיכות הסביבה; משרד הבריאות; משרד החינוך; משרד העבודה והרווחה; משרד הפנים; משרד התחבורה; משרד התעשייה והמסחר; משרד התשתיות הלאומיות; מינהל מקרקעי ישראל; מחלקת עבודות ציבוריות; רשות הנמלים והרכבות; הרשות לפיתוח הנגב

אופקים - פרופיל של עיר פיתוח

א. ריכוז ממצאי הביקורת

9.
שיעור מקבלי דמי אבטלה גבוה פי 2.2 בקירוב מהממוצע; שיעור מקבלי הבטחת הכנסה מכלל האוכלוסייה בעיר גבוה פי 2.86 מהממוצע; ההכנסה הממוצעת לנפש היא 0.59 מהממוצע; שיעור השכירים שהכנסתם נמוכה משכר המינימום - כ-50%, שהם פי 1.37 מהממוצע הארצי; המספר הממוצע של מכוניות למשק בית הוא כמחצית מהממוצע הארצי. שיעור המטופלים בלשכות הרווחה כפול כמעט מהממוצע הארצי, ושני בגודלו בדרום; שיעור העבריינות של בני 12-65 הוא מהגבוהים ביותר בדרום. בשנת 1997 גדל מספר תיקי החקירה הנוגעים לכל סוגי העבירות באופקים, ובייחוד לפריצות ועבירות רכוש; שיעור דורשי העבודה בעיר גדל מ-831 בחודש בממוצע ב-1995, ל- 1,138 בינואר 1998.

11.
ההישגים בלימודים באופקים נמוכים לעומת הממוצעים הארציים וגם לעומת ההישגים ב-18 יישובים אחרים מתכנית "ישראל 2000". בעיר יושמו תכניות אחדות לקידום החינוך, אולם התוצאות לא הביאו לתמורה ממשית. גיל המורים והוותק שלהם נמוכים מהממוצע הארצי (בייחוד בחינוך היסודי ובחטיבת הביניים), ושיעור המורים האקדמאים הוא כמחצית מהממוצע הארצי (1997). 

ב. 
מצב תיקון הליקויים

משרד ראש הממשלה

9. 
להקלת הטיפול בנושאי רווחה בירוחם, הוקם מבנה חדש לשירותי הרווחה. המבנה מאפשר הפעלת כל שירותי הרווחה, ממוקד אחד, מסודר ופונקציונאלי. שירותי הרווחה החלו לפעול מהמבנה בחודש פברואר 2003. עבודות פיתוח ושיפוץ המקלט בבנין, יושלמו עד סוף חודש פברואר 2004.

11.
לאופקים נוספו פרוייקטים חינוכיים, התורמים לילדי העיר בכל הגילים. בין היתר תכניות לגיל הרך, סיוע לבגרויות, פיתוח לימודי המתמטיקה, תכניות רצף לילדי הגנים ובית ספר יסודי, תכניות העשרה של קרן קרב, הצטיידות גני ילדים והגדלת שעות הוראה לחטיבה העליונה.

פרוגרמה לפיתוח אזורי

א. ריכוז ממצאי הביקורת
12.
לשיפור מצבו של אזור פריפריאלי יש צורך: בהגדרת מדיניות אזורית, בהכנת פרוגרמה רב-שנתית המתרגמת את המדיניות לתכניות לביצוע; בהקצאת תקציב אזורי רב-שנתי שנגזר מהפרוגרמה, ומבטיח את רציפות הפעולות להשגת יעדי המדיניות; בהקמת גוף ביצועי בעל מנדט מוגדר וסמכויות, שישולבו בו מקבלי החלטות מהדרג האזורי, ויועמדו לרשותו משאבים הולמים לביצוע האסטרטגיה שהותוותה; וביצירת מנגנון בקרה, שיעקוב אחר ביצוע הפרוגרמה וימליץ על שינויים והתאמות בה, בהתאם לנדרש. 

ב. מצב תיקון הליקויים

משרד ראש הממשלה

12. 
בנובמבר 2000 אישרה הממשלה תכנית פיתוח כלכלי חברתי של ישובי "הטיפול הנקודתי", ל-11 ישובים בארץ, מתוכם שישה ישובים בנגב. התכנית הוכנה כתכנית רב תחומית רב מערכתית ליישובי הפיתוח אופקים, דימונה, ירוחם, מצפה רמון, וקרית מלאכי. בשנת 2002 צורפה לתכנית גם העיר שדרות.


נבחרו שלושה תחומי התערבות עיקריים: התחום הפיזי, התחום החברתי-חינוכי והתחום החברתי-כלכלי. 


משרדי הממשלה העבירו הרשאות תקציביות לערי הפיתוח בסך כולל של כ-380 מיליון שקל.

התחום הפיזי

עיקר ההישגים היו במתן פתרונות ביוב - הקמת מפעלי טיהור שפכים שאיפשרו ביטול הקפאת בניית כ-9000 יחידות דיור, ועל ידי כך המשך הפיתוח בערי הפיתוח. כן ניתן סיוע מתוגבר לתשתיות ולכבישים, ששיפר את נוחיות הנסיעה והבטיחות, בהסדרת צמתים וככרות, ובהסדרי בטיחות.

קק"ל השקיעה בישובים הנ"ל, במסגרת התכנית, בפארקים ובפיתוח גינון בכניסות לערים.

משרד הבינוי והשיכון שיווק במצפה רמון ובירוחם מגרשים צמודי קרקע, במחיר פיתוח מופחת. 

התחום החברתי-חינוכי

הופעלו פנימיות יום לגילאי 3-6. במסגרת זו מקבלים הילדים ארוחה חמה וחוגי העשרה. 

מופעלת תכנית תמיכה וליווי לשיפור היכולת להשיג תעודת בגרות, המתאימה ללימודים במסגרות עתירי טכנולוגיה, כולל עתידים והעתודה האקדמאית.

מופעלות תכניות למניעת נשירה, ותכניות מחשוב ותקשוב, הכוללות הכשרת צוותי הוראה, הכפלת מספר המחשבים והטמעת המיחשוב במערכת הלימודית.

התחום החברתי כלכלי
מתוך חמישה מוקדי פיתוח הון אנושי שהוקמו, ארבעה הוקמו באזור הנגב בערים קרית גת, דימונה, ירוחם ואופקים. 

משרד הבינוי והשיכון פועל במסגרת שיקום שכונות חברתי, לשדרוג עובדים, להכשרות מקצועיות ייחודיות, המיועדות ליוצאי צבא, ומותאמות לצורכיהם ולצורכי הישוב, ולקשר עם המעסיקים במוקדי פיתוח ההון האנושי.

להלן נתונים מפורטים על מימוש תכניות הפיתוח בערי דרום הארץ:

אופקים
חינוך: לאופקים נוספו פרוייקטים חינוכיים, התורמים לילדי העיר בכל הגילים. בין היתר תכניות לגיל הרך, סיוע בלימודים לקראת בחינת בגרות, פיתוח לימודי המתמטיקה, תכניות רצף לילדי הגנים ובית ספר יסודי, תכניות העשרה של קרן קרב, הצטיידות גני ילדים והגדלת שעות הוראה לחטיבה העליונה (חט"ע).

מבנה לשירותי רווחה: הסתיימה בניית מבנה לשירותי הרווחה. המבנה מאפשר הפעלת כל שירותי הרווחה, ממוקד אחד, מסודר ופונקציונאלי. שירותי הרווחה החלו לפעול מהמבנה בחודש פברואר 2003. עבודות פיתוח ושיפוץ המקלט בבנין, יושלמו עד סוף חודש פברואר 2004.

פארק אופקים: הפרוייקט מתבצע על ידי הקק"ל, בתקציב מאושר של 25 מיליון ש"ח (מלש"ח), בפריסה ל-5 שנים. התקציב לביצוע בשנים 2003-2004 הינו 4 מלש"ח. עד לחודש נובמבר 2003 הושקע סך של 3.2 מלש"ח, לתשתיות עפר, מים, חשמל, השקיה, פריצת דרכים ובניית טיילת. 

מצודת פטיש שופצה על ידי המשרד לאיכות הסביבה, בתקציב של 1 מלש"ח.

רשות הניקוז אחראית על ביצוע עבודות ניקוז הנחלים בשטח הפארק במהלך שנת 2004.
מיתקן טיהור שפכים: בביצוע חיבור מערכת הביוב של אופקים למיתקן טיהור שפכים (מט"ש) באר שבע, הנחת קווי הולכה והשבה, והנחת מערכות פנים, בעלות של 18 מלש"ח. סיום העבודות והרצת המערכת - עד סוף פברואר 2004.

פרויקטי תחבורה: משרד התחבורה אישר לביצוע 24 פרויקטים בתחומי בטיחות, הסדרת 8 צמתים, בניית 6 כיכרות, הסדרת תנועה בארבעה רחובות, תאורה בשלושה רחובות וקידום תכנית האב לתחבורה.
פיתוח: במסגרת תקציב הפיתוח לאופקים, אישר משרד הפנים תכנון מרכז הספורט העירוני, שעלותו כ-15 מלש"ח, תכנון והקמה של מערכת תקשורת למבנה החדש לשירותי רווחה, ורכישת שרתים לשידרוג מערכת המיחשוב העירונית.

תכנית מתאר חדשה: תכנית המתאר נמצאת בדיוני ועדות המשנה, ועדיין לא הופקדה. התכנית כוללת הקמת שכונות חדשות, בהן כ-4000 דירות צמודות קרקע. כביש אופקים-שדה תימן, שיהווה בעתיד את הכניסה הראשית לישוב, מצוי בהליכי רישוי סופיים.

איצטדיון כדורגל: פורסם מכרז להקמת איצטדיון כדורגל.

מרכז ספורט: תכנון מרכז ספורט אזורי קודם על ידי הישוב, בסיוע תקציב משרד הפנים.

	% 
ביצוע מצטבר
2001-2003
	פריסה תקציבית שנתית בפועל
	תחום


	
	פריסה שנתית 2003
	2001-2002
	

	
	%
	הרשאה
	תכנית
	%
	הרשאה
	תכנית
	

	93,4
	100
	9,335
	9,335
	86,8
	17,501
	20,147
	חינוך

	33
	100
	690
	690
	38
	1,399
	3,497
	רווחה

	78
	16
	160
	1,000
	109
	2,190
	2,000
	הכשרות  מקצועיות

	68
	0
	0
	0
	141
	9,909
	7,000
	עידוד

	63
	0
	0
	0
	95
	1,332
	1,402
	פנים - פיתוח

	63
	0
	0
	0
	95
	465
	480
	פנים - תחבורה

	100
	0
	0
	0
	100
	456
	456
	פנים - הון אנושי

	100
	100
	1,785
	1,785
	100
	3,120
	3,120
	תחבורה

	100
	0
	0
	0
	100
	22,600
	22,600
	שיקום שכונות פיזי

	36,7
	50
	174
	348
	30
	222
	731
	שיקום שכונות חברתי

	100
	100
	7,400
	7,400
	100
	8,420
	8,420
	תשתיות - ביוב

	100
	100
	3,000
	3,000
	100
	1,000
	1,000
	קק"ל

	0
	0
	0
	0
	0
	0
	7,000
	תרבות וספורט


דימונה
חינוך: לעיר נוספו פרוייקטים חינוכיים בתוכניות לגיל הרך, תגבור שעות ומגמות לחט"ע, סיוע לבחינות הבגרות, העשרה בתחומי ידע ותרבות כלליים בבתי הספר היסודיים, טיפול בנוער מנותק מחוץ למסגרות פורמאליות, תכניות תרבות לנוער ולמבוגרים, כולל תאטרון, והצטיידות גני ילדים.

שיווק קרקעות לבנייה: בשלבי שיווק שלושה מתחמים הכוללים 363 יחידות דיור (יח"ד). בתכנון 2540 יח"ד נוספות, רובן צמודות קרקע. שכונת העבריים אושרה בוועדה המחוזית.

פארק בן גוריון: הפרויקט מבוצע על ידי קק"ל, בתקציב מאושר של 7 מלש"ח: לביצוע בשנים 2003-2004 אושרו 2 מלש"ח. העבודות כוללות: תשתיות עפר, חשמל, מים, השקיה, פריצת דרכים ומתקני משחק. סיום העבודות עד סוף חודש מארס 2004.

כניסות לעיר: קק"ל מבצעת עבודות פיתוח בכניסות לעיר, בהיקף של 4.2 מלש"ח , העבודות בשלבי סיום. 

פרויקטי תחבורה: משרד התחבורה אישר לעירייה ביצוע 18 פרויקטים בתחומי הבטיחות, הסדרת תנועה ב-5 רחובות, בניית 4 צמתים, בניית 8 כיכרות, ועריכת תכנית אב לתחבורה, בתקציב של כ-3.2 מלש"ח.

פיתוח: משרד הפנים אישר הקמת תשתית לרשת המיחשוב בעירייה, פיתוח טיילת בשכונת מלכי ישראל, ופיתוח נופי בשכונות קדמה והגבעה, בתקציב כולל של כ-1.7 מלש"ח.

מיתקן טיהור שפכים: הוחלט על הקמת מט"ש בעלות של 25 מלש"ח. צו תחילת עבודה ינתן בסוף חודש דצמבר 2003. סיום ההקמה המתוכנן - סוף פברואר 2005.
בי"ח גריאטרי: היזם קיבל אישור משרד הבריאות לפרוגרמה מקצועית, והיתר בנייה מהוועדה המקומית. היזם החל כבר בבנייה. 

רכבת נוסעים באר שבע-דימונה: פרוייקט רכבת נוסעים לדימונה הינו מנוף לפיתוח העיר. תכנון תחנה צפונית בבאר שבע יסתיים עד סוף דצמבר 2003. סיום העבודות והרצת הקו לדימונה - עד סוף מארס 2005.

הכשרה מקצועית: משרד התעשייה, המסחר והתעסוקה (תמ"ת) והעירייה, גיבשו תכנית להכשרה מקצועית. המשרד תיקצב את התכנית ב-2.5 מלש"ח לשנת 2003.

הרחבת גבולות העיר: שר הפנים חתם על צו הרחבת גבולות העיר וחלוקת ההכנסות מארנונה מאזור התעשייה מישור רותם. דימונה תקבל 40% מההכנסות, לאחר ניכוי ההוצאות.

תחנת כוח סולארית: משרד הביטחון וחברת החשמל מבצעים סקר התכנות.
שיפוץ המרכז המסחרי: השיפוץ אושר על ידי מינהלת "אופק" ומשרד התמ"ת.

	%

מצטבר הרשאה
2001-2003
	פריסה תקציבית שנתית בפועל באש"ח 
	תחום


	
	2003
	2001 - 2002
	

	
	%
	הרשאה
	תכנית
	%
	הרשאה
	תכנית
	

	100
	100
	9,769
	9,769
	100
	21,551
	21,509
	חינוך

	99,5
	100
	1,005
	1,005
	99
	1,838
	1,852
	רווחה

	80
	12
	303
	2,500
	114
	5,700
	5,000
	הכשרות מקצועיות

	47
	0
	0
	0
	48
	4,490
	9,300
	"עידוד"

	63
	0
	0
	0
	95
	1,832
	1,928
	פנים - פיתוח

	
	0
	0
	0
	95
	647
	682
	פנים - תחבורה

	100
	0
	0
	0
	100
	593,3
	593,3
	 פנים - הון אנושי

	100
	100
	2,070
	2,070
	100
	3,120
	3,120
	תחבורה

	200
	0
	0
	0
	200
	10,000
	5,000
	שיקום שכונות פיזי

	43,7
	50
	174
	348
	40,7
	298
	731
	שיקום שכונות חברתי

	100
	0
	0
	0
	100
	500
	500
	תשתיות - ביוב

	100
	100
	1,600
	1,600
	0
	0
	0
	קק"ל


ירוחם
חינוך: לישוב נוספו פרויקטים חינוכיים. בין היתר, תכנית לגיל הרך, תגבור בגרויות, תכניות מחשוב, תכניות מדעים, תכניות ל-5 יחידות לימוד, אורינות כבר בגני הילדים, תכניות לנוער מנותק, סדנאות להורים, עידוד יזמויות בתחומי החינוך והצטיידות גני הילדים.

פרויקטי תחבורה: משרד התחבורה אישר לירוחם בצוע של 16 פרויקטים בתחומי הבטיחות, בניית 3 צמתים, בניית 3 כיכרות, 3 "שכונות בטוחות", הסדרת התנועה ב-3 רחובות, קידום תכנית אב לתחבורה ובניית 3 סובות. 

פיתוח: משרד הפנים אישר במסגרת תקציב הפיתוח לירוחם, שיקום תשתיות בשכונות, הקמת רשת תקשורת מחשבים ברשות המקומית, ומתקני משחקים וריהוט רחוב, בתקציב כולל של כ-0.7 מלש"ח.

מיתקן טיהור שפכים: שודרג המתקן הקיים. מכרז חדש למתקן פורסם בחודש ינואר 2004. הקולחים יטוהרו לרמה גבוהה וישמשו למילוי אגם ירוחם, ולהשקיית הפארק והנוי בישוב. קק"ל החליטה על תקצוב המט"ש בסך של 25 מלש"ח, בפריסה ל-5 שנים, לפיתוח האגם והפארק, כולל תחזוקתם. לשנים 2003-2004 אושרו על ידי הקק"ל 10 מלש"ח.

שיקום שכונות פיזי: משרד הבינוי והשיכון והרשות המקומית, סיכמו על תכנית תלת שנתית לביצוע, בתקציב של 24.5 מלש"ח.

עמידר: עמידר מתכננת הקמת 100 יח"ד במסגרת דיור מוגן לקשישים. עם איכלוס הפרויקט, תשפץ החברה  100 יח"ד שיתפנו, ותייעד אותם להשכרה.

	%

הרשאה מצטבר
2001-2003
	פריסה תקציבית שנתית בפועל באש"ח
	תחום


	
	2003
	2001 - 2002
	

	
	%
	הרשאה
	תכנית
	%
	הרשאה
	תכנית
	

	101
	100
	4,193
	4,193
	101
	8,953
	8,829
	חינוך

	92
	100
	1,011
	1,011
	87
	1,555
	1,790
	רווחה

	43.7
	15
	74
	500
	50
	582
	1,000
	הכשרות מקצועיות

	62
	0
	0
	0
	353
	8,830
	2,500
	"עידוד"

	63
	0
	0
	0
	95
	703
	740
	פנים - פיתוח

	63
	0
	0
	0
	95
	245
	258
	פנים -תחבורה

	100
	0
	0
	0
	100
	137
	137
	פנים - הון אנושי

	65
	0
	0
	0
	100
	2,600
	2,600
	תחבורה

	100
	0
	0
	0
	100
	24,307
	24,307
	שיקום שכונות פיזי

	51
	48
	122
	254
	52.5
	280
	533
	שיקום שכונות חברתי

	100
	0
	0
	0
	100
	12,600
	12,600
	תשתיות - ביוב

	100
	100
	2,500
	2,500
	100
	4,000
	4,000
	קק"ל


מצפה רמון

חינוך: תקציב משרד החינוך לישוב ממומש במלואו. נוספו פרוייקטים חינוכיים, בין היתר: תכניות לגיל הרך, יום לימודים ארוך לגילאי 3 עד 6, פנימיות יום לכיתות ד'-ו', סיוע והכנה למבחני הבגרות, מיומנויות יסוד והצטיידות גני הילדים. המשרד הכיר בתכנית הישובית "קהילה לומדת" כ"פיילוט" למשך 5 שנים.

מחצבות "אבן רמון": מינהל מקרקעי ישראל (ממ"י), פרסם מכרז לחציבת והפקת "אבן רמון", כולל הקמת מפעל לעיבוד האבן ליד המחצבה. 

מנחת מטוסים: החלה הקמת מנחת למטוסים מסחריים. קק"ל תסיים את עבודות העפר עד סוף שנת 2004. 

משרד הפנים - תקציבי פיתוח והקבלה: משרד הפנים תקצב את הישוב ב-576 אש"ח בשנתיים. התקציבים שימשו לבניית שתי סובות וכיכרות, הסדרת תנועה, שדרוג מערך המחשוב של הרשות וקידום תכנון המרכז המסחרי.

שכונת "אופק": בהתאם להחלטת הממשלה על מתן הנחות בפיתוח, שווקו 45 מגרשים צמודי קרקע מתוך 49 שהוצאו לשיווק. תחילת הבנייה עד סוף יוני 2004.

פרויקטי תחבורה: משרד התחבורה אישר למצפה רמון 8 פרויקטים בתחומי הבטיחות, בניית 2 סובות, בניית כיכר אחת וקידום תכנית אב לתחבורה, בתקציב כולל של כ-0.7 מלש"ח.

פיתוח: משרד הפנים אישר למצפה רמון תקציב פיתוח להסדרת התשתיות למרכז התיירותי העירוני, ושידרוג מערך המיחשוב במועצה המקומית, בתקציב כולל של כ-0.4 מלש"ח.

מיתקן טיהור שפכים: הקמת המתקן, קווי ההולכה וההשבה, אושרו בעלות של 15 מלש"ח. הקולחין ינוצלו להשקיית פרוייקט כרמי היין ופיתוח נופי בישוב. פורסם מכרז ויש קבלן זוכה. 

קריית חינוך תורנית: ממ"י אישר הקמת קריה לחינוך תורני. הקק"ל והחטיבה להתיישבות בהסתדרות הציונית מכשירים השטח, מתקצבים וממקמים 30 קרוואנים לתלמידי ומורי הקריה. עלות הפרויקט כ-3 מלש"ח.

שיפוץ והרחבת המרכז המסחרי: המרכז המסחרי (כולל הכניסה) בכניסה לישוב, שהוקם ב-1973, עובר עיצוב אדריכלי ושיפוץ, לעידוד התיירות. התכנון המפורט הסתיים. 

אזור לתיירות אלטרנטיבית: אותר שטח מתאים להקמת אתר לתיירות אלטרנטיבית. קיימת התענינות של יזמים המעונינים להתחיל בתכנון.

כרמי יין:  הרשות המקומית איתרה כ-1500 דונם המתאימים לנטיעת כרמי יין. כל הבדיקות מראות כי לאיזור פוטנציאל גבוה ליין משובח. 

מצפה כוכבים לתיירים הוחל בתכנון מצפה כוכבים על שם אל"מ אילן רמון ז"ל, המיועד להוות אטרקציה תיירותית.

	%
מצטבר הרשאה
2001-2003
	פריסה תקציבית שנתית בפועל באש"ח
	תחום


	
	2003
	2001 - 2002
	

	
	%
	הרשאה
	תכנית
	%
	הרשאה
	תכנית
	

	121
	100
	1,383
	1,383
	131
	3,990
	3,044
	חינוך

	85
	100
	619
	619
	78
	962
	1,241
	רווחה

	110
	16
	16
	100
	156
	313
	200
	הכשרות מקצועיות

	24
	0
	0
	0
	24
	6,000
	25,000
	"עידוד"

	63
	0
	0
	0
	95
	577
	608
	פנים - פיתוח

	63
	0
	0
	0
	95
	199
	210
	פנים -תחבורה

	100
	0
	0
	0
	100
	137
	137
	פנים - הון אנושי

	65
	0
	0
	0
	100
	400
	400
	תחבורה

	44
	48.7
	133
	273
	41.8
	240
	573
	שיקום שכונות חברתי

	100
	100
	8,300
	8,300
	0
	0
	0
	תשתיות - ביוב

	100
	100
	5,000
	5,000
	100
	1600
	1600
	קק"ל


קריית מלאכי

חינוך: למערכת החינוך בעיר נוספו פרוייקטים חינוכיים, בין היתר בתכניות לגיל הרך, תגבור לימודים למבחני הבגרות, מחשוב בתי הספר, מדעים לכיתות ז'-ח', מניעת נשירה, תכניות תרבות, הקניית הרגלי קריאה והכללת בית הספר התיכון ברשת עמל, במגמה לצמצם יציאת תלמידים ללימודים מחוץ לישוב. בשנת 2000 היו במערכת החינוך בעיר 31% זכאי תעודת בגרות. בשנת 2001 עלה המספר ל-65%.

ביוב: הקמת המט"ש המשותף לעיר ולמועצה אזורית באר טוביה בשלבי סיום. עלות חלקה של העיר היא 26 מלש"ח. הקולחים ישמשו לחקלאות האזור ולפיתוח נופי בעיר. סיום משוער: ינואר 2004. תחילת הרצת המתקן - פברואר 2004.

שכונות ותיקות: ממ"י והעירייה ממשיכים בהשלמת פיתוח תשתיות בשכונות ותיקות בעיר. עד כה בוצעו עבודות ב-3 שכונות ונותרו עוד 3 שכונות. ממ"י מתקצב כל שנה פיתוח ב-2 שכונות. סיום העבודות המשוער - סוף 2004. 

שיקום שכונות פיזי: על פי החלטת הממשלה, תוקצבה העיר ב-6 מלש"ח לשיפוץ ופיתוח שכונת קיבוץ גלויות בלבד. תקציב זה נוצל ובוצע במלואו.

פרויקטי תחבורה: משרד התחבורה אישר בצוע של 10 פרויקטים, בתקציב כולל של כ-0.6 מלש"ח: בניית 3 כיכרות, בניית צומת אחת, קידום תכנית אב לתחבורה והסדרת התנועה ליד שני בתי ספר יסודיים. 

פיתוח: משרד הפנים תקצב במסגרת תקציב הפיתוח את תכנית האב לשיפור חזות העיר, שיקום והחלפת קווי מים ותשתיות מדרכות, בניית תשתית מחשוב ומרכז מידע ברשות המקומית, ופיתוח תשתיות בבית הספר האחים, בכ-1.4 מלש"ח.

פארק מרכזי וטיילת: קק"ל מבצעת את פיתוח הטיילת בתקציב של 2.6 מלש"ח, ואת הפארק המרכזי בעיר בתקציב של 6 מלש"ח. שלב א' לשנים 2003 ו-2004 מבוצע בעלות של 3 מלש"ח. סיום שלב א' מתוכנן לחודש אפריל 2004.

פרוייקטים פיזיים: אושר שיפוץ מרכז מסחרי.

הרחבת גבולות העיר: העיר מוקפת בשטחי המועצה האזורית באר טוביה, שטחים פרטיים ומחנות צבא, ואין אפשרות לצמיחה כלכלית וחברתית ובניית שכונות חדשות. משרד הביטחון מקדם תוכניותיו לפינוי מחנות הצבא.

	%
מצטבר הרשאה
2001-2003
	פריסה תקציבית שנתית בפועל באש"ח 
	תחום


	
	2003
	2001 - 2002
	

	
	%
	הרשאה
	תכנית
	%
	הרשאה
	תכנית
	

	96
	100
	7,937
	7,937
	94
	16,384
	17,453
	חינוך

	94,3
	100
	1,494
	1,494
	91
	2,637
	2,884
	רווחה

	46
	5
	203
	4,000
	67
	5,325
	8,000
	הכשרות מקצועיות

	0
	0
	0
	0
	0
	0
	0
	"עידוד"

	63
	0
	0
	0
	95
	1,045
	1,100
	פנים- פיתוח

	63
	0
	0
	0
	95
	365
	384
	פנים - תחבורה

	100
	0
	0
	0
	100
	365,1
	365,1
	פנים - הון אנושי

	65
	0
	0
	0
	100
	1,610
	1,610
	תחבורה

	100
	0
	0
	0
	100
	6,000
	6,000
	שיקום שכונות פיזי

	48.7
	48,7
	197
	404
	48,7
	414
	849
	שיקום שכונות חברתי

	100
	100
	15,000
	15,000
	100
	10,300
	10,300
	תשתיות-  ביוב

	100
	100
	1,500
	1,500
	100
	2,250
	2,250
	קק"ל


שדרות
סיוע משרדי הממשלה לשדרות רבתי
משרד האוצר

הנחה במס הכנסה: אחוז ההנחה במס הכנסה במסגרת תכנית הסיוע, הותאם בשיעורו בשנת 2003 לזה הניתן ביישובי קו העימות בצפון. שדרות תזכה להנחה במס הכנסה בשיעור של 13%, עד להכנסה שנתית של 131,280 ש"ח, בשנים 2003-2004. נציבות מס הכנסה פרסמה ההנחיות למעסיקים ולרשויות המקומיות.

משרד הביטחון

מרכיבי ביטחון: הוקצה סך של 2.25 מלש"ח בשנת 2003, לביצוע תכנית למרכיבי ביטחון בשדרות, בנושאים הבאים: גידור, תאורה, מכשירי קשר, רכב ביטחון, מוקד ביטחוני, העתקת מחסן מל"ח, שיקום מקלטים, וצופר במכללה.

העדפה במכרזי משרד הביטחון: אזור שדרות רבתי יזכה להעדפה במכרזי משרד הביטחון כאזור קו העימות, על פי תקנות חובת המכרזים. ההחלטה אושרה לחצי שנה בקבינט החברתי-כלכלי, עד יולי 2004.

משרד הבינוי והשיכון

מוסדות ציבור: יוקצו 3 מלש"ח במהלך השנים 2003-2005 להשתתפות בבניית מוסדות ציבור.

שיקום שכונות פיזי: הוחל בביצוע שיקום השכונות. יוקצו 2 מלש"ח במהלך השנים 2003-2004, לשיקום שכונות פיזי. השתתפות הדיירים בשיפוץ בתיהם בשכונות השיקום בשדרות תופחת מ-25% ל-5%. משרד הבינוי והשיכון יקצה בשנת 2003 סכום של 1 מלש"ח לשיפוצי בתים ברכישה, תוך חיוב הדיירים בהשתתפות של 5%.

פיתוח שכונות ותיקות: יוקצו 3 מלש"ח במהלך השנים 2003-2005 לפיתוח שכונות ותיקות בעיר שדרות. הוחל בביצוע פיתוח שכונות ותיקות. עד כה הוקצו הרשאות בסכום של 400,000 ש"ח. יתרת התקציב תוקצה בהתאם לקצב הביצוע. 

שיקום שכונות חברתי: יוקצו 1.2 מלש"ח בשנת 2003 לשיקום שכונות חברתי בשדרות. המשרד הפעיל בשנת 2003 תכנית עבודה בנושא שיקום שכונות חברתי, בהתאם להחלטת הממשלה.

שדרוג מקלטים: הוקצו 1 מלש"ח לשדרוג מקלטים בבנייה רוויה של חברת "עמיגור". חברת עמיגור ביצעה את שדרוג המקלטים.

משרד הבריאות

ניידת טיפול נמרץ: הוקצה סך של 0.36 מלש"ח למד"א להשלמת מימון להצבת ניידת טיפול נמרץ, בעיר שדרות בשנת 2003.

משרד החינוך, התרבות והספורט

השלמת יום חינוך ארוך בבתי ספר יסודיים: בשנת הלימודים תשס"ד יוקצה סך של 2.8 מלש"ח, להשלמת יום חינוך ארוך בבתי ספר יסודיים בשדרות.

הפעלת יום חינוך ארוך בגני ילדים: בשנת הלימודים תשס"ד יוקצה סך של 3.5 מלש"ח להפעלת יום חינוך ארוך בגני ילדים (גילאי 3-6). בשנת תשס"ד ישתתפו במסגרת פנימיות יום 996 תלמידי הישוב, הזכאים לכך.

הפעלת קרן "קרב": בשנת הלימודים תשס"ד יוקצה סך של 0.9 מלש"ח להפעלת קרן "קרב" בשדרות.

הפעלת תכניות פדגוגיות לשיפור הזכאות לבגרות: בשנת הלימודים תשס"ד יוקצה סך של 1 מלש"ח להפעלת תכנית פדגוגית לשיפור הזכאות לבגרות בשדרות. התכנית מיועדת ל-200 תלמידים, שהם כלל הזכאים בשדרות.

קייטנות קיץ: הוקצה סך של כ-0.5 מלש"ח, להפעלת קייטנות קיץ במשך 3 שבועות בקיץ תשס"ג.

חודש לימודים נוסף: הוקצה סך של כ-0.5 מלש"ח, להפעלת חודש לימודים נוסף בגני ילדים בשנת הלימודים תשס"ג.

תוספת של 2 משרות פסיכולוגים: יוקצה סך של 0.3 מלש"ח, לתוספת של שתי משרות פסיכולוגים, בשנת הלימודים תשס"ד.

תכניות פדגוגיות לקידום רמת החינוך: הוקצה סך של 4 מלש"ח, לביצוע תכנית פדגוגיות לקידום רמת החינוך בעיר בשנת הלימודים תשס"ד.

מערכות מיזוג אוויר בבתי ספר: הוקצה סך של 0.5 מלש"ח, להתקנת מערכות מיזוג אוויר בבתי ספר בשדרות בשנת 2003.

חידוש מבני מוסדות חינוך: הוקצה סך של 0.5 מלש"ח, לחידוש מבני מוסדות חינוך בשדרות בשנת 2003.

מלגות לסטודנטים: הוועדה לתכנון ותקצוב (ות"ת), במועצה להשכלה גבוהה, תקצה בשנת הלימודים התשס"ד, 1 מלש"ח למימון קרן מלגות וסיוע לסטודנטים הלומדים במסלול האקדמי במכללת ספיר. מליאת קרן הסיוע לסטודנטים של ות"ת קיבלה את הנחייתה של המועצה להשכלה גבוהה, וגיבשה קריטריונים מיוחדים למתן מלגות לסטודנטים בקו העימות, ובהם שדרות. המלגות ינתנו לסטודנטים בני שדרות שילמדו בשנה"ל תשס"ד. 

משרד הפנים

מענק ביטחוני מיוחד: משרד הפנים העביר מענקי שר בגובה של 2.5 מלש"ח בשנת 2003.

הנחה בארנונה: הנחה בארנונה למגורים, תעשייה, משרדים, שירותים, מסחר ומלאכה בהיקף צפוי של כ-9 מלש"ח. המימון יתחלק בין משרד הפנים - 70% מהגבייה בפועל ומשרד האוצר - 30% מהגבייה בפועל. עד כה הועמד לזכות הרשויות סך של 7 משל"ח שהנם 80% מהגבייה לתקופת ינואר - דצמבר 2003.

ארנונה לתעשייה: באוגוסט 2003 נחתם הסכם בין עיריית שדרות למועצה אזורית שער הנגב, לאופן חלוקת תקציב הנחה בארנונה למסחר ותעשייה באזורי התעשייה המשותפים.

פריסת הלוואות: על הרשויות להשיג ערבויות מבנקים מסחריים, לפריסת הלוואות, באופן שיקל על חובותיה של הרשות. הבנקים הביעו נכונות להעמיד לרשות העירייה הלוואה בגובה של 15 מלש"ח. 
משרד הרווחה

לכידות קהילתית: בשנת 2003 הוקצו 0.25 מלש"ח לפעילות של לכידות קהילתית בעיר שדרות. 

הפחתה בהשתתפות הרשות: משרד הרווחה קבע כי הסעיפים בהם תהיה הפחתה בהשתתפות הרשות, הם הסעיפים בהם קיימת הפחתה כזו ביישובי הטיפול הנקודתי, למעט כוח אדם ומועדוניות. משרד הרווחה זיכה את הרשות המקומית ב-10% מהביצוע בסוף שנת 2003.

משרד התחבורה

פרוייקטים בטיחותיים: יוקצו 2 מלש"ח לפרוייקטים בטיחותיים - תחנות היסעים, שיפור תשתית הכבישים הפנימית והכנת תכנית אב לתחבורה. 

פיתוח תשתית הכבישים הבינעירונית: בשנת 2003 הוקצו 5 מלש"ח לפיתוח תשתיות הכבישים באזור שדרות רבתי: כביש 333 עוקף שדרות, הסדרת צומת איבים, וטיילת בשדרות ופיתוח נופי.

משרד התעשייה, המסחר והתעסוקה

מכסות להשמת ילדי רווחה: במהלך שנת הלימודים התשס"ד, יוקצו 1 מלש"ח להשמת ילדי רווחה במעונות יום הכלולים בהסדר הפעלה עם המשרד בעיר שדרות.

הגבלת גובה תשלומי ההורים עבור ילדי נשים עובדות במעונות יום לדרגה 3: במהלך שנת הלימודים התשס"ד, יוקצו 1 מלש"ח למימון הגבלת תשלומי ההורים עבור ילדי נשים עובדות במעונות יום לדרגה 3. משרד התמ"ת מבצע עדכון אוטומטי, לפיו יוגבל גובה תשלומי ההורים למעונות, גם ללא מבחן הכנסה.

מלגות פר"ח לסיוע לסטודנטים הלומדים במסגרת המכון להכשרה טכנולוגית: במהלך שנת הלימודים התשס"ד, יוקצו 1 מלש"ח למתן מלגות פר"ח, לסיוע לסטודנטים הלומדים במסגרת המכון להכשרה טכנולוגית במכללת ספיר. העירייה תעביר את רשימת הסטודנטים בני שדרות למשרד ראש הממשלה ולמשרד החינוך, לבדיקת האפשרות להעמיק את הסיוע הניתן להם במסגרות השונות.

קיום קורסי הכשרה מקצועית: במהלך שנת הלימודים התשס"ד, יוקצו 3 מלש"ח לקיום קורסי הכשרה מקצועית בשדרות ובמכללת ספיר. הקורסים המתוכננים הם: תחזוקת מחשבים, מטפלות במעונות יום, הפקה לטלוויזיה, בקרת קול, ניהול מערכות משרדיות, סייעות התפתחותיות, מכינה טכנולוגית, ניהול מחסן ממוחשב אקדמאים, מהנדסי תמיכה - מחשבים, השלמת השכלה, חשמלאי מוסמך וקורס בודקי תוכנה, המיועדים ל-437 משתתפים.

הגדלת התמיכה במו"פ: תוגדל התמיכה במו"פ במפעלים המצויים בשדרות רבתי, לשיעור של 70% מתכנית המו"פ המאושרת. במידה שקו הייצור של המוצר יוקם ויופעל באזור שדרות רבתי, יעמוד המענק על 75%. ועדת הכספים של הכנסת אישרה ביוני 2003 את הגדלת התמיכה במו"פ למפעלים. ההחלטה מגדילה את שיעורי המענק במפעלים ליישובי קו עימות (ובהם שדרות) ב- 25% נוספים, דבר שמאפשר למפעלים לקבל עד 75% השתתפות בתמיכה במו"פ.

פיתוח הון אנושי במפעלים: הוקצו 0.5 מלש"ח לפיתוח הון אנושי במפעלים המצויים באזור שדרות רבתי.

פיתוח תשתית תעשייתית: הוקצו 4 מלש"ח בהרשאה לפיתוח תשתית תעשייתית באזור שדרות רבתי.

הנחה באגרת פיתוח הקרקע: ניתנת הנחה בשיעור של 70% מאגרת פיתוח הקרקע, הנגבית ממפעלים המוקצים ו/או מורחבים באזורי התעשייה באזור שדרות רבתי.

העתקת מפעלים ממרכז הארץ: ההטבות הניתנות לקו העימות בצפון בנושא העתקת מפעלים ממרכז הארץ, יוחלו גם על אזור שדרות רבתי. החלטת הממשלה צירפה באופן אוטומטי את שדרות ליישובי הפריפריה שזכאים לקבל סיוע מיוחד למפעלים שמועתקים אליהם ממרכז הארץ. 

שיקום אזורי תעשייה ומרכזים מסחריים: בשנת 2003 הוקצו 3 מלש"ח לשיקום אזורי תעשייה ומרכזים מסחריים בעיר שדרות.

מפעל עוגן: מרכז ההשקעות במשרד התמ"ת פועל להבאת מפעל עוגן לאזור שדרות רבתי.

משרד התשתיות הלאומיות

פיתוח תשתיות ביוב: פיתוח תשתיות ביוב, כולל מט"ש משותף לשדרות ולמועצה האזורית שער הנגב, ימומן ב-25% מענק ו-75% הלוואות. בשלב ראשון הוקצו 5 מלש"ח לתכנון ותחילת ביצוע. היקף הפרוייקט מסתכם בכ-30 מיליון ש"ח.

מינהל מקרקעי ישראל

החלת החלטות מועצת ממ"י: החלטות המועצה, הנוגעות ליישובי קו העימות בצפון, יוחלו גם על אזור שדרות רבתי. החלטות המועצה הרלוונטיות: החלטה 817 שעניינה מחיר הקרקע בהקצאתה למגורים; החלטה 866 שמרחיבה את החלטה 817, ומכילה את עקרונותיה על יישובי רמת הגולן.

הסוכנות היהודית

שיפוץ הספרייה הציבורית: הוקצה סך של 0.5 מלש"ח בשנת 2003, לשיפוץ הספרייה הציבורית בשדרות.

מלגות לסטודנטים: יוקצו 150 אלש"ח למלגות לסטודנטים, אשר ילמדו במכללת ספיר.

פיתוח מצוינות: הוקצו 0.2 מלש"ח בשנת 2003, לפיתוח תכניות מצוינות בקרב תלמידים בשדרות.

קייטנות קיץ: הוקצו 0.2 מלש"ח בשנת 2003, להפעלת קייטנות קיץ לילדי מרחב שדרות רבתי.

עידוד ושיווק פארק התעשייה "ספירים": הוקצו 0.15 מלש"ח בשנת 2003, לקידום, עידוד ושיווק פארק התעשייה "ספירים" ליזמים.

תפעול הסינמטק: הוקצו 0.12 מלש"ח בשנת 2003, לתפעול הסינמטק בשדרות.

קהילה מאמצת: הסוכנות היהודית תפעל לאיתור קהילה יהודית, שתאמץ את העיר שדרות, ותפעל לקידום פרוייקטים קהילתיים חינוכיים.

החלטות ממשלה מיוחדות בנושא ערי הפיתוח בדרום הארץ

תוכנית "אופק" - פיתוח כלכלי-חברתי של ישובי הטיפול הנקודתי

(החלטה מספר 2485 של הממשלה מיום 5.11.2000)

מ ח ל י ט י ם:

בהמשך להחלטת הממשלה מספר 1030 מיום 31.1.2000, לאשר את המלצות הצוות בראשות מנכ"ל משרד ראש הממשלה לתכנית לפיתוח כלכלי-חברתי של יישובי "הטיפול הנקודתי", בשנים 2003-2001, שתיקרא תכנית "אופק", כדלקמן:

1. כללי
1.1.
הממשלה תפעיל תכנית לפיתוח כלכלי-חברתי ב-11 ישובי "הטיפול הנקודתי", כפי שנקבעו בהחלטת הממשלה מספר 1030 מיום 31.1.2000 (להלן: "התכנית"). היישובים הם: אופקים, בית-שאן, דימונה, ירוחם, לוד, מצפה-רמון, נצרת-עילית, עכו, קריית-מלאכי, רמלה ותל-שבע.

1.2. 
מטרת התכנית היא להביא לקידום ושדרוג כלכלי-חברתי של היישובים הכלולים בה, בשנים 2003-2001, תוך מתן דגש לחינוך ולפיתוח מואץ של התשתיות ביישובים ובסביבתם.

1.3. 
בתום שלוש שנים בהם תופעל התכנית, תתבצע הערכת מצב באשר לשיטה ולהישגים ותיבחן הפעלת התכנית ביישובים נוספים.

1.4. 
התכנית מאופיינת בטיפול מערכתי רב-תחומי, בהשקעה בפרוייקטים ותהליכים מחוללי מפנה וצמיחה ובעידוד ותמיכה בגורמים מייצרי תעסוקה לטווח הארוך, תוך ראיית היישובים כחלק ממכלול אזורי ומינוף היתרונות היחסיים הפוטנציאליים של היישובים בתחומי התיירות, התעשייה והנגישות למרכזי אוכלוסיה. 

1.5. 
התכנית מתמקדת בשלושה נתיבי פעולה עיקריים:

1.5.1. 
פיתוח הון אנושי - בדגש על תחום החינוך וכן, תכניות להכשרה מקצועית מותאמות לצרכי שוק העבודה הקיים והעתידי.

1.5.2. 
תשתיות פיזיות - בדגש על תשתיות טיהור שפכים ותחבורה, שהקמתן תאפשר קידום הפיתוח הפיזי ביישובים, כמו גם העלאה משמעותית של איכות החיים בהם.

1.5.3.
פיתוח כלכלי - על ידי עידוד, סיוע ותמיכה לגורמים מייצרי תעסוקה הן ברמה היישובית והן בראייה אזורית.

1.6. 
במסגרת התכנית ישולבו מוסדות וגורמים חוץ משלתיים, כגון הקרן הקיימת לישראל, קרנות חינוכיות ועמותות וגורמים מהקהילה העיסקית.

1.7. 
התכנית כוללת תכניות "רוחב", שייושמו בכלל היישובים וכן תכניות ייחודיות לכל יישוב, בהתאם לצרכיו, יכולותיו ויתרונותיו היחסיים.

1.8. 
תכנית "הטיפול הנקודתי" מתבססת על עבודת הכנה של משרד ראש הממשלה, שנעשתה בשיתוף עם משרדי הממשלה, היישובים הכלולים בתכנית והגורמים החוץ-ממשלתיים השותפים לה.

1.9. 
ההיקף התקציבי של התכנית הוא 1.144 מיליארד שקל בשנים 2003-2001.

2. משרד החינוך

משרד החינוך ישקיע 346.5 מלש"ח בשנים 2001-2003, בתכניות חינוכיות ביישובי "הטיפול הנקודתי", על הפירוט כפי דלקמן:

2.1. 
"פנימיות יום" לגילאי 3-6: משרד החינוך יפעיל ביישובי "הטיפול הנקודתי" מסגרות "פנימיות יום" חדשות לגילאי 3-6, בהיקף תקציבי של 166.5 מלש"ח - 55.5 מלש"ח בשנה בכל אחת מהשנים 2001-2003. מימון התקציב יהיה על פי החלוקה כדלקמן: 31 מלש"ח בשנה מתקציבי משרד החינוך, 16.3 מלש"ח בשנה תוספת ממשרד האוצר לתקציב משרד החינוך, 2.1. מלש"ח בשנה השתתפות הרשויות המקומיות, 2.1. מלש"ח בשנה השתתפויות הורים ו-4 מלש"ח בשנה במימון קרן רש"י.

2.2. 
"יום לימודים ארוך" לכיתות א'-ו': משרד החינוך יפעיל ביישובי "הטיפול הנקודתי" יום לימודים ארוך לכיתות א'-ו', בהיקף תקציבי של 33 מלש"ח - 11 מלש"ח בשנה בכל אחת מהשנים 2001-2003, מתוספת ממשרד האוצר לתקציב משרד החינוך.

2.3. 
תגבור לימודי המדעים בכיתות ז'-ח': משרד החינוך יפעיל ביישובי "הטיפול הנקודתי" תכנית לתגבור לימודי המדעים בכיתות ז'-ח', בהיקף תקציבי של 24.15 מלש"ח - 8.05 מלש"ח בשנה בכל אחת מהשנים 2001-2003, שימומן על פי החלוקה כדלקמן: 1 מלש"ח לשנה מתקציב משרד החינוך, 5.55 מלש"ח לשנה תוספת ממשרד האוצר לתקציב משרד החינוך ו-1.5 מלש"ח לשנה במימון עמותת "מצויינות 2000".

2.4. 
סיוע לתלמידים בבחינות הבגרות: משרד החינוך יפעיל ביישובי "הטיפול הנקודתי" תכנית לסיוע לתלמידים בבחינות הבגרות, בהיקף תקציבי של 21 מלש"ח - 7 מלש"ח בשנה בכל אחת מהשנים 2001-2003, שימומן על פי החלוקה כדלקמן: 1 מלש"ח בשנה מתקציב משרד החינוך, 5 מלש"ח בשנה תוספת משרד האוצר לתקציב משרד החינוך ו-1 מלש"ח בשנה במימון קרן ברנקו-וייס.

2.5  
תכניות מחשוב בבתי הספר: משרד החינוך יפעיל תכניות מחשוב בבתי הספר ביישובי "הטיפול הנקודתי". בהיקף תקציבי של 18.09 מלש"ח - 6.03 מלש"ח בשנה בכל כל אחת מהשנים 2001-2003, שימומן על פי החלוקה כדלקמן: 2.63 מלש"ח בשנה מתקציב משרד החינוך ו-3.4 מלש"ח בשנה תוספת ממשרד האוצר לתקציב משרד החינוך.

2.6. 
קידום לימודי המדעים ונוער שוחר מדע: משרד החינוך יפעיל ביישובי "הטיפול הנקודתי", תכנית לקידום לימודי המדעים ונוער שוחר מדע, בהיקף תקציבי של 9 מלש"ח - 3 מלש"ח בכל אחת מהשנים 2001-2003, שימומן מתקציב משרד החינוך.

2.7. 
טיפול בנוער מנותק: משרד החינוך יפעיל ביישובי "הטיפול הנקודתי", תכנית לטיפול בנוער מנותק, בהיקף תקציבי של 5.1 מלש"ח - 1.7 מלש"ח בשנה בכל אחת מהשנים 2001-2003, שימומן על פי החלוקה כדלקמן: 0.85 מלש"ח בשנה מתקציב משרד החינוך ו-0.85 מלש"ח בשנה תוספת ממשרד האוצר לתקציב משרד החינוך. 

2.8. 
מניעת נשירת תלמידים ממערכת החינוך: משרד החינוך יפעיל ביישובי "הטיפול הנקודתי" תכנית לניהול דיפרנציאלי של בתי ספר למניעת נשירת תלמידים ממערכת החינוך, בהיקף תקציבי של 6 מלש"ח - 2 מלש"ח בשנה בכל אחת מהשנים 2001-2003, שימומנו מתקציב משרד החינוך.
2.9. 
תוספת פסיכולוגים ויועצים חינוכיים: משרד החינוך יקצה 8.85 מלש"ח לתוספת פסיכולוגים ויועצים חינוכיים ביישובי "הטיפול הנקודתי" - 2.95 מלש"ח בשנה בכל אחת מהשנים 2001-2003 - 0.45 מלש"ח בשנה מתקציב משרד החינוך ו-2.5 מלש"ח בשנה תוספת ממשרד האוצר לתקציב משרד החינוך.

2.10. 
מלגות לתלמידים: משרד החינוך יקצה 3 מלש"ח למלגות לתלמידים לעידוד הישגים ביישובי "הטיפול הנקודתי" - 1 מלש"ח בשנה בכל אחת מהשנים 2001-2003, מתקציב משרד החינוך.

2.11. 
ניהול עצמי של בתי ספר: משרד החינוך יקצה 6 מלש"ח, לתוספת לתקציבי התכניות לניהול עצמי של בתי ספר ביישובי "הטיפול הנקודתי" - 2 מלש"ח בכל אחת מהשנים 2003-2001, מתקציב משרד החינוך.

2.12. 
השתלמויות מורים בלימודי המדעים: משרד החינוך יפעיל ביישובי "הטיפול הנקודתי" תכנית להשתלמויות מורים בלימודי המדעים, בהיקף תקציבי של 4.5 מלש"ח - 1.5 מלש"ח בכל אחת מהשנים 2001-2003, שימומנו מתקציב משרד החינוך.

2.13. 
סדנאות חינוכיות להורים: משרד החינוך יפעיל ביישובי "הטיפול הנקודתי" סדנאות חינוכיות להורים לילדים בגיל הרך, בהיקף תקציבי של 1.2 מלש"ח - 0.4 מלש"ח בכל אחת מהשנים 2001-2003, שימומנו מתוספת ממשרד האוצר לתקציב משרד החינוך.

2.14. 
שיפוץ ציוד וריהוט בגני ילדים: משרד החינוך יקצה 8.5 מלש"ח, בשנת 2001, לשיפוץ ציוד וריהוט בגני ילדים ביישובי "הטיפול הנקודתי", שימומנו מתוספת ממשרד האוצר לתקציב משרד החינוך.

2.15. 
תכנית תרבות לבתי ספר: משרד החינוך יפעיל ביישובי "הטיפול הנקודתי" תכנית תרבות לבתי ספר, בהיקף תקציבי של 6 מלש"ח - 2 מלש"ח בכל אחת מהשנים 2001-2003, שימומנו מתוספת ממשרד האוצר לתקציב משרד החינוך.

2.16. 
הצטיידות טכנולוגית ומדעית: משרד החינוך יקצה 7.11 מלש"ח להצטיידות טכנולוגית ומדעית במערכת החינוך ביישובי "הטיפול הנקודתי" - 2.37 מלש"ח בכל אחת מהשנים 2001-2003, שימומנו מתקציב משרד החינוך.

2.17. 
תגבור לימודי המחשב המדע והטכנולוגיה לאוכלוסייה הערבית: משרד החינוך יפעיל בשנת 2001 תכנית לתגבור לימודי המחשב, המדע והטכנולוגיה לאוכלוסייה הערבית ביישובים רמלה, לוד ועכו בהיקף תקציבי של 0.5 מלש"ח, מתקציב משרד החינוך.
2.18. 
תכניות חינוכיות מיוחדות: משרד החינוך יפעיל תכניות חינוכיות מיוחדות ליישובים ירוחם, אופקים ובית-שאן, בהיקף תקציבי כולל של 18 מלש"ח - 6 מלש"ח בשנה - 2 מלש"ח בשנה לכל אחת מהערים בכל אחת מהשנים 2001-2003, שימומנו מתקציב משרד החינוך.

3. משרד התשתיות הלאומיות

מערכות טיפול בשפכים

משרד התשתיות הלאומיות, באמצעות המינהל לפיתוח תשתיות ביוב ונציבות המים ובשיתוף עם הקרן הקיימת לישראל, יפתח פתרונות לטיפול בשפכים ביישובי "הטיפול הנקודתי, על פי העקרונות להלן:

3.1. 
המינהל לפיתוח תשתיות ביוב יעניק לרשויות מקומיות ביישובי "הטיפול הנקודתי" מענק בשיעור של 50% מגובה ההון המושקע בפתרונות לטיפול בשפכים ויתרת ההשקעה תינתן בהלוואה.

3.2. 
הפתרונות לטיפול בשפכים יגובשו באופן מערכתי כולל, תוך התחשבות בזמינות קרקע, צרכנים להשבת מי הקולחין ופיתוח עירוני וסביבתי. הפתרונות יכללו, בהתאם לצורך, קווי הולכה, מתקני קצה ומערכות לאגירה והשבה של מי הקולחין. במקרים מסויימים, בהתאם לצורך ובהתאם להחלטת המינהל לפיתוח תשתיות ביוב בתיאום עם מינהלת התכנית, יינתן מענק כאמור גם למערכות ביוב פנימיות.

3.3. 
המינהל לפיתוח תשתיות ביוב, נציבות המים, משרד האוצר והקק"ל, יפעלו ליצירת "מעגל משתמשים" למים המושבים, כאשר הקצאות המים יתבצעו על פי הנהלים שיהיו בתוקף מעת לעת.

3.4. 
בהתאם לסיכום בין משרד רה"מ ומשרד התשתיות הלאומיות לקק"ל, הקק"ל תשתתף בסכום של 100 מלש"ח בפיתוח, הקמה ותחזוקה של פתרונות לטיהור מי הקולחין, לאגירה ולהשבה של מי הקולחין המטוהרים, בהתאם למרכיבי התמחות ועיסוקי הקק"ל ובכלל זה, מאגרים למערכות הטיהור וההשבה, מתקנים ומערכות השבה, שיאפשרו הקמת פארקים וגנים שיושקו במים המושבים.

3.5. 
הרשויות המקומיות, שיקבלו מענק כאמור, יוציאו את הקמת המתקנים לטיפול בשפכים ואת תפעולם למכרז, כאשר הקמת המתקנים ותפעולם תלווה בפיקוח ובקרה של המינהל לפיתוח תשתיות ביוב. במקרים בהם מוקם מתקן טיפול בשפכים המשותף ליישוב "טיפול נקודתי" ולרשות מקומית שאינה כלולה בתכנית, יסייע המינהל לפיתוח תשתיות ביוב לשילוב היישוב הכלול בתכנית, בהקמת ותפעול המתקן.

3.6. 
הרשות המקומית תנקוט בצעדים משלימים הדרושים להפעלת ו/או הקמת המתקנים לטיפול בשפכים, כגון חיקוק חוקי עזר מתאימים ואכיפתם, הקמת תאגידים נפרדים מהרשות וכו'. משרדי הפנים והמשפטים יפעלו לסייע לרשויות המקומיות בחיקוק חוקי העזר ובגיבוש המנגנונים לאכיפתם.

3.7. 
צוות בינמשרדי בראשות המינהל לפיתוח תשתיות ביוב ובהשתתפות נציבות המים, משרד רה"מ, משרד האוצר, משרד הפנים, משרד הבריאות והמשרד לאיכות הסביבה, בשיתוף עם הקק"ל והרשויות המקומיות יגבש קווים מנחים ואת הפתרונות הספציפיים לטיפול בשפכים ביישובי "הטיפול הנקודתי". הצוות הבינמשרדי ייערך להשלמת המלצותיו עד ליום 28.2.2001.

3.8. 
עלות פתרונות הטיפול בשפכים ביישובי "הטיפול הנקודתי", בתוספת פתרונות לאגירה והשבת מי הקולחין הינה כ-300 מלש"ח לשנים 2003-2001. סכום זה ימומן מתקציב משרד התשתיות הלאומיות, מתוספת תקציב ממשרד האוצר למשרד התשתיות הלאומיות ומהשתתפות הקק"ל, כאשר מימון המדינה יינתן חלקו במענקים וחלקו בהלוואות - כל זאת בהתאם לעקרונות האמורים לעיל. מענקים ותמיכות להשבת מי הקולחין ימומנו מהתקציב המיועד לכך, בהתאם להחלטת הממשלה מספר 1674 (חמ/6) מיום .31.5.2000

4. משרד הבינוי והשיכון

4.1. 
שיקום שכונות פיזי: משרד הבינוי והשיכון ישקיע 103 מלש"ח בשנים 2003-2001, בשיקום שכונות פיזי ביישובי הטיפול הנקודתי, שימומנו: 50 מלש"ח מתקציב משרד הבינוי והשיכון ו-53 מלש"ח מתוספת ממשרד האוצר לתקציב משרד הבינוי והשיכון. תוספת זו תתוקצב למשרד הבינוי והשיכון במלואה כהרשאה להתחייב בשנת 2001, כאשר תקציב ההוצאה, מהתוספת, יתפרס כדלקמן: 20.5 מלש"ח בשנת 2001, 18.5 בשנת 2002 ו-14 מלש"ח בשנת 2003. להלן חלוקת התקציב ליישובים:

4.1.1. 
אופקים: 27 מלש"ח - 18 מלש"ח מתקציב משרד הבינוי והשיכון ו-9 מלש"ח מתוספת ממשרד האוצר לתקציב משרד הבינוי והשיכון.

4.1.2. 
בית-שאן: 20 מלש"ח - 9 מלש"ח מתקציב משרד הבינוי והשיכון ו-11 מלש"ח מתוספת ממשרד האוצר לתקציב משרד הבינוי והשיכון.

4.1.3.
דימונה: 5 מלש"ח, מתוספת ממשרד האוצר לתקציב משרד הבינוי והשיכון, להשלמת שיקום שכונת הניצחון.

4.1.4. 
ירוחם: 29 מלש"ח - 10 מלש"ח מתקציב משרד הבינוי והשיכון, ו-19 מלש"ח מתוספת משרד האוצר לתקציב משרד הבינוי והשיכון, להשלמת שיקום השכונות ביישוב.

4.1.5. 
לוד: 11 מלש"ח - 7 מלש"ח מתקציב משרד הבינוי והשיכון ו-4 מלש"ח מתוספת ממשרד האוצר לתקציב משרד הבינוי והשיכון, להשלמת שיקום שכונת רמט.

4.1.6. 
רמלה: 11 מלש"ח - מתוספת ממשרד האוצר לתקציב משרד הבינוי והשיכון, לשיקום שכונת בן-צבי.

4.1.7. 
קריית מלאכי: 6 מלש"ח בשנת 2001, מתקציב משרד הבינוי והשיכון, במסגרת תכנית חיזוק שכונת קיבוץ גלויות. שיעור השתתפות הדיירים בשיפוץ המבנים יהיה כנהוג בפרוייקט שיקום שכונות.

4.1.8. 
ביישובים בית-שאן, ירוחם, דימונה ואופקים יופחת שיעור השתתפות הדיירים בשיפוץ בתיהם, במסגרת שיקום שכונות פיזי, מ-25% ל-10%.

4.1.9. 
לאחר השלמת שיקום השכונות הפיזי ביישובים ובשכונות כאמור לעיל, יצאו הישובים שצויינו לעיל מפרויקט שיקום שכונות, בסוף תקופת התקציב המיועד לאותו ישוב.

4.2. שכונת "אופק" בירוחם ובמצפה רמון

בהמשך להחלטת הממשלה מספר 2679 מיום 8.9.97 ובגין התנאים המיוחדים הקשורים בשכונות אלו, משרד הבינוי והשיכון יפעיל תכנית לפיתוח "שכונות אופק" - שכונות "בנה ביתך", בירוחם ובמצפה רמון. לשם כך, תינתן הנחה בפיתוח כללי למגרשים בבנייה עצמית באתרים זמינים לשווק בירוחם ובמצפה-רמון, בגובה של 90,000 ש"ח ליחידת דיור. סך ההיקף התקציבי לתכנית זו 2 מלש"ח, מתוספת ממשרד האוצר לתקציב משרד הבינוי והשיכון - 0.66 מלש"ח בשנה בכל אחת מהשנים 2001-2003.
4.3. 
שיקום שכונות חברתי

משרד הבינוי והשיכון ירכז תכנית לשיקום שכונות חברתי ביישובי "הטיפול הנקודתי", בהיקף תקציבי של 11.7 מלש"ח - 2 מלש"ח בשנה מתוספת ממשרד האוצר לתקציב משרד הבינוי והשיכון ו-1.9 מלש"ח בשנה מתקציבי המשרדים השותפים לתכנית, כדלקמן:

4.3.1.
משרד הבינוי והשיכון - 1.55 מלש"ח בשנה בכל אחת מהשנים 2001-2003.

4.3.2. 
משרד החינוך - 1.2 מלש"ח בשנה בכל אחת מהשנים 2001-2003.
4.3.3. 
משרד העבודה והרווחה - 0.85 מלש"ח בשנה בכל אחת מהשנים 2001-2003.

4.3.4. 
משרד הבריאות - 0.3 מלש"ח בשנה, בכל אחת מהשנים 2001-2003.

4.4. תל-שבע

4.4.1 
היישוב תל-שבע, יצורף לתכנית שיקום שכונות חברתי.

4.4.2 
משרד הבינוי והשיכון יקצה 1 מלש"ח בשנת 2001, מתקציב משרד הבינוי והשיכון, לתכנון בריכת שחייה ואולם ספורט ביישוב תל-שבע. 

4.5. קריית מלאכי

הוועדה הבינמשרדית לפינוי מחנות צבא תסיים עבודתה עד ליום 31.12.2000, לפינוי המחנות הסמוכים לקריית מלאכי.

4.6. רמלה - לוד

4.6.1.
משרד הבינוי והשיכון ישקיע בפיתוח תשתיות בשכונת שפיק-עדס ברמלה 4 מלש"ח, מתוספת ממשרד האוצר לתקציב משרד הבינוי והשיכון - 2 מלש"ח, בשנת 2001 ו-2 מלש"ח בשנת 2002.

4.6.2. 
משרד הבינוי והשיכון ישווק חלק מהמתחמים בשכונות מצליח ואחיסמך לבנייה צמודת קרקע לכוחות ה ביטחון. משרד הבינוי והשיכון ומינהל מקרקעי ישראל יפעלו לקידום האישור הסטטוטורי לתכניות ויפרסמו מכרזים ראשונים למתחמים בשכונות אלו, לאחר קבלת האישור הסטטוטורי.

4.7. עכו

משרד הבינוי והשיכון ומינהל מקרקעי ישראל יפעלו לזרוז שיווקן של שתי שכונות חדשות בעכו. לשם כך, משרד הבינוי והשיכון ומינהל מקרקעי ישראל יגבשו תכנית משותפת לתכנון, פיתוח ושיווק השכונות החדשות.

5. משרד העבודה והרווחה

5.1. 
הכשרה מקצועית: משרד העבודה והרווחה יפעיל פרוייקטים בתחום ההכשרה המקצועית והשלמות השכלה למובטלים ביישובי "הטיפול הנקודתי" בהתאם לצרכי שוק העבודה ופוטנציאל התעסוקה בישובי ה"טיפול הנקודתי" ואזוריהם, בהיקף תקציבי של 60 מלש"ח - 20 מלש"ח בשנה בכל אחת מהשנים 2003-2001, מתקציב משרד העבודה והרווחה.

5.2.
מועדוניות לילדים בסיכון: משרד העבודה והרווחה ומשרד החינוך יפעילו ביישובי "הטיפול הנקודתי" מועדוניות לילדים בסיכון, בהיקף תקציבי של 25.5 מלש"ח - 8.5 מלש"ח בכל אחת מהשנים 2001-2003 - 4.5 מלש"ח בשנה מתקציב משרד העבודה והרווחה ו-4 מלש"ח בשנה מתוספת ממשרד האוצר.

5.3. 
רווחה ופיתוח קהילתי: משרד העבודה והרווחה יפעיל תוספת לפרוייקטים בתחומי הרווחה והפיתוח הקהילתי ביישובי "הטיפול הנקודתי", בהיקף תקציבי של 30 מלש"ח בשנה בכל אחת מהשנים 2001-2003, מתוספת ממשרד האוצר לתקציב משרד העבודה והרווחה.

6. משרד התעשייה והמסחר

6.1. 
משרד התעשייה והמסחר ישקיע 135 מלש"ח בישובי "הטיפול הנקודתי" במסגרת תכנית "עידוד" - 45 מלש"ח בשנה בכל אחת מהשנים 2001-2003, מתקציב משרד התמ"ס.

6.2. 
נציג מינהלת התכנית, שימונה על ידי משרד רה"מ, יצורף לוועדת ההיגוי של תכנית "עידוד". ועדת ההיגוי של תכנית "עידוד" תתאם את ההשקעות ביישובי "הטיפול הנקודתי" עם מינהלת התכנית ותשקול לעניין זה את המלצות ועדות ההיגוי המקומיות של יישובי "הטיפול הנקודתי".

7. משרד התחבורה

7.1.
כבישים עירוניים: משרד התחבורה ישקיע 48.35 מלש"ח, מתקציב משרד התחבורה, 18.117 מלש"ח בשנת 2001, 15.12 מלש"ח בשנת 2002 ו-15.12 מלש"ח בשנת 2003, בכבישים עירוניים ביישובי "הטיפול הנקודתי", לרבות הסדרת צמתים וכיכרות והסדרי בטיחות.

7.2. 
מע"צ משרד התחבורה, באמצעות מע"צ, ישקיע 14.15 מלש"ח בשנת 2001, מתקציב מע"צ, בפרוייקטים ייעודיים ליישובי "הטיפול הנקודתי", בנוסף על ההשקעה בכבישים בין-עירוניים באזוריהם.

8. משרד הפנים

8.1.
 משרד הפנים יקצה 30 מלש"ח, מתקציב משרד הפנים - 10 מלש"ח בשנה, לתוספת לתקציבי הפיתוח ליישובי "הטיפול הנקודתי". סכום זה יוקצה לטובת פרוייקטים של ועדות ההיגוי, בהתאם לעקרונות כאמור בסעיף 11.4 להלן.

8.2. 
משרד הפנים יקצה לרשויות המקומיות ביישובי "הטיפול הנקודתי" סך של 10.5 מלש"ח - 3.5 מלש"ח בשנה, מתוספת ממשרד האוצר לתקציב משרד הפנים, לפרוייקטים של משרד התחבורה ביישובי "הטיפול הנקודתי".

8.3.
משרד הפנים יפעיל תכנית להשבחת ההון האנושי ברשויות המקומיות ביישובי "הטיפול הנקודתי", בהיקף תקציבי של 6 מלש"ח, מתוספת משרד האוצר לתקציב משרד הפנים - 4 מלש"ח בשנת 2001 ו2- מלש"ח בשנת 2002.

9. משרד המדע, התרבות והספורט

משרד המדע, התרבות והספורט ישקיע בהקמת מרכז ספורט ותרבות באופקים 7 מלש"ח, מתקציב משרד המדע, התרבות והספורט - 2 מלש"ח בשנת 2001, ו-2 מלש"ח בשנת 2002 ו-3 מלש"ח בשנת 2003.

10. לשכת השר האחראי לענייני חברה ותפוצות במשרד ראש הממשלה
השר האחראי לעניני חברה ותפוצות במשרד ראש הממשלה, בשיתוף עם משרדי החינוך, קליטת העליה ועניני דתות, יפעיל ביישובי "הטיפול הנקודתי" תוכניות חברתיות בתחום ההדברות בין דתיים לחילוניים ובין יהודים וערבים ובתחום הזהות היהודית לעולים, בהיקף תקציבי של 5.55 מלש"ח בשנים 2001-2003 - 1.85 מלש"ח בשנה, מתקציב המשרד לענייני חברה ותפוצות ומתקציבי משרדי החינוך, קליטת העליה ועניני הדתות, המשוריינים למטרות אלו.

הפעלת התכניות הנ"ל תיעשה בתיאום עם ועדות ההיגוי היישוביות ומינהלת התכנית.

11. משרד ראש הממשלה

11.1.
צוות בינמשרדי בראשות משרד ראש הממשלה ובהשתתפות משרדי הממשלה והגורמים השותפים לתכנית (להלן: "המינהלת") ירכז את המעקב והבקרה אחר הביצוע השוטף של התכנית, ירכז את עבודת הצוותים הבינמשרדיים לנושאים השונים ("עידוד", ביוב, שיקום שכונות חברתי וכו'), יתאם בין משרדי הממשלה ובין ועדות ההיגוי המקומיות, משרדי הממשלה והגורמים החוץ-ממשלתיים, יאשר את המלצות ועדות ההיגוי המקומיות באשר לפרוייקטים מקומיים ואזוריים וינחה, אם וככל שידרש, באשר לתכנון וביצוע תכניות.

11.2.
ועדת מנכ"לים בראשות מנכ"ל משרד ראש הממשלה תקבע את המדיניות להפעלת התכנית, תרכז מעקב תקופתי אחר ביצוע התכנית ותאשר את המלצות המינהלת, אם וככל שיידרש, באשר לביצוע התכנית.

11.3. 
בכל אחד מיישובי "הטיפול הנקודתי" תוקם ועדת היגוי, בראשות ראש הרשות המקומית ובהשתתפות נציגי הרשות המקומית, נציגי גופים הפעילים ביישוב (כגון תנועות נוער, ועדי הורים וכו') ונציגי הגורמים החוץ-ממשלתיים המעורבים ביישוב. ועדות ההיגוי המקומיות יגבשו המלצות למינהלת בנוגע לפרוייקטים מקומיים ואזוריים ובנוגע לביצוע התכנית.
11.4. 
משרד הפנים יקצה, בתיאום עם המינהלת, 30 מלש"ח - 10 מלש"ח בכל אחת מהשנים 2001-2003, מתוך התקציב המיועד לתכנית זו במשרד הפנים, לטובת פרוייקטים בתחומי החינוך, התשתיות והפיתוח, שיוגדרו ויבוצעו על ידי ועדות ההיגוי המקומיות, בכפוף לאישור המינהלת, בתיאום עם משרד הפנים. משרד הפנים, בתיאום עם המינהלת, יקבע את חלוקת התקציב הנ"ל בין היישובים, בהתאם להצעות שיוגשו למינהלת על ידי ועדות ההיגוי, על פי קריטריונים שייקבעו מראש.

11.5. משרד רה"מ יקצה 4 מלש"ח, מתוספת ממשרד האוצר לתקציב משרד רה"מ, להפעלת התכנית, לרבות הפעלת המינהלת, שכירת יעוץ, פיקוח ובקרה חיצוניים - 1.33 מלש"ח בשנה בכל אחת מהשנים 2001-2003.
12. משרד האוצר

משרד האוצר יתקצב את משרדי הממשלה בתקציבים, כמפורט לעיל, המיועדים לביצוע התכנית.

סיוע מיוחד לשדרות-רבתי

(החלטה מספר חכ/4 של ועדת שרים לעניני חברה וכלכלה מיום 08.04.2003)

מ ח ל י ט י ם:

בהמשך להחלטת הממשלה מספר 2954 מיום 23.2.2003 לאשר את המלצות הצוות הבינמשרדי, בדבר תכנית לאזור שדרות-רבתי בתחום הביטחוני, הכלכלי והחברתי כלהלן:

א. 
הממשלה תפעל לחיזוקו ולביסוסו של אזור שדרות רבתי באמצעות תכנית הסיוע שלהלן, תוך מתן העדפה לבעיות המיוחדות לעיר בנושאים רלבנטיים;

ב. 
תיחומו הגיאוגרפי של אזור שדרות רבתי יוגדר על ידי הצוות הבינמשרדי;

ג. 
עלות תכנית הסיוע על פי החלטה זו תסתכם בכ-65 מליון ש"ח לשנים 2003-5.

ד. 
בהמשך לנ"ל:

1. משרד הפנים

א. 
משרד הפנים יעביר לרשות העיר שדרות מענק מיוחד בסך של 2.5 מליון ש"ח בשנת 2003, למימון ההוצאות העודפות של העירייה, הנובעות מהמצב ה ביטחוני המיוחד;

ב. 
תושבי שדרות יקבלו הנחה בארנונה למגורים, תעשייה, משרדים, שירותים, מסחר ומלאכה בשיעור של 30% בשנת 2003. כמו-כן, איזורי התעשייה "ספירים" ו"שער הנגב" יקבלו הנחות בארנונה לתעשיה בשיעור זהה. משרד הפנים יעביר לרשויות מענק מיוחד למימון הנחות אלה. המענק יינתן בגין הגביה בפועל. מקורות המימון למתן ההנחות יהיו כדלקמן:


משרד הפנים - 70% מהגבייה בפועל; משרד האוצר - 30% מהגביה בפועל.

ג. 
משרד הפנים יסכם עם עיריית שדרות את תנאי פריסת ההלוואות של הרשות כדי להקטין את עומס המלוות שלה, תוך חודש מיום החלטה זו.

2. משרד הבינוי והשיכון

א. 
משרד הבינוי והשיכון יקצה לשדרות כ-3 מליון ש"ח להשתתפות בבנית מוסדות ציבור (השלמת המתנ"ס בשכונת מ-3) בתיאום עם הרשות. ההקצאה תתפרס על פני שלוש שנים 1 - מליון ש"ח בכל שנה, החל משנת 2003. התקציבים כאמור, אינם כוללים בניית מוסדות ציבור על פי דו"ח ועדת המנכ"לים לבניית מוסדות ציבור.

ב. 
משרד הבינוי והשיכון יקצה 2 מליון ש"ח לשיקום שכונות פיזי בעיר שדרות. ההקצאה תתפרס על פני שנתיים, 1 מליון ש"ח בכל שנה, החל משנת 2003. השתתפות דיירים בשיפוץ בתיהם בשכונות השיקום תופחת מ-25% ל-5% בעיר שדרות.

ג. 
משרד הבינוי והשיכון יקצה 3 מליון ש"ח לפיתוח שכונות ותיקות בעיר שדרות. ההקצאה תתפרס על פני שלש שנים. 1 מליון ש"ח בכל שנה, החל משנת 2003.

ד. 
משרד הבינוי והשיכון יקצה 1.2 מליון ש"ח לשיקום שכונות חברתי בעיר שדרות בשנת 2003.

ה. 
משרד הבינוי והשיכון ינחה את חברת "עמיגור" לשדרג מקלטים בבניה רוויה של חברת "עמיגור" בסך של 1 מליון ש"ח בשנת 2003. 

3. משרד הרווחה

א. 
משרד הרווחה יקצה 0.25 מליון ש"ח לפעילות של לכידות קהילתית בעיר שדרות בשנת 2003.

ב. 
במסגרת תכנית הסיוע לשדרות יקבע משרד הרווחה סעיפים שונים בהם השתתפות הרשות תופחת מ- 25%- ל-15%.

4. משרד התעשייה, המסחר והתעסוקה

א. 
מעונות יום

1. 
יוקצו בתקציב משרד התעשייה, המסחר והתעסוקה 100 מכסות להשמת ילדי רווחה במעונות יום הכלולים בהסדר הפעלה עם המשרד בעיר שדרות לשנת הלימודים התשס"ג, בתקצוב של כ-1 מליון ש"ח.

2. 
גובה תשלומי ההורים עבור החזקת ילדי נשים עובדות במעונות יום אשר בהסדר הפעלה עם משרד התעשייה, המסחר והתעסוקה בעיר שדרות בשנת הלימודים התשס"ג יהיה בהתאם לדרגה 3 בלוח תשלומי ההורים להחזקת ילדים במעונות יום, הנקבע על ידי המשרד. היקף הסיוע של משרד התעשייה, המסחר והתעסוקה לסעיף זה הינו כ-1 מליון ש"ח לשנת הלימודים התשס"ג.

ב. 
משרד התעשייה, המסחר והתעסוקה יקצה כ-3 מליון ש"ח לקיום קורסי הכשרה מקצועית בעיר שדרות ובמכללת ספיר בשנת .2003

ג. 
יינתנו מלגות סיוע לסטודנטים הלומדים במכללת ספיר תכנית מלאה במסגרת המכון להכשרה טכנולוגית בשנת הלימודים התשס"ג בסך של כ-1 מליון ש"ח, במתכונת פרוייקט פר"ח בתיאום עם משרד החינוך, התרבות והספורט.

ד. 
משרד התעשייה, המסחר והתעסוקה, באמצעות המדען הראשי, יגדיל את התמיכה במו"פ במפעלים המצויים בעיר שדרות רבתי, לשיעור של 70% מתכנית המו"פ המאושרת, ובמידה שקו הייצור של המוצר יוקם ויופעל באזור שדרות רבתי, יעמוד המענק על 75%.

ה. 
משרד התעשייה, המסחר והתעסוקה יקצה 0.5 מליון ש"ח לכל הפחות לפיתוח הון אנושי במפעלים המצויים באזור שדרות רבתי בשנת 2003. 

ו. 
משרד התעשייה, המסחר והתעסוקה יקצה 4 מליון ש"ח בהרשאה לפיתוח תשתית תעשייתית באזור שדרות רבתי בשנת 2003, על פי הצרכים.

ז. 
בשנת 2003 תינתן הנחה בשיעור של 70% באגרת פיתוח הקרקע הנגבית ממפעלים המוקמים ו/או מורחבים באיזורי התעשייה באזור שדרות רבתי.

ח. 
אחוז המענק שינתן לאזורי התעשייה באזור שדרות רבתי על פי החוק לעידוד השקעות הון יקבע לאחר החלטת ממשלה בנושא, הצפויה להתקבל בחודשים הקרובים. אחוז המענק שייקבע לאיזור שדרות רבתי, יותאם לזה שייקבע לקו העימות בצפון.

ט. 
בהתאם להחלטת הקבינט החברתי-כלכלי חכ/67 מיום 16.2.2003 יוחלו ההטבות הניתנות לקו העימות בצפון בנושא העתקת מפעלים ממרכז הארץ, גם על איזור שדרות רבתי.

י. 
משרד התעשייה, המסחר והתעסוקה יקצה 3 מליון ש"ח לשיקום אזורי תעשיה ולשיקום מרכזים מסחריים בעיר שדרות בשנת 2003, בהתאם לתכנית שתגובש מול הרשות. ביצוע סעיף זה מותנה באיתור מקורות תקציביים על ידי צוות משותף למשרד התעשייה, המסחר והתעסוקה ומשרד האוצר.

יא. 
משרד התעשייה, המסחר והתעסוקה יפעל להבאת מפעל עוגן לאזור שדרות רבתי.

5. משרד התשתיות הלאומיות

א. 
המינהל לפיתוח תשתיות ביוב, יקדם תכנית לאיסוף שפכים, טיפול במכון טיהור וסילוק שפכים של העיר שדרות ואזורי התעשייה הסמוכים, כפרויקט משותף של שדרות ומועצה אזורית שער הנגב. ההשקעה הנדרשת לפרויקט הביוב מסתכמת בכ-30 מיליון ש"ח. נטל המימון בין תורמי השפכים יקבע בהתאם לכמות הביוב שתשמש כבסיס לתכנון. הסיוע יינתן בכפוף לקיום התנאים המוקדמים, בכלל זה עדכון חוקי העזר והסדרת "כושר ההחזר" של הרשויות. על הרשויות לפעול במשותף במסגרת איגוד ערים לביוב, על מנת להבטיח ביצוע הפרויקט ותפעולו. ביצוע הפרויקט יתפרס על השנים 2003-2005. בשלב ראשון יוקצו לפרויקט 5 מיליון ש"ח לכיסוי הוצאות התכנון המפורט ותחילת ביצוע. החלוקה 

בין מענק להלוואות תישמר במשך כל שנות הביצוע. על הרשויות לפעול לקדם הקמתו של מפעל השבת קולחין, על מנת להבטיח ניצול הקולחין המטוהרים ומניעת זיהום מקורות המים, וזאת במסגרת תקציבי נציבות המים.

ב.
בהתייחס לנ"ל:-

(1) 
ההחלטה בדבר שאלת מימון התכנית, לרבות היחס בין המענק להלוואה יידון בישיבתה הקרובה של ועדת השרים לענייני חברה וכלכלה.

(2) 
שר התשתיות הלאומיות יחל בביצועה של התכנית.

6. משרד התחבורה

א. תחבורה
1. 
משרד התחבורה יקצה 2 מיליון ש"ח לפרויקטים בטיחותיים, (לרבות תחנות היסעים), ולשיפור תשתית הכבישים הפנימית בעיר שדרות בשנת 2003, ו-3 מיליון ש"ח בשנת 2004.

2. 
מתוך התקציב המיועד לשנת 2003, יקצה משרד התחבורה את הסכום הדרוש להכנת תכנית אב לתחבורה לעיר שדרות ויסייע לרשות בהכנתה.

ב. מע"צ
מע"צ תקצה 5 מיליון ש"ח לפיתוח תשתיות הכבישים באזור שדרות רבתי (כביש מספר 333 עוקף שדרות, טיילת ופיתוח נופי והסדרת צומת) בשנת 2003.

7. 
מינהל מקרקעי ישראל

יו"ר מועצת מינהל מקרקעי ישראל יביא לאישור מועצת מינהל מקרקעי ישראל החלטה בדבר החלת החלטות המועצה הנוגעות ליישובי קו העימות בצפון גם על אזור שדרות רבתי.

8. 
משרד החינוך, התרבות והספורט

א. 
משרד החינוך, התרבות והספורט יקצה להשלמת יום חינוך ארוך לכל בתי הספר היסודיים בעיר שדרות, במתכונת הפעלה שתותאם לעיר בשנת הלימודים התשס"ג, סך של כ-2.8 מיליון ש"ח.

ב. 
משרד החינוך, התרבות והספורט יפעיל יום חינוך ארוך בכיתות גן (מגיל 3 עד 6) בעיר שדרות בשנת הלימודים התשס"ד, בסך של כ-3.5 מיליון ש"ח. התקציב לביצוע סעיף זה ימומן באופן שווה על ידי משרד החינוך, התרבות והספורט ומשרד האוצר.

ג. 
משרד החינוך, התרבות והספורט יפעיל את קרן "קרב" בעיר שדרות (בנוסף ליום חינוך ארוך) בשנת הלימודים התשס"ג, בסך של כ-0.9 מיליון ש"ח.

ד. 
משרד החינוך, התרבות והספורט יפעיל תכנית פדגוגית לשיפור הזכאות לבגרות בעיר שדרות בשנת הלימודים התשס"ג, בסך של כ-1 מיליון ש"ח. מכון ברנקו-וייס ישלים מתקציבו סך של כ-1 מיליון ש"ח בשנת התשס"ג.

ה. 
משרד החינוך, התרבות והספורט יפעיל קייטנות למשך 3 שבועות בעיר שדרות בשנת הלימודים התשס"ג, בסך של כ-0.5 מיליון ש"ח.

ו. 
משרד החינוך, התרבות והספורט יפעיל חודש לימודים נוסף בגני ילדים בשנת הלימודים התשס"ג בעיר שדרות, בסך של כ-0.5 מיליון ש"ח.

ז. 
משרד החינוך, התרבות והספורט יקצה תוספת של 2 משרות פסיכולוגים לעיר שדרות בשנת הלימודים התשס"ג, בסך של 0.3 מיליון ש"ח.

ח. 
משרד החינוך, התרבות והספורט יקצה לביצוע תכניות פדגוגיות לקידום רמת החינוך בעיר שדרות, סך של 4 מיליון ש"ח לשנת הלימודים התשס"ד. התכניות הפדגוגיות יתבצעו במתכונת ההפעלה בעיר קריית שמונה. התקציב לביצוע סעיף זה ימומן באופן שווה על ידי משרד החינוך, התרבות והספורט ומשרד האוצר.

ט. 
משרד החינוך, התרבות והספורט יקצה 0.5 מיליון ש"ח להתקנת מערכות מיזוג בבתי ספר בעיר שדרות בשנת 2003.

י. 
משרד החינוך, התרבות והספורט יקצה 0.5 מליון ש"ח לחידוש מבני מוסדות חינוך בעיר שדרות, בשנת 2003.

יא. 
הוועדה לתכנון ולתקצוב של המועצה להשכלה גבוהה תקצה מתקציבה 1 מיליון ש"ח למימון קרן המלגות והסיוע לסטודנטים הלומדים במסלול האקדמי במכללת ספיר בשנת הלימודים התשס"ד.

9. משרד האוצר

אחוז ההנחה במס הכנסה במסגרת תכנית זו יותאם בשיעורו בשנת 2003 לזה הניתן ביישובי קו העימות בצפון.

10. משרד הבריאות

משרד הבריאות יקצה 0.36 מיליון ש"ח למד"א לצורך השלמת מימון להצבת ניידת טיפול נמרץ (אט"ן) בעיר שדרות בשנת 2003. התקציב לביצוע סעיף זה יועמד על ידי משרד האוצר.

11. משרד הביטחון

א. 
משרד הביטחון יפעיל תכנית למרכיבי ביטחון בעיר שדרות בהיקף של כ-2.25 מיליון ש"ח בשנת 2003. תקציב זה כולל את תקציבי משרד הביטחון (היחידה להתיישבות ופיקוד העורף), ומשרד החינוך, התרבות והספורט, על פי החלוקה הבאה: משרד הביטחון - 1.670 מיליון ש"ח ומשרד החינוך, התרבות והספורט - 0.580 מיליון ש"ח.

ב. 
אזור שדרות רבתי יזכה להעדפה במכרזי משרד הביטחון כאזור קו העימות על פי תקנות חובת המכרזים (העדפת תוצרת מאזור עדיפות לאומית התשנ"ח, 1998). 

12. הסוכנות היהודית

ועדת השרים לענייני חברה וכלכלה רושמת לפניה את הודעתו של המשנה למנהל הכללי של משרד ראש הממשלה, בדבר השתתפות הסוכנות היהודית בתכנית כדלקמן:

א. 
הסוכנות היהודית תפעל לשיפוץ הספרייה הציבורית בשדרות, בהיקף תקציבי של 0.5 מיליון ש"ח בשנת 2003.

ב. 
הסוכנות היהודית תעניק מלגות לסטודנטים אשר ילמדו במכללת ספיר, בהיקף של 0.15 מיליון ש"ח.

ג. 
הסוכנות היהודית תקדם תכניות לפיתוח מצויינות בקרב תלמידים בשדרות בהיקף של 0.20 מיליון ש"ח בשנת 2003. התחייבות זו תופעל במשך 3 שנים.

ד. 
הסוכנות היהודית תפעיל קייטנות קיץ לילדי מרחב שדרות רבתי בהיקף של 0.20 מיליון ש"ח בשנת 2003.
ה. 
הסוכנות היהודית תפעל לקידום, עידוד ושיווק פארק התעשייה "ספירים" ליזמים בהיקף של 0.15 מיליון ש"ח בשנת .2003

ו. 
הסוכנות היהודית תסייע לתפעול הסינימטק בשדרות בהיקף של 0.12 מיליון ש"ח בשנת 2003.

ז. 
הסוכנות היהודית תפעל לאיתור קהילה יהודית שתאמץ את העיר שדרות ותפעל לקידום של פרויקטים קהילתיים חינוכיים במקום.

13. משרד ראש הממשלה


צוות בינמשרדי לסיוע מיוחד לעיר שדרות יקדם את יישום התכניות כאמור בהחלטה זו.
תשתית התחבורה בדרום הארץ
פיתוח מערכות התחבורה באזור הדרום
דו"ח 50ב
א. ריכוז ממצאי הביקורת
64.
על אף השאיפה (שבאה לידי ביטוי בתמ"א 31 - תכנית מתאר ארצית משולבת לבנייה, פיתוח ולקליטת עלייה), להביא לשיפור הנגישות מדרום הארץ למרכזה, משנת 1991 יש מגמה של התארכות משך הנסיעה. ההרעה בנגישות מאזור הדרום לאזור המרכז מקשה על יזמים, עובדים 


ודורשי עבודה, להשתלב בפעילות כלכלית הנעשית באזורים אחרים. הרעה זו גם גורמת נזק כלכלי למשק המדינה בשל הפסד הזמן הנגרם מהתארכות משך הנסיעה בין אזורים אלה, העלייה בצריכת הדלק והבלאי המוגבר של כלי הרכב. 

ב. מצב תיקון הליקויים

משרד התחבורה - מחלקת עבודות ציבוריות

64.
להלן תוכניות מע"צ לפיתוח תשתית התחבורה הבינעירונית באזור הדרום

והנגב, לשנים 2003-2008:

מע"צ מתכננת להשקיע בשנים  2003-2008 באזור הדרום, למעלה מ-1.5 מיליארד ש"ח, לפיתוח ואחזקת רשת הדרכים הבינעירונית.

התכנית לפיתוח כבישים בינעירוניים באזורים הללו כוללת, בין היתר, פיתוח פרויקטים להקלת גודש התנועה בצירים בינעירוניים ראשיים, דוגמת ציר 40, פרויקטים שמטרתם העיקרית היא לקרב את אזור הדרום למרכז הארץ, כגון כבישים מספר 40 (מצומת קטורה עד מחלף ירקונים), כביש 35 (מחלחול עד אשקלון), וכביש 3 (מאשקלון לצומת בית חורון), שיפור נגישות לערים מרכזיות, וסלילת עוקפי ערים - כביש 40 עוקף באר שבע מזרחי, וכביש 31 (מנוה זוהר עד להבים) עוקף ערד. 

בשנת 2003 נמשכו ההשקעות בתכניות יעודיות, כגון תכנית לפיתוח לטיפול נקודתי, השקעה במגזרי אוכלוסיה שונים, כגון המגזר הערבי והבדואי, ועוד. 

לאור התרחבות רשת הדרכים הבינעירונית, בין היתר באזור הדרום והנגב, מע"צ פועלת להגברת בטיחות הנסיעה בדרכים, ושמירה על רשת הדרכים בצורה נאותה ובטיחותית, באמצעות מערכת ניהול המסעות, ביצוע פרויקטים בטיחותיים - הסדרה ורמזור צמתים, התקנת מעקות בטיחות, השקעה באחזקת מבנה וצידי דרך, הארת צירים בינעירוניים עיקריים, כגון כביש 40, כביש 25 (מצומת הערבה לנחל עוז), ועוד. 
תכניות העבודה 2003 לאזור הדרום כללו:
קריית מלאכי-צומת ראם - הרחבה לששה נתיבים
צומת ראם – צ. שערי אברהם - הרחבה לדו מסלולי
באר שבע – דימונה - הרחבה לדו מסלולי
צומת להבים - רהט - דרך חדשה חד מסלולית
רהט – צומת אשל הנשיא - דרך חדשה חד מסלולית
צומת ברכיה – צומת פלוגות - הרחבה לדו מסלולי
עוקף באר שבע מזרחי, דרך חדשה דו מסלולית
כביש הערבה - הקמת גשרים, ושלב א' של גשר ערוגות
שדרות – צומת אבים - הרחבה לדו מסלולי
פתיחת מחלף אשדוד לתנועה - שיפור נגישות מדרום הארץ לאזור המרכז
כביש רוחב חדש מספר 7 - שיפור נגישות ממטרופולין ירושלים, לכביש 6 ולאשדוד והסביבה.
פרויקטים נוספים הינם: פרויקטים בקידום זמינות, פרויקטים משותפים, פיתוח ביישובי מיעוטים, כבישים במועצות אזוריות, ופרויקטים במסגרת "טיפול נקודתי": עבודות קידום זמינות ואחזקה בכביש 31 בערד ובכביש 333 לשדרות, כביש גישה לשגב שלום, כביש לתל שבע, מעבר להבים, עוקף נווה זהר, כביש גישה לשיבטה, כניסה לנווה זוהר, שיפור גשר נחל שועלים, שיפור נגישות לאופקים מדרך 241, מחלפון מיתר, וכביש גישה לבאר חיל.

להלן התוכנית הרב שנתית 2008-2004 לפיתוח רשת הדרכים הבין עירונית בדרום הארץ:

קרית מלאכי-צומת ראם - הרחבה לששה נתיבים
צומת ראם-צומת שערי אברהם, וצומת שערי אברהם-צומת נחשון - הרחבה לדו מסלולי והסדרת הצמתים
צומת אבא הלל-כפר ורבורג (אשקלון-קריית מלאכי) - הרחבה לדו מסלולי
צומת ארז-צומת יד מרדכי - הרחבה לדו מסלולי
מחלף אשדוד צפון - הקמת המחלף
מחלף עד הלום - הקמת המחלף בשלבים וסלילה
באר שבע-דימונה - הרחבה לדו מסלולי - השלמה
עוקף באר שבע מערבי - דרך חדשה 
רהט-צומת אשל הנשיא - דרך חדשה חד מסלולית
צומת להבים-שוקת-ערד - הרחבה לדו מסלולי בקטעים
צומת ברכיה-צומת פלוגות - הרחבה לדו מסלולי
מחלף פלוגות - הקמת המחלף
רמת חובב-באר שבע - הרחבה לדו מסלולי
עוקף באר שבע מזרחי - דרך חדשה 
כביש הערבה-גשר ערוגות - הקמת גשר חדש
אילת-באר אורה-עין גדי - עבודות הרחבה וסלילה חדשה, כולל גשרים חדשים
שדרות-צומת אבים - הרחבה לדו מסלולי
שומריה-שקף - ביצוע קטעים נוספים.

נסיעות לחו"ל בתפקיד

רכישת כרטיסי הטיסה

הגופים המבוקרים: משרד ראש הממשלה; נציבות שירות המדינה; משרד האוצר; משרד הבריאות; משרד החינוך; משרד החקלאות ופיתוח הכפר; הנהלת בתי המשפט; משרד התיירות; משרד התעשייה והמסחר; משרד התקשורת; רשות השידור

א. ריכוז ממצאי הביקורת
6.
משרדי ממשלה רכשו כרטיסי טיסה גם באמצעות סוכנויות שלא זכו במכרז - בעיקר כרטיסים שנועדו לנסיעות של שרים לחו"ל.

ב. מצב תיקון הליקויים

משרד האוצר

6. 
ב-1 בינואר פרסם החשב הכללי חוזר מספר 2004/3 - "נסיעות לחו"ל של עובדי מדינה - מכרז סוכני נסיעות", הקובע את דרך ההתקשרות עם סוכנויות נסיעות, לרכישת כרטיסי טיסה.

עמידות מבנים ותשתיות ברעידות אדמה
יישום החלטות הממשלה

הגופים המבוקרים: משרד הבינוי והשיכון; המשרד לאיכות הסביבה; משרד הפנים, המועצה הארצית לתכנון ובנייה, ועדה מחוזית לתכנון ובנייה - אילת, ועדה מחוזית לתכנון ובנייה - חיפה, ועדה מחוזית לתכנון ובנייה - תל-אביב; משרד התשתיות הלאומיות; רשות הנמלים והרכבות; רשות שדות תעופה; צבא הגנה לישראל - פיקוד העורף; האגודה לתרבות הדיור; חברת בתי זיקוק לנפט

א. ריכוז ממצאי הביקורת

פעולות שבאחריות משרד הבינוי והשיכון
3.
מנתוני סקרים לבחינת עמידות מבנים במקרה של רעידת אדמה בקרית שמונה, טבריה, ובית שאן, עולה כי 2,110 דירות שבנה משרד השיכון בקריית שמונה ו-2,420 דירות שבנה משרד השיכון בטבריה, צפת ובית שאן אינן עומדות באמות המידה שקבעו הסוקרים לעמידות ברעידות אדמה. מדובר במספר רב של דירות, ומן הראוי היה שמשרד השיכון ישקול החיזוק הדרוש לכן, אך הוא לא עשה זאת. 

4.
בעקבות ממצאי סקר, הזמין משרד השיכון בשנת 1996 ממהנדס חיצוני תכנון חיזוקים לחמישה טיפוסי מבנים בקריית שמונה; החיזוקים המתוכננים כללו תוספת יסודות וחיזוק רכיבים נושאים בקומת הקרקע. במועד סיום הביקורת, נובמבר 2000, טרם החל משרד השיכון בחיזוק אותם מבנים.

5.
באוגוסט 1999 הכין פיקוד העורף תרחיש של רעידת אדמה בחוזק של 6.0 דרגות בסולם 3ריכטר שמוקדה בדרום ים המלח, ובו בחן במפורט את הנזקים הצפויים בעיר ערד. לצורך התרחיש סקר פיקוד העורף את כל 1,951 המבנים בערד והעלה, כי צפוי ש-13 מבנים יתמוטטו, ל-66 ייגרם נזק כבד ול-62 נזק בינוני. אף שממצאי התרחיש נמסרו למשרד השיכון ולעיריית ערד, לא פעלו גופים אלה לחיזוק המבנים הצפויים להתמוטטות או לנזק כבד. 

7.
בדצמבר 1990 שיווק משרד השיכון מגרשים בשכונה שתכנן בחיפה. בדיקת תיקי הבנייה של 14 מבנים שנבנו בשכונה העלתה, כי לחישובים הסטטיים הנוגעים אליהם לא צורפו הנתונים הטכניים ששימשו בסיס להכנתם ובכלל זה ממצאי בדיקות קרקע וקידוחי ניסיון. 

8.
בשנת 1995 החל משרד השיכון בהקמת הוסטל ל"דיור מוגן" לקשישים באילת. בדיקת החישובים הסטטיים הנוגעים למבנה העלתה, כי הם לא הביאו בחשבון את הכוחות האופקיים הפועלים ברעידת אדמה.

ב. מצב תיקון הליקויים

משרד הבינוי והשיכון

3. 
נמצאת בהכנה תוכנית מתאר ארצית מספר 38, שעניינה חיזוק מבנים קיימים בפני רעידות אדמה. מטרות תוכנית המתאר הארצית הן: (א) לקבוע הנחיות לחיזוק מבנים קיימים, כדי להבטיח עמידותם בפני רעידות אדמה, ולשם כך לזהות ולאפיין סוגי המבנים שיש לחזק; (ב) לעודד חיזוק מבנים, על ידי תוספת בנייה; (ג) יצירת מסגרת סטטוטורית, שתאפשר מתן היתרי בנייה לשינויים במבנים לצורך חיזוקם, מכוח תוכנית זו, וקביעת תנאים למימוש תוספות הבנייה שיוותרו בגין חיזוק המבנים.

4. 
יחוזקו 36 בנינים הנמצאים בניהול עמידר בקרית שמונה, הנמצאת בסיכון סיסמי גבוה; הוזמן סקר הנדסי ותכנון חיזוק לבנינים. נמצא ש-28 בנינים דורשים חיזוק, בעלות כוללת של כ-6 מיליון ש"ח. חברת "עמידר" תחזק שני בנינים נבחרים כ"פילוט" ניסיוני. מביצוע פיילוט זה יילמדו הבעיות, ויימצאו הפתרונות להמשך החיזוק של יתר הבניינים.


בקרית שמונה הוחל גם בהקשחת מבנים נגד רעידות אדמה, באמצעות חיזוק חדרי ביטחון קיימים ומערכת הביסוס שלהם. במהלך ההקשחה ילמדו הבעיות המיוחדות הקשורות למיקום ולאופי המבנים. הלקחים ייושמו בתכנון ובמכרזים העתידיים לחיזוק מבנים.

5. 
בדיקת המבנים בערד, היא באחריות עיריית ערד. עם זאת, משרד הבינוי והשיכון יבדוק  האם מוצדק מבחינת המשרד להתערב בנושא.

7,8.
במסגרת מכרזי השיווק שמפרסם המשרד, מבוצעת בקרה מדגמית, בה המהנדס המתכנן נדרש לחתום על תצהיר בנושא החישובים לרעידות אדמה ועמידה בתקנים. תצהיר זה הינו אחד מלקחי הביקורת. המתכנן מחויב  בהנחיות לעבודות תכנון של משרד הבינוי והשיכון, אשר עודכנו בנושא תכנון שלד הבניין, כולל התייחסות לרעידות אדמה.

מגזר המיעוטים - תשתיות פיזיות

המגזר הבדואי בנגב

הגופים המבוקרים: מועצה מקומית לקיה; משרד ראש הממשלה; משרד האוצר; משרד הבינוי והשיכון; משרד התשתיות הלאומיות; מינהל הביוב; מינהל מקרקעי ישראל

א. 
ריכוז ממצאי הביקורת

6. 
עיון וניתוח של פעולות הממשלה, ועדות השרים וועדות המנכ"לים, מעלה שלא גובשה מדיניות כוללת; ובמקום שגובשו מסמכים והמלצות הרי שלא דנו בהם; ואם דנו - לא פעלו לגיבוש תכנית רב-שנתית מפורטת ומתוקצבת לטיפול במגזר הבדואי בנגב. עיון וניתוח החלטות הממשלה מעלה, שגם לא היה הליך סדור והמשכי של דיון וקבלת החלטות על בסיס החלטות קודמות ועל בסיס מידע קודם. כל ממשלה, ולפעמים אף אותה ממשלה, חזרה והחליטה על הקמת ועדות על ועדות וצוותים לטיפול בנושא זה. הממשלות - על ועדותיהן, אינן פועלות בשיטתיות ובהמשכיות, ופתרון הבעיות הקשות והמרכזיות נדחה מוועדה לוועדה ופעמים מממשלה לממשלה.

7. 
מהחלטות הממשלה ניתן לראות שינויים בהגדרות התפקידים וסמכויות המינהלה לקידום הבדואים בנגב (המינהלה), והעדר חלוקה ברורה של אחריות ותחומים בין הגופים אליהם כפופה המינהלה. מהקמתה בשנת 1986 פעלה המינהלה ללא הגדרה ברורה ועקבית של תפקידים וסמכויות. רק בשנת 2000 נדרשה הממשלה לבחינת תפקידי המינהלה, סמכויותיה ויעדיה באופן אופרטיבי והחליטה על הקמת צוות שיבדוק, בין היתר, את נושא מבנה הגוף שיעסוק בקידום ענייני הבדואים בנגב, סמכויותיו תפקידיו וכפיפותו של הגוף, והכלים לביצוע תפקידיו. התהליך טרם הושלם ומאז תחילת שנת 2001 אינו מטופל כלל.

8. 
לא נמצא, שבעקבות החלטות הממשלה בנושא תשתיות אושרה תכנית רב-שנתית ומקיפה לפיתוח וקידום יישובי הקבע בתחום התשתיות הפיזיות. 

10. 
על המינהלה להכין תכנית רב-שנתית להשלמת התשתיות ביישובי הבדואים בנגב בהתבסס על סקר צרכים, ולהביאו לאישור הממשלה או ועדת שרים מטעמה, כפי שהדבר נעשה ביתר התכניות במגזר המיעוטים. 

ב. מצב תיקון הליקויים

משרד ראש הממשלה

6.

עם כינונה של הממשלה הנוכחית, הוקמה ועדת שרים לענייני המגזר הלא יהודי, בראשות ראש הממשלה, אשר שמה לה למטרה לטפל טיפול כולל בנושא חשוב זה. 


לשם כך החליטה ועדת השרים לקבוע קווי מדיניות מנחים לטיפול משולב וכולל בסוגיות הכרוכות במגזר הבדואי בנגב, ואימצה תכנית שש שנתית (2003 - 2008), מתוקצבת ומפורטת, לכל המשרדים והגורמים המטפלים במגזר הבדואי בנגב.


כן החליטה ועדת השרים, כי צוות בינמשרדי ברמת מנכ"לים, בראשות ממלא מקום ראש הממשלה ושר התעשייה, המסחר והתעסוקה, יהיה אחראי על יישום התכנית, וירכז מנגנון הפעלה, מעקב ובקרה לצורך יישומה המלא. 


ראש הממשלה עוקב אישית אחר יישום התוכנית שהתקבלה - הן בעבודתו השוטפת, והן במסגרת ישיבות הוועדה, שמתקיימות לפחות אחת לחודש. 


ועדת השרים לעניני המגזר הלא-יהודי, החליטה ביום 17.9.2003 החלטה מספר ערב/15, אשר אושרה בממשלה ביו 25.9.2003, ומספרה הוא            881(ערב/15), כלהלן:


התוכנית לטיפול במגזר הבדואי בנגב - נוסח מתוקן של החלטה מספר 216(ערב/1) מיום 14.4.2003, הכולל את התיקונים שאושרו בהחלטה מספר ערב/14 מיום 17.9.2003.

מחליטים:

א. כללי

הממשלה רואה בטיפול בסוגיית המגזר הבדואי בנגב, צורך מיידי. במסגרת זו תפעל הממשלה לקביעת קווי מדיניות מנחים לטיפול משולב וכולל בסוגיות הכרוכות במגזר הבדואי בנגב, לעידוד מעבר הפזורה לישובי הקבע, ובכלל זה לקידום שבעת היישובים הבדואים החדשים עליהם החליטה הממשלה בעבר, לשיפור רמת השירותים והתשתיות ביישובי הקבע, ובמקביל תפעל בנחרצות לשמירת זכויותיה במקרקעי הנגב ולתגבור אכיפת הדין.
לאור זאת, מחליטה הממשלה לאמץ את התכנית השש-שנתית שלהלן, ולהקצות לנושא כ-1,100 מיליון ₪, בהתאם לפירוט שלהלן:
1.    
השלמת פיתוח ותשתיות של ישובים קיימים
א) 
משרדי הממשלה יפעלו בהתאם לתכנית המפורטת בזאת לקידום יישובי הבדואים הקיימים (רהט, לקייה, כסייפה, תל-שבע, חורה, ערוער ושגב-שלום). התקציבים המופיעים בהחלטה זו לצורך ביצועה יוקצו בתקנות נפרדות על-ידי משרדי הממשלה השונים.
ב) 
מינהל מקרקעי ישראל יפרסם מכרזים לחברות מנהלות לביצוע הפיתוח בשכונות חדשות ביישובי הבדואים הקיימים, בהתאם לעקרונות הבאים:
1) שיווק המגרשים יתבצע בהתאם להחלטת מועצת מקרקעי ישראל מספר 340, ותיקונים מאוחרים שהוכנסו בה בהחלטות מועצת מקרקעי ישראל.
2) שיעורי הבנייה במגרשים המתוכננים בשכונות החדשות, וככל הניתן בשכונות הוותיקות, ייעשו במטרה לתת מענה לצרכים הייחודיים של האוכלוסיה הבדואית (משפחות רב-דוריות).
2.    
הקמת ישובים חדשים

הממשלה רואה חשיבות בזירוז הקמת שבעת הישובים החדשים במגזר הבדואי (בית פלט, באר-חיל, מרעית, אום-בטין, הוואשלה (שורר), מולדה, טראבין), ומשרדי הממשלה יפעלו בהתאם, כל אחד בתחומו.
א) 
מינהל התכנון במשרד הפנים יתן עדיפות לקידום התכנון של שבעת יישובי הבדואים החדשים, כפי שנקבעו בהחלטות הממשלה: מספר 4824 מיום 31.1.1999, מספר 2437(ערב/48) מיום 5.10.2000, ומספר 2562(ערב/47) מיום 30.11.2000.


הליכי התכנון בועדה המחוזית יתבצעו במקביל לתכנון במועצה הארצית לתכנון ובנייה. התכנון יהא ברמה מפורטת, כך שיאפשר הוצאת היתרי בניה. אישור התכנית להקמת ישוב ומיקומו המדוייק יקבע בהתאם לחוק התכנון והבניה.
ב) 
המינהלה לקידום הבדואים בנגב והועדה המחוזית לתכנון ובניה של מחוז הדרום, יפעלו כך שניתן יהיה לקבל היתרי בנייה ולהתחיל בביצוע הקמתם של שבעת הישובים הבדואים החדשים במהלך שנת 2003.

ג) 
משרד הפנים ייתן מענה בתחום המוניציפאלי ובתחום רישום התושבים מול כל ישוב חדש, גם בתקופת ההקמה, וזאת ליצירת זיקה ומעורבות בין התושבים והישוב החדש.
3.   
תביעות בעלות והסדרי מקרקעין
א) 
מינהל מקרקעי ישראל יגיש לפקיד ההסדר תביעות בעלות נוגדות במקרקעין כנגד תביעות בעלות שהוגשו על-ידי הבדואים, בהתאם לצורך. קריטריונים להגשת תביעות הבעלות וסדרי עדיפות להגשתן יקבעו בהתייעצות בין מינהל מקרקעי ישראל, המינהלה לקידום הבדואים בנגב ופרקליטות המדינה ויאושרו על-ידי שר התעשייה, המסחר והתעסוקה.
ב) 
משרד המשפטים, בשיתוף עם מינהל מקרקעי ישראל, יפעלו לקידום הסדרי הקרקעות ורישום זכויות במקרקעין בנגב.
ג) 
הליכי הפשרה עם תובעי בעלות יתקיימו בהתאם להחלטות הממשלה ולהחלטות מועצת מקרקעי ישראל.
ד)
יבוצע הסדר לשמירת קרקע על-ידי המועצות האזוריות רמת הנגב, בני שמעון ויישוביהן, על-פי חוזה שייחתם בין מינהל מקרקעי ישראל והמועצות האזוריות או יישוביהן. חוזה שמירת הקרקע יכול שיכלול גם שטחים גליליים, בתיאום עם משרד הפנים.
ה) 
לצורך ביצוע מזורז של תביעות בעלות והסדרי מקרקעין, יתוגבר משרד המשפטים והנהלת בתי-המשפט בכוח-אדם מקצועי וייעודי, כאמור בסעיף מספר ב)1).

4.    
אכיפת זכויות המדינה במקרקעין ואכיפת חוקי התכנון והבנייה
א) 
לביצוע החלטה זו, תינתן עדיפות ביישום החלטת ממשלה מספר 85 מיום 25.3.2003, בדבר פיקוח ואכיפה של דיני התכנון והבנייה ודיני המקרקעין. היחידה החדשה שתוקם תפעל לשם אכיפת זכויות המדינה במקרקעין, לרבות כנגד מסיגי גבול ולתגבור האכיפה של דיני התכנון והבנייה במחוז הדרום. מדיניות האכיפה תקבע על-ידי היועץ המשפטי לממשלה ופרקליטות המדינה, בהתייעצות עם שר התעשייה, המסחר והתעסוקה.
ב) 
לצורך ביצוע האכיפה תחזק משטרת ישראל את המערך המשטרתי. תוספת כוח-אדם זו תיועד למתן הקדימות הנדרשת לסיוע באכיפת דיני התכנון והבנייה ומקרקעין, לרבות סיוע בביצוע צווים מינהליים ושיפוטיים במקרה הצורך.

ג) כל התקציבים המיועדים ליחידות השונות כמפורט בהחלטה זו, ואשר יאוחדו ביחידה החדשה שתוקם כמפורט בהחלטת הממשלה מספר 85 מיום 25.3.2003, יועמדו לרשות היחידה החדשה לכשתוקם ותחל פעילותה.
5.
1. 
לרשום את הודעת ראש הממשלה בדבר מינויו של השר לביטחון הפנים לענין החלטת הממשלה מספר 85 מיום 25 במארס 2003.


2. 
להטיל על מנכ"ל המשרד לביטחון הפנים, הממונה על התקציבים במשרד האוצר, מנכ"ל משרד המשפטים, מנהל מינהל מקרקעי ישראל ומנכ"ל משרד הפנים, לגבש תוכנית פעולה להקמת היחידה והפעלתה, תוך 30 יום ממועד קבלת החלטה זו. התכנית תתבסס על החלטה מספר 85 כאמור, ועל העקרונות הבאים:
א) 
המינהלת, לאחר תקופת הרצה, תפעל כרשות.
ב) 
הכפפת שלוש יחידות הפיקוח למינהלת, מיד עם תחילת פעילותה בתיאום עם שר התעשיה, המסחר והתעסוקה, השר לביטחון הפנים ושר הפנים.
ג) 
ביצוע פרוייקט ראשון במחוז הדרום מיד עם תחילת פעילותה של המינהלת.
ד) 
סיכום תקציבי מהיר של כל המשימות, לרבות יחידות הפרקליטות במשרד המשפטים.
תקציבים המיועדים לגופי הפיקוח והאכיפה יוקצו בכפוף לסיכום התקציבי שיושג.
ב. 
לצורך ביצוע האמור לעיל, יוקצו התקציבים הבאים:
1.   
משרד המשפטים

א) 
רישום והסדר הזכויות במקרקעין בנגב


משרד האוצר יקצה למשרד המשפטים סך של 8.1 מליון ש"ח בתקנה נפרדת, 0.6 מליון ש"ח בשנת 2003, ו-1.5 מליון ש"ח בכל אחת מהשנים 2004-2008, לצורך תיגבור היחידות העוסקות ברישום והסדרת הזכויות במקרקעין בנגב.

ב) 
תגבור פרקליטות מחוז הדרום



משרד האוצר יקצה למשרד המשפטים סך של 11.75 מליון ש"ח בתקנה נפרדת, 1.75 מליון ש"ח בשנת 2003, ו-2 מליון ש"ח בכל אחת מהשנים 2004-2008, לצורך תיגבור פרקליטות מחוז הדרום שתעסוק בשמירת זכויות המדינה במקרקעי הנגב ובתיגבור אכיפת הדין.

ג) 
תגבור מערך השפיטה

משרד האוצר יקצה להנהלת בתי-המשפט סך של 9.9 מליון ש"ח בתקנה נפרדת, 0.9 מליון ש"ח בשנת 2003, ו-1.8 מליון ש"ח בכל אחת מהשנים 2004-2008, לצורך תיגבור מערך השפיטה בכל הנוגע לאכיפת דיני תכנון ובנייה ותביעות בעלות במקרקעין, באזור הנגב.
2.    הסיירת הירוקה


משרד האוצר יקצה לסיירת הירוקה בשנים 2003-2008, סך של 5 מליון ש"ח בתקנה נפרדת, לצורך טיפול בהסגות גבול. תוספת תקציב זו תיועד לביצוע סיורים אוויריים, שכירת ציוד וביצוע הפעולות על-פי תכנית שתגובש על-ידי הסיירת הירוקה לאישור השר הממונה.
3.    משרד הפנים

א) תקציבי פיתוח לרשויות

משרד הפנים יעמיד לרשויות הבדואים הקיימות בשנים 2003-2008, תקציבי פיתוח בסך 50 מליון ש"ח בתקנה נפרדת.

ב) אכיפת דיני התכנון והבניה

משרד האוצר יקצה למשרד הפנים בשנים 2003-2008, סך של 16.5 מליון ש"ח בתקנה נפרדת, לצורך הגברת אכיפת דיני תכנון ובנייה במחוז הדרום (יישום החלטת הממשלה מספר 2425 מיום 4.8.2002).

4.    המשרד לביטחון הפנים
משרד האוצר יקצה למשטרת ישראל (המשרד לביטחון הפנים) בשנים 2008-2003, סך של 40 מליון ש"ח בתקנה נפרדת, לחיזוק המערך המשטרתי לצורך מתן הקדימות הנדרשת לסיוע אכיפת דיני התכנון והבניה ומקרקעין, לרבות סיוע בביצוע צווים מנהליים ושיפוטיים במקרה הצורך.
5.    מינהל מקרקעי ישראל

א) 
מינהל מקרקעי ישראל יקצה בשנים 2003-2008, סך של 325 מליון ש"ח מתקציבו בתקנה נפרדת, על-בסיס החלטות מועצת מקרקעי ישראל, בשיתוף מינהלת הבדואים, לצורך פיצויים להשגת פשרות במסגרת הסדר קרקעות המדינה. סכום זה מהווה בסיס. הרחבת מסגרת הפשרות תלווה בהקצאת משאבי תקציב נוספים.

ב) 
מינהל מקרקעי ישראל יתגבר את המינהלה לקידום הבדואים בנגב, באמצעים לצורך ביצוע החלטה זו.

ג) 
מינהל מקרקעי ישראל יקצה במהלך השנים 
2003-2008, תקציב בסך 191 מליון ש"ח, למימון השלמת תשתיות פיסיות בשכונות הוותיקות, והכל בהתאם לעקרונות המפורטים בסיכום הדברים שבין מינהל מקרקעי ישראל לבין אגף התקציבים מיום 3 בספטמבר 2003.

6.    משרד הבינוי והשיכון
בניית מוסדות ציבור
משרד הבינוי והשיכון יקצה בשנים 2003-2008, ממקורותיו סך של 43 מליון ש"ח בתקנה נפרדת, למימון בניית מוסדות ציבור בתחומי תרבות, חברה וספורט ביישובי הבדואים הקיימים, וזאת בנוסף לתקציבים המיועדים למימון בניית מוסדות ציבור בעיירות אלו בהתאם לתקן ברודט.

סדרי העדיפויות להקצאת המימון לבניית מוסדות הציבור ייקבעו בתיאום עם השר הממונה.
7.    משרד החינוך, התרבות והספורט
א) 
בינוי כיתות

משרד החינוך, התרבות והספורט יקצה בשנים 2003-2008, סך של 200 מליון ש"ח, לצורך בניית כ-400 כיתות בבתי-הספר וגני הילדים ביישובי הבדואים הקיימים. מקורות המימון בכל שנה יהיו ממקורות משרד החינוך, מפעל הפיס ותכנית P.F.I.

ב) 
חינוך טכנולוגי

משרד החינוך, התרבות והספורט יקצה בשנים 2003-2008, סך של 15 מליון ש"ח בתקנה נפרדת, לצורך פתיחת מסלולי לימוד בתיכונים ובמסגרות על תיכוניות בתחומים טכנולוגיים, בישובי הבדואים הקיימים. מקורות המימון יהיו: משרד החינוך התרבות והספורט - 10 מליון ש"ח; משרד האוצר - 5 מליון ש"ח.
ג) 
מינהל התרבות והספורט

משרד החינוך, התרבות והספורט יקצה בשנים 2003-2008, סך של 10 מליון ש"ח מתקציבו בתקנה נפרדת, לצורך בנייה של מבני תרבות וספורט ביישובי הבדואים הקיימים.
מקורות המימון בכל שנה יהיו ממקורות משרד החינוך, התרבות והספורט, וכן מהמועצה להסדר ההימורים בספורט.
סדרי העדיפויות להקצאת המימון לבניית מוסדות הציבור ייקבע בתיאום עם השר הממונה.
8.    
משרד הבריאות

משרד הבריאות יקצה בשנים 2008-2003, סך של 3 מליון ש"ח מתקציבו בתקנה נפרדת, לצורך בניית תחנות לבריאות המשפחה ביישובי הבדואים הקיימים. מקורות המימון בכל שנה יהיו ממקורות משרד הבריאות ומפעל הפיס.
9.    משרד התעשייה, המסחר והתעסוקה

א) פיתוח אזורי תעשייה

משרד התעשייה, המסחר והתעסוקה יקצה בשנים 2008-2003, סך של 15 מליון ש"ח מתקציבו בתקנה נפרדת, לצורך פיתוח אזורי תעשיה ביישובי הבדואים הקיימים.

ב) עידוד יזמות ותעסוקה

משרד התעשייה, המסחר והתעסוקה יקצה בשנים 2008-2003, סך של 12.5 מליון ש"ח מתקציבו בתקנה נפרדת, לצרכי עידוד יזמות ותעסוקה ולצורכי הכשרה מקצועית, תוך שימת דגש על הכשרת נשות הבדואים במקצועות מתאימים.
10.  משרד התשתיות הלאומיות

משרד התשתיות הלאומיות (המינהל לפיתוח תשתיות ביוב) יקצה בשנים 2006-2003 סך של 30 מליון ש"ח מתקציבו (במענקים והלוואות), לצורך הסדרת מערכות הביוב, קווי ההולכה ומתקני הקצה, ביישובי הבדואים הקיימים.

סדר העדיפויות להשלמת הפרוייקט יקבע בהתאם לעקרונות המפורטים להלן:
1)
בישובים בהם אין מערכת קצה פעילה, יוקצו בעדיפות ראשונה משאבים להקמת או השלמת מערכת הקצה.
2) 
בישובים בהם יש מערכת קצה פעילה, סדרי העדיפויות להקצאת המימון לצורך ביצוע תשתית ביוב פנימית בשכונות יקבעו בהתאם לשיעור המגרשים המבונים מתוך סך המגרשים בכל שכונה והיקף המגרשים המבונים בכל שכונה.
11.  משרד התחבורה

משרד התחבורה (כולל מע"צ) יקצה בשנים 2008-2003, סך של 100 מליון ש"ח מתקציבו בתקנה נפרדת, לצורך פיתוח תשתיות כבישים ופרוייקטים בטיחותיים בישובי הבדואים הקיימים והשתתפות בפיתוח כבישי גישה לישובים החדשים; סדרי העדיפויות לביצוע הפרוייקטים ייקבעו בתיאום עם השר הממונה.

12.  
המשרד לענייני דתות (או המשרד שיחליפו):

המשרד לענייני דתות יקצה בשנים 2008-2003, סך של 5 מליון ש"ח מתקציבו בתקנה נפרדת, לצורך השתתפות בהקמת ופיתוח מוסדות דת ביישובי הבדואים הקיימים.
ג.   
מנגנון הפעלה, מעקב ובקרה

צוות בינמשרדי, ברמת מנכ"לים, בראשות ממלא-מקום ראש הממשלה ושר התעשיה, המסחר והתעסוקה, יהיה אחראי על יישום התכנית וירכז מנגנון הפעלה, מעקב ובקרה לצורך יישומה המלא של התכנית.

אחת לשנה תתבצע בחינה של יעילות התכנית ובכלל זה היקף מעבר האוכלוסיה מן הפזורה אל יישובי הקבע, יעילות פעילות גופי הפיקוח והאכיפה, יעילות הקצאת המשאבים לשיקום ופיתוח תשתיות בישובים הקיימים.

המשך הפעלת התוכנית, לרבות מתכונת הקצאת המשאבים, יבחנו ויותקנו במידת הצורך בהתאם לתוצאות הבחינה.

לצורך תיאום בין משרדי הממשלה השונים וכן מעקב ובקרה אחר יישום התוכנית, ימנה השר הממונה מתאם מטעמו. לצורך העסקת המתאם יוקצו 12 חודשי עבודה בלתי צמיתה בכל שנה משנות יישום התוכנית.
ד.   
שינויים בתכנית

ועדת השרים מסמיכה את מנכ"ל משרד ראש הממשלה, בתיאום עם משרד האוצר לבצע התאמות בטבלת "ריכוז המקורות התקציביים לפי משרדים ושנים", לאור התכנית להבראת המשק הישראלי שאושרה על-ידי הממשלה ביום 25.3.2003, ובהתאם לשינויים בהחלטה זו.
ריכוז מקורות תקציביים לפי משרדים ושנים (במיליוני ש"ח)
	
	
	
	
	
	
	
	תקציבים ממשרד האוצר 

	סה"כ
	2008
	2007
	2006
	2005
	2004
	2003
	משרדי ממשלה

	8.10
	1.50
	1.50
	1.50
	1.50
	1.50
	0.60
	משפטים

	5.75
	1.00
	1.00
	1.00
	1.00
	1.00
	0.75
	פרקליטות מחוז דרום 

	9.90
	1.80
	1.80
	1.80
	1.80
	1.80
	0.90
	הנהלת בתי משפט

	23.75
	4.30
	4.30
	4.30
	4.30
	4.30
	2.25
	סה"כ משפטים

	5.00
	0.60
	1.00
	1.00
	1.00
	0.80
	0.60
	סיירת ירוקה

	16.50
	3.00
	3.00
	3.00
	3.00
	2.50
	2.00
	פנים

	40.00
	4.80
	8.00
	8.00
	8.00
	6.40
	4.80
	ביטחון הפנים

	5.00
	0.60
	1.00
	1.00
	1.00
	0.80
	0.60
	חינוך

	90.25
	13.30
	17.30
	17.30
	17.30
	14.80
	10.25
	סה"כ מקורות האוצר

	
	
	
	
	
	
	
	

	
	
	
	
	
	
	
	תקציבי המשרדים 

	50.00
	6.00
	10.00
	10.00
	10.00
	8.00
	6.00
	פנים

	325.00
	75.00
	75.00
	60.00
	60.00
	35.00
	20.00
	פיצויים להשגת פשרות

	191.00
	32.00
	32.00
	32.00
	32.00
	32.00
	31.00
	פיתוח שכונות ותיקות

	516.00
	107.00
	107.00
	92.00
	92.00
	67.00
	51.00
	סה"כ מינהל מקרקעי ישראל

	43.00
	8.00
	7.00
	7.00
	7.00
	7.00
	7.00
	בינוי ושיכון - השתתפות בבניית מוסדות ציבור

	200.00
	
	
	
	
	
	
	בניית כיתות

	10.00
	
	
	
	
	
	
	חינוך טכנולוגי

	10.00
	
	
	
	
	
	
	מינהלת תרבות וספורט

	220.00
	26.40
	44.00
	44.00
	44.00
	35.20
	26.40
	סה"כ משרד החינוך

	3.00
	0.50
	0.50
	0.50
	0.50
	0.50
	0.50
	בריאות

	15.00
	
	
	
	
	
	
	פיתוח אזורי תעשייה

	12.50
	
	
	
	
	
	
	עידוד יזמות ותעסוקה

	27.50
	3.30
	5.50
	5.50
	5.50
	4.40
	3.30
	סה"כ תעשייה, מסחר ותעסוקה

	30.00
	
	
	7.50
	7.50
	7.50
	7.50
	תשתיות לאומיות

	100.00
	12.00
	20.00
	20.00
	20.00
	16.00
	12.00
	תחבורה

	5.00
	0.60
	1.00
	1.00
	1.00
	0.80
	0.60
	דתות

	994.50
	163.80
	195.00
	187.50
	187.50
	146.40
	114.30
	סה"כ מתקציבי משרדים

	1084.75
	177.10
	212.30
	204.80
	204.80
	161.20
	124.55
	סה"כ כללי


7.
בהסכמים הקואליציונים של הממשלה ה-30 חלו שינויים ארגונים בעלי זיקה למגזר הבדואי, שמוסדו בהחלטת ממשלה מספר 216(ערב/1) מתאריך 14.04.2003, כדלהלן:
א. הטיפול בנושא הבדואים הועבר לסמכותו של ממלא-מקום ראש הממשלה ושר התעשייה, מסחר ותעסוקה.
ב. מינהל מקרקעי ישראל, שהינה יחידה סמך, הועברה ממשרד ראש הממשלה למשרד התעשייה, מסחר ותעסוקה. מינהלת הבדואים הינה יחידה במינהל מקרקעי ישראל.

ג. מנגנון הפעלה, תיאום ובקרה, הועבר לאחריות ממלא-מקום ראש הממשלה ושר התעשייה, מסחר ותעסוקה.

מכאן עולה שהכפיפות של מינהלת הבדואים מצויה עתה בסמכותו של גוף בודד.

8.
החלטת ממשלה 881(ערב/15) מיום 25.09.2003, כוללת את התיקונים והמלצות של הוועדה לענייני המגזר הלא יהודי, הכוללת בין היתר: תוכנית רב שנתית לשנים 2003-2008; תקציב בהיקף של 1,084,75 מיליון ₪; והקמת שבעה ישובים חדשים, כדלהלן:
	ישוב 
	שטח תוכנית מתאר

(דונם)

	אום בטין
	4300

	באר חיל
	6550

	בית פלט
	7320

	הוואשלה
	5000

	מולדה
	6100

	מרעית
	6300

	תארבין
	1100


השלמת פיתוח תשתיות של ישובים קיימים הבאים: חורה, כסייפה, לקייה, ערוער, רהט, שגב-שלום, ותל שבע.

בתאריך 20.10.03, אישרה ועדת ההיגוי במינהל מקרקעי ישראל את תוכנית מינהלת הבדואים להשלמת תשתיות בישובים הותיקים.

הקמת יחידת אכיפה, בפיקוחו של השר לביטחון הפנים. בחודש נובמבר 2003 הוצגו בפני ועדת השרים למגזר הלא יהודי, השלבים ולוחות זמנים להקמת היחידה.
מינהל מקרקעי ישראל

8.
בישיבת ועדת השרים למגזר הלא יהודי בראשות ראש הממשלה, מיום 9.4.2003, התקבלה החלטה מספר ערב/1, המציגה תכנית לטיפול במגזר הבדואי בנגב. החלטה מתייחסת לארבעה סוגיות עיקריות:


א. השלמת פיתוח ותשתיות של ישובים קיימים.

ב. הקמת ישובים חדשים.

ג. תביעות בעלות והסדרי מקרקעין.

ד. אכיפת זכויות המדינה במקרקעין, ואכיפת חוקי התכנון והבנייה.

נקבע כי השותפים לביצוע התכנית, כל אחד בתחומו, יהיו: המשרד לביטחון הפנים, משרד הבינוי והשיכון, משרד הבריאות, המשרד לענייני דתות, משרד החינוך, התרבות והספורט, משרד המשפטים, משרד הפנים, משרד התחבורה, משרד התשתיות הלאומיות, מינהל מקרקעי ישראל, והסיירת הירוקה.


התוכנית שנקבעה לביצוע היא תוכנית רב שנתית, המשתרעת על פני תקופה של שש שנים - 2003-2008, ולצורך ביצועה הוקצה תקציב של 1,084 מלש"ח.


ביום 17.9.2003 התקבלה החלטת ועדת שרים מספר ערב/15, המתקנת את החלטת ערב/1, בעיקר בשינוי המבנה התקציבי של התוכנית.


להלן מצב תכנון הישובים הבדואים החדשים; השם בסוגריים הוא השם עליו החליטה ועדת השמות הממשלתית.


אום בטין: תוכנית המתאר ליישוב - בהכנה.


באר חיל (ביר הדג'): הסתיים הליך ההפקדה של תוכנית המתאר של מרכז השירותים. התוכניות יועברו לחתימת שר הפנים, למתן תוקף. 


תוכנית מפורטת של שלב א' בישוב הוגשה לוועדה המחוזית לקראת דיון להפקדתה.


מע"צ החלה בעבודות עפר לביצוע כביש הכניסה לישוב המתוכנן.


צפי לתחילת עבודות פיתוח כלליות בישוב - אביב 2004.


צפי להפקדת תוכנית המתאר - במהלך שנת 2004.


בית פלט (אבו קרינאת): תוכנית המתאר של הישוב ותוכנית המפורטת של מרכז השירותים, אושרו בוועדה המחוזית לתכנון והבנייה.


תוכנית מפורטת לשלב א' של הישוב נמצאת בבדיקות בוועדה המחוזית לפני הפקדה. 


צפי לתחילת עבודות פיתוח - אביב 2004.


הוואשלה (קסר א-סיר): תוכנית המתאר ותוכנית מרכז השירותים המפורטת הופקדו. הוחל בתכנון מפורט לשלב א'. 


צפי להתחלת פיתוח הישוב - קיץ 2004.


מולדה: תכנון היישוב - בביצוע.


מרעית (מכחול): הסתיימה תקופת ההפקדה של תוכנית המתאר ושל מרכז השירותים, לפני דיון בהתנגדויות.


הוחל בתכנון מפורט של השכונות הראשונות בישוב.


נחל שמריה (טארבין): ב-18.8.2003 החלו עבודות הפיתוח, לאחר שהסתיים הליך התכנון המפורט. 




צפי לאכלוס הישוב - קיץ 2004.

10. 
החלטות הממשלה ערב/1 (ותיקון בערב/14) מתייחסות להשלמת תשתיות, כולל מההיבט התקציבי.

צוות תכנון שמונה על ידי משרד הפנים, מכין תוכנית מתאר מחוזית חלקית למטרופולין באר-שבע. אחד הדגשים העיקריים בפעילותו יהיה פתרון סוגיית ההתיישבות הבדואית.


בחודש יוני 2002 התקבלה החלטת מועצת מקרקעי ישראל מספר 932 - "מחירי קרקע, פיצויים ומגרשים לבנייה לבדואים בנגב". סעיף א' להחלטה זו נוגע להסדרי מקרקעין בנגב; הוחלט להביא לסיום הליך ההסדר בדרך של בירור תביעות.


כן הוחלט על העלאת הפיצוי הקרקעי והכספי לתובע בעלות בתחום תוכניות מתאר של ישובים, לתקופה מוגבלת, על מנת "לשחרר" מתביעות איזורים שתוכננו או פותחו בעבר, ולא ניתן לשווקם בשל התנגדות תובעי הבעלות.

להלן היקף הפשרות קרקע שבוצעו בשנים האחרונות: בשנת 2001 - 4,223 דונם, בעלות כספית של 10,858,261 ₪; בשנת 2002 - 1,408 דונם, בעלות כספית של 3,166,000 ₪; בשנת 2003 - 1,500 דונם בעלות כספית של כ-9,600,000 ש"ח, מתוכם שולמו 3,505,451 ₪. נותר לתשלום ההפרש של 6,1 מלש"ח.
שיפור השירות לציבור
מידע לציבור בשפות נוספות באתרי האינטרנט של הממשלה

דו"ח 53ב

החלטת ממשלה בק/14 - 15.6.2003

א. 
אתרי האינטרנט של משרדי הממשלה יכללו, החל משנת התקציב 2004, מידע בשפות עברית וערבית, ובשפות נוספות בהתאם לצורך.
ב. 
צוות בראשות מנהל לשכת הפרסום הממשלתית, בהשתתפות נציג פרויקט "ממשל זמין" במשרד האוצר ונציגי משרדי הממשלה השונים, לפי העניין, יקבע קריטריונים לכל משרד ממשלתי לגבי הצגת המידע בשפות נוספות. בקביעת הקריטריונים יובאו בחשבון עלויות התרגום לשפות נוספות ומקורות מימונם. דיווח בעניין יימסר לועדת השרים מידי שלושה חדשים.
ג. 
המנהלים הכללים במשרדי הממשלה יישאו באחריות לביצוע ולתרגום החומר לשפות שונות, כפי שיקבע, באתר האינטרנט של משרדם. 
ד. 
הערות מבקר המדינה בדו"ח מספר 53ב' יילקחו בחשבון במהלך ביצוע ההחלטה.
ה. 
דיווח בנושא יועבר לאגף לביקורת המדינה. האגף ימסור דיווח מרוכז לועדת השרים אחת ל-3 חדשים.
ביצוע ההחלטה

משרד ראש הממשלה

א. 
התקיימו דיונים פנימיים בנושא הנדון, על בסיס מסמך ראשוני שהופץ מראש. הדיונים התקיימו גם בצוות בינמשרדי, בהשתתפות נציג פרויקט "ממשל זמין".
לאחר השלמת ההליכים, נוסחו הקריטריונים לתרגום מידע באינטרנט לשפות נוספות. המסמך קובע מספר עקרונות כלליים משותפים ומותיר לכל משרד את מרחב ההחלטות בהתאם לצרכיו ולקהלי היעד אליהם הוא מפנה את המידע ו/או נותן את שירותיו.
לאחר הפצת מסמך הקריטריונים לא התקבלו הערות נוספות, וחלק מהמשרדים פועלים על-פיו. בשנת 2004 יעלו יותר דפים ונושאים בשפות נוספות לעברית.
המשרד מתכנן לפנות לחשב הכללי, ולהבהיר את הצורך בשילוב  הקריטריונים בהוראות התכ"מ. 

משרד ראש הממשלה - לשכת הפרסום הממשלתית

ב. צוות בראשות מנהל לשכת הפרסום הממשלתית, בהשתתפות נציג פרויקט "ממשל זמין" במשרד האוצר ונציגי משרדי הממשלה השונים, קבע קריטריונים לכל משרד ממשלתי לגבי הצגת המידע בשפות נוספות:

כללי: טכנולוגית האינטרנט מאפשרת זמינות של מידע ושירותים לציבור גדל והולך. יחד עם זאת נקבע כי בשלב זה יש לתרגם בעיקר דפים סטטיים שאינם דורשים עדכון שוטף. זאת על-מנת לא להכביד על המערכות הן טכנולוגית והן בעלויות.

יישומים: פיתוח אפליקציות ייחודיות בשפות זרות יעשה כאשר קיים צורך למידע סקטוריאלי ו/או הסברתי . הנושא  נתון להחלטת המשרד, שיפעל על פי שיקולים ענייניים ומקצועיים. 

תרגום לערבית: א. השפה הערבית היא שפה רשמית. מומלץ לפתח את האתרים והמידע בשפה זו באופן הדרגתי. ב. כל דף שער כללי של אתר משרד ממשלתי  יכלול קישור  בולט לשפה הערבית וכן לשפות האחרות כגון אנגלית הקיימות באתר. ג. דף השער הכללי של האתר יתורגם לשפה הערבית  ויעוצב בהתאם ללוק של האתר הכללי ויוצב תחת הקישור "ערבית", וכן לשער הממשלה בערבית: www.israel.gov.il/arab. ד. הקישורים מדף השער בערבית יהיו במידת האפשר לדפי  מידע בערבית אך גם למידע בעברית. ה. נושאים או שמות השירותים שניתן לקבל מהאתר כגון הורדת טפסים, תשלומים, והזמנת מידע יתורגמו  לערבית . ובמידת האפשר יתורגמו גם אופן קבלת השירותים ותוכנם. ו. טפסים: יתורגמו שמות הטפסים שניתן להוריד מהאתר. ז. אודות המשרד- יתורגם תמצית המידע. ח.  מבנה ארגוני - יתורגם בתמצית ויכלול  שמות אנשי קשר עיקריים  ודרכי גישה: טלפון , פקס, כתובת, יש לכלול עובדים שידוע שביכולתם לקבל פניות בערבית. ט. לשכות שירות/סניפים: פרטי הגישה ללשכות  יתורגמו לערבית במידת האפשר. י. קישורים - יתורגמו  נושאי הקישורים ויעודכנו הקישורים לדפים הרלוונטיים בשפה הערבית.

מידע בשפות נוספות: ההצעה היא כי כל משרד יחליט מה המידע והחומרים שלדעתו יש לתרגם על פי צרכני המידע והצרכים של המשרד לשפות השונות. 

מידע הסברתי: לגבי השפה האנגלית - חשוב לתת דגש למימד ההסברתי  בתרגום המידע לשפה האנגלית. התרגום צריך להתבצע למידע שמציג את המשרד הממשלתי גם מבחינה בינלאומית. זאת בהתאם להחלטת הממשלה מספר 2122 מיום 30.6.2002. לתכנים ולדפי מידע באנגלית יהיה קישור לשער הממשלה באנגלית www.israel.gov.il/eng. תכנים בעלי משמעות הסברתית יקושרו אף לדפי ההסברה והמידע באנגלית שבשער הממשלה www.israel.gov.il/eng_index.asp. 
פיתוח יישומים: בעת הקמת מאגר מידע או יישום מרכזי של המשרד באינטרנט יתורגם היישום בעת הקמתו לערבית ולאנגלית לפחות ברמת כותרות. 

דיווח: מנהל האתר ידווח בכתב למנכ"ל המשרד בהעתק ללשכת הפרסום הממשלתית, ל"ממשל זמין" באגף החשב הכללי במשרד האוצר ולאגף ביקורת המדינה.

קביעת הנהלים: הקריטריונים הנ"ל יהפכו לנוהל מחייב לאחר 6 חודשים מיום פרסומם וישולבו בתכ"מ.
משרד האוצר

א.  אתר משרד האוצר בשפה האנגלית

http://www.mof.gov.il/mainpage_eng.htm)) הורחב וכלול מידע רב המיועד להסברת מדיניותה של ישראל בתחום הכלכלי וכן הפניות לאתר משרד החוץ ודובר צה"ל. קישורים אלו קיימים גם מאתר המשרד בשפה העברית. 
המשרד לאיכות הסביבה

א. אתר בשפה האנגלית: נושא איכות הסביבה הוא בעל חשיבות רבה בעולם ולפעילות הבינלאומית קשר הדוק עם המתרחש בתחום זה בישראל. על מנת להבטיח ערוץ פתוח לארגונים בינלאומיים ולממשלות, הוקם, בשנה האחרונה, אתר האינטרנט של המשרד לאיכות הסביבה בשפה האנגלית                                  (http://english.sviva.gov.il). האתר הושק והועלה לאוויר בתחילת יולי 2003. אתר זה איננו אתר "ראי", אלא בנוי על פי מטרותיו וקהלי היעד אליהם מבקש המשרד לאיכות הסביבה להגיע. מידע אודות חוקים, תקנות, מדיניות, יוזמות וכד'. הוא בעל חשיבות רבה לציבור הגולשים, לציבור המתעניין באיכות הסביבה בישראל, ליזמים, למשקיעים ולמי שאכפת לו. בנוסף למידע השוטף, באתר מעל 500 דפי מידע עדכניים ועשרות קבצים ופרסומים להורדה. ניתן להירשם לקבלת עיתון דיגיטלי (E-BULLETIN) המתפרסם אחת לחודש והמתמקד כל פעם בנושא סביבתי אחר. האתר החדש באנגלית נבנה על המערכת הדינמית של אתר המשרד ומאפשר עדכון קל ופשוט של התכנים המצויים בו. 

אתר בשפה הערבית: הושלם השלב הראשון של אתר האינטרנט של המשרד לאיכות הסביבה בשפה הערבית. אתר זה כולל מעל 100 דפי מידע הרלוונטיים במיוחד לאוכלוסייה הערבית במדינת ישראל. האתר יעלה לקראת סוף שנת 2003 בכתובת: http://arabic.sviva.gov.il. האתר כולל מידע בנושאים מרכזיים המעסיקים את הציבור. הרחבת האתר תבוצע במהלך 2004. עריכת המידע מבוצעת על ידי אנשי מקצוע מהמגזר הערבי, הבקיאים בנושאי איכות הסביבה. 

משרד הביטחון

א. נושאים בשפה האנגלית: באתרי האינטרנט של המשרד, נכללים הנושאים הבאים: תערוכות סיב"ט בחו"ל, פרסומי סיב"ט לגבי מכירת עודפים ומדריך הייצוא הביטחוני, מרחב התפר, הסדר עיסוק האמצעי הצפנה, טיל החץ - מצגת. נמצאים בהכנה, בשפה האנגלית, הנושאים הבאים: הודעות הדובר, מבנה ופעילות המשרד. מוערך שהטיפול בנושאים אלה יושלם עד אפריל 2004. 

נושאים בשפה הערבית: המצגת בשלב זה כוללת "יזכור" לחללי צה"ל (שם החלל בלבד). קיים טופס, בעברית ובערבית, "תביעות נגד המדינה בשל פעילותם של כוחות הביטחון בחבל עזה וביהודה ושומרון". בתהליך תכנון נמצא הכללת מידע בנושא של אגף השיקום. 

משרד הבינוי והשיכון

א. צוות בינמשרדי בראשות מנהל לשכת הפרסום הממשלתית, קבע קריטריונים להצגת המידע באתרי האינטרנט של משרדי הממשלה בערבית, ובשפות נוספות, כנדרש בהחלטת הממשלה.

בהתבסס על החלטות הצוות, גיבשה ועדת ההיגוי לנושא האינטרנט והאינטראנט במשרד את המלצותיה. ביצוע ההמלצות מותנה בקיומו של תקציב מתאים.

משרד הבריאות

א. משרד הבריאות מפרסם מידע נחוץ במספר שפות לפי חשיבות הנושא: נושאי אבעבועות שחורות, איידס וזכויות המבוטחים לפי חוק בריאות ממלכתי מוצגים בארבע שפות: עברית, אנגלית, רוסית וערבית. האתר מתעדכן באופן שוטף ומתווספים אליו נושאים מקצועיים רבים. 

אתר SARS של המשרד הציג מידע חשוב ועדכני בעברית ואנגלית, וזכה במקום ראשון בסקר אתרים בנושא. 

לא קיים תקציב לתרגום החומר באופן שוטף, ולכן נושאים בשפות אחרות מוצגים באופן חלקי.

משרד החוץ

א. אתרי משרד מורכבים מארבע מערכות עיקריות: 1. אתר בשפה האנגלית;           2. אתר בשפה העברית; 3. אתר בשפה הערבית; 4. אתרי שגרירויות ישראל בחו"ל המנוהלים בשפות שונות.

1. האתר בשפה האנגלית: אתר זה הוא האתר המרכזי של משרד החוץ.  מעצם תפקידו וייעודו של משרד החוץ, פונה האתר בעיקר לקהלי יעד שמחוץ לישראל, ובכך הוא מהווה אחד מכלי העבודה המרכזיים של מערך ההסברה של ישראל בעולם.  

זהו אתר האינטרנט הרשמי של מדינת ישראל. האתר כולל למעלה מ-21 אלף עמודים, ובו מבקרים בין 150 ל- 200 אלף גולשים ביום.

האתר מתעדכן כל יום, ובעיתות משבר כמעט בכל שעות היממה. 

באתר חומר מקיף ונרחב. הוא כולל שפע של מידע על ישראל: היסטוריה, יהדות תרבות, דת, כלכלה, מדע, אקדמיה, מבנה המשטר, אישים מרכזיים, מסמכים מרכזיים, וכו'. האתר כולל גם מאות קישוריות למאות אתרים אחרים בארץ, כולל למשל אתרים של אמצעי התקשורת בישראל, מוסדות שונים, משרדי ממשלה, וכו'.

2. האתר בשפה העברית:  האתר מיועד למסור מידע בעל שני מרכיבים: א. מידע על משרד החוץ - מבנה המשרד, תפקידיו העיקריים, מגעים דיפלומטיים מרכזיים, התבטאויות מרכזיות של המשרד בפורומים בינלאומיים, הודעות לעיתונות, וכד'; ב. מידע קונסולרי לאזרח. חלק זה באתר כולל מידע לנוסעים לחו"ל, המלצות נסיעה לאזורים שונים בעולם. חלק זה של האתר העברי מנוהל על ידי האגף הקונסולרי במשרד.

3. אתר משרד החוץ בשפה הערבית: לאחרונה סיים משרד החוץ את הקמתו של אתר ההסברה בערבית. האתר הוקם מתוך מודעות לצורך החיוני בהסברת עמדותיה של מדינת ישראל באופן ישיר לעולם הערבי, ללא תיווך של אמצעי התקשורת הערביים. בדומה לאתר באנגלית, גם באתר זה ניתן למצוא שפע של מידע על ישראל, על יהדות, התרבות בישראל, כדומה.

האתר בערבית יתרום לשיפור יכולת הנגישות של ישראל לקהלים דוברי ערבית הן במדינות ערב והן במקומות רבים בעולם בהם חיה אוכלוסייה של דוברי ערבית.

4. אתרי האינטרנט של נציגויות ישראל בחו"ל: האינטרנט, כחלק ממערך ההסברה של ישראל בעולם, כולל פריסה של אתרי אינטרנט המנוהלים על ידי שגרירויות ישראל ברחבי תבל. אתרים אלה מנוהלים לרוב בשפת המקום, ומאפשרים לקהלי היעד במדינות שונות בעולם, לקבל מידע עדכני על ישראל, בשפתם, וממקור ראשון.

אתרי האינטרנט של נציגויות ישראל בחול מנוהלים על ידי הנציגויות עצמן, תחת פיקוח ובקרה של מטה משרד החוץ בירושלים.

כל האתרים שהוזכרו לעיל, מתעדכנים מידי יום ביומו, ובזמני משבר, בכל שעות היממה.

משרד החינוך, התרבות והספורט

א. התרגום של החומרים באו"ח, אתר האינטרנט של המשרד, מתבסס על המסמך שהוכן על ידי לשכת הפרסום הממשלתית: "טיוטא לדיון בנושא קביעת הקריטריונים לתרגום מידע באינטרנט לשפות, מיום 20/7/2003".

להלן פעילויות שבוצעו בתחום תרגום החומרים, וכן פירוט הפעולות המתוכננות לשנת 2004.

האתר בשפה האנגלית: לרשת עלה אתר אינטרנט באנגלית, המכיל: מידע על יחידות המשרד וטלפונים, חקיקה בנושאי חינוך, נתונים סטטיסטיים על מערכת החינוך, תקציב המשרד, סיפורם של תלמידים שנפגעו בטרור, הנחיות שפ"י ליועצים ולמחנכים לגבי התמודדות בנושאי טרור, ונושאים פדגוגיים: שווון בין המינים, יהדות ודמוקרטיה. קיים קישור מדף הבית לאתר באנגלית. כתובת האתר באנגלית: http://cms.education.gov.il/educationcms/units/owl/english/.

האתר בשפה הערבית: דף השער של האתר בערבית יכלול קישורים לדפים הבאים (הדפים יתורגמו באופן מלא, למעט המקומות שמצוין אחרת): אודות המשרד - תחומי האחריות שהמשרד מופקד עליהם על פי חוק; מבנה המשרד; מען ודרכי התקשרות של הנהלת המשרד ושל לשכות מידע ושירות; חוזר מנכ"ל ספרי לימוד מאושרים  - חוזר בשפה הערבית; לוח החופשות והחגים בביה"ס הערביים בשנה"ל תשס"ד - על פי חוזר מנכ"ל; חומרי למידה בערבית  - מערכת של האגף לתכנון ולפיתוח תוכניות לימודים, הכוללת מידע על חומרי למידה בשפה הערבית; שאלוני בגרות - הפניה למערכת המרכזת שאלוני בחינות בגרות. ניתן לבצע חיפוש בעברית על פי מגזר (ערבי/דרוזי) ולקבל את השאלונים בשפה הערבית. (היישום עצמו לא יתורגם לשפה הערבית וחומרים בערבית יפורסמו לפי ההקשר); טפסים - דף המרכז הפניות לטפסים שניתן להוריד באתר (הטפסים בעברית בלבד); בתי ספר ניסויים במגזר הערבי - מידע על בתי ספר ותיאור הניסויים שנערכו במסגרתם; תהליכי עבודה במנב"ס - תרגום מלא לעבודה בתוכנת המנב"ס - מינהל בית ספרי לניהול בי"ס; מערכת נתוני בחינות בגרות - אחוז הניגשים והזכאים לבגרות על פי מגזר ורשות - המערכת בשפה העברית; הפניה למאגרים נוספים בעברית כמו: מערכת חיפוש מוסדות חינוך, מערכת מיתר - מידע על תשלומים לרשויות ובעלויות; תכנית הלימודים בסוציולוגיה - לחטיבה עליונה; הפניה לכל אתרי האגפים במשרד: למעלה מ-50 אתרים (האתרים בעברית).

דף הבית בשפה העברית מתעדכן מספר פעמים ביום. על כן לא נוכל לעמוד בעדכון החדשות השוטפות באתר, בשפה הערבית. 

התרגום לשפה הערבית משולב בתוכנית העבודה של המינהל לשנת 2004.

משרד הפנים

א. משרד הפנים החל בתרגום טפסי מינהל אוכלוסין לשפה הערבית. בשלב זה אתר האינטרנט של המשרד לא תומך בשפות נוספות.

המשרד לקליטת העלייה

א. בחודש ספטמבר 2003 עלה לאוויר אתר האינטרנט של המשרד בשפה ספרדית. האתר מכיל כמאה ושמונים דפי מידע מתורגמים לספרדית, על בסיס האתר בשפה העברית. 

מוקם עתה אתר בשפה הצרפתית, המתוכנן להשקה בסוף ינואר 2004.  
באתר דף בית רב לשוני, דף פתיחה שיכיל כעשר שפות, ויפנה את הגולש לדך מידע בשפה הנבחרת. 

מטעם הגף למידע ופרסום, קיימות חוברות מידע חדשות, במספר שפות:

בשפה הרוסית: אולפנים, שירותי בריאות, שירות עולים בצה"ל, רופאים, אחיות, אמנים וסופרים, ספורטאים, סל קליטה, צעדים ראשונים, תעסוקה, מרכזי הכוונה, רישום עולים לקופות חולים, מדענים, מהנדסים, חיפוש קרובים, עיתון דיור, עיון תחבורה, כללי רחצה בים, ועיתון מוזאיקה.

בשפה האנגלית: מדריך לעולה, מדענים, מורים וגננות, עובדים סוציאלים, סל קליטה, מדריך לאולפנים, מרכזי הכוונה לתעסוקה, שמור על בריאותך, פנסיונרים, רישום עולים לקופות חולים, רואי חשבון, עיתון שילוב - נוער עולה במצוקה, מהנדסים, עובדי היי-טק, ופסיכולוגים.

בשפה הצרפתית: צעדים ראשונים, אולפנים, שירותי בריאות, חינוך, מרכזי הכוונה לתעסוקה, ורישום עולים לקופות חולים.

בשפה הספרדית: מדריך לעולה, סל קליטה, עיתון שילוב, מרכזי הכוונה לתעסוקה, שירותי בריאות, רישום עולים לקופות חולים, חינוך, פנסיונרים, אמנים וסופרים, מהנדסים, מורים וגננות, עובדי היי-טק, עורכי דין, ורואי חשבון.

משרד התחבורה

א. אתר האינטרנט של משרד התחבורה רובו ככולו בתצורה עברית. באתר ישנם חלקים בשפה האנגלית, בעיקר בנושאים הקשורים למינהל התעופה ומינהל הספנות והנמלים.

משרד התחבורה מתרגם חלקים שונים של האתר לשפות נוספות: התרגום לרוסית יבוצע ברבעון הראשון של שנת 2004. האתר יתורגם בעתיד גם לשפה הערבית.

משרד התיירות

א. אתר האינטרנט של משרד התיירות, כולל כיום מידע בעברית ובאנגלית. לכל לשכת תיירות בחו"ל אתר אינטרנט, ובו מידע בשפה המקומית ובשפה האנגלית.
משרד התקשורת

א. המשרד נערך לפעול על פי הקריטריונים שקבע הצוות הבינמשרדי. 

באתר המשרד קיימים דפי מידע וחדשות המשודרות באותו יום, באנגלית.

משרד התשתיות הלאומיות

א. במסגרת תוכנית העבודה לשנת 2004, נכלל תרגום נושאים מסוימים באתר האינטרנט, לערבית ורוסית; קיים מידע באנגלית. היקף העבודה ייקבע על ידי מסגרת התקציב שתאושר לתחזוקת אתר האינטרנט.

המוסד לביטוח לאומי

א. באתר המוסד ישנן חוברות הסברה כלליות ובנושאים ספציפיים, בשפות רוסית וערבית, כמפורט להלן:  

בשפה הרוסית: כל הזכויות שמורות לך; תגמולים לנפגעי פעולות איבה; תגמולים למשפחות הנספים בפעולות איבה; הבטחת הכנסה; ביטוח נכות; הטבות וזכויות במוסדות שונים הטבות למקבלי קצבאות; ושירות הייעוץ לקשיש ולגמלאי.

בשפה הערבית: כל הזכויות שמורות לך; ביטוח אמהות; ביטוח נפגעי עבודה; ביטוח סיעוד; ביטוח אבטלה; ביטוח זקנה; הבטחת הכנסה; ביטוח נכות; ביטוח שאירים; הטבות וזכויות; קצבה לשירותים מיוחדים לנכים קשים; ביטוח נפגעי תאונות; איגרת לתושב ישראל היוצא לחו"ל; זכויות עובדים בפשיטת רגל ופירוק תאגיד; ביטוח עובד/ת במשק בית; עובד עצמאי; שיקום מקצועי; דמי מזונות; וגמלה לילד נכה.

אתרי האינטרנט של משרדי הממשלה

דו"ח 53ב

החלטת ממשלה בק/15 - 15.6.2003

א. 
הצוותים לתיקון ליקויים, בראשות המנהלים הכלליים של משרדי הממשלה, שהוקמו בהתאם להוראות סעיף 21א(ב) לחוק מבקר המדינה, התשי"ח-1958 (נוסח משולב), יקיימו בתוך שלושה חודשים, דיון מיוחד שיוקדש לשימושים באתר האינטרנט של המשרד, ושמירת עדכנותו.
ב. 
האחראים לאתרי האינטרנט במשרדי הממשלה יכינו מדי ששה חודשים, דיווח בכתב, על פעולותיהם לעדכון האתרים שבאחריותם. דיווח ראשון יועבר לאגף לביקורת המדינה עד 1.11.2003.


הערה: האגף לביקורת המדינה יעביר, תוך חודש, לכל משרדי הממשלה את מתכונת הדיווח הנדרש.
ג. 
הערות מבקר המדינה בדו"ח מספר 53ב' ילקחו בחשבון במהלך ביצוע ההחלטה.
ד. 
דיווח על הביצוע יועבר לאגף לביקורת המדינה, ראש האגף יעדכן את ועדת השרים בנושא מדי שישה חודשים. הדיווח הקרוב - עד 1.12.2003.

ביצוע ההחלטה

משרד ראש הממשלה - ארכיון המדינה

תכני האתר המופיעים באפיון אושרו בוועדת האינטרנט.
ועדת היגוי: כתב המינוי לוועדת ההיגוי יפרט את שמות חברי הוועדה,  ממלאי מקומם, והגדרת הסמכויות לכל אחד מחברי הוועדה. בהמשך יקבע מנהל התוכן בגנזך, העורך הראשי ומנהל האתר.
ועדת האינטרנט במשרד ראש הממשלה: ארכיון המדינה יפנה לוועדת האינטרנט, ויבקש את אישורה טרם  העלאת מידע חדש שאיננו בגדר עדכון שוטף. ארכיון המדינה ידווח ליו"ר ועדת האינטרנט מראש, בכל מקרה של העלאת אוספי תיעוד חדשים, על מנת שניתן יהיה לשקול אם יש מקום לדיון בעניין בוועדת האינטרנט. 
אם אוסף התיעוד כולל חומרים שזכויות היוצרים בהם, כולן או חלקן, אינן בבעלותה המלאה של המדינה, וכן במקרה בו האוסף כולל היבטים אפשריים של פגיעה בפרטיות, או כל רגישות מיוחדת אחרת, חובה לקבל את אישורה המוקדם של ועדת האינטרנט המשרדית.
בכל מקרה, הכללת אוספי תיעוד באתר, תעשה בכפוף לחוות דעתה מיום 7.7.2002, של היועצת המשפטית של המשרד.
עדכון שבועי: ארכיון המדינה יידע מידי שבוע, את מחלקת האינטרנט במשרד ראש הממשלה, על הנושאים הצפויים להתפרסם באתר.
האחריות לבניית האתר נמצאת כיום בידי לשכת הפרסום הממשלתית. מסתמנת אפשרות להעברת הפרויקט לאחריותה הבלעדית של מחלקת האינטרנט במשרד ראש הממשלה. נושא זה ידון בנפרד בועדת ענ"א.
משרד ראש הממשלה - הרשות לקידום מעמד האישה

תכני האתר אושרו בועדת האינטרנט, בכפוף למפורט להלן: התכנים שיכנסו לאתר בסוף בנייתו, מחייבים את אישור היועצת המשפטית של משרד משרד ראש הממשלה.

הרשות לקידום מעמד האישה תבקש את אישורה של ועדת האינטרנט טרם העלאת מידע חדש, שאינו בבחינת עדכון שוטף. העלאת מידע חדש תהא כפופה לכל המגבלות החוקיות, ובפרט כאשר מדובר בחומר אשר זכויות היוצרים בו, כולן או חלקן, אינן בידי המדינה, או שקיימת רגישות מיוחדת אחרת.

עדכון שבועי: הרשות לקידום מעמד האישה תידע את מחלקת האינטרנט במשרד ראש הממשלה, מידי שבוע, על הנושאים השוטפים הצפויים להתפרסם באתר.

האחריות לבניית האתר נמצאת כיום בידי לשכת הפרסום הממשלתית. מסתמנת אפשרות להעברת הפרויקט לאחריותה הבלעדית של מחלקת האינטרנט במשרד ראש הממשלה.

התקדמות הפרויקט מותנית במינוי מנהל אתר בעל סמכויות ברשות לקידום מעמד האישה.
בניית אתר האינטרנט של משרד ראש הממשלה
תהליך בדיקת הספקים הסתיים. הנושא יובא להכרעת ועדת ענ"א בישיבתה הקרובה. כיום ניתן למצוא באתר את כל הנאומים, התמונות, וההודעות לעיתונות המתפרסמות מטעם לשכת התקשורת, מזכירות הממשלה ושירות הביטחון הכללי.

ניתן לפנות ל ראש הממשלה באמצעות האתר, ולקבל תשובה באמצעות אגף פניות הציבור.

משרד ראש הממשלה - לשכת העיתונות הממשלתית
תעודת עיתונאי - מערכת זמנית: המערכת הזמנית, כולל השרת, הותקנו בלשכת העיתונות הממשלתית החדשה. לאור השינויים בכללים להפקת תעודת עיתונאי, יחולו שינויים מסוימים בפרויקט זה.
תעודת עיתונאי - מערכת קבועה: האפיון לתעודת עיתונאי בשלבי סיום.

מחלקת צילומים: האפיון של חנות וירטואלית לצילומי לע"מ, שיקושר לשרת התשלומים בתהיל"ה, מצוי בעיצומו. הפרויקט צפוי להסתיים לאחר סיום שלב אפיון התעודות.
משרד האוצר

ב. אתר המשרד נמצא בפיתוח ועדכון מתמידים, במקביל לפיתוח הפרוייקט "מימשל זמין". 

המשרד לאיכות הסביבה

ב. אתרי האינטרנט של המשרד לאיכות הסביבה, נמצאים בתהליך עדכון ושיפור מתמיד, תוך הקפדה על יישום החלטות הממשלה בעניין ממשל זמין. האתרים השונים כוללים מידע מקיף ומפורט על תחומי האחריות והפעילות של המשרד, וכל המתעניין בנושאי איכות הסביבה, יכול למצוא בהם מידע עדכני, עשיר ואיכותי. באתר המרכזי של המשרד בשפה העברית, מצויים מעל 20,000 דפי מידע מקוונים, ואלפי קבצים להורדה. בנוסף לאתר המרכזי, המשרד פיתח אתרי משנה, המיועדים לדוברי שפות זרות, או לקהלי יעד ספציפיים. 

באמצעות אתר האינטרנט יכול הציבור לפנות אל כל הגורמים המקצועיים והמינהליים במשרד, ליצור קשר עם הנהלת המשרד, להגיש תלונות או ליהנות משפע המידע והקישורים, זאת באמצעות: רשימת טלפונים מפורטת וכתובת דואר אלקטרוני של כל בעלי התפקידים במשרד, טפסים מקוונים וטפסים להורדה, מדריך "למי לפנות?", פנייה ל"מוקד הסביבה", קישורים לאתרים בנושאי סביבה בארץ ובעולם, ופורומים. 

אתרי המשרד זוכים לכמות מבקרים הולכת וגדלה. סך כל המבקרים באתרי המשרד השונים, מגיע למעל 40,000 גולשים בחודש; מתוכם מעל 3,000 בחודש באתר המפות (http://gis.sviva.gov.il), ומעל 8,000 מבקרים באתר הילדים           (http://sababa.sviva.gov.il). אתר הילדים "סבבה" מיועד לילדים בבית הספר היסודי. אתר זה נהנה מפופולריות רבה. מלבד המידע המוצג בו, האתר מאפשר לילדים השתתפות פעילה באמצעות פורומים, לוחות מודעות, ועוד. לאתר נוספים כל העת תכנים חדשים, בדגש על נושאים רלוונטיים לילדים ולתוכניות הלימוד בבתי הספר. 

עמוד הבית של האתר מוקדש לפרסום מידע עדכני, ובו חדשות, אירועים, דיווחים שוטפים, ועוד. עמוד זה מתעדכן באופן שוטף מספר פעמים ביום. 
מפות GIS: המשרד מעמיד לרשות הציבור כלי אינטראקטיבי משוכלל, לצורך קבלת ואחזור מידע, על נושאים סביבתיים שונים. ייחודה של המפה האינטראקטיבית הוא בארגון המידע, בצורת הצגתו ובאמצעי הניווט המאפשרים את איתור המידע המבוקש. המפות כוללות מידע המיועד לאנשי מקצוע ולציבור הרחב. בין סוגי המידע שניתן למצוא באזור זה: מידע על פריסת אנטנות סלולריות, זיהומי דלקים בחוף הים, אזורי דגירה של יתושים, תוכניות מתאר ארציות, ועוד. 

נתוני רישוי והיתרים של מפעלים בארץ: מערכת רישוי והיתרים המאפשרת קבלת מידע על היתרים ורשיונות שנותן המשרד למפעלים, לעסקים או לאנשים פרטיים, בהתאם לחוק. המערכת מקושרת למערכת הייעודית של המשרד ("מעוף" - מערכת עסקים ואכיפה), אשר קולטת באופן מקוון נתונים שוטפים על תהליכי הרישוי במחוזות המשרד השונים. בעזרת המערכת ניתן להציג נתונים בנוגע להיתרי קרינה מייננת, להיתרי רנטגן, להיתרי חומרים מסוכנים (רעלים), וכן מידע בנוגע לאישור המשרד לרשיונות עסק, לפרטי רישוי של תכשירי הדברה ולרשיונות למדבירים.
נתוני איכות אוויר בזמן אמת: המערכת שכתובתה: http://avir.sviva.gov.il מציגה נתונים עדכניים על איכות האוויר בארץ. הנתונים מתעדכנים פעם ביממה; הנתונים מגוש דן, ירושלים וחיפה מתעדכנים כל מחצית השעה. הנתונים העדכניים מוצגים כמדד זיהום אוויר על גבי מפת מדינת ישראל. בנוסף ניתן לראות את ריכוזי מזהמי האוויר הקיימים במאגר הנתונים המצטבר במרכז הניטור, בגרפים או כקובץ נתונים.

אלבום התמונות: מגוון רחב של תמונות בנושאים סביבתיים. התמונות צולמו על ידי עובדי המשרד ועל ידי צלמים מקצועיים וחובבים. המאגר כולל גם תמונות שנאספו ממקורות שונים. הציבור מוזמן לתרום למאגר, ומידי חודש מגיעות אל המשרד תמונות רבות שצולמו על ידי צלמים חובבים.

פרסומים: כל יחידות המשרד זמינות באתר לרשות הציבור, כקבצים להורדה, בכלל זה פרסומים מקצועיים, מידע לציבור במגוון נושאים, סקרים, מחקרים, ועוד. במאגר הפרסומים יש כיום מאות קבצים להורדה, ומדי חודש מורדים אלפי קבצים.

עדכון האתר: על העיבוד, הארגון, העדכון והעלאת התכנים לאתר, ממונה צוות של שלושה מידענים. צוות זה מרכז את המידע הנצבר במשרד, ומכין אותו לפרסום ברשת. בין ינואר 2003  לספטמבר 2003 הועלו לאתר כ-3,700 פריטי מידע חדשים, ועודכנו מעל 11,000 פריטים קיימים.

משרד הביטחון

ב. משרד הביטחון מפעיל את האתרים הבאים:

אתר מרכזי: mod.gov.il, 

אתר לחיילים משוחררים:  hachvana.mod.gov.il
אתר מל"ח: melach.mod.gov.il
אתר סחר אלקטרוני: online.mod.gov.il
אתר מרחב התפר: seamzone.mod.gov.il
אתר קציר: katzir.mod.gov.il
אתר יזכור: izkor.mod.gov.il
אתרים לתערוכות סיב"ט בחו"לEurosatory.mod.gov.il,airshow.mod.gov.il, 

אתר מכירות סיב"ט: sibat.mod.gov.il
האתרים נמצאים בעדכון שוטף. שיטת הניהול של האתרים מבטיחה כי האתרים יהיו מעודכנים בכל עת: לכל אתר יש ממונה מיוחד האחראי על עדכונו.

אחת לחצי שנה פונים בכתב לממונים על הנושאים השונים, והם מתבקשים לדווח, האם יש צורך בעדכון האתר שבאחריותם, או האם הוא עודכן במהלך החודשים האחרונים.

משרד הבינוי והשיכון
ב. המשרד משדרג אתר האינטרנט של המשרד.  לשדרוג האתר, בשיתוף לשכת הפרסום הממשלתי, נבחרה חברה פרטית.  השדרוג כולל שימוש בטכנולוגיות מתקדמות, שיקלו על עדכון המידע וישפרו את השירות למשתמש.

חברה פרטית סיימה את פיתוח האתר על פי האפיון, והתקינה את האתר במשרד הבינוי והשיכון לבדיקות טכנולוגיות. הארת בשלבי קליטת חומר.

משרד הבריאות
ב. אתר האינטרנט של משרד הבריאות מתעדכן בצורה שוטפת בנושאים הקשורים בפעילות משרד הבריאות ובמערכת הבריאות, תוך הרחבה מתמדת וצירוף חומר מיחידות נוספות של המשרד.

המשרד מתקין מאגרי מידע בהם יש עניין לציבור. 

מאגרי המידע באתר: מוסדות רפואיים המאושרים על ידי משרד הבריאות, מורשים לעסוק בסיעוד, מאגר התרופות, תכשירים רפואיים מיבוא הרשומים בישראל, אישורי יבוא לתכשירים רפואיים במסלול יבוא נוסף, מאגר אביזרים ומכשור רפואי, מאגר תמרוקים, מאגר מוצרים הומאופתיים, רשימת בתי מרקחת בישראל, חוזרי משרד הבריאות, פנקס הפסיכולוגים, ופנקס המורשים להיפנוט. בהכנה: מורשים לעסוק ברפואה ורפואת שיניים.

משרד החוץ

ב. כל אתרי המשרד מתעדכנים יומית, ובזמני משבר, בכל שעות היממה.

משרד החינוך, התרבות והספורט

ב. או"ח, אתר האינטרנט של משרד החינוך, משמש במה פרסומית לכל המתרחש במשרד, ומוקד קבלת שירותים מקוונים לקהילת החינוך: הורים, מורים ותלמידים.

או"ח כולל אלפי דפי מידע, באתרים של כ-50 מיחידות המשרד. המידע באתר מתעדכן באופן תדיר: בשנת 2003 נוספו מידי חודש כ-300 דפים לאתר, ומאות דפים התעדכנו.

מספר הגישות לאו"ח, הוא מעל מליון גישות בשנה, מעיד על רמת השימושיות הגבוהה באתר.

להלן הפעילויות העיקריות שהתבצעו לאחרונה באתר משרד החינוך: 

1. הקמת תשתית לניהול אתרים באופן עצמאי על ידי יחידות המשרד האמונות על המידע: משרד החינוך החל בהעברת ניהול אתרי היחידות, לאמונים על המידע, שהם בעלי התפקידים ביחידות. ניהול האתרים באופן עצמאי, מתאפשר על ידי שילוב תשתית CMS CONTENT MANAGEMENT SERVER -. בשנת 2003 הוסבו מעל עשרה אתרים. המשרד נערך להסבת כל אתרי היחידות לטכנולוגיה זו; 

2. שירותי ממשל זמין: מתן שירותים מקוונים לתלמידים, כפרסום ציוני בגרות וציוני המצרף. המשרד פתח ערוץ להרשמה ותשלום לבחינות הבגרות; מתן שירותים מקוונים לעובדי הוראה על ידי מערכת צפייה ואחזור תלושי שכר. בשלב זה נערך "פיילוט" שבו משתתפים כ- 1000 מורים. כתובת האתר:

https://meyda.education.gov.il/tlush;

מתן שירותים מקוונים להורים, תשלומי הורים, פרסום חוזרי תשלומים על ידי בתי הספר, על פי הכללים והנהלים של המשרד. חוזרי התשלומים מספקים מידע להורים, ומאפשרים גביה אלקטרונית של הכספים, באמצעות מערכת "אפיק", בכתובת http://afik.education.gov.il/default.asp; מתן שירותים מקוונים לרשויות מקומיות ולבעלויות באצעות  מערכת מית"ר - מידע על תשלומים לרשויות ובעלויות,  על ידי פרסום תקציבי הרשויות המקומיות והבעלויות באינטרנט, מיד עם העברת הוראת התשלום. כתובת האתר: http://www.education.gov.il/meytar/
3. פיילוט חוזרי מנכ"ל: מעבר הדרגתי לשימוש במאגר חוזרי מנכ"ל האינטרנטי, במקום הפצתם באמצעות הדואר. בכך יחסוך המשרד עלויות הפקה והפצה וייתן ערך מוסף של יכולות איחזור מתקדמות, למעיינים בגרסה האינטרנטית של החוזרים; כתובת האתר: http://www.edu.test.il/moe/klali/nisuy.htm חשיפת מאגרי מידע לציבור
ממנ"ח: מידע ניהולי חינוכי. מערכת זו מספקת מידע לציבור על מערכת החינוך: מידע על מוסדות, כיתות, תלמידים, שעות תקן, תשלומים ועוד.  מידע זה מתבסס על מערכות הליבה של המשרד, והנתונים המנוהלים בהן. 

אתרי הסברה: להעמקת ההסברה באתרי הממשלה, הושם דגש באו"ח גם על הפן ההסברתי, לציבור בישראל ובחו"ל. שני האתרים הממלאים תפקיד הסברתי הם: מדינה בתמונות  - האתר מציג תמונות מקום המדינה ועד ימינו, המציינות ציוני דרך היסטוריים בהתפתחות המדינה, מחולק על פי תקופות. לכל תמונה מלווה הסבר היסטורי. כתובת האתר: http://www.education.gov.il/medina/; ואתר ילדים נפגעי טרור TARGET: ISRAELI CHILDREN, בכתובת:

http://www.education.gov.il/children/index.html
אתר המשרד  בשפה האנגלית, מספק מידע כללי על משרד החינוך, ולקט של חומר הסברתי. כתובת האתר:
http://cms.education.gov.il/EducationCMS/Units/owl/english
משרד החקלאות ופיתוח הכפר

ב.
לאתר המשרד נוספו דפי מידע מיחידות הבאות: השירותים להגנת הצומח ולביקורת, המחלקה לשיווק תוצרת חקלאית, וסינדקו (שיתוף והדרכה חקלאית בינלאומית).

בשנת 2004 יוחל באפיון אתר המשרד כולו ואגף הדייג.

בתכנון תרגום האתר לאנגלית וערבית.

משרד הפנים
ב. אתר האינטרנט של המשרד מעודכן באופן שוטף. קיים נוהל עדכון מאושר על ידי מנהל הכללי של  המשרד. 

המשרד לקליטת העלייה
ב. פרופיל יישובים וערים בישראל: המשרד בנה קישור לאתר מרכז השלטון המקומי. האתר מכיל מידע כללי על ערים ויישובים בארץ, בכלל זה: היסטוריה, שירותים קהילתיים, תיירות ועוד.

לימוד עברית וירטואלי: המשרד בנה קישור לאתר ללימוד עברית לדוברי רוסית ולאתר מיוחד לדוברי אנגלית; האתר מכיל 17 שיעורים ללימוד עברית למתחילים. נבנה קישור לאתר "אחלה", ללימוד אותיות הא"ב לתלמידי גן ובית ספר, לדוברי אנגלית. האתר מכיל גם מידע על שבתות וחגי ישראל.

נבנה קישור לאתר הסוכנות היהודית, ללימוד ביטויים בעברית.

סיור וירטואלי בישראל: נבנה קישור לאתר משרד התיירות, למדור "סיור וירטואלי בישראל". המדור מכיל כמאה תמונות מהארץ. כל תמונה מלווה בהסבר בשפה האנגלית.

סיור וירטואלי במשכן הכנסת: נבנה קישור לאתר הכנסת, למדור "סיור וירטואלי במשכן הכנסת". המדור מכיל תמונות של מקומות נבחרים בכנסת, בעברית ובאנגלית. 

בחירות לכנסת השש עשרה בשפה העברית.

התגוננות אזרחית למשפחה: על פי הנחיות פיקוד העורף, בשש שפות: אנגלית, רוסית, צרפתית, ספרדית, ערבית ואמהרית.

מתבצע עדכון שוטף של התכנים באתר בשפות שונות, בנושאי: סל קליטה, מענק מכס, הארכת זכאות, דפים לשכתיים, שירותים מחוזיים, מינהל הסטודנטים, קליטה בקהילה, סטטיסטיקה, שאלות נפוצות, כתובות וטלפונים, תושבים חוזרים, מדענים, יעוץ משפטי לעולים, "מה חדש" ו"הודעות הדובר", ברכות ובאנרים. 

משרד התחבורה

ב. אתר האינטרנט של המשרד, מתעדכן באופן שוטף על ידי מידע המוזרם אליו על ידי אגפי המשרד השונים, כולל עדכון מדי יום על ידי דובר המשרד.

בשנת 2004 יינתן, באמצעות האתר, שירות של מתן תשובות למבחנים מעשיים בנהיגה.
מידע אודות אגף הרישוי, עבר רענון לאחרונה, והוכנס מידע הנוגע לשיטת הניקוד החדשה. כן נוסף מידע הנוגע למינהל התעופה ולחוקר הראשי.
מחלקת עבודות ציבוריות
ב. כתובת האתר של מחלקת עבודות ציבוריות היא: www.pwd.gov.il. לאתר מונו אחראי טכנולוגי, מבקר תוכן, אחראי עדכון ואבטחת מידע. להלן תכנים עיקריים של האתר: 1. מידע כללי על מע"צ ופעולותיה; 2. מידע כללי על מע"צ     ופעולותיה; 3. הודעות דובר עדכניות; 4. מכרזים; 5. GIS; 6. דיווחי תנועה ומפגעים; 7. אתר דינמי לגורמי חוץ ( מתכננים, קבלנים  ועוד ).

משרד התיירות
ב. המשרד מחדש את אתר האינטרנט. האתר החדש יהי בעל חזות אחידה וברורה, ויאפשר הכנסת מידע וקבלת מידע בשפות השונות.

משרד התקשורת

ב. כתובות הסניפים, שמות נושאי תפקידים בכירים, מספרי הטלפון המעודכנים של היחידות השונות, מספרי הפקס המעודכנים של הגורמים המטפלים בפניות הציבור - מופיעים באתר במדור "אודות המשרד", מעודכנים באופן שוטף. 

פניות הציבור: לאחר מילוי טופס הפנייה ושליחתו, הוא מועבר באופן אוטומטי לגורם המטפל במשרד, הרלבנטי לנושא הפנייה. המערכת עונה לפונה במכתב בדואר אלקטרוני, המפרט את: הנושאים, הטלפונים וכתובות האלקטרוניות של הגורמים השונים, המטפלים בפניות הציבור. 

אתר משרד התקשורת הנו אתר דינמי, הנותן כלים ומידע בנושא המשרד, כולל הפן הכלכלי, ההנדסי, הספקטרום והמדיה. האתר מעודכן באופן שוטף בכל היבטי פעילות המשרד: שימועים, החלטות, מסמכי מדיניות, דוחות ועדות, דפי מידע לציבור, רשיונות לסוגיהם, עדכוני חקיקה, הודעות דוברות, דוחות על פי חוק חופש המידע, טפסים, מצגות, שאלות ותשובות, וכד'. ניתן לקבל פירוט העדכונים, כולל תאריכי העדכון, במדור "מה חדש" שבאתר. 

משרד התשתיות הלאומיות

ב. התוכנית לשדרוג ועדכון שוטף של אתר האינטרנט תגובש בתחילת שנת 2004 בהתאם למגבלות התקציב. דיווח על פעילות לעדכון האתר יועבר מדי שישה חודשים כמתבקש.

מינהל מקרקעי ישראל
ב. האתר מתעדכן באופן שוטף. להלן נתונים שעודכנו לאחרונה: מספרי טלפון, מספרי פקס, כתובת האתר, כתובת דואר אלקטרוני, כתובות הסניפים, שמות נושאי תפקידים בכירים, היבטים תפעוליים של המינהל, מבנה ארגוני, מטרות, ועוד.

המוסד לביטוח לאומי
ב. באתר המוסד לביטוח לאומי ישנו אתר מיוחד, המכיל את כל המידע על זכויות האוכלוסייה לגמלאות השונות, החובות בנושא הביטוח והגבייה, ומידע על השירותים השונים שניתנים על ידי המוסד.

הדו"ח השנתי על פי תקנות חופש המידע מפורסם באתר מדי שנה, כמפורט להלן: דו"ח לשנת 1999 - פורסם ביולי 2000; דו"ח לשנת 2000 - פורסם ביולי 2001; דו"ח לשנת 2001 - פורסם ביולי 2002; דו"ח לשנת 2002 - פורסם בספטמבר  2003.

באתר האינטרנט של המוסד קיימת הפנייה לאתר של הלשכה המרכזית לסטטיסטיקה.

בהכנה, רישום מועד עדכון כל דף אינטרנט, ומציאת פתרון הולם לשמירה על עדכניות המידע באתר.

קיים מעקב אחר היקף השימוש בשירותים ובמידע הניתן באינטרנט מטעם ועדת ההיגוי לנושא האינטרנט. הוועדה מקבלת דו"ח בנושא היקף השימוש, אחת לשלושה חודשים.

הדו"ח השנתי על פי תקנות חוק חופש המידע המפורסם באתר המוסד, כולל פרק אודות מאגרי המידע של המוסד לביטוח לאומי, העומדים לרשות הציבור.

שירות התשלומים באמצעות אתרי התשלומים -

הגברת השימוש
דו"ח 53ב

החלטת ממשלה בק/16 - 15.6.2003

א. 
אזרחי המדינה יוכלו, החל משנת התקציב 2004, לשלם באופן מקוון, באמצעות מערכת התשלומים הממשלתית את כלל שוברי התשלום לממשלה.
ב. 
המנהלים הכלליים של משרדי הממשלה ידאגו לספק את המידע הדרוש לחשב הכללי במשרד האוצר לצורך ההפקה של שוברי התשלום המקוונים ולהיערכות מתאימה לקליטת התשלומים במערכות המידע הקיימות.
ג. 
החשב הכללי במשרד האוצר, המופקד על פרויקט "ממשל זמין", ינחה את חשבי משרדי הממשלה להיערך לביצוע ההחלטה.
ד. 
הערות מבקר המדינה בדו"ח מספר 53ב' יילקחו בחשבון במהלך ביצוע ההחלטה.
ה. 
הממונה על פרויקט "ממשל זמין" באגף החשב הכללי במשרד האוצר ידווח על ההתקדמות בביצוע ההחלטה, מידי חודש, לאגף לביקורת המדינה.

ראש האגף יעביר את הדיווח כאמור, ליו"ר ועדת השרים.
ביצוע ההחלטה

משרד ראש הממשלה

א,ב. לשכת העיתונות הממשלתית: מחלקת הצילומים בלשכת העיתונות הממשלתית, נותנת שירות לציבור באמצעות טפסים ממשלתיים באופן מקוון, להזמנת תמונות באמצעות האינטרנט. קיימת אפשרות שלשכת העיתונות הממשלתית תיתן בשנת 2004 שירותים נוספים באמצעות טפסים ממשלתיים באופן מקוון, כגון מתן בקשות לתעודת עיתונאי.

ארכיון המדינה: ארכיון המדינה אינו נותן עדיין, שירות לציבור באמצעות טפסים ממשלתיים באופן מקוון, מאחר ועדיין לא הסתיים תהליך הקמתו של אתר האינטרנט. הגנז פועל להקמת האתר, כדי לספק לציבור שירות מהיר ויעיל. 
בהתאם לתכנון, המרכז להקמת האתר אמור להתפרסם בראשית שנת 2004.

שאר יחידות המשרד אינן נותנות שירותים לציבור.
משרד האוצר

א, ה. המשרד מפתח שירותי ממשל זמין לאגפי המסים - "מסים בקליק": 1. תשלום מקדמות מס הכנסה, בשיתוף שירות עיבודים ממוכנים, מס הכנסה ושירות התשלומים. השירות אמור להיפתח במהלך חודש נובמבר לכלל העוסקים. המשרד נמצא בשלב מבדקים וביצוע בדיקות אבטחת מידע; 2. תשלום מקדמות מע"מ - במהלך נובמבר אמורה המערכת להיפתח לכלל העוסקים בארץ, לאחר קבלת אישור של מנהל אגף המכס ומע"מ; 3. תשלום מקדמות ביטוח לאומי - אמור להתבצע בראשית שנת 2004; 4. משרד החוץ - תשלום אזרחים עבור ביצוע: איתור מטיילים, חילוצים, הטסה ושונות. כמו כן: תשלומי עובדים בנציגויות ישראל בכל העולם עבור: נסיעות ואש"ל, קורסים, כרטיסי טיסה, ומחלקת רווחה. פתיחת האתר מאפשרת לעובדי המשרד בעולם לבצע תשלומים, שביצועם בעבר היה מורכב ביותר; 5. מערכת מכרזים פומביים -הסתיים אפיון של מערכת מכרזים פומביים וזירת מסחר מקוונת לממשלה. המערכת תשרת בשלב ראשון את מינהל מקרקעי ישראל ואת החשב הכללי, ותיבנה במתכונת שירות התשלומים, שמשמעותו הקמת תשתית יישומית מרכזית פתוחה, שעליה יוכל כל משרד לנהל את זירת המכרזים שלו; 6. פורטל ממשל זמין סלולרי ראשון - חברה פרטית אשר זיהתה את הפוטנציאל הגלום בשירותי ממשל זמין, מסיימת הקמת פורטל ממשל זמין מבוסס יישומים אלחוטיים - WAP, ללקוחותיה, שיכלול בשלב ראשון שני שירותים: בדיקת רכב גנוב (משטרת ישראל), ותשלום עבור רשיון נהיגה (משרד התחבורה). השירות יהיה מוכן מראשית שנת 2004.

כתובת פורטל ממשל זמין לשירות עסקיים ואזרחים: www.first.gov.il; כתובת פורטל שירות התשלומים: www.e.gov.il.
המשרד לאיכות הסביבה

א.
החל מיולי 2003 מספק המשרד שירותי תשלום באמצעות שירות התשלומים הממשלתי (שוה"ם). כיום אפשר לשלם עבור שלושה שירותים: ברירת משפט, אגרת מדביר, ובקשה למידע בהתאם לחוק חופש המידע. הגישה לשירותי התשלום בקניון הממשלתי, מתאפשרת הן מאתר המשרד, והן מאתר שירות התשלומים.

משרד הבינוי והשיכון
א. 
בהמשך להחלטות וועדת השרים לענייני ביקורת המדינה מה-15/6/2003, מונתה וועדה בראשות סמנכ"ל בכיר למינהל ומשאבי אנוש לגיבוש המלצות לקראת הערכות המשרד לטיפול בנושאים אלה.

הוועדה התכנסה עד כה מספר פעמים, מונו צוותי מישנה לבחינת האפשרויות להיערכות המשרד להפעלת אתרי תשלום מקוונים, ולהפעלת טפסים ממשלתיים באופן מקוון. גובשו המלצות ראשוניות. 

משרד הבריאות
א. 
משרד הבריאות מקדם נושא התשלומים באמצעות אתרי תשלומים. 

מרכז הדרכה ארצי של משרד הבריאות מאפשר תשלומים באמצעות שרת תשלומים של משרד האוצר, עבור הרשמה לקורסים, ועבור הזמנת פרסומים/חומר לימודי, הנמכר על ידי מרכז ההדרכה. 

אגף הרוקחות נמצא בתהליך אפיון ופיתוח של תשלום אגרות באופן אלקטרוני.

המשרד פועל לאיתור יחידות נוספות ולפיתוח נושא התשלום באמצעות אתרי התשלומים.

משרד החינוך, התרבות והספורט

א. 
בהכנה, העברת שירותים הניתנים בתשלום על ידי המשרד, למתכונת מקוונת, שתפעל תוך אינטגרציה, בין יישומים במשרד - לשרת התשלומים הממשלתי.

כיום פועל שירות תשלום עבור בחינות בגרות (מועד ב'), בצורה מקוונת, בשילוב עם מנגנוני ההרשמה לבחינות בפורטל הבחינות של המשרד.

המשרד הקים את מערכת "אפיק" - תשתית לתשלומי הורים, המשמשת את קהילת החינוך.

משרד הפנים
א. 
משרד הפנים מאפשר את תשלום אגרת כלי ירייה, באמצעות שרת התשלומים.

המשרד לקליטת העלייה
א.
 שקיפות של מידע פנימי ותהליכי עבודה: בתכנון מתן אפשרות לעולה לקבל מידע על תשלומים וסיועים עתידיים, וסטטוס של בקשות באמצעות האינטרנט. מנגנון זיהוי: בתכנון הנפקת קוד סודי לעולים, ובכלל זה: אופן הנפקה ראשוני ותפעול שוטף; מתן אפשרות לגורמים ממשלתיים/ציבוריים לקבל מידע אישי על עולה.

צנעת הפרט והגנת הפרטיות: בתכנון קביעת כללי צפייה בנתוני סיוע אישי, בנתוני סיוע משפחתי ובנתונים היסטוריים. 

משרד התחבורה

א. כיום ניתן לשלם בשרת התשלומים באתר האינטרנט, עבור רשיונות נהיגה ורכב, באמצעות כרטיס אשראי. כן ניתן לשלם גם בשלושה בנקים מסחריים. מתאפשר תשלום עבור מספר כלי רכב בפעולת תשלום אחת.

בביצוע אפשרות לתשלום עבור חידושי רשיונות צמ"ה (ציוד מכני הנדסי), באמצעות שרת התשלומים.

בשנת העבודה 2004 מתוכנן לשלם באתר גם תשלום עבור אגרת רשיונות מוביל ואגרות של מנהל הספנות.

 תשלום עבור חידושי רשיונות נהיגה ורכב וכן עבור כפלי רשיונות נהיגה ורכב, אפשרי באמצעות כרטיסי אשראי, דרך המענה הקולי הממוחשב של המשרד.
מחלקת עבודות ציבוריות
א. 
הפעולה היחידה הרלבנטית למע"צ בנושא הפקת שוברי תשלום מקוונים וקליטתם במערכות המידע הקיימות, הינה מכירת מסמכי מכרזים לקבלנים ולכל הגורמים המעונינים לגשת למכרזים, אותם מקיימת מע"צ: מכרזי פיתוח, אחזקה, אפסנאות, מכרזים שנתיים, וכד'.
מע"צ פועלת להפקת שוברי תשלומים  באמצעות הגורמים הרלבנטיים: נציגי חשבות, יחידת המחשוב, אגף מכרזים והתקשרויות, ומחלקת רכישות ואפסנאות.
משרד התיירות
א. 
משרד התיירות יחל בשימוש בשירות התשלומים באמצעות אתרי התשלום במערך מורי הדרך. מורי הדרך משלמים אגרה אחת לשנתיים. תשלום זה, שבוצע עד כה באמצעות בנק הדואר, יבוצע באמצעות שרת התשלומים של הממשלה. בנוסף, במהלך השנה משלמים מורי הדרך עבור השתלמויות שונות. גם תשלומים אלה, אשר בוצעו באמצעות בנק הדואר, יבוצעו באמצעות שרת התשלומים.

משרד התקשורת

א. 
המשרד נערך לתת שירות תשלומים באמצעות אתרי התשלומים: מנהל הפרוייקט של שרת התשלומים במשרד האוצר, מנחה את המשרד כיצד להשתלב בשירות זה. 

משרד התשתיות הלאומיות
א. משרד התשתיות הלאומיות אינו מתפקד כגוף לגביית תשלומים. למרות זאת, המשרד יפעל להכנת רשימת תשלומים שניתן לבצע באמצעות האינטרנט, כנדרש בהחלטת הממשלה. 

מינהל מקרקעי ישראל
א. 
מופעל שירות תשלומים דרך אתר האינטרנט, תוך שימוש בשרת התשלומים הממשלתי. השירות מאפשר שלושה סוגי תשלומים: דמי חכירה שנתיים, דמי רישום ושכר טרחת עורך דין. השירות כולל גם את מרבית סוגי התשלומים, ובנקאות מקוונת לשני בנקים מסחריים.
המוסד לביטוח לאומי

א.  המוסד יפרסם מכרז לחברות כרטיסי אשראי, לתשלום בכרטיסי אשראי. עד לסיום המכרז, המוסד לא יוכל להתחבר לרשת התשלומים של החשב הכללי, בחלק של כרטיסי האשראי. 

העברה מחשבון לחשבון - תופעל עד אפריל 2004.

שירות לציבור באמצעות טפסים ממשלתיים
דו"ח 53ב

החלטת ממשלה בק/17 - 15.6.2003

א. 
אזרחי המדינה יוכלו לקבל, החל מחודש יוני 2004, שירותים הניתנים על-ידי הממשלה באמצעות טפסים ממשלתיים באופן מקוון.
ב. 
החשב הכללי במשרד האוצר, יחד עם ועדת ההיגוי הבינמשרדית לפרויקט "ממשל זמין", יכין תוך 45 יום, תכנית היערכות לביצוע סעיף א' לעיל.
ג. 
המנהלים הכלליים של משרדי הממשלה ינחו את היחידות השונות במשרדיהם להיערך לביצוע התכנית.
ד. 
החשב הכללי במשרד האוצר ינחה את החשבים במשרדי הממשלה להיערך לביצוע התכנית בתחומי פעילותם.
ה. 
החשב הכללי יתאם עם הממונה על התקציבים במשרד האוצר את ההיבטים התקציביים ושיטת המימון של הפרויקט.
ו. 
הערות מבקר המדינה בדו"ח מספר 53ב' יילקחו בחשבון במהלך ביצוע ההחלטה.
ז. 
הממונה על פרויקט "ממשל זמין" באגף החשב הכללי במשרד האוצר, ידווח על ההתקדמות בביצוע ההחלטה לאגף לביקורת המדינה, תוך 45 יום.
ביצוע ההחלטה

משרד ראש הממשלה

א,ב. לשכת העיתונות הממשלתית: מחלקת הצילומים בלשכת העיתונות הממשלתית, נותנת שירות לציבור באמצעות טפסים ממשלתיים באופן מקוון, להזמנת תמונות באמצעות האינטרנט. קיימת אפשרות שלשכת העיתונות הממשלתית תיתן בשנת 2004 שירותים נוספים באמצעות טפסים ממשלתיים, באופן מקוון, כגון מתן בקשות לתעודת עיתונאי.

ארכיון המדינה: ארכיון המדינה אינו נותן עדיין שירות לציבור באמצעות טפסים ממשלתיים באופן מקוון, מאחר ועדיין לא הסתיים תהליך הקמתו של אתר האינטרנט. הגנז פועל להקמת האתר, כדי לספק לציבור שירות מהיר ויעיל. 
שאר יחידות המשרד אינן נותנות שירותים לציבור.
משרד האוצר

ב. 
בהכנה אפיון של מערכת הטפסים המרכזית לחברות הזוכות במכרז "בתי התוכנה" בקטגוריה המתאימה.  

כתובת פורטל הטפסים: www.tofes.gov.il.
המשרד לאיכות הסביבה

א. 
כל הטפסים המשמשים את הציבור במגעיו עם המשרד, זמינים להורדה באתר המשרד. כיום מצויים באתר המשרד כארבעים טפסים, מתוכם שישה טפסים גם בגרסה מקוונת, כגון הצטרפות למערך נאמני ניקיון. ניתן לשולחם אל המשרד באמצעות האתר. בעתיד יומרו כל הטפסים הרלוונטיים לגרסה מקוונת, לאחר שתוקם תשתית האבטחה/הצפנה של הממשלה. 

בנוסף על פרסום באתר המכרזים הממשלתי, מתפרסמים באתר המשרד מכרזי המשרד לרכישת מוצרים וקבלת שירותי ייעוץ, בתחומי התמחות שונים.

משרד הביטחון

א. 
מידע לציבור באתרי האינטרנט של המשרד ניתן בנושאים הבאים: פורטל, סחר אלקטרוני, חיילים משוחררים, קציר, ארכיון, מל"ח. באתרים אלה נכללים טפסים אשר ניתנים ל"הורדה". סך הכל קיימים 20 נושאים ו-118 טפסים שונים, מתוכם שמונה באנגלית.

בהקמה אתר לזכאי אגף השיקום, בו יינתן פרסום על זכויותיהם, וכן ניתן יהיה "להוריד" טפסים לצורך הגשת בקשות. אתר זה יושלם עד סוף שנת 2004.

משרד הבינוי והשיכון
א. 
במשרד מונתה ועדה בראשות סמנכ"ל בכיר למינהל ומשאבי אנוש, לגיבוש המלצות לקראת הערכות המשרד למתן שירות לציבור באמצעות טפסים ממשלתיים. מונו צוותי מישנה לבחינת האפשרויות להיערכות המשרד להפעלת אתרי תשלום מקוונים ולהפעלת טפסים ממשלתיים באופן מקוון. גובשו המלצות ראשוניות. 
משרד הבריאות
א. משרד הבריאות החל בשימוש בשירות הטפסים הממשלתי. הוכן טופס בקשת חוקרים למלגה עבור מחקרים בנושאי הבריאות השונים. היחידה המקצועית לנושא -  המדען ראשי.

באתר משרד הבריאות עשרות טפסים להורדה בנושאים שונים: טפסים לעדכון פרטים ובקשות להכרה בתוכנית הלימודים עבור מינהל הסיעוד, טפסים לנושאים שונים עבור רפואי שיניים, טפסים לרישוי תכשירים, תרופות ותמרוקים עבור אגף הרוקחות, טפסי רישום לכנסיםו ועוד.

משרד הבריאות נמצא במעבר לטפסים אלקטרוניים. 

משרד החינוך, התרבות והספורט

א. יערך סקר לגבי הטפסים הקיימים, המשתלבים בפעילות יחידות המשרד. הסקר יהווה בסיס לתוכנית העבודה, הכוללת עדכון טפסים רלוונטיים, הגדרת תהליכי או"ש  מתאימים, והקמת יישומי ממשל זמין.

משרד הפנים
א. 
במשרד הפנים חמישה טפסים של מינהל האוכלוסין, באמצעות שרת הטפסים הממשלתי. שירותים אלה אינם דורשים תשלום, הגשת מסמכים נלווים, כגון תמונה, או נוכחות אישית של המבקש. המשרד בוחן שימושים נוספים של שרת הטפסים. 

כל שירותי המשרד לאזרח, מפורטים באתר האינטרנט של המשרד. לכל שירות מפורטים הטפסים השייכים לשירות. 

המשרד לקליטת העלייה
א. 
באתר קיימים שישה טפסים להורדה והכנסת טפסים נוספים בהכנה, בנושאים הבאים:

מכרזים חדשים - מתן שירותי דיור לעולי אתיופיה, מקבצי דיור, שירותי יעוץ בהשמת מדענים עולים, אספקת שירותי צילום, הפקת הגדות לפסח, הפקת חוברות לחגי תשרי, סדנאות לחיפוש עבודה.

רשימת מוסדות ציבור - מקבלי סיוע מעזבונות לטובת המדינה.

נהלים וטפסים למתן תמיכות לשנת 2003.

מידע על אירועים: זרקור על ישראל קולטת עלייה לדוברי צרפתית - באילת, יריד תעסוקה - באשקלון.

עלוני מידע לשעת חירום - המיועדים לאנשים עם מוגבלות פיסית.

מצגות לסיכום נתוני העלייה והקליטה לשנת 2003.

מרכז מידע טלפוני - דף מידע.

מחקרים - מעקב אחר הנקלטים במסלול הקליטה הישירה - דו"ח מספר 14, אפריל 2003.

סקר עמדות בקרב עולי ברית המועצות לשעבר, שעלו משנת 1989.

שירות קליקוטק (לקראת יישום) - השירות מאפשר לגולש, מכל מקום בעולם, לדבר עם נציג "מרכז המידע הטלפוני" הפועל בנתב"ג, תוך כדי גלישה, מבלי להתנתק מהאינטרנט; שיחת הטלפון מתקבלת במרכז המידע הטלפוני, כשיחת טלפון רגילה, על חשבון המשרד, וללא חיוב מצד הגולש.

הפקת אישורים לעולה (בביצוע) - הפקת אישורים שונים לעולים באמצעות האינטרנט.

מילוי ושיגור טפסים (בתכנון).

תיק עולה באינטרנט (בביצוע) -לקראת סיום שלב א' בפיתוח תמצית תיק עולה באמצעות האינטרנט (במסגרת פרוייקט "ממשל זמין"). 

עדכון נתונים על ידי העולה (בביצוע) - מתן אפשרות לעולה לעדכן את כתובתו באופן ישיר, באמצעות האינטרנט. 

משרד התחבורה

א. באתר משרד התחבורה טפסים רבים לשירות הציבור, בנושאים שונים, כמפורט להלן:

טפסים של אגף הרישוי: בקשה להפקדת רשיון רכב, בקשה לביטול רישום רכב, בקשה לערעור על תוצאת מבחן עיוני / מעשי, החזר תשלום רשיון נהיגה, החזר תשלום רכב. 

טפסים של מינהל התעופה: בקשה לבדיקה רפואית לקבלת תעודה רפואית לעובד טיס, בדיקה רפואית לעובד טיס, דיווח על תאונה/תקרית לכלי טיס. 

טפסים של מינהל הספנות והנמלים: טופס בדיקות  רפואיות למשיטי כלי שיט קטנים, POSTAL DELIVERY BILL, MARITIME DECLERATION OF HEALTH.
טפסים של מינהל יבשה: טופס בקשה לרשיון מוביל, טופס סניפי מוביל, טופס כוח-אדם מקצועי, טופס חומר מסוכן, טופס פרטי רכב ומטען, טופס בדיקת אחראי בטיחות לרכב, טופס בקשה לקבלת רשיון להפעלת מונית לנהגי מוניות ותיקים - עולים חדשים, טופס בקשה לקבלת רשיון להפעלת מונית לכלל הציבור, טופס בקשה לקבלת רשיון להפעלת מונית על ידי תאגיד, טופס בקשה לקבלת     רשיון להפעלת מונית לנהגי מוניות ותיקים.

משרד התחבורה ממשיך לעדכן האתר בטפסים נוספים.

מחלקת עבודות ציבוריות
א.
בעלי תפקידים בתחומים השונים במע"צ, התבקשו לאתר טפסים סטנדרטיים לגופים חיצוניים, למחשובם והעלאתם לאתר האינטרנט; בביצוע.

הטפסים באתר: פרטי בנק נספח 3, שינוי פרטי בנק נספח 4, שינוי סטטוס, שינוי סטטוס חברה, התחייבויות פירמה חדשה, פרטי בנק פירמה חדשה, התחייבות מזמין חציה, נוהל רישום נותני שירותים חיצונים במאגר - ועדת סיווג, והיתר/רשיון להנחת צינורות.

משרד התיירות
א. במסגרת תוכנית "קבלת פני התייר", מקבלים סוכני הנסיעות טופס מקוון "טופס קבלת פני קבוצות תיירים בישראל - תיאום בידוק ביטחוני מוקדם". טופס זה ממולא על ידי הסוכן, ונשלח ישירות לגורם האחראי לשלב הראשון של קבלת פני התייר במשרד התיירות. נתוני הטפסים מוזנים למערכת ה-CRM ומשם ממשיך התהליך המלווה את התיירים כל זמן שהותם בארץ, כולל תעודת הוקרה עם שמם, והמשך התקשרות עם התיירים במדינתם, באמצעות לשכות המשרד בחו"ל.

משרד התקשורת

המשרד נערך למתן שירות לציבור באמצעות טפסים ממשלתיים. המשרד ממתין להנחיות החשב הכללי שבמשרד האוצר.

משרד התשתיות הלאומיות
א. 
באתר המשרד מפורסמים טפסי מכרזים לציבור, וטפסים להגשת הצעות מחקר. במסגרת תוכנית העבודה לשנת 2004, תתבצע בדיקה, אילו טפסים נוספים ניתן להציג באתר האינטרנט כשירות לציבור.

מינהל מקרקעי ישראל

א. 
שרת הטפסים הממשלתי כולל טפסים שכיחים לפניות למינהל. כל הטפסים מיועדים, בשלב זה, להורדה מהאינטרנט למילוי ידני. החלטה על "פילוט" בנושא חתימה אלקטרונית, אשר יאפשר שימוש בטפסים מקוונים, תתקבל לאחר קבלת החלטה בתהיל"ה על תוכנת EFORM המומלצת, ועם הקמת שרת ממשלתי לגורם מאשר. 

המוסד לביטוח לאומי

א. 
חלק ניכר מטפסי המוסד מחייבים חתימה. באתר המוסד קיימים כשישים טפסים להורדה, הדפסה ומשלוח. יערך ניסוי להכנת טופס למילוי מקוון ולמשלוח באמצעות האתר, ומתן אפשרות למלא טפסים באינטרנט, ללא צורך בהדפסה, מילוי ידני ומשלוח בדואר, כפי שכיום. יערך ניסוי הזנת תביעות מילואים באינטרנט על ידי סטודנטים באוניברסיטה העברית, כדי לבחון את ישימות השיטה. בניסוי יעשה שימוש בחתימה אלקטרונית דיגיטלית. בהכנה הרחבת האפשרות להגשת תביעות בנושאים נוספים, עם עליית השימוש בחתימה אלקטרונית.

השירות ביחידות
דו"ח 53ב

הגופים המבוקרים: משרד האוצר; משרד הבינוי והשיכון; משרד העבודה והרווחה; משרד הפנים; משרד התחבורה; משרד התעשייה והמסחר; נציבות שירות המדינה; מינהל מקרקעי ישראל; המוסד לביטוח לאומי; בית החולים וולפסון; שירותי בריאות כללית - בית החולים מאיר; מועצה דתית אשדוד; מועצה דתית ירושלים
א. ריכוז ממצאי הביקורת
3. 
התורים למבחני נהיגה מעשיים באגף הרישוי נקבעים על פי מכסות, המוקצות למורי הנהיגה. בביקורת שנעשתה בנושא זה עלה, כי הקצאת התורים לנבחנים נעשית בשיטה המאפשרת אפליה בין תלמידים ואינה מוסדרת כהלכה.

ב. מצב תיקון הליקויים
משרד התחבורה
3. 
ההקצאה מבוצעת עתה באופן אוטומטי על ידי מחשב, לפי כמויות המבחנים, בחלוקה שווה לכל מורה, ובהתייחס לכמות התלמידים שברשותו.


עם זאת, במקרים חריגים, קיימת אפשרות ידנית להעברת תלמידים בין בית ספר אחד למשנהו.

שיתוף המגזר הפרטי בפיתוח תשתיות ציבוריות
דו"ח 53ב

הגופים המבוקרים: משרד האוצר; משרד הבינוי והשיכון; משרד החינוך; משרד הפנים; משרד התחבורה; מחלקת עבודות ציבוריות; משרד התשתיות הלאומיות; נציבות שירות המדינה; חברת ביטוח ענבל; חברת כביש חוצה ישראל; חברת נתיבי תחבורה עירוניים

א. ריכוז ממצאי הביקורת

4.
לגבי שניים מהמיזמים המשותפים הנמצאים בהליך מכרז (בניית 500 יחידות דיור לקשישים והקמתן של 1,000 כיתות לימוד) לא נעשתה בדיקת כדאיות כלל. לגבי ארבעה מיזמים משותפים שכבר נחתם חוזה זיכיון, לא נעשו בדיקות כדאיות בשלב הגשת ההצעות למכרז. לכן עולה החשש שהנתונים ששימשו בסיס לחתימה על חוזי הזיכיון אינם שלמים ועדכניים.

ב. מצב תיקון הליקויים

משרד הבינוי והשיכון

4. 
בהעדר קרקעות עליהן ניתן לבנות דיור מוגן לקשישים בבנייה תקציבית בישובים אלה, ומתוך רצון לכלול סף מחיר מינימום במכרז, מותאם למצב בשטח, החליט המשרד על סף המחיר במתכונת שבמכרז.


כדאיות פרוייקט והפעלתו נקבעים בהתאם למכלול שיקולים, בנוסף לשיקולים תקציביים, וביניהם זמינות הביצוע ומענה לאזורים, בהם יש ביקוש גדול של דירות, עבור קשישים חסרי דיור. 
צוותים לתיקון ליקויים

חוק מבקר המדינה, התשי"ח-1958 (נוסח משולב)

21א.
ב.
בכל גוף מבוקר ימנה ראש הגוף המבוקר צוות לתיקון ליקויים, שבראשו יעמוד המנהל הכללי באותו גוף ובאין מנהל כללי - בעל התפקיד המקביל לו באותו גוף (להלן - הצוות).

 
ג.
העלתה הביקורת ליקויים בפעולתו של גוף מבוקר, ידון הצוות בדרכים לתיקון הליקויים, יקבל החלטות בדבר תיקונם, וידווח על דיוניו ועל החלטותיו לראש הגוף המבוקר בסמוך לאחר קבלת ההחלטות.

21.   ב.
ראש הגוף המבוקר כאמור בסעיף 21א' ידווח למבקר על ההחלטות שהתקבלו, סמוך לאחר קבלתן, וכן ידווח ראש הגוף המבוקר לראש הממשלה.



ראש הגוף המבוקר ידווח בין השאר על הדרכים לתיקון הליקויים והמועד לתיקונם.       

החלטות הממשלה

תמ/10 - 4.3.1996

בהמשך להחלטה מספר 92 של הממשלה מיום 19.10.1980, לפיה על המנהלים הכלליים במשרדי הממשלה להקים ועדה בכל משרד ממשלתי למעקב אחר תיקון הליקויים, עליהם הצביעו מבקר המדינה והמבקר הפנימי.

א. 
בראשות ועדות המעקב יעמדו המנהלים הכלליים של משרדי הממשלה והתאגידים על פי חוק.

ב. 
דו"ח על פעילות ועדות המעקב יועבר לאגף לביקורת המדינה במשרד ראש הממשלה פעמיים בכל שנה, בתחילת חודש אפריל ובתחילת חודש אוקטובר.

בק/44 - 26 לאוגוסט 1997
א. 
בהמשך להחלטות מספר 92 מיום 19 לאוקטובר 1980, ומספר תמ/10 מיום 21 למארס 1996, לפנות למנהלים הכלליים במשרדי הממשלה כדי לכנס באופן סדיר את ועדות המעקב אחר תיקון הליקויים שהעלו ביקורת המדינה והביקורת הפנימית ולקיים פעילות מעקב משמעותית באמצעותן.

ב. 
ועדת השרים, לאחר ששמעה דיווח על הטיפול בתיקון הליקויים במשרד התחבורה, קובעת כי מתכונת הפעילות של ועדות המעקב תורמת לייעול, לחיסכון, להשגת יעדים ול"טוהר-מידות" במשרדים.
ג. 
משרדי הממשלה ידווחו באופן שוטף לאגף לביקורת המדינה שבמשרד ראש הממשלה, על פעולות הוועדות וימציאו את סיכומי הדיונים וההחלטות שהתקבלו.

ד.
 האגף לביקורת המדינה ימשיך ויקיים ביקורת על פעילות הוועדות ויגיש את ממצאיו מידי שישה חודשים לוועדת השרים.

ה. 
ועדות המעקב המשרדיות ידונו גם בממצאים מוקדמים של מבקר המדינה במשרדיהן, טרם שהוגש דו"ח הביקורת. הוועדות תפעלנה לתיקון הליקויים שנתגלו ואשר לגביהם לא התעוררה מחלוקת עם המבוקרים.

ביצוע ההחלטות

משרד ראש הממשלה - האגף לביקורת המדינה והביקורת הפנימית

בהתאם להוראות חוק מבקר המדינה ולהחלטות הממשלה, דלעיל, מקיים האגף בחינות תפקוד של הצוותים לתיקון הליקויים.

מן הבחינה, שממצאיה יובאו להלן, עולה כי במרבית משרדי הממשלה, פועלים צוותים לתיקון ליקויים.

להלן פירוט הממצאים

צוותים למעקב אחר תיקון ליקויים

	משרד
	הרכב הצוות
	בין הנושאים שנדונו

	ראש הממשלה
	מנכ"ל - יו"ר 

היועץ המשפטי או נציגו - חבר

חשב - חבר

המבקרת הפנימית - חברה

	אוצר


	מנכ"ל - יו"ר

חשב - חבר

יועץ משפטי - חבר

מבקר פנימי - חבר
	1. הלשכה לשיקום נכים

2. ביקורת מערכות ממוחשבות במינהל 

    הרכב

3. פעילות יחידות ההדרכה ופיתוח עובדים

4. היחידה למשאבי אנוש - מדור נוכחות

	איכות הסביבה
	מנכ"ל - יו"ר

סמנכ"ל למינהל - חבר

חשבת - חברה

נציגת היועצת המשפטית - חברה
	1. תשתיות ביוב במגזר המיעוטים

2. אתר אינטרנט

3. המשטרה הירוקה

4. ממשל זמין

5. תחנות דלק פירטיות

6. מיחזור

	ביטחון
	מנכ"ל - יו"ר

סמנכ"ל ור' אגף אב"מ - חבר

הממונה על ענייני ביקורת המדינה - חבר
	1. ניהול הקפאות בתקציב הביטחון

2. מרחב התפר

3. גיוס תרומות עבור צה"ל

4. התחשבנות כספית בגין שירותי הטסה וחילוץ של חיל האוויר

5. ערכות מגן

6. היבטים בפעולות עוזר שר הביטחון להתיישבות

7. היבטים בהתקשרויות עם קבלנים

	ביטחון הפנים
	מנכ"ל - יו"ר

חשב - חבר

נציגת היועצת המשפטית - חברה

מבקר פנים שב"ס - חבר

מ"מ מבקר המשרד - חבר

מרכזת בכירה לביקורת ותלונות הציבור - חברה
	1. אבטחת מוסדות חינוך

2. תנאים במתקני המעצר של המשטרה

3. האזנות סתר

4. אבטחת תחבורה ציבורית

5. מבני בתי סוהר ותנאי מאסר

	בינוי ושיכון
	מנכ"ל - יו"ר

יועצת משפטית - חברה

חשב - חבר

מנהלת אגף בכיר למידע וניתוח כלכלי - חברה 

מנהל האגף לביקורת פנים ותלונות הציבור - חבר

נציג האגף למידע וניתוח כלכלי - חבר ומרכז
	1. שיפור השירות לציבור

2. ביקורת פנימית בחברות המאכלסות 

    עמידר, חלמיש ופרזות

3. שיתוף המגזר הפרטי בפיתוח תשתיות 

    ציבוריות

4. עמידות מבנים ותשתיות ברעידות אדמה



	בריאות
	מנכ"ל - יו"ר

ראש מינהל רפואה - מ"מ וחבר 

מבקר פנימי - חבר

	חוץ
	מנכ"ל - יו"ר

מפכ"ל - חבר

סמנכ"ל למינהל - חבר

חשב - חבר

יועץ משפטי - חבר
	1. טיפול בבנייה ובשיפוץ של מבני נציגויות

2. הפיקוח הכספי על הנציגויות בחו"ל

	חינוך, תרבות

וספורט
	משנה למנכ"לית - יו"ר

סמנכ"ל בכיר - חבר

יועצת משפטית - חברה

מנהל אגף ביקורת - חבר

חשב - חבר

סמנכ"ל למינהל, כלכלה ותקציבים - חבר
	1. גמול השתלמות לעובדי הוראה

2. התקשרויות עם החברה למתנ"סים

3. תמיכה למוסדות תרבות ואומנות

4. היעדרויות מורים ומילוי מקומם 

    בבתי ספר יסודיים ובחטיבות הביניים



	מדע וטכנולוגיה 
	מנכ"ל - יו"ר

חשב - חבר

יועץ משפטי - חבר

מבקר פנימי - חבר
	הוועדה לא התכנסה ב-2003



	פנים
	סמנכ"ל בכיר למינהל - חבר

יועצת משפטית - חברה

חשב - חבר

יועץ מנכ"ל - חבר

מבקרת פנים - חברה
	מרכזי הדרכה לרשויות המקומיות

	רווחה
	מנכ"ל - יו"ר

חשב - חבר

סגנית בכירה ליועץ המשפטי - חברה

סגן בכיר ליועץ המשפטי - חבר

מנהל האגף לביקורת פנימית - חבר
	הוועדה מונתה ב-6.4.03 ולא התכנסה בשנת 2003 

	תחבורה 
	מנכ"ל - יו"ר

יועצת משפטית - חברה

חשב - חבר

סמנכ"ל בכיר למינהל - חבר

סמנכ"ל בכיר תכנון כלכלי - חבר

מבקר פנימי - משקיף

ע. המבקר - מזכיר
	1. השירות המטאורולוגי

2. דו"חות ביקורת פנימית בנושאים הבאים: 

    א. רישוי רכב 

    ב. הרשות הלאומית לבטיחות בדרכים - 

        תכנון ניהול ובקרה

    ג. אגף הרישוי - מבחנים עיוניים בשפות   

       זרות 

    ד. ועדות ומועצות מיעצות באגף הרכב

	מחלקת עבודות ציבוריות
	מנכ"ל - יו"ר

משנה למנכ"ל - חבר

סמנכ"ל בכיר למינהל - חבר

יועצת משפטית - חברה

חשב - חבר

מהנדס מחוז צפון - חבר

מנהל תחום ביקורת פנימית - חבר
	1. מסירת עבודות פיקוח

2. סלילת מיסעות בטון

3. דרכים חקלאיות בטחוניות

	תיירות
	יועץ משפטי - חבר

חשב - חבר

סמנכ"ל בכיר למינהל - חבר

מבקר פנים - חבר
	הוועדה מונתה ב-4.12.03 ולא התכנסה בשנת 2003

	תעשייה, מסחר ותעסוקה
	מנכ"ל - יו"ר

יועץ משפטי - חבר

חשב - חבר

סמנכ"ל בכיר למינהל - חבר

מבקרת פנימית - חברה
	1. נספחים כלכליים

2. הממונה על התקינה

	תקשורת
	מנכ"ל - יו"ר

משנה למנכ"ל - חבר

סמנכ"ל בכיר לניהול ספקטרום ורישוי תדרים- חבר

סמנכ"ל בכיר למינהל - חבר

חשב - חבר

נציג היועץ המשפטי - חבר

מבקר פנים - מרכז
	1. נסיעות בתפקיד של עובדי מדינה לחו"ל 

2. צמצום דו"חות ומסמכים ממבקשי רשיון

3. שימור מסמכים מלשכות שרים

4. מתקנים היוצרים קרינה אלקטרו-מגנטית

5. המועצה לשידורי כבלים ולווין 

6. שירותי בנק הדואר

7. הקלות לחרש

	תשתיות לאומיות
	מנכ"ל - יו"ר

חשב - חבר

יועץ משפטי - חבר

מבקר פנים - חבר
	1. ניהול נכסי חברת החשמל 

2. מרחב התפר

3. מערכות ביוב בעיריית אילת

4. הערכות בז"ן לכיבוי אש

5. תחנות דלק פירטיות

6. החברה לחקר ימים ואגמים

7. הטיפול בשפכים ברשויות מקומיות

8. קביעת מרווח השיווק של הבנזין

	נציבות המים
	נציב המים - יו"ר

סגן נציב המים - מ"מ יו"ר

יועצת משפטית - חברה

חשב משק המים - חבר

המבקרת הפנימית - מרכזת הצוות
	1. גיוס קב"ט מקומי לנציבות

2. סקר זיהוי בעלויות ושטחים בחקלאות הפרטית

3. שינויי חקיקה בחוק המים

4. הפעלת סמכות נציב המים בנושא תוכנית סילוק שפכים

5. הסדרת ליווי עובדי ההידרומטריה

6. הקצאות מים 

	המוסד לביטוח לאומי
	מנכ"ל - יו"ר

יועצת משפטית - חברה

חשב - חבר

מנהל אגף א' מינהלה - חבר

מנהלת אגף פניות ציבור וענייני ביקורת המדינה - חברה

מנהלת אגף בכירה של הביקורת הפנימית - חברה
	1. תשלומים לנפגעי פעולות איבה

2. השירות לציבור - שימושים באתר האינטרנט.



	רשות שדות תעופה
	מנהל הרשות - יו"ר

מנהל נתב"ג - חבר

מ"מ היועץ המשפטי - חבר

חשב - חבר

מ"מ סמנכ"ל למינהל - חבר
	1. ספקים - מוסכים

2. חוזה מוניות

3. תהליך הקמת טרמינל 4

4. טיפול בחשבונות בנק של עובדי הרשות

5. ביקורת זכיינים על ידי רואי חשבון חיצוניים

6. פקודות שינויים - עבודות בינוי המבנה הקרקעי נתב"ג 2000

	מינהל בתי המשפט בישראל
	מנהל בתי המשפט - יו"ר

ס/מנהל בתי המשפט - חבר

סמנכ"ל בכיר לבינוי ולוגיסטיקה - חבר

סמנכ"ל פיתוח, תיכנון ובקרה - חבר

המבקרת הפנימית - חברה
	הוועדה לא התכנסה בשנת 2003


האגף ממשיך לעקוב אחר פעולות הצוותים.
ביקורת ואבטחת מידע
ישומים ביומטריים בשירות המדינה
החלטת ממשלה תמ/66 - 16 לדצמבר 2002

א. 
צוות בהשתתפות נציגי המשרד לביטחון הפנים - משטרת ישראל, שירות הביטחון הכללי, משרד האוצר, משרד המשפטים, משרד הפנים, משרד הביטחון, צה"ל וראש האגף לביקורת המדינה במשרד ראש הממשלה (מרכז הצוות), יבחן את הצורך והאפשרות, תוך התיחסות לאיזון הנדרש בין התכלית לעקרונות אחרים כגון הגנת הפרטיות, לשימוש ביישומים ביומטריים בשירות המדינה, למניעת הונאות ולשיפור האבטחה במשרדי הממשלה ותאגידים ממשלתיים.


הצוות יעבוד בתיאום עם צוות החשב הכללי במשרד האוצר, האחראי על מערכת פיתוח ותחזוקה למיחשוב הציבורי ולכרטיסים החכמים בממשלה.

ב. 
הצוות יבדוק את היישומים הביומטריים התקניים הקיימים, ויקבע כללים מנחים למשרדי הממשלה לאימוץ ישומים ביומטריים.

ג. 
הצוות יבחן כל יישום לגופו על ידי המשרד הנוגע בדבר ובהתחשב בצרכיו הייחודיים.

ד. 
אין בהחלטה זו כדי לעכב כל עבודה המתבצעת לקידום השימוש ביישומים ביומטריים במשרדי הממשלה, לרבות קבוצות העבודה הבינמשרדיות המקדמות את התכנית ליישום אפליקציות ביומטריות בנושא עובדים זרים, או ברשויות אכיפת החוק.

ה. 
הצוותים הבינמשרדיים העוסקים בקידום השימוש ביישומים ביומטריים במשרדי הממשלה, יעדכנו את הצוות הבינמשרדי, כאמור בסעיף א' לעיל, על ההתקדמות בעבודתם.

ו. 
הצוות הבינמשרדי לעניין השימוש ביישומים ביומטריים בשירות המדינה ידווח על מסקנותיו והמלצותיו מידי שישה חודשים לוועדת השרים לענייני תיאום, מינהל וביקורת המדינה.
החלטת ממשלה בק/12 - 15 ליוני 2003

מחליטים:

א. בהמשך להחלטה מספר 2858(תמ/66) מיום 2.1.2003, לרשום את דו"ח הביניים של הצוות הבינמשרדי לענין ישומים ביומטריים בשירות המדינה, כדלקמן:

1. 
בקרות ביומטריות בכניסות לישראל

יש מקום לשלב ישומים ביומטריים בתהליכי ביקורת הכניסה לישראל, במעברי הגבול: בים, ביבשה (כולל מעברים שטרם נפתחו) ובשדות התעופה. הצוות בוחן טכנולוגיות רלבנטיות לכל אחד מהמעברים.

2. 
א) מרכז מידע בנושאים ביומטריים - רפא"ל
רפא"ל תקים במסגרתה מרכז מידע לטכנולוגיות, ליישומים ולתוצאות הבדיקה שלהם. מידע זה יועמד לרשות נציגי הממשלה.


ב) מרכז בחינה למוצרים ביומטריים - רפא"ל
בהתאם לתקנים רלבנטים ממקורות חוץ, ישאף הצוות להכין תקנים ישראלים למוצרים ביומטריים. גורמי הממשלה יקיימו בדיקה, לגבי כל ישום שיש כוונה להשתמש בו, כדי לייעל את התהליך, למזער הוצאות, ולאפשר שיתוף מידע בין הגורמים. הכוונה להגיע לרשימת מוצרים מאושרים, אשר גופים ממשלתיים יוכלו להשתמש בהם בעתיד, מבלי להזדקק לבדיקות משלהם. 

3. 
אמצעים ביומטריים לזיהוי משתמשים במערכות ממוחשבות

נציג מלמ"ב במשרד הביטחון יכין בתוך חודש ימים נייר מטה שיפרט העקרונות לשימוש באמצעים ביומטריים, לבקרת כניסה למערכות ממוחשבות.

4. 
ישומים ביומטריים ב"תעודת הזהות החכמה"

יש לשלב ב"תעודת הזהות החכמה" המופקת בימים אלה, אמצעי זיהוי ביומטריים ולהקשיח את המעבד. ללא אמצעים ביומטריים, זיוף התעודה ושימוש בה לפעולות לא חוקיות, יהיו קלים. בנושא זה יש לדעת הצוות לקבל החלטת ממשלה.

5. 
מאגר תמונות ביומטריות בממשלה

משרד המשפטים (רשמת מאגרי מידע) יכין נוהל בינמשרדי, שעניינו שימוש בצילומים דיגיטליים, הנעשים על ידי גורמים ממשלתיים והעמדת מאגרי התמונות לשימוש המשרדים.

התמונות שיצולמו בעתיד, יהיו באיכות שתאפשר שימוש ביומטרי.

ב. 
הצוות הבינמשרדי לענין ישומים ביומטריים בשירות המדינה, יכין בתוך ששה חדשים הצעה מתואמת לגבי יישומים ביומטריים שיוטמעו בחלק מהמסמכים שבאחריות משרד הפנים במגמה להגביר את יכולת הזיהוי והאימות של נושאיהן.

ג. 
הממונה על התקציבים במשרד האוצר, ביחד עם מרכז הצוות הבינמשרדי, יגבשו מסגרת תפעולית להפעלת מספר פרויקטים מובילים בממשלה (PILOT). הפרויקטים יהיו בתחומים הבאים:

1. 
פרויקטים בתחום שיפור בקרת הכניסה לישראל ובמעברי קו התפר, לרבות הכללת אנשים מנועי כניסה לישראל.

2. 
פרויקטים לזיהוי עובדים זרים לישראל.

3. 
פרויקטים למניעת הונאות ולהגברת אפשרויות הזיהוי של מקבלי תשלומים מהמדינה.

4. פרויקטים בתחום בקרות כניסה למערכות ממוחשבות.

ד. מרכז הצוות הבינמשרדי ימסור דיווח לועדת השרים בתוך שלושה חודשים. הדיווח יכלול פירוט תכניות העבודה בתחומים השונים, לרבות יעדים, תקציבים ומקורות המימון ולוחות זמנים לביצוע.

ב. ביצוע ההחלטה

החלטת ממשלה בק/12

משרד ראש הממשלה - האגף לביקורת המדינה וביקורת פנימית

1. ביומטריה במעברי "מרחב התפר"

במעברים נעשית כבר הרכשה  של טביעת אצבע, כצילום ביומטרי לפי תקני ICAO. 

צה"ל שומר על הטביעות במשך שלושה חודשים, ואחר כך מעבירן למשטרת ישראל. המשטרה קולטת את טביעות אצבע בשיטת IAFIS, ועדיין אינה ערוכה לקליטה לפי תקני ICAO.

ה"פילוט" במעבר באיזור התעשייה ארז, יסתיים במהלך פברואר 2004. ההרכשה תעשה לגבי 4000 - 3000 אנשים. השימוש יהיה בכרטיס חכם, על פי תקן החשכ"ל ב"פרוייקט תמוז".

ברבעון השני של 2006 יתחיל "פילוט" במעבר מגן 12 (איזור התעשייה ארז, בצד הפלסטיני), וברבעון השלישי של 2006 יוחל ב"פילוט" של מעבר אוטומטי ביומטרי מלא, ביהודה ושומרון.

2. 
אבטחת מידע

לאור הודעת רשמת מאגרי מידע כי כל המאגרים הביומטריים במעברים, הינם "מידע רגיש", יש לנהוג בהם בהתאם. רשמת מאגרי מידע תוציא חוות דעת עד סוף חודש ינואר 2004.

מלמ"ב וביטחון שדה יכינו בהקדם הנחיות למינהלת מרחב התפר, בעניין ההגנה על המידע.

3. 
אמצעים ביומטרים לזיהוי משתמשים במערכות ממוחשבות

צה"ל בוחן אפשרות לפרוייקט מוביל. כן נבחנת אפשרות לליווי מבוקר של פרויקט קיים, לצורך הפקת לקחים.

4.
מניעת הונאות - המוסד לביטוח לאומי
ב-4.1.2004 התקיימה פגישה עם אגף התקציבים, במטרה לקדם "פרוייקט מוביל" במוסד לביטוח לאומי, לאור הניסיון בשירותי הרווחה ב-9 מדינות בארה"ב, שם נחסכו בין 10% ל-13% מההוצאות השנתיות של תשלומי רווחה. אגף התקציבים רואה בחיוב קידום הפרויקט הביומטרי. המוסד לביטוח לאומי כבר בוחן יישומים מתאימים.

5. 
הטמעה והסברה
א. לצוות הוזמנו נציגי לשכת הפרסום הממשלתית (לפ"מ), במגמה להכין את תכני ההסברה וההטמעה.

לפ"מ הכינה כבר אומדן, לתקציב פעולות ראשוני.

ב. נציג מפא"ת הכין מתכונת של יום עיון בנושא היישומים הביומטריים הממשלתיים; התכנית מיועדת לעובדים בשירות הציבורי.

6. 
מעבדה לאומית לביומטריה ומרכז מידע - מכון התקנים הישראלי 

נציג רפא"ל הודיע ליו"ר הצוות, כי רפא"ל החליטה להתחרות במכרזים על ביצוע פרוייקטים ביומטריים. כדי להימנע ממצבים של "ניגוד עניינים", עליו לפרוש מהצוות. יו"ר הצוות והחברים מודים לנציג רפאל על תרומתו החשובה לצוות.

מנכ"לית מכון התקנים הביעה נכונות להקים במסגרת המכון, "מעבדה לאומית לביומטריה" ו"מרכז מידע".

בהתאם להודעה זו, ממליץ הצוות בפני ועדת השרים לשנות החלטה מספר תמ/66 מיום 16.12.02, סעיף 2 (א)(ב). הוכנה הצעה להחלטה.

7. 
זיהוי ביומטרי בכניסות לנמלי הים
רשות הנמלים מתכננת פרוייקט לזיהוי פנים של נהגים, משאיות ומכולות. עד חודש מארס 2004 יתפרסם מכרז בנושא.

נציג השב"כ הדגיש שיש להשתמש במספר מצלמות, סימולטנית, לצורך הזיהוי, כדי להבטיח זיהוי איכותי. הצוות מנחה להקפיד שהזיהוי יהיה לפי התקן שאושר על ידו.

מומלץ להשתמש ב"כרטיס חכם", ולא בטכניקת R.F.I.D.

רשות הנמלים מתבקשת להעביר לצוות את המפרט הטכני של המכרז. מומלץ כי רשות הנמלים תלמד מניסיון מערכות דומות בארה"ב.

המאבק בתאונות הדרכים

דו"ח מספר 3 שנת 2000
הגופים המבוקרים: משרד התחבורה; המשרד לביטחון הפנים – משטרת ישראל; משרד החינוך, התרבות והספורט; משרד המשפטים; משרד התחבורה

א. ריכוז ממצאי הביקורת

1. 
בתכנית הרב-שנתית המתוקנת מנובמבר 1998, להשגת מטרות חוק המאבק הלאומי בתאונות דרכים, התשנ"ז -1997, נכללה "הקמת מרכז מידע לאומי לבטיחות בדרכים בשילוב כל גורמי העשייה בתחום בטיחות בדרכים", שיעסוק בריכוז הנתונים על תאונות ממקורות מידע שונים ויעשה סקרים לצורך פעולות בתחום הבטיחות. האחריות להקמת המרכז הוטלה על הרשות הלאומית לבטיחות בדרכים (הרשות). עד מארס 2000 לא הוקם המרכז האמור. באותו מועד גם לא אויש עדיין ברשות במתכונת מלאה אגף למידע, מחקר ופיתוח שאמור לרכז את פעילות המחקר בנושא הבטיחות בדרכים.
2. 
מן הראוי שאגף הרכב יעסיק מספר עובדים שיאפשר להפעיל בדחיפות את כל הניידות לבדיקת תקינות כלי רכב בדרכים שברשותו, כדי להפיק את מרב התועלת למלחמה בתאונות הדרכים.

3. 
כדי לנצל את הניידות ביתר יעילות ולהגדיל את מספר כלי הרכב הנבדקים, יש להרחיב את שעות פעילותן ולהפעילן בכמה משמרות, ובכלל זה בשעות הבוקר המוקדמות ובשעות הערב המאוחרות.

4. 
אין נוהל הקובע שעל הפרקליטות והמשטרה להעביר למשרד התחבורה בסדירות מידע שוטף על כל התאונות הנגרמות בגלל ליקוי טכני ברכב. מידע כזה עשוי לאפשר לאגף הרכב לברר אם תאונה נגרמה בשל רשלנותם של המוסך של מכון הרישוי או של הבוחן שטיפלו ברכב לפני התאונה, ולנקוט צעדים כדי למנוע הישנות תאונות כאלה בעתיד.

5. 
עד מועד סיום הביקורת לא שינה משרד התחבורה את תקנות התעבורה בנושא הפחתת העומס המרבי המותר על הסרנים במשאיות ואת העומס הכולל המרבי המותר בהן, כדי להתאימו לתקן הנהוג במדינות האיחוד האירופי. התקנות לא שונו בעיקר משיקולים כלכליים, שלטענת המשרד, יש לשוב ולבחון אותם.

6.
18 התחנות לשקילת משאיות שהומלץ לבנות בצדי הדרכים עדיין לא נבנו.

7. 
במאגר המידע של משרד התחבורה שממנו מתעדכנים מתקני השקילה לא נרשם מהו העומס המרבי המותר שנקבע לכל סרן בתקנות התעבורה, ולפיכך אף שצוותי הניידות שוקלים בנפרד את העומס על כל סרן, אין אוכפים את תקנות התעבורה בעניין זה.

8. 
כדי לאכוף בנמלים את התקנות למניעת עומס יתר נדרשת בהם נוכחות של שוטר או של פקח של משרד התחבורה. בנמלים קיימים המידע והתנאים הפיזיים הדרושים לביצוע האכיפה, אולם משרד התחבורה והמשטרה, שלהם סמכויות האכיפה, אינם משתמשים בכלים אלה. משמע שגם אם נמצא משקל יתר במשאית היא הורשתה לצאת מהנמל ולהוביל את המטען לייעדו. מן הראוי שפקחי המשרד או המשטרה יפקחו על המשאיות היוצאות מהנמלים, או, לחלופין, שהמשרד ישקול להעניק סמכות של פקח לעניין זה לעובדי רשות הנמלים.

9. 
מן הראוי שמשרד התחבורה והמשטרה יפעלו למצות את הדין גם עם חברות ההובלה ובעלי המשאיות על הובלת עומס יתר.

10. 
הפעולות שנעשו לאכיפת התקנה על שעות עבודה ומנוחה, היו מצומצמות מאוד.

11. 
נקבע, כי שר המשפטים יקבע את אופן ההחזקה של דיסקות הטכוגרף, את אופן הטיפול בהן ואת אופן הגשתן לבית המשפט; וכי התקנות בעניין זה טעונות אישור של ועדת הכלכלה של הכנסת. עד מועד סיום הביקורת לא תוקנו התקנות האמורות, ולכן רישומי הטכוגרף עדיין אינם משמשים ראיה קבילה בבתי המשפט.

12. 
אין אכיפה של החובה להתקין מגביל מהירות לפי התקנות. כמו כן לא נקבעו הנחיות בדבר הטיפול הנדרש במכשיר זה, כגון מועד כיולו והמורשה לכיילו.

13. 
יש לקבוע תקנים למפקחים על הובלת חומ"ס ולתקצב את העסקתם באופן שוטף.

14. 
באגף המטענים לא נמצא מידע מרוכז על ביטול היתרים להובלת חומ"ס לחברות שעברו על החוק או התקנות בעניין זה, או על הגשת תביעות נגדן. כן לא נמצא באגף המטענים מידע מרוכז על ביטול היתרים להובלת חומ"ס לחברות שעברו על החוק או התקנות בעניין זה, או על הגשת תביעות נגדן.

15. 
לפי נתוני אגף הרכב, קציני הבטיחות ב-23 חברות אוטובוסים הם בעלי החברה או קרובי משפחה שלהם. הביקורת העלתה שבארבע מהחברות שתיקיהן נבדקו משמשים בתפקיד קציני בטיחות אחים, בנים או חתנים של בעלי החברה. עד מועד סיום הביקורת לא נמצא שהיה טיפול נוסף כלשהו בעניין זה.

16. הביקורת העלתה, כי עורכי תכנית האב משנת 1998לפיתוח מערכת התחבורה, לא בחנו אותה לפי הקריטריון של בטיחות התנועה שהם עצמם קבעו. לדעת משרד מבקר המדינה, על משרד התחבורה לבחון את תכנית האב גם לפי הקריטריון האמור ולהציגה לפני המועצה הארצית טרם אישורה בממשלה.

17. 
הנוהל להערכת כדאיות של פרוייקטים בתחום התחבורה, קובע שבדיקת הכדאיות צריכה להיעשות משלושה היבטים: תנועתי, בטיחותי וסביבתי, אולם הוא אינו מחייב את יזמי הפרויקטים לחשב באופן כמותי את התועלת הבטיחותית למשק, דהיינו את תרומתם של פרויקטים לצמצום מספר תאונות הדרכים וחומרתן. הביקורת העלתה כי בבדיקות הכלכליות לא היתה אחידות באשר לכלילת התועלות הבטיחותיות של הפרויקטים. 

18. 
בבדיקות שבהן חושב החיסכון הכספי שייגרם מצמצום התאונות עקב ביצוע הפרויקט, הוא הגיע בממוצע לכ-33% מכלל החיסכון שייגרם מביצוע הפרויקט. מכאן, שללא חישוב התועלת הבטיחותית של הפרויקט - תחשיבי כדאיותו הכלכלית לוקים בחסר, ונפגעת יעילותם ככלי להקצאת משאבים.

19. 
עד מועד סיום הביקורת לא השלים המפקח על התעבורה את עדכון הנחיות התכנון לשילוט הדרכה; עקב כך ממשיכים המפקחים המחוזיים הפועלים מטעמו לאשר שימוש בדגמים של שלטי הדרכה שלא נקבעו כדין בהודעה ברשומות.

20. 
נציגי משרד מבקר המדינה סיירו באפריל 1999 בכבישי מחוז המרכז כדי לבחון את האופן שבו טיפלה מע"ץ ב-18 פניות של המשטרה בדבר מפגעים בטיחותיים. הביקורת העלתה כי מע"ץ השלימה את הטיפול במפגעים בטיחותיים שצוינו ב-7 פניות בלבד, וכי הטיפול ב-3 פניות מתעכב שנה וחצי או יותר.

21. 
אחד ממסעות ההסברה רחבי ההיקף של הרשות בשנת 1998 עסק בשימוש בחגורות בטיחות, בייחוד במושב האחורי. המבצע נעשה בשני שלבים החל בחול המועד פסח ונמשך כחודשיים וחצי, והושקעו בו כ-6.7 מיליון ש"ח, בעיקר בפרסום בטלוויזיה וברדיו. הרשות לא קבעה מראש מתכונת נאותה להערכת התוצאות של מסע ההסברה האמור. לדעת משרד מבקר המדינה, אי-הבהירות באשר למידת הצלחתו של מסע ההסברה האמור מחייבת את הרשות לגבש מתכונת נאותה להערכת תוצאותיהם של מסעות הסברה שייעשו בעתיד.

22. עד מועד סיום הביקורת, מאי 1999, לא עשו המכון הארצי לתחבורה (המכון), המינהל לבטיחות בדרכים או הרשות הלאומית לבטיחות בדרכים, מעקב או מחקר באיזו מידה משיגים קורסי החובה את יעדיהם. לדעת משרד מבקר המדינה, מן הראוי שמשרד התחבורה, המופקד על ביצוע התקנות, יעשה מחקר שיבחן באיזו מידה משיגים קורסי החובה את יעדם - שיפור דרכי הנהיגה של המשתתפים בהם.

23. 
ב-1997 הכין המכון תכנית להדרכה בשיטה חדשה המבוססת על לימוד פעיל בעזרת ציוד מולטימדיה. יישום תכנית ההדרכה האמורה כרוך בהוצאות על הכנת תוכנה, רכישת ציוד והכשרת מרצים. נמצא כי נרכשו רק 9 מכשירי מולטימדיה מבין 50 המכשירים שהיו צריכים להירכש, ואף הם אינם משמשים לקורסי החובה.

24. המועצה הלאומית למניעת תאונות התחייבה שמספר הלומדים בכיתה בקורס לנהיגה נכונה ובקורס לרענון, לא יעלה על 30. הבדיקה העלתה כי בפועל מספר הלומדים בכיתה בקורסי החובה בשנים 1998-1996 היה 33, בממוצע והגיע גם ל-40. החריגה ממספר הלומדים שנקבע בהסכם, שנועד להבטיח תנאי לימוד נאותים, היה בה כדי לפגוע ברמת ההוראה בקורסים.

25.
נוהל המכון לפיקוח מקצועי על המרצים קובע כי על מנהלי המחוזות במשרד התחבורה, לוודא כי על כל מרצה תיעשה ביקורת מקצועית פעם בשנה לפחות. בבדיקה שהקיפה 59 מ-117 מרצים בקורסים לנהיגה נכונה בשנת 1998 במחוז תל אביב נמצא כי על 6 מרצים לא נעשתה ביקורת מקצועית כלל; על 20 מרצים נעשתה ביקורת בשנים 1996-1989 בלבד; על 15 מרצים נעשתה הביקורת האחרונה ב-1997, ורק על 12 מהמרצים נעשתה ביקורת ב-1998. לגבי 6 מן המרצים לא היה אפשר לבדוק אם ומתי נעשתה עליהם ביקורת, מכיוון שבמחלקת ההדרכה של המחוז לא היה להם תיק המיועד לשמירת דוחות הפיקוח עליהם.

26.
164.5 מבין 723.5 התקנים של סיירי תנועה במחוזות אינם מאוישים בסיירי תנועה. חלק מהשוטרים הרשומים בתקני הרשות ובתקני משרד התחבורה אינם מועסקים בפרויקטים שאישרו ותקצבו הרשות והמשרד.

27. 
על הרשות לוודא שהשוטרים המאיישים תקנים של סיירי תנועה במחוזות, יעסקו בתפקיד שנקבע להם. ראוי למסד שיטות לדיווח שוטף לרשות, כדי לאפשר לה לדעת מה הן התפוקות של השוטרים, ואם מושגות המטרות שלשמן ניתן התקציב. 
ב. מצב תיקון הליקויים

משרד התחבורה

1. 
משרד התחבורה יאיץ הקמת מרכז מידע לאומי לבטיחות בדרכים, בו ירוכז כל המידע בתחום זה. הנושא יקבל עדיפות וקדימות עליונה ברשות הלאומית לבטיחות בדרכים.

2. 
לצורך ניצול מלא ואפקטיבי של הניידות, פועל משרד התחבורה להיעזר בעובדים מקצועיים, באמצעות התקשרות קבלנית עם גופים פרטיים.

3. 
מינהל התנועה במשרד התחבורה, גיבש והפעיל נוהל חדש לעבודת הניידות לבדיקת תקינות כלי רכב בכבישים שתכליתו הגברת תפוקת עבודת הניידות.

4. 
במשטרת ישראל פועלת ועדה, שתבדוק את המידע הנחוץ לציון הסיבות לתאונות דרכים, כולל סיבות משניות.

נקבע נוהל בין אגף הרכב למדור תאונות במשטרה, לדרך עבודה שוטפת והעברת מידע, הנוגע לחקירות לעומק של תאונות דרכים.

5. 
תקנות התעבורה בנושא העומס המירבי המותר על הסרנים במשאיות, והתאמת תקנות התקינה האירופאיות, נמצאות בדיונים בוועדת הכלכלה של הכנסת.

6. 
יישום ההמלצה חייב איפוס יומי למשקלים, כדי לשמש כראיה משפטית מלאה. גובש נוהל בשיתוף משרד התעשייה, המסחר והתעסוקה ומשטרת ישראל, שייתן מענה לעניין האיפוס היומי. לפיכך תחלנה שקילות בכבישים הבינעירוניים שבאחריות מע"צ ובנמלים באופן סדיר.

7. 
נעשה עתה שימוש בתוכנה חדשה, בה ניתן מידע ממוחשב לגבי כל סרן בנפרד.

8. 
מ-1.10.2003, מבוצעת בדיקת עומס יתר בכניסות וביציאות של נמלי אשדוד וחיפה, בשיתוף משרד התחבורה, משטרת ישראל ורשות הנמלים,.

9. 
במסגרת יישום חוק שירותי הובלה, התשנ"ז-1997, תבוא לידי ביטוי האחריות של חברות ההובלה ובעלי המשאיות, והאכיפה הנובעת מכך.

10. 
במשרד גובשה הצעה מוסכמת לתיקון תקנה 168 לתקנות התעבורה, בדבר שעות עבודה ומנוחה. הנוסח המוסכם על כל הגופים המעורבים הועבר לוועדת הכלכלה של הכנסת.

11. 
תיקון תקנות התעבורה המתייחסים לאופן השימוש בטכוגרף, אושר בוועדת הכלכלה של הכנסת בינואר 2003.

החלת דיני הראיות באופן שיתאפשר למשטרה לעשות שימוש בדיסקט הטכוגרף, נמצאת בטיפול משרד המשפטים.

12. אגף הרכב במשרד התחבורה פרסם ביוני 2000 הוראות למכוני הרישוי, המטילות עליהם חובה לבדוק שיש מגביל מהירות לרכב, ושהוא כויל כנדרש.  

13. 
בחודש אוגוסט 2003 החלו בעבודה שני פקחים לפיקוח על בטיחות משאיות, בדגש על הובלת חומרים מסוכנים. שני עובדים נוספים בהליך קליטה.

14. הצעדים שננקטו כנגד חברות ההובלה, שעברו על החוק, היו צעדים מינהליים. עם איוש החוקרים הוחל בהגשת תביעות.

מנהל אגף מטענים עושה שימוש במידע המתקבל ממחלקת הניידות, מאתר את החברות הבעייתיות, ומזמינן לבירור.

15. 
מחודש יולי 2003, נקבעה הגדרת תפקידים חדשה לקציני בטיחות בתעבורה שעיקרה: מיקוד הפעולות בבקרה אחר תקינות הרכב, באמצעות מוסכים מורשים במכוני רישוי; פיקוח על הנהג (הכשרה, בריאות, שעות עבודה ומנוחה, ועוד). 

16. 
המפקח על התחבורה, פרסם הנחיות שמביאות בחשבון היבטים בטיחותיים בתכנון הסטטוטורי.

17,18.  
בהכנה מודל כלכלי לחישוב נזקי תאונות דרכים. במסגרת המודל ינתן גם מענה לבדיקות כלכליות של פרוייקטים תחבורתיים, בהיבט של מניעת תאונות.

19. 
ההנחיות הושלמו ומיושמות.

20. 
הוקם מרכז בקרה משותף למשטרה ולמע"צ. כל המפגעים מטופלים במוקד אחד. כן הורחב שיתוף הפעולה והתיאום ברמה המחוזית.

21. 
הרשות הלאומית קבעה דפוסי בחינה למידה ההצלחה והאפקטיביות לכל מסע הסברה שהיא במבצעת.

22. 
הרשות הלאומית לבטיחות בדרכים תשלים עד 30.6.2004, את המחקר לבחינת אפקטיביות קורסי החובה. הבדיקה תכלול גם את בחינת אפקטיביות שיטת הניקוד החדשה.

23. 
החל מינואר 2004, כל מערכות הלימודים תהיינה על בסיס המולטימדיה.

24. 
הממוצע הארצי בכתה עתה, הינו 29 תלמידים.

25. 
במשרד התחבורה מונה מפקח ארצי, שיפעל יחד עם המפקחים המחוזיים לפיקוח על המרצים.

26. 
כל השוטרים המיועדים למשימות תנועה, מיועדים עתה רק לתפקידים אלה.

27. 
מוסדו שיטות לדיווח בין המשטרה לבין הרשות הלאומית לבטיחות בדרכים, על היקף השוטרים המועסקים באכיפה.

אבטחה ומיגון של מוסדות חינוך במרכז הארץ
דוחות על הביקורת בשלטון המקומי 2003

הגופים המבוקרים: משרד החינוך, התרבות והספורט;  עיריית בני ברק; עיריית חולון; עיריית כפר סבא; עיריית לוד; עיריית נתניה; עיריית פתח תקוה; עיריית קרית אונו; מועצה מקומית כפר יונה; מועצה אזורית דרום השרון; מועצה אזורית עמק חפר

א. ריכוז ממצאי הביקורת

1. 
בתגובה לפניות משרד מבקר המדינה הודיעו הרשויות המקומיות שנבדקו כי הן פועלות לתיקון הליקויים שהועלו באבטחת מוסדות החינוך ולהשלמת ציוד חירום בהם. עיריות בני ברק וחולון התנו את תיקון הליקויים המחייבים הוצאה כספית ניכרת בקבלת תקציב ממשרד החינוך.

2. 
בספטמבר 2000 ובינואר 2001, פרסם מנכ"ל משרד החינוך נהלי ביטחון ושעת חירום (להלן - הנוהל), כהוראות קבע. הנוהל נקבע בהתאם להנחיות הגורמים האמונים על הנושא במשטרת ישראל, בהתבסס על תפיסתם המבצעית. בנוהל נקבע, כי קצין הביטחון ייזום, יתכנן ויעשה ביקורים שוטפים במוסדות החינוך, שבמהלכם עליו לבדוק את תיקי השטח, תיקי הביטחון וציוד החירום; כמו כן יעקוב הקב"ט אחר תיקון ליקויים שהועלו בעבר. דוח על הביקור יועבר למנהל מוסד החינוך, למנהל מחלקת החינוך ברשות המקומית ולידיעת הקב"ט המחוזי.
3. 
בנוהל נקבע, כי פעילות הקב"ט כוללת את הדרכת עובדי מוסדות החינוך, הקצאת מרכיבי ביטחון, תרגול וביקורת. נמצא, כי בתחומן של הרשויות המקומיות שנבדקו  פעלו כ-130 מוסדות חינוך - רובם פרטיים - שבהם לא קיימו הקב"טים את הפעילות האמורה. הרשויות המקומיות חסרו מידע על אופן אבטחת מוסדות חינוך אלה ועל מיגונם, וברובן אף לא היה כל גורם שהדריך את עובדי מוסדות החינוך בנושא האבטחה הנדרשת.
4. 
בשש רשויות מקומיות לא קיימו הקב''טים את פעילותם ברוב מעונות היום לילדים שבתחומיהן, אשר רובם בבעלות ארגוני נשים (עיריות: בני ברק - 36, חולון - 4 מ-16, לוד - 13, נתניה - 17 ופתח תקוה - 24; מועצה מקומית כפר יונה - 2). 

5. 
גורמים פרטיים מפעילים ברשויות המקומיות שנבדקו גני ילדים לגילאי טרום חובה ולפעוטות; רבים מהם פעלו במבני מגורים. נמצא, כי ברוב הרשויות המקומיות לא היה מידע על מספר גני הילדים הללו ועל מיקומם; הקב''טים בתשע מהרשויות המקומיות שנבדקו לא בחנו את סדרי האבטחה בהם.    

6. 
בנוהל נקבע, כי מנהל בית הספר ימנה מורה לתפקיד עוזר לענייני ביטחון, לבטיחות ולשעת חירום (להלן - עב"ט), כדי לעזור לו לרכז את הנושא במוסד ולסייע בהוצאה לפועל של הנחיות משרד החינוך בנושא זה. ב-11 בתי ספר שבתחום עיריית בני ברק לא מונה עב"ט, ותפקידיו רוכזו בידי מנהלי בית הספר. 
7. 
בנוהל נקבע, כי בכל מוסד חינוכי שבו לומדים 100 תלמידים ויותר יוצב שומר. מספר השומרים נקבע בידי משטרת ישראל, בעיקר על פי מספר מוסדות החינוך וגודלם. את ההוצאות בגין העסקת השומרים מימנה משטרת ישראל. מוסדות החינוך המקיימים יותר שעות לימודים משעות הלימודים הפורמליות של משרד החינוך, מחויבים להקצות מאבטח מתקציבם; נמצא, כי הלימודים בהם אחר הצהריים ובערב התקיימו ללא אבטחה.  

8. 
בעיריית בני ברק פעלו 14 בתי ספר פרטיים שלא הוכרו על ידי משרד החינוך מסיבות הקשורות לתכנית הלימודים.  לגבי 11 מהם לא היה בעירייה כל מידע. 

9. 
ב-57 בתי ספר (לא כולל פנימיות - ראו להלן) ברשויות המקומיות שנבדקו, מתקיימים הלימודים גם בשעות אחר הצהריים והערב; ב-54 מהם - עד השעה 19.00 ובמיעוטם - עד 21.00. נמצא, כי לבתי הספר הללו הוקצו שומרים רק עד לשעות הצהריים, ואילו בשעות אחר הצהריים והערב התקיימו הלימודים ללא שמירה. משרד החינוך השיב למשרד מבקר המדינה, שמוסדות החינוך המקיימים יותר שעות לימודים משעות הלימודים הפורמליות של המשרד, מחויבים להקצות מאבטח מתקציבם; הנחיה הועברה לכל הקב"טים ברשויות. נמצא, כי הנחיה זו לא הועברה למוסדות החינוך, והלימודים בהם אחר הצהריים ובערב התקיימו ללא אבטחה. 

10. 
במספר רשויות מקומיות לא הוצבו שומרים בפנימיות רבות, בניגוד לנוהל. משרד החינוך הבהיר, כי מימון השמירה אחרי שעות הלימודים מוטל על הבעלים של הפנימייה. 
11. 
מועדי הפתיחה והסיום של שנת הלימודים בחלק מבתי הספר הפרטיים אינם זהים לאלו של מערכת החינוך הממלכתית; חופשת הקיץ בבתי ספר אלה שונה מזו שבבתי הספר של מערכת החינוך הממלכתית. נמצא, כי ימי השמירה הוקצו לכל בתי הספר על פי מועדי הלימודים במערכת החינוך הממלכתית. כתוצאה מכך היו כ-28 ימים בשנת הלימודים התשס"ב שבהם לא הייתה שמירה באותם בתי ספר פרטיים.   

12. 
בנוהל נקבע, כי בגני הילדים יוקצה שומר לאשכולות גנים (מספר גנים שלהם חצר משותפת), שבהם לומדים 100 תלמידים ויותר. בשלוש ערים נמצא כי ב-18 אשכולות גני ילדים, בהם 100 ילדים ויותר בכל אשכול לא הוצבו שומרים. 
13.
בנוהל נקבע, כי מערך אבטחת גני הילדים יכלול ניידות סיור או שיטור. נמצא, כי בגני הילדים בתחומי רשויות מקומיות שנבדקו לא נערכו ביקורים סדירים על ידי צוותי הסיור.    

14.
בכפר סבא התקשרו ועדי ההורים ברוב גני הילדים שבעיר עם תושבים בוגרים לשמירה על גני הילדים. ההתקשרות עמם נעשתה בחוזה ובו נקבע, בין היתר, כי השומר יתודרך על ידי הקב"ט. התברר שהקב"ט לא תידרך את השומרים בגני הילדים, בניגוד לנדרש בנוהל ובחוזים, וממילא הם לא היו מודעים להוראות האבטחה שבנוהל. באפריל 2002 החליטה מועצת עיריית כפר סבא לממן הצבת שומרים של חברת שמירה בגני הילדים שבעיר.    

15. 
בנוהל נקבע, כי כדי לייעל את האבטחה בבתי הספר חובה להתקין שבעה אמצעי ביטחון: גדר תקנית, שער המאפשר נעילה מבפנים, טלפון, לחצן מצוקה, מערכת כריזה, ביתן שומר ואמצעי קשר בין ביתן השומר למזכירות.    

16. 
בחצרות גני ילדים בקיבוצים שבתחומי המועצות האזוריות עמק חפר ודרום השרון נמצאו ליקויים במיגון.      

17. 
בשבעה בתי ספר, בשתי ערים, חסרו חלקים מהגדרות.      

18. 
בנוהל נקבע, כי הגדר המקיפה את המוסד הפנימייתי על כל מתקניו תכלול מערכת תאורה היקפית.


נמצא, כי בשלוש פנימיות עם חצרות, בשתי רשויות מקומיות, לא הותקנה מערכת תאורה היקפית.   
19. 
הנוהל מחייב לחצן מצוקה בבתי ספר ובגני ילדים. באמצעותו ניתן לשדר קריאת עזרה למוקד חירום שברשות המקומית, בחברת האבטחה או במשטרת ישראל. נמצא, כי לא הותקן לחצן מצוקה במספר רב של מוסדות חינוך.   
20. 
מערכת כריזה היא אמצעי נוסף, שנקבע בנוהל, לייעול האבטחה. מערכת כריזה תקינה חיונית להנחיית התלמידים והמורים בעת אירוע חבלני או בשעת חירום. נמצא, כי במספר מוסדות חינוך בשלוש רשויות מקומיות לא היו מערכות כריזה תקינות כנדרש.  

21. 
בנוהל נקבע, כי חובה להציב ביתן לשומר בשער חצר בית הספר. נמצא, כי בבתי ספר רבים שבתחומי שש ערים לא הוצב ביתן כאמור, בניגוד לנדרש: בבני ברק - 30, חולון - כל בתי הספר, כפר סבא - 2, לוד - 6, נתניה - 22 וקרית אונו - 1.  

22. 
אחד הכלים לייעול האבטחה שנימנו בנוהל הוא אמצעי קשר בין ביתן השומר למזכירות בית הספר, באמצעותו יכול השומר להזהיר את הנמצאים בבית הספר מפני סכנה, או להחליף מידע עם הנמצאים בבית הספר בלא לעזוב את השער. נמצא, כי ב-55 בתי ספר, בשתים מן הרשויות המקומיות, לא הותקן אמצעי קשר בביתן השומר.     

23. 
תיק שטח של מוסד חינוך מרכז בתוכו נתונים על מבנה המוסד וסביבתו, אוכלוסייתו ומקומות אפשריים לפעילות כוחות הביטחון בסביבת בית הספר, והוא מיועד לשימוש כוחות הביטחון במקרה של אירוע ביטחוני או בטיחותי. משרד החינוך, בתיאום עם כוחות הביטחון ובהנחיית משטרת ישראל, הכין מתכונת של תיק שטח למוסדות חינוך. האחריות להכנת התיק הוטלה על הקב"ט בסיוע העב"ט. נמצא, כי לכ-84 מבתי הספר בתחום הרשויות המקומיות שנבדקו לא היה תיק שטח: עיריות: בני ברק - 31, כפר סבא - 9, נתניה - 18 ופתח תקוה - 13; מועצה מקומית כפר יונה - 2; מועצות אזוריות: דרום השרון - 8 ועמק חפר - 3 פנימיות.  

24. 
בנוהל נקבע, כי בתיק השטח של מוסד חינוך הכולל מספר מבנים, יובא תיאור של כל מבנה בנפרד. נמצא, כי בתיקי השטח של 20 בתי ספר בחמש רשויות מקומיות, נכלל תיאור של מבנה אחד בלבד ממספר מבנים המצויים בהם.      
25. 
בנוהל נקבע, כי בתיק השטח ייכלל שרטוט של מוסד החינוך, כדי שישמש "מפה ראשונית" לדיווח על הפרטים העיקריים המצויים בו, כגון: מבנים, גדרות ושערים. נמצא, כי שרטוטי "מפה ראשונית" לא נכללו בתיקי השטח של 54 בתי ספר בשש רשויות מקומיות.     
26. 
בנוהל נקבע, כי בתיק ייכללו שרטוטים הנדסיים של כל מבנה במוסד; שרטוטים אלה, כך הובהר, חיוניים ביותר ועשויים לסייע לכוחות הביטחון בעת הצורך. נמצא, כי השרטוטים ההנדסיים לא נכללו בתיקי השטח של 132 בתי ספר בשש רשויות מקומיות.
27.
פרטים נוספים שנקבעו בנוהל שיש לכלול בתיק שטח הם תמונות צבעוניות של מבני המוסד החינוכי וכניסותיו, ולצידן הסבר מילולי קצר. נמצא, כי: בתיקי השטח של 106 בתי ספר בחמש רשויות מקומיות, לא נכללו התמונות של מבני המוסד וכניסותיו (עיריות: בני ברק - 26, כפר סבא - 36 ופתח תקוה - 23; מועצה מקומית כפר יונה - 5 ומועצה אזורית עמק חפר - 16).    
28. 
בתיקי השטח של 25 בתי ספר בחמש רשויות מקומיות לא נרשמו הנתונים על מיקום מפסקי החשמל במבני המוסד ובחצרו (עיריות: בני ברק - 6, כפר סבא - 1, לוד - 4 ופתח תקוה - 11; מועצה מקומית כפר יונה - 3). בתיקי השטח של 59 בתי ספר אחרים לא היו נתונים מלאים על מיקום מפסקי החשמל (עיריות: בני ברק - 11, כפר סבא - 13 ופתח תקוה - 18; מועצה אזורית עמק חפר - 17).    
29. בתיקי השטח של 45 בתי ספר בארבע עיריות לא היו רשימות תלמידים (בני ברק - 12, לוד - 11, נתניה - 18 וקרית אונו - 4). בתיקי השטח של 28 בתי ספר בארבע עיריות לא היו רשימות מורים (בני ברק - 12, כפר סבא - 3, לוד - 11 וקרית אונו - 2).    
30. 
בנוהל נקבע, כי בכל בית ספר ינוהל תיק ביטחון מוסדי, שיכלול מידע על אמצעי האבטחה והמיגון בבית הספר, על דרכי אבטחתו ועל בעלי התפקידים בתחומי האבטחה השונים. משרד החינוך הכין מתכונת לתיק כזה. התברר, שבתשעה מבין בתי ספר שנבדקו, כלל לא נוהל תיק ביטחון מוסדי.      

31. 
בנוהל נקבע, כי הגננת תרכז ותרשום את המידע הנדרש לתכנון סדרי הביטחון השוטף בגן הילדים וסדרי הכנת הגן והפעלתו בשעת חירום, בשני רישומים שמתכונתם נקבעה בנוהל. עוד יוכן דיווח מפורט על הגן, מיגונו ופרטי ציוד ואמצעי ביטחון החסרים בגן. נמצא, כי בגני הילדים בשמונה רשויות מקומיות לא הוכנו שני הרישומים והדיווח האמורים, בניגוד לנדרש. כתוצאה מכך לא ניתן לקבוע, אם ניתנה הדעת לסדרי הביטחון בגני הילדים.    

32. 
פעילות עוינת עלולה לחייב פינוי של אוכלוסיית המוסד או חלקה למקום מסוים בו או מחוצה לו. בנוהל נקבע, כי הפינוי מצריך תכנון מראש, וסדר הפעולות במקרה של פינוי תלמידים נקבע אף הוא בנוהל. התברר, שב-20 בתי ספר כלל לא הוכנו תכניות לפינוי התלמידים בעת אירוע פעילות עוינת.   

33. 
בנוהל נקבע, כי במסגרת התכנון וההתארגנות לפינוי המוסד, יש להכין שתי כרזות: האחת - רישום סדר הפעולות לפינוי, והאחרת - מפה של מבני בית הספר, חצרותיו, גדרותיו וצירי פינוי. נמצא, כי ברוב בתי הספר שנבדקו, בכל הרשויות המקומיות, לא הוכנו הכרזות האמורות.     
34. 
בנוהל נקבעו הפעולות שתיעשינה בגן ילדים אם יימצא חפץ חשוד, ובהן פינוי הילדים אל מחוץ לשטח הגן, למקום מאושר. תכנית הפינוי תירשם במסמך שיישמר בגן. נמצא, כי בגני הילדים שנבדקו לא הוכנו תכניות פינוי, ולא אותרו מקומות שאליהם יפונו הילדים בעת הצורך, בניגוד לנדרש בנוהל.          
35. 
בעיריית חולון ובמועצות האזוריות דרום השרון ועמק חפר, לא הוכן תיק מל"ח, וממילא הן לא פעלו לאיתור פתרונות מיגון אלטרנטיביים למוסדות חינוך שבהם חסרו מקלטים.      

36. 
בעיריית בני ברק הוכן תיק מל"ח, אך חסרו בו נתונים על 11 ממוסדות החינוך הבלתי מוכר;  שישה מעונות כלל לא נכללו בו, ונתוני המעונות שנכללו בו לא היו מלאים.   

37. 
בעיריית פתח תקוה הוכן תיק המל"ח בשנת התשנ"ח, ומאז לא עודכן.    

38. 
במקביל לתיק מל"ח, הכין קב"ט עיריית פתח תקוה תיק נתונים לשעת חירום; התיק כלל את מספר התלמידים בכל בית ספר ואת מספר התלמידים החסרים מקלט. השוואה, שערכו עובדי משרד מבקר המדינה בין נתוני שני התיקים האמורים, מלמדת על אי-התאמה במספרי התלמידים שיש עבורם מיגון: לפי נתוני תיק מל"ח היה במקלטים מקום למספר תלמידים הגדול עד פי ארבעה ממספרם לפי נתוני תיק הקב"ט.   

39. 
הרשויות המקומיות לא איתרו מבנים עם מקלטים לקליטת תלמידי בתי ספר החסרים מקלט, וברובן נקבע, כי תלמידי בתי ספר אלה לא ילמדו בשעת חירום: בבני ברק 55 בתי ספר חסרים מקלוט - כשליש מבתי הספר שבעיר.     
40. 
בנוהל נקבע, כי קיום לימודים בגני ילדים בשעת חירום מותנה בקיום מקלט במבנה גן הילדים. הרשות המקומית תקבע בעת רגיעה מבנה חלופי הכולל מקלט שאליו יועברו בשעת חירום ילדי גן החסר מקלוט; המבנה ייבדק ויאושר בידי מהנדס הרשות. נמצא, כי 277 גני ילדים בשבע רשויות מקומיות, חסרים מקלט, אך לא אותרו עבור ילדי אותם גנים מבנים חלופיים להפעלה בשעת חירום, כנדרש.     
41. 
בתקנות מפרטים לבניית מקלטים נכללו, בין היתר, הוראות לגבי החיפוי המותר של קירות המקלט ושל תקרתו. ב-38 מקלטים במוסדות החינוך בשבע רשויות מקומיות, צופו רצפות המקלטים וקירותיהם - כולם או חלקם - בשטיחים, הנחשבים חומר דליק. בעיריית לוד צופו קירות מקלט בית ספר אחד בלוחות עץ.  

42. 
קירות מקלטים של שמונה מוסדות חינוך בארבע ערים, צופו - כולם או חלקם - באריחי קרמיקה (חולון - שלושה גני ילדים, כפר סבא - בית ספר אחד וגן ילדים אחד, קרית אונו - שני גני ילדים ולוד - מרחב הכניסה למקלט בית ספר אחד). במקלט בית ספר בחולון הותקנה מראת קיר גדולה.  

43. 
בסעיפים 145-147 לתקנות מפרטים לבניית מקלטים, צוינו סימוני אזהרה והתמצאות שיש לקבעם במקלט, ופורט השילוט הנחוץ, כולל צבעו, בצבע פולט אור, שיש להתקין על קירות המקלט, על כניסותיו ועל יציאות החירום שלו. נמצא, כי במקלטים של 110 בתי ספר בתשע רשויות מקומיות לא נעשו הסימונים, או לא הותקן בהם השילוט כנדרש.  

44. 
תקנות מפרטים לבניית מקלטים מחייבות התקנת בית כסא עם מיכל הדחה בתוך תא, במקלט. בתקנות ההתגוננות האזרחית (ציוד ושילוט במקלטים ובמחסים ציבוריים), התשמ"א-1981 נקבע, כי מקלט במוסד חינוך החסר בית כסא כאמור, יצוייד בבית כסא כימי. נמצא, כי במקלטי תשעה מוסדות חינוך בשלוש רשויות מקומיות לא הותקנו בתי כיסא והם גם לא צוידו בבתי כיסא כימיים (מועצה מקומית כפר יונה - אחד; מועצות אזוריות: דרום השרון - שלושה ועמק חפר - חמישה).    
45. 
במקלטים של 30 מוסדות חינוך בשתי ערים, חסרו סולמות גישה לפתחי יציאות החירום.   
46. 
בשנת 1997 פרסמו משרד החינוך ופיקוד העורף חוברת "מיגון במוסדות חינוך", שבה פורט אופן אחזקת המקלט ובדיקתו; בספטמבר 2000 הם פרסמו חוברת נוספת, שבה נכלל "מיפרט אחזקה וטיפול שוטף" למקלט. נמצא, כי תשע רשויות מקומיות  לא בדקו את תקינות המקלטים בבתי הספר כנדרש, ולא פעלו לתחזוקתם הנאותה.     
47.
בראשית שנת 1997 בדקה עיריית בני ברק את המקלטים ב-49 מ-165 בתי הספר שבתחומה. להלן הליקויים העיקריים: ב-44 מקלטים לא נעשו הסימונים הנדרשים בצבע פולט-אור; ב-35 מקלטים תאורת החירום לא הייתה תקינה; ב-26 מקלטים חסרו סולמות לפתחי יציאת החירום; בשמונה מקלטים דלתות פתחי יציאת החירום לא היו תקינות; לארבעה מקלטים חדרו מים. נמצא, כי עד מועד הביקורת - חמש שנים לאחר הבדיקה - לא תוקנו הליקויים.     
48. תקנות מפרטים לבניית מקלטים מחייבות להתקין במקלט פתח ליציאת חירום - "יציאה המיועדת לחוסים בעיקר המקלט אל מחוץ למקלט ... כאשר דרכי הגישה חסומות". נמצא, כי בפתחי יציאת החירום במקלטים של שלושה מוסדות חינוך (אחד בחולון ושניים בכפר יונה) הותקנו סורגים שאינם ניתנים לפתיחה, וכתוצאה מכך לא ניתן יהיה, בעת הצורך, לעשות שימוש ביציאות החירום.    

49. במקלטים של 15 מוסדות חינוך בחמש רשויות מקומיות היו אטמי דלתות ופתחי חירום סדוקים ולא ראויים לשימוש; בשלושה מוסדות חינוך אחרים בחולון כלל לא היו אטמים בדלתות המקלטים.     

50. 
סעיף 117 לתקנות מפרטים לבניית מקלטים, מחייב מיכל אגירה למי שתייה במקלט; התקנות מפרטות את גודל המיכל ואופן התקנתו. נמצא, כי במקלטים של 41 בתי ספר בתשע רשויות מקומיות לא היו מיכלי אגירה למי שתייה.   
51. 
במקלטים של 33 בתי ספר בשבע רשויות מקומיות, לא קובעו מיכלי האגירה אל הקיר, בניגוד לנדרש בתקנות.     
52. 
בתקנות ההתגוננות האזרחית התשל"ג-1973, נקבע הציוד הנדרש במקלט. מוסדות החינוך חייבים להחזיק ציוד לעזרה ראשונה, לחילוץ ולכיבוי אש וציוד כללי נוסף, חלקו בשטח המוסד וחלקו במקלט. נמצא, כי בגני הילדים שנבדקו בחמש רשויות מקומיות ובמחסניהן לא היה כל הציוד לשעת חירום.       
53. 
בתקנות ציוד ושילוט נקבע ציוד העזרה הראשונה, לרבות אלונקות. נמצא, כי במקלטים של ארבעה בתי ספר בכפר יונה לא היו אלונקות כלל. במקלטי בתי הספר שבתחומי יתר הרשויות המקומיות (למעט עיריית בני ברק) היו אלונקות במספר קטן מהנדרש. 
54. בתקנות ציוד ושילוט במפרטים לבניית מקלטים, נקבע כי מקלט יצויד בעמדה אחת או יותר של כיבוי אש - לפי גודלו. נמצא, כי במקלטים של בתי הספר בכל הרשויות המקומיות שנבדקו לא הוצבו עמדות כיבוי.  
55. 
תקנות ציוד מיפעלים מחייבות החזקת ציוד חילוץ הכולל, בין היתר, סולם משען, דקרים, מספריים לחיתוך ברזל ומשור לחיתוך ברזל. נמצא, כי ברוב בתי הספר שנבדקו בכל הרשויות המקומיות, לא הותקן ציוד החילוץ הנדרש.  
56. 
בנוהל נקבע, כי בכל גן ילדים יימצא ציוד מתאים לשעת חירום, בין היתר: תרמיל עזרה ראשונה, מיכל מי שתייה - 20 ליטר ותאורת חירום. הרשות רשאית להחליט לשמור את הציוד כולו או מקצתו, במחסניה ולהעבירו לגני הילדים בעת חירום. נמצא, כי בגני הילדים שנבדקו בחמש רשויות מקומיות ובמחסניהן לא היה כל הציוד לשעת חירום (עיריות: בני ברק, נתניה ופתח תקוה; מועצה מקומית כפר יונה; מועצה אזורית עמק חפר).         
57.
בנוהל נקבע, כי במוסדות חינוך שבהם המקלט דו-תכליתי, על מנהל המוסד להכין תכנית לפינוי המקלט מהציוד שאינו חלק מהציוד הנדרש בו בשעת חירום. בהודעה על רישיון כללי לשימוש דו-תכליתי במקלטים נקבע, כי הזמן המרבי לפינוי הציוד האמור מהמקלט הוא ארבע שעות מרגע קבלת ההודעה. בכל הרשויות המקומיות שנבדקו נמצא, כי בבתי הספר שבהם מקלט דו-תכליתי, לא הוכנה תכנית הפינוי הנדרשת והקב"ט לא תבע זאת.          
58. 
לפי הנוהל, יש לתכנן ולפרט בכתב בתיק הביטחון המוסדי את סדרי כניסת התלמידים למקלטים ולמרחבים המוגנים, את סדרי הישיבה בהם ואת סדרי היציאה מהם - בזמן השיעורים, בהפסקות, לפני תחילת הלימודים ובסיומם. נמצא, כי ב-11 בתי ספר בארבע רשויות מקומיות, כלל לא הוכנו תכניות לכניסת התלמידים למקלטים או למרחבים המוגנים. לרוב בתי הספר שנבדקו בכל הרשויות המקומיות גם לא הוכנו תכניות כאלה לזמני ההפסקה וללומדים במשמרת שנייה.  
59. 
בנוהל נקבע, כי בכל בית ספר יוכנו כרטיסי זיהוי עם פרטים אישיים של התלמידים, המורים והעובדים; הכרטיסים יוחזקו במזכירות בית הספר ויימסרו להם עם הכרזת מצב חירום. כרטיסים דומים יוכנו לילדי 

הגנים. נמצא, כי ברוב בתי הספר וגני הילדים שנבדקו בכל הרשויות המקומיות לא הוכנו הכרטיסים הללו.    

60. 
לפי הנוהל, קיום לימודים בגני הילדים בשעת חירום מותנה, בין היתר, בהימצאות מבוגרים (הורים ותלמידי כיתות י"ב) בגן, נוסף על גננת וסייעת; מספרם נקבע בהתאם לסוג הגן ולגיל הילדים. נמצא, כי צוותי החירום בכל הרשויות המקומיות לא הוכנו כנדרש.   
61. 
בהנחיות מל"ח נקבע, כי מנהל מערכת החינוך ברשות המקומית ינהל טבלת תכנון משימות מפורטת לבני נוער ברשות המקומית, בהן מתן סיוע לגני ילדים ולבתי ספר; בטבלה יירשמו מספר התלמידים שיישלחו מבתי הספר המסייעים אל מוסדות החינוך המסתייעים. נמצא, כי בכל הרשויות המקומיות לא הוכנה התכנית לשיבוץ תלמידי התיכון בגני הילדים ובכיתות הנמוכות של בתי הספר, בניגוד לנדרש.   
62. 
הנוהל קובע שבשעת חירום, עד הגעת כוחות ההצלה, ייעשו פעולות הפינוי וההצלה הראשוניות בידי מורי בית הספר ותלמידיו. צוות חירום יורכב ממורה אחראי ומחמישה תלמידים; מספר הצוותים ייקבע בהתאם למבנה המוסד ולמספר כיתות האם שבו. נמצא, כי צוותי החירום בכל הרשויות המקומיות לא הורכבו כנדרש: ב-12 בתי ספר בשש רשויות מקומיות, לא הוקמו צוותי חירום כלל; ב-20 בתי ספר בשש רשויות מקומיות, הוקמו צוותים, אך לא במספר הנדרש; בשמונה מהרשויות המקומיות, למעט עיריית קרית אונו ומועצה אזורית דרום השרון, היו בתי ספר שלא מינו אחראי לכל אחד מהצוותים בנפרד, כנדרש.    
63. 
ברוב חדרי הכיתות במוסדות החינוך הותקנו סורגים. בחוזר מנכ"ל משרד החינוך - נוהלי בטיחות במערכת החינוך - נקבע, כי בכל חדר שיש בו סורגים, חובה להתקין פתח מילוט בסורג אחד לפחות; הפתח בסורג ייסגר בדלת סורגים הנפתחת כלפי חוץ, שתינעל במנעול תלייה. מפתח המנעול יימצא בקופסת ניפוץ עם פטישון, שתיקבע על הקיר במרחק לא גדול מהמנעול. על הקיר הפנימי מעל הסורג יימצא שלט זוהר ועליו כתוב "יציאת חירום". צבע סורג יציאת החירום יהיה מסוג זוהר פולט אור ושונה מיתר הסורגים, כדי לאפשר זיהוי מהיר. נמצא, כי בחלק מבתי הספר שנבדקו לא קוימו ההוראות האמורות.   
ב. מצב תיקון הליקויים

עיריית בני ברק
1. 
העירייה משלימה את התקציבים המועברים מהממשלה, ומפקחת על ביצוע ההוראות במוסדות החינוך העירוניים.

2. 
בתאריך כ"ו שבט תשס"ג-29.1.2003, פרסמה עיריית בני ברק נוהל, לפיו על הקב"ט לערוך דו"ח על כל ביקור במוסד חינוך, וכך נעשה בפועל החל מתאריך זה.
עיריית כפר סבא 
2. 
מחלקת הביטחון בעירייה פועלת על-פי דפי ביקורת חודשיים ובצמוד להנחיות שבחוזר המנכ"ל. בדוח על הביקור מפורטים פרטי המוסד, פרטי המאבטח, וממצאי הביקורת: לחימוש, תיעוד, אמצעים טכניים, תיק ביטחון מוסדי, הדרכות והשתלמויות, מוכנות לשעת חירום, בטיחות, טיולים בית ספריים, ושיחת הסיכום.
3. 
בעקבות הביקורת, גם מוסדות פנימייתיים נכללים במסגרת ההדרכה: מחלקת הביטחון מזמנת גם את מנהלי הפנימיות לכל הכנסים, והם מקבלים תדרוכים ככל מנהל מוסד חינוכי בכפר-סבא.

מועצה מקומית כפר יונה 

3. 
מאז הביקורת, מתדרך קב"ט המועצה את בתי הספר הפרטיים.
עיריית פתח תקוה 
4. 
המידע על כל מעונות-היום שבתחום פתח-תקווה, מרוכז באגף הביטחון ושירותי החירום. בתחילת שנת הלימודים תשס"ג התקיימו פגישות תדרוך והסברה בנושא האבטחה, עם כל העובדות במעונות נעמ"ת, ויצ"ו ואמונה. מעונות-היום נכללים בפעילות השגרתית של אבטחת מוסדות החינוך. כל ביקורת במעון-יום, מלווה בדו"ח ביקורת, המוגש למנהלת המעון.
מועצה מקומית כפר יונה 

4. 
מאז הביקורת, נכללים מעונות היום בתוכנית העבודה של הקב"ט.

קב"ט המועצה מתדרך את בתי הספר הפרטיים.
עיריית כפר סבא 
5. 
בכפר סבא נכללים גני הילדים הפרטיים במסגרת האבטחה, להוציא מקרים בהם נפתחים גנים ללא ידיעת הרשות. עיריית כפר סבא פועלת לאתרם.
עיריית פתח תקוה 
5. 
בתחום פתח-תקווה מצויים כ-40 גני ילדים פרטיים. הנתונים לגביהם ידועים לאגף הביטחון ולשירותי החירום. הגננות בגנים אלה, מתודרכות בנושא האבטחה. בשנת הלימודים תשס"ד תקבלנה הגננות בגנים פעילים, טופס ביקורת.
מועצה אזורית דרום השרון

5. 
מחלקת הביטחון במועצה תסייע ותנחה את מנהלי הפעוטונים, להתקין אמצעי ביטחון ובטיחות, הכוללים מטף כיבוי, תיק עזרה ראשונה, לחצן מצוקה, גידור מתאים, שער נעול ונהלי סריקה ובדיקה קבועים.
עיריית בני ברק
6. 
מינוי של עוזר לענייני ביטחון הוא באחריות מנהל בית הספר. אין בידי העירייה אמצעי אכיפה על מנת לגרום לו לבצע מינוי זה.
עיריית כפר סבא 
7. 
העירייה מממנת על חשבונה, מספר שומרים גבוה מזה שמאושר על ידי המשטרה. שני בתי ספר ערב ללימודי מבוגרים, אינם במסגרת החינוך הפורמאלית.
עיריית נתניה
7. 
במסגרת ההתייחסות לצורכי ביטחון הציבור, הקימה העירייה מינהלת ביטחון, משמר עירוני, משמר חופים, משטרת תיירות, וסיירת ביטחון, כשהיא נושאת בעלויות התפעול, בתקנים, ובעלויות השכר.

משטרת ישראל מקצה לכל מוסד חינוכי 7 שעות שמירה בלבד, דהיינו, משעה 7 עד שעה 14. המצב בנתניה איננו מאפשר תקצוב מעבר למה שהוקצה על ידי משטרת ישראל.
עיריית בני ברק
8. 
בתי הספר הפרטיים והביטחון בהם אינו באחריות העירייה, ואין לה צורך לאסוף מידע בגין בתי ספר אלה.
9. 
הוראות משרד החינוך מחייבות את מנהלי בתי הספר. לעירייה אין אמצעים לאכיפת שמירה אחר הצהריים ובערב.

10. 
עיריית בני ברק מממנת שמירה בפנימיות, בשעות שאושרו על ידי המשטרה.
עיריית כפר סבא 
10. בשתי פנימיות בכפר-סבא קיימים בתי ספר. העירייה פנתה להנהלות הפנימיות בדרישה להציב שומר. הנושא הועבר לידיעה ולטיפול של משרד החינוך.
עיריית פתח תקוה 
10. 
בשנת הלימודים תשס"ד, תוצב שמירה בבית הספר שבתחום הפנימייה.
עיריית בני ברק
11. 
עיריית בני ברק מממנת שמירה; הוצבו שומרים בימים שאושרו על ידי המשטרה.

12. 
כאשר התקבל מימון חיצוני, עיריית בני ברק פעלה לשמירה באשכולות גנים. 

עיריית נתניה
13. 
עיריית נתניה, מיוזמתה, הוסיפה חמש ניידות סיור עם מאבטחים, לסיורים בגני ילדים שאין בהם  שומרים.

עיריית פתח תקוה 
13. 
ניידות השיטור וניידות הסיור של חברות האבטחה, פעלו במשך כל שנת הלימודים תשס"ג. הוצבו שומרים ב-17 מתחמים של גני ילדים.
עיריית כפר סבא 
14.
מאז אפריל 2002, מאובטחים כל גני הילדים על ידי מאבטחי מוסדות חינוך, באמצעות חברת שמירה. מאבטחים אלה מתודרכים, עוברים קורס אבטחה ורענון.

עיריית בני ברק
15. 
ליקויים בגדרות במספר בתי ספר הינם במוסדות שאין להם חצר, והכניסה אליהם הינה ישירות מהרחוב. 


בקשות לתקצוב גדרות ושערים הוגשו למשרד החינוך. עיריית בני ברק מתקינה אמצעי ביטחון כאשר מתקבל אשור תקציבי לכך ממשרד החינוך. בחודש מארס 2003, הוגשה חשבונית בסך כ-36,000 ש"ח עבור גידור בית ספר; בחודש מאי 2003, הוגשה חשבונית עבור שני שערים לגני ילדים; למשרד החינוך הוגשה רשימה של מערכות כריזה חסרות. בתאריך 4.7.2003 הותקנו מערכות כריזה בשישה בתי ספר, למרות שמשרד החינוך אישר תקציב עבור מערכות כריזה בשני בתי ספר בלבד; הוגשה למשרד החינוך רשימה של חוסר בלחצני מצוקה. בתאריך 26.3.2003 אושרה הזמנה ללחצני מצוקה עבור כ-50 גני ילדים; הוגשה למשרד החינוך רשימה של חוסר בביתני שמירה. 

עיריית כפר סבא 
15. 
במידת הצורך תוגבה כל גדר. גדר בפנימיה אחת, הוחלפה על ידי הבעלים.

עיריית נתניה
15.
 רוב מוסדות החינוך בנתניה מגודרים על פי התקן הנדרש. יש בהם לחצני מצוקה ומתקני שמירה. העירייה הקצתה בשנים האחרונות מליוני ש"ח לגידור, להתקנת שערים וביתנים, ולהתקנת לחצני מצוקה. עדיין נותרו מספר מועט של מוסדות, שישופרו בהם אמצעי האבטחה. 

מועצה אזורית דרום השרון

15. 
הותקנו לחצנים בכל מוסדות החינוך שלא היו בהם לחצני מצוקה.

16. 
בשני גני ילדים בקיבוצים, הותקנה גדר ביטחונית. המועצה פועלת עם אנשי החינוך בקיבוצים, להביא להסכמת הקיבוצים להקמת גידור, שיתאים לסביבת החינוך בקיבוץ.

עיריית פתח תקוה 
17. בשנת הלימודים תשס"ג הוחלפו בכל מוסדות החינוך הגדרות הנמוכות, ובמקומן הותקנה גדר תיקנית.

בשנת הלימודים תשס"ד תימשך החלפת גדרות הרשת, בגדר תיקנית.
עיריית כפר סבא 
18. 
במסגרת הביקורות שעורכת מחלקת הביטחון, נבדק גם נושא הדלקת התאורה בפנימיות בלילה.


עיריית פתח תקוה 
19. 
בשנת הלימודים תשס"ד תושלם התקנת לחצני המצוקה בבתי הספר בהם היו חסרים, בהתאם לנוהל משרד החינוך.
עיריית כפר סבא 
20. 
ביוני 2003 נקבע קבלן תיקונים למערכת הכריזה, וכל מוסד שלו תקלה במערכת הכריזה, פונה ישירות לקבלן לקבלת שירות. 
21.
התקבל אישור משרד החינוך להשתתפות בהצטיידות, בין היתר לביתני שומר. הביתנים והם יוזמנו מיידית.
עיריית קרית אונו

21. 
בשנת הלימודים תשס"ג, הותקן בבית הספר הנדון, ביתן שומר.
עיריית כפר סבא 
22. 
בכפר-סבא קימת מערכת קשר פנימית נוספת, בין ביתן השומר למזכירות. משנת הלימודים תשס"ד תוחלף מערכת זו במערכת קשר מודרנית, ובה גם אפשרות העברת הודעות בעת ובעונה אחת לכל המאבטחים במוסדות החינוך.
עיריית נתניה
22. 
העירייה חייבה את קבלני השמירה, לצייד את המאבטח במכשיר סלולרי, שאמור לשמש אותו גם ליצירת קשר עם הנהלת בית הספר, בעת הצורך.

עיריית פתח תקוה 
22. 
בידי השומרים מכשיר קשר נייד, המאפשר להם לדבר בעת הצורך, עם מזכירות בית הספר. גני הילדים מצוידים בזמזם-פעמון, מהשער לגן הילדים.
עיריית בני ברק
23. 
מעיריית חיפה התקבלה תוכנה לתיקי שטח ממוחשבים. אושר תקציב של כ-100,000 ש"ח לרכישת ציוד צילום ומחשוב, הנדרשים להכנת המידע הויזואלי, ולהשלמת תיקי השטח הממוחשבים.
עיריית כפר סבא 
23. בכל מוסדות החינוך קימים תיקי שטח. כל הפרטים החסרים מולאו ומוחשבו.

עיריית כפר-סבא מפעילה כיום מערכת מידע גיאוגרפית (GIS), שממנה הוצאו תרשימים המתארים את מבני בית הספר, והוכנסו לתיקי השטח, כך שיש בכל תיק שרטוט, אם כי לא קיימת תוכנית הנדסית. כל מוסדות החינוך צולמו מחדש. הפרטים בתיקי השטח מעודכנים מדי שנה.
עיריית נתניה
23.
במחלקת הביטחון במינהל החינוך, קיימים תיקי שטח מסודרים לכל מוסדות החינוך. בכ-50% ממוסדות החינוך קיימים עותקים של תיקי השטח. בשנת הלימודים תשס"ד, תצייד מחלקת הביטחון את שאר מוסדות החינוך בתיקי שטח.


מחלקת הביטחון תבדוק את כל תיקי השטח, ותוודא שהתיקים כוללים את כל המידע הדרוש.

עיריית פתח תקוה 
23. 
לקראת פתיחת שנת הלימודים תשס"ד, עודכנו תיקי השטח של כל בתי הספר, על פי המיפרט של משרד החינוך.
עיריית קרית אונו

23. 
הוכנו תיקי שטח נוספים, אשר נמצאים בבתי הספר, במשטרת ישראל ובמשרד הקב"ט.
מועצה מקומית כפר יונה 

23. 
הושלמו תיקי שטח לכל בתי הספר. התיקים נמצאים אצל הקב"ט ובמשטרת ישראל. כל תיקי השטח מעודכנים, וכוללים גם  צילומי וידאו.
מועצה אזורית דרום השרון

23. 
במועצה הוכנו תיקי שטח לכל המוסדות, על פי המתכונת הישנה. במועצה לא ניתן להכין תיקי שטח ממוחשבים לכל מוסדות החינוך, עקב העלות הכספית הגבוהה למועצה.

עיריית פתח תקוה 
24. 
בכל תיקי השטח הקיימים, מצוין מספר תיק הבניין במינהל ההנדסה בעירייה. 
עיריית קרית אונו

24. 
בתיקי השטח הוכנסו שרטוטי מבנה הנדסיים.
עיריית פתח תקוה 
25. 
בעקבות הביקורת, מעודכנים תיקי השטח, בהתאם לדרישות המיפרט של משרד החינוך.
עיריית קרית אונו

25. 
הוכנו שרטוטי  "מפה ראשונית", ושולבו בתיקים.
עיריית פתח תקוה 
26. 
תיקי השטח נסמכים על המידע המצוי בתיק הבניין בעירייה. תיק הבניין מכיל את תשריטי המבנים על כל המפרטים, שלהם חלונות, קירות תומכים, פרוזדורים, חשמל, תפרוסת המבנים בחצר בית הספר, מתווה החצר, וכל מידע חיוני אחר שנדרש על ידי כוחות הביטחון.
27.
לכל תיקי השטח של בתי הספר, צורפו תמונות צבעוניות ומעודכנות, המתארות את מבני המוסד והכניסות למוסד.
28. 
בכל תיקי השטח של בתי הספר, הושלמו הפרטים על מיקום מפסקי החשמל, במבנים ובחצר. כל עדכון אושר בחתימה על גבי טופס מיוחד, בציון תאריך העדכון.
עיריית קרית אונו

29. 
רשימות התלמידים והמורים הוכנסו לכל תיקי השטח של בתי הספר, תוך כדי הביקורת. עתה התיקים תקינים.
עיריית בני ברק
30. 
עיריית בני ברק פועלת להשלמת תיקי הביטחון המוסדיים.

עיריית נתניה
30. 
בכל מוסדות החינוך בנתניה קיים עתה תיק ביטחון מוסדי, המתעדכן באופן שוטף.
מועצה מקומית כפר יונה

30. 
תיקי הביטחון המוסדיים עודכנו כנדרש.
עיריית נתניה
31. 
קב"ט עיריית נתניה עדכן את תיק מל"ח למוסדות החינוך, והוא כולל את כל המידע הנדרש על גני הילדים. בכל הגנים יש יחידת מצוקה - דיבורית, המחוברת למוקד העירוני.
עיריית פתח תקוה 
31. 
בכל גני הילדים מצוי עתה תיק ביטחון. נתוני התיק עודכנו על ידי הגננת לקראת שנת הלימודים תשס"ד.

דו"ח הביקורת עודכן לקראת שנת הלימודים תשס"ד.
עיריית קרית אונו

31. 
הושלם ריכוז המידע הנדרש בגני הילדים: הוכן תיק ביטחון לכל גן ילדים, ובו פרטי כל אמצעי הביטחון, המיגון וציוד הביטחון.
עיריית כפר סבא 
32. 
בבתי הספר הוכנו תוכניות פינוי, הנמצאות בתיק הביטחון המוסדי. תוכניות הפינוי מעודכנות בתחילת שנת הלימודים.

מועצה מקומית כפר יונה

32. 
לכל בתי ספר הפרטיים הוכנה תוכנית פינוי, בהתאם לנוהל. כן נקבעו מקומות פינוי לגני ילדים, בהתאם לנוהל.
עיריית כפר סבא 
33. 
בתי ספר הונחו להכין כרזות רישום סדר פעולות בשעת פינוי, ומפה של מבני בית הספר. מחלקת הביטחון בעיריית כפר סבא בודקת בכל ביקורת גם את הימצאות כרזות אלה.
עיריית פתח תקוה 
33. 
לשנת הלימודים תשס"ד חודשו ועודכנו הכרזות לקראת ההיערכות לפינוי. כרזות אלה משמשות את בתי הספר דרך קבע, בעת תירגול של ירידה למקלטים ופינוי בית הספר.
עיריית כפר סבא 
34. 
לגני הילדים הוכנו גיליונות היערכות חדשים. הגננות ממלאות את  גיליונות ההיערכות, ותולות אותם במקום בולט בגן.
עיריית פתח תקוה 
34. 
תיק הביטחון של גן הילדים כולל עתה, בין שאר הנתונים, תכנית מפורטת לפינוי הגן בשעת חירום או באירוע פח"ע.
מועצה אזורית דרום השרון

35. 
לכל מוסדות החינוך שלא היה תיק מל"ח, הוכן תיק.
עיריית בני ברק
36. בתי ספר שאינם מוכרים, מעונות וגני ילדים פרטיים, אינם באחריות העירייה, שאינה אוספת מידע עליהם.
עיריית פתח תקוה 
37. 
לקראת שנת הלימודים תשס"ד, עודכן והושלם תיק מל"ח לבתי הספר.
38. 
בעקבות הביקורת, תוקנו החישובים לתפוסה במיקלוט, על פי הקריטריון של 10 מ"ר לכל כתה. הנתונים בתיקים עודכנו בהתאם.
עיריית בני ברק
39. 
עיריית בני ברק הודיעה לפיקוד העורף כי במוסדות חינוך קיים פער מיקלוט של 42%, ויש צורך בבניית מקלטים חדשים או  חדרי מיגון בבתי ספר. מאחר ומדובר בהוצאה כספית ניכרת, השלמת הפערים במיקלוט, מותנית בקבלת תקציבים.
מועצה אזורית דרום השרון

39. 
כל המקלטים וחדרי הביטחון בבתי הספר וגני הילדים, הוכנו לשימוש לקראת המלחמה בעירק. במועצה לא נבנו מקלטים חדשים. כל בתי הספר נערכו לקיים לימודים בשעת חירום, על בסיס הנחיות משרד החינוך.
במהלך המלחמה בעירק, שונו הנחיות משרד החינוך, ובמסגרת ההערכות לחירום בעתיד, מופקים לקחים ונכתבים נהלים חדשים.
עיריית כפר סבא 
40. 
תלמידי גנים בהם אין מקלט, יעברו ללמוד בשעת חירום במבנה המרכזייה הפדגוגית הסמוך, שהיה בעבר בית ספר, ומתאים לאכלס תלמידים. על-פי הנחיות חוזר מנכ"ל משרד החינוך, לא יתקיימו לימודים בגן ילדים שבמבנהו לא קיים מקלט.
עיריית פתח תקוה 
40. 
איתור מבנים חלופיים עבור גני ילדים חסרי מיקלוט, יקבע בהחל מצב חירום.
41. 
בשנת תשס"ד יוכשרו המקלטים על פי התקן.
מועצה מקומית כפר יונה 

41. 
בכל המקלטים הוסרו השטיחים הדליקים.
עיריית קרית אונו

42.
הורדת אריחי קרמיקה מקירות המקלטים, תתבצע בשנת הלימודים תשס"ד.
עיריית בני ברק
47-43. במקלטים של 16 בתי ספר מבוצעות עתה עבודות בתחומים הבאים: איטום, סימון זוהר, שילוט, כלים סניטריים, חשמל וסולמות גישה.
עיריית כפר סבא 
43. 
חודשו הסימונים והשילוט במקומות הנדרשים. 
עיריית פתח תקוה 
43. 
בכל המקלטים קיים עתה שילוט בהתאם לנדרש. הסולמות, פתחי החירום, השירותים, ציוד לכיבוי אש וכו', סומנו בצבע, כנדרש.
עיריית קרית אונו

43. 
בכל הכיתות הותקנו שלטים זוהרים "יציאת חירום". בכיתות החסרות שלטים זוהרים, תושלם התקנתם בשנת הלימודים תשס"ד.
מועצה מקומית כפר יונה

43. 
כל המקלטים סומנו בצבע זוהר, כנדרש.
44. 
בכל המקלטים בבתי הספר יש עתה שירותים כימיים, כנדרש.
עיריית כפר סבא 
46. תערך בדיקה מחודשת במקלטים, ובכל מקום בו יתגלו ליקויי בטיחות, הם יתוקנו.
עיריית נתניה
46. 
בשנת הלימודים תשס"ג הושלם חלק מהציוד בכל המקלטים במוסדות החינוך:  מיכלי מים, אלונקות ושירותים כימיים, הוחלפו גומיות איטום והותקנו מערכות אוורור. הציוד החסר יושלם בקרוב.
עיריית פתח תקוה 
46. 
מחלקת התחזוקה של עיריית פתח תקוה כוללת בתכנית העבודה השנתית שלה, תחזוקת מקלטים בהתאם ל-"מיפרט אחזקה וטיפול שוטף" למקלט, של משרד החינוך ופיקוד בעורף.
מועצה מקומית כפר יונה 

48. 
תוקנו הסורגים שאינם ניתנים לפתיחה במקלטים.
עיריית כפר סבא 
49. 
במקלטי בתי  הספר וגני הילדים, הוחלפו ההאטמים של דלתות המקלטים.
עיריית בני ברק
50. 
במחסני העירייה מיכלי מים, לחלוקה לבתי הספר, בשעת חירום. בשנת 2003 חולק ציוד למוסדות חינוך, ובכלל זה גם כ-500 מיכלי מים. רוב המיכלים מוחזקים במחסני העירייה.
עיריית כפר סבא 
50. 
מיכלים קיימים טופלו. נרכשו מיכלי אגירה חדשים לכל גני הילדים שלא היו בהם מיכלי מים.
עיריית פתח תקוה 
50. 
כל המקלטים צוידו במיכלי אגירה למי שתייה, בהתאם לנדרש בתקנות.
מועצה מקומית כפר יונה 

50. 
כיום ישנם בכל המקלטים, מיכלי מים תקניים.
עיריית כפר סבא 
51. 
מיכלי אגירה למים קובעו לקירות.
עיריית פתח תקוה 
51. 
בשנת תשס"ד, תשלים  מחלקת התחזוקה של העירייה, את קיבוע מיכלי מי השתייה, כנדרש בתקנות.
עיריית כפר סבא 
52. 
עיריית כפר-סבא רכשה את כל הציוד לשעת חירום, על-פי הנחיות פיקוד העורף. ציוד זה מאוחסן בארונות ברזל חדשים. הציוד נספר והוחתם, והינו באחריות עוזר הביטחון של בית הספר. הציוד נבדק מדי שלושה חודשים, בביקורת שנערכת על ידי הקב"טים. ציוד חילוץ נרכש והועבר לבתי הספר. נרכש והושלם ציוד כיבוי אש, בהתאם לדרישות קצין כבאות.

עיריית נתניה
52. 
בכל הגנים בנתניה, הושלמה במהלך שנת תשס"ג, התקנת מטפי כיבוי ותיקי עזרה ראשונה. 
מועצה מקומית כפר יונה 

52. 
הושלמה התקנת הציוד התקני במקלטים.
מועצה אזורית דרום השרון

52. 
כל ציוד החירום במקלטים, נרכש.
עיריית פתח תקוה 
53. 
כל בתי הספר צוידו באלונקות, בהתאם לנדרש בתקנות.
עיריית בני ברק
54. 
נרכשו מטפה אבקה וארון פיברגלס למקלט אחד. 
עיריית כפר סבא 
54. 
נרכשו 24 ארגזים וזרנוקים, שהורכבו במוסדות החינוך במהלך שיפוצי הקיץ בשנת 2003.  
עיריית פתח תקוה 
54. 
בשנת תשס"ד תשלים מחלקת התחזוקה של העירייה,  את ההצטיידות בעמדות כיבוי אש, והצבתן במקלטים, כנדרש בתקנות.
55. 
תכנית העבודה של עיריית פתח תקוה, כוללת הצטיידות בציוד החילוץ הנדרש למקלטים, והצבתו בהתאם לתקנות.
56. 
עיריית פתח-תקווה תרכוש ציוד לשעת חירום לגני הילדים: 260 מיכלי מים לשתייה של 20 ליטר כל אחד, ו-260 תיקי עזרה ראשונה. הציוד יישמר במחסני החירום של העירייה.
עיריית כפר סבא 
57. 
בכפר סבא אין אפשרות לקבוע לוח זמנים או תוכנית לפינוי של מקלטים בהם קיימים חדרי מחשב, מאחר ופירוק חדרי מחשב, במקלטים דו-תכליתיים, מצריך כוח אדם  מיומן.
עיריית פתח תקוה 
57. 
בכל תדרוך של האחראים לביטחון בבתי הספר, מודגש כי יש לפנות את המקלט הדו-תכליתי מהציוד שבו, תוך ארבע שעות מרגע קבלת ההודעה.
עיריית קרית אונו

57. 
הושלמו תוכניות הפינוי של המקלטים הדו תכליתיים; כיום לכל מקלט יש תוכנית פינוי בשעת חירום.

ההוראות רועננו.
עיריית כפר סבא 
58. 
תכניות לכניסת התלמידים למקלטים או למרחבים המוגנים, נרשמות בתיק הביטחון המוסדי בכל מוסד ומוסד. תכניות הכניסה מבוקרות, מתורגלות וניבדקות על ידי הקב"טים, בביקורות השגרתיות שנערכות במוסדות חינוך. 
עיריית נתניה
58. 
בתיק הביטחון המוסדי בכל בתי הספר בנתניה, קיימים תוכניות הפעלה לשעת חירום וסדר כניסה ויציאה למקלטים. לאור הביקורת, הנושא ייבדק שנית.
עיריית כפר סבא 
59. 
פורסמה הנחיה להנהלות בתי הספר, להכין כרטיסי זיהוי, שיהיו מוכנים לחלוקה בשעת חירום.

מועצה מקומית כפר יונה

59. 
הושלמה הכנת כרטיסי זיהוי עם פרטים אישיים של התלמידים, המורים והעובדים.
עיריית קרית אונו

60. 
נקבעו צוותי ביטחון בגני הילדים.
מועצה מקומית כפר יונה

60. 
נקבע שיבוץ הורים לשעת חירום בגני הילדים. השיבוץ נבדק גם על ידי הקב"ט.
עיריית בני ברק
61. 
תיק מל"ח של מנהל אגף החינוך בעירייה, כולל תוכנית לשבץ תלמידות סמינרים, כגננות בגני הילדים,  ורשימה של מורים פנסיונרים, כעתודה לשיבוץ בבתי ספר בשעת חירום.

בשנת 2003 נערך תרגיל התגוננות אזרחית במוסדות החינוך, בהשתתפות תלמידות סמינרים.
עיריית פתח תקוה 
61. 
שיבוץ תלמידים בכיתות י''א-י''ב, לתגבור כיתות נמוכות בבתי ספר יסודיים ובבתי ספר לחינוך מיוחד, תורגל בתקופת ההיערכות למלחמה בעיראק, בשנת 2003.
עיריית כפר סבא 
62. 
בכל מוסדות החינוך הוקם לפחות צוות חירום אחד. הקמת צוותי חירום נוספים לכל אחד ממבני בית הספר, תלויה  בכוח האדם הדרוש למילוי הנחיה זו.  
עיריית נתניה
62. 
בכל מוסדות החינוך בנתניה קיימים צוותים שנקבעים בתחילת שנת הלימודים, ומתורגלים בהתאם לתפקידם. הצוותים הינם צוות לכיבוי אש, לעזרה ראשונה, סדרנים וסורקים. לכל צוות מונה מורה אחראי, או קב"ט. לאור הביקורת, הנושא ייבדק שנית.
עיריית פתח תקוה 
62. 
בכל בתי הספר הוקמו חוליות חירום. בכל בתי הספר מונה אחראי חוליה, לכל חוליה בנפרד.
עיריית בני ברק
63. 
מחודש יוני 2003 הותקנו במוסדות חינוך בבני ברק 60 קופסאות ניפוץ ופטישים, ו-40 שלטים "יציאת חירום".
עיריית כפר סבא 
63. 
עיריית כפר-סבא התקינה קופסאות ניפוץ בכל בתי הספר, עוד טרם הביקורת. קופסאות אלו תוקנו מספר רב של פעמים, בעקבות מעשי ונדליזם חוזרים ונשנים. 
מפתחות לסורגים, נמצאים בידי בעלי תפקידים במוסד החינוכי.
עיריית נתניה
63. 
תיבדק אפשרות להתקין קופסאות ניפוץ בכל מסדרון. 
עיריית פתח תקוה 
63. 
בכל בתי הספר בהם מותקנים סורגים קבועים על החלונות, הותקן פתח מילוט. כל פתחי המילוט נצבעו.

כל מורה צויד במפתח לפתיחת הסורג.
עיריית קרית אונו

63. 
בכל בתי הספר יש עתה פתחי מילוט. פתחי המילוט נצבעו בצבע זוהר. השלמת תיקון יתרת הליקויים, תתבצע בשנת הלימודים תשס"ד.
מועצה מקומית כפר יונה

63. 
כל הסורגים בפתחי המילוט מהכיתות, נפתחים עתה. ליד הסורגים הותקנו קופסאות ניפוץ. כל פתחי המילוט נצבעו בצבע זוהר.
אבטחת פעילות קהילתית בתחומי חברה, תרבות וספורט במרכז הארץ
דוחות על הביקורת בשלטון המקומי 2003

הגופים המבוקרים: משרד החינוך, התרבות והספורט;  עיריית בני ברק; עיריית חולון; עיריית כפר סבא; עיריית לוד; עיריית נתניה; עיריית פתח תקוה; עיריית קרית אונו; מועצה מקומית כפר יונה; מועצה אזורית דרום השרון; מועצה אזורית עמק חפר

א. ריכוז ממצאי הביקורת
1. 
בפברואר 2002 פרסם משרד החינוך נהלים בנושאי בטיחות במערכת החינוך - "מדריך לניהול הבטיחות במערכת החינוך", אשר בו נקבע: "הרשות המקומית או הבעלות תבטחנה את קיומם של תנאים בטיחותיים במיתקנים או בכיתות או בתשתיות אחרות שנעשה בהן שימוש לאחר שעות הלימודים". במדריך הבטיחות אוזכרו גם היבטים ביטחוניים לצד מניעת מיפגעים בטיחותיים. מאחר שהפעילויות הקהילתיות לסוגיהן מתקיימות במבני מוסדות חינוך או במבנים דומים ובמתכונת דומה, היה מקום שהרשויות המקומיות יעשו שימוש בהנחיות האמורות שנכללו בנוהל, בהתאמות ובשינויים הנדרשים, כדי לאבטח את הפעילויות הקהילתיות.

2. 
באוקטובר 2000 פנה קצין הביטחון והבטיחות של החברה למתנ"סים, במכתב אל מנהלי המתנ"סים הקשורים לחברה, בבקשה להיערך נוכח המצב הביטחוני. לדעת משרד מבקר המדינה, לא ניתנה הדעת לסוגיית אבטחת הפעילויות הקהילתיות, מאחר שלא היה גורם מרכזי שלו האחריות לפעילויות אלו. כתוצאה מכך, הפעילויות הקהילתיות התקיימו, לרוב, ללא אמצעי אבטחה כלשהם.

ב. מצב תיקון הליקויים

עיריית פתח תקוה 
1. בשנת תשס"ד, הוקצה קב"ט לנושא הפעילות הקהילתית.

מועצה מקומית כפר יונה

2. הקב"ט במועצה מקומית כפר יונה, פועל לפי עקרונות האבטחה של משרד החינוך: המתנ"ס המקומי מארגן אבטחה רק באירועים שיש בהם למעלה מ-100 משתתפים, כגון הצגות, אירועים המוניים וכו', תוך יידוע הקב"ט על קיום אירועים אלה.
סדרי קבלת עובדים בחברות ממשלתיות
העסקת קרובי משפחה

דו"ח על הביקורת באיגודים, יולי 2003

החלטת ממשלה בק/32 - 2 לאוקטובר 2003 

1. 
לרשום את הודעת מנהל רשות החברות הממשלתיות כדלקמן:

א. 
תיקון חוק החברות הממשלתיות: תיקון מספר 14 (תיקון סעיף 32).

1) 
ב-1.6.2003 אישרה הכנסת תיקון לסעיף 32 לחוק החברות הממשלתיות. על-פי התיקון על דירקטוריון חברה ממשלתית, לקבוע את אופן בחירת עובדי החברה ותנאי כשירותם, בכפוף לכללים שקבע שר האוצר, לפי הצעת רשות החברות הממשלתיות, ככל שנקבעו.

2) 
בעקבות דו"ח מבקר המדינה בעניין העסקת קרובי משפחה בחברת אל-על ובחברת החשמל, הנחה שר האוצר את מנהל רשות החברות הממשלתיות לקבוע "כללים מנחים", לחברות הממשלתיות, בעניין העסקת קרובי משפחה בחברות הממשלתיות.

3) 
רשות החברות תביא את החלטת ועדת השרים לידיעת החברות ותנחה את דירקטוריוני החברות לפעול, כך שבתקופת הביניים, עד לקביעת הכללים בענין, יתוקנו הליקויים עליהם הצביע מבקר המדינה.

4) 
מאז פרסום דו"ח מבקר המדינה מיולי 2003, שוקדת רשות החברות הממשלתיות על גיבוש ה"כללים המנחים" כאמור.

ב. 
"כללים מנחים"

1) 
מנהל רשות החברות הממשלתיות יציע לשר האוצר, עד 31.12.2003, "כללים מנחים" בדבר סדרי קבלת עובדים (להלן: "הכללים"), אשר יבטיחו ביטול התופעה של העדפת העסקה של קרובי משפחה בחברות ממשלתיות, בין היתר, איוש משרות בעובדים בעלי הכישורים המתאימים ביותר לתפקידים המוצעים.


מנהל רשות החברות הממשלתיות יעדכן את ההנחיות והנהלים לחברות הממשלתיות בהתאם.

2) 
מנהל רשות החברות הממשלתיות ידרוש מיו"ר הדירקטוריונים של החברות הממשלתיות, לקיים דיון בענין ה"כללים המנחים" כאמור, שיאושרו על-ידי שר האוצר, לקבל החלטות על דרך יישומם ולדווח לו על הביצוע בתוך שלושה חודשים מקבלתם.

3) 
על-פי סעיף 55 לחוק החברות הממשלתיות, כפי שתוקן ב-1.6.2003, תהא רשאית רשות החברות הממשלתית להסמיך גורמים לשם קבלת מידע מאת החברות הממשלתיות, בהתאם לכלליים שיקבע שר האוצר.


בכוונת מנהל הרשות להציע לשר האוצר כללים כאמור, ולאחר אישורם לפעול לשימוש בגורמי חוץ לשם ביצוע פיקוח ובקרה על יישום הנחיות, הוראות ותקנות בחברות הממשלתיות, לרבות אלו שיקבעו ב"כללים המנחים".

2. 
הערות מבקר המדינה בדו"ח מחודש יולי 2003, יובאו בחשבון במהלך הכנת ה"כללים המנחים" ויישומם בחברות הממשלתיות.

3. 
ועדת השרים רושמת לפניה את הודעות יושבי-ראש הדירקטוריונים של חברת החשמל לישראל בע"מ וחברת אל-על בע"מ על הפעולות והצעדים שנקטו לשינוי הנהלים הפנימיים בחברות שבראשן הם עומדים, ברוח הערות מבקר המדינה.

4. 
דיווח על הביצוע כמפורט לעיל, יועבר לאגף לביקורת המדינה במשרד ראש הממשלה. 

ביצוע ההחלטה
משרד האוצר - רשות החברות הממשלתיות
1ב. ברשות החברות הממשלתיות גובשה טיוטה של כללים מנחים, שימנעו תופעה של העסקת קרובי משפחה בחברות ממשלתיות. הטיוטה הועברה להתייחסותן של החברות הממשלתיות.

עד לקביעת הכללים המנחים, הנחתה רשות החברות הממשלתיות, את החברות הממשלתיות, לפעול לתיקון הליקויים עליהם הצביעה ביקורת המדינה, בנושא העסקת קרובי משפחה. 

משרד האוצר
תקינה חשבונאית ממשלתית

דו"ח 53ב

הגופים המבוקרים: משרד האוצר - אגף החשב הכללי; משרד ראש הממשלה - רשות החברות הממשלתיות

א. ריכוז ממצאי הביקורת

2.
הוועדה, שמינה החשכ"ל בשנת 2001 להכנת כללי חשבונאות ממשלתית, טרם הכינה תכנית עבודה מגובשת לטווח ארוך, טרם קבעה לוחות זמנים להטמעת הרפורמה במשרדי הממשלה וטרם קבעה אם יחידות עצמאיות ומפעלים ממשלתיים יפרסמו דין וחשבון כספי נפרד. 

ב. מצב תיקון הליקויים

משרד האוצר
2.
במסגרת הוועדה להכנת כללי חשבונאות ממשלתית, התקימו דיונים עם הדשות לנירות ערך, המוסד לתקינה חשבונאית, יו"ר מועצת רואי חשבון שבמשרד המשפטים, ומבקר המדינה.


דעתם של מרבית חברי הוועדה היא, כי יש לקבוע את התקינה החשבונאית הממשלתית, באמצעות ועדה לתקינה חשבונאית ממשלתית, שתוקם על ידי המוסד לתקינה חשבונאית, ותיכלל במסגרת המוסד לראיית חשבון, הנמצא בהקמה.

המשרד לאיכות הסביבה
איכות האוויר
דו"ח 43

הגוף המבוקר: המשרד לאיכות הסביבה

א. ריכוז ממצאי הביקורת

8. על אף שהנתונים שבידי המשרד לאיכות הסביבה, מצביעים על כך שפליטת מזהמים מכלי רכב, מהווה גורם זיהום עיקרי לפליטת פחמן חד חמצני, פחמימנים ותחמוצות חנקן, היקף הבדיקות של כלי רכב, בתיאום עם משרד התחבורה ועם משטרת ישראל, הינו מצומצם ביותר.

ב. מצב תיקון הליקויים

המשרד לאיכות הסביבה
8. להלן תמצית דוח פעילות המשרד לאיכות הסביבה, בתחום הפחתת זיהום אויר מתחבורה:

מדי שנה נמדדות בישראל מאות חריגות מתקני איכות האוויר, ובמיוחד בערים הגדולות. ניתוח ממצאי הניטור מצביע על התחבורה כגורם עיקרי בגרימת זיהום האוויר במרבית הערים. ממצאי סקר סיכונים שנערך 
בתל אביב ובאשדוד על ידי המשרד לאיכות הסביבה, בשיתוף הסוכנות האמריקאית לאיכות הסביבה (EPA) .
ועמותת אדם טבע ודין, העלה כי רמות הזיהום באזורים אלו מהוות גורם סיכון משמעותי לבריאות הציבור ולתוחלת החיים.
המשרד לאיכות הסביבה פועל להפחתה ומניעה של זיהום האוויר בכלל ומכלי רכב בפרט:  
בשנת 2002 הושלמה הקמתו של מערך ניטור האוויר הארצי למדידת זיהום האוויר, שמאפיין בצורה מקיפה וכוללת את מצב איכות האוויר בארץ. מערך זה מרכז את נתוני עשרים ושלוש תחנות הניטור של המשרד, הממוקמות ברחבי הארץ. עלות הקמה של תחנת ניטור: בין 600,000 ל-900,000 ש"ח.
אל מרכז זה חוברו רשתות תחנות ניטור נוספות, כדוגמת רשת הניטור של חברת החשמל ושל איגודי הערים לאיכות הסביבה. מרכז זה מתוכנן להיות ארכיון לאומי של נתוני ניטור אוויר מכל התחנות בארץ, וגם מקור לנתונים לצורך תכנון סביבתי, מחקר ואכיפה. 
בשנת 2001 ניתנו צווים אישיים לשבע חברות תחבורה ציבוריות, ביניהן אגד ודן, ובהם הוראות לנקיטת צעדים שיפחיתו את זיהום האוויר. התוצאה היא הפחתה של עשרות אחוזים בפליטת עשן אוטובוסים עירוניים.
בשנת 2001 פעל המשרד לחוקק תקנות למניעת מפגעים (זיהום אוויר מכלי רכב), התשס"א-2001, וצו סדר הדין הפלילי (עבירות קנס - זיהום אוויר מכלי רכב בדרך), התשס"א-2001. אלו הקנו לעובדי המשרד סמכויות אכיפה ומתן דוחות ברירות קנס, על עבירות של פליטות מרכב מעל המותר, גם בבדיקה ויזואלית.
להלן נתוני האכיפה של כלי הרכב שנבדקו בבדיקה בצד הדרך על ידי הניידת של המשרד לאיכות הסביבה בשנים 1999-2001:
	שנה
	מספר כלי רכב שנבדקו
	מספר כלי רכב שנמצאו חורגים מהמותר
	מספר כלי רכב שרשיונם נשלל
	מספר כלי רכב שנקנסו
	אחוז כלי הרכב
שנבדקו מכלל
צי הרכב הישראלי
	אחוז כלי הרכב שנמצאו בלתי תקינים מכלל כלי הרכב שנבדקו

	1999
	1,610
	397
	2
	-
	0.093
	24.7

	2000
	1,759
	374
	-
	301
	0.098
	21.3

	2001
	2.331
	490
	372
	113
	0.125
	21.0

	2002
	3.309
	681
	681
	227
	0.171
	20.6


בנוסף מימן המשרד כמחצית עלות ניידת לבדיקת זיהום אוויר מכלי רכב, עם הרשויות המקומיות בגוש דן. את הניידת מפעילה עמותת מלר"ז. בשנת 2003 נבדקו 5,500 כלי רכב על ידי ניידת זו, מתוכם 60% הם רכבי דיזל.

המשרד הביא לשיפור איכות הדלק ולהורדת אחוז הגופרית בסולר לתחבורה:
א)
סולר - מ-1.1.2004 כל הסולר לתחבורה מכיל 50 חל"מ גופרית, במקום  350 חל"מ גופרית. הפחתות גופרית קודמות היו מ-2000 חל"מ ל-500.
ב) 

בנזין נטול עופרת - הוצאת העופרת מהבנזין מינואר 2004.
ג) 

גפ"מ - הסרת כל החסמים לנסיעה בכלי רכב מונעי גפ"מ,  והקמת תחנות תדלוק.
ד)

בחודש ינואר 2000 נכנס לתוקפו תיקון לצו הפעלת רכב (מנועים ודלק) (הפעלת רכב מנועי בבנזין), התשכ"א-1961 על ידי משרד התשתיות הלאומיות, המגביל את כמות הבנזן (חומר מסרטן) בדלק ל- 1%. עד סוף שנת 1999 הייתה כמות הבנזן המרבית בבנזין 5%. ההגבלה נקבעה גם בדרישות התקן הישראלי לבנזין. צעד זה הביא לצמצום משמעותי של כמות הבנזן הנפלטת עם אדי הדלק במהלך שינוע הבנזין ושיווקו. 

המשרד הביא לחיוב מישוב אדים מחודש ספטמבר 2003.
המשרד הכין תוכנית לאישור הממשלה לצמצום זיהום האוויר מרכב, בהצעה מפורטות כמויות הזיהום הנפלטות מכלי רכב, לפי סוג המזהם, משנת 1990 ועד 2005, במצבים שונים; מפורטות כמויות הזיהום אותן ניתן להפחית עד שנת 2005 בנקיטת פעולות שונות. בעקבות התוכנית החליטה ממשלת ישראל למנות ועדת מנכ"לים, שתמליץ בפני הממשלה על פעולות לצמצום פליטת הזיהום מכלי הרכב. הוועדה נפגשה שלוש פעמים בפורום מלא, והקימה שני צוותי עבודה, לנושאים הטכנולוגים ולנושאים הכלכליים והתכנוניים. 
להלן עיקרי ההמלצות: החמרת הבדיקה במבחן הרישוי השנתי (שינוי ערכי הפליטה, שיטת הבדיקה, בדיקת אופנועים); אישור תוכנית לעידוד גריטת כלי רכב ישנים; הרחבת מערך הבדיקות בצד הדרך; סגירת אזורים מאוכלסים ומזוהמים בפני כלי רכב מזהמים; הכנסת גז טבעי וגפ"מ לשימוש בכלי רכב; קידום תחבורה ציבורית נקיה.
להלן ההצעה:
א. שיפור הדלק לתחבורה

משרד התשתיות הלאומיות, יקבע ויפרסם צו, ובו לוחות זמנים לשיפור הדלק לתחבורה. הצו יתבסס על לוחות הזמנים שנקבעו באירופה. בצו יקבע חיוב של בנזין המכיל עד 50 חל"מ גופרית, החל ממאי 2004, על מנת לאפשר הכנסת טכנולוגיות יורו 4 כבר משנת הדגם 2005, וחיוב כי ב-5% מתחנות הדלק ימכרו  סולר 10 ובנזין 10 בפריסה ארצית, עד סוף שנת 2004. 
באחריות ביצוע: משרד התשתיות הלאומיות. מועד ביצוע: 1/5/2004.
ב. 
עידוד גריטת כלי רכב מיושנים

משרדי התחבורה ואיכות הסביבה, בתיאום עם משרד האוצר, יפעלו לקידום התכנית לגריטת כלי רכב מיושנים. מועד ביצוע: 1/4/2004.
ג. 
עדכון הבדיקות במבחן הרישוי השנתי
1) 
המשרד לאיכות הסביבה יפעל לשינוי התקנות למניעת מפגעים (זיהום אוויר מכלי רכב), התשכ"ג-1963, ויטמיע בהן את השינויים בשיטת ובערכי הבדיקה, בהתאם להמלצות המעבדה למנועי שריפה פנימית שבטכניון. מועד לביצוע: 1/6/2004.
2)
משרד התחבורה יקבע עד מאי 2004 לוח זמנים לביצוע, וינחה את מכוני הרישוי בשינויים כאמור, ויפעל להטמעתם, בהתאם לשינויי החקיקה כאמור.
3)
משרד התחבורה יביא לאישור ועדת הכלכלה של הכנסת, תקן אחיד לבדיקתCO, וערך למבדה (λ) בסל"ד גבוה, כלהלן: אחוז CO - 0.3%, וערך למבדה 1± 0.03%. מועד לביצוע: 30/12/2003 .
4)
המשרד לאיכות הסביבה, יגיש לממשלה נייר הסבר לחשיבות התאמת ערך הפליטה המירבי לכל דגם, בהתאם להצהרת היצרן, כנדרש בדירקטיבה אירופית 96/96/EC. מועד לביצוע: 1/6/2004. 
5) 
משרדי איכות הסביבה והתחבורה יציגו לממשלה המלצות לקביעת תקנות מחייבות לבדיקת פליטת פחמימנים מרכבי בנזין בהתאם להמלצות המעבדה למנועי שריפה פנימית בטכניון. מועד לביצוע: 30/6/2004.

6) 
משרד התחבורה,בשיתוף עם המשרד לאיכות הסביבה, יממנו מחקר שיקבע את הדרישות במבחן הרישוי השנתי מאופנועים, ויפעלו לביצוע מסקנותיו. מועד לביצוע: 1/1/2005.
7) 
המשרד לאיכות הסביבה יעגן בתקנות/בהתרי עבודה, שימוש בציוד מכני הנדסי, שגילו מתחת 7 שנים לכל היותר, בתחום עירוני. מועד לביצוע: 1/1/2005.
8)
המשרד לאיכות הסביבה יממן מחקר, שיקבע את דרישות פליטת העשן מציוד מכני הנדסי, במבחן הרישוי השנתי, ויפעל לביצוע מסקנותיו. מועד לביצוע: 1/1/2005.

9) 
משרד התחבורה יבחן כיצד להגדיל את גודל המדגם עם מכוני הרישוי, ויפרט מהו גודל המדגם הנדרש. מועד לביצוע: עד 15 בינואר 2004.

ד. הגבלת תנועת כלי רכב מזהמים, ותמרוץ התקנת אמצעי הפחתה
יוקם צוות, הכולל: נציגי המשרד לאיכות הסביבה ומשרד התחבורה, יחד עם רשות מקומית נבחרת, לגיבוש וביצוע בדיקה במסגרת "פיילוט", שבו תוגבל כניסת רכב עם רמה של פליטת מזהמים למתחם עירוני, שבו שכיחות גבוהה של חריגות מהתקנים, במטרה לעמוד על המשמעויות הכרוכות בכך. בתחומים אלו תותר נסיעת רכב שרמת הפליטה ממנו נמוכה. מועד ביצוע: 1/9/2004.
ה. 
עידוד השימוש ברכב מעוט זיהום

1) 
מינהל הכנסות המדינה יגבש הצעה לאמצעים כלכליים, המיועדת לעודד רכישה של כלי רכב מעוטי זיהום. מועד ביצוע: 1/6/2004.

2) 
משרד האוצר יציג לממשלה תכנית לתמרוץ עובדי המגזר הציבורי להעדפת תחבורה ציבורית, ושימוש בכלי רכב מעוטי זיהום. מינהל הרכב הממשלתי יגיש לממשלה תכנית הצטיידות בכלי רכב מעוטי זיהום. מועד ביצוע: 1/6/2004.
3) 
הממשלה תעודד את השימוש בתחבורה ציבורית, על ידי מתן עדיפות בשימוש בזכויות דרך וקדימות בפיתוח תשתית, המעדיפה שימוש בתחבורה ציבורית נקיה. משרד התחבורה יגיש לאישור הממשלה תכנית לביצוע, עד מאי 2004.

4) 
אוטובוסים מסיווג M3 שייובאו ארצה, יעמדו בדרישות המחמירות יותר, לפי דרישות החובה הישראליות לדגם חדש ולא ממשיך. אחריות ביצוע: משרד התחבורה.

ו. 
הגברת הפיקוח והאכיפה

1) 
המשרד לאיכות הסביבה, יציג לאישור הממשלה תכנית להגברת האכיפה, שבה תוגדל כמות כלי הרכב שרמת הזיהום מהם נבדקת בדרך, ל-5% מצי הרכב לפחות, בתוך שלוש שנים. מועד לביצוע: 1/9/2004.

2) 
משרדי התחבורה, איכות הסביבה והתשתיות הלאומיות, בשיתוף השלטון המקומי, יכריזו על חודש יוני בכל שנה, כחודש אכיפה מרוכז משותף, לצמצום זיהום האוויר מתחבורה: איכות דלק, פליטת עשן וגזים, ועומס יתר. עד סוף מארס 2004 יתואם ביצוע האכיפה.
3) 
המשרד לאיכות הסביבה, יקדם מתן בסיס חוקי לנושאים הבאים:
א) 
שלילת רישיון רכב מזהם עד לתיקון הליקויים. 
ב) 
עיכוב רכב בצד הדרך על ידי מפקחי המשטרה הירוקה.
ג) 
סמכות כניסה לרכב, על מנת להאיץ את מנועו לצורך ביצוע הבדיקה.
ד) 
הסמכת מפקחים שאינם עובדי המשרד לאיכות הסביבה, לאכיפת זיהום מכלי רכב. מועד לביצוע: 30/11/2004.

ז. המשך פעילות ועדת המנכ"לים לקביעת פעולות לצמצום זיהום האוויר מתחבורה

הממשלה מחליטה על המשך פעילותה של ועדת המנכ"לים, על מנת להמשיך בפעילות לצמצום זיהום האוויר מתחבורה. הממשלה מטילה על השרה לאיכות הסביבה, לרכז את פעילות הוועדה, ולדווח אחת לשישה חודשים, לממשלה ולוועדת השרים לאיכות הסביבה, על פעילותה.

משרד הביטחון
מערך הצפירה

החלטת ממשלה תמ/14 - 4.10.1999

א. 
פיקוד העורף, בשיתוף עם משרד האוצר ומשרד הפנים, יגבשו, בתוך שישה חודשים, תוכנית רב-שנתית, הכוללת מקורות תקציביים, להשלמה ולחידוש מערך הצפירה באזורים כפריים, באזורים חדשים שאוכלסו ובאזורי תעשייה.

ב. 
דיווח על הביצוע יועבר לאגף לביקורת המדינה במשרד ראש הממשלה בתוך שישה חודשים.

ביצוע ההחלטה
משרד הביטחון
א. בשנים 1999-2003 הותקנו ברחבי המדינה כ-500 צופרים חדשים. כ-180 מתוכם חוברו למערכת הפעלה מרכזית, בעלות כוללת של כ-40 מיליון ש"ח.
התקנת הצופרים בוצעה על פי תוכנית אשר התייחסה לאיומים, ולכן הותקנו צופרים בעיקר במגזר העירוני, ביישובי קו העימות בצפון, ביישובי יהודה ושומרון וביישובי מרחב התפר.

במסגרת דיוני תקציב פיקוד העורף אזרחי עם משרד האוצר, הועלתה דרישה לתקצב תכנית רב שנתית להחלפת הצופרים, בהתאם לתוכנית שנבנתה על ידי פקע"ר; התקציב לתוכנית רב-שנתית, לא אושר.

במסגרת תקציב פקע"ר אזרחי, נכללות משימות של החלפת צופרים בהתאם לצרכים וסדרי עדיפויות, ובהתאם לתקציב.

בהתאם לתקנות ההתגוננות האזרחית (ציוד מפעלים ומוסדות ואימון עובדיהם), התשל"ג-1973, חלה חובה על בעל מפעל מוסדר להתקין מערכת צפירה במפעל, אם קיבל הוראה לעשות כן ממפקד מחוז הג"א.

תקנה זו אינה ישימה באיזורי תעשייה מרובי מפעלים, שכן פיקוד העורף מעדיף שהצופרים ישרתו איזורים גדולים, ולא לכל מפעל. במצב המשפטי הקיים, אין לפיקוד העורף סמכות לחייב בעלי מפעלים, "להתאגד", ולהקים יחד צופר אזורי.

פיקוד העורף פועל לשנות את התקנה, ולחייב את הרשות המקומית לגבות את עלות הצופר ומערכת ההפעלה המרכזית, ולהעבירו לפיקוד העורף לביצוע רכש והתקנה; משרד הפנים מתנגד לשינוי.

במגזר הכפרי מותקנים צופרים מדגמים ישנים, אשר אינם מכסים את כלל המגזר, ואינם מחוברים למערכת מרכזית. הפער התקציבי המוערך לכיסוי המגזר הכפרי הינו כ-100 מליון ש"ח.

איזורי תעשייה ברובם אינם מכוסים. הפער התקציבי המוערך לכיסוי איזורי תעשייה, הינו כ-25 מיליון ש"ח.

המגזר העירוני מכוסה ב-100% במערכת מרכזית.

היבטים בהתקשרויות משרד הביטחון עם קבלנים 

ובפיקוח על עבודות בינוי

החלטת ממשלה בק/24 - 31 לאוגוסט 2003

א. 
המנהל הכללי של משרד הביטחון ידווח בתוך 4 חודשים על פעולות משרדו בתחומים הבאים:
1. 
סדרי זימון קבלנים להשתתפות במכרזים, תוך שימת דגש על מתן הזדמנות שווה לכל.
2. 
סדרי "הפיקוח - העליון" על עבודות בינוי.
3. 
בקרת האיכות של המשרד על עבודות המבוצעות על ידי קבלנים.
4. 
סדרי הבקרה, התיעוד והנהלים על תשלומים לקבלנים.
5. 
תקני המפקחים בהתאמה לצרכי הפיקוח.
6. 
ההתאמה לצרכים של ההוראות והנהלים הקיימים ושקיפותם לציבור.
ב. 
הערות מבקר המדינה בדוח מספר 54א יילקחו בחשבון במהלך ביצוע ההחלטה.
ג. 
דיווח יימסר לאגף לביקורת המדינה במשרד ראש הממשלה.
ביצוע ההחלטה

משרד הביטחון

א.1.
בהתאם למדיניות שנקבעה במשרד הביטחון, ניתנת ההזדמנות לקבלנים בכל הארץ, להשתתף בכל מכרז הרלוונטי למקצוע ולסיווג הכספי בו הם מסווגים.

א.2.
הוקם צוות שיפור, משותף לאגף הבינוי במשרד הביטחון ולמרכז הבינוי בצה"ל, סוכם לפרסום הוראת בינוי חדשה. ההוראה תעוגן בהוראות המשרד ובהוראות אגף הבינוי. הפעילות בנושא סדרי הפיקוח העליון תסתיים במהלך חודש פברואר 2004.

א.3.
נהלי אגף הבינוי מחיבים את מחוזות אגף הבינוי להגיש הערכת איכות על עבודת הקבלן, בתום עבודות הבינוי. ראש אגף הבינוי הורה למנהלי המחוזות, לרענן הנהלים.


צוות השיפור, מגבש טופס מעודכן להערכת איכות עבודת הקבלנים, אשר יהיה מקובל גם על הגופים הדורשים. בטופס יעשו שינויים בשקלול המדדים, אשר יבטאו את הערכת הפיקוח והערכת הגוף הדורש, על איכות עבודת הקבלן.


ציון "עובר" לקבלן, הועלה ל-60.


ביחידת תחשיבים והתקשרויות באגף הבינוי מתבצע מעקב אחר דו"חות הערכה.


עד חודש פברואר 2004 אמור להיות מופץ הנוהל המתוקן.

א.4.
הוועדה לחשבונות סופיים קובעת תמיד את סוג הבדיקה ומטביעה חותמת על גבי החשבון. סוג הבדיקה מופיעה בחותמת.


ראש אגף הבינוי הורה להקפיד על רישום החשבונות לצורך הגברת הפיקוח הבקרה והמעקב אחר הטיפול בהם במחוזות.


במערכת הממוחשבת נבנה דו"ח מעקב למחוזות אגף הבינוי, הכולל רישום מועד קבלה, מועד יציאה מהמחוז לגורמים הרלוונטיים, הערות, ומתן התייחסות לכל שלב, בבדיקת החשבונות.


הבקרה על יישום הנחיות ראש אגף הבינוי נעשית באופן שוטף על ידי הביקורת הפנימית.

א.5.
צרכי הפיקוח גדולים יותר מתקני הפיקוח של האגף. האגף מעסיק כ-40 מפקחי חוץ המהווים כמחצית מכלל המפקחים באגף.

א.6.
ההוראות והנהלים מתעדכנים בהתאם לצורך באופן שוטף.
ערכות מגן לאוכלוסיה האזרחית

החלטת ממשלה בק/27 - 1.9.2003

א.
לרשום את הודעת משרד הביטחון, כי מנכ"ל המשרד הקים ועדה בראשות מפקד פיקוד העורף לשעבר (אלוף מיל. זאב ליבנה) ובהשתתפות אנשי מקצוע, בענין תפישת המיגון האישי כנגד איומים כימיים וביולוגיים, בעקבות תוצאות המלחמה בעיראק. הוועדה תסיים עבודתה בחודש נובמבר 2003.

ב. 
מנכ"ל משרד הביטחון יקיים, על בסיס המלצות הוועדה כאמור, עבודת מטה שמטרתה הגדרה מחדש של תפישת המיגון האישי מפני חומרי לחימה כימיים (חל"כ) וחומרי לחימה ביולוגיים (חלב"ג).

עבודת המטה תתייחס, בין היתר, לתוכנית הרב-שנתית להצטיידות, להיבטי התיקצוב, ולצורך בשינויים בחוק ההתגוננות האזרחית, התשי"א-1951, והתקנות מכוחו.
ג. 
הערות מבקר המדינה יילקחו בחשבון במהלך עבודת המטה.
ד. 
דיווח יימסר לאגף לביקורת המדינה במשרד ראש הממשלה עד 1.1.2004.

ביצוע ההחלטה

משרד הביטחון

א. 
הוועדה לבחינת סל המיגון האזרחי, בראשות אלוף (מיל) זאב ליבנה, סיימה עבודתה ב-30 באוקטובר 2003, והגישה המלצותיה למנכ"ל משרד הביטחון ולסגן הרמטכ"ל.


המלצות הוועדה העיקריות הן:

1. 
איסוף הערכות לאיחסון מרכזי.

2. 
ריענון שוטף של 70% מכלל המשק, והשאר יושלם בשעת חירום.

3. 
נדרש תקציב רב שנתי, בסכום של כ-180 מיליון ש"ח.

ב. 
1. 
נערכת עבודת מטה לבחינת משמעויות המלצות הוועדה, והשלכותיה על תכנית העבודה, בראייה רב שנתית, וכן על תכנית העבודה לשנת 2004.

2.  
התקציב כפי שהוגדר על ידי משרד האוצר, הינו כמחצית מהדרישה של משרד הביטחון. משרד האוצר מתנגד לתקצב תכנית רב שנתית, לסגירה הדרגתית של הפערים.

3.  
במסגרת התקציבית כפי שהוגדרה על ידי משרד האוצר, יהיה קשה לממש את מסקנות וועדת 

         ליבנה והמלצותיה, בהמשך הטיפול במענה הרפואי ובהיערכות למתארי טירור בלתי קונבנציונלי.

    
4.  
המלצות ועדת ליבנה והתקציב המוצע, יוצגו למנכ"ל המשרד ולשר הביטחון.

מרחב התפר

החלטת ממשלה בק/30 - 1.9.2003

א. 
תוכניות הקמה של מעברים במרחב התפר
1. 
יוקמו שני צוותים בינמשרדיים:
א. 
צוות לגיבוש תוכנית להקמת מסופים להעברת סחורות במרחב התפר.

הרכב הצוות: נציג משרד התחבורה - מרכז, ובהשתתפות נציגי משרד הביטחון, המועצה לביטחון לאומי, משרד האוצר, שב"כ, המשרד לביטחון הפנים ומשטרת ישראל.
ב. 
צוות לגיבוש תוכנית להקמת נקודות ביקורת למעברים במרחב התפר.

הרכב הצוות: נציג משרד הביטחון - מרכז ובהשתתפות נציגי המועצה לביטחון לאומי, משרד התחבורה, משרד האוצר, שב"כ, המשרד לביטחון הפנים ומשטרת ישראל.

הצוותים יגבשו תוכניות שיכללו בין היתר: הגורמים המפעילים, תקציבים שיעמדו לרשות הפרויקט, סדרי עדיפויות, לוחות זמנים לביצוע ושינויי חקיקה נדרשים.
2. 
הקמת שערים חקלאיים ותיפעולם תבוצע על ידי צה"ל במסגרת תחומי אחריותו במרחב התפר.
ב. 
ועדת השרים רושמת לפניה את הודעות משרד הביטחון ומשטרת ישראל, כי הוכנה תוכנית לתיאום ושיתוף פעולה ביניהם. התוכנית אושרה על ידי המפקח הכללי של המשטרה.

התוכנית תגובש ותופעל בעבודת מטה משותפת של אגפי התכנון של צה"ל, משטרת ישראל והשב"כ.

עבודת המטה כאמור תושלם עד 1.12.2003.


התוכנית תונח על שולחנו של ראש הממשלה לשם קידום הטיפול בנושא.

דיווח יימסר לוועדת השרים.

ג. 
הטיפול בשוהים בלתי חוקיים (שב"חים)

בהמשך להחלטה מספר 2610(תמ/59) מיום 24.10.2002, סעיף ב', המשרד לביטחון הפנים - מרכז - יחד עם משטרת ישראל, שירות בתי הסוהר ושב"כ, ישלים את תוכניותיו לטיפול בשב"חים, הכוללות בין היתר: אמצעים שיוקצו לאכיפה, חקירה, שפיטה וכליאה.

עיקר הפעילות תמוקד כנגד המלינים, המעסיקים והמסיעים את השב"חים.

התוכניות יושלמו עד 1.1.2004.

ד. 
הערות מבקר המדינה יילקחו בחשבון במהלך ביצוע ההחלטה.
ה. 
דיווח יימסר לאגף לביקורת המדינה במשרד ראש הממשלה.
ביצוע ההחלטה

משרד התחבורה 
א.1.א. 
באוקטובר 2003 מונה צוות בינמשרדי, בראשות מנכ"ל משרד התחבורה לגיבוש, תוכנית להקמת מסופים להעברת סחורות במרחב התפר.


הצוות דן בתכנון והקמת מעבר שער אפרים.


סוכם כי יישום קידום ותכנון מעבר שער אפרים, יתבצע בשני שלבים: שלב א' - הפעלת המעבר במתכונת מלאה, אך ללא ציוד טכנולוגי; שלב ב' - הכנסת ציוד טכנולוגי.


על פי אומדן רשות שדות תעופה, עלותם הכוללת של חמשת המוספים, הינה 750 מיליון שקל. משרד האוצר יזום דיון בממשלה למימון הקמת והפעלת מסופים אלה, כולל מכשור טכנולוגי.


בסיכום הדיון הנחה מנכ"ל משרד התחבורה כי יש לפעול לקידום שער אפרים, כאשר משרד הביטחון יבצע, ורשות שדות התעופה תנחה מקצועית.

משרד הביטחון

1. 
ב. 
סגן הרמטכ"ל עומד בראש הצוות לגיבוש התכנית להקמת נקודות הביקורת במרחב התפר. 

       
 
התוכנית גובשה והוחל במימושה. מימוש מלוא התוכנית מותנה במקורות התקציביים שיועמדו לפרויקט.

2. 
הוקמו 25 שערים חקלאיים, המופעלים על ידי צה"ל.  סוכמו נהלי העבודה בין הגופים.


קובץ פקודות קבע, ברמת הפיקוד והאוגדה, נמצא בהכנה . לו"ז לסיום במהלך הרבעון השני של שנת 2004.

2. 
ב. 
עבודת המטה לתיאום ולשיתוף פעולה בין צה"ל לבין משטרת ישראל "בעוטף ירושלים", הסתיימה. העברת האחריות נעשית בימים אלה ותושלם עד סוף הרבעון הראשון 2004.

ניהול הקפאות בתקציב הביטחון

הגופים המבוקרים: משרד הביטחון; צבא ההגנה לישראל

א. 
ריכוז ממצאי הביקורת
14.
משרד מבקר המדינה ממליץ לבחון את הצורך בביצוע עבודת מטה משותפת בין את"ק לבין אג"ת לתיאום תפיסת התכנון ביניהם. ראוי כי עיגון נושא ההקפאות בהוראות המשרד, יכלול את הגדרת הנושאים שלשמם רשאי את"ק לבצע הקפאות, פירוט תכליתן, הסדרת הגורמים המעורבים בתהליך, הגדרת אמות המידה לקביעת היקף ההקפאות ולשיוכן לתכנית העבודה, הסדרת אופן ניהולן במהלך השנה, ותחקור הביצוע לשם הפקת לקחים לעתיד. 

ב. 
מצב תיקון הליקויים

משרד הביטחון

14. 
עבודת המטה בצה"ל, שנערכה על ידי אג"ת, הדנה בהקפאות להן יש השפעה על תכניות, במטרה להגדיר תהליך שיבטיח מימשק ותיאום מיטבי בין הגופים, הסתיימה, ופורסמה על ידי אג"ת/תכנון ב-20 בנובמבר 2003.

התחשבנות כספית בגין שירותי הטסה וחילוץ של חיל האוויר

הגופים המבוקרים: משרד הביטחון; צבא ההגנה לישראל; משרד החינוך, התרבות והספורט

א. ריכוז ממצאי הביקורת

1.
בשנים 2000 ו-2001 סיפק ח"א שירותי הטסה ללשכת הנשיא, משרד רה"מ ומשרדי ממשלה בלי שהמשרד קיבל התחייבויות חשב טרם ביצועם, זאת בניגוד לכתוב בהוראות אכ"ס ובמסמך. בהיעדר התחייבות חשב, התקשה המשרד לגבות ממשרדים אלה את התשלום בגין שירותי ההטסה, ובמקרים מסוימים אף לא הצליח לגבות את התשלום כלל. 

4.
בשנים 1999 - 2001 גבה המשרד כשליש מהסכומים שדרש בגין טיסות החילוץ שביצע ח"א, לאחר ניכוי הסכומים שהוועדה לנושא זה במשרד הביטחון ויתרה עליהם. נוכח קשיי הגבייה מגופים פרטיים ומאזרחים ומטעמי שוויון, יש לשקול קביעה של תעריף אחיד לכל החילוצים האוויריים, שיהיה נמוך מהעלות לצרכנים אך יבטיח את כיסוי מלוא ההוצאות.  

5.
עד מועד סיום הביקורת לא הגיע לפתרון נושא שיפוי חיל האוויר עבור חילוץ תלמידים במסוקים. 

ב. מצב תיקון הליקויים

משרד הביטחון

1. 
כיום לא מבוצעות הטסות של חיל האוויר, ללא אישור אגף כספים התחייבות חשב של הגוף המזמין ו/או כיסוי תקציבי מתאים. (סעיף תקציבי מתאים לחיוב הטיסה מצד הגוף המזמין)


הטסות של נשיא המדינה וראש הממשלה, אותן יש לבצע על פי הוראות השב"כ, נמצא בעבודת מטה במשרד הביטחון והאמורה להסתיים בחודש מאי 2004.

4. 
קיים קושי בגביית הכספים המגיעים לחיל האוויר בגין חילוץ / פינוי אנשים פרטיים, והמפונים אינם יכולים לעמוד בהם. בהתאם להוראת משרד הביטחון 32.05 הוקמה ועדה, הבוחנת בקשות לויתור בהתאם לקריטריונים שנקבעו על ידה.

5. 
נושא כיסוי ההוצאות הנגרמות מחילוץ תלמידים, טרם בא על פתרונו. נמשכים ההליכים המשפטיים: הוגשו 11 תביעות לחברות הביטוח להחזר ההוצאות הכספיות. משרד הביטחון ממתין להחלטות בית המשפט.
היבטים בפעולות עוזר שר הביטחון להתיישבות, 
תשתיות ואזורי פיתוח

הגופים המבוקרים: משרד הביטחון - יחידת מתאם הפעולות בשטחים

א. ריכוז ממצאי הביקורת

3.
בהוראות משרד הביטחון א' ו-ב' נקבע, שהיחידה להתיישבות תסייע לרשויות מקומיות וליישובים, וכן תסייע בנושאי ביטחון בתחומי ההתיישבות במסגרת שיתוף פעולה בין-משרדי; לא נקבע בהוראות שהיחידה להתיישבות תסייע כספית לצה"ל ולאגפי משהב"ט, הפועלים על פי תקציב עצמאי בהתאם למטרותיהם, ובכך חורג הנוהל מהוראות המשרד. על עוזר השר להקפיד על כך שהנוהל, שעל פיו פועלת יחידתו, יותאם במלואו להוראות משהב"ט, וכי יחידתו תפעל על פי סמכויותיה ואחריותה, כמתחייב מהוראות אלו.

ב. מצב תיקון הליקויים

משרד הביטחון

3. 
הושלם תיקון הוראת משרד הביטחון 40.36, הדנה בפעילות יחידת עוזר השר להתיישבות. טיוטא עדכנית הועברה לסבב הערות אחרון. על בסיס  ההוראה המתוקנת, מעודכנים גם הנהלים הפנימיים של היחידה. נהלים אלה יושלמו במהלך מארס 2004.

היערכות מערך הכבאות וההצלה למצבי חירום

הגופים המבוקרים: משרד הביטחון; צבא ההגנה לישראל; משרד הפנים - נציבות כבאות והצלה; משרד התעשייה, המסחר והתעסוקה

א. ריכוז ממצאי הביקורת

2.
עם התכנסותה באוגוסט 2000, לא קבעה ועדת ההיגוי לבדיקת מימוש המלצות ועדות שיתוף הפעולה את תדירות דיוניה. רק בנובמבר 2001 היא קבעה, כי תתכנס לפחות אחת לחודשיים. בפועל, עד מועד סיום הביקורת, התכנסה הוועדה פעם אחת בלבד, שעה שעל פי קביעתה, אמורה הייתה להתכנס שבע פעמים; פקע"ר לא פרסם את הנוהל לשיתוף פעולה בינו לבין שירותי הכבאות.

3. 
הנציבות ופקע"ר מסרו לצוות הביקורת נתונים שהיו שונים מהותית בנוגע למספר הכבאים הפועלים בשירותי הכבאות, בנוגע לאלה מהם המוצבים בימ"ל, בנוגע לפטורים משירות ביטחון ובנוגע לנמצאים במשא ומתן בין פקע"ר לבין אכ"א לצורך הצבתם בימ"ל (יחידה מחוץ לסד"כ). 

4.
פרט למכלול הכיבוי הפיקודי ולששת התפקידים של קציני הכיבוי המחוזיים, שאר התפקידים במכלולי הכיבוי המחוזיים, וביניהם סגניהם של קציני הכיבוי המחוזיים, קציני קישור, סמלי מיבצעים וסמלי קשר, לא תוקננו. המשמעות היא, חוסר יכולת של קציני הכיבוי המחוזיים לבצע את תפקידם במסגרת ההיערכות הנדרשת מהם. 

5.
פקע"ר טרם פרסם את תורת ההפעלה למערך האחוד, ובהיעדרה קיים חשש לפעולתו התקינה של המערך האחוד - אם יעלה הצורך בכך.  

8.
פקע"ר נמצא בשלבים ראשוניים בלבד של הכשרת חיילי יחידות התגבור למקצוע כבאי עורף. זאת, משום שבאפריל 2003, מתוך 1,243 כבאי יחידות התגבור, 173 (כ-14%) בלבד הוכשרו על פי המתכונת החדשה. אף שקורסי ההכשרה אמורים להימשך חמישה ימים, בחלק ממחזורי ההכשרה נמשך הקורס יומיים בלבד. 

10.
עדיין חסרות חליפות מיגון מסוגים שונים לתרחישים שונים של אירוע בלתי-קונבנציונלי. 

ב. מצב תיקון הליקויים

צבא ההגנה לישראל

2.
בעקבות אירגון מחדש של פיקוד העורף, תושלם כתיבת נהלי שיתוף הפעולה, עד מאי 2004. באפריל 2004 מתוכנן כנס משותף של פיקוד העורף וראשי שירותי כבאות והצלה, להצגת הנוהל.

3.
נתוני כוח-אדם שנמסרו על ידי נציבות הכבאות, מתבססים על נתוני כוח-אדם המועסקים בשירותי הכבאות, ואילו פיקוד העורף הציג את נתוני כוח-אדם המוצבים בימ"ל (יחידות מחוץ לסד"כ).


בוועדת שיתוף הפעולה בין שירותי הכבאות לפיקוד העורף בימ"ל (יחידות מחוץ לסד"כ), סוכם כי הנתונים יעודכנו אחת לשנה.

4.
פיקוד העורף יבחן פעם נוספת את תקנון סמלי מבצעים וסמלי קשר לקציני הכיבוי המחוזיים, עד מרס 2004.

5.
תורת ההפעלה למערך האחוד תפורסם עד מארס 2004.

8.
במהלך שנת 2003 הוכשרו 603 כבאים להפעלת המערך האחוד, מתקציב פיקוד העורף.


עקב קיצוצים בתקציב 2004, מרבית הכבאים לא יתאמנו בשנה זו, פרט להכשרת 80 הכיבוי ממחוזות חיפה והצפון.


מפקדי יחידות הכיבוי משתתפים בתרגילים המתקיימים במחוזות. חיילים חדשים הנקלטים בשירות הכבאות, עוברים קורסים במהלך שירותם הסדיר וטרם שחרורם מצה"ל. בשנת 2004 מתוכננים ארבעה קורסים, כאשר בכל קורס ישתתפו 20 חיילים.

10.
פיקוד העורף ניפק לשירותי הכבאות וההצלה את הציוד הנדרש - ביגוד מגן ומסכות.

צבא ההגנה לישראל
שירות נשים בצה"ל
דו"ח 53א

החלטת ממשלה תמ/58 - 2.9.2002

א. 
צה"ל ישלים עבודת המטה שהחל בה בנושאים הבאים:

1) 
משמעויות הארכת שירות הנשים מ-21 חודשים ל-24 חודשים, החל מגיוס יולי 2002.

2) 
השיטה לפיה יורחבו תפקידי הנשים בצה"ל, בהתחשב בלקחים ובמסקנות מהניסיון שניצבר בנושא עד כה.

3) 
היקף החלפת תפקידי גברים על-ידי נשים, ופירוט המקצועות.

4) 
משמעויות ביצוע שירות מילואים על-ידי נשים, לרבות ההשלכות על היקף ימי המילואים בצה"ל בכלל.

5) 
בחינת האפשרויות והמשמעויות להוספת נשים למערך הטכני, ובחינת ההשלכות השונות לשיבוצן במגוון התפקידים השונים במערך הטכני.

6) 
העלאת רמת הרובאות במסלולי ההכשרה הצבאית של החיילות.


סיום עבודת המטה - בתוך ארבעה חודשים.


מסקנות עבודת המטה יוטמעו בתוכנית כוח-אדם הרב-שנתית של צה"ל.

ב. 
לרשום את הודעת צה"ל, כי החל בביצוע מחקר בנוגע להיבטים פיזיולוגיים/רפואיים הקשורים לשירותן של נשים בתפקידי לחימה, וזאת במגמה להביא לשילוב מיטבי של נשים בצבא.


שלב ב' של המחקר יסתיים במחצית השנייה של 2003. המלצות ראשוניות של המחקר יוגשו בסוף שנת העבודה 2002.


תאריך היעד להתחלת שלב ג' בעבודת המחקר - פברואר 2003.

ג. 
דיווח יוגש לאגף לביקורת המדינה.

ד. 
הערות מבקר המדינה יוטמעו במהלך עבודת המטה והמחקר.

ביצוע ההחלטה
צבא ההגנה לישראל
א. 
עבודת המטה טרם הסתיימה. מרבית הנושאים שנבחנו בעבודת המטה, הוצגו לסגן הרמטכ"ל, אך טרם אושרו על ידו.

ב. 
עריכת סקר בנושא היבטים פיזיולוגיים/רפואיים, הקשורים לשירותן של נשים בתפקידי לחימה, אושרה על ידי הרמטכ"ל, מפקד זרוע היבשה וקרפ"ר. המחקר מתוכנן להתחיל במארס 2004, ויקיף כמאה חיילות וחיילים, המשרתים בתפקידי לחימה, וקבוצות ביקורת, וימשך כשנתיים.

סקר מקצועות מפקדת זרוע יבשה הסתיים, והוצג לרמטכ"ל, לראש אט"ל ולמפקד זרוע היבשה. מסקנות הסקר אושרו על ידם. במהלך חודש פברואר 2004 הופץ סיכום הסקר לגורמים המתאימים.

גיוס תרומות עבור צה"ל והשימוש בהן

החלטת ממשלה בק/29 - 1.9.2003

1. 
מנכ"ל משרד הביטחון ימנה צוות משותף למשרד הביטחון ולצה"ל. הצוות יתאם וירכז את הוראות המשרד ופקודות צה"ל הנוגעות לפעילות המשרד וצה"ל בענין הטיפול בתרומות.

הנוהל המעודכן יתייחס, ככל שמתבקש, גם לאגודה למען החייל ולקרן לביטחון ישראל ויתבסס על הכלל, לפיו המדינה אינה עוסקת ישירות בגיוס תרומות, ויכלול בין היתר:
א. 
בקרה על תוכניות שיוכנו על ידי העמותות לגיוס תרומות, שיטות רלבנטיות להגברת ההתרמה וסוגי השימושים בתרומות.
ב. 
סדרי דיווח על תרומות שהתקבלו.
ג. 
סדרי עדיפויות לחלוקת התרומות ואופן החלוקה.
ד. 
סדרי פיקוח על השימושים שנעשים בתרומות שהתקבלו, בכסף ובעין.
ה. 
פעילות צה"ל לגבי עמותות המעונינות לאמץ יחידות בצה"ל.
ו. 
סדרי בדיקת זהות התורמים (סוג התרומה, במידת הצורך).
ז. 
עקרונות מנחים (ככל שמתבקש) בכל הקשור לגיוס התרומות לצה"ל, בארץ ובחו"ל, על ידי עמותות, לרבות העסקת קבלנים ומתנדבים לקידום התרמות מהציבור בארץ ובחו"ל.
ח. 
סדרי מינהל, תקצוב והשקעת כספי תרומות.
ט. 
כללים להטמעת העקרונות של נוהל זה, והבקרה על יישומו, על ידי משרד הביטחון וצה"ל.
2. 
טיוטת דו"ח הצוות כאמור, תועבר להערות היועץ המשפטי לממשלה ולאישורו.
3. 
הערות מבקר המדינה יילקחו בחשבון במהלך הכנת הנהלים.
4. 
דיווח יימסר לאגף לביקורת המדינה במשרד ראש הממשלה עד 1.3.2004.

ביצוע ההחלטה

משרד הביטחון
1.
מנכ"ל משרד הביטחון מינה צוות, בראשות המשנה ליועץ המשפטי למערכת הביטחון, לתיאום וריכוז הוראות המשרד ופקודות הצבא בעניין פעילות המשרד וצה"ל. הצוות יגיש דיווח על פעולתו בחודש מארס 2004.


הוראת זרוע אוויר בהתאם לפקודת מטכ"ל, נכתבה ואושרה בחיל האוויר, אך טרם אושרה על ידי אכ"א, עקב הליך העדכון באכ"א ובאג"ת, של פקודת מטכ"ל בנושא.

ריכוז ממצאי הביקורת

הגופים המבוקרים: משרד הביטחון; צבא ההגנה לישראל; האגודה למען החייל; הקרן לביטחון ישראל
4.
עלו עשרות מקרים, שיחידות בצה"ל קיבלו תרומות טובין ותרומות כספיות, בלי שדיווחו על כך לאכ"א ובלי שקיבלו את האישורים הדרושים על פי הפקודות.

10.
על צה"ל לקיים פעילות הסברתית בקרב היחידות עצמן, שתכליתה להגביר את מודעות המפקדים והחיילים בכל הנוגע למגבלות שנקבעו בפקודות מטכ"ל בקשר לפנייה לגורמים פרטיים במטרה לקבל תרומות.

מצב תיקון הליקויים

צבא ההגנה לישראל

4. 
בהתאם להוראת אגף כוח אדם בצה"ל, מעבירים הפיקודים לאכ"א את רשימת התחומים, אותם הם רוצים לקדם בכספי תרומות. לאחר קבלת התייחסותם יערך דיון, בראשות סגן הרמטכ"ל, בו יקבעו הנושאים וסדרי העדיפויות.

10. 
בשנת 2003 פורסמה איגרת של ראש מטה אכ"א, המרעננת למפקדים את הכללים והנהלים הקיימים בנושא התרומות; ראש אכ"א הינחה את ענף ביקורת במפקדת קצין שלישות ראשי, לשלב את נושא התרומות, במסגרת הביקורות השוטפות, שמבצע ענף ביקורת.

היבטים בהתמודדות עם הברחת אמצעי לחימה לגורמים עוינים

החלטת ממשלה בק/31 - 1.9.2003

א. הגברת המודעות לשמירה על נשק שבידי הציבור
מנכ"ל משרד הפנים - מרכז - יחד עם מנכ"ל המשרד לביטחון הפנים ונציג משטרת ישראל, יגבשו תוכנית הסברה להגברת המודעות בקרב מחזיקי הנשק הפרטי לשמירת נשקם.
כחלק מהתוכנית, תצורף לכל רשיון נשק חדש חוברת שיוגדרו בה, בין היתר, כל דרישות הבטיחות והאבטחה.
ב. מבצע להחזרת תחמושת ואמצעי לחימה אחרים שבידי הציבור
מנכ"ל המשרד לביטחון הפנים - מרכז - ביחד עם מנכ"ל משרד הפנים, יפנו לציבור ויציעו החזרה של תחמושת ואמצעי לחימה אחרים, שבידי הציבור.
פרטי המבצע יגובשו ויפורסמו בתוך שלושה חודשים.
ג. קריטריונים להקצאה של תחמושת למגזר האזרחי - בחינה מחדש
מנכ"ל משרד הפנים יקיים, בתוך שלושה חודשים, בחינה מחודשת של הקריטריונים הנוהגים כיום, להקצאה של תחמושת למגזר האזרחי, במגמה לקבוע מינימום הכרחי אפקטיבי של ההקצאה הדרושה לתרגול, להגנה עצמית, לניסוי ולצייד.
ד. הגברת הבקרה על סחר בחלקי חילוף ואבזרי נשק
מנכ"ל המשרד לביטחון הפנים - מרכז - יחד עם מנכ"ל משרד הפנים ובתיאום עם ראש אגף סיב"ט במשרד הביטחון, יגבשו תוכנית לשיפור הבקרה והפיקוח על סחר בחלקי חילוף ואבזרי יריה: אופטיים ואלקטרואופטיים.
התוכנית תכלול את נושאי היבוא, השיווק, השינוע, אמות המידה להקצאות, והבקרה על הביצוע.
התוכנית תגובש עד 1.1.2004.

ה. בקרה על אחסון וסחר של נשק קל ארוך טווח (100 מטר ומעלה)
החל משנת 2004 יונפק נשק קל ארוך טווח, ממחסן מרכזי מאובטח אחד, שיופעל בהתאם לכללים שתיקבע משטרת ישראל ותפקח על ביצועם.
נוהל הפעלה הכולל היבטי ניהול, תיקצוב ובקרה, יגובש על ידי מנכ"ל המשרד לביטחון הפנים, מרכז, ומנכ"ל משרד הפנים.
ו. אבטחת מלאי עודפים
משרד הפנים, מרכז, יחד עם המשרד לביטחון הפנים ואגף סיב"ט במשרד הביטחון, יקבעו כללים, לרבות האמצעים שיינקטו נגד מי שיפר את הכללים, המחייבים את סוחרי הנשק בישראל באבטחת מלאי הנשק והתחמושת שברשותם.
ז. חומרים מסוכנים המשמשים לייצור אמצעי לחימה
מנכ"ל המשרד לביטחון הפנים - מרכז, יחד עם נציגי צה"ל, שב"כ, משרד החקלאות ופיתוח הכפר, משרד התעשייה, המסחר והתעסוקה, משרד המשפטים, המשרד לאיכות הסביבה, משרד הפנים, אגף המכס ומע"מ במשרד האוצר, מתאם הפעולות בשטחים והמטה ללוחמה בטרור, יגבשו תוכנית לפיקוח על יצור, יבוא, הובלה ושיווק של חומרים שניתן לעשות בהם שימוש כאמצעי לחימה, כולל לוח זמנים להפעלתה ואמצעי הבקרה על ביצועה.
הצוות יסיים את עבודתו עד 1.1.2004.

ח. תיאום ושיתוף פעולה מודיעיני
1. 
בתוך 4 חודשים יתקיימו דיונים שמטרתם הגברת התיאום ושיתוף הפעולה המודיעיני בין צה"ל, שב"כ ומשטרת ישראל, לאור הערות מבקר המדינה בדו"ח מספר 54א'.

2. 
ועדת השרים רושמת את הודעת נציג אמ"ן בצה"ל בענין הצעדים שננקטו עד כה להגברת התיאום בין צה"ל, שב"כ ומשטרת ישראל בתחום שיתוף הפעולה המודיעיני ביניהם. עבודת התיאום בענין זה נמשכת.
ט. פיקוח ובקרה 

ראש האגף לביקורת המדינה במשרד ראש הממשלה יסב את תשומת לבו של שר התחבורה להערות מבקר המדינה בנושא בדו"ח מספר 54א' כדי שיביאן בחשבון בעת גיבוש מסקנות הצוות והמלצותיו.
י. אבטחת מחסני נשק בישובים - רענון הוראות
המשרד לביטחון הפנים - משטרת ישראל, ומשרד הביטחון - צה"ל, ירעננו את הוראות האבטחה של מחסני הנשק בישובים שבאחריותם.
יא. הערות מבקר המדינה בדו"ח מספר 54א' יובאו בחשבון במהלך ביצוע החלטה זו.
יב. דיווח יימסר לאגף לביקורת המדינה במשרד ראש הממשלה עד 1.1.2004.

ביצוע ההחלטה

משרד הפנים 
א.  החל מחודש אוקטובר 2003, צורפה לכל מחדש רשיון נשק או מבקש רשיון חדש, חוברת הדרכה לבטיחות ואבטחה.

לשנת התקציב 2004 אין למשרד תקציב לתוכניות הסברה להגברת המודעות בקרב מחזיקי הנשק הפרטי.

ג.  הקצאת תחמושת לאזרחים צומצמה. מנכ"ל המשרד אישר הקמת מנגנון פיקוח בתחום התחמושת. הנהלת המשרד בוחנת הקצאת שני תקנים לתפעול המנגנון.

משרד הביטחון

ד. ו. באגף סיב"ט גובשו הנהלים להגברת הפיקוח והבקרה על סחר בכלי נשק ואבטחת מלאי עודפים. הנהלים הועברו לעיון משרד הפנים לקבלת התייחסות.

אגף סיב"ט פועל כבר בהתאם לנהלים החדשים.

משרד הפנים 
ו.  
משרד הפנים ומשטרת ישראל, קבעו כללים לאבטחת מלאים, הנמצאים באחריות משרד הפנים.

ז.  
השרה לאיכות הסביבה נקבעה כגורם האחראי והמקצועי לנושא חומרים מסוכנים.

    
עבודת המטה בנושא הפיקוח על יצור, יבוא, הובלה ושיווק של חומרים שניתן לעשות בהם שימוש כאמצעי לחימה, הותנעה בדצמבר 2003. טרם נקבע לו"ז לסיומה. 

משרד הביטחון

ח. 
הפורום המודיעיני הוקם בסוף שנת 2003 ונקבעו כיווני פעולה וממשקי עבודה משותפים. צפי להשלמת הפעילות - אפריל 2004.

י. 
צה"ל מודיע כי בישובים בקו התפר ובקו העימות הנמצאים באחריות צה"ל רועננו הוראות האבטחה הופצו נהלים, נערכו כנסים, רועננו תחומי אחריות ונערכות ביקורות שוטפות.

  
משטרת ישראל העבירה לאגף הבכיר לביקורת מסמך מפורט על סטטוס פערי המיגון במחסני הנשק, סה"כ נדרש תקציב של 3,739,000 ₪ להשלמת הפערים.

ריכוז ממצאי הביקורת

הגופים המבוקרים: משרד הביטחון; צבא ההגנה לישראל; משרד ראש הממשלה - שירות הביטחון הכללי; משרד האוצר; המשרד לביטחון הפנים - משטרת ישראל; משרד הפנים; משרד התחבורה; רשות הנמלים; רשות שדות התעופה
3.
גורמים עוינים עושים שימוש בחומרים מסוכנים (חמ"סים) לצורך פיגועי טרור. משרד מבקר המדינה העיר בחומרה על כשל מערכתי מתמשך בפיקוח על מניעת החדרתם והברחתם של חמ"סים לגורמים עוינים.

4.
מאז תחילת המאבק המזוין בספטמבר 2000, נגנב מיחידות צה"ל אמל"ח רב. ברבעון האחרון של שנת 2002 חלה עלייה חדה בהיקף תופעת גניבות אמל"ח מצה"ל, במיוחד עלייה בגניבות אמל"ח איכותי. נמצאו ליקויים בהגנת מחנות צה"ל ומתקני צה"ל מפני גניבת אמל"ח. גם חלק ממחסני הנשק ביישובים האזרחיים לא אובטחו כראוי.

מצב תיקון הליקויים

משרד הביטחון

3.
הלשכה המשפטית במשרד הביטחון, העבירה לאישור משרד המשפטים הצעה לתיקון בחוק, המסדיר פיקוח על העברת חומרים מסוכנים מישראל, לאיזורי יהודה, שומרון וחבל עזה.

צבא ההגנה לישראל


המטה הכללי הפיץ פקודות והנחיות חדשות, תוך התמקדות במספר תחומים מרכזיים:

א. 
פעילות רחבת היקף בתחום ההסברה.

ב. 
הפצה וריענון של פקודות ונהלים.

ג. 
חובת עריכת תחקירי אירוע בגניבת אמצעי לחימה, והפצתם.

ד.
עריכת בקרה וביקורות, בשילוב עם אמ"צ/בו"מ.

ה. 
הכנת תוכנית לאיחוד בונקרים, מתקני תחמושת ונשקיות.

ו. 
הגדרת נוהל אחסון והוצאת נשק מיחידות מחסני חירום.

ז. 
גידור והגנת מחנות.

ח. 
החמרה ברמת הענישה של העוברים על הנהלים והפקודות.


בפיקודים המרחביים נערכו כנסים למפקדים להעמקת המודעות בנושא מיגון המחנות; שונתה תפיסת האבטחה במערך ההגנה; מתקיימות יותר ביקורות על הגנת מחנות, ועל מחסני נשק ותחמושת; שופרו תשתיות הגידור, האזעקות, והמנעולים.

מערך סילוק הפצצות בזרועות היבשה והאויר

דו"ח 52א

הגוף המבוקר: צבא ההגנה לישראל

א. ריכוז ממצאי הביקורת

1.
המבנה הארגוני של היחידה ההנדסית אינו תואם בחלקו את פקודת הארגון. דיון בנושא קידום מערך סילוק פצצות התקיים בצה"ל ביוני 2000 בראשות קצין הנדסה ראשי, ובו נקבעה מטלה של עדכון פקודת הארגון, כך שהמבנה הארגוני ביחידה יתאים לביצוע המשימות המוטלות עליה. למטלה זו נקבע תאריך גמר ביצוע ביולי 2000, אולם עד למועד תום הביקורת, בפברואר 2001, לא הושלם ביצועה.
3.
עד למועד תום הביקורת, בפברואר 2001, טרם הושלם אישור תיקי הקורסים במפקדת זרוע היבשה ובאגף כוח אדם. הוראות זרוע האויר מחייבות, כי כל קורס או הכשרה ייעשה על פי חוברת מטה המאושרת על ידי הגורם המוסמך במחלקת ההדרכה. חוברת המטה קובעת, בין היתר, את נתוני הקורס, אמות מידה הנדרשות מהמועמדים לקורס, מרכיבי התפקיד, הקצאת אמצעים לקורס, אמות מידה להצלחה בקורס ולהדחה ממנו, וכן תכנית הקורס. התברר, כי פרט לחוברת מטה המתייחסת לקורס מתקדם לטיפול ראשוני בתחמושת אווירית, לא הוציאה מחלקת ההדרכה חוברות מטה לכל יתר הקורסים.
4.
מבירורים שערך משרד מבקר המדינה עלה, כי בשנת העבודה 2000 נערכו אימוני ריענון לכל כיתות סילוק הפצצות, הכנפיות והבסיסיות, למעט שתיים מהן. עוד עלה, כי גף ס"פ או ענף התגוננות אינם מנהלים רישום מרוכז ומעקב פרטני על האימונים שעבר כל לוחם ס"פ, הישגיו באימונים  לאורך השנים וחידוש הסמכתו.

5.
הסיכומים של תרגילי ההתגוננות שנערכו בבסיסים ב' ו-ג' מצביעים על הצורך הדחוף באימוני ריענון לצוותי ס"פ במילואים, קיים צורך בקיום בקרה ומעקב כשירות פרטני של כל לוחם ס"פ לקציני ההתגוננות הבסיסיים ולנגדי ההתגוננות הבסיסיים ויש לשפר את שיתוף הפעולה בין כיתות ס"פ לפלוגות ההתגוננות.
7.
עד למועד תום הביקורת בפברואר 2001 לא סופקו לבסיס ו' ההוראות החסרות. על חוסר בהוראות בארגזי הספרות הטכנית הצביע גם קצין ס"פ של פקע"ר. מאחר שייתכן שקיים חוסר גם ביחידות אחרות - ראוי שתיבדק תכולת ארגזי הספרות בכל יחידות מחסני החירום של הפיקודים המרחביים ובבסיסי חיל האויר.
ב. מצב תיקון הליקויים

צבא הגנה לישראל
1.
פקודת הארגון עודכנה. (עדכון אחרון נעשה בינואר 2002) הוגדרו שינוי תפקיד בשגרה, ומסלול הכשרת הלוחם. הושלמה התקינה לפלגת ההכשרות.

3.
אושרו כל תיקי הקורסים במפקדת זרוע היבשה ובאגף כוח אדם.

4.
שתי הכיתות לסילוק פצצות שטרם ערכו אימוני ריענון, ערכו את האימונים כנדרש.

5.
מתקיימים בקרה ומעקב אחר אימוני ריענון, לצוותי סילוק הפצצות במילואים.

7.
מספר פרקים בספרות חסרים ביחידות. השלמתם תבוצע בהקדם.


הספרות הטכנית עודכנה בחילות היבשה ובחיל האוויר.


הושלם פרוייקט מחשוב הספרות הטכנית בחיל האוויר.

סדרי המיון והשיבוץ לתפקידים של מיועדים

לשירות ביטחון

דו"ח 53א

הגוף המבוקר: צבא ההגנה לישראל

א. 
ריכוז ממצאי הביקורת

1. 
באפריל 2002 נבדקה שוב, על ידי אגף כוח אדם ומפקדת קצין רפואה ראשי, מכסת הנבדקים בוועדות הרפואיות. נבדקו המדדים המקובלים במרפאות צה"ל השונות ובקופות החולים. המסקנה היא שבדיקת רופא נמשכת כ-10 דקות, ועל כן סביר שבמשך שמונה שעות עבודה ייבדקו עד 50 מלש"בים. משרד מבקר המדינה מעיר, כי גם אם עשר דקות מספיקות לתשאל את המלש"ב על תולדותיו הרפואיים, לעבור על כל הבדיקות שעשה, לקרוא את השאלון שמילא, ולבדוק אותו בדיקה גופנית מלאה, הרי שגם בהנחה של עבודה במתכונת יום עבודה מלא, ניתן לעמוד, לפי התחשיב האמור, במכסת הנבדקים בלבד, ולא נלקח בו בחשבון הזמן הנדרש לטפל בסיכום פרופילים בתיקים הנמצאים בטיפול שוטף.

4. 
משרד מבקר המדינה המליץ, שמפקדת קצין רפואה ראשי תנתח את הסיבות לשיעורי נשר בוועדות הרפואיות ליחידות השדה כדי לבדוק אם תהליך המיון הרפואי בלשכות הגיוס, ובפרק הזמן מקביעת הפרופיל הרפואי ועד מועד הגיוס, מתבצע כנדרש.

6. 
משרד מבקר המדינה הצביע על החשיבות הרבה של הבקרה הרפואית-מקצועית השוטפת על הוועדות הרפואיות למלש"בים בלשכות הגיוס, הקובעות את דרגת כשרותם הרפואית לשירות סדיר בצה"ל. לכן, ראוי שהגורמים האחראים באכ"א, במינהל הגיוס ובמקרפ"ר יפיקו לקחים מעבודת צוות הבקרה, וישלבו את ממצאיו והמלצותיו בעבודת המטה, כדי לשפר את תהליך המיון הרפואי, העשוי להביא למיצוי מיטבי יותר של המלש"בים. 

ב. מצב תיקון הליקויים

צבא ההגנה לישראל

1.
מפקדת קצין רפואה ראשי, ערכה מדידת זמנים עבור פעילויות הוועדות הרפואיות בלשכות הגיוס, לתיקוף מכסות נבדקים בלשכות גיוס. הבדיקה העלתה כי זמן הבדיקה על ידי רופא בוועדה הרפואית, הוא כ-4 דקות למלש"ב, וסך הכל כ-8 דקות למלש"ב, בהנחה כי נדרשות שתי בדיקות לכל נבדק.


מערכת בקרת האיכות של הוועדות הרפואיות, אשר בדקה גם את הנושא, מנקודת מבט של איכות תהליך המיון הרפואי, קבלה גם אותם מימצאים.

לפיכך, לדעת מפקדת קצין רפואה ראשי, על רקע מימצאים אלה, המכסה של 45 נבדקים ביום, נכונה ומתאימה.
4. 
בבדיקה של היקף הנשר הרפואי, בוועדות רפואיות ליחידות השדה, נמצא כי במחזור אוגוסט 2002, נפסלו 3.7% (מסיבה גופנית ונפשית) בלבד, מהחיילים שיועדו לשרת בתפקידי לוחמה, הודות למיון רפואי יעיל שבוצע בלשכות הגיוס. נמצא גם כי שיעור הנשר הרפואי במחזור גיוס זה, נמוך משמעותית לעומת מחזורים קודמים.


עיקר התחומים הרפואיים שהביאו לשינוי מדרג, הינם אורטופדיה, בריאות הנפש וראייה (68%). מרבית הגורמים לשינויים במדרג הינם מימצא חדש והחמרה (בכ-72% מהמקרים). במקרים בהם ניתן סעיף ליקוי נפשי, לא נקבע האם מדובר במימצא חדש, או במימצא שניתן היה לגלותו בלשכת גיוס. 

להלן הסיבות לפסילה רפואית בוועדות רפואיות ליחידות השדה: 

מחלות חדשות או תאונות, שאירעו בין קביעת הפרופיל לבין הגיוס;


החמרה של מצב רפואי שאובחן בלשכת גיוס, כתוצאה מהתייחסות רופאים מומחים שונים, לאותה בעיה רפואית, וכתוצאה מהחמרה במצב הבריאותי, במהלך השנה מאז נבדק החייל בלשכת הגיוס, ועד למועד גיוסו;

הסתרת מידע על ידי המיועד לשירות ביטחון, שהחליט לחשוף אותו במועד גיוסו.

6.
להלן סיכום הבחינה ועבודת המטה על הבקרה הרפואית-מקצועית, ועל הוועדות הרפואיות: נמצא כי יש לבצע בקרה כפולה: א. במישור של בקרת איכות ישירה, אשר תתמקד בטיב עבודת הוועדה, ובדגש על עבודת יו"ר הוועדה, המייצגת את ליבת העשייה הרפואית בלשכות הגיוס; ב. במישור של בקרה תוצאתית על תפוקות, היקפי פעילות והתפלגות תוצרי הוועדות במינהל הגיוס.


סוכם כי בקרת האיכות תונחה ותנוהל על ידי ראש ענף מיון ורפואה, כאשר ראש צוות הבקרה יתמקד בבקרה התוצאתית, וראש מדור לשכת גיוס, יתמקד בבקרת האיכות, כנציג ענף מיון רפואי.


הוכנה מערכת טפסים, לשיפור הבקרה במרפאות צבאיות ראשוניות, ועל עקרונות המיון הרפואי בצה"ל.


נבנתה מערכת בקרה אחידה ומובנית על כל רופא המשמש כיו"ר ועדה רפואית, שבסופה ניתן לרופא ציון, המהווה שקלול של ההתרשמות המובנית, של הרופא המבקר, ושל נציג ענף מיון צבאי. עד כה בוצעו בקרות על 13 יושבי ראש, מתוך 16 יושבי הראש הסדירים בלשכות הגיוס.


בתום ביצוע הבקרה הלשכתית, נערכת שיחת משוב; לכל הרופאים המבוקרים מוצגים מימצאי הבדיקה, ונדון כל מקרה. בחלק מהמקרים נמצא כי יש צורך בזימון המלש"בים לוועדה רפואית חוזרת.


בסיום סבב הבקרה, מופץ דו"ח ליקויים מפורט לכל הרופאים בלשכות הגיוס, הכולל עדכון סטנדרטים ונהלים.


ההתרשמות הכללית של הרופאים המבקרים היא, כי איכות עבודת המיון הרפואי. של יושבי ראש ועדה סדירים, טובה.
ניהול תקציב מפקדת הזרוע לבניין הכוח ביבשה

הגופים המבוקרים: צבא ההגנה לישראל; משרד הביטחון

א. 
ריכוז ממצאי הביקורת

1. 
ישנן הוראות למחלקת אמצעי לחימה (אמל"ח), שעל אף אזכורן בתוכן העניינים, טרם נכתבו. הוראות אלו היו אמורות להסדיר נושאים משמעותיים בניהול המחלקה, ובהם: המבנה הארגוני, ייעוד הענפים השונים ותפקידיהם; הגדרות התפקידים במחלקה; ונוהל אישור תקציב למשימה.

2. 
ההליך שבו נקבעת נקודת העבודה אינו מעוגן בנוהלי עבודה כתובים, על אף שהוא מהווה שלב מכריע בתהליך הכנת תכניות העבודה - שלב היוצר אילוץ תקציבי, שאליו יתכנסו הגופים בתכניותיהם. על כן, מן הראוי שהזרוע תמסד בהוראותיה את המתכונת לקביעת נקודת העבודה, לרבות ציון הגורמים המשתתפים והמידע התומך בקביעתה. 

ב. מצב תיקון הליקויים

צבא ההגנה לישראל

1. 
נהלים והוראות במחלקת תקציבים במז"י, הדנים בניהול התקציבי, בקביעת מתודולוגיה ובביצוע בקרה, הושלמו והופצו.

2. 
עבודת מטה לבחינת הצורך בהגדרת קריטריונים וכללים לעדכון תכניות עבודה, ברמת המטכ"ל, ובקרה מטכ"לית, הסתיימה, והמלצותיה הועברו לאישור סגן הרמטכ"ל.
ניהול קניות בהקפה ביחידות צה"ל

הגופים המבוקרים: משרד הביטחון; צבא ההגנה לישראל
א. 
ריכוז ממצאי הביקורת

4. 
מתוך מאות תיקי רכש נבדקו 72 תיקים ביחידות הרוכשות של אגף הטכנולוגיה והלוגיסטיקה 40 תיקים ביחידה של חיל האויר. ב-31 מתיקי אגף הטכנולוגיה והלוגיסטיקה וב-13 מתיקי חיל האויר נמצאו ליקויים בניהול תהליכי הרכש, בין היתר בכל הקשור להקפדה על הוראת המשרד ועל הוראות צה"ל בתחומים של איסור פיצול קניות בהקפה למספר קניות נפרדות ורכש פריטים שאינם נדרשים בדחיפות; כן נמצאו מקרים של רכש פריטים שנאסרו לרכש בהקפה. 

5. 
נבדק ניהול המעקב והבקרה של היחידות הרוכשות באט"ל ובח"א אחר פיצול קניות בהקפה, בהתאם לאמות מידה שקבעו. בביקורת עלו עשרות מקרים, שבהם פיצלו היחידות קניות בהקפה, בניגוד לנאמר בהוראת המשרד ובהוראות צה"ל. 

ב. מצב תיקון הליקויים

צבא ההגנה לישראל

4,5.
צה"ל ביצע במהלך שנת 2003, 16 ביקורות פנימיות על קניות בהקפה.


כדי לשפר את הבקרה והפיקוח על קניות בהקפה, פיתח צה"ל מערכת ממוחשבת. המערכת נמצאת בניסוי בשני מרכזים, מרכז ציוד לחימה ומרכז דלק. לאחר השלמת הניסוי וניתוח הממצאים, יוחלט על המשך הפעילות בנושא זה.

נשק פחות קטלני

הגופים המבוקרים: צבא ההגנה לישראל; המשרד לביטחון הפנים - משטרת ישראל

א. ריכוז ממצאי הביקורת

1. 
דווקא משום הקושי בהגדרת נשק פחות קטלני (נפ"ק), חשוב לקבוע בצה"ל הגדרה אחת מתואמת על ידי כל הגורמים הרלוונטיים, אשר תכוון באופן מיטבי את מאמצי הפיתוח, הרכש, ההצטיידות וההפעלה של נפ"ק משופר.  

2. 
חוסר ההתאמה של ההנחות שעליהן התבסס המודל המשמש לקביעת המלאי של אמצעים לפיזור התפרעויות (אלפ"ה), למאפייני העימות עם הפלסטינים, עלולה להיות השלכה על התקנים של אלפ"ה. בתשובתו למשרד מבקר המדינה ממאי 2003 מסר צה"ל, כי מקובל עליו, שיש כיום מקום לבחינה מחודשת של מאפייני ה"משבר", העומדים בבסיס קביעת יעד ההיערכות הנוכחי. 

3.  
אי-הבהירות בנוגע לתמונת המצב של מלאי האלפ"ה, עלולה לגרום לקבלת החלטות שגויות בנוגע לרכש אמצעים אלה ולהקצאתם ליחידות. 

4.  
ראוי לסיים את הספירה המיוחדת של אלפ"ה בכל היחידות בפיקודים המרחביים  בהקדם האפשרי, כדי שיהיה בצה"ל  בסיס נתונים אמין על מצאי האלפ"ה. 

5.  
קיים פער ניכר בין התקן של אלפ"ה, שנקבע ליחידות הפועלות באיו"ש בעימות עם הפלסטינים, לבין מצאי האלפ"ה ביחידות אלו. המחסור באלפ"ה נובע, בנוסף לאילוצי תקציב, גם מליקויים בשליטה על המלאי הקיים, הגורמים לבסיס נתונים לא אמין. לשליטה נאותה על מלאי האלפ"ה הקיים חשיבות יתר בתנאים של מצוקה תקציבית, שכן היא מאפשרת למצות ביעילות מרבית את המצאי הקיים. 


מן הראוי לבחון מחדש ובהקדם את ההנחות שעליהן התבסס המודל ליעד ההיערכות לאלפ"ה, שעל בסיסו נקבעו תקני היחידות ונקבעה רמת המלאי המטכ"לית של אמצעים אלה.  יש לערוך בדחיפות ספירת מלאי של אלפ"ה בכל יחידות צה"ל, ולשפר את דיווחי הצריכה, כדי שיהיה מסד נתונים אמין אודות אמל"ח אלה, שיהווה בסיס לקבלת החלטות על הקצאתם ליחידות ועל רכישתם.  למחסור באלפ"ה השלכות על הפעילות המיבצעית, שעיקרן פגיעה ביכולת לטפל בהחלטה הכוללת על סדר העדיפויות של נושא פערי התחמושת והאמצעים.

 6. 
ראוי היה, כי מפקדת זרוע היבשה תגרום לכך, שכל האמל"ח שבפיתוח וברכש דגמים, יאופיינו מראש במשימות פרויקט ובאופיונים מיבצעיים, המכילים פירוט של כל הדרישות המיבצעיות הרלוונטיות לאמל"ח, שאת פיתוחם או רכישתם הן מיועדות להסדיר, וכן שתהיה התאמה בין ההוראות המפורטות במסמכיה השונים, לרבות הדרישות המיבצעיות מהאמצעים השונים.  

7. 
מעבר לכך שחלק מהאמצעים, מבין אלה שבחרו הגורמים השונים שהיו מעורבים בתהליך שיפור הנפ"ק, להמשך פעילות, נמצאו לא מתאימים בסופן של הבדיקות, נבעה אי ההתאמה גם מהסיבות הבאות: א. אופן ההנחיה של הגורמים המעורבים בתהליך שיפור הנפ"ק.  ב. תהליכים ממושכים לבדיקת ההיבטים הרפואיים והחוקיים של האמל"ח ושל השימוש בהם. 

8.
לנוכח הפער המתמשך בין הגדרת הצורך לבין יישומה, ראוי שצה"ל יבחן מחדש את הסוגיה בראייה כוללת, ויגדיר שוב את יעדיו בתחום הנפ"ק, הרגיל והמשופר כאחד, לרבות בחינת סדרי העדיפויות, וינקוט את הצעדים המתחייבים למימושם המעשי.

ב. מצב תיקון הליקויים

צבא ההגנה לישראל

1. 
צה"ל בוחן המענה המבצעי, על בסיס לקחי מבצע "גאות ושפל".

2. 
נערכת עבודת מטה בין מז"י לבין חטיבת המבצעים באמ"ץ, לקביעת מודל חדש. עבודת המטה צפויה להסתיים באפריל 2004.

3.4. 
המחסור בנפ"ק וניהול המלאי:


המצוקה הייתה בעיקר בשני פריטים.


בסוף יולי 2003 רמות המלאי היו מתחת ליעד, אך מספקות את הצורך בשטח. המלאי של פריטים אלו גדל מאז.


בנושא ניהול המלאי נעשו פעולות להמשך פעילות על בסיס אמין של נתונים, כלהלן:


א. 
לאחר זיהוי תמונת מצב לא אמינה של מלאי ביחידות, נספר מלאי תחמושת אלפ"ה (אמצעים לפיזור התפרעויות).


ב. 
ספירת התחמושת הסתיימה. דו"חות הספירה הוזרמו למערכת. היחידות מטפלות במצאי ובחוסר הקיים במערכת.



הוקם צוות ספירה וניהול מלאי של מרכז תחמושת, לביצוע ביקורות ביחידות והשוואת נתוני המצאי לרישום.


ג.
בסוף שנת העבודה 2003 עודכן המצאי ביחידות.

5.
נקבע כי הפיקודים מדווחים על היקף הצריכה, ואט"ל משלים את המלאי בהתאם לתקנים על סמך דיווחים אלו, במגבלות התקציב ועל  התהליך מאפשר שליטה ובקרה על הצריכה וחידוש המלאי.


חטיבת המבצעים מנהלת מעקב שוטף אחר צריכת התחמושת על ידי הפיקודים, באמצעות מערכות המיחשוב המשותפות עם הפיקודים.


במרכז תחמושת הוקם צוות ספירה וניהול מלאי, המבצע ביקורות ביחידות צה"ל.


עלות השלמה הפערים באלפ"ה מוערכת בעשרות מיליוני שקלים. הצרכים גבוהים משמעותית מהמשאבים. במציאות התקציבית בה מצוי צה"ל - השקעה בנושא אחד משמעה פגיעה באחר, גם אם שני הנושאים קריטיים. הנושא נדון בכל תכנית עבודה, ומקבל מענה בהתאם לסדרי עדיפויות.

6. 
צה"ל חיפש, במקביל לתהליך הרכש וההצטיידות להשלמת פערים, דרכים לשפר את הנפ"ק הקיים. התברר כי אין כיום מענה טכנולוגי בארץ ובעולם המאפשר מענה אג"מי אופטימלי.


נעשתה פנייה מרוכזת לתעשייות, וסוכם על רכש חלק מהאמצעים שהוצגו, גם אם אינם עומדים בדרישות המבצעיות במלואן, תוך ניסיון לגשר על פערים אלו במישורים אחרים.

 7.  
הפער המבצעי הנגזר מיכולות טכנולוגיות, הינו פער הקיים בעולם כולו ולא רק בישראל. במקביל לתהליכים בארץ, בוצע סקר והתקיימו פגישות עבודה עם צבאות זרים, אולם לא נמצא פתרון.

8.
מתבצע חיפוש שוטף אחר טכנולוגיות מתפתחות, ובחינת התאמתן לצורכי צה"ל, תוך השקעה תקציבית של מפ"את ומז"י בכל שנה.


הפיתוח והרכש בוצעו על פי נוהל 10/1, עם הגדרות פורום תא"לים. 

רמות מלאי של תחמושת כבדה עבור כוחות היבשה
 לשעת חירום

הגוף המבוקר: צבא ההגנה לישראל
 
 
א. ריכוז ממצאי הביקורת

 
1. 
הכמויות שנקבעו בהנחיות להצטיידות ברוב סוגי הפריטים של תחמושת כבדה, בכל תוכניות העבודה השנתיות של צה"ל, היו נמוכות מיעדי ההיערכות לתחמושת כבדה. כתוצאה מכך, קיים חוסר ברוב סוגי הפריטים, בהשוואה ליעדי ההיערכות.

ב. מצב תיקון הליקויים

צבא ההגנה לישראל

כללי

שינוי יעדי ההיערכות של רמות המלאי, נמצא בעבודת מטה בצה"ל. עבודת המטה מביאה בחשבון שני מרכיבים העולים מהביקורת: המערך המבצעי החדש, ותרחיש יחוס מעודכן. תוצאות עבודת המטה הוצגו לגורמים הרלוונטיים בצה"ל, וצפויות לקבל את אישורה הסופי של מז"י. מהלך זה צפוי להסתיים עד יוני 2004, ויעדי ההיערכות יעודכנו בהתאם עד ספטמבר 2004.

היבטים במיגון

היבטים במיגון אישי ובמיגון כלי רכב

הגופים המבוקרים: צבא ההגנה לישראל; משרד הביטחון; המשרד לביטחון הפנים - משטרת ישראל; חברת בזק; חברת חשמל; חברת מקורות; מגן דוד אדום 

א. ריכוז ממצאי הביקורת

1. 
נמצאו פערים גדולים במשק האפודים והקסדות בין המצאי לבין הצרכים שהגדיר צה"ל כמענה למלחמה כוללת, לפני העברת האחריות  מאט"ל למז"י בשנת 2000 וגם לאחר מכן, על פי נתוני מז"י ואט"ל מיולי 2002, להשלמת הפערים נדרש תקציב שהסתכם בכ-554 מיליון ש"ח. מדובר בעיקר במאות אלפי אפודים נגד רסיסים ובמאות אלפי קסדות שיש להחליפם עקב אי-עמידתם במלוא דרישות צה"ל. עד מועד סיום הביקורת, מרס 2003, לא הכינה מז"י תכנית רב-שנתית להחלפת האפודים והקסדות האמורים.

2. 
עד מרס 2003, טרם נערך צה"ל להתאמת ציוד הקרב, לרבות אפודים וקסדות, לחיילות לוחמות ולציידן בו. זאת על אף, ששילוב חיילות בתפקידי לחימה החל כבר בשנת 1997. נמצא, כי היעדר ציוד קרב ייעודי לחיילות לוחמות  מסכן אותן ופוגע ביכולתן המיבצעית. 

7. 
בשנים 2000 - 2002 לא עשה צה"ל פעולות מספיקות להטמעת נוהלי האחזקה והשימוש באפודי מגן.

9. 
בין גופי צה"ל לא היה קיים שיתוף פעולה ותיאום בנושא המיגון האישי.  נמצאו מקרים, שחיל האוויר ופיקוד העורף רכשו אפודי מגן ללא תיאום עם יחט"ל, שהינו הגוף המקצועי בנושא.

18.
רמת המיגון של ג'יפ "סופה" המשמש לפעילות מיבצעית היא מתחת לסטנדרד הסביר. בשנת 1999 החל צה"ל בהיערכות להכנסת ג'יפ עתידי, שיחליף את צי ג'יפי ה"סופה", אולם עד מועד סיום הביקורת, מרס 2003, עדיין לא התחיל תהליך הפיתוח של הכלי החדש. עקב כך נאלץ צה"ל לרכוש כלי רכב, שאינם בעלי נתונים מיידיים.  

20. 
לצורך ייצור מיגון כלי רכב, נדרשים חומרי גלם מסוגים שונים, וכן תחמושת מסוגים שונים לביצוע ניסויים. נמצא, כי צה"ל לא גיבש תכנית ארוכת טווח בכל הקשור להצטיידות בחומרי מיגון ובתחמושות, אשר תאפשר קיום מלאים אסטרטגיים. 
22. 
נמצאו ליקויים בתחום  מיגון כלי רכב של  הרשויות המקומיות באיו"ש ובאזח"ע: פקע"ר מימן בדיעבד מיגון של 12 כלי רכב ממוגנים, שרכשו רשויות מקומיות ללא תיאום ואישור פקע"ר מראש, למרות שאיכות המיגון בכלי רכב אלה הייתה ירודה; פרויקט למיגון חלקי  של כלי רכב לשימוש מועצה אזורית לא מומש, לאחר שהושקעו בו משאבים כספיים ומשאבי כוח אדם, והושלם תהליך הפיתוח. זאת למרות שכבר בשלב האפיון ניתן היה לעמוד על אי-התאמת כלי הרכב לצרכים.

23.
נמצאו ליקויים בתחום הפיקוח על מיגון כלי רכב של אזרחים וגופים פרטיים: גופים ציבוריים רבים משתמשים בכלי רכב ממוגנים, אשר נקנו, נשכרו או מוגנו על ידיהם בלי שאיכות המיגון, הרכבתו ותקינות הרכב נבדקו בידי גורמים מקצועיים מוסמכים. במספר מקרים קיימו גופים אלו תהליכי פיתוח וייצור מיגון באופן עצמאי וללא תיאום עם מוקדי הידע בתחום זה בצה"ל. 

ב. מצב תיקון הליקויים

צבא ההגנה לישראל

כללי

התוכנית הרב שנתית בתחום המיגון, הכוללת מיגון אישי, רכב ממוגן ורכב קרבי משוריין, לרבות יעדי ההצטיידות, אושרה על ידי סגן הרמטכ"ל. מפקדת זרוע היבשה ביצעה התוכנית בתחומים הבאים:

רכישת ג'יפי סופה.

רכישת ג'יפים ממוגנים לביטחון שוטף.

רכישת ג'יפים ממוגנים מסוג אחר.

סיום תהליך העתקת מיגונים מכלי רכב ישנים לג'יפי הסופה.

התחלת פרויקט שריוניות לביטחון שוטף.

פיתוח נגמ"ש ממוגן נגד טנקים.

מיגון דחפורים.

1.
עד סוף 2004 יושלם רכש האפודים כיעד הצטיידות, ועוד אפודים להחלפת ציוד בלוי.


בשנת 2004 מתוכנן רכש של אלפי קסדות נוספות.

2.
כל החיילות באיזורי הלחימה, צויידו באפודים וקסדות בהתאם לצורך המבצעי.

7.
בצה"ל נערכו פעולות בקרב הלוחמים להטמעת נהלי האחזקה והשימוש באפודי מגן. בוצע סקר אפודים, ואותרו קטגוריות של אפודים שיש לבדקם.


תבוצענה בדיקות מדגמיות באפודים, על מנת לבחון את איכותם. הבדיקות אמורות להסתיים במארס 2004.

9.
פיקוד העורף וחיל האויר, מקפידים עתה להיוועץ ולתאם עם הגורמים הרלוונטיים באט"ל, בטרם רכישת אפודים וקסדות.

18.
אין בכוונת צה"ל לפתח פלטפורמה חדשה לפיתוח לג'יפ עתידי, אלא להישען על רכש מוצר מדף, ולהתאימו לצרכים.


מפקדת זרוע היבשה סיימה עבודת מטה לבחינת הג'יפ העתידי, אשר תוצג לאישור הגורמים המתאימים ולאישור המטה הכללי.

20.
נושא המלאי האסטרטגי של חומרי גלם למיגון, עלה בדיוני תת הוועדה לנושא מיגון והגנה בראשות מפקד נס"א (יחידת הניסויים של חיל חימוש). המלצות הוועדה הובאו לאישור מפקד היחט"ל ואושרו על ידו.

22.
משרד הביטחון העביר לרשויות המקומיות תקציב למיגון 12 כלי רכב אזרחיים, שרכשו הרשויות. 

23.
פיקוד העורף בשיתוף היועץ המשפטי למערכת הביטחון מרעננים את הנהלים לכלל הגופים הגורמים האזרחיים העוסקים במיגון כלי-רכב. 

       צפי לסיום פברואר 2004.

היבטים במיגון רכב-קרב משוריין כבד

הגופים המבוקרים: צבא ההגנה לישראל; משרד הביטחון; התעשייה האווירית לישראל; התעשייה הצבאית לישראל; רשות פיתוח אמצעי לחימה

א. ריכוז ממצאי הביקורת

1. 
מינהלת תכנית טנק המרכבה פיתחה את המיגון לטנק המרכבה, לפני שצה"ל בחן את כלל הצרכים הנובעים מהאיומים על הכלי, ואת מלוא המשמעויות הנובעות מתפיסת המיגון של הטנק על אופן הפעלתו. מעורבות אגפי המטה הכללי מפקדת זרוע יבשה (מז"י) וחיל השריון בהיבטי המיגון הנוגעים לפיתוח ולייצור טנק המרכבה הייתה לקויה וחסרה, ובמיוחד בשלבים הראשונים של הפרויקט. ברמת המטכ"ל נדון הפרויקט בנקודת "אל-חזור".

2. 
באירועי "גאות ושפל" נקטו יחידות בשטח, יוזמות "מיגון" עצמאיות, באמצעות הוספת שקי חול על נגמ"שים. עד להוצאת הוראות טכניות למגבלות השימוש בשקי החול כאמצעי מיגון, חלפה למעלה משנה. מפקדת קצין חיל הרגלים והצנחנים הראשי, לא הכינה הוראה אג"מית בנושא לדרגים הלוחמים ולא נבחנה מידת היעילות של אמצעי זה; מז"י הוציאה משימת פרויקט למיגון הנגמ"שים כנגד איומי הנ"ט, בזירה הפלסטינית, רק לאחר למעלה משנתיים מאז החלו אירועי "גאות ושפל".

5. 
עד לשנת 2003 לא נקבע גורם אחראי לניהול מלאי ערכות המיגון. כתוצאה מכך לא נוהל כנדרש מלאי ערכות המיגון, לא נקבעו רמות המלאי הנחוצות להבטחת הפעילות בבט"ש ובחירום, ובפריטים רבים לא היה מלאי כשיר.

6. 
בפרויקט להצטיידות במערכת לנטרול מוקשים, שהתבססה על הערכת אמ"ן, נכללו איומים, שהמערכת אמורה הייתה לתת להם מענה, למרות שאלה לא היו קיימים בזירה. משימת הפרויקט לא שונתה על ידי מז"י גם כאשר  עודכן האיום.

ב. מצב תיקון הליקויים

צבא ההגנה לישראל

1.
בצה"ל ובמינהלת פרוייקט טנק המרכבה במשרד הביטחון (מנת"ק) בוחנים שיפורים בנהלי העבודה ושיתוף פעולה בין הגופים, בנושא פיתוח וייצור טנק מרכבה. הנושא יוצג לאישור סגן הרמטכ"ל, עד חודש אפריל 2004.

2.
בראשית שנת 2002, בזמן גיוס המילואים, הוצאו רכבי קרב משוריינים מאחסנה יבשה, אשר לא היו ממוגנים לבט"ש.


ביוני 2002 פורסמה הוראה טכנית, המגבילה השימוש בשקי חול. במפקדת זרוע היבשה נבחן ונמצא כי אין צורך בשקי חול, היות ואינם תורמים למיגון. 


איום הנ"ט בגזרה אינו חדש ואינו קשור לאירועי גאות ושפל. זה שנים צה"ל ממגן את הנגמ"שים כנגד נ"ט. מז"י קידמה פיתוח של חלופת מיגון לנגמ"ש בט"ש, בהתאם לאישור סגן הרמטכ"ל.

5.
נקבעה חלוקת אחריות בין מז"י ואט"ל בנושא מלאי ערכות המיגון. כל גוף קיים סדרת דיונים וקיבל החלטות לשיפור השליטה במלאים. עבודת המטה לפרסום הוראת קבע מטכ"ל (הק"מ) בנושא רמות מלאי אמורה להסתיים בסוף 2004.

6.
אמ"ן בעדכון ההערכה לא שלל הימצאות האיום בזירה. לפיכך ההחלטה האם להפסיק את הפרוייקט ולקחת את הסיכון, או להמשיך בו, נשארה בדרג המפקדים. במקרה זה החליטה מז"י להמשיך בפרוייקט. מז"י ואמ"ן פועלים לחיזוק והידוק הקשר ביניהם, והנושא מוסד בנהלי עבודה.

התעשייה האווירית לישראל בע"מ

מימון ייצור מטוסי מנהלים

הגוף המבוקר: התעשייה האווירית לישראל בע"מ

א. ריכוז ממצאי הביקורת

1.
לקראת החתימה על ההסכם עם המשקיע, הנהלת התע"א לא בחנה מהם סדרי הגודל של החשיפה המימונית האפשרית הן מייצור "מטוסים ירוקים" בתע"א, והן מהפעילות הנוספת של חברת השיווק; ולא בחנה, אם ועד כמה עונה ההסכם על המטרות שלמענן נדרש שותף עסקי זר.  המשמעות של ההסכמים בין התע"א למשקיע הייתה על ידי התע"א נטילת סיכון שאינו מוגבל בסכום, במקרה של כשל עסקי.

2.
התע"א הסכימה לתנאים אלה אשר לא עלו בקנה אחד עם האילוצים שקבע משרד האוצר.

3.
הנהלת התע"א לא הציגה לדירקטוריון את מלוא המשמעויות של הסיכונים בהתקשרות עם המשקיע, ואת האפשרויות של התע"א לעמוד בסיכונים במידה שיתממשו; הנהלת התע"א גם לא הפנתה את תשומת לבם של הדירקטורים, שמימוש סיכונים אלה אינו תואם את כוונת האוצר והבנקים למזער את הסיכונים של התע"א במימון הייצור והשיווק של מטוסי המנהלים. 

4.
בנובמבר 1996, המועד שבו הסמיך הדירקטוריון את המנכ"ל או את הסמנכ"ל לכספים לחתום על ההסכמים עם המשקיע, הנהלת התע"א לא הציגה לדירקטוריון תחזית עסקית מעודכנת, המפרטת את צורכי המימון של חברת השיווק. באותו מועד היה ברור להנהלת התע"א, כי ההון שתוכל חברת השיווק להעמיד למימון הייצור והמלאי של מטוסי המנהלים בשיעור של 76% מהשקעתה, לא יענה על צורכי המימון של הפעילות בתחום מטוסי המנהלים.

5.
כבר בספטמבר 1997 ידעה הנהלת התע"א, שלחברת השיווק אין יכולת לממן את "המטוסים הירוקים" שהזמינה, ולמרות זאת המשיכה התע"א לייצר מטוסים למלאי, שלא היה להם לקוח סופי. בתקופה ספטמבר 1998 - יוני 2001 אישר הדירקטוריון מספר פעמים מסגרת אשראי לחברת השיווק בסכום מירבי של 60 מיליון דולר. הנהלת התע"א אפשרה ייצור מטוסים נוספים דבר שחייב הגדלת האשראי לחברת השיווק מעבר למסגרת שאישר הדירקטוריון. ביוני 2001 הגיעה יתרת החוב של חברת השיווק לתע"א לכ-122 מיליון דולר.

6.
באפריל 2001 נמכרה חברת השיווק לחברה א'. יתרת ההתחייבויות של חברת השיווק לבנקים ולבעלי המניות, שהתע"א הייתה ערבה להם בפועל במועד המכירה, הסתכמה בכ-258.6 מיליון דולר.

7.
מחישוב שערך משרד מבקר המדינה עולה, כי עד למועד מכירת חברת השיווק לחברה א' הסתכמה ההשקעה של התע"א, שטרם הושבה, מפיתוח מטוס ה"גלקסי" ומייצור מטוסי המנהלים, בכ-205 מיליון דולר.

8.
ב-4.6.01 נחתם הסכם התפעול בין התע"א לבין חברה א'. ההסכם הותיר את התע"א כקבלן משנה וכיצרנית "מטוסים ירוקים". עם זאת, חזרה התע"א להיות המממנת הבלעדית של ה"מטוסים הירוקים" ושל מלאי המטוסים בעבודה שלא נמכרו ללקוחות. מנתוני התע"א עולה, כי באוגוסט 2002 הגיעה החשיפה של התע"א בייצור מטוסי המנהלים לחברה א' בעשרות רבות של מיליוני  דולרים, ובכך חרגה הנהלת התע"א בסכום ניכר מהסכום שאישר הדירקטוריון. וכך חזרה התע"א ונטלה על עצמה את הסיכונים בתחום מטוסי המנהלים בהיקפים כספיים ניכרים.

ב. מצב תיקון הליקויים

התעשייה האווירית לישראל

 

ועדת הביקורת של מועצת המנהלים בתעשייה האווירית התכנסה ב-9 בנובמבר 2003 והחליטה כדלקמן:

א.
הוועדה ממליצה לדירקטוריון לקבוע סכום לחשיפה עם בטוחות, שמעליו יהיה צורך באישור הדירקטוריון.

ב.
ההנהלה תמשיך לדווח על פרוייקטים של מטוסי מנהלים, כפי שנהגה עד כה, אחת לשישה חודשים.

ג.
ההנהלה תדווח תקופתית לוועדת הכספים, במתכונת דיווח פרוייקטלי, לגבי כל הפרוייקטים בביצוע.

ד.
באשר להמלצת הביקורת על עבודה מקיפה במטוסי המנהלים, סוכם שההנהלה תדווח על סטטוס תוכניות מטוסי המנהלים, כולל אספקטים שיווקיים, מדי חצי שנה.

הליכים למינוי נציג רכש בתעשייה האווירית

הגוף המבוקר: התעשייה האווירית לישראל בע"מ

א. ריכוז ממצאי הביקורת
1.
בנהלי התע"א אין התייחסות להליכי התקשרות עם נציגי רכש ואין נוהל מוסדר לבחירת סוכן רכש.

2.
לא נמצא תיעוד, שמצביע על כך שקודם לחתימת ההסכם עם נציג הרכש נבחנו בחטיבה ובארגון הסמנכ"ל לשיווק ולפיתוח עסקים כישוריו, התאמתו לתפקיד ועדיפותו על פני סוכנים אחרים, ולא נמצא כי הוצגו נימוקים ואמות מידה כתנאי להתקשרות, כנדרש בנוהל התע"א העוסק במינוי מקדמי השיווק. כמו כן, לא נמצא תיעוד המצביע על השיקולים שלפיהם נקבע שיעור עמלת נציג הרכש, כפי שראוי היה שיתועדו. 

3.
משרד מבקר המדינה מעיר, שהמלצת ראש מינהל השיווק להתקשר עם הסוכן באוקטובר 1999, והמלצתו על הארכת תוקפו של ההסכם האמור בשנת 2001, לא התבססו על בדיקת כישוריו של נציג הרכש והתאמתו לביצוע משימותיו. 

4.
התע"א התקשרה עם נציג רכש והתחייבה לשלם לו עמלה בשיעור מסוים מהיקפן הכספי של רכישותיה מחברה א', בהליך בלתי תקין, שכן לא נמצא תיעוד המצביע על כישוריו, על סיבת העדפתו על פני נציגים אחרים, ועל כך שבעלי התפקידים שהמליצו על ההתקשרות ערכו בדיקה כלשהי להתאמתו לתפקיד על פי אמות המידה הנדרשות בהתקשרות עם מקדמי שיווק. 

5.
נציג הרכש שקיבל עמלה מהתע"א עבור שירותיו בקשר לחברה א', שימש בו-בזמן גם כמתווך/נציג של חברה א'. הדבר התבטא בכך, שקיבל הזמנות עבודה ממפעלים שונים בתע"א בהציגו את עצמו כנציג של חברה א', והעבירן לביצוע בחברה זו ללא קבלת עמלה מהתע"א. במצב דברים זה נוצר ניגוד עניינים שעלול היה לפגוע בתע"א. 

6.
על הנהלת התע"א ועל דירקטוריון התע"א להדק את הבקרה על תהליך ההתקשרות עם נציגים לסוגיהם. הדבר מתחייב במיוחד נוכח העובדה, שבעת הארכת תוקפו של ההסכם עם נציג הרכש בשנת 2001 ובעת תהליך בחינת הארכת תוקפו בשנת 2002, חזרו ונשנו חלק מהליקויים בהתייחס להליך הבדיקה והבקרה, לרבות עניין ניגוד העניינים הנובע מהיותו בו-בזמן, סוכן של חברה א' ונציג של התע"א. 

7.
התע"א לא פעלה בהתאם להנחיית פרקליטת המדינה ולא ערכה שינוי בנהליה עד למועד סיום הביקורת. 

8.
התע"א שילמה עמלות לנציג הרכש על אף שתנאי ההסכם ביניהם לא התקיימו. מדובר בתנאים שלפיהם היה על נציג הרכש לאתר עבור התע"א קבלני משנה במדינות א' וב' ושהעמלה מתשלומי התע"א לקבלנים אלה תהיה בגין עסקות שייקשרו ביוזמתו. 

9.
לא נמצא תיעוד המצביע על כך שהתע"א הגדירה לסוכן יעדים לפיקוח ואף לא מתכונת ולוח זמנים לדיווחיו, וכן לא נמצא תיעוד המצביע על דיווחיו לתע"א בקשר ליעדים אלה. כמו כן, לא נמצא תיעוד המצביע על תרומת ספק הרכש לתע"א במהלך המשא ומתן עם חברה א'.

ב. מצב תיקון הליקויים

התעשייה האווירית

ועדת הביקורת של מועצת המנהלים בתעשייה האווירית (הוועדה), התכנסה ב-9 בנובמבר 2003, והחליטה כדלקמן:

א.
הוועדה תבדוק התועלת במינוי נציג רכש, ותציג המלצותיה בפני הדירקטוריון. הוועדה תסתייע במבקר הפנימי של החברה.

ב.
הוועדה תסיים עבודתה בתוך 3 חודשים.

ג.
הוועדה רשמה בפניה, כי נוהל מינוי סוכני רכש תוקן, ועונה על הליקויים.

ד.
הוועדה רשמה בפניה, כי כל עובד בתפקיד ראש מינהל ומעלה, ומזכירתו, יוחתמו על הצהרה למניעת ניגוד אינטרסים.
התעשייה הצבאית לישראל בע"מ
מכללת תעש לאבטחה וללוחמה בטרור

דו"ח 54א

הגופים המבוקרים: משרד הביטחון; התעשייה הצבאית לישראל בע"מ; משרד הפנים 

א. ריכוז ממצאי הביקורת

8.
התכנית העסקית שהוצגה לדירקטוריון תעש ועל בסיסה אושרה הקמת המכללה, כללה אומדן עלויות שכר חלקי ותחזית הכנסות שאינה מבוססת דיה. כתוצאה מכך, התחשיב שהוצג בתכנית העסקית להחזר ההשקעה של תעש במכללה בסך כמיליון דולר, שהיה אמור להתקבל לאחר שנתיים וחצי, בסוף שנת 2001, התבסס על נתונים חלקיים, וגרם לכך שתעש לא קיבלה את החזר השקעתה במועד בו צפתה. מן הראוי, כי לפני קבלת החלטה על כדאיות הקמת המכללה, הייתה תעש בוחנת את התועלת הצפויה מההקמה בהיבטים של רווחיות ותרומה אסטרטגית בטווח הארוך, אשר יש להביאם בחשבון בשקלול התכנית העסקית.  

ב. מצב תיקון הליקויים

התעשייה הצבאית לישראל בע"מ

8.
דירקטוריון התעשייה הצבאית דן בישיבתו ביום 24 בנובמבר 2003 בנושא המכללה, וסיכם כי המכללה אינה מהווה נטל שיש למכור אותו, אלא מהווה נכס שמן הראוי לשמור ולטפח.


בשנים 2002 - 2003 המכללה עברה לרווח, ובצנרת יש עוד הזמנות.


היו"ר הנחה, כי לצורך קבלת החלטה, תוצג לחברי הדירקטוריון התוכנית העסקית של תעש.

משרד הבינוי והשיכון
עמידר, החברה הלאומית לשיכון בישראל בע"מ
תפקוד החברה בהעדר הסכם כולל בינה לבין הממשלה
דו"ח 52ב

הגופים המבוקרים: עמידר, החברה הלאומית לשיכון בישראל; משרד האוצר - אגף החשב הכללי, רשות החברות; משרד הבינוי והשיכון

א. 
ריכוז ממצאי הביקורת

4. 
על עמידר והממשלה להסדיר לאלתר את מערכת היחסים ביניהם. הדבר נחוץ הן לקיום מינהל ציבורי תקין והן לרווחת הדיירים והנזקקים לדיור.

ב. מצב תיקון הליקויים

משרד הבינוי והשיכון

4. 
ניסוח ההסכם בין המשרד לחברת עמידר נוסח מחדש. להלן נקודות עיקריות: 

ההסכם בא להסדיר את יחסי הגומלין בין המדינה לחברה המאכלסת, שהיא הגדולה ביותר בישראל, המנהלת כ-65% ממלאי הדירות, ומנהלת נכסים בכל רחבי המדינה.

תוקף ההסכם הוא לחמש שנים, עם אופציה להארכה, בהסכמת שני הצדדים.

עד להסכם הנוכחי, היתה מערכת היחסים בין המשרד לעמידר מושתתת על חוזים, סיכומים ונהלים שונים, חלקם עוד משנות ה-50, שגרמו להעדר תקצוב מתאים בתקציב המדינה, ולחוסר שקיפות בעלויות הניהול בדיור הציבורי.

בהסכם הנוכחי, מדיניות האכלוס תקבע על ידי המשרד, והחברה תתחיב למפרט מוגדר של שירותים.

על פי ההסכם, תעביר החברה למדינה את כל התקבולים, משכר הדירה של הדיירים וממכירת הדירות, ובתמורה תקבל עמלות, שיופחתו מידי שנה, על מנת לעודד התייעלות החברה.

ההסכם בין המדינה והחברה יסדיר את היחסים בין הצדדים על בסיס ניהולי תקין; יביא לשיפור רמת השירות לדיירים, ויגביר את השקיפות התקציבית.

הפיקוח על אכלוס דירות וניהולן

 בידי חברת עמיגור ניהול נכסים בע"מ

דו"ח 53ב

הגופים המבוקרים: משרד הבינוי והשיכון; חברת עמיגור ניהול נכסים בע"מ; משרד האוצר - אגף החשב הכללי; משרד העבודה והרווחה

א. ריכוז ממצאי הביקורת

1.
לא הוכן נוהל להשכרת דירה עם ציון העלות המרבית לשיפוץ ולטיפול בחריגים. דירות רבות נותרו ריקות ולא אוכלסו עקב עלות שיפוצים גבוהה, ובמקלטים לא נעשו פעולות תחזוקה.

8.
חברת עמיגור ביטחה את כל ההוסטלים בתת-ביטוח גדול (כ-23 מליון דולר בלבד).

9.
המשרד העביר לחברה סכום כסף לניהול בגין כל הוסטל מהרכוש המינהלי שנמסר לה ללא מכרז ורשם זאת בתקציבו כהוצאה. לעתים היו עלויות הניהול נמוכות מסכומי הכסף שהועברו ונוצרו עודפים. המשרד לא רשם עודפים אלה בתקציבו.

10.
מן הראוי שהיחסים בין המשרד לבין החברה יעוגנו בהסכם מקיף, שיחול על כל הדיור הציבורי שבניהול החברה - הרכוש המינהלי ורכוש הסוכנות. התקנים והפעולות לתחזוקה. יש לדאוג להחלפת חוזה השכירות המשמש את החברה להתקשרות עם עשרות אלפי דייריה בחוזה חדש, שיעגן את זכויותיו של הדייר, בין היתר, על פי חוק זכויות הדיר בדיור הציבורי. על נציג החשב הכללי במשרד האוצר לחתום על הסכם שכולל התחייבויות כספיות של המדינה.

ב. מצב תיקון הליקויים

משרד הבינוי והשיכון

1. 
הדירות הריקות שופצו, ונקבעו מועמדים לאכלוס. נותרו רק כ-150 דירות ריקות, מהן כ-50 דירות הנמצאות באופקים.

8. 
נבדק נושא ביטוח ההוסטלים, והוחלט כי במכרזים עתידיים, כל מקרה יבדק לגופו, על מנת לקבוע את דרישות הביטוח.

9. 
בשיתוף עם אגף תקציבים במשרד האוצר, תוקצבו פעולות האחזקה.

10. 
המשרד חתם על הסכם עקרונות עם אחת מחברות האיכלוס, להסדרת מערכת היחסים עימה. עקרונות אלו יהוו בסיס לחתימת הסכם גם עם חברת עמיגור.
פרזות חברה ממשלתית עירונית לשיכון ירושלים בע"מ

דו"ח 53ב

הגופים המבוקרים: משרד הבינוי והשיכון; חברת פרזות - חברה ממשלתית עירונית לשיכון ירושלים בע"מ

א. ריכוז ממצאי הביקורת

2.
סקר שעשתה החברה במחצית הראשונה של שנת 2002 העלה שהתחזוקה של מאות דירות שבניהול החברה הייתה ירודה. לדוגמא באתר בבית"ר עילית שבניהול חברת "פרזות" הבנינים וסביבתם נמצאים במצב הזנחה קשה.

6.
במארס 2001 פלשו משפחות רבות לדירות בבית שמש שטרם הוחל באכלוסן, עלות הפינוי הסתכמה ב-1.5 מיליון ש"ח, והעלות של תיקון הנזקים שנגרמו במהלך הפלישה נאמדה בכ-540,000 ש"ח. העניין האמור, שגרם לנזקים ניכרים לא נדון בדירקטוריון החברה.

ב. מצב תיקון הליקויים

משרד הבינוי והשיכון

2. 
מצב התחזוקה מושפע מתרבות הדיור של הדיירים: אם הדיירים לא יתארגנו, יש חשש כי גם לאחר השיפוץ, יחזרו המבנים למצבם המוזנח.

6. 
המשרד תיקן את כל הליקויים באמצעות חברת פרזות. אגף התכנון במשרד, יבצע ביקורת על התיקונים.

משרד הבריאות
האמנה לקידום האיכות בשירותי הבריאות

דו"ח 49

הגוף המבוקר:  משרד הבריאות

א. ריכוז ממצאי הביקורת

10.
על הנהלת משרד הבריאות לבחון מחדש באופן מעמיק ויסודי את נושא האמנה, והיסודות עליהם ראוי להשתית את היחסים בין המשרד וההסתדרות הרפואית בישראל.

ב. מצב תיקון הליקויים
משרד הבריאות
10.
המשרד הודיע לאגף בתאריך 23.11.2003, כי: האמנה לקידום האיכות בשירותי הבריאות, נמצאת בדיונים עם ההסתדרות הרפואית, לאור הערות הביקורת, ולנוכח הצורך לשנות את הכללים ביחסים שבין משרד הבריאות להסתדרות הרפואית.

עיקור ציוד וסילוק פסולת רפואית

דו"ח 49

הגופים המבוקרים:  משרד הבריאות; המשרד לאיכות הסביבה

א. ריכוז ממצאי הביקורת

2.
עד מועד סיום הביקורת, לא חייב המשרד את בתי החולים בארץ לפעול לפי התקנים המומלצים של המכון לעיקור מוצרים בבתי חולים, אף על פי שנציגי המשרד ונציגי בתי חולים ממשלתיים השתתפו בוועדה של המכון שאישרה אותם.                          

4.
היו ליקויים חמורים בפעילות החברה לפינויי וטיפול בפסולת רפואית זיהומית.

ב. מצב תיקון הליקויים

משרד הבריאות

2.
הנחיות ניקוי חיטוי ועיקור מכשור בבתי החולים, פורסמו בחוזר מינהל רפואה בשנת 2001.

4.
החברה שבפעילותה נמצאו הליקויים, הפסיקה פעילותה. כיום הטיפול בפסולת הרפואית ופיזורה, נעשה על ידי בתי החולים עצמם, או באמצעות חברות חדשות שאושרו על ידי משרד הבריאות ועל ידי המשרד לאיכות הסביבה.

שירותי בריאות לעובדים זרים

דו"ח 49


הגופים המבוקרים: משרד הבריאות; משרד האוצר; משרד החינוך, התרבות והספורט; משרד העבודה והרווחה;  משרד הפנים; המוסד לביטוח לאומי;  שירות התעסוקה

א.  ריכוז ממצאי הביקורת

6. 
עד נובמבר 1998 לא גיבש המשרד את מדיניותו בקשר לבדיקות המקדימות לעובדים  זרים.

ב. מצב תיקון הליקויים
משרד הבריאות

6. 
נקבעה רשימת המחלות הזיהומיות, שהמועמדים ל"עובדים זרים" אמורים להיבדק להעדרן, עוד בארצות מוצאם. הוכרו מכונים לבדיקה במדינות מוצא ל"עובדים זרים", ורק על פי תעודה של מכון כזה, נותן קונסול ישראל אשרת עבודה לעובד הפרטני.

מוקדים רפואיים של קופות החולים

דו"ח 49

הגופים המבוקרים: משרד הבריאות; מכבי שירותי בריאות; קופת חולים כללית; קופת חולים לאומית; קופת חולים מאוחדת

א. ריכוז ממצאי הביקורת

3.
על קופות החולים לפרסם בקרב המבוטחים באופן ברור ובהיר את השירותים השונים הניתנים מחוץ לשעות הפעילות הרגילות של המרפאות. בכלל זה, ימי השבוע ושעות הפעילות היומית של כל אחד מהשירותים, מהם כלל השירותים האפשריים שהמבוטח יכול לקבל בכל אחד מהם, ובאיזו עלות. 

ב. מצב תיקון הליקויים

משרד הבריאות

3.
קופות החולים מפרסמות במרפאות את מכוני הבריאות וכתובותיהם, אליהם יכולים המבוטחים לפנות לאחר שעות הפעילות.

השתלת איברים

דו"ח 51ב

הגוף המבוקר: משרד הבריאות

א.  ריכוז ממצאי הביקורת

1.
עקב החשיבות הרבה הנודעת לאבחון מצב של מוות מוחי וזיהוי אפשרות של תורם איברים פוטנציאלי במועד, על המשרד לדאוג לכך שהנושא יובהר לכל הצוותים הרפואיים בכל בתי החולים, ויונהג נוהל אחיד לקביעת מוות מוחי.

2.
יש מקום  שהמשרד יסייע לבתי החולים לרכוש מכשיר דופלר (הבודק בין היתר את זרימת הדם למוח) - אם אין להם - ולעודד את השימוש בו לקביעת מוות מוחי במקרים המתאימים.

5.
בתקופת הביקורת לא היתה במרכז הלאומי לתיאום וניהול תורמים והשתלות (המרכז), ועדה לנושא "קצירת איברים" ולא היה נוהל המסדיר את קצירת האיברים וקובע: מי הם הרופאים הקוצרים, וכיצד יתוגמלו, למי עליהם לדווח אם הם נעדרים מהעבודה, מי מחליף אותם בהעדרם, וכדומה. הועלה, שלעתים היה קושי לאתר רופאים כדי לבצע קצירת איבר.

ב. מצב תיקון הליקויים

משרד הבריאות
1. 
קיים עתה נוהל אחיד לקביעת מוות מוחי, הנמצא בהליכי עדכון.

2. 
בעקבות הביקורת, המשרד מסייע עתה לבתי החולים ברכישת מכשיר דופלר.

5. 
ועדת הנצלת אברים פועלת במרכז הלאומי להשתלות אברים.
שירותי בריאות לתלמידים

דו"ח 52ב

הגופים המבוקרים: משרד הבריאות; משרד החינוך; עיריית ירושלים; מרכז השלטון המקומי 

א. 
ריכוז ממצאי הביקורת

5. 

על הנהלות הלשכות להבטיח שרישומיהן, על כיסוי שירותי הבריאות, ישקפו במדויק את הנעשה בשטח, בייחוד משום שרישומים אלה מועברים ליצירת נתונים סטטיסטיים ארציים, שעליהם עשויים להתבסס קווי מדיניות הבריאות של המשרד.

8. 

רשויות מקומיות אחדות, ובהן רעננה, מפעילות בתחומן מוקד עירוני נייד עם חובשים, העונה, בין היתר, לקריאות דחופות מבתי הספר למתן עזרה ראשונה. יש לבחון את הנגישות וזריזות התגובה של מוקדים אלה. אם אכן הם מספקים פתרון הולם במתן עזרה ראשונה לתלמידי בתי הספר. על משרד החינוך ומשרד הבריאות, יחד עם מרכז השלטון המקומי, לשקול להנהיג שירות דומה ברשויות מקומיות אחרות.

ב. מצב תיקון הליקויים
משרד הבריאות
5. 
משרד הבריאות פועל לשיפור הרישומים על כיסוי שירותי הבריאות.

8. 
הפעלת מוקד עירוני נייד עם חובשים, הינה יוזמה פרטית של מספר רשויות מקומיות. המקצוע "חובש" אינו מקצוע אזרחי, אלא מקצוע צבאי, ומבחינה רפואית-לגלית, אין משרד הבריאות מעודד העסקת חובשים. לדעת המשרד, אין לעודד שירות דומה בישובים אחרים.

הפעלת חדרי ניתוח בבתי חולים

הגופים המבוקרים: משרד הבריאות; המרכז הרפואי הממשלתי "אסף הרופא"; שירותי בריאות כללית - המרכז הרפואי "קפלן" 
א. ריכוז ממצאי הביקורת

5.
מן הראוי שהמשרד יאסוף וינתח בתדירות גבוהה יותר מידע בנושא זיהומים בבתי חולים, שהוא מידע חיוני. 
ב. 
מצב תיקון הליקויים

משרד הבריאות
5.
לשם איסוף מידע בנושא זיהומים בבתי חולים, קבע המרכז הלאומי לבקרת מחלות, את נושא הזיהומים בבתי החולים, במסגרת תכנית העבודה שלו לשנת 2004.


ביום 11.1.2001 הפיץ מינהל רפואה במשרד הבריאות חוזר "הנחיות לחיטוי ועיקור במוסדות רפואיים"; ביום 29.3.2001 הפיצו שירותי בריאות הציבור במשרד הבריאות חוזר רענון לחוזר מינהל רפואה, ובו גם ציון עובדת קיומן של 3 ועדות הדנות בנושא: ועדה למניעת זיהומים צולבים; צוות בקרת איכות בנושא הטיפול בפסולת בבתי חולים; וועדת מעקב לנושאי בריאות הסביבה במוסדות בריאות.

ביטול, התליה והגבלה של רישיונות במקצועות הרפואה

הגוף המבוקר: משרד הבריאות

א. ריכוז ממצאי הביקורת

1.
המשרד לא הכין נוהל להסדרת הליכי העבודה בנושא. הבדיקה העלתה, כי הרישיונות לא הופקדו כנדרש; הופקדו רק כשליש מהרישיונות של רופאים וכמחצית מהרישיונות של עובדי הסיעוד. הרישום על הפקדת הרישיונות בלשכות הבריאות לקה בחסר, והאגף למקצועות רפואיים במשרד, לא ניהל מעקב בנושא.

ב. 
מצב תיקון הליקויים

משרד הבריאות
1.
ביום 12.6.2003 הופצו על ידי האגף לרישוי מקצועות רפואיים, נוהל להסדרת הליכי העבודה בנושא התליית רשיונות והפקדתם, ונוהל מעקב ורישום התליות. 

פיקוח המשרד על מרפאות ומכונים פרטיים

דו"ח 53ב
הגוף המבוקר: משרד הבריאות

א. ריכוז ממצאי הביקורת

3.
המשרד אינו מפקח על פעילותן של מרפאות המציעות טיפולים בעיכוב תהליך ההזדקנות ואינו בודק את התכשירים הנמצאים בשימוש בתחום זה ואת שיטות הטיפול.

4. מן הראוי שהמשרד יבהיר לציבור את מגבלות הפיקוח שלו ויפרט לציבור מה עליו לבדוק עם פנייתו למרפאות ולמכונים הפרטיים בנוגע למומחיותם של המטפלים וליעילות הטיפול.

ב. 
מצב תיקון הליקויים

משרד הבריאות
3.
משרד הבריאות מפרסם באתר האינטרנט של המשרד ובעיתונים, הודעות לציבור לגבי השימוש בהורמון גדילה למניעת הזדקנות.

4.
רשימת המרפאות והמכונים המורשים, מפורסמת באתר האינטרנט של המשרד ובעיתונים.

משרד החינוך, התרבות והספורט

גמול השתלמות לעובדי הוראה

הגוף המבוקר: משרד החינוך, התרבות והספורט
א. ריכוז ממצאי הביקורת

2.
המשרד קבע נהלים לביצוע ההשתלמויות, אולם לא גיבש מדיניות אחידה לאישור ההשתלמויות ולא כלל באמות המידה לזכאות לגמול השתלמות את הצורך באיזון בין השתלמויות בתחום המקצועי שבו מועסק העובד לבין השתלמויות לצורך העשרה אישית המזכות את עובדי הוראה בגמול. עקב כך, יכול עובד הוראה לבחור את ההשתלמויות כרצונו גם אם אין להן זיקה לתפקידו ולצורכי המסגרת החינוכית שבה הוא פועל. כתוצאה מכך, אי אפשר להבטיח את השגת המטרה של גמול ההשתלמות - להעלות את כשירותו של העובד למלא את תפקידו. 

3.
לפי הרישומים ביומני ההשתלמות שנבדקו, עובדי הוראה "נכחו" בשתיים או בשלוש השתלמויות שהתקיימו בו-זמנית. המשרד לא עשה די לאיתור הרישומים הכפולים, ולכן זוכו עובדי הוראה אלה בגמול השתלמות בעבור אותן שעות בהשתלמויות שונות יותר מפעם אחת. 

8.
על המשרד לשנות את שיטת מספור ההשתלמויות ולשפר את המערכת הממוחשבת כדי שיהיה אפשר לבצע באמצעותה מעקב ובקרה על השתתפותם של עובדי הוראה בהשתלמויות זהות. 

ב. מצב תיקון הליקויים

משרד החינוך, התרבות והספורט

2. 
המשרד גיבש מדיניות אחידה לאישור ההשתלמויות, ובמסגרת זו, גם באשר לאיזון בין השתלמויות בתחום המקצועי שבו מועסק המורה, לבין השתלמויות להעשרה אישית. מדיניות זו נדחתה על ידי ארגוני המורים. המשרד בוחן עתה את כלל יחסיו עם ארגוני המורים, ובמסגרת השינויים המתוכננים תהיה התייחסות גם לנושא זה.

3.   האגף להשתלמות ולהדרכת עובדי הוראה, בודק באמצעות המחוזות את אותם עובדי ההוראה  שהיו רשומים בהשתלמויות שונות בזמן זהה. לגבי אותם עובדי הוראה שההסברים לא יהיו מניחים את הדעת, יבדקו ההשלכות המשפטיות, וינקטו צעדים כנדרש, במידת הצורך. 

8.    האגף להשתלמות ולהדרכת עובדי הוראה, פועל עם מינהל תקשוב ומערכות מידע במשרד, להקמת מערכת ארגונית חדשה, בה יוכנסו מאפיינים שיאפשרו בקרה טובה יותר. 

היעדרויות מורים ומילוי מקומם
בבתי ספר יסודיים ובחטיבות הביניים

הגוף המבוקר: משרד החינוך, התרבות והספורט

א. ריכוז ממצאי הביקורת

1.
המשרד לא קבע מדיניות בנושא מילוי מקום, וההוראות שקבע בנהליו בעניין זה לא כולן עומדות בדרישות החוק.

3.
המשרד לא קבע נוהל להזמנת ממלאי מקום. 

4.
בתי ספר ניצלו שעות מילוי מקום באופן מופרז, ולמטרות אחרות. המשרד לא פעל נגד תופעת ההיעדרויות הבלתי מוצדקות, ונגד השימוש בשעות מילוי מקום שלא למטרות שלשמן נועדו.

ב. מצב תיקון הליקויים

משרד החינוך, התרבות והספורט

1.
כיום, סדרי העדיפות של משרד החינוך, לשיבוץ מורים ממלאי מקום, הינם: א. סטאז'רים בלימודי ההכשרה להוראה; ב. מורים פעילים; ג. גמלאים של משרד החינוך, ובתנאי שלא פרשו על-רקע פדגוגי ממערכת החינוך.

3. 
נוהל להזמנת מורה ממלא מקום, התפרסם בחוזר מנכ"ל בינואר 2004. 

4. 
נמצאת בהקמה, מערכת מעקב אחר ניצול שעות מילוי המקום בבתי הספר, 


על פי ההוראות.


יחידת בקרת התקן של המשרד, תערוך ביקורות מדגמיות בכל שנה, במספר בתי ספר, על-מנת לבדוק ניצול הולם של שעות מילוי מקום.

התקשרויות עם החברה למתנ"סים

הגופים המבוקרים: החברה למתנ"סים (מרכזי תרבות, נוער וספורט); משרד החינוך, התרבות והספורט; משרד האוצר - אגף החשב הכללי; המשרד לקליטת העלייה

א. ריכוז ממצאי הביקורת

2.
החברה פעלה תקופות ארוכות ללא הסכם עם המשרד, כיוון שהליכי ההתקשרות בוצעו באיחור: ועדת הרכישות של המשרד אישרה את ההתקשרות באיחור, ופנייה לחשב הכללי במשרד האוצר (להלן - החשכ"ל) כדי לקבל פטור ממכרז נעשתה רק באמצע כל שנה.

3.
משרד החינוך והמשרד לקליטת העלייה לא חתמו על הסכמים עם כל אחד ואחד מהמתנ"סים שבהן התקיימה הפעילות אלא עם החברה, אף כי כל מתנ"ס הוא אישיות משפטית עצמאית.

ב. מצב תיקון הליקויים

משרד החינוך, התרבות והספורט

2.
המשרד שינה את אופן ההתקשרות עם החברה למתנ"סים: החל משנת התקציב 2004, רוכש המשרד מהחברה שני שירותים עיקריים: א. שירותי מטה החברה; ב. שירותי ניהול המתנ"סים.
שני נושאים אלה, הינם בעיקר עבור שכר עובדים, המשולם ישירות על ידי מטה החברה. 


כל התקשרות נוספת תהיה מתקציב היחידות המפעילות את הפרוייקטים, ותבוצע בדרך של מכרז או בדרך של פטור ממכרז, לפי העניין.

תהליך ההתקשרות החדש יפשט את הליכי ההתקשרות העיקרית עם החברה למתנ"סים, כך שעם הוודע גובה התקציב המיועד להתקשרות זו, יפנה  המשרד לוועדת הרכישות ולוועדת הפטור במשרד האוצר.


התקשרות בנושאי הפרוייקטים תהיה בנפרד לכל פרוייקט.

3.
על פי נוהל ההתקשרות החדש לעיל, ההתקשרות העיקרית  תהיה מול מטה החברה, עבור פעולות שמבוצעות על ידי המטה.

ראה גם פרק ב"לקט מעקבים" שבדוח זה - תקציב המדינה לשנת 2001 וביצועו - תמיכות והקצבות לעמותות.

מינהל התרבות - תמיכות למוסדות תרבות ואמנות

הגוף המבוקר: משרד החינוך, התרבות והספורט - מינהל התרבות
א. ריכוז ממצאי הביקורת

1.
בשנים 1996-2002 לא התכנסה המועצה הציבורית לתרבות ואמנות, שליד השר הממונה, כלל, ולפיכך לא נקבעו סדרי עדיפויות בחלוקת התקציב בין תחומי התרבות השונים ובקידום הכנתם של מבחנים חדשים. 
2.
עד סוף 2002 לא נקבעו מבחנים חדשים לכל תחומי התמיכה על פי חוק יסודות התקציב תשמ"ה-1985, שקבע שהתמיכות למוסדות ציבור יחולקו לפי מבחנים שוויוניים בין כל מבקשי התמיכה. ביולי 2002 פורסמו מבחנים חדשים לתאטרון ולתזמורות שחלו רק על 5% מן התקציב של אותה שנה.

4.
בפרוטוקולים של ועדת התמיכות אין שקיפות מלאה להחלטות שהתקבלו.  

5.
משרד המדע התרבות והספורט חתם עם חמישה מוסדות שנקלעו למצוקה כספית על הסכמי סיוע רב-שנתיים בלי שהיו מבחנים לנושא וללא אישור ועדת תמיכות המשרדית.

6.
במשרד אין נוהל למעקב אחר דוחות ביקורת. גם במקרים שהועלו ליקויים לא הופסקה התמיכה, ולעיתים אף הוגדלה, בלי שנבדק אם הליקויים תוקנו.

7.
שכרם של אחדים ממנהלי מוסדות התרבות גבוה, וביניהם מנהלים של מוסדות שנקלעו למצוקה ולגירעונות גדולים. עד תחילת 2003 לא נקבעו כללים המסדירים את גובה שכרם של מנהלי מוסדות תרבות ואמנות. נמצא, שמספר מקבלי השכר שעלות שכרם עלתה על 300,000 ש"ח בשנת 2002 הגיע ל-106. 

8.
מאז 2001 לא תיקן משרד האוצר את תקנת תקציב הקולנוע על פי התמלוגים שהתקבלו בפועל והמשיך להסתמך רק על צפי ההכנסות. התקציב לשנים 2002 ו-2003 קטן לנוכח תחזיות משרד האוצר לירידת סכום התמלוגים.
11.
חלק ממוסדות התרבות והאמנות במצוקה כספית. על קובעי מדיניות התמיכה לתת את הדעת לכך, כי מדובר בנדבך מהותי בעיצוב פניה ותרבותה של החברה הישראלית.

ב. מצב תיקון הליקויים

משרד החינוך, התרבות והספורט

1.
המועצה הישראלית לתרבות פועלת עתה מכוח חוק התרבות והאמנות, התשס"ג-2002.

הרכבה החדש של המועצה יקבע בראשית שנת 2004.


המועצה הקיימת והמדורים בתחומים השונים - תיאטרון, מוסיקה, מחול, ועוד - פועלים עד סיום הקדנציה.

2.
מינהל התרבות פועל לגיבוש תבחינים חדשים לתמיכה. התבחינים בתחומי מחול, מקהלות, בתי-ספר לאמנויות, פסטיבלים וכתבי-עת, עומדים בפני סיום.   


ועדות משרדיות עוסקות עתה בבחינה מחודשת של התבחינים שהופעלו בשנים 2002 ו-2003, בתחומי התיאטרון, המוסיקה, מוסדות במצוקה, מוזיאונים ומכוני מחקר תורניים. התבחינים נקבעים בתיאום עם תחום תמיכות במשרד המשפטים.

4. 
תוצאות החלטות ועדת התמיכות, מובאות לידיעת הציבור ומוסדות התרבות. הפרטיכלים, ההחלטות והנימוקים, נכתבים על דעת היועצת המשפטית של הוועדה. פירוט מיוחד מפורסם באתר האינטרנט של המשרד, בתחומי התיאטרונים והתזמורות. מידי שנה מתפרסמים גם דו"חות של המרכז למידע ולמחקרי תרבות, בתחומים השונים.

5.
עם החזרת מינהל התרבות למשרד החינוך, התרבות והספורט, מינהל התרבות על מחלקותיו, מתואם עם גופים אחרים במשרד, על פי הנחיות המנכ"לית וחשב המשרד.


במשרד גובשו תבחינים  לסיוע למוסדות במצוקה, שאושרו על ידי היועץ המשפטי לממשלה, ופורסמו ברשומות. בשנת 2003 נתקבלו 28 בקשות של מוסדות תרבות במצוקה. המועצה לתרבות אישרה מתוכם דירוג של 11 מוסדות.


במוסדות שסומנו למתן סיוע, מונה רו"ח להפעלת תוכניות הבראה. 


הסיוע בסך 4.8 מליון ש"ח, יועבר למוסדות שענו לתבחינים, ומיישמים תכנית הבראה מוסכמת.

6.
לאחר מעבר מינהל התרבות למשרד החינוך, התרבות והספורט, הוקמה ועדת מעקב אחר דוחות ביקורת. הוועדה בוחנת את דוחות הביקורת, ועוקבת אחר תיקון הליקויים. הביקורות החלו בשנת 2002 במשרד המדע, והסתיימו בשנת 2003. הליקויים מובאים לידיעת ועדת התמיכות, ונלקחים בחשבון בעת דיוניה.

7.
חודשה פעילותה של "ועדת ניצני", לעדכון ההמלצות משנת 1997 בעניין קביעת שכרם ותנאי העסקתם של בכירים במוסדות תרבות ואמנות. לוועדה ניתן יעוץ כלכלי. נבדק שילוב ההמלצות של הוועדה, בקריטריונים של התיאטרונים והתזמורות, ובהחלטות של ועדות אחרות לגבי שכר המנהלים בעמותות. המלצות הוועדה תיושמנה משנת 2004.

8.
מועצת הקולנוע אישרה המלצות לחלוקת 60 מליון ש"ח בין גופי הקולנוע, לפי תבחינים מעודכנים שאושרו ופורסמו ברשומות.


הסכום שבתקנה התקציבית טרם הוקצה.


מוסדות הקולנוע קיבלו בינתיים מקדמה.

11.
שרת החינוך, התרבות והספורט ושר המשפטים, יוזמים הצעת חוק, על פיה יעוגן תקציב התרבות בחוק, ויגדל במשך מספר שנים, עד שיגיע לרמה של אחוז אחד מתקציב המדינה, כמומלץ על ידי אונסקו, הגוף הבינלאומי לתחומי התרבות, שישראל חברה בו.

משרד המשפטים
הכונס הרשמי

הגוף המבוקר: הנהלת בתי המשפט

א. ריכוז ממצאי הביקורת

8.
נמצא, שלא קוימו הוראות התקנות המחייבות את מזכירי בתי המשפט המחוזיים לשלוח לכונס הרשמי רשימות מפורטות של כל המינויים למפרקים או נאמנים, ולהעמידן לעיון הציבור במזכירויות בתי המשפט. 


ב. מצב תיקון הליקויים

הנהלת בתי המשפט

8. 
כמתחייב מתקנות החברות (כללים בדבר מינוי כונסי נכסים ומפרקים ושכרם) התשמ"א - 1981, בין התאריכים 1 באוקטובר 2002 ל-30 בספטמבר 2003 , מונו  320 כונסי נכסים ומפרקים בבתי המשפט המחוזיים.


רשימת כונסי הנכסים והמפרקים תלויה לעיון הציבור על גבי לוחות המודעות במזכירויות בתי המשפט. 


החל מ-1 לינואר 2001, נכלל במאגר המינויים הממוחשב וברשימת כונסי הנכסים והמפרקים, גם שמו של השופט הממנה.

משרד הרווחה
רישוי מעונות בניהול ממשלתי או גופים אחרים

דו"ח 53ב
החלטת ממשלה בק/10 -29.4.2003
א. 
לעניין התקנות העוסקות בדיור מוגן לקשישים - משרד המשפטים ישלים את הכנת התקנות תוך חודש ימים ויציגן בפני ועדת השרים.


עם אישור התקנות, תוטל חובת רישוי על מסגרות הדיור המוגן לקשישים הקיימות בארץ ומשרד הרווחה יקיים פיקוח עליהן.

ב. 
לעניין רישוי מעונות בניהול ממשלתי - מקימים צוות בראשות ראש האגף לביקורת המדינה במשרד ראש הממשלה ובהשתתפות נציגי משרדי הרווחה, המשפטים, האוצר, הבינוי והשיכון והבריאות.


הצוות יבחן את סוגיית ניגוד העניינים בכך שהממשלה הנה הבעלים, הגורם הקובע את הסטנדרטים, הגורם המפקח והגורם המעניק רישוי למעונות.


הצוות יגיש את המלצותיו ליושב-ראש ועדת השרים תוך חודשיים.

ג. 
משרד הרווחה יעביר לאגף לביקורת המדינה במשרד ראש הממשלה רשימת המעונות בבעלותו ומצב עמידתם בתקנים שנקבעו.

ד. 
משרד הבינוי והשיכון יעביר לאגף לביקורת המדינה, תוך חודש ימים, דיווח סטטוס על מערך המידע של נכסי המשרד, תוכניות להשלמת החסר ולוחות הזמנים להשלמתם. 

ביצוע החלטה

משרד הרווחה 

ג. 
למשרד הרווחה מעונות ממשלתיים ב-3 אגפים: שיקום, הטיפול באדם המפגר, ובאגף תקון - רשות חסות הנוער. 


לאגף השיקום ולאגף לטיפול באדם המפגר, ישנם תקנים הקבועים בחוק הפיקוח על המעונות ותקנותיו, המחייבים את המעונות הפרטיים והציבוריים.

בהיקפי כוח אדם, המעונות הממשלתיים נמצאים מעל התקן, אם כי נדרשות התאמות בתפקידים מסוימים, על חשבון תפקידים אחרים, למעט מעון כפר נחמן.

בנושא הפיזי, מרבית המעונות הממשלתיים אינם עומדים בתקנים שנקבעו, והתאמתם מחייבת תוספת תקציב לבטיחות וגהות.

מעונות חסות הנוער - רטיים, ציבוריים וממשלתיים - אינם מחוייבים בתקנים, משום שחוק הפיקוח על המעונות, אינו חל עליהם. ועדה משרדית דנה עתה בחוק הפיקוח על המעונות, ובהצעות המשרד להחלתו או הסרתו מאוכלוסיות האגף.
משרד הבינוי והשיכון

ד.
מערכת ניהול נכסי הדיור הציבורי מתנהלת עתה בשני אפיקים מקבילים: 1. הקמת מאגר מידע לאיתור וזיהוי נכסי הדיור הציבורי במשרד הבינוי והשיכון; 2. הקמת מערכת ממוחשבת לניהול נכסי הדיור הציבורי במשרד, שתפותח על כלי SAP במסגרת ועל פי כללי המרכב"ה.

משרד הבינוי והשיכון מפעיל תוכניות להשכרה/מכירה של דירות לזכאים. תוכניות אלו מופעלות בשתי דרכים עיקריות: 1. יזום פרויקטים של בנייה ציבורית באמצעות קבלנים (להלן "דירות רגילות"); 2. רכישה של דירות קיימות - נכסי רכישה (להלן "דירות נ"ר).

לאחר הבנייה או הרכישה, הועברו הדירות לטיפולן של חברות מנהלות, באמצעות כתבי העברת רכוש (להלן כה"ר, אשר בהן הועברה קבוצת דירות מסוימת לטיפולה של חברה מנהלת.

מאגר המידע של הנכסים נוהל ברמת הכה"ר, וניהול הנתונים ברמת הדירה, בוצע על ידי החברות המנהלות.

ניהול הנכסים ברמת כה"ר לא איפשר לעדכן נתוני המשרד לגבי דירות שנמכרו/נגרעו. עד לשנת 1986 טפסי הכה"רים היו ידניים ולא ממוחשבים.

דירות רגילות הועברו לטיפול החברות המנהלות עוד בטרם נקבעה להן כתובת עירונית, עובדה הגורמת לכך שבידי המשרד אין כיום פרטים מזהים בסיסיים, לגבי המיקום של נכסים רבים.

המשרד פרסם בסוף שנת 2002 מכרז להקמת מאגר נתונים לאיתור, זיהוי ורישום כל נכסי הדיור הציבורי, שהועברו לטיפול החברות המנהלות במשך השנים, לפי סטטוסים: מושכר/נגרע/נמכר.

המאגר יאפשר: 1. התאמה בין מלאי הדירות בניהול החברות המנהלות, לבין הדירות שהועברו לטיפול החברות המנהלות ע"י המשרד; השלמת פערים בין נתוני המשרד ונתוני החברות, וביצוע סקר פיסי לאיתור נכסים אלו.

המשרד מתמקד עתה בהיבט הפיסי, דהיינו באיתור נכסים, כאשר ההיבט המחשובי משמש להשוואה בין נתוני המשרד ונתוני החברות.

להלן שלבי העבודה להקמת המאגר:
1. 
ביצוע מחקר קדם - RFP - שלב זה בוצע; השלב כלל את הגדרת הבעיה ודרכי פתרונה. במסגרתו בוצעו ראיונות עם גורמי המשרד ועם החברות המנהלות לבחון קווים לביצוע סקר איתור הנכסים שהעביר המשרד לחברות.
2. 
הקמת מאגר ממוחשב של נתוני המשרד - שלב זה בוצע; בשלב זה הוקלדו הטפסים הידניים למאגר המידע.

המאגר כולל את כל טפסי הכה"רים של דירות רגילות, מהשנים 1962-1990, ואת כל פרטי דירות נ"ר מראשית שנות ה-60 ועד היום; לדירות נ"ר קיימים כה"רים ידניים, המכילים את כל פרטי הדירות, לרבות כתובת מפורטת. בשלב זה הוקם מאגר עזר, אשר מכיל נתוני דירות ברמת כה"ר.
3. 
מכרז להקמת מאגר מידע לזיהוי נכסי הדיור הציבורי, נמצא בשלבי ביצוע; נבחר ספק אשר אמור, בהתאם להערכות, להשלים את העבודה תוך 9 חודשים מתאריך חתימת החוזה (1.2.2004), כדלקמן:
(א) 
איחוד וסידור בסיסי נתונים של המשרד; לוח זמנים: חודש מיום קבלת ההזמנה - 01.06.2003.
(ב) 
קבלת נתוני החברות המנהלות, איחוד וסידור בסיסי נתונים של החברות למאגר מידע אחד; לוח זמנים: חודשיים מיום קבלת ההזמנה: 01.07.2003.
(ג) 
ביצוע הצלבות והשוואות ממוחשבות וידניות, בין נתוני המשרד ונתוני החברות, תוך איתור כל הדירות הזהות בין שני המאגרים, אשר כאמור מנוהלים באופן שונה; לוח זמנים: 6 חודשים מסיום שלב ב': 01.01.2004.
(ד) 
ביצוע בדיקות ידניות נוספות במאגרי החברות, לאיתור נכסים שנגרעו.
(ה) 
הקמת מאגר מידע, אשר יכיל את כל נתוני הדירות בהן נמצאה התאמה, ואת כל נתוני החברות המנהלות. מאגר זה יבנה בתוכנה שתאפשר בעתיד העברת הנתונים למערכתREAL ESTATE  בתוכנת SAP.
(ו) 
הקמת מאגר מידע שיכיל את כל נתוני הדירות שאינן קיימות במאגרי החברות, לרבות כל הפרטים המזהים, שיאפשרו ביצוע סקר פיסי לאיתור נכסים אלו; לוח זמנים לשלב הקמת קובץ המידע לרישום כל נכסי הדיור הציבורי ברמת הנכס הוא: 3 חודשים מסיום שלב ב', ובמקביל לשלב ג' לעיל: 01.10.2003.
(ז) 
הפקת דו"ח חריגים ומאגר סופי; לוח זמנים: חודש מסיום שלב ג': 01.02.2004.
4. 
פרסום מכרז לביצוע סקר פיסי לאיתור הנכסים; מועד משוער ליציאה למכרז: 01.02.2004.

לאחר הקמת המאגר, יערך סקר פיסי של הנכסים הרשומים במאגר הפערים, כפי שיגובש בשלב הקודם. מאפייני המכרז ומשך פעולות הספק בשלב זה יקבעו על סמך ממצאי השלב הקודם.
5. 
הקמת מערכת ממוחשבת - AP; במקביל להקמת המאגר, תוקם מערכת ממוחשבת לניהול הנכסים. המערכת בשלב סיום התכנון. עד סוף חודש מאי יאושרו מסמכי האפיון.
6. 
שלב המימוש, הקמת המערכת. לאחר קבלת תקציב ההקמה, תסתיים העבודה לאחר עוד 4 עד 6 חודשי עבודה.

עם סיום שלב המימוש, ניתן יהיה לנהל את המלאי הידוע ומזוהה, ולהתמקד בטיוב הנתונים.
שירות לאומי לגברים

החלטת ממשלה בק/19 -27.7.2003

1. 
בהמשך להחלטה מספר 1706(תמ/52) מיום 8.6.2000, שר הרווחה יכין תוכנית, שתתייחס להיבטים השונים הקשורים בהפיכת השירות הלאומי לבנים למסגרת של קבע, לרבות ההיבטים התקציביים, תיקוני החקיקה הנדרשים מכך, והיחס המתחייב להוראות חוק דחיית שירות לתלמידי ישיבות שתורתם אומנותם, התשס"ב-2002.

2. 
לרשום את דיווח משרד הרווחה על הפעלת התוכנית הניסיונית - שירות לאומי לגברים, בהתאם להחלטה הנ"ל.
3. 
לרשום את הודעת שר הרווחה, כי בכוונתו לפעול להוצאת צו, המאריך עד ליום י"ד באלול התשס"ד (31 באוגוסט 2004), את התקופה הקובעת לענין שירות לאומי בהתנדבות, במסגרת תוכנית ניסיונית לגברים, בהמשך להחלטה מספר 1706(תמ/52) מיום 8.6.2000, ובמסגרת התקציבים הקיימים.
4. 
שר הרווחה ימסור דיווח ביניים לוועדת השרים, על תוצאות הניסוי ומחקר הערכה שייערך, עד 1.3.2004.

ביצוע החלטה

משרד הרווחה 

3. 
משרד הרווחה פרסם צו (הוראת שעה), המאריך מיום ד' אלול תשס"ג,           1 בספטמבר 2003, עד ליום י"ד באלול התשס"ד, 31 באוגוסט 2004, את התקופה הקובעת לענין שירות לאומי בהתנדבות, במסגרת תוכנית ניסיונית לגברים. הצו פורסם בקובץ התקנות, מספר 6272, עמוד 34, מיום 4 בנובמבר 2003.

השירות לעיוור

הגוף המבוקר: משרד הרווחה

א. ריכוז ממצאי הביקורת

10.
אין לאגף השיקום נוהל המסדיר את דרך הפיקוח בלשכות הרווחה, את נושאי הפיקוח בשירותים ובמסגרות לסוגיהם, ואת תדירותם של ביקורי הפיקוח. 


11.
המפקחים המחוזיים אינם רושמים דוחות סיכום אלא במקרים מיוחדים, וממילא אין ממצאי המפקחים מועברים באורח שוטף אל השירות לעיוור. 




ב. מצב תיקון הליקויים

משרד הרווחה

10.
הנהלת האגף תדון בנושא, תגבש מדיניות, ובהתאם לכך, המנכ"ל ימנה צוות לניסוח נוהל מוסדר.

11.
מנהל אגף השיקום הורה ביום 11 לספטמבר 2003, למרכזים המחוזיים, למפקחים מחוזיים, לרכזי השמה ולרכזי אומנה, לכתוב סיכומי פגישה בביקורים במחלקות לשירותים חברתיים, במתקני שירות (מפעלים מוגנים, מרכזי שיקום, מוסדות פנימיתיים, ועוד), ובכל פגישת עבודה. 


העתקים מהפרוטוקולים יועברו למנהל השירות הנוגע בדבר, ואל מנהל אגף השיקום.

משרד התעשייה, המסחר והתעסוקה
ניהול מידע על עובדים זרים
דוחות 48 ו-47

החלטת ממשלה תמ/52 - 9.7.2002

מחליטים:

בהמשך להחלטות מספר 3620(בק/91) מיום 9.4.1998 ו-453(תמ/15) מיום 21.10.1999, לרשום את הדיווחים שנמסרו על ידי נציגי המשרדים, כדלקמן:

א. משרד העבודה והרווחה

יו"ר המינהלה לעובדים זרים מוסר נתונים לגבי מספר העובדים הזרים בהיתר בענפי המשק (כ-108,500),  ומוסיף הערכה לא בדוקה, בדבר עוד כ-170-150 אלף עובדים זרים שלא בהיתר.

ב. שירות התעסוקה

הוקם מאגר מידע לעובדים הזרים, במסגרתו מעביר שירות התעסוקה למשרד הפנים, באופן ממוחשב, את מספר ההיתרים שהונפקו על ידו, בציון שם המעסיק לו ניתנו.

בהסתמך על מידע זה מנפיק משרד הפנים אשרות לפי בסיס שמי.

ג. משרד הפנים

1. התארגנות

הוקמה יחידה בנתב"ג לטיפול בעובדים זרים. היחידה פועלת 24 שעות ביממה.

מתבצע תהליך טיוב נתונים בנתב"ג לצורך שיוך של עובד למעסיק, הסבת סמל מעסיק למספר חברה פרטית של רשם החברות, הסבת נתונים, וריכוז הטיפול בעובדי בנין וחקלאות.

צילום כל עובד זר בהגיעו לארץ בנתב"ג במערכת "אביב".

ריכוז כל תצלומי העובדים הנמצאים בארץ בנתב"ג וסריקתם לתוך מערכת "אביב".

2. קשרים "ממוחשבים"

נוצר קשר ממוחשב עם שירות התעסוקה.

נערך איפיון הקשר הממוחשב עם משרד העבודה והרווחה ונכתבו ממשקים.

נוצר קשר ממוחשב בנושא עובדים זרים עם משטרת ישראל - ביקורת הגבולות.

החל מנובמבר 2001, מקבל משרד הפנים קבצי נתונים ממשטרת ישראל, בנושא כניסת עובדים זרים לישראל ויציאתם ממנה.

3. תוכנית העבודה של משרד הפנים לשנים 2004-2002

עד יוני 2003 סיום הטיפול בטיוב, כולל תצלומים, באופן שיתאפשר שיוך כל העובדים הזרים למעסיקיהם, ושיוך למעסיק של כל העובדים הזרים.

הקמת ותפעול הקשר הממוחשב עם משרד החוץ, הנפקת אשרות על גבי מדבקות והנפקת תיעוד לעובדים הזרים. 
ביצוע ההחלטה

משרד התעשייה, המסחר והתעסוקה

א.
בהתאם להחלטת ממשלה 2327 מיום 30.7.2002, הוקמה יחידת סמך לטיפול בעובדים זרים.

בהתאם לחוק ההסדרים במשק המדינה לשנת 2003, הסמכות למתן היתרים למעסיקי עובדים זרים, עברה ביום 1.5.2003 משירות התעסוקה - לממונה ביחידת הסמך לטיפול בעובדים זרים, שבמשרד התעשייה, המסחר והתעסוקה. יחידת הסמך מנפיקה היתרים לזכאים.

קיימת מערכת ממוחשבת לאכיפת חוק עובדים זרים, המנהלת את פעילות המפקחים והלשכה המשפטית.

הוקם מאגר מידע בנושא עובדים זרים; עיקר המידע מגיע ממשרד הפנים.

קיימת מערכת ממוחשבת להנפקת היתרים.

הופעלו ממשקים משותפים בין יחידת הסמך, המוסד לביטוח לאומי, ומשרד הפנים - מינהל האוכלוסין.
משרד התקשורת
שידורי טלוויזיה בכבלים ובלוויין

הגופים המבוקרים: משרד התקשורת - המועצה לשידורי כבלים ולשידורי לוויין, האגף לשידורים רב-ערוציים

א.  ריכוז ממצאי הביקורת

15. 
לדעת משרד מבקר המדינה, היה על המשרד לפקח ברציפות כנדרש בזיכיון על מתן ההנחות למוסדות ציבור הפועלים ללא מטרת רווח, ובהם: מוסדות חינוך, בתי ספר ובתי אבות.

17. 
במשך שנות ההסדר לרכישה משותפת של סרטים והפקות  (הסדר אי.סי.פי), הגישו בעלי הזיכיונות למועצה דיווחים, אך לדברי המועצה לא היה אפשר להסיק מהם אם מולאו תנאי ההסדר, מן הסיבות המפורטות להלן: לא צורפו כל מסמכים לאימות הדיווחים, ובכללם ביקורת רואה חשבון כנדרש בנוגע לכספי הפיקדון להפקת סרטים ותכניות מקוריות; מהדוחות הכספיים לא היה אפשר להסיק אם נעשתה חלוקת הכספים שנקבעה בהסדר, אם הושקעה מחצית מסכום ההסדר בסרטי תעודה, אם הם היו באורך הנדרש, ואם נבחרו הסרטים לפי סוגות כנדרש.

18. 
המועצה האחראית לפיקוח על הסדר אי.סי.פי, ביקשה פעמים אחדות מבעלי הזיכיונות להשלים את הפרטים החסרים בדבר מילוי חובותיהם. פניותיה לא נענו במלואן, והיא לא עמדה על כך שהשקעות שלא בוצעו בשנה מסוימת ימולאו בשנה העוקבת. 

19. 
בכללי הבזק (שידורי בעל זיכיון) התשמ"ח-1987 (חלק ג', סימן ב': תכניות השידורים), נקבע כי בעל הזיכיון יכלול בשידוריו גם שידורים שיש בהם ביטוי לנושאים ולצרכים ייחודיים של האזור. המועצה לא בדקה מילוי חובות בעלי הזיכיונות באשר לשידורים המקומיים משנת 1993 עד נובמבר 1998, וכשבדקה זאת בנובמבר 1998, התברר לה שבעלי הזיכיונות לא מילאו את חובתם. על אף זאת היא לא פנתה לאגף טל"כ כדי שיבחן את האפשרות לחלט עד 80% מהערבות של בעלי הזיכיונות שלא מילאו את חובתם. 

ב. מצב תיקון הליקויים

משרד התקשורת

15. 
משרד התקשורת יבחן מתן הנחות למוסדות ציבור על ידי בעלי הזיכיונות.

17,18.  בשנים הבאות יושלמו הפרטים החסרים, בדבר אי מילוי חובותיהם של בעלי הזיכיונות.

19. 
בשנים הבאות יוגדלו אחוזי התרגום, להקלות לחרשים, מעבר לנדרש בכללים, כדי להשלים את הפערים שנוצרו.

שירותי בנק הדואר

הגופים המבוקרים: משרד התקשורת - בנק הדואר; רשות הדואר - השירות הבנקאי; משרד האוצר - אגף החשב הכללי

א.  ריכוז ממצאי הביקורת

16. 
הבנק אינו נמצא בפיקוח של בנק ישראל ולכן אינו חייב לפעול על פי הכללים וההנחיות שקבע המפקח על הבנקים משרד מבקר המדינה העיר לבנק, כי יש מקום שהוא יבחן אם ראוי לאמץ חלק מהכללים הללו שנועדו להבטיח מתן שירות נאות לציבור. 
ב. מצב תיקון הליקויים

משרד התקשורת 

16. 
להבטחת מתן שירות נאות לציבור, ובהתאם לכללים, מוצג בסניפי הבנק לוח עמלות שירותי בנק הדואר.
משרד התשתיות הלאומיות
פיקוח ואכיפה על בטיחות הגז

החלטת ממשלה בק/23 - 27 ליולי 2003 

יושב-ראש ועדת השרים מסכם:

א. 
ועדת השרים רושמת לפניה את דיווח משרד הפנים בענין מצב הטיפול בתקנות התכנון והבנייה (בקשה להיתר, תנאיו והאגרות) (תיקון מספר 3), התשס"ג-2003.

ב. 
ועדת השרים רושמת לפניה את דיווח משרד התשתיות הלאומיות, בתחום הפיקוח והאכיפה על בטיחות הגז:

-  הקמת מערכת מידע ובסיס נתונים של אתרי אחסון גז;

-  השלמת בסיס נתונים מעודכן לגבי חברות הגז וסניפים;

-  תוכנית לביצוע בדיקות במתקנים;

-  שינויי חקיקה נדרשים;

-  דרכי הפיקוח על בעלי רשיונות לעוסקים בגז.

ג. 
משרד התשתיות הלאומיות, ישלים את דיווחו בענין ביצוע החלטה מספר 261(בק/7) מיום 15.5.2003, ויפרט, בין השאר, בענין התארגנותו לפיקוח על מערכת אספקת הגז, והגברת הפיקוח והאכיפה בתחום הגז, באמצעות ספקים מורשים ובלתי מורשים. המשרד ימסור נתונים לגבי היקף כתבי האישום שהוגשו בנושא זה.

ביצוע ההחלטה

משרד הפנים
א. 
ב-16 במארס 2003, פורסמו בקובץ התקנות מספר 6632, עמוד 620, תקנות התכנון והבנייה (רישוי מיתקני  גז טבעי), התשס"ג - 2003, הדנות בהתרים להקמת מיתקני גז.
נציבות המים

פיתוח משק המים

השבת קולחין וקביעת תקני איכות של מי-קולחין

החלטת ממשלה בק/6 - 27.4.2003

1. הוועדה הבינמשרדית, אשר הוקמה בסעיף ה(6) בהחלטה מספר            2117(כל/46) מיום 3.8.2000, בראשות נציג המשרד לאיכות הסביבה, תציג, תוך חודש, בפני ועדת השרים לעניני ביקורת המדינה, את המלצותיה בענין קביעת תקני איכות מי-הקולחין, וזאת לפני הבאת ההמלצות לדיון ולאישור ועדת השרים לעניני חברה וכלכלה.
ב.
משרדי הבריאות ואיכות הסביבה יגישו לועדת השרים לעניני ביקורת המדינה, הצעותיהם בענין הפעולות שיינקטו לאכיפת התקנים שייקבעו והפיקוח על איכות המים. 
ביצוע ההחלטה

המשרד לאיכות הסביבה

א.
במסגרת חוק ההסדרים לשנת 2004, הגיש משרד האוצר הצעת החלטה שונה מזו של המשרדים האחרים החברים בוועדה: משרד האוצר דורש בחינה מחודשת להיבט הכלכלי והתנאים ההידרולוגיים - הרגישות למי תהום, והשפעתם על כל מכון טיהור שפכים, וכן הרגישות לבריאות הצבור מהשימוש בקולחים באותו איזור, בהתאם לסוג הגידולים  בסביבת כל מכון. בקשת משרד האוצר נבחנת עתה במשרד לאיכות הסביבה.

משרד הבריאות

א. 
הוועדה סיכמה את עבודתה בהסכמה של כל הגורמים המקצועיים לגבי תקני האיכות. משרד האוצר ומרכז השלטון המקומי, הביעו הסתייגויות על רקע עלות הביצוע.

סוכם כי לא יותקנו תקנות גורפות, אלא יתקיים דיון בכל מתקן טיפול בשפכים. המתקנים ישודרגו לפי סדרי עדיפות לאומיים, בהתאם לאיכויות שנקבעו בוועדה הבינמשרדית.

המשרד לאיכות הסביבה

ב. 
לשם אכיפת התקנים, התקימו פגישות עם שר הפנים ושר התשתיות הלאומיות. הדרגים המקצועיים במשרדים מקיימים קשר שוטף בנושא.

משרד הבריאות

ב. 
לאכיפת את התקנים ולפיקוח על איכות הקולחים, משרד הבריאות מפעיל כיום פקחים של רשות הטבע והגנים.


לדעת משרד הבריאות, כיום חסרים חמישה תקני כוח אדם עם רכב 4X4, לפיקוח בשטחים החקלאים במדינה ועל מתקני הטיפול. המימון צריך להיות מובנה בעלות הטיפול בקולחים ובמחיר שמשולם עבורם. לדעת משרד הבריאות, סכום של אגורה אחת למ"ק יספיק לצורך זה. 


הפיקוח יכלול בדיקות איכות הקולחים, בדיקת התאמת סוג הגידול לשימוש בקולחים, בדיקת שיטת ההשקיה, למניעת סיכון בריאותי לחקלאי, לצרכני התוצרת החקלאית ולציבור. 

תקציב המדינה לשנת 2001 וביצועו
תמיכות והקצבות לעמותות

החלטת ממשלה בק/11 - 29.4.2003
א. 
החשב הכללי במשרד האוצר, בהתייעצות עם רשם העמותות, משרד המשפטים וגורמים אחרים, יכין, תוך חודש ימים, מצע לדיון בישיבת ועדת השרים הקרובה. המצע יכלול חומר רקע להקמת ועדה בינמשרדית שתפקידה יהיה לבחון את סוגיית הסיוע של המדינה לגופים שונים, כולל הצעה להרכב הוועדה.
ב. 
משרד האוצר יעביר למשרד המשפטים חומר בענין הצהרות שקריות שהוגשו לו לצורך קבלת תמיכה.


משרד המשפטים ידווח לוועדת השרים, תוך חודש ימים, על הצעדים שיינקטו נגד מגישי ההצהרות כאמור.

ג. 
משרד האוצר ומשרד החינוך, התרבות והספורט ידווחו לוועדת השרים, תוך חודש, בענין טיפולם באופן ההתקשרות עם חברת המתנ"סים, לשם הגברת היעילות במתן השירותים בתחום החינוך.

ד. 
משרד האוצר ומשרד התעשייה, המסחר והתעסוקה ידווחו לוועדת השרים, תוך חודש ימים, בענין טיפולם לגבי אופן ההתקשרות עם המועצה לצרכנות, לשם הגברת היעילות במתן השירותים.

ה. 
החשב הכללי במשרד האוצר, בהתייעצות עם היועץ המשפטי לממשלה, יעביר, תוך חודש ימים, ליושב-ראש ועדת השרים לביקורת המדינה, הוראות החשב הכללי לענין הגבלת הוצאות הנהלה וכלליות (כולל שכר בכירים) בעמותות ובגופים הנתמכים על ידי המדינה.

ו. 
החשב הכללי במשרד האוצר ידווח, תוך 4 חודשים, על היערכותו להפעלה של מערך ביקורת מרכזית על עמותות וגופים נתמכים.

ז. 
החשב הכללי במשרד האוצר יכין, תוך 45 יום, דיווח מקיף על כלל התשלומים לעמותות, תמיכות, הקצבות, קניית שירותים ותשלומים אחרים, כדי שבידי הגוף המאשר תהיה תמונה כוללת על היקף הסיוע הניתן.


החשב הכללי יפרסם שמות העמותות, שהממשלה קונה מהן שירותים, באמצעות מכרז או באמצעות פטור ממכרז.


הדיווח יועבר לאגף לביקורת המדינה במשרד ראש הממשלה.

ביצוע ההחלטה

משרד ראש הממשלה - אגף בכיר-ביקורת המדינה וביקורת פנימית
א. ועדה לענין סיוע המדינה לגופים שונים

בישיבת ועדת השרים לעניני ביקורת המדינה ביום 26.1.2004, הוחלט בהחלטה בק/43 על הקמת ועדה לבחינה מחדש של סיוע המדינה למוסדות ציבור, כלהלן:

"מחליטים:

1. 
להקים ועדה שתבחן ותמליץ בעניין סיוע המדינה למוסדות ציבור, ומדיניות הממשלה בענין.

2. 
הרכב הוועדה:

-   נציגי משרד האוצר - אגף החשב הכללי ונציבות מס ההכנסה

-   נציג משרד החינוך התרבות והספורט

-   נציג משרד הרווחה

-   נציג היועץ המשפטי לממשלה

-   נציג רשם העמותות במשרד המשפטים

-   נציג משרד הפנים

-   נציג מרכז השלטון המקומי

-   נציג מינהל מקרקעי ישראל

-   נציג האגף לביקורת המדינה במשרד ראש הממשלה - מרכז.


יו"ר הוועדה יקבע בנפרד על-ידי חברי ועדת השרים (השר עוזי לנדאו - יו"ר והשרים זבולון אורלב ובנימין אלון).

3. 
הוועדה תיקבע את סדרי עבודתה ותגבש המלצות בנושאים הבאים:


א) 
התיאום בין הרשויות הציבוריות השונות הקשורות למתן ההטבות.


ב) 
מדיניות רצויה באשר להיקף ההטבות וסוגן.

ג) 
הקריטריונים למתן ההטבות, לרבות בענין שיעורי התקורה המקסימלית להוצאות הנהלה וכלליות וקביעת תיקרת שכר לעובדים בעמותות ובגופים נתמכים.

ד) 
מנגנוני בקרה לגופים המקבלים הטבות.

ה) 
אופן התאגוד הראוי של גופים המקבלים את ההטבות.

ו) 
אפשרות למעבר לתמיכה על-בסיס רב-שנתי למתן הטבות.

ז) 
מימון תואם (MATCHING) ממקורות פרטיים כתנאי להמשך תמיכה ממשלתית.
ח) 
מנגנוני התקשרות נפרדים, בהתאם לפעילות העמותות (מתן שירותים, מיזמים משותפים).

ט) 
אמות מידה לעניין השקיפות והשוויוניות.

י) 
קביעת מדיניות הממשלה בענין המסגרת המתאימה לטיפול במגזר השלישי שתעסוק בהסדרה וחלוקה של התמיכה הממשלתית, בבקרה ופיקוח על השימושים. הוועדה תבוא בדברים עם נציגי המגזר השלישי אשר יציגו את עמדתם בנושא.

יא) 
בחינה מחדש של התהליך להכרה במוסד ציבורי, על-פי סעיף 46 לפקודת מס הכנסה.

יב) 
הסדרת מדיניות אחידה להענקת הטבות למוסדות הציבור, על-ידי הרשויות המקומיות.

יג) 
הוועדה תציע תיקוני חקיקה נדרשים בהתאם לצורך.

4. 
הוועדה תהא רשאית להזמין מומחים.

5. 
מסקנות הוועדה והמלצותיה יוגשו לאגף לביקורת המדינה במשרד ראש הממשלה עד 1.10.2004.

דו"ח ביניים יוגש עד 1.7.2004.

6. 
הערות מבקר המדינה בדוחותיו, על התמיכה בעמותות, הפיקוח והבקרה, יילקחו בחשבון במהלך גיבוש ההמלצות." 

ב. הצהרות שקריות

בישיבת ועדת השרים לענייני ביקורת המדינה ביום 18.11.2003, הודיע נציג משרד המשפטים, שפרקליטות המדינה אישרה העסקת חוקרים למשרד לענייני דתות. משרד הדתות הודיע ב-1.12.03 שהטיפול בשלושה מקרים של דיווחים שקריים הועבר לפרקליטות המדינה (פרוט המקרים נמסר לאגף לביקורת המדינה).

ג. חברת המתנ"סים
החשב הכללי הודיע ב-12.11.2003 לאגף, שמשרד האוצר ומשרד החינוך, התרבות והספורט, גיבשו נוהל התקשרות עם החברה למתנ"סים, לרבות אישור המשך התקשרות בפטור ממכרז עם משרד החינוך, התרבות והספורט.

משרד החינוך, התרבות והספורט הודיע ב-19.11.2003, שחברה לייעוץ ארגוני ביצעה עבור המשרד, מיפוי המבנה הארגוני של החברה למתנ"סים, באופן שמבחין בין כוח אדם המועסק בעבודת המטה של החברה, לצורך השירות שנרכש על ידי משרד החינוך, לבין משרות הקשורות לפרוייקטים אחרים של החברה.

החל משנת 2004 תורכב ההקצבה לחברה למתנ"סים מרכישת שירותי ניהול  ושירותי מטה מהחברה, בסך כולל של 90 מליון ש"ח. בכל יתר הפעולות, ההתקשרות תתבצע לכל פרוייקט בנפרד, בדרך של מכרז או פטור ממכרז.

ועדת השרים לעניני ביקורת המדינה קיבלה ב-26.1.2004 החלטה בנושא: החלטה בק/44 סעיף א', כלהלן:

"א. חברת המתנ"סים - אופן התקשרות

משרד החינוך, התרבות והספורט ומשרד האוצר יגישו לאגף לביקורת המדינה, תוך חודש ימים, דו"ח מפורט בתחומים הבאים:

1) 
היקף ומשמעות ההתקשרויות עם החברה למתנ"סים בשנה שמסתיימת ב-31.8.2004, בחתכים של תיקצוב רכישת שירותי ניהול, רכישת שירותי מטה מהחברה ופעולות אחרות.

2) 
ההתקשרויות שבוצעו תוך מתן פטור ממכרז והתקציבים שהוקצו להתקשרויות אלה.

3) 
הצגת אפשרויות למתן שירותים מירביים הניתנים בישובים השונים, בתקציב נתון, בדרך של מכרז בו יוכלו להשתתף גופים נוספים."

ד. המועצה לצרכנות

היועץ המשפטי של משרד התעשייה, המסחר והתעסוקה, הודיע לאגף ב-5.11.2003, כי משרדו רשאי לתקצב את המועצה הישראלית לצרכנות באופן ישיר, במסגרת תקציב המשרד, ולא במסגרת תקנת תמיכות, ואין צורך בפרסום מבחני תמיכה. עוד הודיע היועץ המשפטי, כי לעמדה זו שותפים היועצת המשפטית של משרד האוצר, וראש תחום תמיכות במשרד המשפטים.

ה. הגבלת הוצאות הנהלה וכלליות
החשב הכללי הודיע ב-12.11.2003 לאגף, כי הוראות החשכ"ל תפורסמנה ב"רשומות", והחל משנת 2004 יוחלו על הגופים מקבלי התמיכה. על פי ההוראות, שיעורי התקורה המקסימלית להוצאות הנהלה וכלליות, יהיו פועל יוצא של מחזור כספי העמותה. גוף ששיעור ההוצאות שלו יעלה על המותר, לא תאושר לו התמיכה.

להלן טבלת שיעורי תקורה להוצאות מינהלה וכלליות לעמותות נתמכות:

	מחזור במליוני ש"ח
 (הכנסות)
	תקרת הוצאות הנהלה וכלליות
 (כאחוז מהמחזור)

	10-0
	22%

	25-11
	18%

	50-26
	13%

	100-51
	11%

	101+
	7%


הערת האגף הבכיר לביקורת המדינה והביקורת הפנימית

לדעת האגף תקרת שכר מנהלים, בעמותות הנתמכות מתקציב המדינה, צריכה להיקבע על ידי הממשלה. שכר מקסימום יכול להיות שכר מנכ"ל משרד ממשלתי.

ועדת השרים לעניני ביקורת המדינה קיבלה ב-26.1.2004 החלטה בנושא: החלטה בק/44 סעיף ב', כלהלן:

"ב. הוצאות הנהלה וכלליות בעמותות ובגופים נתמכים

1) 
ועדת השרים רושמת לפניה את הודעת החשב הכללי לגבי ההוראות בענין שיעורי התקורה המקסימלית להוצאות הנהלה וכלליות כפועל יוצא של מחזור כספי העמותה.

2) 
ועדת השרים בדעה כי יש לקבוע במפורש הגבלות לגבי השכר המשולם לעובדים בעמותות ובגופים נתמכים. תיקרות השכר שיש לקבוע בגופים אלה יהיו לפי סולמות השכר הנהוגים במגזר הציבורי לפי הענין, לרבות תקרת השכר שנקבעה למנכ"ל משרד ממשלתי."

ו. מערך ביקורת מרכזי

החשב הכללי הודיע ב-12.11.2003 לאגף, כי הליך בחירת רואי חשבון למערך הביקורת המרכזי, הסתיים. פעילות הביקורת תתחיל בשנת 2004, עם קבלת ההעברה התקציבית.

ז. דיווח על כלל התשלומים לעמותות
החשב הכללי הודיע ב-14.1.2004 לאגף, כי אגף החשכ"ל, משרד המשפטים ולשכת הפרסום הממשלתית, מקימים אתר אינטרנט, שיכיל את נוהל מתן התמיכות, סך התמיכות, מבחני התמיכות של משרדי הממשלה, ושמות רכזי ועדות התמיכות. האתר יופעל לאחר אישורו בממשלה.

באתר האינטרנט של משרד האוצר מופיעים מדריך למערכת התמיכות הרוחבית, ומידע על כל העמותות המקבלות תמיכה כספית מתקציב המדינה.

משרד האוצר
א. 
ביום 5 בינואר 2004 פורסמה הוראת תכ"מ - הוראת שעה כספי מספר2004/3, בנושא ביקורת רואי חשבון על מוסדות המקבלים תמיכה מהאוצר, ובה נאמר כי נבחרו רואי חשבון אשר יבצעו ביקורת בגופים נתמכים, בהתאם להנחיות החשכ"ל ובתיאום עם משרדי הממשלה: (1) ביקורת שוטפת - בדיקת דוחות כספיים ודוחות ביצוע אשר תתבצע פעם בשנה; (2) ביקורת עומק - בדיקה כספית ותפעולית של המוסד הנתמך אשר תתבצע אחת לשלוש שנים; ו-(3) ביקורות מיוחדות.

הערות האגף הבכיר לביקורת המדינה וביקורת פנימית

ועדת השרים לענייני ביקורת המדינה קיבלה ביום 26.1.2003 החלטה בק/43 -"הקמת ועדה לבחינה מחודשת של סיוע המדינה למוסדות ציבור". ראה בחלק א, החלטות ועדת השרים לתקופה ספטמבר 2003 - פברואר 2004.

המוסד לביטוח לאומי
תשלומים לנפגעי פעולות איבה
דו"ח 54א

הגופים המבוקרים: המוסד לביטוח לאומי; משרד הביטחון

א. ריכוז ממצאי הביקורת

1. 
בבדיקת תיקיהם של 50 נפגעים שעלו במדגם תגמול טיפול רפואי (תט"ר) נמצא, כי ל-12 (כ-24%) מהם שילם המוסד תט"ר על סמך תעודה רפואית שהגישו לו, אך לא נמצא אישור של רופא המוסד שבדק ואישר את האמור בתעודות אלה. 

2. 
פקידי התביעות משלמים תט"ר לפני שרופא המוסד אישר את תקופת אי-הכושר לעבוד ולא רק עבור התקופה שאישר. כדי להימנע מאפשרות שיאושרו תקופות אי-כושר נוספות על סמך אותה תעודה רפואית, ראוי שרופא המוסד יציין בכתב ובחותמת על גבי התעודה הרפואית את משך תקופת אי-הכושר ואת מועדי התחלתה וסיומה.

3. 
עקב קביעה לא נכונה של השכר הקובע לתט"ר או של סכום מס ההכנסה שיש להפחית ממנו לנפגעים שהם שכירים, שולם ל-12 (כ-31%) מהנפגעים במדגם תט"ר קטן או גדול מהמגיע להם: לתשעה מהם שולם תט"ר קטן  ב-224 עד 14,430 ש"ח מהמגיע להם ולשלושה שולם תט"ר גדול ב-195 עד 5,390 ש"ח מהמגיע להם.

4. 
בחישוב השכר הקובע לתט"ר של ארבעה (כ-10%) מ-39 הנפגעים במדגם לא הופחת סכום מס ההכנסה או הופחת סכום קטן מן הדרוש. כתוצאה מכך שולם לנפגעים תט"ר בסכום גדול ב-888 עד 14,675 ש"ח מהמגיע להם.

5. 
המוסד לא הקפיד שישולם לנפגעים מאושפזים תט"ר לפי התעריף שנקבע בתקנות, ועליו לאתר את כל הנפגעים שבמועד אשפוזם הוא שילם להם תשלומי חסר של תט"ר ולשלם להם את ההפרשים הנדרשים.

6. 
המוסד לא נקט אמצעי בקרה כדי לוודא שחישוב התגמולים למי שדרגת נכותם נקבעה למפרע ייעשה כהלכה ובכך להימנע מתשלומי חסר או מתשלומי יתר.

7. 
המוסד לא שמר על שוויון בין נפגעים בעלי נתונים דומים ולא קבע אמות מידה ברורות ואחידות לטיפול בנפגעים שנקבעה להם דרגת נכות קודם שתמה זכאותם לתט"ר.

8. 
טיפול המוסד בנפגעים לא נעשה על פי כללים אחידים. על המוסד, בתיאום עם משרד הביטחון, לקבוע בנוהל מפורט את דרך החישוב של השכר הקובע, ובכלל זה את הכללים לניכוי מס ההכנסה מהשכר ולפריסת שכר נוסף. על המוסד לשפר את הפיקוח והבקרה על הטיפול בתביעות לתט"ר ולהימנע תשלומי יתר למי שאינם זכאים לכך. על המוסד לקבוע הוראות בעניין ניכוי דמי ביטוח בריאות מהתט"ר.

9. 
המוסד לא הקפיד שדרגת הנכות של נכים הזכאים למענק חד-פעמי בגין פעולות איבה תחושב על פי כללים אחידים. עד לתיקון תקנות התגמולים לנפגעי איבה, מן הראוי שפגימה פיקטיבית שנועדה לתקן את חישוב דרגת הנכות תירשם במחשב בשם מיוחד כדי שיהיה אפשר להבחין בינה לבין פגימה אמיתית.

10. 
מאגר הנתונים של פגימות הנכים לא איפשר למוסד לאתר נכים על פי סוג פגימתם ולבדוק את ההחלטות שהתקבלו בעניינם. הדבר חיוני למיצוי זכאותם של הנכים לתוספות ולהטבות שונות. רישום הפגימות בשם פיקטיבי שלא על פי תקנות הנכים עלול להקשות על המוסד לבדוק אם הוא משלם לכל הנכים את התוספות וההטבות המגיעות להם. רישום כזה פוגע בבקרה ועלול לפתוח פתח לרישומים ולתשלומים שלא כדין. תיקון טעויות והחלטות שגויות של ועדות רפואיות צריך להיעשות בדרכים שנקבעו לכך בחוק.

11. 
על פי הוראות משרד הביטחון, נכים בעלי דרגת נכות של 50%-100% שהגיעו לגיל זקנה (60 שנה באשה ו-65 בגבר) או התאלמנו לפני שהגיעו לגיל זקנה זכאים לתוספת לעזרת הזולת בסכום כפול מהסכום שנקבע בתקנות לאותה דרגת נכות (להלן - תוספת מוגדלת). אף שתאריך הלידה של כל נכה רשום במאגר הנתונים של נפגעי איבה, התוספת המוגדלת אינה משולמת לכל הזכאים או משולמת באיחור רב. למקצת הנכים שקיבלו את התוספת באיחור שילם המוסד הפרשים קטנים מהמגיע להם.

12. 
המוסד אינו מעדכן את מאגר הנתונים של נפגעי איבה בשינויים במצבם המשפחתי של הנכים על פי מידע שוטף שהוא מקבל ממשרד הפנים. כתוצאה מכך המוסד אינו משלם את התוספת לנכה עם ילד לכל הנכים הזכאים לה. אף שתאריך הלידה של ילדי הנכים רשום במאגר הנתונים של נפגעי איבה, לא תמיד מפסיק המוסד במועד את תשלום התוספת לנכה עם ילד.

13. 
עדכון התוספת לעזרת הזולת בהתאם לדרגת הנכות, לגיל הזכאים, למצבם המשפחתי או לגיל ילדיהם אינו נעשה באופן אוטומטי גם כאשר המידע הרלוונטי רשום במאגר הנתונים של נפגעי איבה, ויש שמידע מעודכן הנוגע לשינויים במצבם המשפחתי של הנכים המתקבל במוסד ממשרד הפנים, אינו נרשם במאגר הנתונים של נפגעי איבה. עקב כך, ובהיעדר בקרת איכות ובקרות ממוחשבות על תקינות הנתונים בנושא זה, מקצת הזכאים מקבלים מהמוסד תוספת לעזרת הזולת גדולה או קטנה מהמגיע להם או מקבלים את התוספת באיחור, ויש אף לאחר הפטירה.

14. 
המוסד לא בדק אם רמת דמי הניידות שקבע לנכים הנמצאים בטיפולו נכונה ומתאימה לדרגת נכותם ולפגימותיהם, גם כדי להבטיח שרמת דמי הניידות תעודכן כאשר חל שינוי במצבו של הנכה, כגון אשפוז במוסד, או כאשר חל שינוי בדרגת הנכות של הנכה או בפגימות המיוחסות לו. המוסד לא קבע, בתיאום עם משרד הביטחון, נהלים בעניין מועד תחילת הזכאות לדמי ניידות ובעניין הזכאות של נכים שנקבעה להם פגימה מתואמת ושל נכים שטרם מלאו להם 18 שנה.

15. 
אף שתאריך הלידה של כל הנכים רשום במאגר הנתונים של נפגעי איבה, המוסד אינו מאתר את כל הנכים הזכאים לתוספת בשל גיל, ולמקצתם אין הוא משלם את התוספת או משלמה באיחור, ובהיעדר בקרות מתאימות יש שהתוספת משולמת גם למי שאינם זכאים לקבלה.

16. 
המוסד לא הקפיד שתוספות והטבות חדשות המפורטות בהוראות מעודכנות של משרד הביטחון ישולמו לכל הנכים, ומידע המתקבל במוסד שיש בו כדי להשפיע על זכאותם של נכים לתשלומים שונים ירשם במאגר הנתונים של נפגעי איבה.

17.
אגף איבה אינו משתמש במידע על הכנסות של עובדים שכירים ושל עובדים עצמאיים, שהוא מקבל באופן שוטף מנציבות מס הכנסה ומיסוי מקרקעין, לצורך חישוב התגמולים המגיעים להורים שכולים.

ב. מצב תיקון הליקויים

המוסד לביטוח לאומי

תגמול טיפול רפואי

4,8-1. פקידי אגף איבה הונחו לטיפול בתשלום תגמול טיפול רפואי, והודגש כי כל תעודת אי כושר המהווה עילה לתגמול טיפול רפואי (תט"ר), תיבדק על ידי רופא הסניף, שיציין על גבי אישורו את אורך תקופת אי הכושר ומועדיה. 


ההנחיות החדשות כוללות גם נהלים לקביעת הבסיס לחישוב התגמול (השכר הקובע), וביניהן כללים לחישוב מס הכנסה. על פי הנוהל החדש, פקידי כספים יחשבו את השכר הקובע על סמך תלושי השכר של הנפגעים, ובכך תקטן הסבירות לטעויות.


ישום נהלי העבודה הקשורים בחישוב השכר הקובע, נדחה, עקב העיצומים בסניפי המוסד, וחוסר היכולת לבצע ימי עיון לפקידי כספים ופקידי תביעות.


נפגעים שנוכו מהם דמי ביטוח בריאות מתגמול טיפול רפואי בשיעור מלא, ולא בשיעור מזערי כקבוע בהוראות, אותרו על ידי יחידת המחשוב, והם קיבלו ההחזר ביום 23.9.2003.

 
מחלקת המחשוב של המוסד, תיקנה את הליקוי באי ניכוי דמי ביטוח בריאות למבוטחים, ששולם להם תגמול טיפול רפואי לחודש מלא. התיקון בוצע במערכת הממוכנת ביום 23.9.2003.

5. 
אגף איבה ואגף המחשוב תיקנו בחודש אוקטובר 2002, את שיעור ההפחתה מתגמול טיפול רפואי, לנפגעים מאושפזים בגילאים 14–18.

7-6.
עובדי אגף איבה העוסקים בתשלום תגמולי נכות לנפגעי איבה, תודרכו בחודש יולי 2003, כיצד לפעול לגבי נכים שנקבעה להם נכות רטרואקטיבית, עבור תקופה שהנפגע קיבל תגמול טיפול רפואי. עובדי הסניפים גם הונחו כיצד לשלם תט"ר למי שהוכר כנכה.

תשלומים לנכים נפגעי פעולות איבה

10-9. בעקבות הביקורת, שונה הנוהל לטיפול בתיקי נכות לאחר ועדות רפואיות. מיוני 2003, תיקי נכות מועברים לאחר הדיון בוועדה רפואית, לרופאי הלשכה לייעוץ רפואי במשרד הראשי, לבקרת תקינות פעולת  הוועדה, ותקינות רישום סעיפי הליקוי בפרוטוקולים. 


טעויות קולמוס המתגלות בוועדות, מועברות לעובדים המטפלים, על מנת שיחזירו הפרוטוקולים לוועדות הרפואיות לטיפול בטעויות הקולמוס. הלשכה המשפטית במוסד פועלת לתיקון התקנה בדבר עיגול דרגת נכות לנפגעי פעולות איבה, באופן זהה לנהוג במשרד הביטחון. 


טרם נמצא פתרון לבעיית קידוד של פגימות שאין להן סעיף תואם במערכת, או לקידוד מעל שבע פגימות. אגף איבה פנה לממונה על הנושא במשרד הביטחון, לקבלת הנחיותיו.

13-11. אגף איבה הנפיק דוחות ובהן רשימת כל הנפגעים המוכרים כנכים, והמקבלים תגמולים שוטפים. הדוח כולל את פרטי הנפגעים, גילם, דרגת נכותם, שיעור התוספת למימון צרכים מיוחדים המשולמת להם, מצבם המשפחתי וגיל ילדיהם. בעזרת הדוח החל האגף לתקן את המקרים בהם נמצאו ליקויים  בשיעור התוספת לה זכאים הנפגעים. עד כה טופלו כ–30% מהמקרים שבקובץ. האגף יסיים הטיפול בדוח עד סוף חודש מארס 2004. 


לאור המלצת המבקר, לבחון עם משרד הביטחון את לשון ההוראה לתשלום עזרת הזולת, פרסם האגף חוזר, ובו הבהרת הסעיפים שאינם בהירים דיים בהוראת אגף השיקום של משרד הביטחון, כולל הבהרות לגבי התנאים המזכים בקבלת ההטבה, והסבר לגבי שיטת רישום ההטבה במערכת הממוכנת. שיטת ההזנה החדשה תאפשר תשלום אוטומטי על ידי המערכת, בהגיע מבוטחים בעלי דרגת נכות בשיעור 50%-100%, לגיל זקנה, וקביעת שינויים עתידיים ברמת הזכאות להטבה, עם הגעתם של ילדי המבוטחים לגיל 15, או כאשר רעייתם של נכים בעלי דרגת נכות מיוחדת, מגיעה לגיל  40, וכדומה. 

14. 
בנובמבר 2003 פרסם  אגף איבה, הנחיות חדשות למטפלים בתביעות לנכות. ההנחיות כוללות נוהל לקביעת מועד תחילת הזכאות לתשלום דמי ניידות לנכים נפגעי פעולות איבה, שנכותם מזכה אותם בדמי ניידות. מועד תחילת תשלום ההטבה נקבע בהתאמה לנהוג במשרד הביטחון. ההנחיות כוללות גם נהלים לתשלום ההטבה לנכים שנקבעה להם פגיעה מתואמת, ולנכים שטרם מלאו להם 18 שנים.


עם שינוי הנוהל לטיפול בתיקי הנכות, כאמור בסעיפים 9-10, נשלחים תיקי הנכות לאחר כל ועדה, לרופאי הלשכה לייעוץ רפואי  במשרד הראשי, שבין היתר קובעים גם את רמת הניידות לה זכאי הנפגע.

15.
במארס 2003 תיקן  אגף איבה את כל המקרים שמצאה הביקורת כי לא שולמה להם התוספת, או ששולמה להם למרות שאינם זכאים לה. האגף מקפיד להוציא כל שלושה חודשים, דוח של נכים שהגיעו לגיל זקנה, על מנת לשלם להם את התוספת.

16.
האגף פועל להחלת ההוראות החדשות לתשלום מענקים של נעליים וביגוד, והקובעות רמות זהות לנשים וגברים ברמת הזכאות. אגף המחשוב הנפיק לאגף איבה דוחות לצורך כך, ועד כה תוקנו יותר ממחצית המקרים הזכאים למענק נעליים. הוראת הביגוד תתוקן עד חודש מאי 2004.  


באוגוסט 2003 פורסמה תקנה חדשה, הקובעת שינויים בשיעור התוספת למימון צרכים מיוחדים. האגף פועל להחלת ההוראה על כל המקרים הנמצאים בקובץ, יחד עם התיקונים שהוא מבצע לאור הביקורת, בעזרת הדוח שהונפק למטרה זו, כאמור בסעיפים 11-13.

תשלומים למשפחות נספים, נפגעי פעולות איבה

17. 
בעקבות הביקורת, החל האגף להשתמש במידע הקיים בשאילתות לקבלת מידע על הכנסות של הורים שכולים. עם שליחת המכתב להורים שכולים, לגבי הבקשה לקבל מהם נתונים על גובה הכנסותיהם, האגף גם מודיע להם, כי הכנסותיהם נבדקות במקביל, גם במערכות של המוסד. 

רשות הנמלים

נמל אילת - כספים ותכנון

דו"ח 54א

הגופים המבוקרים: רשות הנמלים; משרד הביטחון; משרד המשפטים - היועץ המשפטי לממשלה; משרד התחבורה

א. ריכוז ממצאי הביקורת

8. 
הרשויות הנוגעות בדבר לא פעלו במשך שנים כדי למנוע או לצמצם את פעילותן של ספינות ההימורים גם במסגרת החוקית שעמדה לרשותם. הזנחה זו תרמה להיווצרותן ולאי מניעתן של התופעות החמורות שציין הצוות. על אף שחלפו קרוב ל-3 שנים מאז שפנתה הרשות לקבלת הנחיות מהיועץ המשפטי לממשלה בנושא ספינות ההימורים, עד מועד סיום הביקורת בפברואר 2003 לא הוצאו הנחיות מחייבות בנושא. ספינות ההימורים מוסיפות לפעול ועמן ממשיכות להתקיים כל הבעיות שעליהן עמד הצוות שאסף עובדות ובחן את האפשרויות המשפטיות לטיפול בספינות ההימורים ולמנוע את המשך פעילותן.
ב. מצב תיקון הליקויים

 
רשות הנמלים

8. 
ביום 30.4.2001 מינה היועץ המשפטי לממשלה צוות בין-משרדי, בראשותה המשנה לפרקליטת המדינה לעניינים פליליים,  לצורך בחינת הפעלת מכלול הסמכויות הנתונות לגורמי השלטון השונים, בהסדרת פעילותן של אניות הקזינו באילת. הנחיית היועץ המשפטי לממשלה היתה כי יש לעשות ככל הניתן במסגרת הסמכויות הקיימות, בכדי למנוע המשך פעילות אניות הקזינו.

בחודש יוני 2003 הגישה יו"ר הוועדה ליועץ המשפטי לממשלה דו"ח מפורט, הכולל את מסקנותיה והמלצותיה בדבר הפעלת סמכויות שלטונות להסדרת פעילות אניות הקזינו (להלן - הדו"ח).

בעניין הפעלת סמכויות שלטונות להסדרת פעילות אניות הקזינו, השתנתה עמדת משרד המשפטים, שכן לכתחילה סבר משרד המשפטים כי מניעת הימורים ועבירות הקשורות בכך, מסורים לטיפול משטרת ישראל בלבד, ומשרד התחבורה משולל בסיס חוקי להפעיל את הסמכויות שהוענקו לו בדין לצורכי בטיחות השיט, אם הוא מעוניין להפעילן במטרה למנוע  הימורים.

בשנת 1994, מנהל מינהל הספנות והנמלים במשרד התחבורה (מספ"ן), בהנחיית שר התחבורה, סירב לתת אישורים נדרשים לצורך השטת נוסעים בספינות מעבורת, מישראל לאניית הימורים, שתופעל כמלון צף בים סוף (מחוץ למימי החופים של ישראל), משום התנגדותו של שר התחבורה להגעתם של ישראלים לאניית הימורים, אפילו היא ממוקמת מחוץ למימי החופים של ישראל.

המשנה ליועץ המשפטי לממשלה לייעוץ, לאחר שבחן את סמכויות משרד התחבורה הרלבנטיות לעניין זה, חיווה דעתו כי הרצון למנוע מתושבי מדינת ישראל להמר בחו"ל, איננו אינטרס ציבורי לגיטימי, שאותו ניתן לשקול בעת מתן רישיון לספינות מעבורת, אם על הספינות עצמן לא מתבצעת כל פעילות בלתי חוקית.

לדעת המשנה ליועץ המשפטי לממשלה לייעוץ, הסירוב לתת רשיון להפעלת שירות ספינות מעבורת מאילת לאניית ההימורים שבלב ים, משמעו פגיעה בזכות היסוד לחופש העיסוק של מפעיל השירות, וזאת ללא הסמכה מפורשת או אף משתמעת בחוק המסמיך.

מאז שנת 1994 פעילותו של מספ"ן ביחס לאניות הקזינו נעשתה ברוח קביעותיו של משרד המשפטים, והייתה מוגבלת לפיקוח על פעילותן בהיבטים של בטיחות השיט.

כיום פועל מספ"ן בהתאם להנחיית היועץ המשפטי לממשלה, לפיה יש לעשות כל שניתן, במסגרת הכלים המשפטיים והמנהליים העומדים לרשות מספ"ן, בכדי למנוע את המשך פעילותן של אניות הקזינו באילת, ובהתאם למסקנות הדו"ח.

סיווג בטיחותי: אניית קזינו חדשה שמגיעה, מטופלת תחילה במישור של סיווג בטיחותי, על פי צו הפיקוח על מצרכים ושירותים (סיווג בטיחותי של אניות נוסעים), התשכ"ח-1968; על פי צו זה, "אניית נוסעים" (דהיינו, אנייה המסיעה יותר מ-12 נוסעים), המפליגה מנמל בישראל, מחויבת בסיווג בטיחותי, שניתן על סמך תעודות האנייה; מבלי סיווג בטיחותי נאסר על האנייה להסיע נוסעים ישראליים.

בעל האנייה נדרש להגיש את מסמכי האנייה ותעודותיה, כשהם בתוקף, למהנדס האניות הראשי במספ"ן.

רק לאחר שבעל האנייה מגיש את כל המסמכים הנ"ל ניתן לו סיווג בטיחותי על ידי מנהל מספ"ן. תוקפו של הסיווג הבטיחותי מותנה בתוקפם של המסמכים והתעודות שהוגשו לצורך הוצאתו, שנה לכל היותר, ועם פקיעת תוקפו - התהליך חוזר על עצמו.

למספ"ן יש קושי משפטי בקביעת הסיווג הבטיחותי, שכן צו הסיווג הבטיחותי אוסר על מכירת כרטיסים, ואילו הפלגה באניית קזינו אינה טעונה כרטיס הפלגה, שכן ההפלגה עצמה ניתנת חינם אין כסף; ואולם טענת מספ"ן היא, כי מטרתו של  איסור מכירת הכרטיסים הקבוע בסעיף 2 לצו הפיקוח על מצרכים ושירותים, היא לאסור השטת נוסעים מנמל בישראל ללא סיווג בטיחותי, וברוח זאת מרחיבים את האיסור.

ביקורת אניות זרות PSC - בדיקות כשירות: לאחר שהוגשו כל המסמכים והתעודות וניתן סיווג בטיחותי על ידי מנהל מספ"ן,  מפקחי כלי שיט עורכים ביקורת אניות זרות (Port State Control PSC -) על האנייה, לפי הפרק החמישי א' לתקנות הנמלים (בטיחות השיט), התשמ"ג-1982 (להלן - תקנות בטיחות השיט): ; במסגרת אותן התקנות, לפיקוח ובדיקה של כלי שיט זרים, כל הספינות עוברות בקרת PSC לתקינות, כולל בעיות בטיחותיות המטופלות במסגרת תקנות ה-PSC: תחילה מבצעים המפקחים בדיקת תיעוד, כאמור בתקנה 52ג לפרק האמור, בדיקה פיזית לאנייה, ובדיקה לאימות התעודות והמסמכים שהוגשו, דהיינו להשוות את מצבו הפיזי של כלי השיט לאמור בתעודותיו; אם מתגלים ליקויים בבדיקת התיעוד, המפקחים עוצרים את כלי השיט עד לתיקון הליקויים, והעמדתו לבדיקה מפורטת כאמור בתקנה 52ד לפרק זה.

עוד בשלב הסיווג הבטיחותי, אם חסרה לאנייה תעודה מהותית, אשר חסרונה מגבש חשש שהאנייה תהווה סכנה לאנשים, רכוש או לסביבה, מוסמכים מפקחי כלי שיט, לפי הפרק החמישי א' הנ"ל, לעצור את האנייה ולהעמידה לבדיקה תפעולית מפורטת כבר בשלב זה, עוד בטרם ניתן הסיווג הבטיחותי;

בנוסף, במהלך השנה מבוצעת לפחות ביקורת בטיחותית אחת נוספת בכל אניית קזינו.

אשר לבדיקות שנועדו להבטיח כי מצבו הטכני של גוף כלי השיט, מערכותיו, מתקניו וציודו הנם במצב תקין, וכלי השיט כשיר לשיט - עמדת משרד התחבורה היא, כי תדירות הבדיקות כפי שהיא כיום לאניות הקזינו -  פעמיים בשנה, שהינה כפולה מתדירות הבדיקות שנערכת לכל כלי שיט אחר, הנה מספיקה. 

עמדתו המקצועית של משרד התחבורה היא, כי מצבן הטכני של אניות הקזינו באילת אינו מעורר בעיות בטיחות, המצדיקות הגברת הבדיקות (המוגברות, כאמור) עוד יותר, על רקע כלל משימות ויעדי הפיקוח עליהם מופקדים מפקחי מספ"ן.

פיקוח תפעולי: על פי הדו"ח, על משרד התחבורה לשתף פעולה עם משטרת ישראל בביצוע ביקורות אכיפה תפעולית של אניות הקזינו, כגון השטתן בצוות בטיחות חסר, או עם מספר נוסעים גדול מהמותר.

אחד מהיסודות המאפיינים עבירות "תפעוליות" הוא יסוד "ההשטה", דהיינו, כל עבירה תפעולית מתחילה במלים "לא יושט כלי שיט"; הבעייתיות באכיפת תקנות תפעוליות היא שיש לבצע ביקורות בעת השטת כלי השיט בפועל בלב ים. עמדת משרד התחבורה היא, כי מספ"ן אינו ערוך לביצוע פעילות מבצעית בלב ים, לא מבחינת כוח האדם העומד לרשותו, אופיו וכמותו, ולא מבחינת כלי השיט והציוד הנדרש: מספ"ן הינו יחידת מטה, ומשימות הפיקוח של מפקחיו, מוגבלות לפיקוח בחוף;  לצורך פיקוח בים, יש להקים בישראל משמר חופים, שירכז בידו את סמכויות האכיפה במימי החופים של ישראל; בהעדר משמר חופים - יחידות השיטור הימי הן בעלות הסמכויות, כוח האדם, כלי השיט והציוד הנדרשים לביצוע המשימה, או לחלופין כל יחידה (אזרחית או צבאית), אשר יש ביכולותיה לבצע אכיפה בים.

בהתאם לדו"ח, מספ"ן משתף פעולה עם יחידת השיטור הימי באילת, ומבצע ביקורות משותפות לאניות הקזינו בהיותן בלב ים, ומטיל קנסות מנהליים בגין עבירות על תקנה 15 לתקנות בטיחות השיט, אם מתגלים ליקויים בטיחותיים בתפעול כלי השיט: בשנת 2001 הוטלו 10 קנסות מינהליים על קברניטים שהשיטו אניית קזינו בצוות בטיחות חסר; כל הקברניטים שנקנסו ביקשו להישפט. מחלקת התביעות של משרד התחבורה הגישה כתבי אישום, והקברניטים הורשעו ושילמו קנסות גבוהים.
בביקורת שנערכה ביום 24.6.2003 נבדקו שלוש אניות קזינו, ונמצא כי כולן הושטו בצוות בטיחות מלא כנדרש מהן, ולא חרגו מכמות הנוסעים המותרת להן.

הגשת קובלנות משמעתיות כנגד ימאים ישראליים: סעיף 117 לחוק הספנות (ימאים), התשל"ג-1973, מחיל את השיפוט המשמעתי שלפי חוק זה, על כל מי שיש בידיו תעודת הסמכה ישראלית שניתנה מכוח החוק. לפיכך, השיפוט המשמעתי שלפי חוק הספנות (ימאים), חל על קברניט ישראלי, גם כאשר הוא משרת על כלי שיט זר, למשל באניית קזינו; בסעיף 118(19) לחוק הספנות (ימאים), נקבע כדלקמן: "ימאי שעשה אחת מאלה יאשם בעברת משמעת ... הורשע בפסק דין סופי בבית משפט או בבית דין מוסמך על עבירה שיש עמה קלון שנעברה במילוי תפקידו כימאי או בקשר לכך". 

עבירה מן העבירות המנויות בסימן י"ב (משחקים אסורים הגרלות והימורים), לפרק ח' (פגיעות בסדרי המשטר והחברה) לחוק העונשין, התשל"ז - 1977, היא בגדר עבירה שיש עמה קלון, ולפיכך אם ימאי ישראלי יורשע בגין ביצוע עבירה כאמור ניתן יהיה להעמידו לדין משמעתי על יסוד סעיף 118(19) הנ"ל.

על פי סעיף 118 הנ"ל, ימאי ישראלי עובר עבירת משמעת, כאשר "ביודעין עבר על איסור שהוטל עליו לגבי שירותו בכלי השיט" (פסקה 14), או "התנהג בצורה שאינה הולמת את תפקידו או את נוהג המקצוע, לרבות כללי הימאות הטובה" (פסקה 17).
עבירות אלה מאפשרות להעמיד לדין משמעתי קברניט של אניית קזינו, במידה שכלי השיט הושט בצוות בטיחות חסר, או עם מספר נוסעים העולה על המותר.

בעקבות הדו"ח מנהל מספ"ן מגיש קובלנות משמעתיות כנגד קברניטי אניות הקזינו, בכל פעם שמתגלה ליקויי בטיחותי כאמור, מתוקף סמכותו לפי סעיף 145 לחוק הספנות (ימאים).

השטה עם מספר נוסעים גדול מהמותר: בארבעה מקרים הגיש מנהל מספ"ן קובלנות כנגד קברניטים ישראליים, שהפליגו עם מספר נוסעים החורג מהמותר לכלי השיט, על בסיס דיווח של קצין הביטחון של נמל אילת. באחד המקרים העלתה החקירה כי לא הקברניט ביצע העבירה, וכלל לא היה באילת באותה תקופה; בשלושת המקרים האחרים, טענתם העיקרית של הקברניטים היתה, כי תלונתו של קב"ט הנמל התבססה על ספירת כרטיסי העלייה של הנוסעים בשער הנמל, בעוד שבפועל הם לא הפליגו עם נוסעים מעל המותר; תובע בית הדין המשמעתי, יקש לקבל מקב"ט הנמל עדות מפורטת באשר לכל מקרה ומקרה, אולם בסופו של דבר קב"ט הנמל חזר בו מעדותו.

השטה בצוות בטיחות חסר: מנהל מספ"ן הגיש מספר קובלנות כנגד קברניטים ישראליים שהפליגו בצוות בטיחות חסר; נפתחו נגדם תובענות משמעתיות, אשר נמצאות עדיין בטיפול. 

משרד המשפטים - היועץ המשפטי לממשלה
עמדת היועץ המשפטי לממשלה נגד הימורים בלתי חוקיים והתופעות השליליות הכרוכות, ברורה וחד משמעית, והובעה בהזדמנויות שונות בעבר, ובפרט כאשר עלו על הפרק יוזמות שונות ללגליזציה של ההימורים.

משרד המשפטים פנה לרשויות האוכפות, לרבות רשויות המס, לשלב כוחות ב"החלטה אסטרטגית", כדי לקדם את האכיפה בעניין.

משרד המשפטים פנה לשר הפנים, באשר לצורך בשינוי מדיניות, בנוגע לפטור מביקורת גבולות של הפלגות קצרות.

כן פנה משרד המשפטים למשרד התחבורה, בקשר ליוזמה זרה בנושא הימורים באיזור אילת, בהתאם לעמדת המועצה לביטחון לאומי וגורמי הביטחון.


חלק ד'

הוראות חוק

החלטות 

פרסומי האגף

לתשומת לב הקוראים, במסמך זה בשלושת חלקיו יוצגו: 

א.
הוראות חוק מבקר המדינה וחוק הביקורת הפנימית; 

ב.
החלטות;

ג.     פרסומי האגף מ-1986 ואילך.  


א. הוראות חוק
חוק מבקר המדינה, התשי"ח-1958 (נוסח משולב)

הערות ראש הממשלה והנחה על שולחן הכנסת
16(א) 
(1)
ראש הממשלה ימסור למבקר, בתוך עשרה שבועות מהיום שבו קיבל לידיו את הדין וחשבון, במלואו או חלק ממנו, את כל אלה: 

(א)
הערותיו לדין וחשבון, בעניינים שבהם ימצא לנכון; 

(ב)
תגובות הגופים המבוקרים לדין וחשבון, כפי הועברו אליו;

(ג) 
הערותיו המפורטות לדינים וחשבונות קודמים בעניינים שטרם העיר את הערותיו לגביהם; הערות לפי פסקת משנה זו יכללו, בין השאר, פרטים כאמור בסעיף 21ב(א) ו-(ב), וכן דיווח על החלטות שקיבלה הממשלה בעקבות הדינים והחשבונות, וביצוע החלטות אלה.

(2)
בתום התקופה כאמור בפסקה (1), יונחו הדין וחשבון וכן התגובות וההערות על שולחן הכנסת.

דיווח על תיקון הליקויים

21ב. 

(א)
ראש הגוף המבוקר כאמור בסעיף 21א(א) ידווח למבקר על ההחלטות שהתקבלו לפי סעיף 21א(ג) ו-(ד), בסמוך לאחר קבלתן. ואם הגוף מבוקר לפי סעיף 9(1) או (2) - ידווח ראש הגוף המבוקר כאמור גם לראש הממשלה; ראש הגוף המבוקר ידווח, בין השאר, על הדרכים לתיקון הליקויים והמועד לתיקונם, וכן על הליקויים שהוחלט לדחות את תיקונם והנימוקים לכך.

(ב) 
ראש הממשלה ידווח למבקר, בתוך שמונה חודשים ממועד המצאת דין וחשבון לידיו, שנקבע בו כי נמצאו ליקויים בפעולתו של גוף המבוקר לפי סעיף 9(1) או(2), על תוצאות טיפולו בליקויים אלה.

(ג)
המבקר רשאי, בכל עת, לדרוש דיווחים נוספים, על אלה המנויים בסעיף זה.

חוק הביקורת הפנימית, התשנ"ב-1992

3. (א) התאמה
לא ימונה ולא יכהן אדם כמבקר פנימי בגוף ציבורי אלא אם כן נתקיימו בו כל אלה:

(1) 
הוא יחיד; 

(2) 
הוא תושב ישראל;

(3) 
לא הורשע בעבירה שיש עמה קלון;

(4) 
הוא בעל תואר אקדמי מאת מוסד להשכלה גבוהה בישראל או מוסד להשכלה גבוהה בחוץ לארץ שהכיר בו לעניין זה מוסד להשכלה גבוהה בישראל, או שהוא עורך דין או רואה חשבון; 

(5) 
הוא רכש נסיון במשך שנתיים בעבודת ביקורת, או השתתף בהשתלמות מקצועית שאישרה ועדה לעניני השתלמויות בהרכב נציג לשכת המבקרים הפנימיים והוא היושב ראש, המפקח הכללי במשרד הכלכלה והתכנון ונציג מוסד להשכלה גבוהה המקיים לימודי ביקורת פנימית, שקבע השר אחרי התייעצות עם כל המוסדות המקיימים לימודים כאמור.

ב.  החלטות 
(ההחלטות יובאו בסדר כרונולוגי עולה)

סדרי הטיפול הממשלתי בממצאי ביקורת המדינה

ב. 
משרדי הממשלה ידווחו לשר האוצר אחת לשלושה חודשים על פעולותיהם בעקבות הדין וחשבון.

ג.
 אגף הפיקוח הכללי באוצר יחוזק ויגביר את המעקב אחר תיקון הליקויים במשרדי הממשלה.

ו. 
שר האוצר ידווח לממשלה על הפעולות שננקטו בעקבות דין וחשבון מבקר המדינה.

(החלטה מספר 696 מיום כ"ג באייר תשל"ה - 4 במאי 1975)

סדרי הטיפול הממשלתי בממצאי ביקורת המדינה

א)
להקים ועדת שרים קבועה לענייני מינהל וביקורת המדינה, בהרכב:


שר האוצר - יושב ראש; שר הביטחון; שר הפנים; שר המשפטים; שר העבודה והרווחה.

 (1)
הוועדה תעקוב אחר הליקויים הקשורים ביותר ממשרד אחד או בעלי משמעות כללית למינהל הממשלתי, ותחליט על הצעדים שהגורמים המוסמכים ינקטו לשם תיקון הליקויים הכלליים או האופייניים וכן על הצעדים שעל המשרדים לנקוט כלפי האחראים להתהוותם של ליקויים חמורים ומניעת הישנותם.

 (2)
הוועדה תקבע כללים בדבר תכנון יסודי מוקדם של פרוייקטים ומיצוי מלוא המידע הדרוש לפני קבלת החלטות.

 (3)
הוועדה תורה על בדיקה מקפת של כפילויות במשרדי הממשלה ותקבע מיהו המשרד שיעסוק באותו נושא.

ב)
הממשלה תדון אחת לשנה בדין וחשבון ועדת השרים על פעולותיה לתיקון הליקויים ושיפור המינהל ותקבל החלטות המתחייבות מכך. 

ג)
המנהל הכללי של כל משרד יהיה אחראי על תיקון הליקויים במשרדו כפי שבאו לידי ביטוי בממצאי ביקורת המדינה ובממצאי הביקורת הפנימית.


שר ידווח, אחת לשלושה חודשים, לוועדת השרים על כל אשר נעשה במשרדו בתחום תיקון הליקויים בנושאים שבהם דנה ועדת השרים, או על הנימוקים לאי-ביצועם, וכן על הגברת המשמעת ושיפור התפקוד במשרדו.

ד)
(1)
המנהל הכללי של כל משרד יוציא הנחיות לכל דרגי העבודה על הסמכויות, החובות והאחריות המוטלים על כל מחלקה ומחלקה וכן יוציא הנחיות להבטחת התיאום בין המחלקות השונות של משרדו.


(2)
כאשר נדרש תיאום בין משרדים שונים, ייעשה הדבר על ידי המנהלים הכלליים של המשרדים הקשורים באותו נושא.


(3)
המנהל הכללי של כל משרד יהא אחראי על ביצוע המכרזים ותקינותם.
ה)
יחידות הביקורת הפנימית במשרדים יחוזקו. המבקר הפנימי יהיה כפוף למנהל הכללי ותפקידו יהיה להנחות, לבצע, לפקח ולתאם את פעולות הביקורת המבוצעות במשרד.


בכל משרד תוקם יחידת ביקורת בתוך מסגרת שיא כוח האדם המאושר. אנשי הביקורת יהיו בעלי השכלה בתחום החשבונאות, הביקורת, המשפט או המינהל הציבורי.


למבקר הפנימי יינתן מעמד הולם בהתחשב באמור לעיל ובמערך המינהלי של המשרד.

ו)
בכל משרד יקים המנהל הכללי ועדה למעקב ותיקון ליקויים. תפקידי הוועדה יהיו מעקב אחר ביקורת מבקר המדינה והמבקר הפנימי, הבטחת תיקון הליקויים ויישום ההמלצות הקשורות בכך.


בוועדה ישתתפו היועץ המשפטי למשרד, המבקר הפנימי והחשב.

ז) 
אגף הפיקוח הכללי באוצר ירכז את הטיפול בממצאי מבקר המדינה כחוק, יעקוב אחר תיקון הליקויים ויכין לוועדת השרים את החומר הדרוש לדיוניה ולהחלטותיה.


האגף ינחה ויתאם את פעולות מבקרי הפנים במשרדים השונים.

ח)
כדי להבטיח את מורא הביקורת תיושמנה ביתר תוקף הוראות המשמעת בדבר האחריות האישית המוטלת על כל עובד מינהל המתרשל או שאינו מקיים בעבודתו הוראת חוק, תקנות, צווים או נורמות מינהליות מחייבות, ויינקטו אמצעים משמעתיים על פי הוראות חוק שירות המדינה (משמעת).

ט)
ההחלטות דלעיל יובאו על ידי נציב שירות המדינה לידיעת כל עובדי המדינה.

י)
ועדת השרים תבדוק את הנהלים של רכישתם ומכירתם של שירותים וטובין על ידי הממשלה, עד אשר יחקק חוק מכרזים ממשלתיים, וכן תדון בהקמת מינהל רכישות שיהיה ממונה על תקנים, כמויות, מחירים וצרכי רכישה כדי להבטיח מחיר מינימלי, ייעול וצמצום. 

(החלטה מספר 92 מיום ט' בחשון תשמ"א - 19 באוקטובר 1980)

המעקב אחר תיקון הליקויים

ג. 
להטיל על אגף הפיקוח הכללי במשרד הכלכלה והתכנון להעמיק ולהגביר את המעקב אחר תיקון הליקויים, ולהכין לוועדת השרים לענייני תיאום ומינהל את החומר הדרוש לדיוניה בכל הכרוך בתהליכי תיקון הליקויים המנויים בדין וחשבון.

(החלטה מספר 1740 מיום י"ג בתמוז התשמ"ו - 20 ביולי 1986)

המעקב אחר ביצוע החלטות הכנסת המתייחסות לממצאי ביקורת המדינה

א. 
כל שר ימסור דין וחשבון אחת לשלושה חודשים, לוועדת השרים לענייני תיאום ומינהל (להלן - ועדת השרים) על הפעולות אשר ננקטו במשרדו ובגופים המבוקרים האחרים לפי חוק מבקר המדינה (נוסח משולב), התשי"ח-1958, המצויים באחריות משרדו, בכל הנוגע לביצוע החלטות הכנסת המתייחסות לדין וחשבון מבקר המדינה.

ד. 
אגף הפיקוח הכללי במשרד הכלכלה והתכנון, יתאם את הטיפול בביצוע החלטות הכנסת הנוגעות ליותר ממשרד אחד, יעקוב אחר ביצוע החלטות הכנסת במשרדי הממשלה ובגופים המבוקרים האחרים וידווח על כך לוועדת השרים.

ה. 
אגף הפיקוח הכללי במשרד הכלכלה והתכנון יעביר לחברי הממשלה, למנהלים הכלליים במשרדי הממשלה וכן לחברי הוועדה לענייני ביקורת המדינה של הכנסת סקירה המפרטת את הליכי הטיפול בממצאי הביקורת המדינה על כל שלביהם.

(החלטה מספר תמ/11 מיום כ"ב תמוז התשמ"ו - 29 ביולי 1986)

שיפור השירות לציבור - ביקורות פתע לבחינת רמת השירות בממשלה

להטיל על המפקח הכללי במשרד הכלכלה והתכנון, ביחד עם נציב שירות המדינה, לדווח לוועדת השרים לתיאום ומינהל על ממצאי ביקורות הפתע לבחינת רמת השירות במשרדי הממשלה, ולמסור לוועדה דיווח אחת ל-6חודשים על ההתקדמות בתיקון הליקויים. 

(החלטה מספר תמ/2 מיום כ"ט בכסלו התשמ"ז - 31 בדצמבר 1986)

המעקב אחר תיקון ליקויים וסדרי העבודת לוועדת השרים לעניני תיאום ומינהל, ולוועדות המעקב המשרדיות
ג. 
להטיל על משרד הכלכלה והתכנון, באמצעות אגף הפיקוח הכללי, להעמיק ולהגביר את המעקב אחר תיקון הליקויים, את הטיפול בתיקון הליקויים הנוגעים ליותר מגוף מבוקר אחד ולהכין לוועדת השרים לתיאום ומינהל את החומר הדרוש לדיוניה בכל הכרוך בתהליכי תיקון הליקויים המנויים בדין וחשבון.

ד. 
להטיל על משרד הכלכלה והתכנון, באמצעות אגף הפיקוח הכללי, לדווח לוועדת השרים לתיאום ומינהל אחת לשלושה חודשים על פעולות הוועדות המשרדיות למעקב ותיקון ליקויים, שהוקמו בהתאם להחלטת הממשלה מספר 92 (1) מיום 19.10.1980.

(החלטה מספר 1153 מיום ז' בסיון התשמ"ח - 23 במאי 1988)

חיזוק מעמד אגף הפיקוח הכללי

(בעקבות דוח הוועדה הציבורית-מקצועית לבדיקה כוללת
של שירות המדינה וגופים נתמכים מתקציב המדינה - "ועדת קוברסקי")

הממשלה מאשרת עקרונית את דין וחשבון הוועדה הציבורית-מקצועית לבדיקה כוללת של שירות המדינה וגופים נתמכים מתקציב המדינה (דין וחשבון "ועדת קוברסקי"), שהוגש לראש הממשלה ולממלא מקום ראש הממשלה ושר האוצר, בכפוף לאמור להלן בהחלטה זו.

להלן המלצות ה"וועדה" שעניינן אגף הפיקוח הכללי ופעולותיו:

1.
"...להיעזר בפעולתו של מבקר המדינה, עם הביקורת הפנימית במשרדי הממשלה ובאגף הפיקוח הכללי, ככלי חשוב לשיפור המינהל הממשלתי; לשפר את תהליך יישום ממצאי מבקר המדינה ולבנות מחדש את הביקורת הפנימית במשרדי הממשלה; להטיל האחריות לכך על המנהל הכללי, עם השארת העצמאות המקצועית לביקורת הפנימית במשרד..." (חלק א' עמוד 11).

2.
"...לחזק מעמדו של המפקח הכללי; לציידו בכלים שיאפשרו לו קיום הנחיה מקצועית שיטתית ורצופה של המבקרים הפנימיים; לשתפו בבחירת מועמדים לתפקיד זה, ולאפשר לו מעורבות מיוחדת בתיקון ליקויים המחייבים חבירה ושילוב של יותר ממשרד אחד..." (חלק א' עמוד 135).

3.
פיקוח ובקרה על מתן השירות לציבור

"...ביצוע ביקורת פתע של אגף הפיקוח הכללי...בדרג של כלל השירות" (חלק ב' עמוד 69).

4.
"...ראוי לבחון את הרעיון, שאגף הפיקוח הכללי במשרד הכלכלה והתכנון ומבקרי הפנים במשרדים ישימו דגש דווקא על בקרה שיטתית ומעקב אחרי מילוי הוראות השיגרה כמסלול המונע היווצרותם של פגמים וליקויים בשירות המדינה, המתוארים שוב ושוב בדינים וחשבונות של מבקר המדינה..." (חלק ב' עמוד 87). 

 (החלטה מספר 1240 מיום י"ז בטבת התש"ן - 14 בינואר 1990)

יחסי גומלין בין ועדת השרים לענייני תיאום ומינהל
וועדת הכנסת לענייני ביקורת המדינה

סמכויותיה ותחומי פעולתה של ועדת השרים לענייני 
תיאום ומינהל

א.
ועדת השרים לענייני תיאום ומינהל תופעל במגמה מרכזית להביא לתיקון הליקויים שחשפה הביקורת, כדי לחייב בהחלטות ממשלה את ביצוע תיקון הליקויים;

ב.
יש לראות בפעולותיהן של ועדת השרים לענייני תיאום ומינהל וועדת ביקורת המדינה של הכנסת, פעולות מקבילות שאין ביניהן התנגשות;

ג.
אם במהלך הדיונים בוועדת השרים יחלוק מבוקר על ממצא או על המלצה של מבקר המדינה, ותהיה המגמה בוועדת השרים לאמץ עמדה הנוגדת לממצא או המלצה של המבקר - יפנה יושב ראש הוועדה למבקר המדינה לדיון, או לחלופין יובא הנושא לבירור בפני הוועדה לענייני ביקורת המדינה של הכנסת;

ד.
לאחר קבלת ההחלטות בממשלה בנושא מסויים, לא יחלוק נציג גוף מבוקר על ממצאי הביקורת ומסקנותיה, בדיון בוועדה לענייני ביקורת המדינה. 

(החלטה מספר 404 (תמ/12) מיום ח' בכסלו התשנ"ג - 3 בדצמבר 1992)

נוהל עבודה לוועדת השרים לעניני תיאום ומינהל - הטיפול בדו"ח השנתי 43 של מבקר המדינה
א.
שר הכלכלה והתכנון יודיע בישיבתה הקרובה של הממשלה כי בהתאם לסמכויותיו לפי חוק מבקר המדינה לעניין גיבוש הערותיו לדין וחשבון מבקר המדינה - יקיים במהלך התקופה הקרובה סדרה של דיונים עם משרדי הממשלה, במסגרת ועדת השרים לענייני תיאום ומינהל, בממצאי ביקורת המדינה, על פי דין וחשבון 43 הנזכר למעלה.

ב.
ועדת השרים לענייני תיאום ומינהל קובעת, כי על מנת לפעול בהתאם להוראות סעיף 28 לחוק מבקר המדינה, התשי"ח - 1958 המחייב שמירה על סודיות דין וחשבון מבקר המדינה עד להנחתו על שולחן הכנסת, תתקיים המתכונת כדלקמן, לדיון בממצאי הביקורת והמלצותיה:

(1)
לא יופץ כל חומר הקשור בדין וחשבון מבקר המדינה, לקראת הדיונים בישיבותיה של ועדת השרים ולאחריהן;

(2)
הדיונים ונוסח ההחלטות של ועדת השרים יהיו חסויים וישמרו במזכירות הממשלה עד לפרסום הדין וחשבון;

(3)
עם הנחת דין וחשבון מבקר המדינה על שולחן הכנסת - יפורסמו כל החלטותיה של ועדת השרים המתייחסות לממצאי הביקורת.

(4)
חבר ממשלה אשר ירצה לעיין בהחלטותיה של ועדת השרים עד לפרסומן - יעשה כן במזכירות הממשלה.

ג.
בהמשך לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988) משרדי הממשלה ימציאו לאגף הפיקוח הכללי במשרד הכלכלה והתכנון, בהתאם לבקשתו - כל מסמך, מידע, הסברים והבהרות לגיבוש הערות שר הכלכלה והתכנון לממצאי דין וחשבון מבקר המדינה, ולביצוע מעקב אחר תיקון הליקויים עליהם הצביע הדין וחשבון.

(החלטה מספר תמ/40 מיום ב' באדר התשנ"ג - 23 בפברואר 1993)
נוהל לטיפול במחלוקת בין מבוקר למבקר המדינה

ד.
ועדת השרים קובעת - לאחר שוועדת השרים שמעה את היועץ המשפטי לממשלה, את שר המשטרה ואת נציגי שירות הביטחון הכללי על-פי המקובל במשפט הישראלי ובעקבות "ועדת אגרנט" משנת 1962 בנושא מעמד היועץ המשפטי לממשלה - במקרה של מחלוקת משפטית בין רשויות המדינה, חוות דעתו של היועץ המשפטי לממשלה היא המחייבת, עד קבלת הכרעה בסוגיה זו על-ידי בית המשפט העליון. כלל זה יחול גם על מחלוקת בין היועץ המשפטי לממשלה לבין מבקר המדינה;

ה.
בהמשך לנזכר למעלה - היועץ המשפטי לממשלה יגיש לוועדת השרים לענייני תיאום ומינהל מסמך, ובו עיקרי עמדותיו בנושא זה. 

(החלטה מספר תמ/78 מיום ז' לאייר התשנ"ג - 28 באפריל 1993)

המעקב אחר תיקון הליקויים, וועדות המעקב המשרדיות

ראש הממשלה מסכם:

א. 
פעולת המעקב בנושא דינים וחשבונות של מבקר המדינה תימשך.

ב.
בהמשך להחלטת הממשלה מספר 92 מיום 19.10.1980 ידווחו חברי הממשלה לשר הכלכלה והתכנון על מינוי ועדות המעקב במשרדיהם ועל הרכבן. 

(החלטה מספר 1347 מיום י"ז בסיון התשנ"ג - 6 ביוני 1993)

נוהל עבודה לוועדת השרים לעניני תיאום ומינהל - הטיפול בדו"ח השנתי 44 של מבקר המדינה
א.
לרשום את הודעת שר הכלכלה והתכנון כי בהתאם לסמכויותיו לפי חוק מבקר המדינה לענין גיבוש הערותיו לדין וחשבון מבקר המדינה - יקיים במהלך התקופה הקרובה סדרה של דיונים עם משרדי הממשלה, במסגרת ועדת השרים לענייני תיאום ומינהל, בממצאי ביקורת המדינה, על-פי הדין וחשבון השנתי מספר 44 של מבקר המדינה;

ב. 
על מנת לפעול בהתאם להוראות סעיף 28 לחוק מבקר המדינה, התשי"ח - 1958, המחייב שמירה על סודיות דין וחשבון מבקר המדינה עד להנחתו על שולחן הכנסת, תתקיים המתכונת כדלקמן, לדיון בממצאי הביקורת והמלצותיה:
 (1)
לא יופץ כל חומר הקשור בדין וחשבון מבקר המדינה, לקראת הדיונים בישיבותיה של ועדת השרים ולאחריהם;

(2)
הדיונים ונוסח ההחלטות של ועדת השרים יהיו חסויים וישמרו במזכירות הממשלה עד לפרסום הדין וחשבון;

(3)
עם הנחת דין וחשבון מבקר המדינה על שולחן הכנסת - יפורסמו כל החלטותיה של ועדת השרים המתייחסות לממצאי הביקורת;

(4)
חבר ממשלה אשר ירצה לעיין בהחלטותיה של ועדת השרים עד לפרסומן - יעשה כן במזכירות הממשלה;

ג.
בהמשך לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988), משרדי הממשלה ימציאו לאגף הפיקוח הכללי במשרד הכלכלה והתכנון, בהתאם לבקשתו - כל מסמך מידע, הסברים והבהרות לגיבוש הערות שר הכלכלה והתכנון לממצאי דין וחשבון מבקר המדינה ולביצוע מעקב אחר תיקון הליקויים עליהם הצביע הדין וחשבון;

ד.
(1)
להקים צוות מקצועי מטעם ועדת השרים, שיכלול את המנהל הכללי של משרד הכלכלה והתכנון, היועצת המשפטית של משרד הכלכלה והתכנון, המפקח הכללי במשרד הכלכלה והתכנון, הרפרנט המטפל בעניני כל משרד באגף הפיקוח הכללי ונציג מזכירות הממשלה, אשר יקיים ישיבות עם הגופים המבוקרים ויגיש לאישור ועדת השרים הצעות החלטה המתייחסות לתיקון הליקויים שאובחנו על-ידי מבקר המדינה;

 
(2)
יושב ראש ועדת השרים יחליט בענין הנושאים שיוטלו לטיפול על הצוות המקצועי כאמור. 

(החלטה מספר תמ/132 מיום ה' באדר התשנ"ד - 16 בפברואר 1994)

נוהל לטיפול במחלוקת בין מבוקר למבקר-המדינה

בהמשך להחלטה מספר תמ/78 סעיף ד' של ועדת השרים לענייני תיאום ומינהל מיום 28.4.1994 קובעת ועדת השרים:-

א.
נתגלעה מחלוקת בין גוף מבוקר ובין ביקורת המדינה בענין אשר לגביו קיימת חוות דעת של היועץ המשפטי של הגוף המבוקר, יבקש הגוף המבוקר את חוות דעתו של היועץ המשפטי לממשלה;

ב.
התקבלה חוות דעתו של היועץ המשפטי לממשלה יפעל הגוף המבוקר על פיה. 

(החלטה תמ/288 מיום כ"ט לניסן התשנ"ד - 10 באפריל 1994)

קבלת החלטות בוועדת השרים לעניני תיאום ומינהל - הטיפול הרצוף בממצאי הביקורת

מחליטים: 

שר הכלכלה והתכנון יגיש דו"חות משלימים לכנסת, לפי הצורך, ובהם החלטות נוספות של ועדת השרים לענייני תיאום ומינהל לגבי דו"ח מבקר המדינה. 

(החלטה מספר 3063 (תמ/273) מיום כ"ד באייר התשנ"ד - 5 למאי 1994)

נוהל עבודה לוועדת השרים לעניני תיאום ומינהל - הטיפול בדו"ח השנתי 45 של מבקר המדינה
מחליטים: 

א. 
לרשום את הודעת שר הכלכלה והתכנון, כי בהתאם לסמכויותיו לפי חוק מבקר המדינה לעניין גיבוש הערותיו לדין וחשבון מבקר המדינה - הוא יקיים במהלך התקופה הקרובה סדרה של דיונים עם משרדי הממשלה, במסגרת ועדת השרים לענייני תיאום ומינהל, בממצאי ביקורת המדינה על פי הדין וחשבון השנתי מספר 45 של מבקר המדינה.

ב. 
על מנת לפעול בהתאם להוראות סעיף 28 לחוק מבקר המדינה, התשי"ח - 1958, המחייב שמירה על סודיות דין וחשבון מבקר המדינה עד להנחתו על שולחן הכנסת, תתקיים המתכונת לדיון בממצאי הביקורת והמלצותיה כדלקמן:

1. 
לא יופץ כל חומר הקשור בדין וחשבון מבקר המדינה, לקראת הדיונים בישיבותיה של ועדת השרים ולאחריהם.

2. 
הדיונים ונוסח ההחלטות של ועדת השרים יהיו חסויים ויישמרו במזכירות הממשלה עד לפרסום הדין וחשבון.

3. 
עם הנחת דין וחשבון מבקר המדינה על שולחן הכנסת - יפורסמו כל החלטותיה של ועדת השרים המתייחסות לממצאי הביקורת.


4. 
חבר ממשלה אשר ירצה לעיין בהחלטותיה של ועדת השרים עד לפרסומן - יעשה כן במזכירות הממשלה.

ג. 
בהמשך לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988), ימציאו משרדי הממשלה לאגף הפיקוח הכללי במשרד הכלכלה והתכנון, בהתאם לבקשתו - כל מסמך, מידע, הסברים והבהרות לגיבוש הערות שר הכלכלה והתכנון לממצאי דין וחשבון מבקר המדינה ולביצוע מעקב אחר תיקון הליקויים עליהם הצביע הדין וחשבון.

(החלטה מספר 3005 מיום ג' באדר ב' התשנ"ה - 5 למארס 1995)

פיקוח, בקרה ואבטחת מידע

מחליטים: 

בדו"ח הנוכחי העלתה הביקורת שורה ארוכה של ממצאים, שעניינם אבטחת המידע במערכת הממשלתית. הגופים שבוקרו בהקשר זה היו: משרד האוצר, משרד הבריאות, רשות הדואר וצה"ל.
ועדת השרים קיבלה בנוסף להחלטות המתייחסות לתיקון הליקויים במשרדים השונים, גם החלטה מערכתית, שמספרה תמ/431 כדלקמן:

1. 
להקים צוות בהרכב נציגי: משרד הכלכלה והתכנון (מרכז), משרד האוצר, משרד ראש הממשלה, משרד המשפטים, משרד המשטרה והמכון לפריון העבודה והייצור.

2. 
על הצוות להביא בפני ועדת השרים בתוך חמישה חודשים:


א. 
תוכנית הערכות לאבטחת מידע במערכות הממשלתיות, ובמיוחד למידע רגיש שאינו מסווג.


ב. 
הצעה מתואמת להקמת "מועצה לאבטחת מידע בממשלה ומוסדותיה", אשר תנחה ותדריך את גורמי הממשלה.

(החלטה מספר תמ/431 מיום כ' בניסן התשנ"ה - 9 לאפריל 1995)

ביקורות לשיפור השירות במועצות הדתיות

מחליטים: 

א. 
להטיל על האגף לביקורת המדינה שבמשרד הכלכלה והתכנון (להלן: האגף) לקיים ביקורות פתע לבחינת רמת השירותים הניתנים על-ידי המועצות הדתיות לציבור, בכל המועצות הדתיות.

ב.
ממצאי הביקורות יועברו על-ידי האגף לידיעת ראשי המועצות הדתיות (יו"ר, מנכ"ל וכו'), למנכ"ל המשרד לענייני דתות ולמנכ"ל משרד הפנים.

ג. 
מנכ"ל המשרד לענייני דתות ידווח אחת לשלושה חודשים לאגף על הפעולות שננקטו לתיקון הליקויים אשר נתגלו על ידי הביקורת במועצות הדתיות.

ד. 
יושבי ראש המועצות הדתיות יהיו אחראים לתיקון הליקויים שנתגלו וידווחו על פעולותיהם למנכ"ל המשרד לענייני דתות ולאגף.

ה. 
השר לענייני דתות יסמיך את עובדי האגף לצורך ביצוע מטלותיהם במועצות הדתיות.

ו. 
המשרד לענייני דתות ישא בהוצאות הכרוכות בביצוע הפעילויות הנ"ל.

ז.
השר לענייני דתות יזמן דיון במשרדו בהשתתפות: שר הפנים, המנהל הכללי של המשרד לענייני דתות, מנהל האגף לביקורת המדינה במשרד הכלכלה והתכנון, מנהל האגף לביקורת ברשויות המקומיות במשרד הפנים, יו"ר חבר המועצות הדתיות, נציג אגף התקציבים ונשיא לשכת רואי החשבון - בנושא הביקורת והבקרות במועצות הדתיות. 

(החלטה מספר תמ/433 מיום ב' בסיון תשנ"ה - 30 למאי 1995)

האגף לביקורת המדינה וביקורת פנימית נקבע 
במשרד ראש הממשלה

מחליטים: 

לקבל את המלצות ועדת המנכ"לים, בראשות נציב שירות המדינה ובהשתתפות מנכ"ל משרד ראש הממשלה, מנכ"ל משרד האוצר ומנכ"ל משרד הכלכלה והתכנון, אשר מונתה להגיש המלצותיה בנדון בהחלטת הממשלה מספר 38 מישיבתה ביום ג' בכסלו התשנ"ה (26.11.1995), כפי שתוקנו, כלהלן:

א. 
יחידות המשרד:

1. 
האגף לביקורת המדינה ולביקורת פנים (הפיקוח הכללי) יועבר למשרד ראש הממשלה.

(החלטה מספר 444 מיום כ"ט בטבת התשנ"ו - 21 בינואר 1996)

ועדות משרדיות למעקב אחר תיקון ליקויים

מחליטים: 

בהמשך להחלטה מספר 92 של הממשלה מיום 19 לאוקטובר 1980, לפיה על המנהלים הכלליים במשרדי הממשלה להקים ועדה בכל משרד ממשלתי למעקב אחר תיקון הליקויים, עליהם הצביעו מבקר המדינה והמבקר הפנימי:- 

א. 
בראשות ועדות המעקב יעמדו המנהלים הכלליים של משרדי הממשלה והתאגידים על-פי חוק. 

ב.
דו"ח על פעילות ועדות המעקב יועבר לאגף לביקורת המדינה במשרד הכלכלה והתכנון פעמיים בכל שנה, בתחילת חודש אפריל ובתחילת חודש אוקטובר.

(החלטה מספר תמ/10 מיום י"ג באדר התשנ"ו - 4 למארס 1996)

ועדת שרים לעניני ביקורת המדינה

בהתאם לסעיף 39(א)(6) לחוק יסוד: הממשלה, מינה ראש הממשלה ועדת שרים לעניני ביקורת המדינה בהרכב הבא:

שר המשפטים - יושב-ראש; שר האוצר; השר לביטחון הפנים; שר החינוך, התרבות והספורט; שר המדע; שר הפנים; השר לקליטת העלייה; שרת התקשורת.

מוזמני קבע: נציב שירות המדינה; ראש האגף לביקורת המדינה; היועץ המשפטי לממשלה - לפי הצורך.

מחליטים, לקבוע כי ועדת השרים הנ"ל תעסוק בתחומים הבאים:

א. 
לדון בהמלצות דו"ח מבקר המדינה ובהצעות ליישומן בעקבות ההמלצות.

ב. 
לעקוב אחר תיקון הליקויים על-פי דו"חות מבקר המדינה.

ג. 
גיבוש הצעות ותכניות לחיסכון, לייעול ולשיפור השירות במגזר הציבורי בעקבות ממצאי ביקורת המדינה.

(החלטה מספר 804 מיום י"ח בכסלו התשנ"ז - 29 לנובמבר 1996)

סדרי דיון בוועדת השרים לעניני ביקורת המדינה
בדו"ח 47 של מבקר המדינה

מחליטים: 

א. 
לרשום את הודעת יו"ר ועדת השרים לעניני ביקורת המדינה, כי ועדת השרים תקיים במהלך התקופה הקרובה סדרה של דיונים עם משרדי הממשלה בממצאי ביקורת המדינה, על-פי הדין-וחשבון השנתי מספר 47 של מבקר המדינה.

ב. 
על-מנת לפעול בהתאם להוראות סעיף 28 לחוק מבקר המדינה, התשי"ח-1958, המחייב שמירה על סודיות דין-וחשבון מבקר המדינה, עד להנחתו על שולחן הכנסת, הדיונים ייערכו על-פי הנוהל הבא:

1) 
לא יופץ כל חומר הקשור בדין-וחשבון מבקר המדינה לקראת דיוני ועדת השרים ולאחריהם.

2) 
הדיונים ונוסח ההחלטות של ועדת השרים יהיו חסויים ויישמרו במזכירות הממשלה עד לפרסום הדין-וחשבון של מבקר המדינה.

3) 
עם הנחת דין-וחשבון מבקר המדינה על שולחן הכנסת, יופצו החלטותיה של ועדת השרים המתייחסות לממצאי הביקורת, כמקובל.

ג. 
בהמשך לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988), ימציאו משרדי הממשלה לאגף לביקורת המדינה והביקורת הפנימית, בהתאם לבקשתו - כל מסמך, מידע הסברים והבהרות לגיבוש "הערות ראש הממשלה" לממצאי דין-וחשבון מבקר המדינה, ולביצוע מעקב אחר תיקון הליקויים עליהם הצביע הדין-וחשבון.

(החלטה מספר 1788 מיום ה' באדר ב' התשנ"ז - 14 למארס 1997)

ועדות היגוי למחשוב

מחליטים: 

א. 
המנהל הכללי בכל משרד ממשלתי יקים ועדת היגוי לכל פעולות המיחשוב, להלן "הוועדה". תפקידי הוועדה יהיו: הנחיית פעילות המיחשוב והתקשורת, גיבוש סידרי תכנון, בקרה ופיקוח על פיתוח ורכש מערכות מידע במשרד, גיבוש לוחות זמנים, גיבוש תקציבים, תפישות מיחשוביות לעבודת המשרד, סדרי קדימויות ואבטחת מידע.

ב. 
בראש "הוועדה" יעמוד המנהל הכללי של המשרד או הסמנכ"ל למינהל וחבריה יהיו: מנהל מערכות המידע במשרד, קצין הביטחון, היועץ המשפטי, חשב המשרד, המבקר הפנימי, קצין התקציבים, הממונה על אבטחת המידע במשרד ומנהל היחידה לאבטחת "מידע רגיש" במשרד ראש הממשלה.


הממונה על ה"רשומות" במשרד, ונציג החשב הכללי במשרד האוצר יוזמנו לישיבות "הוועדה" על-פי הצורך.

ג. 
יחידות המיחשוב המשרדיות יפעלו בהתאם לחוקים, התקנות והנהלים החלים על תחום זה.

ד. 
"הוועדה" תשמש כוועדת היגוי לאבטחת "המידע-הרגיש", שאינו ביטחוני, במשרד.

ה. 
תכנית העבודה של "הוועדה" תכלול, בין היתר:

1) 
קביעת מדיניות אבטחת המידע

2) 
סיווג ומיפוי "המידע-הרגיש"

3) 
אישור תוכנית אבטחת המידע של המשרד ותיקצובה

4) 
מעקב אחר יישום תוכנית האבטחה.

ו. 
החשב הכללי במשרד האוצר יעגן עקרונות החלטה זו בתכ"ם ובנוהל מפת"ח.

ז. 
האגף לביקורת המדינה יקיים מעקב ובקרה במשרדי הממשלה השונים בנושאים אלה.

(החלטה מספר בק/9 מיום י"א באדר ב' התשנ"ז - 20 למארס 1997)
המעקב אחר ביצוע החלטות כנסת המתייחסות 
לממצאי ביקורת המדינה

החל מן הדין וחשבון השנתי מספר 46 של מבקר המדינה, החליטה הכנסת לבקש מראש הממשלה לדווח לוועדת הכנסת לענייני ביקורת המדינה ולמבקר המדינה, על יישום החלטות הכנסת בנושאים עליהם החליטה הוועדה.

(ההחלטה התקבלה במליאת הכנסת ביום י' בתמוז התשנ"ז - 15 ליולי 1997)

ועדות משרדיות למעקב אחר תיקון ליקויים

מחליטים:

א. 
בהמשך להחלטות מספר 92 מיום אוקטובר 1980, ומספר תמ/10 מיום 21 למארס 1996, לפנות למנהלים הכלליים במשרדי הממשלה כדי לכנס באופן סדיר את ועדות המעקב אחר תיקון הליקויים שהעלו ביקורת המדינה והביקורת הפנימית ולקיים פעילות מעקב משמעותית באמצעותן.

ב. 
ועדת השרים, לאחר ששמעה דיווח על הטיפול בתיקון הליקויים במשרד התחבורה, קובעת כי מתכונת הפעילות של ועדות המעקב תורמת לייעול, לחיסכון, להשגת יעדים ול"טוהר-מידות" במשרדים.

ג. 
משרדי הממשלה ידווחו באופן שוטף לאגף לביקורת המדינהשבמשרד ראש הממשלה, על פעולות הוועדות וימציאו את סיכומי הדיונים וההחלטות שהתקבלו.

ד. 
האגף לביקורת המדינה ימשיך ויקיים ביקורת על פעילות הוועדות ויגיש את ממצאיו מידי שישה חודשים לוועדת השרים.

ה. 
ועדות המעקב המשרדיות ידונו גם בממצאים מוקדמים של מבקר המדינה במשרדיהן, טרם שהוגש דו"ח הביקורת. הוועדות תפעלנה לתיקון הליקויים שנתגלו ואשר לגביהם לא התעוררה מחלוקת עם המבוקרים.

(החלטה מספר בק/44 מיום כ"ג באב התשנ"ז - 26 לאוגוסט 1997)

ביקורות לבחינת רמת השירות לציבור

מחליטים:

א. 
להטיל על האגף לביקורת המדינה במשרד ראש הממשלה להגביר את פעילות הביקורת לבחינת רמת השירות הניתן לציבור.

ב. 
ממצאי הביקורת לבחינת השירות לציבור ישמשו בידי נציבות שירות המדינה, בין השאר, ככלי להערכת תפקודם של עובדי היחידות המבוקרות.

ג. 
האגף לביקורת המדינה ונציבות שירות המדינה ידווחו על פעולותיהם מדי שישה חודשים לועדת השרים.

(החלטה מספר בק/72 מיום ז' בטבת התשנ"ח - 5 לינואר 1998)

סדרי דיון בוועדת השרים לעניני ביקורת המדינה 
בדו"ח 48 של מבקר המדינה

מחליטים:

א. 
לרשום את הודעתו של שר המשפטים, יו"ר ועדת השרים לעניני ביקורת המדינה, כי ועדת השרים תקיים במהלך התקופה הקרובה סדרה של דיונים עם משרדי הממשלה בממצאי ביקורת המדינה, על-פי הדין-וחשבון השנתי מספר 48 של מבקר המדינה.

ב. 
על-מנת לקיים את הוראות סעיף 28 לחוק מבקר המדינה, התשי"ח-1958, האוסר על פרסום תוכנו של דין-וחשבון של מבקר המדינה, עד להנחתו על שולחן הכנסת, הדיונים של ועדת השרים ייערכו על-פי הנוהל הבא:

1) 
לא יופץ כל חומר הקשור בדין-וחשבון של מבקר המדינה לקראת דיוני ועדת השרים ולאחריהם.

2) 
הדיונים ונוסח ההחלטות של ועדת השרים יהיו חסויים, ויישמרו במזכירות הממשלה עד להנחת הדין-וחשבון של מבקר המדינה על שולחן הכנסת, ופרסומו.

3) 
עם הנחת הדין-וחשבון של מבקר המדינה על שולחן הכנסת, יונחו על שולחן הכנסת גם החלטותיה של ועדת השרים המתיחסות לממצאי הביקורת, בהתאם לחוק, וזאת במתכונת של "הערות ראש הממשלה" לדו"ח הביקורת.

ג. 
בהתאם לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988), ימציאו משרדי הממשלה לאגף לביקורת המדינה והביקורת הפנימית, על פי בקשתו - כל מסמך, מידע הסברים והבהרות לגיבוש "הערות ראש הממשלה" לממצאי הדין-וחשבון של מבקר המדינה, ולביצוע מעקב אחר תיקון הליקויים עליהם הצביע הדין-וחשבון.

(החלטה מספר 3354 מיום ג' באדר התשנ"ח - 1 למארס 1998)

הטיפול הממשלתי באבטחת מידע

מחליטים:

א. 
המנהלים הכלליים של משרדי הממשלה יוודאו קיום תוכנית עבודה שנתית ואמצעים לאבטחה ולביקורת על המידע במשרדיהם, ובהתאם להוראות פרק 66 בתקשי"ר.

ב. 
במשרדים ימונה עובד לתפקיד "אחראי על אבטחה וביקורת של המידע". היקף המשרה ייקבע על-ידי נציבות שירות המדינה.

ג. 
האחראי על אבטחה וביקורת של המידע, יטמיע במשרדו שיטות, כלים ונהלים לשמירת הזמינות, השלמות, המהימנות, השרידות והסודיות של המידע.

ד. 
האחראים על אבטחה וביקורת של המידע יוכשרו ויופעלו על-פי תוכנית שתגובש בין נציבות שירות המדינה והאגף לביקורת המדינה במשרד ראש הממשלה.

ה. 
דו"ח על הביצוע יועבר לאגף לביקורת המדינה בתוך שלושה חודשים.

(החלטה מספר בק/77 מיום י"ח באדר התשנ"ח - 16 למארס 1998)

ראה גם: הוראת תכ"מ - ספר מינהל כספי, מיום 24 לאוגוסט 1998, פרק 5: שונות, סעיף 4: פיתוח מערכות ממוחשבות, סעיף משנה 2: ועדת היגוי. ההוראה דנה במינוי הוועדה, בתפקידיה, סמכויותיה, והרכבה.

ועדות היגוי למיחשוב

מחליטים: 

המנהלים הכלליים של משרדי הממשלה יפעילו את ועדות ההיגוי למיחשוב, כמתבקש מהחלטה מספר 1886 (בק/9) מיום 9.4.1997.

האגף לביקורת המדינה ימשיך לעקוב אחר פעילות הוועדות וידווח לוועדת השרים מידי שישה חודשים על הביצוע.

(החלטה מספר בק/136 מיום כ"ג בחשוון התשנ"ט - 23 לנובמבר 1998)

שיפור השירות לציבור - ממצאי ביקורות פתע

מחליטים: 

א. 
נציב שירות המדינה ירענן ההוראות לגבי חובת המצאותו של מנהל, או ממלא מקום, ביחידות הנותנות שירות לציבור בכל שעות העבודה.

ב. 
משרדי הממשלה והגופים הציבוריים, אשר אובחנו בהם ליקויים בנגישות נכים למשרד, והמפורטים בדו"ח האגף לביקורת המדינה, יודיעו בתוך שלושה חודשים לאגף לביקורת המדינה על הפעולות שנקטו לתיקון הליקויים.

ג. 
נציב שירות המדינה יחזור ויזכיר למנכ"לים את חשיבות הביקורת לשיפור השירות לציבור וחובת שיתוף הפעולה עם הביקורת.

(החלטה מספר בק/137 מיום כ"ג בחשוון התשנ"ט - 23 לנובמבר 1998)

סדרי דיון בוועדת השרים לעניני ביקורת המדינה 
בדו"ח 49 של מבקר המדינה

מחליטים:

א. 
לרשום את הודעתו של שר המשפטים, יו"ר ועדת השרים לעניני ביקורת המדינה, כי ועדת השרים תקיים במהלך התקופה הקרובה סדרה של דיונים עם משרדי הממשלה בממצאי ביקורת המדינה, על-פי הדין-וחשבון השנתי מספר 49 של מבקר המדינה.

ב. 
על-מנת לקיים את הוראות סעיף 28 לחוק מבקר המדינה, התשי"ח-1958, האוסר על פרסום תוכנו של דין-וחשבון של מבקר המדינה, עד להנחתו על שולחן הכנסת, הדיונים של ועדת השרים ייערכו על-פי הנוהל הבא:

1) 
לא יופץ כל חומר הקשור בדין-וחשבון של מבקר המדינה לקראת דיוני ועדת השרים ולאחריהם.

2) 
הדיונים ונוסח ההחלטות של ועדת השרים יהיו חסויים, ויישמרו במזכירות הממשלה עד להנחת הדין-וחשבון של מבקר המדינה על שולחן הכנסת, ופרסומו.

3) 
עם הנחת הדין-וחשבון של מבקר המדינה על שולחן הכנסת, יונחו על שולחן הכנסת גם החלטותיה של ועדת השרים המתיחסות לממצאי הביקורת, בהתאם לחוק, וזאת במתכונת של "הערות ראש הממשלה" לדו"ח הביקורת.

ג. 
בהתאם לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988), ימציאו משרדי הממשלה לאגף לביקורת המדינה והביקורת הפנימית, על פי בקשתו - כל מסמך, מידע הסברים והבהרות לגיבוש "הערות ראש הממשלה" לממצאי הדין-וחשבון של מבקר המדינה, ולביצוע מעקב אחר תיקון הליקויים עליהם הצביע הדין-וחשבון.

(החלטה מספר 4843 מיום כ"א בשבט התשנ"ט - 7 לפברואר 1999)

פיקוח, בקרה ואבטחת מידע

מחליטים:

א. 
פרקליטות המדינה, ביחד עם היועץ המשפטי של מינהל מקרקעי ישראל והממונה על המשמעת בנציבות שירות המדינה, יבחנו את החששות שהעלתה ביקורת המדינה ועניינן פגיעה ב"טוהר המידות" והלקחים הארגוניים שיש להפיק.

ב. 
מנהל מינהל מקרקעי ישראל יישם את המסקנות וידווח לאגף לביקורת המדינה בתוך שישה חודשים על הביצוע.

ג. 
בהמשך להחלטה מספר 1886 (בק/9) מיום 4.9.1997, משרדי הממשלה יעבירו ללא דיחוי לאגף לביקורת המדינה דיווח על מועדי התכנסות ועדות ההיגוי למחשוב והחלטותיהן המפורטות.

ד. 
ה"מועצה לאבטחת מידע רגיש" תדון בליקויים האבטחתיים שעלו בדו"ח השנתי מספר 49 של מבקר המדינה ותגבש כלים ושיטות לאבטחת המידע ומערכות המידע במשרדי הממשלה ומוסדותיה.

ה. 
ה"יחידה לביקורת ואבטחת מידע רגיש" שבאגף לביקורת המדינה תקיים ביקורת אחר תיקון הליקויים וביצוע החלטות ה"מועצה לאבטחת מידע רגיש".

(החלטה מספר בק/179 מיום ו' בניסן התשנ"ט - 23 למארס 1999)

ועדת שרים לעניני תיאום, מינהל וביקורת המדינה

מחליטים:

א. 
הממשלה רושמת לפניה כי על פי סעיף 39(א)(6) לחוק יסוד: הממשלה, מינה ראש הממשלה ועדת שרים לעניני תיאום, מינהל וביקורת המדינה בהרכב כדלקמן:


השר חיים רמון - יושב-ראש; שר האוצר; השרה לקליטת העלייה; שר תיירות; שר התעשייה והמסחר; השר מיכאל מלכיאור.


מוזמנים קבועים: נציב שירות המדינה; מנכ"ל משרד ראש הממשלה.

ב. 
ועדת השרים תעסוק בתחומים הבאים:


תיאום בין משרדי הממשלה בעניני מינהל ושירות לציבור

דיון בממצאי הביקורת על פי דוחות מבקר המדינה, בהמלצותיו ובהצעות ליישומן;


מעקב אחר תיקון הליקויים על פי דוחות מבקר המדינה;


גיבוש המלצות להנהגת רפורמות ושינויים מבניים בשירות המדינה;


ריכוז ועיבוד הצעות לחיסכון, ייעול ושיפור השירות במגזר הציבורי;


גיבוש מדיניות בתחום האיכות והמצויינות במשק בכלל ובמגזר הציבורי בפרט; הערכות, תיאום ומעקב אחר הטיפול בנושא "באג 2000".

(החלטה מספר 84 של הממשלה מיום ג' באלול התשנ"ט - 15 לאוגוסט 1999)

סדרי הדיון בוועדת השרים לעניני תיאום, מינהל וביקורת המדינה בדו"ח 50א' של מבקר המדינה
מחליטים:

א. 
לרשום את הודעתו של השר חיים רמון, יושב ראש ועדת השרים לעניני תיאום, מינהל וביקורת המדינה, כי ועדת השרים תקיים במהלך התקופה הקרובה סדרה של דיונים בממצאי ביקורת המדינה עם משרדי הממשלה וגופים מבוקרים נוספים, על פי הדין-וחשבון השנתי מספר 50א' של מבקר המדינה.

ב. 
על מנת לקיים את הוראות סעיף 28 לחוק מבקר המדינה, התשי"ח-1958, האוסר על פרסום תוכנו של דין-וחשבון של מבקר המדינה, עד להנחתו על שולחן הכנסת, הדיונים של ועדת השרים ייערכו על פי הנוהל הבא:

1) 
לא יופץ כל חומר הקשור בדין-וחשבון של מבקר המדינה לקראת דיוני ועדת השרים ולאחריהם.

2) 
הדיונים ונוסח ההחלטות של ועדת השרים יהיו חסויים, ויישמרו במזכירות הממשלה עד להנחת הדין-וחשבון של מבקר המדינה על שולחן הכנסת ופרסומו.

3) 
עם הנחת הדין-וחשבון של מבקר המדינה על שולחן הכנסת, יונחו על שולחן הכנסת גם החלטותיה של ועדת השרים המתיחסות לממצאי הביקורת, בהתאם לחוק, וזאת במתכונת של "הערות ראש הממשלה" לדו"ח הביקורת.

ג. 
בהתאם לסעיף ג' בהחלטה מספר 1153 של הממשלה מיום ז' בסיון התשמ"ח (23.5.1988), ימציאו משרדי הממשלה לאגף לביקורת המדינה והביקורת הפנימית שבמשרד ראש הממשלה על פי בקשתו - כל מסמך מידע, הסברים והבהרות לגיבוש "הערות ראש הממשלה" לממצאי הדין-וחשבון של מבקר המדינה, ולביצוע מעקב אחר תיקון הליקויים, עליהם הצביע הדין-וחשבון.

(החלטה מספר תמ/1 מיום כ"ז באלול התשנ"ט - 8 לספטמבר 1999)

הערכות לקראת באג 2000

מחליטים:

א. 
משרד הפנים - רשויות מקומיות
1. 
משרד הפנים יתמקד בקידום ההיערכות של הרשויות המקומיות הגדולות בישראל, בהן מתגוררת מרבית אוכלוסית המדינה (כ-50 רשויות מקומיות). כמו כן ימשיך בפעולותיו לקידום הנושא בכלל הרשויות המקומיות.


רשימת הרשויות כאמור תימסר למשרד ראש הממשלה.

2. 
משרד הפנים ומרכז השלטון המקומי, בסיוע האגף לביקורת המדינה במשרד ראש הממשלה, יקימו צוותים, אשר:

א. 
יפגשו ברשויות עם הגורמים המובילים את הנושא.

ב. 
יעמדו על מצב ההיערכות

ג. 
יקבעו במשותף הליך לסיום ההסבות הנדרשות.

ד. 
תרחישי כשל והיערכות לשעת חירום.

3. 
דיווח על ביצוע ההחלטה יועבר ללא דיחוי למנכ"ל משרד ראש הממשלה.

4. 
מומלץ להיעזר בחברות חיצוניות.

(החלטה מספר תמ/13 מיום ה' בתשרי התש"ס - 15 לספטמבר 1999)

מבנה מסמך "הערות ראש הממשלה" לדו"ח מבקר המדינה
וסדרי הדיון בוועדת השרים בדו"ח 50ב של מבקר המדינה

מחליטים:

א. 
מבנה "הערות ראש הממשלה"

לרשום הודעת יו"ר ועדת השרים לענייני תיאום, מינהל וביקורת המדינה, כי בהתאם להוראות חוק מבקר המדינה התשי"ח-1958 (נוסח משולב), סעיף 6(א), יכללו ההערות לשנת 2000:

1) 
דיווח על פעולות שבוצעו בהתייחס לדו"חות קודמים של מבקר המדינה.

2) 
דיווח טבלאי על החלטות שלא בוצעו עדיין והאחראים לביצוען.

3) 
התייחסות לנושאים מיוחדים מתוך דו"ח מספר 50ב של מבקר המדינה - כפי שיקבע יו"ר ועדת השרים.

4) 
הודעות הגופים המבוקרים לגבי תוכניותיהם ופעולותיהם, כולל לוח זמנים לתיקון הליקויים שנתגלו בדו"ח מספר 50ב של מבקר המדינה.

ב. 
סדרי דיון בוועדת השרים לענייני תיאום, מינהל וביקורת המדינה בדו"ח מספר 50ב של מבקר המדינה
1) 
לרשום את הודעתו של יו"ר ועדת השרים לענייני תיאום, מינהל וביקורת המדינה, כי ועדת השרים תקיים במהלך התקופה הקרובה, סדרה של דיונים עם משרדי הממשלה בממצאי ביקורת המדינה, על-פי הדין-וחשבון החצי שנתי מספר 50ב של מבקר המדינה.

2) 
על-מנת לקיים את הוראות סעיף 28 לחוק מבקר המדינה, התשי"ח-1958, האוסר על פרסום תוכנו של דין-וחשבון של מבקר המדינה, עד להנחתו על שולחן הכנסת, הדיונים של ועדת השרים ייערכו על-פי הנוהל הבא:

(א) 
לא יופץ כל חומר הקשור בדין-וחשבון של מבקר המדינה, לקראת דיוני ועדת השרים ולאחריהם.

(ב) 
הדיונים ונוסח ההחלטות של ועדת השרים יהיו חסויים, ויישמרו במזכירות הממשלה, עד להנחת הדין-וחשבון של מבקר המדינה על שולחן הכנסת ופרסומו.

(ג) 
עם הנחת הדין-וחשבון של מבקר המדינה על שולחן הכנסת, יונחו על שולחן הכנסת גם "הערות ראש הממשלה" לדו"ח הביקורת.

(ד) 
בהתאם לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988), ימציאו משרדי הממשלה לאגף לביקורת המדינה והביקורת הפנימית, על-פי בקשתו - כל מסמך, מידע, הסברים והבהרות לגיבוש "הערות ראש הממשלה" לממצאי הדין-וחשבון של מבקר המדינה ולביצוע ביקורות מעקב אחר תיקון הליקויים, עליהם הצביע הדין-וחשבון.

(החלטה מספר מספר תמ/37 מיום כ"ט באדר א' התש"ס - 6 למארס 2000)

התנהגות אתית של עובדי מדינה

מחליטים:

צוות בהרכב ראש האגף לביקורת המדינה במשרד ראש הממשלה - מרכז, ונציגי נציבות שירות המדינה ומשרד המשפטים יגבש תוכנית להגברת ההתנהגות האתית של עובדי המדינה.

התוכנית תכלול בין היתר: פעילות הדרכה, הפצה של כללים וגישות לטיפול בארועים.

(החלטה מספר תמ/38 מיום ו' באדר ב' התש"ס - 13 למארס 2000)

שיפור השירות לציבור - דיווח

מחליטים:

א. 
לרשום את הדיווח של האגף לביקורת המדינה במשרד ראש הממשלה, בענין הממצאים והליקויים שנתגלו בענין שיפור השירות לציבור בתקופה מ-1.6.1999 עד 31.12.1999, במשרדי הממשלה השונים.

ב. 
להטיל על נציבות שירות המדינה והאגף לביקורת המדינה, לגבש מודל לבחינת רמת השירות הניתן לציבור אשר יכלול, מעבר להיבט התשתיתי במקום מתן השירות, גם את משך זמן ההמתנה והיבטים נוספים מנקודת מבט מקבל השירות.

ג. 
ועדת השרים תקיים דיון נוסף בנושא, בעוד כשלושה חודשים, בו ימסרו נציבות שירות המדינה והאגף לביקורת המדינה דיווח על ההתקדמות ביישום ההחלטה.

(החלטה מספר תמ/65 מיום כ"א בתמוז התש"ס - 24 ליולי 2000)

אבטחת מידע - הגנה על מערכי מיחשוב

מחליטים:

להקים צוות בהרכב: סגן ראש המועצה לביטחון לאומי - יו"ר, נציג שירות הביטחון הכללי, נציג יו"ר ועדת השרים, ראש האגף לביקורת המדינה במשרד ראש הממשלה וגורמי הביטחון האחרים. הצוות יגבש, תוך שלושה שבועות, מסמך מוסכם בעניין הקמת גוף מתאם מרכזי לעניין אבטחת מידע - הגנה על מערכי מיחשוב, בתיאום עם הוועדה הבינמשרדית המייעצת לענין הקמת רשויות על פי חוק, במסגרת שירות המדינה ו/או הקמת רשויות סטטוטוריות מחוץ לשירות המדינה.

ועדת השרים תקיים דיון נוסף בנושא עם הגשת המסמך, כאמור.

(החלטה מספר תמ/80 מיום כ"ח בחשוון התשס"א - 26 לנובמבר 2000)

ועדת שרים לתיאום, מינהל וביקורת המדינה

מחליטים:

על-פי סעיף 39(א)(6) לחוק יסוד: הממשלה, תפעל ועדת השרים לעניני תיאום, מינהל וביקורת המדינה, שהרכבה:

השרה ציפי לבני, השרה לשיתוף פעולה איזורי - יושבת-ראש; השר שלום שמחון; שר החקלאות ופיתוח הכפר - חבר; השר אליהו סויסה - חבר.

סמכויות הוועדה
ועדת השרים תעסוק בתחומים הבאים:

תיאום בין משרדי הממשלה בעניני מינהל ושירות לציבור;

דיון בממצאי הביקורת על-פי דו"חות מבקר המדינה, בהמלצותיו ובהצעות ליישומן;

מעקב אחר תיקון הליקויים על-פי דו"חות מבקר המדינה;

גיבוש המלצות להנהגת רפורמות ושינויים מבניים בשירות המדינה;

ריכוז ועיבוד הצעות לחיסכון, ייעול ושיפור השירות במגזר הציבורי;

גיבוש מדיניות בתחום האיכות והמצויינות במשק בכלל ובמגזר הציבורי בפרט.

(החלטה מספר 10 של הממשלה מיום י"ז באדר התשס"א - 12 למארס 2001)

תיאום הפיקוח והאכיפה - יישומים ממוחשבים

מחליטים:

א. 
לרשום את הודעת משרד האוצר - פרוייקט "תהיל"ה" (תשתית האינטרנט למשרדי הממשלה) כי לצורך הגברת הטיפול הממשלתי לאכיפת החוק, תוקם במסגרת "תהיל"ה" מערכת אינטרה-נט מאובטחת (להלן - "המערכת") לשימוש המשרדים.


המערכת תופעל לכל המאוחר עד ליום 1.11.2001. משרדי הממשלה יעבירו למנהל פרוייקט "תהיל"ה" את שמות האנשים שהוסמכו מטעמם להשתמש במערכת.

ב. 
להקים ועדת היגוי למערכת בהרכב נציגי המשרד לאיכות הסביבה, המשרד לביטחון הפנים, משרד הבריאות, משרד החקלאות ופיתוח הכפר, משרד המשפטים, משרד העבודה והרווחה, משרד הפנים, משרד התחבורה, משרד התעשייה והמסחר, משרד התשתיות הלאומיות, ומינהל מקרקעי ישראל. כן תיבחן אפשרות צרוף נציג של מרכז השלטון המקומי, בכפוף לחוות דעת משרד המשפטים.


מרכז ועדת ההיגוי יהיה ראש האגף לביקורת המדינה במשרד ראש הממשלה. תפקידי ועדת ההיגוי יהיו להציע ולקבוע יישומים ממשלתיים למערכת, במגמה לרכז את המידע המצוי במשרדי הממשלה השונים, תוך אפיון מערכת מידע שתסייע לאכיפת החוק על ידי משרדי הממשלה השונים.

ג. 
עלות הקמת המערכת ודרך תיקצובה יקבעו על ידי תהיל"ה, החשב הכללי במשרד האוצר, אגף הביטחון במשרד האוצר והמשתמשים.

(החלטה מספר תמ/14 מיום כ"ז בתמוז התשס"א - 18 ליולי 2001)

מערכת פיקוח לחוק איסור הונאה בכשרות, התשמ"ג-1983

מחליטים:

א. 
בהמשך להחלטות מספר 2175(תמ/63) מיום 10.8.2000, ומספר 3601(בק/79) מיום 2.4.1998, צוות בראשות מנכ"ל המשרד לעניני דתות, ובהשתתפות מנכ"ל הרבנות הראשית, מנכ"ל משרד הפנים, הממונה על התקציבים במשרד האוצר, היועץ המשפטי של המשרד לעניני דתות ונציג האגף לביקורת המדינה במשרד ראש הממשלה, יגיש תוך שלושה חודשים לוועדת השרים לעניני תיאום, מינהל וביקורת המדינה, הצעה מפורטת אשר תכלול תכנית להסדרת ומניעת מצבים של "ניגוד עניינים" בעבודתם של משגיחי הכשרות, וניתוק הזיקה בין המשגיח למושגח. כמו כן ימסר דיווח לוועדת השרים בענין מערכת הפיקוח, לצורך אכיפת חוק איסור הונאה בכשרות, התשמ"ג-1983.

ב. 
הערות מבקר המדינה, וממצאי הביקורת של האגף לביקורת המדינה והביקורת הפנימית במשרד ראש הממשלה, יובאו בחשבון במהלך הכנת ההצעה.

(החלטה מספר תמ/16 מיום כ"ז בתמוז התשס"א - 18 ליולי 2001)

ישומים ביומטריים בשירות המדינה

מחליטים:

א. 
צוות בהשתתפות נציגי המשרד לביטחון הפנים - משטרת ישראל, שב"כ, משרד האוצר, משרד המשפטים, משרד הפנים, משרד הביטחון, צה"ל וראש האגף לביקורת המדינה במשרד ראש הממשלה (מרכז הצוות), יבחן את הצורך והאפשרות, תוך התיחסות לאיזון הנדרש בין התכלית לעקרונות אחרים כגון הגנת הפרטיות, לשימוש ביישומים ביומטריים בשירות המדינה, למניעת הונאות ולשיפור האבטחה במשרדי הממשלה ותאגידים ממשלתיים.


הצוות יעבוד בתיאום עם צוות החשב הכללי במשרד האוצר, האחראי על מערכת פיתוח ותחזוקה למיחשוב הציבורי ולכרטיסים החכמים בממשלה.

ב. 
הצוות יבדוק את היישומים הביומטריים התקניים הקיימים, ויקבע כללים מנחים למשרדי הממשלה לאימוץ ישומים ביומטריים.

ג. 
הצוות יבחן כל יישום לגופו על ידי המשרד הנוגע בדבר ובהתחשב בצרכיו הייחודיים.
ד. 
אין בהחלטה זו כדי לעכב כל עבודה המתבצעת לקידום השימוש ביישומים ביומטריים במשרדי הממשלה, לרבות קבוצות העבודה הבינמשרדיות המקדמות את התכנית ליישום אפליקציות ביומטריות בנושא עובדים זרים, או ברשויות אכיפת החוק.

ה. 
הצוותים הבינמשרדיים העוסקים בקידום השימוש ביישומים ביומטריים במשרדי הממשלה, יעדכנו את הצוות הבינמשרדי, כאמור בסעיף א' לעיל, על ההתקדמות בעבודתם.

ו. 
הצוות הבינמשרדי לעניין השימוש ביישומים ביומטריים בשירות המדינה ידווח על מסקנותיו והמלצותיו מידי שישה חודשים לוועדת השרים לענייני תיאום, מינהל וביקורת המדינה.

(החלטה מספר תמ/66 מיום י"א בטבת התשס"ג - 16 לדצמבר 2002)

ועדת שרים לענייני ביקורת המדינה

מחליטים (פה אחד), למנות ועדת שרים לענייני ביקורת המדינה, שהרכבה וסמכויותיה כדלקמן:

הרכב ועדת השרים
השר עוזי לנדאו - יושב-ראש 

השרה לאיכות הסביבה 

שר הרווחה
שר התיירות.

סמכויות הוועדה
1) 
ועדת השרים תדון ותחליט לגבי הצעותיהם של השרים הנוגעים בדבר בענין תיקון הליקויים במשרדיהם, עליהם הצביע מבקר המדינה. ועדת השרים תקיים מעקב אחר יישום החלטותיה בעניינים אלה.

2) 
הגשת ההצעות לדיון בוועדה תיעשה על פי המתחייב בתקנון לעבודת הממשלה.

3) 
ועדת השרים תדון בהמלצות מבקר המדינה ובהצעות לתיקון הליקויים לאחר שדו"ח מבקר המדינה יונח על שולחן הכנסת."

(החלטה מספר 164 של הממשלה מיום כ"ו אדר ב' התשס"ג - 30 למארס 2003)

ישומים ביומטריים בשירות המדינה

מחליטים:

א. 
בהמשך להחלטה מספר 2858(תמ/66) מיום 2.1.2003, לרשום את דו"ח הביניים של הצוות הבינמשרדי לענין ישומים ביומטריים בשירות המדינה, כדלקמן:

1. 
בקרות ביומטריות בכניסות לישראל


יש מקום לשלב ישומים ביומטריים בתהליכי ביקורת הכניסה לישראל, במעברי הגבול: בים, ביבשה (כולל מעברים שטרם נפתחו) ובשדות התעופה. הצוות בוחן טכנולוגיות רלבנטיות לכל אחד מהמעברים.

2. 
א) 
מרכז מידע בנושאים ביומטריים - רפא"ל


רפא"ל תקים במסגרתה מרכז מידע לטכנולוגיות, ליישומים ולתוצאות הבדיקה שלהם. מידע זה יועמד לרשות נציגי הממשלה.


ב) 
מרכז בחינה למוצרים ביומטריים - רפא"ל


בהתאם לתקנים רלבנטים ממקורות חוץ, ישאף הצוות להכין תקנים ישראלים למוצרים ביומטריים. גורמי הממשלה יקיימו בדיקה, לגבי כל ישום שיש כוונה להשתמש בו, כדי לייעל את התהליך, למזער הוצאות, ולאפשר שיתוף מידע בין הגורמים. הכוונה להגיע לרשימת מוצרים מאושרים, אשר גופים ממשלתיים יוכלו להשתמש בהם בעתיד, מבלי להזדקק לבדיקות משלהם. 

3. 
אמצעים ביומטריים לזיהוי משתמשים במערכות ממוחשבות


נציג מלמ"ב במשרד הביטחון יכין בתוך חודש ימים נייר מטה שיפרט העקרונות לשימוש באמצעים ביומטריים, לבקרת כניסה למערכות ממוחשבות.

4. 
ישומים ביומטריים ב"תעודת הזהות החכמה"


יש לשלב ב"תעודת הזהות החכמה" המופקת בימים אלה, אמצעי זיהוי ביומטריים ולהקשיח את המעבד. ללא אמצעים ביומטריים, זיוף התעודה ושימוש בה לפעולות לא חוקיות, יהיו קלים. בנושא זה יש לדעת הצוות לקבל החלטת ממשלה.

5. 
מאגר תמונות ביומטריות בממשלה


משרד המשפטים (רשמת מאגרי מידע) יכין נוהל בינמשרדי, שעניינו שימוש בצילומים דיגיטליים, הנעשים על ידי גורמים ממשלתיים והעמדת מאגרי התמונות לשימוש המשרדים.


התמונות שיצולמו בעתיד, יהיו באיכות שתאפשר שימוש ביומטרי.

ב. 
הצוות הבינמשרדי לענין ישומים ביומטריים בשירות המדינה, יכין בתוך ששה חדשים הצעה מתואמת לגבי יישומים ביומטריים שיוטמעו בחלק מהמסמכים שבאחריות משרד הפנים במגמה להגביר את יכולת הזיהוי והאימות של נושאיהן.

ג. 
הממונה על התקציבים במשרד האוצר, ביחד עם מרכז הצוות הבינמשרדי (המפקח הכללי במשרד ראש הממשלה), יגבשו מסגרת תפעולית להפעלת מספר פרויקטים מובילים בממשלה (PILOT). הפרויקטים יהיו בתחומים הבאים:

1. 
פרויקטים בתחום שיפור בקרת הכניסה לישראל ובמעברי קו התפר, לרבות הכללת אנשים מנועי כניסה לישראל.

2. 
פרויקטים לזיהוי עובדים זרים לישראל.

3. 
פרויקטים למניעת הונאות ולהגברת אפשרויות הזיהוי של מקבלי תשלומים מהמדינה.

4. 
פרויקטים בתחום בקרות כניסה למערכות ממוחשבות.

ד. 
מרכז הצוות הבינמשרדי (המפקח הכללי במשרד ראש הממשלה), ימסור דיווח לועדת השרים בתוך שלושה חודשים. הדיווח יכלול פירוט תכניות העבודה בתחומים השונים, לרבות יעדים, תקציבים ומקורות המימון ולוחות זמנים לביצוע.

(החלטה מספר תמ/12 מיום ט"ו בסיון תשס"ג - 15 ליוני 2003)

פרויקט "ממשל זמין" - בקרת הביצוע

מחליטים:

א. 
בהמשך להחלטה  מספר 1812 של הממשלה מיום 12.5.2002, החשב הכללי במשרד האוצר ידווח מדי ארבעה חודשים לועדת השרים לענייני ביקורת המדינה על התקדמות פרויקט "ממשל זמין" על כל מרכיביו. בנוסף יעביר דיווחי ביניים בנושא מידי חודש לראש האגף לביקורת המדינה במשרד ראש הממשלה.

ב. 
לרשום את הודעת סגן החשב הכללי במשרד האוצר (הממונה על פרויקט ממשל זמין), כי תכנית האב והתכנית הרב-שנתית לקידום פרויקט "ממשל זמין" הושלמו. התכניות כוללות בנוסף להיבטי המחשוב, גם היבטים ארגוניים ותפעוליים וכן המסגרת התקציבית השנתית והרב-שנתית לנושא.


התכניות כאמור, יועברו לאגף לביקורת המדינה, ויובאו לדיון תוך חודש בועדת השרים.

ג. 
החשב הכללי, יחד עם הממונה על התקציבים במשרד האוצר, יגבשו תוך שלושה חודשים, את המסגרת התקציבית השנתית והרב-שנתית לקידום פרויקט "ממשל זמין". הסיכומים שיגובשו יובאו בפני ועדת השרים.

ד. 
הערות מבקר המדינה בדו"ח מספר 53ב' ילקחו בחשבון במהלך ביצוע ההחלטה.
ה.
האגף לביקורת המדינה יקיים מעקב אחר התקדמות בביצוע ההחלטה. ראש האגף לביקורת המדינה יתאם בין ועדת ההיגוי הבינמשרדית לנושא וסגן החשב הכללי במשרד האוצר הממונה על פרויקט "ממשל זמין" לשם הבאת החומר בפני ועדת השרים, כנדרש.


(החלטה מספר תמ/13 מיום ט"ו בסיון תשס"ג - 15 ליוני 2003).

חוות דעת של היועץ המשפטי לממשלה 24.1.2002
חובת הדיווח של המבקרים הפנימיים לאגף לביקורת המדינה 

והביקורת הפנימית שבמשרד ראש הממשלה

באשר לתפקיד השני - קרי - וידוא עריכת ביקורת פנימית במשרדי הממשלה, עמדתי היא כי בשל העובדה שמשרדי הממשלה אינם גורמים נפרדים אלא חלק משירות המדינה, ולאור הקושי הקיים ממילא בביסוס ביקורת פנימית חזקה ואפקטיבית, ובשירות המדינה בפרט (בשל היעדר תמריצים כלכליים-תחרותיים המעודדים התיעלות) - יש צורך ותועלת בגוף מטה פנימי בשירות המדינה (שאינו משרד מבקר המדינה) אשר מוודא עמידה בהוראות חוק הביקורת הפנימית, תוך שיתוף פעולה עם המשרדים, מתוך כוונה לחזק את מעמד הביקורת הפנימית ולהביא להפנמה והבנה של חשיבותה והתועלת שניתן להפיק ממנה. יצויין כי קיומו ופעולותיו של האגף דוקא תורמים לחיזוק מעמד המבקרים הפנימיים במשרדי הממשלה, שכן כפי שמראים ממצאי מחקרים שנערכו בישראל ובמדינות אחרות, הנהלות המשרדים אינן נוטות להשקיע מאמצים בפיתוח וקידום הביקורת הפנימית. קיומו של גורם מרכזי המוודא את ביצוע הביקורת מאפשר למבקר הפנימי לעמוד איתן גם מול הנהלה שמנסה להחליש את מעמדו.

ואולם, ביצוע תפקיד זה אינו מחייב מעורבות במינויו של מבקר פנימי ספיציפי או בביצוע תפקידו. במסגרת תפקידו זה על האגף לוודא שאכן מונה מבקר פנימי ושמינויו עולה בקנה אחד עם הוראות החוק, וכן לוודא באופן כללי, שמתבצעת ביקורת פנימית במשרד. לצורך הוידוא העקרוני די בהעברת דו"ח הביקורת השנתי לידיעת מנהל האגף, והעברת תוכניות הביקורת לידיעתו. לעומת זאת, אין הצדקה לחייב בדיווח שוטף על ביצוע ביקורות למנהל האגף, ואין מקום לחובת תיאום מראש של תוכנית הביקורת מול מנהל האגף.

יצויין כי עמדה זו עולה בקנה אחד עם המלצות ועדת אדן - אשר קבעה בהמלצותיה לתיקון פרק 65 לתקשי"ר כי דו"חות ביקורת ספיציפים לא יוגשו למפקח הכללי - אלא יוגש לו רק דו"ח שנתי מסכם; עוד נקבע כי הוראות נוהל באשר לאופן קיום הביקורת במשרד יוכנו בתיאום עם המפקח הכללי, אך תכנית העבודה לכל שנה לא תיקבע בתיאום עמו. 

ג. פרסומי האגף הבכיר - ביקורת המדינה

וביקורת פנימית מ-1986 

א.
הערות ראש הממשלה לדוח מבקר המדינה
1.
"הערות שר הכלכלה והתכנון לדין וחשבון השנתי מספר 36 של מבקר המדינה", משרד הכלכלה והתכנון, אגף הפיקוח הכללי, ירושלים, אייר תשמ"ו, מאי 1986.

2.
"הערות שר הכלכלה והתכנון לדין וחשבון מספר 37 של מבקר המדינה", משרד הכלכלה והתכנון, אגף הפיקוח הכללי, ירושלים, סיון תשמ"ז, יוני 1987.

3.
"הערות שר הכלכלה והתכנון לדין וחשבון מספר 38 של מבקר המדינה", משרד הכלכלה והתכנון, אגף הפיקוח הכללי, ירושלים, אייר תשמ"ח, מאי 1988.

4.
"הערות שר הכלכלה והתכנון לדין וחשבון מספר 39 של מבקר המדינה", משרד הכלכלה והתכנון, אגף הפיקוח הכללי, ירושלים, אייר תשמ"ט, מאי 1989.

5.
"הערות שר הכלכלה והתכנון לדו"ח 40 של מבקר המדינה", משרד הכלכלה והתכנון, אגף הפיקוח הכללי, ירושלים, אייר תש"ן, מאי 1990.

6.
"הערות שר הכלכלה והתכנון לדו"ח 41 של מבקר המדינה", משרד הכלכלה והתכנון, אגף הפיקוח הכללי, ירושלים, סיון תשנ"א, יוני 1991.

7.
"הערות שר הכלכלה והתכנון לדו"ח 42 של מבקר המדינה", (חלקים א' ו-ב') משרד הכלכלה והתכנון, אגף הפיקוח הכללי, ירושלים, אדר ב' תשנ"ב, מרס 1992.

8.
"הערות שר הכלכלה והתכנון לדו"ח 43 של מבקר המדינה", (חלקים א' ו-ב') משרד הכלכלה והתכנון, אגף הפיקוח הכללי, ירושלים, אייר תשנ"ג, מאי 1993.

9.
"הערות שר הכלכלה והתכנון לדין וחשבון מספר 44 של מבקר המדינה", משרד הכלכלה והתכנון, ירושלים, סיון תשנ"ד, מאי 1994.

10.
"הערות שר הכלכלה והתכנון לדין וחשבון השנתי מספר 45 של מבקר המדינה", משרד הכלכלה והתכנון, אגף הפיקוח הכללי, ירושלים, אייר תשנ"ה, מאי 1995.

11.
"הערות ראש הממשלה לדין וחשבון השנתי מספר 46 של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אייר תשנ"ו, אפריל 1996.

12.
"הערות ראש הממשלה לדין וחשבון השנתי מספר 47 של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, ניסן תשנ"ז, מאי 1997.

13.
"הערות ראש הממשלה לדין וחשבון השנתי מספר 48 של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אייר תשנ"ח, מאי 1998.

14.
"הערות ראש הממשלה לדין וחשבון השנתי מספר 49 של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אייר תשנ"ט, אפריל 1999.

15.
"הערות ראש הממשלה לדין וחשבון השנתי מספר 50א' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, תשרי תש"ס, אוקטובר 1999.

16.
"הערות ראש הממשלה לדין וחשבון השנתי מספר 50ב' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, ניסן תש"ס, מאי 2000. כולל "לקט מעקבים".

17.
"הערות ראש הממשלה לדין וחשבון השנתי מספר 51א' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, תשרי תש"ס אוקטובר 2000. כולל "לקט מעקבים".

18.
"הערות ראש הממשלה לדין וחשבון השנתי מספר 51ב' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אייר תשס"א, אפריל 2001, כולל "לקט מעקבים".

19.
"הערות ראש הממשלה לדין וחשבון השנתי מספר 52א' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, תשרי תשס"ב, ספטמבר 2001. כולל "לקט מעקבים".

20.
"הערות ראש הממשלה לדין וחשבון השנתי מספר 52ב' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אייר תשס"ב, אפריל 2002. כולל "לקט מעקבים".

21.
"הערות ראש הממשלה לדין וחשבון השנתי מספר 53א' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, חשון תשס"ג אוקטובר 2001. כולל "לקט מעקבים".

22.
"הערות ראש הממשלה לדין וחשבון השנתי מספר 53ב' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, ניסן תשס"ג, אפריל 2003. כולל "לקט מעקבים".
23.
"הערות ראש הממשלה לדין וחשבון השנתי מספר 54א' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, תשרי תשס"ד, ספטמבר 2003. כולל "לקט מעקבים".
24.
"הערות ראש הממשלה לדין וחשבון השנתי מספר 54ב' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אייר תשס"ד, מאי 2004. כולל "לקט מעקבים".

ב.
מעקבים אחר תיקון ליקויים

החל מדוח 50ב' (2000) נכלל המעקב ב"הערות ראש הממשלה" בפרק "לקט מעקבים".

1.
"דו"ח מעקב אחר תיקון ליקויים מדו"ח 35 של מבקר המדינה", משרד הכלכלה והתכנון, אגף הפיקוח הכללי, ירושלים, אדר א', תשמ"ו, פברואר 1986.

2.
"דו"ח מעקב 2 - 3 תיקון ליקויים, דו"ח 36 של מבקר המדינה", משרד הכלכלה והתכנון, אגף הפיקוח הכללי, ירושלים, טבת, תשמ"ז, ינואר 1987.

3.
"דו"ח מעקב 4 תיקון ליקויים, דו"ח 36 של מבקר המדינה", משרד הכלכלה והתכנון, אגף הפיקוח הכללי, ירושלים, תמוז, תשמ"ד, יולי 1987.

4.
"דו"ח מעקב 2 - 3 תיקון ליקויים, דו"ח 37 של מבקר המדינה", משרד הכלכלה והתכנון, אגף הפיקוח הכללי, ירושלים, אדר, תשמ"ח, פברואר 1988.

5.
"דו"ח מעקב 2 - 3 תיקון ליקויים, דו"ח 38 של מבקר המדינה", משרד הכלכלה והתכנון, אגף הפיקוח הכללי, ירושלים, אדר, תש"ן, מרץ 1990.

6.
"מעקב תיקון ליקויים דו"ח 39 של מבקר המדינה (2-3) דו"ח 38 של מבקר המדינה (4)", משרד הכלכלה והתכנון, אגף הפיקוח הכללי, ירושלים, אדר, תש"ן, מרץ 1990.

7.
"מעקב תיקון ליקויים דו"ח 40 של מבקר המדינה (2-3) דו"ח 39 של מבקר המדינה (4)", משרד הכלכלה והתכנון, אגף הפיקוח הכללי, ירושלים, שבט, תשנ"א, פברואר 1991.

8.
"מעקב אחר תיקון ליקויים דו"ח 41 של מבקר המדינה (2-3) דו"ח 40 של מבקר המדינה (4)", משרד הכלכלה והתכנון, אגף הפיקוח הכללי, ירושלים, אדר א', תשנ"ב, פברואר 1992.

9.
"ביקורת המדינה - מעקב אחר תיקון ליקויים וביקורת רמת השירות לציבור - 1992", משרד הכלכלה והתכנון, אגף פיקוח כללי, ירושלים, טבת תשנ"ג - ינואר 1993.

10.
"מעקב אחר ביצוע החלטות ועדת השרים לענייני תיאום ומנהל לדו"ח מספר 43 של מבקר המדינה", משרד הכלכלה והתכנון, אגף לפיקוח כללי, ירושלים, ניסן תשנ"ד, אפריל 1994.

11.
"מעקבים אחר ביצוע החלטות: א. החלטות הכנסת בעקבות דו"ח מספר 43 של מבקר המדינה, ב. החלטות הממשלה בעקבות דו"ח מספר 43 של מבקר המדינה, ג. החלטות הממשלה בעקבות דו"ח 44 של מבקר המדינה", משרד הכלכלה והתכנון, האגף לביקורת המדינה וביקורת פנימית, ירושלים, שבט תשנ"ו, פברואר 1996.

12.
"מעקבים אחר ביצוע החלטות, דוח שנתי 45 - 46 של מבקר המדינה", משרד ראש הממשלה, אגף בכיר לביקורת המדינה וביקורת פנימית, 45, 46 ירושלים, תשרי תשנ"ח, אוקטובר 1997.

13.
"מעקב ביצוע החלטות, תיקון ליקויים, דוח שנתי 47 של מבקר המדינה", משרד ראש הממשלה, אגף בכיר לביקורת המדינה וביקורת פנימית, 47 ירושלים, כסלו תשנ"ט, נובמבר 1998.

ג.
מעקב אחר ביצוע החלטות הכנסת

החל מדוח 53ב' (2003) נכלל המעקב ב"הערות ראש הממשלה" בפרק 'לקט מעקבים'.

1.
"דו"ח מעקב מספר 1 ביצוע החלטות הכנסת לדו"ח 35 של מבקר המדינה", משרד הכלכלה והתכנון, אגף הפיקוח הכללי, ירושלים, חשון תשמ"ז, נובמבר 1986.

2.
"דו"ח מעקב מספר 2 ביצוע החלטות הכנסת לדו"ח 35 של מבקר המדינה", משרד הכלכלה והתכנון, אגף הפיקוח הכללי, ירושלים, אלול תשמ"ז, ספטמבר 1987.

3.
"דו"ח מעקב מספר 1-2 ביצוע החלטות הכנסת, דו"ח 36 של מבקר המדינה", משרד הכלכלה והתכנון, אגף הפיקוח הכללי, ירושלים, אייר תשמ"ח, מאי 1988.

4.
"מעקב ביצוע החלטות הכנסת לדו"ח 38 של מבקר המדינה", משרד הכלכלה והתכנון, אגף הפיקוח הכללי, ירושלים, תמוז תש"ן, יולי 1990.

5.
"מעקב על ביצוע החלטות הכנסת לדו"ח 39 של מבקר המדינה", משרד הכלכלה והתכנון, אגף הפיקוח הכללי, ירושלים, חשון תשנ"ב, נובמבר 1991.

6.
"דו"ח מעקב על ביצוע החלטות הכנסת, דו"ח 42 של מבקר המדינה", משרד הכלכלה והתכנון, אגף הפיקוח הכללי, ירושלים, אדר תשנ"ד, פברואר 1994.

7.
"מעקבים אחר ביצוע החלטות: א. החלטות הכנסת בעקבות דו"ח מספר 43 של מבקר המדינה, ב. החלטות הממשלה בעקבות דו"ח מספר 43 של מבקר המדינה, ג. החלטות הממשלה בעקבות דו"ח 44 של מבקר המדינה", משרד הכלכלה והתכנון, האגף לביקורת המדינה וביקורת פנימית, ירושלים, שבט תשנ"ו, פברואר 1996.

8.
"מעקב אחר ביצוע החלטות הכנסת, דו"ח שנתי 46 של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, שבט תשנ"ח, פברואר 1998.

9.
"מעקב אחר ביצוע החלטות הכנסת, דו"ח שנתי 47 של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אדר תשנ"ט, פברואר 1999.

ד.
מהלכי ביקורת
1.
"בעקבות בג"צ 4914/94 יעקב טרנר נגד מבקרת המדינה וועדת הכנסת לביקורת המדינה", משרד הכלכלה והתכנון, אגף בכיר לביקורת המדינה וביקורת פנימית, ירושלים, נובמבר 1995.

2.
"היועץ המשפטי לממשלה וביקורת המדינה", משרד ראש הממשלה, אגף בכיר לביקורת המדינה וביקורת פנימית, ירושלים, יולי 1996.

3.
"ביטול הבטחה שלטונית" על פי ממצאי הדוח השנתי של מבקר המדינה ובעקבות בג"צ 5376/94 ד.ש. בימות ובדים בע"מ נגד מדינת ישראל ואחרים", משרד ראש הממשלה, אגף בכיר לביקורת המדינה וביקורת פנימית, ירושלים, אפריל 1996.
4. "ההפרטה בראי ביקורת המדינה", מהדורה זמנית, עוזי ברלינסקי ופנינה סופר, משרד ראש הממשלה, אגף בכיר - ביקורת המדינה וביקורת פנימית, ירושלים, טבת תשס"ד, ינואר 2004.

5. "ההפרטה בראי ביקורת המדינה", מהדורה שנייה מתוקנת, עוזי ברלינסקי ופנינה סופר, משרד ראש הממשלה, אגף בכיר – ביקורת המדינה וביקורת פנימית, ירושלים, ניסן תשס"ד, אפריל 2004.

ה.
ביקורת ואבטחה של מידע רגיש

1.
"נוהל לאבטחה של מידע רגיש ומערכות מידע חיוניות", "המועצה לאבטחת מידע-רגיש" בממשלה ומוסדותיה", אוגדן, משרד ראש הממשלה ["חסוי" - לשימוש פנימי בלבד במשרדי הממשלה ומוסדותיה], מהדורה מעודכנת, אוגוסט 1999.

2.
"מדריך לביקורת מערכות מידע בממשלה", משרד הכלכלה והתכנון, האגף לפיקוח כללי בשיתוף עם המכון לפריון העבודה והייצור, ירושלים, סיון תשנ"ה, יוני 1995. 

3.
"CERT - מרכז שירות לנפגעי 'התקפות ממוחשבות' ", ירושלים, אוגוסט 1998.
4. "נוהל לאבטחה של מידע רגיש ומערכות מידע חיוניות", מהדורה מעודכנת, משרד ראש הממשלה, אגף בכיר לביקורת המדינה והביקורת הפנימית, ירושלים, אוגוסט 1999. 

5.
"ביקורת ובקרות במערכי מידע", מהדורה זמנית, ירושלים, אוקטובר 1999.

6.
"ההיערכות לקראת "באג 2000" דו"ח מעקב בעקבות דו"ח מיוחד של מבקר המדינה", משרד ראש הממשלה, אגף בכיר לביקורת המדינה והביקורת הפנימית, ירושלים, כסלו תש"ס, דצמבר 1999.

7.
"נהלי מסגרת - אבטחת 'מידע רגיש' ומערכות מידע", ירושלים, מאי 2000.

8.
"פיקוח ובקרה, מערכת ממוחשבת לשירות הממשלה", ירושלים, נובמבר 2001.

9.
"ביקורת ובקרות במערכי מידע", מהדורה שניה מעודכנת, ירושלים, נובמבר 2001.

10.
"ביקורת ובקרות במערכי מידע", מהדורה שלישית מעודכנת, ירושלים, דצמבר 2002.

11.
"ביומטריה לשירות הממשלה", מאסף מקורות, ירושלים, מארס 2003.
12. 
"נהלי מסגרת לאבטחת מידע", מהדורה שניה (להערות), ירושלים, ספטמבר 2003.
	13.
	"Minimum Security Standards For The Handling and Issuance Of Machine Readable (and other) Passports", (Recommended Standard Practices For the World's Governments), G-8 and I.C.A.O.

ועדת ההיגוי - ביומטריה בשירות המדינה; עורך: עוזי ברלינסקי, ירושלים, נובמבר 2003.


	14.
	"American National Standard for Information Systems - Data Format For The Interchange Of Fingerprints"

משרד ראש הממשלה, אגף בכיר - ביקורת המדינה וביקורת פנימית, ועדת ההיגוי - ביומטריה בשירות המדינה; עורך: עוזי ברלינסקי, ירושלים, כסלו תשס"ד, דצמבר 2003.


	15.
	"משרד ההגנה של ארה"ב (DOD) - הליכים לבחירת ספקי ציוד ותוכנה ביומטריים"; ועדת ההיגוי - ביומטריה בשירות המדינה; עורך: עוזי ברלינסקי, ירושלים, כסלו תשס"ד, דצמבר 2003.



	16.
	"אמצעי זיהוי ביומטריים - תקני ארגון התעופה הבינלאומי ICAO, מאי 2003"; משרד ראש הממשלה, אגף בכיר - ביקורת המדינה וביקורת פנימית, ועדת ההיגוי - ביומטריה בשירות המדינה; עורך: עוזי ברלינסקי, ירושלים, טבת תשס"ד, ינואר 2004.


ו.
אתיקה לשירות המדינה

1.
"ניגודי עניינים בעידן ה-OUTSOURCING בשירות הציבורי", עוזי ברלינסקי ופנינה סופר, משרד ראש הממשלה, אגף בכיר - ביקורת המדינה וביקורת פנימית, ירושלים, שבט תשנ"ח, פברואר 1998.

2.
"תמיכות בעמותות ובמוסדות ציבור על ידי הממשלה - ממצאי ביקורת ויישומים (טיוטה)" עוזי ברלינסקי ופנינה סופר, משרד ראש הממשלה, אגף בכיר לביקורת המדינה וביקורת פנימית, ירושלים סיון תש"ס יוני 2000.

3.
"אתיקה לשירות המדינה - קודים אתיים, מאמרים והנחיות", מהדורה זמנית, ירושלים, תמוז תשס"א, יולי 2001.

4.
"אתיקה לשירות המדינה", דברים שנאמרו בכינוס "מעלה החמישה",          ב-2001-07-11, ירושלים שבט תשס"ב, פברואר 2002.
5.
 “Ethics and Corruption in the Information Age, The Israeli Experience”, Uzy Berlinsky, Director, Inspector-General, State of Israel. 
6.
“Corruption in A Changing World Comparisons, Theories and Controlling Strategies” Vol. I, II. Editors: Berlinsky, U., Friedberg, A,Werner, S.B., Jerusalem, June 1993 

7. “Politics, Ethics and the Professions. A Selection of Articles", Editores: Berlinsky, U., Fridberg, A., Werner, S.B. Publish ing Jerusalem, June 1999  

8.
"כללי התנהגות לעובדי מדינה", טיוטא להערות, כתב וערך: עוזי ברלינסקי, המפקח הכללי, משרד ראש הממשלה, ירושלים, אלול תשס"ג, ספטמבר 2003.
9.
"הדין המשמעתי בשירות המדינה", הלכות אתיות, עורך: עוזי ברלינסקי, ירושלים, חשון תשס"ד, אוקטובר 2003.
10.
"הצהרת הון בשירות הציבורי, מסמכי יסוד", עורך: עוזי ברלינסקי, ירושלים, כסלו תשס"ד, דצמבר 2003.
11.
"אתיקה במערכת הבריאות, מבחר מקורות", עורך: עוזי ברלינסקי, ירושלים, טבת תשס"ד, ינואר 2004.
ז.
חוזרי המפקח הכללי

1-36. 
"חוזר המפקח הכללי" מספר 1 (דצמבר 1986) עד מספר 36 (ספטמבר 1993) בעריכת גב' רחל כספי, משרד הכלכלה והתכנון, האגף לפיקוח כללי. 

ח.
שונות
1.
"צעד אחר צעד, קליטה ראשונה", משרד הכלכלה והתכנון, האגף לפיקוח כללי, ירושלים, שבט תשנ"א, פברואר 1991 (בעריכת רחל כספי). 

2.
"הרפורמה בחינוך ואזורי הרישום", משרד הכלכלה והתכנון, אגף הפיקוח הכללי, ירושלים, אייר תשנ"ד, אפריל 1994.

3.
"המדריך לביקורת פנימית בשירות המדינה", משרד הכלכלה והתכנון, האגף לפיקוח כללי בשיתוף עם נציבות שירות המדינה, ירושלים, אדר א' תשנ"ה, פברואר 1995. 

4.
"קבורה בשנות ה-2000 - החלטות, מסמכי יסוד וכיווני פעולה מוצעים", ירושלים, ינואר 2000.
5.
"דיון משותף לוועדת השרים לענייני תיאום, מינהל וביקורת המדינה וועדת השרים לענייני רעידות אדמה", ירושלים, סיוון תשס"א, יוני 2001.

6.
"יחסי שלטון מרכזי ומקומי - חומר רקע לדיוני ועדת שרים לתיאום, מינהל וביקורת המדינה בראשות השרה ציפי ליבני" ירושלים, יולי 2001.

7.
"ערי הפיתוח בדרום הארץ", ממצאי ביקורת, החלטות ומעקבים, ירושלים, נובמבר 2001.

